
Prefaţă la ediţia a VII-a 


La numai un an de la apariţia ediţiei anterioare, avem plăcerea să prezentăm 
cititorilor interesaţi o nouă ediţie revăzută şi adăugită a „Sintezelor”. 

În ce priveşte adăugirile şi completările, am luat în considerare evoluţiile cele mai 
relevante care au avut loc din 2011 şi până în prezent în practica aplicării dreptului 
internaţional, în jurisprudenţa şi doctrina în materie, inclusiv în activitatea recentă a 
Comisiei de Drept Internaţional, dar şi în practica României de aplicare a dreptului 
internaţional. 

Astfel, conţinutul cursurilor a fost mai bine sistematizat, unele cursuri au fost res- 
tructurate, iar unele formulări clarificate, pentru o mai uşoară înţelegere. De 
asemenea, bibliografia fiecărui curs şi cea generală au fost adăugite corespunzător, 
pentru a reflecta apariţiile relevante din doctrina românească şi internaţională. Au 
fost adăugate anexe noi, cu texte relevante, recente, de natură să susţină adecvat noile 
elemente incluse în cuprinsul cursurilor. 

Sperăm că această nouă ediţie va fi la fel de bine receptată de publicul interesat ca şi 
cele precedente, constituindu-se într-un instrument util pentru studiul, înţelegerea şi 
aplicarea dreptului internaţional contemporan. 

Nu în ultimul rând, având în vedere că în anul 2012 se împlinesc 130 de ani de la 
naşterea lui Nicolae Titulescu, avem plăcerea să dedicăm această a VII-a ediţie a 
prezentului volum memoriei ilustrului jurist şi diplomat român. Acesta, într-un celebru 
discurs rostit acum 75 de ani, în anul 1937, la Universitatea Comenius din Bratislava, 
cu prilejul primirii distincţiei „Doctor Honoris Causa”, spunea, atât de inspirat: , (...) 
numai în ziua în care dreptul va străluci ca un răsărit de soare în sufletul tuturor 
oamenilor, ca o directivă care călăuzeşte, ca un imperativ categoric care se impune, ca 
o autosupunere care se confundă cu libertatea organizată, omenirea va fi salvată 
pentru că în pacea creată de ordinea juridică omul îşi va putea împlini destinul său 
(...)”. Sperăm că aceste cuvinte profunde ale lui Titulescu vor rămâne un reper valoros 
şi actual pentru toţi cei implicaţi în studierea şi aplicarea dreptului internaţional. 


Autorii 


Prefaţă la ediţia a VI-a 


La numai doi ani de la apariţia ediţiei anterioare, avem oportunitatea şi plăcerea 
să prezentăm publicului o nouă ediţie revăzută şi adăugită a „Sintezelor”. 

De data aceasta, am decis ca titlul să reflecte mai bine conţinutul, care, com- 
parativ cu prima ediţie, a cunoscut o dezvoltare substanţială (nemaifiind doar un 
volum pentru pregătirea examenului), dar şi modul în care cartea noastră a ajuns să 
fie cunoscută de studenţi şi, în general, de alţi cititori. 

În ce priveşte adăugirile şi completările, am avut în vedere, desigur, evoluţiile 
cele mai recente care au avut loc din 2009 şi până în prezent în practica aplicării 
dreptului internaţional, în jurisprudenţa şi doctrina în materie, inclusiv în activitatea 
recentă a Comisiei de Drept Internaţional. 

Astfel, conţinutul cursurilor a fost mai bine sistematizat, unele cursuri au fost res- 
tructurate, iar unele formulări clarificate, pentru o mai uşoară înţelegere. Au fost 
adăugate noi anexe, noi referiri bibliografice în cele mai multe cursuri, precum şi în 
bibliografia generală din final. Am avut în vedere şi practica României în domeniul 
dreptului internaţional — de exemplu, am introdus, pentru prima oară într-un manual 
juridic românesc, o prezentare a hotărârii Curţii Internaţionale de Justiţie din 3 februa- 
rie 2009 în cazul „Delimitarea Maritimă în Marea Neagră” (România c. Ucraina). 

Sperăm că această ediţie se va bucura, ca şi precedentele, de succes şi că se va 
dovedi, de asemenea, folositoare atât pentru studiu, cât şi în activitatea practică de 
aplicare a dreptului internaţional. 


Autorii 


Prefaţă la ediţia a V-a 


La exact 10 ani de la prima ediţie, suntem bucuroşi să putem propune cititorilor şi 
tuturor celor interesaţi sau implicaţi în studiul sau practica dreptului internaţional 
public o nouă ediţie revăzută şi adăugită a acestui volum. 

Faţă de ediţia anterioară din 2006, am adus la zi informaţiile şi abordările, având 
în vedere evoluţiile cele mai recente ale dreptului internaţional, ale relaţiilor inter- 
naţionale, precum şi practica relevantă a României în materie. Nu în ultimul rând, au 
fost introduse noi anexe la sfârşitul cursurilor, de natură să susţină eficient înţele- 
gerea materiei examinate. De asemenea, bibliografia fiecărui curs şi cea generală au 
fost aduse la zi şi adăugite corespunzător, pentru a reflecta apariţiile relevante din 
doctrina românească şi internaţională. 

Autorii adresează mulţumiri pentru sugestiile primite în vederea îmbunătăţirii pre- 
zentei ediţii drei. lector drd. Catrinel Brumar şi dlui. asistent dr. Ion Gâlea. 

Sperăm că această nouă ediţie va fi la fel de bine receptată de publicul interesat ca şi 
cele precedente, constituindu-se într-un instrument util pentru studiul, înţelegerea şi 
aplicarea dreptului internaţional contemporan. 


Autorii 


Prefaţă la ediţia a IV-a 


Atunci când am iniţiat elaborarea prezentului volum nu ne-am închipuit că 
succesul demersului nostru va fi cel care va solicita, la trei ani de la ediţia a III-a şi la 
şapte ani de la prima, încă o ediţie. 

Am trecut, prin urmare, cu bucurie, la revederea şi îmbogățirea ediţiei anterioare. 
Astfel, au fost adăugite şi aduse la zi aproape toate cursurile, având în vedere ultimele 
evoluţii ale dreptului internaţional şi ale legislaţiei şi practicii româneşti în domeniu, 
mai ales cele referitoare la „Ordinea juridică internaţională. Raportul dintre dreptul 
internaţional şi dreptul intern” (Cursul 4), „Statul ca subiect de drept internaţional. 
Neutralitatea statelor. Recunoaşterea statelor şi guvernelor. Succesiunea statelor” 
(Cursul 8), „Dreptul internaţional al drepturilor omului” (Cursul 12), „Fluviile interna- 
tionale (...)” (Cursul 14), „Dreptul tratatelor” (Cursul 16), „Protecţia mediului (...)” 
(Cursul 20), „Drept internaţional penal” (Cursul 22) ş.a. 

Sperăm că şi această ediţie se va bucura de succesul celor anterioare şi că se va 
dovedi, de asemenea, utilă atât pentru studiu, cât şi în activitatea practicienilor 
dreptului internaţional. 


Autorii 


Prefaţă la ediţia a III-a 


Suntem deosebit de bucuroşi să putem constata că în numai trei ani de la apariţia 
primei ediţii a acestui volum apare necesară o nouă reeditare. Credem că acest fapt 
dovedeşte succesul şi impactul demersului nostru ştiinţific şi didactic, ca modalitate 
sintetică şi eficientă de a facilita înţelegerea domeniului amplu al dreptului interna- 
tional public. 

Luând în considerare, totodată, dinamica deosebită a dreptului internaţional con- 
temporan, am considerat că este importantă şi utilă o revedere a întregului volum, 
care a fost adus la zi, adăugit şi îmbunătăţit, cu luarea în considerare a ultimelor 
evoluţii internaţionale şi a practicii României în domeniu. Au suferit, de exemplu, 
modificări mai importante o serie de cursuri, cum ar fi cele referitoare la „Dreptul 
internaţional al drepturilor omului” (Cursul 12), „Protecţia mediului înconjurător în 
dreptul internaţional public” (Cursul 20), „Răspunderea internaţională a statelor” 
(Cursul 21), „Drept internaţional penal” (Cursul 22), „Diplomaţie parlamentară” 
(Cursul 25) şi altele. De asemenea, a fost adăugat un nou curs referitor la problematica 
terorismului în dreptul internaţional contemporan. 

Nu putem decât să sperăm că şi prezenta ediţie se va bucura de aceeaşi primire 
călduroasă şi interes din partea publicului cititor preocupat de problemele actuale ale 
dreptului internaţional contemporan. 


Autorii 


Prefaţă la ediţia a II-a 


Prezentul volum reprezintă, după ştiinţa noastră, prima încercare de a promova 
acest tip de curs universitar, larg răspândit şi utilizat în universităţile occidentale, din 
domeniul dreptului internaţional public şi chiar din domeniul dreptului în general. El 
are avantajul unei prezentări sintetice şi, în acelaşi timp, cât mai cuprinzătoare, 
adesea la zi, a întregului domeniu al dreptului internaţional public, fiind în principal 
un instrument ajutător de studiu pentru studenţii facultăţilor de drept sau din cele în 
care se studiază dreptul internaţional public. El se adresează, totodată, şi celor care 
înfăptuiesc învăţământul juridic şi cercetarea ştiinţifică, având rolul unui îndrumar ce 
poate contribui la găsirea unor referinţe utile sau la naşterea unor idei. În sfârşit, 
poate fi un material folositor şi practicienilor dreptului internaţional şi tuturor celor 
interesaţi de relaţiile internaţionale. 

Finalităţile acestui curs se exprimă, totodată, prin modul său de alcătuire: struc- 
tura sa pe cursuri, cu sublinierea aspectelor esenţiale şi a ideilor-cheie, răspunde 
exigenţelor didactice amintite, la care se adaugă o utilă bibliografie minimală (obli- 
gatorie), respectiv o bibliografie selectivă pentru fiecare curs, conform materiei tra- 
tate. Acestora li se adaugă un bogat set de anexe atent selecţionate, destinate să 
satisfacă atât cerinţele activităţii de învăţământ, cât şi pe cele ale practicianului. 

Fiind un instrument ajutător, de sinteză, prezentul curs nu este suficient prin el 
însuşi. Recomandăm folosirea sa împreună cu volumul Drept internațional contem- 
poran, ediţia a 2-a revăzută şi adăugită! „ precum şi cu volumul Tratatele României — 
un deceniu de acte internaționale 1990-1 999. 


Autorii 


! A Bolintineanu, A. Năstase, Ed. All Beck, Bucureşti, 2000. 
? A. Năstase, Ed. RAMO şi Ed. Asociaţiei Române pentru Educaţie Democratică, Bucureşti, 
2000. 

CPA - Curtea Permanentă de Arbitraj 

Meteorologici 
EUTELSAT - Organizaţia Europeană pentru Sateliţi şi Telecomunicaţii 

FAI - Federația Aeronautică Internațională 

FAO - Organizația pentru Agricultură şi Alimentaţie 

FMI - Fondul Monetar Internațional $ 

GATT - Acordul General pentru Tarife şi Comerţ 

ILA - Asociaţia de Drept Internaţional 

INMARSAT - Organizaţia Internaţională pentru Sateliţi Maritimi 

MFN - Clauza națiunii celei mai favorizate 

OCDE - Organizaţia pentru Cooperare şi Dezvoltare Economică 

OMC - Organizația Mondială a Comerțului 

OMS - Organizația Mondială a Sănătății 

ONU - Organizația Națiunilor Unite 

ONUDI - Organizația Națiunilor Unite pentru Dezvoltare Industrială 

OUA - Organizația Unității Africane 

PNUD - Programul Națiunilor Unite pentru Dezvoltare 

PNUE/UNEP - Programul Națiunilor Unite pentru Mediu 

RCADI - Recueil des Cours de l'Académie de Droit International 
de la Haye 

Rec. - Recueil (cu privire la CU) 

RGDIP - Revue générale de droit international public 

RRD - Revista română de drept 

RRDI - Revista Română de Drept Internațional 

RRSI - Revista Română de Studii Internaționale 

SDR - Studii de drept românesc 

SFDI - Société Française de Droit International 

SFI - Societatea financiară internațională 

STN - Societăți transnaționale 

UE - Uniunea Europeană 

UEO - Uniunea Europei Occidentale 

UICN - Uniunea Internațională pentru Conservarea Naturii 

UNCED - Conferinţa Naţiunilor Unite asupra Mediului şi a Dezvoltării 

UNCITRAL - Comisia Națiunilor Unite pentru Dreptul Comerțului 
Internațional 

UNCTAD - Conferinţa Naţiunilor Unite pentru Comerț şi Dezvoltare 


UNESCO - Organizaţia Naţiunilor Unite pentru Educaţie, Ştiinţă şi Cultură 


Cursul 1 


Introducere în materia dreptului internaţional public 


1.1. Relaţiile internaţionale și evoluţia dreptului internaţional 


- Dreptul internaţional a apărut şi s-a dezvoltat din nevoia formulării unui cadru 
ordonat pentru relaţiile interstatale. Evoluţia sa, pornind de la elemente normative 
disparate şi de natură strict bilaterală, încă din perioada sa de început, s-a caracterizat 
printr-o dinamică exponențială — o reflectare evidentă a creşterii interdependenţelor 
internaţionale pe care este chemat să le guverneze. 

În ce măsură poate dreptul internaţional contemporan «să ţină pasul» cu evoluţia 
extrem de rapidă a relaţiilor internaţionale, cum va evolua ordinea normativă inter- 
naţională în următoarele decenii, care sunt modalităţile de conectare şi armonizare 
între politica externă a statelor şi dreptul internaţional — iată numai câteva probleme 
de natură epistemologică la care vor trebui să reflecteze specialiştii în probleme inter- 
naţionale la începutul acestui mileniu. 

- Dreptul internaţional şi relaţiile internaţionale nu sunt şi nu pot fi două sisteme 
autistice; ele comunică şi se influenţează reciproc. Desigur, determinant rămâne nive- 
lul structural — cel al relaţiilor internaţionale, dreptul internaţional, ca ansamblu 
normativ, fiind un nivel suprastructural, ce reflectă modificările petrecute în rela- 
tiile internaţionale în sens larg. El nu are însă un caracter strict pasiv, de reflectare 
inertă, de simplă «fotografiere» a ceea ce se petrece în mediul internaţional. Se 
accentuează tot mai mult rolul său de instrument, de factor de coordonare şi regle- 
mentare a relaţiilor internaţionale. 


Notă: Între nivelul structural, reprezentat de relaţiile internaţionale în sens larg, şi 
nivelul normativ, reprezentat de dreptul internațional, există o relaţie de 
intercondiționare şi influențare reciprocă, relație mediată uneori de nivelul 
conceptual, reprezentat de ştiinţa dreptului internaţional (doctrina). Datorită 
evoluţiilor din cadrul societăţii internaţionale, ale cărei caractere cunosc o 
serie de modificări, uneori radicale, de la nivelul structural pornesc o serie de 
impulsuri determinate de necesitatea protejării prin reglementare (sau schim- 
bării reglementării) a unor anumite segmente de relaţii internaţionale, dată 
fiind valoarea deosebită pe care o au în ansamblul relaţiilor internaţionale. 
Aceste impulsuri sunt fie direct receptate şi li se dă răspunsul corespunzător în 
nivelul normativ, fie — de cele mai multe ori — sunt captate de nivelul con- 
ceptual, de doctrină, care prin analiza critică a situaţiei de fapt conştienti- 
zează importanța valorii raportului care se supune normării şi propune soluții 
normative, preluate ulterior în dreptul internaţional pozitiv. 


Se creează, astfel, un cadru juridic clar şi stabil pentru viitor în privinţa unor 
categorii de raporturi internaţionale care, în mod ideal, trebuie să-şi păstreze, încă de 
la început, o anumită flexibilitate, pentru a nu împiedica dezvoltarea şi evoluţia 

ulterioară a acelor raporturi. Se exercită, în acest mod, influenţa inversă, a nivelului 
normativ asupra celui structural, prin desfăşurarea riguroasă, din momentul normării, 
a raporturilor reglementate în conformitate cu dreptul internaţional. Astfel se reali- 
zează şi se asigură, prin intermediul funcţiei de conservare a normei, ordinea juridică 
internaţională. A 

Mai pot exista situaţii în care, datorită doctrinei care analizează permanent, critică 
nivelul normativ şi propune soluţii, iniţierea reglementării porneşte de la factorii de 
decizie ai nivelului normativ, care suferă alterările necesare, influențând pe această 
cale nivelul structural. 

Această dublă funcţionalitate este reflectată şi de complementaritatea activităţilor 
de codificare cu cele de dezvoltare progresivă a dreptului internaţional — evi- 
denţiată în special în activitatea Comisiei de Drept Internaţional a ONU. 

Structura celor două sisteme — cel al dreptului internaţional şi, respectiv, cel al 
relaţiilor internaţionale în sens larg — este oarecum asemănătoare. Totuşi, dacă struc- 
tura dreptului internaţional este strict «orizontală», generată de principiul egalităţii 
(în drepturi şi în capacitatea asumării de obligaţii) a subiectelor de drept internaţional, 
bazat, în principal pe suveranitatea statelor (care rămân şi în debutul mileniului al 
treilea principalul subiect de drept internaţional), în structura relaţiilor internaţionale 
funcţionează două axe, alături de cea «orizontală» profilându-se şi una «verticală», 
determinată de nivelul de putere, sau, pentru a folosi terminologia teoriilor 
latino-americane şi scandinave ale dependenţei, polarizarea «centru» — «periferie». 

Evident, această structură duală din relaţiile internaţionale creează tensiuni în 
momentul «contactului» relaţiilor internaţionale în sens larg, cu dreptul internaţional 
în vigoare. Se evidenţiază, astfel, o contradicţie între inegalitatea de fapt şi egalitatea 
de drept, dreptul internaţional contemporan încercând să excludă anumiţi factori de 
discriminare, moştenire a vechii societăţi internaţionale, cum ar fi apartenenţa la 
«naţiunile civilizate», şi să valorifice importanţa socială şi economică a statelor, 
obligaţiile ce le revin în menţinerea păcii, promovarea unei cooperări multilaterale 
care să stimuleze dezvoltarea şi progresul tuturor popoarelor. 

- În ceea ce priveşte dinamica celor două sisteme, se poate observa că relaţiile 
internaţionale se caracterizează printr-o evoluţie continuă, în timp ce dreptul inter- 
naţional are o evoluţie neuniformă, inegală, în salturi. Dezvoltarea sa se materia- 
lizează prin coexistenţa unor zone cu mişcare rapidă de codificare — în unele din sub- 
sistemele (ramurile) sale, privilegiate în anumite perioade (dreptul diplomatic, drep- 
tul consular, dreptul tratatelor, dreptul mării) — alături de domenii care «stagnează» 
sub aspectul reglementărilor multilaterale (spre exemplu, cel al dezarmării). 

Din punct de vedere istoric, dreptul internaţional este strâns legat de apariţia şi 
dezvoltarea statelor, a altor entităţi internaţionale, şi de modificările din relaţiile 
internaţionale, evoluând odată cu dezvoltarea schimbărilor politice, economice, con- 
ceptuale şi de mentalitate din societăţile timpului. Relaţiile internaţionale, la început 
rudimentare şi limitate ca obiect, s-au dezvoltat şi diversificat, rolul principal în acest 
proces revenind statelor. Deşi conţinutul şi structura dreptului internaţional au 
evoluat, purtând, de-a lungul istoriei, amprenta sistemelor sociopolitice care s-au suc- 
cedat, dezvoltarea relaţiilor în tot mai multe domenii ale vieţii internaţionale — eco- 
nomic, social, cultural etc. — a impus necesitatea cristalizării şi formulării permanente 
a unor reguli juridice care să reglementeze în mod adecvat raporturile dintre state şi 
celelalte subiecte de drept internaţional. Totodată, apariţia pe scena internaţională a 


Cursul 1 3 


unor noi entităţi şi participarea acestora la viaţa mondială ca subiecte de drept 
internaţional — cum ar fi organizaţiile internaţionale, create într-un număr semni- 
ficativ (mai ales după al doilea război mondial), naţiunile care luptă pentru eliberare 
şi formarea de noi state independente —, dar şi apariţia unor noi actori care, deşi nu 
sunt (încă) «omologaţi» ca subiecte de drept internaţional, influenţează din ce în ce 
mai puternic acţiunea nivelului normativ, au determinat redimensionarea şi reconcep- 
tualizarea dreptului internaţional. 


1.2. Dreptul internaţional şi caracterele actuale ale societăţii 
internaţionale 


În prezent, suntem martorii unei noi etape în evoluţia mondială, caracterizată de 
sfârşitul «războiului rece» şi, în consecinţă, de dispariţia confruntării ideologice 
Est-Vest. Destrămarea sistemului comunist pe continentul european a deschis spe- 
ranţe şi numeroase perspective, pentru moment încă neconfirmate, pentru o societate 
internaţională multipolară, favorabilă în principiu găsirii soluţiilor pentru pro- 
blemele de ansamblu ale umanităţii. Într-un asemenea cadru, problema esenţială ar fi 
eliminarea tuturor amenințărilor la adresa păcii, în special cele caracterizate prin 
folosirea forţei, scopul fiind constituirea unei ordini politice şi juridice globale 
care, în mileniul trei, să asigure dezvoltarea armonioasă, economică şi politică, după 
modelul şi standardele democraţiei, a tuturor statelor şi să prevină totodată noile peri- 
cole, multe de tip neconvențional şi asimetric, care ameninţă omenirea. Din păcate, în 
prezent, schimbările din cadrul comunităţii internaţionale, în loc să ducă la o con- 
certare a acţiunilor, cu rezultate benefice pentru toate popoarele lumii, generează 
uneori convulsii şi conflicte armate, mai ales în context regional şi subregional, pe 
fundalul unor crize economice şi financiare recurente. 

Astfel de constatări reclamă o acţiune susţinută pe plan general, prin utilizarea 
tuturor mijloacelor în vederea «pacificării» comunităţii internaţionale, recurgându-se 
printre altele la acţiunea organizaţiilor internaţionale, mai ales pe plan regional şi 
subregional, şi, în mod deosebit, la rolul Organizaţiei Naţiunilor Unite, care necesită o 
reformare profundă şi rapidă, pentru menţinerea păcii şi securităţii internaţionale prin 
mijloace adecvate de soluţionare a diferendelor. 

Este relevantă în acest sens Declaraţia adoptată de Reuniunea la Nivel Înalt a 
Adunării Generale ONU, la 24 septembrie 2012, privind „Supremaţia Dreptului 
(Rule of Law) la Nivel Naţional şi Internaţional”, care reafirmă „angajamentul pentru 
supremaţia dreptului şi importanţa sa fundamentală pentru dialogul politic şi 
cooperarea între toate statele şi pentru dezvoltarea în continuare a celor trei piloni 
principali pe care ONU este construită: pacea şi securitatea internaţionale, drepturile 
omului şi dezvoltarea. Suntem de acord că răspunsul nostru colectiv la provocările şi 
oportunităţile rezultând din transformările multiple şi complexe politice, sociale şi 
economice dinaintea noastră trebuie să fie ghidat de supremaţia dreptului, deoarece 
ea este fundamentul relaţiilor prietenești şi echitabile dintre state şi baza pe care sunt 
construite societăţi corecte şi juste.” De asemenea, în document se arată că „Recu- 
noaştem că supremaţia dreptului se aplică în mod egal tuturor statelor şi organi- 
zaţiilor internaţionale, inclusiv ONU şi organelor sale principale, şi că respectul 
pentru şi promovarea supremaţiei dreptului şi justiţiei trebuie să ghideze toate 
activităţile lor şi să confere predictibilitate şi legitimitate acţiunilor lor.” 

1.3. Dreptul internaţional ca instrument al prevenirii şi soluționării 
conflictelor și al menţinerii păcii şi securităţii în lume 


Prin caracterul universal, precum şi prin scopurile ce i-au fost conferite de iniția- 
torii săi, Organizaţia Naţiunilor Unite constituie cea mai importantă organizaţie 
internaţională, care a dezvoltat fragilul sistem instituit în perioada interbelică de Socie- 
tatea Naţiunilor. Organizaţia a fost creată cu scopul stabilirii unei nei ordini mondiale, 
atât în planul asigurării păcii şi eliminării forţei din cadrul relaţiilor internaţionale, cât 
şi în cel al dezvoltării economice, sociale, culturale şi umanitare. 

- De mult timp, tendinţa dreptului internaţional este de a scoate în afara legii răz- 
boaiele de agresiune şi, în general, folosirea forţei. Pactul Societăţii Naţiunilor a făcut 
un pas important în această direcţie: statele-părţi acceptau anumite obligaţii, printre 
care şi aceea de a nu recurge la război, cu excepţia anumitor situaţii, determinate 
«procedural». Pactul de la Paris (Pactul Briand-Kellogg) a mers mai departe, dar 
Carta Naţiunilor Unite este aceea care a constituit o etapă decisivă. 

O primă tentativă de creare a unei organizaţii interstatale cu caracter general şi 
permanent a fost apariţia Societăţii Naţiunilor. Pactul Societăţii Naţiunilor a fost 
elaborat şi adoptat la Conferinţa de Pace de la Versailles (28 iunie 1919) şi a 
constituit prima parte din tratatele semnate de învingători cu Germania, Austria, 
Ungaria şi Turcia. Astfel, comunitatea internaţională a instituit un nou raport de forţe 
între statele foste beligerante. Consecințele catastrofale ale primului război mondial 
au învederat faptul că recurgerea la forţă trebuia admisă numai în situaţii bine deter- 
minate. Prima conflagrație mondială a schimbat radical cursul evoluţiei, de secole, a 
dreptului de a recurge la război. Relaţiile interstatale interbelice au fost marcate de 
activitatea organizaţiei, sub auspiciile căreia s-au făcut primii paşi către recunoaş- 
terea unanimă a principiului interzicerii recurgerii la folosirea forţei armate. Sistemul 
adoptat prin pact lăsa părţilor din conflict libertatea de a alege modul de rezolvare a 
diferendului. Pactul Societăţii Naţiunilor se baza pe două prevederi principale: pe 
de o parte, obligaţia de neagresiune şi asistenţa mutuală, iar, pe de altă parte, se 
lăsa statelor libertatea de a recurge la război numai după epuizarea mijloacelor 
paşnice prescrise. Prin respingerea oricăror îmbunătăţiri ulterioare — Protocolul de la 
Geneva (2 octombrie 1924) — statele-părţi au blocat perfecţionarea procedurii insti- 
tuite. Izbucnirea celui de-al doilea război mondial a însemnat căderea definitivă a 
acestui sistem. 

Consecințele dezastruoase ale celui de-al doilea război mondial au impus statelor 
învingătoare un punct de vedere unanim în ceea ce priveşte războiul: excluderea 
definitivă a acestuia din viaţa internaţională. Primul pas pentru atingerea acestui 
obiectiv a fost interzicerea folosirii forţei şi a amenințării cu forţa, principiu con- 
semnat în art. 2 alin. (4) din Carta ONU: „Toţi membrii ONU se vor abţine în rela- 
tiile lor internaţionale de a recurge la ameninţarea cu forţa sau la folosirea ei, fie 
împotriva integrităţii teritoriale sau independenţei politice a vreunui stat, fie în orice 
alt mod incompatibil cu scopurile ONU”. Această prevedere a fost dezvoltată ulterior 
prin adoptarea mai multor rezoluţii de către Adunarea Generală a ONU (Rezoluţia 
nr. 95/1 din 1946, prin care statele membre au aderat la ideea interzicerii războiului 
de agresiune — proclamată prin Statutul Tribunalului de la Nürnberg — şi care face 
parte din dreptul internaţional pozitiv; Convenţia pentru prevenirea şi reprimarea 
crimei de genocid, adoptată la 9 decembrie 1949; Rezoluţia nr. 2160/XXI din 

30 noiembrie 1966, intitulată „Declaraţia privind respectarea cu stricteţe a interzicerii 
amenințării sau utilizării forţei în relaţiile internaţionale şi dreptului popoarelor la 
melor împotriva umanităţii din 1968 etc.). 

- În desfăşurarea activităţii sale, ONU se conduce după o serie de principii între 
care: egalitatea suverană între toate statele membre; buna-credinţă în îndeplinirea de 
către acestea a obligaţiilor asumate; nerecurgerea la forţă sau la ameninţarea cu forța; 
neamestecul în treburile interne ale statelor, sub rezerva măsurilor coercitive care pot 
fi adoptate de ONU în caz de ameninţare a păcii internaţionale etc. Totodată, Carta, 
în calitatea sa de act constitutiv al ONU, este un instrument dinamic, pe care practica 
îl îmbunătăţeşte în mod continuu. Caracterul organic şi instituţional al Cartei o deo- 
sebeşte de tratatele multilaterale clasice, chiar dacă în mod formal constituirea tuturor 
organizaţiilor internaţionale are la bază un act juridic constitutiv. Schimbările pro- 
duse din 1945 până în prezent în relaţiile internaţionale au influenţat profund şi 
modul în care este aplicată Carta. 

Astăzi, analiza ansamblului reglementărilor internaţionale referitoare la menține- 
rea păcii şi securităţii din «domeniul» ONU permite următoarele concluzii: 

- războiul de agresiune a fost interzis în mod expres; 

- plănuirea, pregătirea, declanşarea sau purtarea unui asemenea război constituie o 
crimă internaţională, violând scopurile şi principiile Cartei ONU; 

- au fost extinse situaţiile şi domeniile de interdicţie a folosirii forţei şi amenin- 
ţării cu forţa; 

- au fost instituite mecanisme de prevenire şi soluţionare paşnică a conflictelor 
armate şi a diferendelor dintre state; 

- a fost creată instituţia răspunderii pentru violarea dreptului internaţional şi 
mecanisme de reprimare a violărilor. 

Din aceste prevederi decurge obligaţia părţilor de soluţionare a diferendelor 
internaţionale prin mijloace paşnice. Acestea pot opta pentru orice metodă de solu- 
ţionare: negociere, bune oficii, mediere, anchetă, conciliere, arbitraj, soluţionare judi- 
ciară, recurgerea la organizaţii sau acorduri regionale sau prin orice alt mijloc de 
rezolvare paşnică. 

Dacă pacea globală a fost păstrată, conflictele locale şi regionale, ucigătoare şi 
distrugătoare, nu au încetat să răvăşească planeta. Din acest punct de vedere, Orga- 
nizaţia Naţiunile Unite a încurajat — în special după încetarea «războiului rece» — 
cooperarea în plan regional. Diferenţele existente între regiuni şi situaţii impun o 
adaptare permanentă a metodelor de lucru şi cooperare, adaptare bazată pe creati- 
vitate şi flexibilitate. 

Respectarea drepturilor omului a fost afirmată şi reafirmată în numeroasele instru- 
mente juridice internaţionale adoptate de Naţiunile Unite şi de organizaţiile regio- 
nale. Totuşi, încălcările cotidiene ale acestora, flagrante şi masive, continuă şi în pre- 
zent în unele zone ale planetei. 

Astăzi, mai mult ca oricând, necesitatea reformei ONU pentru adaptarea orga- 
nizaţiei mondiale la noile caracteristici şi provocări ale mediului internaţional (proces 
de reformare încă blocat, din păcate, în ciuda iniţiativelor şi proiectelor repetate care 
au fost propuse) constituie un obiectiv de primă importanţă şi urgenţă care îşi 
aşteaptă materializarea. 

1.4. Perspectivele evoluţiei dreptului internaţional spre un drept al 
umanității 


Dificultăţile de cunoaştere ştiinţifică în domeniul dreptului internaţional ţin şi de 
evoluţia «dezordonată» a faptelor internaţionale, în care cu greu poate fi găsită o 
logică de succesiune. Teoria — definită ca ansamblu structurat de cunoştinţe orga- 
nizate într-un sistem deductiv de ipoteze — a fost şi poate fi uşor infirmată de evo- 
luţiile contemporane ei. Ea se poate aplica mult mai uşor asupra unor ferii de eveni- 
mente din trecut. Datorită acestor dificultăţi, se poate aprecia că şi rolul personal al 
juriştilor în influențarea relaţiilor internaţionale a scăzut. 

Devine oare în acest început de mileniu «faptul» internaţional mai rapid «perisabil» 
Şi, din acest motiv, mai greu de «îmbrăcat» în haină juridică? Poate. Nu trebuie însă să 
uităm că «faptul» internaţional este, în fond, o relaţie socială ce ascunde o 
semnificaţie dată de interesele și valorile implicate. Raza sa de semnificaţie poate fi 
mai mică sau mai mare şi, în acest sens, dezarmarea, subdezvoltarea, protecţia mediului 
înconjurător etc. conturează zone de interes global, cu rezonanţă îndelungată. 

- Afirmarea unui drept al umanităţii — de exemplu, pentru protecţia patrimo- 
niului umanităţii — are loc, tot mai mult, în spaţiile internaţionale nesupuse juris- 
dicţiei statelor şi în mediul înconjurător. 

Filosofia prospectivistă cu privire la patrimoniul comun al umanităţii postulează o 
consecinţă decisivă asupra naturii gestiunii sale, din aceasta rezultând că nicio gene- 
raţie nu este proprietara patrimoniului; ea numai îl utilizează, ceea ce angajează răs- 
punderea oamenilor de azi faţă de cei care le vor urma. S-a precizat, astfel, că noţi- 
unea de «umanitate» nu se situează numai în prezent, exprimând comunitatea, solida- 
ritatea popoarelor, persistenţa identităţii lor şi rivalităţile dintre ele, ea adăugând 
dreptului internaţional o dimensiune transtemporală, vizând nu numai generaţiile 
trecute şi prezente, ci şi pe cele viitoare. 

- Conceptul de «umanitate» se întâlneşte în preambulul Cartei, care îşi propune 
ca obiectiv de a o apăra de război, flagel care „în cursul unei vieţi de om a provocat 
suferinţe nespuse umanităţii”. Convenţia din 9 decembrie 1948 privind prevenirea şi 
reprimarea crimei de genocid urmăreşte, la rândul său, „să elibereze umanitatea de un 
flagel atât de odios”. Crimele contra umanităţii tind să se îmbine — într-o lume unde, 
ideal, nu există arme nucleare — cu crimele împotriva păcii. 

Nu poate fi trecută cu vederea, totodată, fragilitatea conceptului de «umanitate» 
deschis tuturor şi care trebuie dezvoltat cu participarea tuturor sistemelor socio-cultu- 
rale. Comunitatea internaţională şi umanitatea viitorului trebuie să înceteze de a fi 
miza confruntării forţelor care îşi dispută lumea, umanitatea fiind expusă riscurilor 
născute din degradarea mediului înconjurător, din dezordinea demografică, din con- 
tinuarea cursei înarmărilor şi din apariţia şi acţiunea concertată a unor noi ameninţări, 
de tip neconvențional şi asimetric, cum sunt terorismul, radicalizările naţionaliste şi 
fundamentalist-religioase, degradarea mediului. 

În aceste coordonate, dreptul internaţional al viitorului ar trebui să accentueze şi 
să dezvolte, prin măsuri concrete, finalităţi la scară planetară ce nu au fost realizate 
încă din cauza lipsei unei viziuni comune a viitorului de către state. 

Numeroase distrugeri de vieţi omeneşti, de oraşe, de populaţii, care continuă, ne 
pun în situaţia de a periclita umanitatea în datele sale genetice şi de supravieţuire sau 
de a promova dreptul umanităţii, alternativă argumentată, printre alţii, de Ren6-Jean 
Dupuy, un distins specialist francez în drept internaţional, într-o largă viziune socio- 
logică şi filosofică. 

Anexa 1 


Declaraţia Summit-ului NATO de la Washington, 
23 aprilie 1999 


1. Noi, Preşedinţii de State şi Guverne ale ţărilor membre ale Alianţei Nord- 
Atlantice, declarăm, pentru un nou secol, angajamentul nostru mutual de a apăra 
popoarele noastre, teritoriile şi libertatea noastră pe baza democraţiei, drepturilor 
omului şi respectării legilor. Lumea s-a schimbat în mod dramatic în ultima jumătate 
de secol, dar valorile noastre comune şi interesele de securitate au rămas aceleaşi. 

2. La acest summit aniversar, ne afirmăm hotărârea de a continua promovarea 
acestor scopuri, clădite pe încrederea şi cooperarea pe care le-am dezvoltat într-o 
perioadă mai lungă de 50 de ani. Apărarea colectivă rămâne scopul fundamental al 
NATO. Ne afirmăm angajamentul de a promova pacea, stabilitatea şi libertatea. 

3. Plătim tribut bărbaţilor şi femeilor care au servit alianţa noastră şi care au 
promovat cauza libertăţii. Pentru cinstirea lor şi pentru a construi un viitor mai bun, 
ne vom aduce contribuţia la clădirea unei comunităţi euro-atlantice a democraţiilor, 
mai puternică şi mai largă — o comunitate în care drepturile omului şi libertăţile 
fundamentale sunt susţinute, unde graniţele sunt deschise pentru populaţie, idei şi 
comerț; unde războiul devine de neconceput. 

4. Ne reafirmăm credinţa, declarată şi în Tratatul Atlanticului de Nord, în scopurile 
şi principiile Cartei Naţiunilor Unite şi reiterăm dorinţa noastră de a trăi în pace cu 
toate naţiunile şi de a soluţiona orice dispută internaţională prin mijloace paşnice. 

5. Trebuie să fim la fel de eficienţi în viitor, în abordarea noilor provocări, aşa 
cum am fost şi în trecut. Noi trasăm cursul NATO pentru intrarea în secolul XXI: o 
alianță angajată în apărarea colectivă, capabilă să abordeze riscurile actuale şi vii- 
toare la adresa securităţii noastre, având capacitatea şi fiind deschisă la riscurile vii- 
toare la adresa securităţii noastre, având capacitatea şi deschiderea către noi membri, 
şi lucrând împreună cu instituţii, parteneri şi ţările membre ale Dialogului Meditera- 
nean într-un mod de reîntărire reciprocă pentru a spori securitatea şi stabilitatea Euro- 
Atlantică. 

6. NATO întruchipează parteneriatul vital dintre Europa şi America de Nord. Noi 
salutăm noile impulsuri care au fost date pentru a întări capacităţile europene de 
apărare pentru a permite ca aliaţii europeni să activeze în mod efectiv împreună, 
astfel încât să întărim parteneriatul transatlantic. 

7. Rămânem hotărâți să luptăm împotriva celor care violează drepturile omului, 
poartă război şi cuceresc teritorii. Vom menţine şi solidaritatea politică şi forţele 
militare necesare pentru a ne proteja naţiunile şi pentru a întâmpina provocările 
legate de securitate din noul secol. Promitem să îmbunătăţim capacităţile noastre 
militare pentru a îndeplini întreaga gamă a misiunilor alianţei în secolul XXI. Vom 
continua să construim încrederea şi securitatea prin controlul armamentelor, dezar- 
mare şi măsuri de neproliferare. Reiterăm condamnarea terorismului şi hotărârea 
noastră de a ne apăra împotriva acestui flagel. 

8. Alianţa rămâne deschisă pentru toate democraţiile europene, indiferent de 
situarea geografică, doritoare şi capabile să satisfacă responsabilităţile calităţii de 

membru, şi a căror includere va spori securitatea şi stabilitatea în toată Europa. 
NATO este pilonul esenţial al unei comunităţi largi a valorilor şi responsabilităţilor 
comune. Lucrând împreună, aliaţi şi parteneri, inclusiv Rusia şi Ucraina, putem dez- 
volta cooperarea şi şterge separarea impusă de Războiul Rece pentru a ajuta la con- 
struirea unei Europe întregi şi libere, unde securitatea şi prosperitatea sunt împăr- 
tăşite şi indivizibile. 

9. La 50 de ani după crearea NATO, destinul Americii de Nord şi Europei rămân 
inseparabile. Când acţionăm împreună, ne protejăm securitatea şi libertatea şi sporim 
stabilitatea într-un mod mai eficace decât oricare dintre noi l-ar fi putut face de unul 
Singur. Acum, la începutul secolului ce va începe, declarăm ca obiective funda- 
mentale ale acestei alianţe, înfăptuirea păcii, securităţii şi libertăţii pentru toate naţiu- 
nile Europei şi Americii de Nord. 


Anexa 2 


Declaraţia Mileniului — Rezoluţia Adunării 
Generale ONU nr. 55/2, 
8 septembrie 2000 


I. Valori şi principii 


1. Noi, şefii de stat şi de guvern, în zorii unui nou mileniu, ne-am întrunit la Sediul 
Organizaţiei Naţiunilor Unite din New York în perioada 6-8 septembrie 2000, pentru a 
ne reafirma credinţa în Organizaţie şi în Carta sa ca fundamente indispensabile ale unei 
lumi mai paşnice, mai prospere şi mai drepte. 

2. Recunoaştem că, pe lângă responsabilităţile individuale față de statele noastre, 
avem răspunderea colectivă a ridicării principiilor demnităţii umane, egalităţii şi echi- 
tăţii la scară mondială. În calitate de conducători avem, astfel, obligaţii faţă de toate 
popoarele lumii şi, mai cu seamă, faţă de cele mai vulnerabile şi mai ales faţă de copiii 
lumii, cărora le aparţine viitorul. 

3. Ne reafirmăm devotamentul faţă de scopurile şi principiile Cartei Naţiunilor 
Unite, care s-au dovedit a fi mereu actuale și universal valabile. Într-adevăr, importanţa 
şi vocaţia de a constitui un punct de referinţă au crescut pe măsură ce naţiunile şi 
popoarele au devenit tot mai legate şi interdependente. 

4. Suntem hotărâți să construim o pace justă şi durabilă în întreaga lume în 
concordanţă cu obiectivele şi principiile Cartei. Ne reafirmăm angajamentul de a spri- 
jini toate eforturile pentru menţinerea suveranităţii şi egalităţii statelor, respectul pentru 
integritatea lor teritorială şi independenţă politică, soluţionarea diferendelor pe cale 
paşnică şi în conformitate cu principiile echităţii şi ale dreptului internaţional, dreptul la 
autodeterminare al popoarelor rămase sub dominație colonială şi ocupaţie străină, 
neamestecul în treburile interne ale statelor, respectarea drepturilor omului şi a liber- 
tăţilor fundamentale, garantarea de drepturi egale pentru toţi, indiferent de rasă, sex, 
limbă sau religie şi cooperarea internaţională în scopul soluționării problemelor inter- 
naţionale cu caracter economic, social, cultural sau umanitar. 

5. Considerăm că cea mai importantă provocare pe care o înfruntăm astăzi este de a 
ne asigura că procesul de globalizare va deveni o forță pozitivă pentru toate popoarele 
lumii. Şi aceasta pentru că, deşi procesul de globalizare oferă posibilităţi deosebite, în 
prezent beneficiile sale sunt împărţite inegal, iar costurile sale sunt inegal distribuite. 
Recunoaştem că ţările în curs de dezvoltare şi ţările cu economie în tranziţie înfruntă 
dificultăţi deosebite faţă de această importantă provocare. Astfel, procesul de globa- 
lizare poate deveni cu adevărat universal şi echitabil numai prin eforturi ample şi 
susţinute de a crea un viitor comun, bazat pe valorile umane comune, cu respectarea 
diversităţii lor. Aceste eforturi trebuie să includă politici şi măsuri la nivel global care 
să răspundă nevoilor ţărilor în curs de dezvoltare şi cu economie de tranziţie şi care să 
fie formulate şi adoptate cu participarea efectivă a acestora. 

6. Considerăm că anumite valori fundamentale sunt esenţiale pentru relaţiile inter- 
naţionale ale secolului XXI. Acestea includ: 

e Libertatea. Bărbaţii şi femeile/Toţi oamenii să îşi trăiască viaţa şi să îşi crească 
copiii cu demnitate, fără să sufere de foame şi fără să se teamă de violenţă, opresiune 
sau nedreptate. Guvernarea democratică şi participativă bazată pe voinţa poporului este 
cel mai bun mijloc de a asigura aceste drepturi. 

e Egalitatea. Dreptul la dezvoltare nu trebuie negat nici unei persoane şi nici unei 
naţiuni. Femeilor şi bărbaţilor trebuie să le fie recunoscute drepturi şi şanse egale. 

e Solidaritatea. Provocările la nivel global trebuie să fie gestionate astfel încât să 
permită distribuţia proporţională a costurilor şi a sarcinilor, în concordanţă cu prin- 
cipiile fundamentale ale echităţii şi ale justiţiei sociale. Cei care suferă sau cei care 
profită cel mai puţin trebuie să fie ajutaţi de către cei care profită cel mai mult. 

e Toleranţa. Oamenii trebuie să se respecte reciproc, cu întreaga varietate de cre- 
dinţă, de cultură şi de limbă. Diferenţele din interiorul şi dintre societăţi nu ar trebui să 
fie nici temute şi nici reprimate, ci protejate ca valori preţioase ale umanităţii. O cultură 
a păcii şi a dialogului între civilizaţii trebuie să fie promovată activ. 

e Respectul pentru natură. Gestionarea tuturor speciilor vii şi a resurselor naturale 
trebuie făcută cu prudenţă, în conformitate cu principiile dezvoltării durabile. Doar 
astfel bogăţiile inestimabile ale naturii vor putea fi conservate şi transmise generaţiilor 
viitoare. Modelele actuale neviabile de producţie şi consum trebuie schimbate în 
interesul bunăstării viitoare. 

e Răspunderea solidară. Răspunderea pentru gestionarea dezvoltării economice şi 
sociale a lumii, ca şi a amenințărilor internaţionale la adresa păcii şi securităţii trebuie 
să fie asumată solidar de către statele lumii şi abordată multilateral. Fiind organizaţia 
universală cea mai reprezentativă, Organizaţia Naţiunilor Unite trebuie să joace un rol 
primordial. 

7. În scopul transpunerii acestor valori comune în acţiuni, am identificat unele 
obiective cheie cărora le-am atribuit semnificaţii speciale. 


II. Pace, securitate şi dezarmare 


8. Vom depune toate eforturile ca să eliberăm popoarele noastre de flagelul răz- 
boiului, intern sau interstatal, care a răpit mai mult de 5 milioane de vieţi în ultima 

decadă. De asemenea, vom încerca să eliminăm pericolele pe care le presupun armele 
de distrugere în masă. 

9. Astfel, hotărâm: 

e Întărirea respectării normelor de drept, atât pe plan internațional cât şi pe plan 
național, şi mai ales să asigurăm îndeplinirea de către statele membre a deciziilor Curții 
Internaţionale de Justiţie, în conformitate cu Carta Naţiunilor Unite, atunci când ele 
sunt părţi. 

e Creşterea eficienţei Naţiunilor Unite în menţinerea păcii şi securităţii, prin 
alocarea resurselor şi mijloacelor necesare pentru prevenirea conflictelor, soluţionarea 
paşnică a diferendelor, menţinerea păcii, restabilirea păcii şi reconstrucţia după încetarea 
conflictului. În acest context, vom lua în considerare Raportul Grupului de Lucru 
asupra Operaţiunilor de Pace ale Naţiunilor Unite şi vom cere Adunării Generale să 
ţină seama de urgenţă de recomandările sale. 

e Stimularea cooperării dintre Naţiunile Unite şi organizaţiile regionale, în con- 
formitate cu prevederile capitolului VIII al Cartei. 

e Să asigurăm aplicarea, de către statele membre, a tratatelor din domeniul con- 
trolului armelor şi dezarmării, dreptului internaţional umanitar şi al drepturilor omului 
şi să chemăm statele să aibă în vedere semnarea şi ratificarea Statutului de la Roma al 
Curţii Penale Internaţionale. 

e Luarea unor măsuri concertate împotriva terorismului internaţional şi aderarea în 
cel mai scurt timp la toate convențiile internaţionale din domeniu. 

e Să ne dublăm eforturile ca să punem în practică angajamentele luate în cadrul 
luptei împotriva drogurilor. 

e Să ne intensificăm eforturile în lupta împotriva infracţionalităţii transfrontaliere, 
sub toate aspectele sale, incluzând atât traficul şi contrabanda cu oameni cât şi spălarea 
de bani. 

e Să micşorăm efectele negative ale sancţiunilor economice impuse de Naţiunile 
Unite asupra populaţiei civile, asemenea sancţiuni să fie supuse unui regim de revizuire 
periodică; să eliminăm efectele adverse ale sancţiunilor asupra unor terţe persoane. 

e Să luptăm pentru eliminarea armelor de distrugere în masă, mai ales a armelor 
nucleare, şi să rămânem deschişi oricărei alternative pentru atingerea acestui scop, 
inclusiv a posibilităţii de a se organiza o conferinţă internaţională care să identifice 
modalităţile de eliminare a pericolului pe care îl presupune activitatea nucleară. 

e Luarea unor măsuri concertate pentru eliminarea traficului cu arme de calibru mic 
şi cu armament uşor, mai ales prin realizarea unei transparenţe mai mari în transferul 
armelor şi prin susţinerea acţiunilor regionale de dezarmare, ţinând seama de toate 
recomandările viitoarei Conferinţe a Naţiunilor Unite asupra Traficului ilicit de arme 
de calibru mic şi de armament uşor. 

e Invitarea tuturor statelor să ia în considerare posibilitatea aderării la Convenţia 
privind interzicerea folosirii, depozitării, producţiei şi traficului de mine antipersonal şi 
distrugerea lor şi la modificările Protocolului asupra minelor, încheiat pe baza Con- 
venţiei privind armele neconvenţionale. 

10. Cerem statelor membre să respecte, în mod individual şi colectiv, armistițiul 
declarat cu ocazia Jocurilor Olimpice, în prezent şi în viitor, şi să sprijine Comitetul 

Internaţional Olimpic în eforturile sale de sprijinire a păcii şi a înţelegerii interumane 
prin sport şi prin respectarea idealului olimpic. 


III. Eradicarea sărăciei şi dezvoltarea 


11. Vom depune toate eforturile pentru a-i ajuta pe semenii noştri — bărbaţi, femei 
şi copii — să nu mai trăiască în condiţii dezumanizante şi abjecte, în sărăcie extremă, 
în care trăiesc mai mult de un miliard de oameni. Ne angajăm ca dreptul la dezvoltare 
să devină o realitate pentru fiecare şi să asigurăm îndeplinirea nevoilor elementare, 
astfel încât omenirea să nu mai sufere de foame. 

12. Astfel, hotărâm să creăm, atât la nivel naţional, cât şi la nivel internaţional un 
mediu propice pentru dezvoltare, apt să ducă la eliminarea sărăciei. 

13. Atingerea cu succes a acestor obiective depinde, între altele, de asigurarea unei 
bune guvernări în cadrul fiecărei ţări. De asemenea, depinde de asigurarea unei bune 
gestiuni la nivel internaţional şi de existenţa transparenţei în sistemul financiar, mone- 
tar şi în comerţ. 

14. Suntem îngrijoraţi de obstacolele pe care le întâmpină ţările în curs de dez- 
voltare în privința mobilizării resurselor necesare finanţării dezvoltării lor durabile. 
Pentru aceasta, vom depune toate eforturile, astfel încât Reuniunea Internaţională şi 
Interguvernamentală, la nivel înalt, pentru Finanţarea Dezvoltării să poată fi ţinută cu 
succes în 2001. 

15. De asemenea, ne propunem să facem cunoscute nevoile speciale pe care le au 
tările slab dezvoltate. În acest context, salutăm A Treia Conferinţă a Naţiunilor Unite 
asupra Ţărilor Slab Dezvoltate, care va avea loc în mai 2001 şi ne vom strădui să îi asi- 
gurăm succesul. Țărilor industrializate le cerem: 

e Să adopte, de preferinţă înainte de deschiderea lucrărilor Conferinţei, o politică 
vamală fără taxe şi restricţii cantitative pentru exporturile provenind din ţările slab 
dezvoltate. 

e Să aplice de urgenţă programul intensiv pentru diminuarea datoriilor ţărilor sărace 
supraîncărcate cu datorii şi să ajungă la un acord în privinţa anulării tuturor datoriilor 
oficiale, în relaţiile bilaterale, ale acelor ţări, în schimbul unor angajamente efective de 
reducere a sărăciei. 

e Să acorde o mai generoasă asistenţă pentru dezvoltare, mai cu seamă ţărilor care 
depun eforturi reale de a îşi utiliza resursele în vederea diminuării sărăciei. 

16. De asemenea, suntem hotărâți să rezolvăm în mod efectiv toate problemele 
legate de datoriile ţărilor în curs de dezvoltare, cu venit scăzut sau mediu, prin luarea 
unor măsuri variate, la nivel naţional şi la nivel internaţional, concepute astfel încât 
datoria să fie amortizată pe termen lung. 

17. Hotărâm, de asemenea, să venim în întâmpinarea nevoilor specifice ale statelor 
în curs de dezvoltare, aflate pe insule de mici dimensiuni, prin aplicarea Programului 
de Acţiune Barbados şi în cadrul celei de-a 22-a sesiuni speciale a Adunării Generale 
pentru toate statele şi în timp util. Cerem comunităţii internaţionale să se asigure că pe 
lista chestiunilor vulnerabile sunt luate în considerare şi nevoile specifice ale statelor în 
curs de dezvoltare, aflate pe insule de dimensiuni mici. 

18. Recunoaştem nevoile specifice şi problemele statelor fără ieşire la mare şi 
cerem donatorilor bilaterali şi multilaterali să sporească asistenţa tehnică şi financiară 

destinată acestui grup de state, să vină în întâmpinarea nevoilor lor de dezvoltare 
specifice şi să le ajute să depăşească barierele geografice, prin îmbunătăţirea sistemelor 
de transport de tranzit. 

19. Hotărâm, în continuare: 

* Până în anul 2015, numărul persoanelor al căror venit este mai mic de 1 $/zi şi 
numărul celor care suferă de foame să se reducă la jumătate. Şi tot până la acea dată, 
numărul persoanelor care nu au acces sau nu îşi pot permite să bea apă potabilă să fie 
redus la jumătate. 

e Să asigurăm, până la aceeaşi dată, copiilor de pretutindeni, atât băieţilor cât şi 
fetelor, accesul la ciclul primar de învățământ; şi, de asemenea, ca băieţii şi fetele să 
aibă acces, în condiţii egale, la toate nivelurile de învățământ. 

e Până la aceeaşi dată, să reducem cu 3/4 rata mortalităţii la naştere şi cu 2/3 rata 
mortalităţii la copiii sub 5 ani. 

e Până la aceeaşi dată să stopăm răspândirea HIV, a flagelului malariei şi a altor 
epidemii grave. 

e Să asigurăm asistenţă specială copiilor rămaşi orfani în urma infestării cu HIV a 
părinţilor acestora. 

e Până în anul 2020, să determinăm o creştere semnificativă a nivelului de trai a cel 
puţin o sută de milioane de locuitori ai cartierelor sărace, aşa cum se propune în ini- 
țiativa Oraşe fără cartiere sărace“. 

20. De asemenea, hotărâm: 

e Să promovăm egalitatea sexelor şi emanciparea femeilor, ca modalităţi eficiente 
de a combate sărăcia, foametea şi epidemiile şi de a stimula o dezvoltare cu adevărat 
durabilă. 

e Să dezvoltăm şi să aplicăm strategii apte să asigure tinerilor de pretutindeni şanse 
reale de a a-şi găsi un loc de muncă decent şi bine plătit. 

e Să încurajăm industria farmaceutică să facă mai accesibile şi să asigure 
răspândirea pe o arie mai largă a medicamentelor esenţiale, pentru persoanele care au 
nevoie de acestea, în ţările în curs de dezvoltare. 

e Să dezvoltăm un parteneriat cât mai strâns cu sectorul privat şi cu organizaţiile din 
societatea civilă, pentru stimularea dezvoltării şi eradicarea sărăciei. 

e Să luăm măsurile necesare pentru ca de tehnologiile noi, în special de infor- 
matizare şi de tehnologiile comunicării, să beneficieze toţi oamenii, în conformitate cu 
recomandările din Declaraţia Ministerială ECOSOC 2000. 


IV. Protecţia mediului înconjurător 


21. Vom depune toate eforturile pentru a scuti umanitatea, mai ales pe copiii şi 
nepoţii noştri, de pericolul de a trăi pe o planetă ruinată în mod iremediabil de 
activităţile oamenilor şi ale cărei resurse nu vor mai fi suficiente pentru nevoile lor. 

22. Ne reafirmăm sprijinul nostru pentru principiile unei dezvoltări durabile, inclu- 
siv cele stabilite în Agenda 21, rezultat al Conferinţei Naţiunilor Unite pentru Mediu şi 
Dezvoltare. 

23. Hotărâm, astfel, să adoptăm în toate acţiunile privind mediul înconjurător, o 
nouă etică în păstrare şi administrare şi, pentru început, vom încerca: 

e Să depunem toate eforturile pentru intrarea în vigoare a Protocolului de la Kyoto, 
de preferat până la a zecea aniversare a Conferinţei Naţiunilor Unite pentru Mediu şi 
Dezvoltare din 2002, şi să ne angajăm în reducerea emisiilor de gaze care provoacă 
efectul de seră. 

e Să ne intensificăm eforturile colective pentru gestionarea, conservarea şi dez- 
voltarea durabilă a tuturor tipurilor de păduri. 

e Să grăbim aplicarea totală a Convenţiei asupra diversităţii biologice şi a Con- 
venţiei pentru combaterea deşertificării în ţări care au un nivel ridicat al secetei şi/sau 
secetei, mai ales în Africa. 

e Să oprim utilizarea iraţională a resurselor de apă, prin dezvoltarea unor strategii de 
administrare a apei la nivel regional, naţional şi local, care să permită atât o distribuire 
echitabilă, cât şi resurse adecvate. 

e Să intensificăm cooperarea în vederea reducerii numărului şi efectelor dezastrelor 
naturale şi ale celor provocate de om. 

e Să asigurăm accesul liber la informaţiile asupra genomului uman. 


V. Drepturile omului, democraţie şi guvernare echitabilă 


24. Vom depune toate eforturile pentru promovarea democraţiei şi întărirea nor- 
melor de drept, precum şi pentru respectarea tuturor drepturilor omului şi a libertăţilor 
fundamentale recunoscute pe plan internaţional, inclusiv a dreptului la dezvoltare. 

25. Astfel, hotărâm: 

e Să respectăm cu stricteţe Declaraţia Universală a Drepturilor Omului. 

e Să luptăm pentru protecţia şi promovarea în toate ţările a drepturilor civile, poli- 
tice, economice, sociale şi culturale. 

e Să întărim capacitatea tuturor ţărilor de a aplica principiile şi practicile demo- 
craţiei şi respectarea drepturilor omului, inclusiv a drepturilor minorităţilor. 

e Să acţionăm pentru combaterea tuturor formelor de violenţă împotriva femeilor şi 
pentru aplicarea Convenţiei pentru eliminarea tuturor formelor de discriminare faţă de 
femei. 

e Să luăm măsurile necesare pentru a asigura respectarea şi protecţia drepturilor 
omului ale emigranților, ale muncitorilor itineranţi şi ale familiilor lor, pentru a elimina 
actele de rasism şi xenofobie tot mai dese în multe societăţi, şi pentru a promova o mai 
mare armonie şi toleranţă în toate societăţile. 

e Să depunem eforturi colective pentru a implementa procese politice integratoare, 
permiţând participarea reală a tuturor cetăţenilor ţărilor noastre. 

e Să asigurăm libertatea presei în îndeplinirea rolului său esenţial şi dreptul publi- 
cului de a avea acces la informaţii. 


VI. Protejarea persoanelor vulnerabile 


26. Vom depune toate eforturile pentru a ne asigura că întreaga populaţie civilă, 
copiii, care suferă consecinţe disproporţionate de pe urma dezastrelor naturale, geno- 
cidului, conflictelor armate şi altor urgenţe umanitare vor primi întreaga protecţie şi 
asistenţă de care dispunem, astfel încât să poată reveni la cursul normal al vieţii cât mai 
curând posibil. 

Astfel, hotărâm: 

— să extindem şi să întărim protecţia civililor în situaţii de urgenţă complexe, în 
conformitate cu dreptul internaţional umanitar; 

— să întărim cooperarea internaţională, inclusiv prin repartizarea sarcinilor, şi coor- 
donarea asistenţei umanitare către ţările ce găzduiesc refugiaţi şi să ajutorăm toţi 
refugiații şi persoanele strămutate pentru a se întoarce în mod voluntar la casele lor, în 
condiţii de siguranţă şi demnitate şi pentru a se integra progresiv în societăţile lor; 

— să încurajăm ratificarea şi deplina implementare a Convenţiei asupra drepturilor 
copilului şi a Protocoalelor opţionale asupra implicării copiilor în conflicte armate şi 
asupra vânzării de copii, prostituţiei şi pornografiei juvenile. 


VII. Abordarea nevoilor specifice ale Africii 


27. Vom sprijini consolidarea democraţiei în Africa şi vom acorda asistenţă afri- 
canilor în lupta lor pentru a o face durabilă, pentru eradicarea sărăciei şi pentru o dez- 
voltare susţinută, incluzând prin aceasta Africa în primul eşalon al economiei naţionale. 

28. Astfel, hotărâm: 

e să acordăm sprijin integral structurilor politice şi instituţionale ale tinerelor demo- 
craţii din Africa; 

e să încurajăm şi să susţinem mecanismele regionale şi subregionale pentru pre- 
venirea conflictelor şi pentru promovarea stabilităţii politice şi să asigurăm repartizarea 
concretă a resurselor pentru operaţiunile de menţinere a păcii pe continent; 

e să luăm măsuri speciale pentru a susţine lupta pentru eradicarea sărăciei şi pentru 
o dezvoltare susţinută în Africa, incluzând scutirea de datorii, acces ameliorat pe piaţă, 
Asistenţă Oficială pentru Dezvoltare (A.0.D.) sporită, Investiţii Străine Directe (1.S.D.) 
intensificate, transferuri de tehnologice; 

e să ajutăm Africa să-şi creeze propria capacitate de stăvilire a răspândirii virusului 
HIV/SIDA şi a altor boli infecțioase. 


VIII. Întărirea organizaţiei naţiunilor unite 


29. Vom depune toate eforturile pentru a face din Organizaţia Naţiunilor Unite un 
instrument cât mai eficient în urmărirea următoarelor priorităţi: lupta pentru dez- 
voltarea tuturor popoarelor lumii; lupta împotriva sărăciei, analfabetismului şi a bolii; 
lupta împotriva nedreptăţii; lupta împotriva violenţei, terorii şi crimei, lupta împotriva 
degradării şi distrugerii casei noastre comune. 

30. Astfel, hotărâm: 

e să reafirmăm poziţia centrală a Adunării Generale ca organ principal deliberativ, 
politic şi reprezentativ al Naţiunilor Unite şi să o sprijinim pentru a îndeplini acest rol 
în mod efectiv; 

e să intensificăm eforturile pentru a realiza o reformă cuprinzătoare a Consiliului de 
Securitate; 

e să întărim în continuare Consiliul Economic şi Social, pe baza realizărilor recente 
ale acestuia, să sprijinim acest organ în îndeplinirea rolului conferit de Cartă; 

e să întărim Curtea Internaţională de Justiţie, pentru a asigura dreptatea şi supre- 
maţia legii în relaţiile internaţionale; 

e să încurajăm consultările după un program regulat cât şi coordonarea între prin- 
cipalele organe ale Naţiunilor Unite în îndeplinirea funcţiilor lor; 

e să ne asigurăm că Organizaţia dispune la timp şi în mod complet de resursele de 
care are nevoie pentru aducerea la îndeplinire a mandatului său; 

e să cerem cu insistenţă Secretariatului să utilizeze cât mai raţional aceste resurse, în 
concordanţă cu regulile precise de procedură adoptate de Adunarea Generală, în 
interesul statelor membre, prin adoptarea celor mai adecvate practici manageriale şi 
tehnologii de care dispune şi prin concentrarea asupra acelor obiective care reflectă prio- 
rităţile convenite de către Statele membre; 

e să promovăm aderarea statelor la Convenţia asupra siguranţei Naţiunilor Unite şi a 
personalului asociat; 

e să asigurăm o mai mare coerenţă politică şi o mai bună cooperare între Naţiunile 
Unite, agenţiile sale, instituţiile de la Bretton Woods şi Organizaţia Mondială a 
Comerţului, cât şi alte organe multilaterale, în vederea unei abordări pe deplin coor- 
donate a problemelor păcii şi dezvoltării; 

e să întărim în continuare cooperarea între Naţiunile Unite şi parlamentele naţionale 
prin organizaţia mondială a acestora, Uniunea Interparlamentară, în variate domenii, 
inclusiv: pacea şi securitatea, dezvoltarea economică şi socială, dreptul internaţional şi 
drepturile omului, democraţie şi probleme de gen. 

31. Cerem Adunării Generale să examineze în mod regulat progresele obţinute în 
implementarea prevederilor acestei Declaraţii şi solicităm Secretariatului General să 
elaboreze rapoarte periodice pentru a fi luate în considerare de către Adunarea 
Generală ca bază pentru acţiunile viitoare. 

32. Reafirmăm în mod solemn, cu această ocazie istorică, faptul că Organizaţia 
Naţiunilor Unite este căminul comun şi indispensabil al întregii umanităţi, prin care 
încercăm să realizăm aspiraţiile noastre universale către pace, cooperare şi dezvoltare. 
Astfel, reiterăm sprijinul nostru neclintit pentru aceste obiective şi hotărârea noastră de 
a le atinge. 


Anexa 3 


Raportul Secretarului General ONU „Libertate lărgită. 
Inspre dezvoltare, securitate şi drepturile omului pentru toţi” (2005) — 
Secţiunea V „Intărirea Organizaţiei Naţiunilor Unite” 


(...) 

153. În prezentul raport, am argumentat că principiile şi scopurile Naţiunilor 
Unite, aşa cum sunt precizate în Cartă, rămân la fel de valabile şi relevante astăzi, aşa 
cum acestea erau în 1945, şi prezentul moment reprezintă o oportunitate prețioasă 
pentru punerea lor în practică. Cu toate acestea, în timp ce scopurile trebuie să 
rămână certe şi principiile constante, practica şi gestiunea trebuie să evolueze în 
timp. Dacă Organizaţia Naţiunilor Unite doreşte să fie un instument util pentru 
statele membre şi pentru popoarele planetei şi să răspundă provocărilor descrise în 

secţiunile II şi IV de mai sus, ea trebuie să fie pe deplin adaptată necesităţilor şi 
circumstanțelor secolului al XXI-lea. Trebuie să fie deschisă nu numai către state, dar 
şi către societatea civilă, care joacă un rol din ce în ce mai important în afacerile 
globale, atât la nivel intern, cât şi la nivel internaţional. Puterea organizaţiei trebuie 
să transpară din profunzimea partenerialtelor şi din capacitatea sa de a aduce aceşti 
parteneri în cadrul unor coaliţii având drept scop schimbarea, cu privire la tot 
spectrul problemelor cu privire la care este necesară acţiune, pentru a face paşi supli- 
mentari spre obiectivul unei libertăţi sporite. 

154. În mod clar organizaţia noastră, ca organizaţie, a fost creată pentru o epocă 
diferită. În mod egal, nu toate practicile noastre sunt adaptate lumii de astăzi. Pentru 
acest motiv, şefii de state şi de guverne, prin Declaraţia Mileniului, au recunoscut 
necesitatea întăririi Organizaţiei Naţiunilor Unite şi a transformării acesteia într-un 
instrument mai eficient pentru urmărirea priorităţilor lor. 

155. Într-adevăr, din momentul preluării funcţiei de Secretar General, în 1997, 
una dintre principalele mele priorităţi a fost reformarea structurilor interne şi a cul- 
turii Organizaţiei Naţiunilor Unite, pentru a face organizaţia mai utilă membrilor ei şi 
popoarelor lumii. Astăzi, structura organizaţiei este mai coerentă, metodele de lucru 
mai eficiente şi diferitele programe mai bine coordonate, şi organizaţia a dezvoltat 
parteneriate de lucru în numeroase domenii cu societatea civilă şi mediul privat. În 
domeniile economic şi social, Scopurile Dezvoltării Mileniului servesc în prezent ca 
un cadru de politici comune pentru sistemul Naţiunilor Unite, şi chiar pentru întreaga 
comunitate internaţională. Misiunile de pace ale ONU sunt astăzi mai bine confi- 
gurate şi au o abordare integrată faţă de numeroasele şi diferitele sarcini pe care le 
presupune prevenirea folosirii forţei şi stabilirii fundamentelor unei păci durabile. 
Totodată, am construit parteneriate strategice cu o paletă largă de actori non-statali 
care au o contribuţie importantă la securitatea, prosperitatea şi libertatea mondială. 

156. Cu toate acestea, mai multe schimbări sunt încă necesare. La momentul 
actual, numeroase structuri de conducere pentru diferite părţi ale sistemului, supra- 
punerea mandatelor precum şi existenţa unor mandate care reflectă priorităţi mai 
degrabă ale trecutului decât ale prezentului reprezintă factori combinaţi care dimi- 
nuează eficienţa organizaţiei. Este esenţial să se acorde managerilor autoritate reală, 
astfel încât ei să poată alinia pe deplin activităţile sistemului cu scopurile susţinute de 
statele membre — care, sper, coincid cu cele menţionate în prezentul raport. Totodată, 
trebuie să continuăm eforturile pentru profesionalizarea Secretariatului şi pentru 
responsabilizarea personalului şi a conducerii. De asemenea, trebuie să asigurăm o 
coerenţă sporită, atât între diferitele activităţi ale ONU în fiecare stat, cât şi în cadrul 
sistemului Naţiunilor Unite, în special în domeniul economic şi social. 

157. Cu toate acestea, reforma, pentru a fi eficientă, nu trebuie să fie sarcina orga- 
nului executiv. Este timpul să aducem un suflu nou şi în organele interguverna- 
mentale ale ONU. 


A. Adunarea Generală 

158. Aşa cum se precizează şi în Declaraţia Mileniului, Adunarea Generală are o 
poziţie centrală ca principalul organ de deliberare, de adoptare a politicilor şi ca 
organ de reprezentare a ONU. În particular, are autoritatea de a discuta şi adopta 

bugetul şi de a alege membrii celorlalte organe deliberative, inclusiv Consiliul de 
Securitate. Statele membre sunt, prin urmare, îngrijorate pe bună dreptate faţă de 
declinul prestigiului Adunării Generale şi diminuarea contribuţiei sale la activităţile 
organizaţiei. Acest declin trebuie inversat, şi aceasta se va întâmpla numai dacă 
Adunarea devine mai eficientă. 

159. În ultimii ani, numărul rezoluţiilor Adunării Generale adoptate prin consens 
a crescut semnificativ. Aceasta ar reprezenta un lucru pozitiv dacă ar reflecta unitatea 
de acţiune a statelor membre în gestionarea problemelor globale. Cu toate acestea, 
din păcate, consensul (interpretate adesea ca impunând unanimitatea) a devenit un 
scop în sine. Este urmărit în primul rând în cadrul fiecărui grup regional şi apoi la 
nivelul întregii Adunări Generale. Aceasta nu s-a dovedit o metodă eficientă în 
reconcilierea intereselor statelor membre. Dimpotrivă, a determinat Adunarea să se 
retragă spre generalitate, abandonând orice efort serios îndreptat spre acţiune. 
Dezbaterile reale tind să se concentreze pe procesul în sine, şi nu pe substanţa pro- 
blemei, şi numeroase dintre aşa-zisele decizii reflectă doar cel mai mic numitor comun 
al unor poziţii foarte diferite. 

160. Statele membre sunt de acord, de mulţi ani, că Adunarea Generală trebuie să- 
şi consolideze procedurile şi structurile în vederea îmbunătăţirii procesului deli- 
berativ şi pentru a-l face mai eficient. Unii paşi modeşti au fost făcuţi. În prezent, noi 
propuneri pentru „revitalizarea” Adunării au fost prezentate de un mare număr de 
state membre. Adunarea Generală ar trebui în prezent să adopte măsuri urgente 
pentru raţionalizarea activităţii sale şi pentru accelerarea procesului deliberativ, în 
special prin simplificarea agendei, a structurii pe comisii şi a procedurilor pentru 
sesiunea plenară şi pentru solicitarea rapoartelor, precum şi prin întărirea autorităţii 
Preşedintelui. 

161. În prezent, Adunarea Generală are o agendă foarte bogată, care acoperă o 
paletă largă de probleme, care adesea se suprapun. Adunarea ar trebui să se con- 
centreze pe elementele de substanţă ale agendei prin analizarea principalelor pro- 
bleme ale lumii actuale, cum ar fi migraţia internaţională şi îndelung dezbătuta 
Convenţie globală împotriva terorismului. 

162. Adunarea ar trebui, de asemenea, să se angajeze într-un dialog mai activ cu 
societatea civilă — reflectând realitatea că, după o decadă de interacţiune crescândă, 
societatea civilă este implicată în aproate toate activităţile ONU. Într-adevăr, sco- 
purile Naţiunilor Unite pot fi atinse numai dacă atât societatea civilă, cât şi guver- 
nele, sunt deplin angajate în proces. Comisia de Personalităţi cu privire la Relaţiile 
ONU-Societatea Civilă, pe care am constituit-o în 2003 a realizat numeroase reco- 
mandări utile pentru îmbunătăţirea relaţiei noastre cu societatea civilă, şi am pre- 
zentat în mod apreciativ raportul acesteia (A/58/817 şi Corr. 1) în faţa Adunării 
Generale, împreună cu poziţia mea. Adunarea Generală ar trebui să acţioneze pe baza 
acestor recomandări şi să stabilească mecanisme care să îi permită să angajeze un 
dialog deplin şi sistematic cu societatea civilă. 

163. De asemenea, Adunarea trebuie să-şi revizuiască structura pe comisii, modul 
în care funcţionează comisiile, coordonarea acestora şi rezultatele activităţii lor. 
Adunarea Generală are nevoie de un mecanism care să evalueze deciziile comisiilor 
şi să evite supraîncărcarea organizaţiei cu mandate nefondate şi persistenţa problemei 

prezente reprezentate de micromanagementul bugetului şi al alocării de posturi în 
cadrul Secretariatului. Dacă Adunarea Generală nu poate soluţiona aceste probleme, 
nu va avea concentrarea şi flexibilitatea necesare pentru a servi membrii organizaţiei 
în mod corespunzător. 

164. Trebuie să fie clar că nici una dintre aceste măsuri nu va fi pusă în practică 
dacă statele membre nu manifestă interesul pentru Adunare la cel mai înalt nivel şi 
dacă nu insistă ca reprezentanţii lor să se angajeze în dezbateri serioase, în scopul 
atingerii unor rezultate reale şi pozitive. Dacă statele nu vor reuşi să facă acest lucru, 
preformanţa Adunării va continua să scadă şi acest lucru nu va trebui să surprindă. 


B. Consiliile 

165. Fondatorii au conferit ONU trei consilii, fiecare având sarcini majore în 
propriul domeniu de activitate: Consiliul de Securiate, Consiliul Economic şi Social 
şi Consiliul de Tutelă. Cu timpul diviziunea responsabilităţilor între ele a devenit din 
ce în ce mai puţin echilibrat: Consiliul de Securitate şi-a consolidat treptat autoritatea 
şi, în special după sfârşitul războiului rece, s-a bucurat de o mai mare unitate de 
acţiune între membrii săi permanenţi dar s-a confruntat cu critici pe motivul com- 
ponenţei anacronice şi insuficient de reprezentative; Consiliul Economic şi Social s-a 
găsit adesea la marginea dezbaterilor şi procesului decizional global în domeniile 
economic şi social; Consiliul de Tutelă, după ce şi-a îndeplinit funcţiile cu succes, a 
fost redus în prezent la o existenţă pur formală. 

166. Cred că trebuie să refacem echilibrul, cu trei consilii care să acopere, res- 
pectiv (a) pacea şi securitatea internaţională (b) problemele economice şi sociale şi 
(c) drepturile omului, în condiţiile în care promovarea acestora a fost unul dintre sco- 
purile Naţiunilor Unite de la început, dar în prezent este nevoie de structuri opera- 
tionale mai eficiente. Aceste consilii au sarcina comună de a avansa agenda care 
rezultă în urma întâlnirilor la nivel înalt ale statelor membre şi ar trebui să fie forma 
globală în care sunt gestionate problemele securităţii, dezvoltării şi justiţiei. Primele 
două consilii există deja, dar trebuie întărite. Al treilea necesită o activitate înde- 
lungată de consolidare a mecanismelor existente în domeniul drepturilor omului. 


Consiliul de Securitate 

167. Prin aderarea la Carta Naţiunilor Unite, toate statele membre recunosc că 
Consiliul de Securitate are răspunderea primară pentru menţinerea păcii şi securităţii 
internaţionale şi sunt de acord ca deciziile sale să fie obligatorii. Prin urmare, este de 
o importanţă vitală, nu numai pentru organizaţie, ci şi pentru întreaga lume, ca acest 
consiliu să aibă posibilitatea să-şi aducă la îndeplinire responsabilităţile şi ca deciziile 
acestuia să se bucure de respectul întregii lumi. 

168. În Declaraţia Mileniului, statele au arătat hotărârea lor pentru intensificarea 
eforturilor în vederea „realizării unei reforme comprehensive a Consiliului de Secu- 
ritate, cu privire la toate aspectele” (Rezoluţia Adunării Generale nr. 55/2, parag, 30). 
Aceasta reflectă punctul de vedere, susţinut de mult timp de majoritatea statelor, con- 
form căruia o modificare în compoziţia consiliului este necesară pentru a conferi o 
reprezentativitate mai ridicată atât a comunităţii internaţionale în întregul său, cât şi a 
realităţilor geopolitice de astăzi, şi, prin urmare, pentru a conferi o legitimitate sporită 
în ochii opiniei publice mondiale. Metodele de lucru trebuie să fie de asemenea, mai 

eficiente şi mai transparente. Consiliul trebuie să fie nu doar mai responsabil, dar şi mai 
disponibil la acţiune concretă, atunci când aceasta este necesară. Reconcilierea acestor 
două imperative este cel mai dificil test pe care orice reformă trebuie să-Ltreacă. 

169. Acum doi ani, am declarat că în opinia mea reforma Naţiunilor Unite nu 
poate fi completă fără o reformă a Consiliului de Securitate. Aceasta este convin- 
gerea mea. Consiliul de Securitate trebuie să se bucure de o reprezentativitate largă a 
realităţii raporturilor de putere în lumea de astăzi. Prin urmare, susţin poziţia expri- 
mată în raportul Experţilor la nivel înalt pentru Ameninţări, Provocări şi Schimbare 
(A/59/565) privind reforma Consiliului de Securitate, şi anume: 

a) ar trebui, în conformitate cu art. 23 din Cartă, să ridice implicarea în procesul 
decizional a acelor state care aduc cea mai importantă contribuţie la ONU din punct 
de vedere financiar, militar şi diplomatic, în special în termeni de contribuţie la 
bugetul ONU, participare la operaţiunile de menţinere a păcii sub mandat ONU, 
contribuţie voluntară la activităţile ONU în domeniile securităţii şi dezvoltării şi la 
activităţile diplomatice în sprijinul obiectivelor şi mandatelor Naţiunilor Unite. Prin- 
tre aceste state dezvoltate, atingerea sau realizarea de progrese substanţiale pentru 
atingerea pragului convenit la nivel internaţional de 0,7% din PNB pentru ODA ar 
trebui considerat ca un criteriu important din punctul de vedere al contribuţiei; 

b) ar trebui să aducă în procesul decizional state care să reprezinte mai larg, statele 
membre, în special statele în curs de dezvoltare; 

c) ar trebui să nu afecteze eficienţa Consiliului de Securitate; 

d) ar trebui să sporească caracterul democratic şi responsabilitatea Consiliului. 

170. Cer statelor membre să ia în considerare două opţiuni, modelele A şi B, pro- 
puse în prezentul raport (vezi figura 5), sau orice alte propuneri viabile din punctul de 
vedere al dimensiunii şi balanței care trebuie atinse, în oricare dintre modele. Statele 
membre ar trebui să convină că trebuie luată o decizie asupra acestui subiect 
important înaintea summitului din septembrie 2005. Ar fi preferabil ca statele 
membre să adopte această decizie vitală prin consens, dar dacă acesta nu este atins, el 
nu trebuie să devină o scuză pentru amânarea acţiunii. 


Figura 5 
Reforma Consiliului de Securitate: modelele A şi B 
Modelul A prevede şase noi locuri de membri permanenţi, fără drept de veto, şi 


trei noi locuri de membri ne-permanenţi cu un mandat de doi ani, împărţite între 
principalele regiuni: 


Regiunea Numărul Membri Noi membri Noi membri 
de State permanenţi permanenţi | nepermanenţi pe 
(în continuare) propuşi termen de 


doi ani propuşi 


Asia-Pacific 

Total 5 13 24 
modelul A 


Modelul B nu prevede noi locuri de membri permanenţi, dar creează o nouă 
categorie de opt membri, aleşi pe patru ani, cu mandat reînnoibil, şi un nou membru 
nepermanent, nereînnoibil, cu mandat pe doi ani, împărţite între principalele regiuni 


Regiunea | Numărul de Membri Noi membri Noi membri 
permanenţi permanenţi | nepermanențţi pe 
(în continuare) propuşi termen de 


Total 5 24 
modelul B 


Consiliul Economic şi Social 

171. Carta ONU conferă Consiliului Economic şi Social o serie de funcţii impor- 
tante care presupun coordonare, evaluare a politicii şi dialog politic. Multe dintre 
acestea par mai importante ca oricând în epoca globalizării, în care o agendă pentru 
dezvoltare comprehensivă a ONU a apărut în urma reuniunilor la vârf şi a con- 
ferinţelor din anii 1990. Mai mult ca oricând, ONU are nevoie să dezvolte şi să 
implementeze politici coerente în acest domeniu. Funcţiile Consiliului sunt în privite 
în general ca relevante pentru aceste schimbări, dar până în prezent nu li s-a acordat 
importanţa cuvenită. 

172. În 1945, autorii Cartei nu au conferit Consiliului Economic şi Social compe- 
tenţe de punere în aplicare a politicilor. După ce în anul precedent au convenit la 
Bretton Woods cu privire la crearea unor instituţii financiare puternice şi deoarece au 
aşteptat ca acestea să fie completate de o organizaţie mondială a comerţului, în plus 
faţă de diferite agenţii specializate, aceştia au avut intenţia clară ca mecanismul deci- 
zional internaţional în domeniul economic să fie descentralizat. Aceasta determină 
doar ca rolul potenţial al Consiliului de coordonator, forum de dialog, politic şi facili- 
tator al consensului să devină mult mai important. Este singurul organ al ONU expres 
mandatat de Cartă să coordoneze activităţile agenţiilor specializate şi să se consulte 
cu organizaţiile non-guvernamentale. De asemenea, dispune de o reţea de comisii 
regionale, care operează sub egida sa şi a căror activitate se concentrează din ce în ce 
mai mult pe implementarea diferitelor obiective de dezvoltare. 

173. Consiliul Economic şi Social a folosit aceste elemente în ultimii ani, con- 
struind reţele de comunicare prin intermediul întâlnirii speciale anuale la nivel înalt 
cu instituţiile financiare şi de comerţ, de exemplu, şi stabilind un Task Force privind 
Informaţia şi Tehnologia Comunicării. De asemenea, a contribuit la conectarea pro- 
blemelor de securitate şi de dezvoltare prin stabilirea de grupuri de ţară specifice. 

174. Aceste iniţiative au ajutat la promovarea unei coerenţe sporite şi a coor- 
donării între diferiţii actori, însă au rămas numeroase domenii vizibile neacoperite. 

175. În primul rând, există o nevoie crescândă de a integra, coordona şi evalua 
implementarea agendei pentru dezvoltare a ONU, rezultată din numeroasele reuniuni 
la vârf şi conferinţe. În acest scop, Consiliul Economic şi Social ar trebui să orga- 
nizeze anual reuniuni de evaluare la nivel ministerial, în vederea aprecierii pro- 
gresului în direcţia atingerii obiectivelor de dezvoltare, în special Obiectivele de 
Dezvoltare ale Mileniului. Aceste evaluări pot fi bazate pe un proces de peer-review 
a progreselor raportate de statele membre, cu sprijinul agenţiilor ONU şi al comisiilor 
regionale. 

176. În al doilea rând, există necesitatea de a re-evalua direcţiile cooperării inter- 
naţionale pentru dezvoltare, de a promova o coerenţă sporită între activităţile în 
domeniul dezvoltării ale diferiților actori şi de a întări legăturile între activitatea nor- 
mativă şi cea operaţională a sistemului ONU. Pentru combaterea acestei deficienţe, 
Consiliul Economic şi Social ar trebui să servească ca un forum la nivel înalt de 
cooperare. Un astfel de forum ar putea fi ţinut bienal, prin transformarea segmentului 
de nivel înalt al Consiliului. 

177. În al treilea rând, există necesitatea de a face faţă provocărilor sociale şi 
economice şi amenințărilor şi crizelor care intervin în domeniu. În acest scop, Con- 
siliul ar trebui să convină întâlniri periodice, după caz, pentru evaluarea amenințărilor 
la adresa dezvoltării, cum ar fi foametea, epidemiile, dezastrele naturale majore, şi 
pentru promovarea unor răspunsuri coordonate faţă de aceste provocări. 

178. În al patrulea rând, există necesitatea monitorizării sistematice şi a gestio- 
nării dimensiunilor sociale şi economice ale conflictelor. Consiliul Economic şi 
Social a încercat să îndeplinească această misiune prin înfiinţarea de grupuri consul- 
tative ad-hoc pentru fiecare stat. Dar, fiind date amploarea şi provocările refacerii, 
reconstrucției şi reconcilierii pe termen lung, aranjamentele ad-hoc nu sunt sufi- 
ciente. Consiliul Economic şi Social trebuie să instituţionalizeze activitatea sa în 
managementul post-conflict prin implicarea în activităţile Comisiei de Consolidarea 
Păcii, recent propusă. De asemenea, trebuie să-şi întărească relaţiile cu Consiliul de 
Securitate, în vederea promovării prevenirii structurale. 

179. În final, în timp ce rolul normativ şi de definire a strategiilor al Consiliului 
Economic şi Social este în mod clar diferit de rolul managerial şi politic al organelor 
decizionale ale principalelor instituţii financiare internaţionale, îmi exprim speranţa 
că, pe măsură ce Consiliul va începe să îşi asume rolul de lider în conducerea agendei 
globale pentru dezvoltare, va fi capabil să direcţioneze eforturile numeroaselor orga- 
nizaţii interguvernamentale care activează în acest domeniu, în cadrul sistemului 
Naţiunilor Unite. 

180. Implementarea tuturor acestor recomandări ar impune necesitatea func- 
ţionării Consiliului Economic şi Social cu o structură nouă şi mai flexibilă, nu obli- 


Cursul 1 23 


gatoriu restricţionată de calendarul anual actual al „segmentelor” şi „sesiunii pe 
fond”. În plus, Consiliul are nevoie de un mecanism interguvernamental eficient şi 
reprezentativ pentru a determina angajarea corespunzătoare a instituţiilor cu com- 
petenţe în domeniile financiar şi al comerţului. Aceasta ar putea fi realizată prin 
extinderea Biroului sau prin crearea unui Comitet Executiv, cu o compoziţie repre- 
zentativă din punct de vedere regional. 


Propunerea de Consiliu al Drepturilor Omului 

181. Comisia Drepturilor Omului a dat comunităţii internaţionale un cadru inter- 
naţional pentru drepturile omului, cuprinzând Declaraţia Universală a Drepturilor 
Omului, două Pacte Internaţionale şi alte tratate fundamentale în domeniul drep- 
turilor omului. În timpul sesiunii anuale, Comisia atrage atenţia publicului asupra 
problemelor şi dezbaterilor în domeniul drepturilor omului, oferă un forum de dezba- 
tere pentru dezvoltarea politicilor ONU în materia drepturilor omului şi stabileşte un 
sistem unic de proceduri special pentru observarea şi analizarea respectării drepturilor 
omului, pe fiecare domeniu şi pe fiecare stat. Legăturile strânse ale Comisiei cu sute 
de organizaţii ale societăţii civile oferă o oportunitate pentru lucrul cu societatea 
civilă, care nu există în alte domenii ale activităţii ONU. 

182. Cu toate acestea, capacitatea Comisiei de a-şi îndeplini sarcinile a fost dimi- 
În particular, statele au urmărit să obțină calitatea de membru al Comisiei nu pentru a 
întări mecanismul de protecţie a drepturilor omului, dar pentru a se proteja împotriva 
criticilor sau pentru a critica alte state. Ca urmare, deficitul de credibilitate a crescut, 
creând o umbră asupra reputației întregului sistem al ONU. 

183. Dacă ONU doreşte să răspundă aşteptărilor bărbaţilor şi femeilor de pre- 
tutindeni — şi dacă într-adevăr organizaţia doreşte să abordeze cauza drepturilor 
omului în mod serios, în mod similar cu problemele securităţii şi dezvoltării — statele 
membre ar trebui să convină asupra înlocuirii Comisiei Drepturilor Omului cu un 
Consiliu al Drepturilor Omului, cu compoziţie mai restrânsă. Statele membre trebuie 
să decidă dacă acest consiliu va fi un organ principal al ONU sau un organ subsidiar 
al Adunării Generale, dar în orice caz membrii acestuia trebuie să fie aleşi de 
Adunarea Generală cu votul a două treimi dintre membrii prezenţi. Crearea Consi- 
liului ar conferi problemei drepturilor omului o poziţie de autoritate, corespunzătoare 
priorităţii acordate drepturilor omului prin Carta ONU. Statele membre ar trebui să 
determine compoziţia Consiliului şi durata mandatului. Persoanele alese în Consiliu 
vor fi obligate să se conducă după cele mai înalte standarde. 


C. Secretariatul 

184. Un Secretariat capabil şi eficient este indispensabil pentru activitatea ONU. 
Întrucât necesităţile organizaţiei s-au schimbat, şi Secretariatul trebuie să sufere unele 
modificări. Pentru acest motiv, în 1997 am lansat un pachet de reforme structurale 
pentru Secretariat, urmate de un set de îmbunătăţiri tehnice şi manageriale în 2002, 
având drept scop să confere organizaţiei un program de activitate mai concentrat şi 
un sistem de planificare şi bugetare mai simplu şi să determine Secretariatul să acti- 
veze mai eficient. 

185. Îmi exprim satisfacția că Adunarea Generală a acordat o largă susţinere 
acestor schimbări şi cred că ele au îmbunătăţit capacitatea noastră de a activa în 
conformitate cu aşteptările lumii întregi. Graţie modificărilor aduse în organizarea 
bugetului, achiziţii, resurse umane şi în modul de organizare a misiunilor de men- 
tinere a păcii, în prezent activăm într-un mod total diferit. Cu toate acestea, reformele 
nu au mers suficient de departe. Dacă ONU doreşte într-adevăr să fie eficientă, 
Secretariatul va trebui transformat în mod complet. 

186. Organele cu competenţa de a adopta decizii — în special Adunarea Generală 
şi Consiliul de Securitate — trebuie să manifeste atenţie deosebită în conferirea de 
mandate către Secretariat, astfel încât să fie alocate şi resursele necesare pentru înde- 
plinirea sarcinii în cauză. În mod similar, managementul trebuie să devină mai res- 
ponsabil şi capacitatea organelor interguvernamentale de a monitoriza activitatea 
Secretariatului trebuie întărită. Secretarul General şi persoanele cu funcţie de con- 
ducere din cadrul Secretariatului trebuie să se bucure de puterea de discreţie, de mij- 
loacele şi de autoritatea şi de asistenţa necesară din partea experţilor pentru gestio- 
narea unei organizaţii din partea căreia se aşteaptă răspunsuri operaţionale prompte în 
diferite părţi ale globului. În mod similar, statele membre trebuie să beneficieze de 
mijloacele de supraveghere necesare pentru a atrage răspunderea Secretarului 
General în ce priveşte activitatea sa de conducere şi de strategie. 

187. Statele membre au, de asemenea, un rol central pentru a se asigura că man- 
datele organizaţiei sunt aduse la zi. Prin urmare, cer Adunării Generale să revadă 
toate mandatele mai vechi de cinci ani şi să verifice dacă activităţile avute în vedere 
sunt în continuare necesare sau dacă resursele alocate acestora pot fi realocate pentru 
a face faţă unor provocări noi sau emergente. 

188. Astăzi, Organizaţia Naţiunilor Unite trebuie să fie: a) aliniată provocărilor 
substanţiale ale secolului al XXI-lea; b) împuternicită să gestioneze operaţiuni glo- 
bale complexe şi c) responsabilă. 

189. În primul rând, am luat măsuri pentru realinierea structurii Secretariatului în 
raport cu priorităţile prezentate în prezentul raport. Aceasta va presupune crearea 
unui oficiu pentru susţinerea operaţiunilor de consolidare a păcii şi întărirea susţinerii 
pentru mediere (funcţia de „bune oficii” a Secretarului General), democraţie şi stat de 
drept. În plus, intenţionez să numesc un Consilier Ştiinţific al Secretarului General, 
care va oferi avize ştiinţifice pe termen lung pe probleme de formulare a politicilor, 
va mobiliza expertiza ştiinţifică şi tehnologică în cadrul sistemului Naţiunilor Unite 
şi în cadrul comunităţii Ştiinţifice şi academice în sens larg. 

190. Atingerea unui progres real în domeniile cerute impune existenţa unui per- 
sonal cu calificarea şi experienţa necesară noilor provocări. De asemenea, impune 
reînnoirea eforturilor pentru asigurarea „celui mai înalt standard de eficienţă, com- 
petenţă şi integritate”, în conformitate cu art. 101 (3) din Carta Naţiunilor Unite, în 
paralel cu „recrutarea personalului pe baza unei repartiţii geografice largi” şi, trebuie 
să adăugăm astăzi, asigurarea unui echilibru echitabil între bărbaţi şi femei. 
Personalului actual trebuie să i se acorde oportunităţile rezonabile de dezvoltare a 
carierei în cadrul sistemului ONU, însă este evident că nu ne putem baza pe aceeaşi 
formulă de resurse umane pentru gestionarea noilor necesităţi din cadrul organizaţiei. 
Prin urmare, cer Adunării Generale să îmi acorde autoritatea şi resursele necesare 

pentru recrutarea în timp util a personalului necesar pentru reîmprospătarea şi ali- 
nierea personalului Secretariatului la nevoile curente ale organizaţiei. 

191. În al doilea rând, Secretariatul trebuie să fie împuternicit pentru aducerea la 
îndeplinire a sarcinilor sale. Panelul de Experţi la nivel înalt a sugerat numirea unui 
Secretar General adjunct care să îmbunătăţească procesul decizional în domeniul 
păcii şi securităţii. În locul acestei soluţii. am ales crearea unui mecanism de decizie 
după modelul unui cabinet (cu puteri executive crescute în raport cu Grupul de 
Management existent), care să îmbunătăţească atât managementul, cât şi redactarea 
politicilor. Va fi susţinut de un secretariat al cabinetului, împuternicit cu pregătirea şi 
follow-up-ul procesului de luare a deciziilor. În acest mod, sper să pot asigura un 
proces de luare a deciziilor mai concentrat şi mai responsabil. Aceasta va ajuta, dar 
nu va fi suficient pentru asigurarea managementului efectiv al operaţiunilor orga- 
nizaţiei la scară globală. Secretarul General, ca administrator şef al organizaţiei, ar 
trebui să beneficieze de o autoritate de conducere de un nivel mai înalt şi de un grad 
de flexibilitate mai ridicat. Secretarul General ar trebui să poată ajusta resursele 
umane ale Secretariatului, fără constrângeri exterioare. De asemenea, sistemul admi- 
nistrativ trebuie reorganizat în mod esenţial. Prin urmare, cer statelor membre să 
lucreze împreună cu mine pentru a efectua o revizuire comprehensivă a bugetului şi a 
regulilor de alocare a resurselor în conformitate cu care funcţionează Secretariatul. 

192. În al treilea rând, trebuie să continuăm să îmbunătăţim transparenţa şi res- 
ponsabilitatea Secretariatului. Adunarea Generală a făcut paşi semnificativi spre o 
transparenţă crescută prin transmiterea auditelor interne către statele membre, la 
cerere. Sunt în curs de identificare a altor categorii de informaţii care pot fi făcute 
publice, pe bază de periodicitate. De asemenea, doresc să creez un Birou de Perfor- 
manţă în Management, pentru a asigura că funcţionarii internaţionali superiori sunt 
responsabili de acţiunile lor şi pentru rezultatele din activitatea unităţilor din subor- 
dinea lor. Un număr de îmbunătăţiri pe plan intern sunt în curs. Acestea urmăresc 
alinierea sistemelor de management şi politicilor de resurse umane cu cele mai bune 
practici ale altor organizaţii publice sau comerciale de nivel mondial. În vederea 
îmbunătăţirii în continuare a nivelului de responsabilitate şi a monitorizării activităţii, 
am propus ca o Adunarea Generală să realizeze o evaluare comprehensivă a Oficiului 
Serviciilor de Control Intern, în vederea întăririi independenţei, autorităţii, precum şi 
expertizei şi capacităţii acestuia. Îmi exprim speranţa că Adunarea Generală va 
acţiona cu promptitudine în raport cu această propunere. 


(...) 


F. Modernizarea Cartei Organizaţiei Naţiunilor Unite 

216. Aşa cum am remarcat în debutul secţiunii V, principiile Cartei Naţiunilor 
Unite rămân pe deplin valabile şi Carta însăşi, în esenţă, continuă să ofere un funda- 
ment solid pentru întreaga activitate a organizaţiei. Este în esenţă documentul redac- 
tat la San Francisco acum şase decenii. Multe schimbări pozitive au fost realizate 
prin adaptări ale practicii, fără să fie necesară amendarea Cartei. În fapt, Carta a fost 
amendată numai de două ori în istoria organizaţiei — în scopul creşterii numărului de 
membri ai Consiliului de Securitate şi ai Consiliului Economic şi Social. 

217. Cu toate acestea, Organizaţia Naţiunilor Unite funcţionează acum într-o 
lume radical diferită de cea din 1945, şi Carta ar trebui să reflecte realităţile din ziua 

de astăzi. În special, a sosit timpul să eliminăm clauzele anacronice privind „statele 
inamice” din art. 53 şi 107 ale Cartei. 

218. Consiliul de Tutelă a jucat un rol important în ridicarea standardelor în ceea 
ce priveşte administrarea teritoriilor sub tutelă şi în promovarea largului proces de 
decolonializare. Cu toate acestea, activitatea acestuia s-a finalizat. Capitolul XIII, 
„Consiliul de Tutelă” ar trebui eliminat din Cartă. 

219. Pentru raţiuni similare, art. 47 referitor la Comitetul Statului Major Militar ar 
trebui eliminat, la fel ca şi referirire la Comitet din art. 26, 45 şi 46. 


Cursul 2 


Definiţie. Rolul, scopul, trăsăturile, fundamentul 
şi limitele dreptului internaţional 


2.1. Definiţie 


Dreptul internaţional public este acea ramură a dreptului, acel sistem de prin- 
cipii şi norme juridice, scrise sau nescrise, create de către state, dar şi de către 
celelalte subiecte de drept internaţional, pe baza acordului lor de voinţă, în scopul 
reglementării raporturilor internaţionale. 

- Este un sistem relativ descentralizat, dar în curs de consolidare a coeziunii sale 
şi aflat într-un proces dinamic, continuu, de adaptare internă şi externă, de norme 
create de subiectele de drept internaţional ca răspuns la impulsurile sociale primite 
permanent din partea comunităţii internaţionale emergente la nivelul relaţiilor inter- 
naţionale în sens larg, pe care tind să le reglementeze pentru protejarea şi promovarea 
eficientă a valorilor considerate importante de către ansamblul actorilor din cadrul 
acestei comunităţi şi a intereselor comune generale, în scopul ordonării relaţiilor 
internaţionale în sens larg şi, astfel, al realizării ordinii publice internaţionale, în 
beneficiul direct al umanităţii. 


Raporturile/relaţiile internaţionale, în general, sunt relaţiile care depăşesc limitele 
unui singur stat şi care se plasează în cadrul societăţii/comunităţii internaţionale, scă- 
pând de sub autoritatea unei puteri statale unice. 

- Raporturile internaţionale, în sens larg, sunt raporturile care se desfăşoară între 
entităţile ce acţionează în cadrul societăţii internaţionale, fie că sunt sau nu subiecte 
de drept internaţional. 

- Relaţiile internaţionale, în sens restrâns (care fac obiectul reglementării 
dreptului internaţional) sunt relaţiile între subiectele de drept internaţional, dintre 
care principalul subiect este statul. „Relaţiile între state rămân elementul fundamen- 
tal al relaţiilor internaţionale” (R. Pinto). 


Notă: Dreptul internaţional, deşi creat doar de către subiectele de drept internaţional, 
poate avea însă ca destinatari şi alte subiecte care nu sunt subiecte de drept 
internațional. Sunt excluse din sfera de aplicare a dreptului internaţional 
raporturile juridice în care statul nu participă ca purtător al puterii de stat (ci 
ca subiect de drept privat sau în care alte subiecte de drept internaţional nu par- 
ticipă în această calitate; de exemplu, încheierea unui contract civil între un stat 
şi o organizaţie internaţională care îşi are sediul pe teritoriul său). 


- Pentru desemnarea relaţiilor internaţionale se mai folosesc şi termenii de socie- 
tate sau comunitate internaţională. 

Notă: Termenul de «comunitate internaţională», folosit de către autori pentru a 
desemna Jesătura relaţiilor internaţionale lato sensu presupune mai degrabă, 
ca liant, o serie de legături de ordin afectiv, în timp ce termenul de «societate 
internaţională» este considerat preferabil pentru că descrie, cu mai multă 
exactitate, stadiul actual al relaţiilor între entitățile ce se manifestă pe plan 
internaţional (membrii unei societăţi fiind mai degrabă uniţi prin legături de 
interes). Deosebirile între state, inegalitatea nivelurilor de dezvoltare econo- 
mică şi politică, lipsa unei baze spirituale comune împiedică existenţa unei 
veritabile comunități internaţionale universale. Se apreciază, însă, că fenome- 
nul globalizării, care uşurează propagarea emoțiilor colective, va duce, în 
timp, la crearea unei veritabile reţele de interdependenţă planetară, care va 
sfârşi prin apariția comunităţii umane internaţionale. 


2.2. Rolul şi scopul dreptului internaţional 


- Este acela de a norma sau reglementa raporturile din cadrul societăţii interna- 
tionale, de a asigura funcţionarea armonioasă a acestei societăţi, de a contribui prin 
mijloacele sale la o dezvoltare corespunzătoare a acesteia, de a preveni şi soluţiona 
aspectele conflictuale care continuă să afecteze această societate, altfel spus ordonarea 
raporturilor internaţionale. 

- În concluzie, se poate vorbi despre rolul regulator al dreptului internaţional, 
care răspunde nevoii de a se reduce anarhia în relaţiile internaţionale, prin struc- 
turarea ordinii juridice internaţionale (/nrernationa! Rule of Law) în cadrul socie- 
tăţii/comunităţii internaţionale. 

- Datorită evoluţiilor dinamice din cadrul societăţii/comunităţii internaţionale, de 
la nivelul acesteia (nivelul structural) pornesc o serie de impulsuri determinate de 
necesitatea protejării prin reglementare (sau schimbării reglementării) a unor 
anumite segmente de relaţii internaţionale, dată fiind valoarea deosebită pe care o au 
în ansamblul acestora. Crearea normei de drept internaţional este rezultatul receptării 
acestor impulsuri şi al acordării răspunsului corespunzător la nivelul subiectelor de 
drept internaţional (nivelul normativ), care au capacitatea de a crea norma de drept 
internaţional. 

- Acest proces care are loc între cele două niveluri (structural şi normativ) pune în 
evidenţă fundamentul dreptului internaţional ca sistem, precum şi rolul pe care îl 
are în formarea normelor de drept internaţional setul de factori de configurare 
extrajuridici (izvoarele materiale ale dreptului internaţional), dintre care cei mai 
influenţi sunt factorul social şi cel politic. 


2.3. Fundamentul dreptului internaţional 


- Fundamentul dreptului internaţional, ca sistem, este reprezentat de valoarea 
raportului internaţional protejat, determinată de importanţa pe care acesta o are faţă 
de ansamblul raporturilor internaţionale. 

- Totodată, ceea ce face ca fiecare normă în parte să fie creată şi aplicată în 
situaţiile concrete ce intră în sfera sa de aplicare este, în principal, acordul de voinţă 

al statelor (consimţământul expres sau tacit al acestora), ce derivă din caracterele 
dreptului internaţional indicate mai jos. 
- Factorii de configurare a dreptului internaţional (determinantele acordului de 
voinţă) sunt, în principal: 
- factorul social (determinat de parametrii dinamici ai relaţiilor internaţionale 
lato sensu); 
- interesul național şi raporturile de putere, cu alte cuvinte, factorul politic 
(care se manifestă cu precădere în nivelul normativ); 
- factorul geografic; 
- factorul economic; 
- factorul demografic; 
- concepţiile filozofice, politice, religioase; 
- tradiţiile istorice; 
- rolul personalităţilor; 
- factorul etic; 
- procesul de democratizare la nivel mondial. 


2.4. Trăsăturile societăţii internaţionale contemporane 


Definirea acestora contribuie la definirea obiectului actual al dreptului interna- 
tional şi explică anumite tendinţe contemporane de evoluţie a dreptului internaţional. 

- Se constată, în special după 1989, o serie de mutații ale mediului politic inter- 
naţional: 


2.4.1. Prăbuşirea bipolarismului (după 1989) a fost un factor esenţial al creşterii 
interdependenţei. Bipolarismul, distrugând „logica de bloc”, a fost înlocuit cu o stare 
care tinde să fie multipolară (fiind mai degrabă „apolară”) a societăţii internaţio- 
nale. Aceasta a dus la descentralizarea puterii, inegal repartizată între centrii de 
putere, între state, dar şi între alţi noi actori ai scenei internaţionale: unele comunităţi, 


corporaţii transnaţionale, reţele mass-media, organizaţii neguvernamentale, indivizi. 


2.4.2. Globalizarea (mondializarea), cel mai important fenomen post-1989, are în 
vedere atât economia, cât şi ştiinţa, tehnica, informaţiile, comunicațiile şi schim- 
burile; în egală măsură se referă şi la valorile, devenite universale, ale democraţiei şi 
drepturilor omului. Globalizarea economică ocupă un loc esenţial în cadrul feno- 
menului, propagarea — de către diversele grupări transnaţionale industriale şi finan- 
ciare —, în vederea cuceririi pieţelor, a valorilor «turbocapitalismului» având unele 
«efecte distructive»: dispariţia barierelor protecţioniste, a locurilor de muncă, un mediu 
înconjurător care se degradează accelerat etc. Printre «efectele benefice» ale globali- 
zării se înscriu, alături de explozia telecomunicaţiilor şi cristalizarea unei conştiinţe 
universale a umanităţii, şi conturarea tot mai precisă a unei morale internaţionale. 


2.4.3. Interdependenţa crescută a subiectelor de drept internaţional deter- 
minată de incapacitatea crescută a statelor de a face faţă problemelor cu care se 
confruntă. Încă din 1923, în „Proiectul de Declaraţie asupra datelor fundamentale şi 
marilor principii de drept internaţional ale viitorului”, votat de Comitetul de codi- 


30 Drept internaţional public. Sinteze 


ficare al International Law Association, se arată (în art. 1): „Baza raporturilor între 
membrii comunităţii internaţionale este interdependenţa” [s.n.]. 


2.4.4. Preeminenţa economicului asupra politicului, existând un tot mai 
pronunţat decalaj între cele două dimensiuni: din punct de vedere economic, lumea se 
orientează tot mai mult spre piaţa unică mondială, în timp ce politicul rămâne frag- 
mentat. Se dezvoltă, tot mai mult, conceptul de «securitate economică». Securitatea 
energetică apare de asemenea ca un concept important, componentă a securităţii 
economice. 


2.4.5. Regionalizarea, contrareacţie la globalizare, manifestată prin crearea de 
diverse forme de cooperare regională atât la nivel interstatal, dar şi la nivel substatal, 
între comunităţi şi entităţi locale aflate în state diferite. 


2.4.6. Erodarea statului-naţiune. Autoritatea, competențele principalului actor 
al vieţii internaţionale sunt redirecţionate, atât către comunitatea internaţională/centrul 
comunitar, cât şi spre componentele sale substatale (micro-regiunile), pe baza princi- 
piului subsidiarităţii. Statul renunţă progresiv la a avea o politică proprie de apărare 
(care este încredinţată unor organizaţii regionale de securitate — NATO), la a avea o 
politică externă proprie (de exemplu, în cadrul UE — apare PESC — Politica Externă şi 
de Securitate Comună şi PSAC — Politica de Securitate şi Apărare Comună), la alte 
componente din «domeniul rezervat» (de exemplu la dreptul de a bate monedă — vezi 
apariţia «euro», cu dezvoltarea de mecanisme de stabilizare economică, pe fundalul 
crizelor economice şi financiare recurente, şi chiar de posibilă, viitoare fiscalitate 
comună). Se constată, totodată, o tendinţă spre o permeabilizare mai accentuată a 
frontierelor de stat (de exemplu, spaţiul Schengen). 


2.4.7. Dezintegrarea şi descentralizarea unor state. După 1989, s-a putut 
constata, mai ales în Europa Centrală şi de Est, un fenomen de dezintegrare a unor 
state ca fosta URSS, fosta Iugoslavie, fosta Cehoslovacie, care a determinat regân- 
direa unor instituţii importante ale dreptului internaţional, cum ar fi recunoaşterea, 
succesiunea statelor. Pe de altă parte, fenomenul descentralizării — caracteristic 
statelor occidentale membre UE (Franţa, Italia, Spania sunt astfel de exemple; Belgia 
se transformă, în mai puţin de un sfert de secol — din 1970 până în 1993 — dintr-un 
stat unitar de tip clasic, într-un stat compus), tinde să se răspândească şi în Europa 
Centrală şi de Est pe calea introducerii normelor şi standardelor Consiliului Europei 
privind autonomia locală, cooperarea transfrontalieră şi, în unele cazuri, în urma unor 
complexe evoluţii care ţin de protecţia minorităţilor naţionale şi religioase. 


2.4.8. Proliferarea statelor. Dezintegrările statale au avut drept corolar un alt 
fenomen al relaţiilor internaţionale post-1989 — proliferarea statelor. Aceasta este con- 
siderată de unii autori o provocare strategică majoră datorită problemelor pe care le 
presupune — instabilitate internaţională, modificarea anumitor reguli juridice în materia 
succesiunii şi recunoaşterii statelor, relaţia dintre apariţia de noi state şi problematica 

minorităților naționale, apariția de state slabe (cvasi-state sau state ratate — failed 
States) sau state-problemă (rogue States) cu deficite democratice majore. 


2.4.9. Creşterea numărului organizațiilor internaționale. Se estimează că 
numărul de organizații internaționale interguvernamentale l-a depăşit pe cel al sta- 
telor, ajungând la peste 300. 


2.4.10. Apariţia noilor actori «în afara suveranității» («noii intervenienți»). 
Este vorba despre corporații transnaționale, ONG-uri internaționale, indivizi — actori 
economici, sociali sau culturali inserați în rețele, care produc un anume tip de „soft 
power eficace” care determină o „banalizare” a statului. Contribuie la impunerea de noi 
standarde de eficacitate sau morală şi participă activ la revendicarea şi împărțirea 
puterii pe plan internațional, profitând de slăbiciunea actorilor tradiționali, mai ales a 
statelor, şi încercând să se substituie acestora şi rolului lor. Intervenţia noilor actori este 
determinată de acţiunea combinată a variatelor fenomene şi procese care caracterizează 
relaţiile internaţionale contemporane; ea determină la rândul său efecte diverse ce se 
traduc într-o criză de guvernabilitate la nivel mondial, ce are ca simptom implicarea 
acestor noi jucători în procesul de creare a dreptului internaţional şi care stimulează 
actorii tradiţionali să găsească noi formule de acţiune şi de intervenţie eficientă. 


Dreptul internaţional, care este regulatorul relaţiilor internaţionale, trebuie «să 
ţină pasul» cu aceste mutații ale societăţii internaţionale. Intre dreptul internaţional şi 
relaţiile internaţionale influenţele sunt în dublu sens. 


2.5. Dreptul internaţional şi politica externă 


- Dreptul internaţional influenţează şi orientează politica externă prin normele 
sale regulatoare, care trebuie respectate în acţiunea de politică externă. 

- Politica externă foloseşte instrumentele dreptului internaţional pentru atin- 
gerea obiectivelor sale. 

- Nu orice acţiune de politică externă poate fi justificată pe baza dreptului inter- 
naţional, putând fi ilicită. Pe de altă parte, politica externă tinde să modifice nor- 
mele de drept care nu mai corespund intereselor unor state. 

- Diplomaţia este principalul teren de formare şi manifestare a normelor de drept 
internaţional. 


2.6. Trăsăturile dreptului internaţional 


- Este un drept de coordonare, în lipsa unei autorităţi superioare cu atribuţii 
legislative, spre deosebire de ramurile interne de drept, care au un caracter de subor- 
donare. 

- Procesul de elaborare a normei are loc pe orizontală, ceea ce implică, în proce- 
sul aplicării, autocenzurarea şi cenzurarea reciprocă a statelor (statele sunt în 
acelaşi timp creatori şi destinatari ai normei). 

- Din acest caracter consensual (normele sunt create şi acceptate de creatorii, şi, 
în acelaşi timp, destinatarii lor, care au interesul să le aplice) decurge obligativitatea 
dreptului internaţional; chiar dacă sancţiunile nu sunt atât de evidente, ele există 
(colective, individuale). 

- În dreptul internaţional justiţia există, dar nu este obligatorie (este necesar 
consimţământul expres al statelor sau subiectelor de drept internaţional pentru ca un 
diferend să fie supus spre soluţionare unei instanţe internaţionale). 


2.7. Limitele dreptului internaţional 


Acestea sunt trasate de limitele «domeniului rezervat), considerat a fi sfera acti- 
vităţii statelor în care competenţa lor nu este supusă dreptului internaţional (şi rezultă 
din definiţia dată raporturilor internaţionale): 

- art. 2 alin. (7) din Carta ONU arată că nicio dispoziţie a Cartei ONU nu va 
autoriza Naţiunile Unite să intervină în chestiuni care aparţin în mod esenţial compe- 
tenţei interne a unui stat. O prevedere similară exista în Pactul Societăților Naţiunilor 
[art. 5 alin. (8)]. 

- Nu există însă o definiţie a domeniului rezervat, care este o noţiune elastică, mai 
degrabă cu caracter politic, decât juridic, o noţiune imprecisă. 

- Două rezoluţii ale Institutului de Drept Internaţional (din 1932 şi 1954) arată: 
„Competența statelor e determinată de dreptul internaţional. Limitele în care această 
competenţă este exclusivă sunt esenţial relative; ele ţin de dezvoltarea raporturilor 
internaţionale”. 

Anexa 1 


Convenţia privind aplicarea Acordului de la Schengen 
din 14 iunie 1985 dintre Guvernele statelor Uniunii Economice 
Benelux, Republicii Federale Germania şi Republicii Franceze privind 
înlăturarea graduală a controalelor la frontierele lor comune, 
Schengen, 15 iunie 1990 


Regatul Belgiei, Republica Federală Germania, Republica Franceză, Marele 
Ducat al Luxemburgului şi Regatul Ţărilor de Jos, denumite în continuare Părţi 
Contractante, 

Luând ca bază Acordul de la Schengen din 14 iunie 1985 privind înlăturarea 
graduală a controalelor la frontierele lor comune, 

Hotărând să aplice intenția exprimată în Acordul menţionat, de a ajunge la înlă- 
turarea controalelor la frontierele lor comune în ceea ce priveşte mişcarea per- 
soanelor şi la facilitarea transportului şi mişcării bunurilor, 

În conformitate cu Tratatul stabilind Comunitățile Europene, completat de Actul 
Unic European, care stabilesc faptul că piaţa internă va include o zonă fără fron- 
tiere interne [s.n.], 

() 


Au convenit următoarele: 


Art. 1. Pentru scopurile prezentei Convenții: 

Frontiere interne desemnează frontierele de uscat comune ale Părților Contrac- 
tante, aeroporturile lor pentru zboruri interne şi porturile lor maritime folosite pentru 
legături obişnuite de transport exclusiv dinspre sau înspre teritoriile Părţilor Con- 
tractante, care nu au legături cu porturi din afara teritoriilor acestora; 

Frontiere externe desemnează frontierele de uscat sau maritime ale Părţilor Con- 
tractante şi aeroporturile lor şi porturile lor maritime, care nu sunt frontiere interne; 

Zbor intern desemnează orice zbor exclusiv înspre sau dinspre teritoriile Părţilor 
Contractante care nu aterizează în teritoriul unui stat terţ; 

(...) 

Străin desemnează orice persoană care nu este un cetăţean al unui stat membru al 
Comunităţilor Europene; 


(...) 


Art. 2. 1. Frontierele interne pot fi trecute în orice punct fără controale asupra 
persoanelor. 

2. Totuşi, atunci când apar necesităţi de ordine publică sau securitate naţională, o 
Parte Contractantă poate, în urma consultării celorlalte Părţi Contractante, să decidă 

pentru o perioadă limitată aplicarea de controale la frontierele naţionale, adecvate 
situaţiei. Dacă ordinea publică sau securitatea naţională necesită o acţiune imediată, 
Partea Contractantă în cauză va lua măsurile necesare şi va informa celelalte Părţi 
Contractante cât mai curând posibil. 

(...) 

Art. 3. 1. Frontierele externe pot fi trecute, în principiu, la punctele de trecere a 
frontierei în timpul orelor fixate de funcţionare. 


C) 


Anexa 2 
Pactul Societății Națiunilor, Paris, 1919, art. 15 alin. (8) 


(...) 

8. Dacă una dintre părţi pretinde, iar Consiliul recunoaşte că diferendul atinge o 
chestiune pe care dreptul internaţional o lasă numai la competenţa acestei părţi, 
Consiliul va constata faptul printr-un raport, dar fără să recomande vreo rezolvare. 


(...) 


Anexa 3 
Carta ONU, 1945, art. 2 alin. (7) 
(...) 


7. Nici o dispoziţie din prezenta Cartă nu va autoriza Naţiunile Unite să intervină 
în chestiuni care aparţin esenţial competenţei interne a unui Stat şi nici nu va obliga 
pe Membrii săi să supună asemenea chestiuni spre rezolvare pe baza prevederilor 
prezentei Carte; acest principiu nu va aduce însă întru nimic atingere aplicării 
măsurilor de constrângere prevăzute în Capitolul VII. 


C.) 

Apariţia şi evoluţia istorică a dreptului internaţional 


3.1. Perioada prestatală 


- Încă înainte de formarea statelor a apărut o serie de practici şi obiceiuri deter- 
minate de raporturile de vecinătate dintre comunităţile gentilice. 

- Primele norme de drept internaţional apar însă odată cu primele state şi odată 
cu crearea relaţiilor între aceste entităţi, purtătoare de suveranitate. Există o simul- 
taneitate a apariţiei statului, suveranităţii (cu componenta sa internă şi, respectiv, 
externă), ca element definitoriu al calităţii acestuia ca subiect (primar) de drept inter- 
naţional, a primelor contacte între comunităţile gentilice pre-statale şi a apariţiei pri- 
melor norme de drept internaţional care să gestioneze aceste relaţii. 

- Necesităţile specifice ale acestor raporturi, legate mai întâi de activitatea răz- 
boinică, au determinat ca un prim grup de reguli şi instituţii să se refere la ducerea 
războiului şi încheierea păcii, a alianțelor militare și politice, primirea şi pro- 
tecţia soliilor, rezolvarea diferendelor, reglementarea schimburilor ş.a. 


3.2. Antichitatea 


3.2.1. China antică 


- Literatura filozofică făcea distincţia între războaie drepte şi nedrepte, respec- 
tarea tratatelor, sancţiuni internaţionale. 

- Soluţionarea unor diferende se făcea prin conferinţe internaţionale („congrese 
ale monarhilor”). 

- În secolul VI î.Hr. se încheie un tratat privind renunţarea la război şi solu- 
ţionarea diferendelor prin arbitraj. 


3.2.2. India antică 


- Legile lui Manu (secolul V î.Hr.) consemnează existenţa misiunilor diplomatice 
ad-hoc; tratatele erau considerate sacre. 

- În Gantama Sutra (secolul VI î.Hr.) se folosea denumirea „legile ţărilor” (Desa 
Dharma). 

- Erau dezvoltate regulile războiului (se făcea distincţia combatanți — necom- 
batanţi, se interzicea uciderea prizonierilor etc.). 


3.2.3. Egiptul antic 


- Corespondenţă diplomatică (secolele XVI-XV î.Hr.) cu Babilonul (cele 360 
tăblițe de la Tell-Amarna). 

- „Tratatul sublim” între Ramses al II-lea şi Hattusil al III-lea — cel mai vechi 
tratat (1296 î.Hr.) — tratat de alianţă şi ajutor reciproc. 

3.2.4. Grecia antică 


- S-au dezvoltat în special normele de drept internaţional referitoare la solii, 
negocieri, tratate, rezolvarea diferendelor. 

- Se folosesc mult medierea şi arbitrajul. 

- Cel mai vechi document diplomatic european (tratatul de alianţă între elini şi 
hereeni — secolul VI î.Hr.). 

- În operele lui Herodot, Tucidide, Platon, Aristotel se fac referiri la regulile 
ducerii războiului. 


3.2.5. Roma antică 


- Problemele relaţiilor internaţionale cădeau în sarcina colegiului fetialilor care 
aplicau un cod cu caracter religios (ius feriale) care reglementa soluţionarea dife- 
rendelor, declararea războiului, încheierea păcii, a tratatelor de alianţă [cu cei con- 
sideraţi egali se încheiau tratate de prietenie sau alianţă (foedera), cu ceilalţi tratate 
ce consacrau forme de dependenţă (clientela, deditio in fidem)]. 

- Tratatele trebuiau respectate cu bună-credinţă (pacta sunt servanda). 

- Cu extinderea relaţiilor dincolo de solul italic se formează ius gentium, ce 
reglementa atât unele probleme de drept internaţional, cât mai ales raportul de drept 
privat între cetăţenii romani şi străini, ius gentium este considerat de Cicero ca „drept 
natural” guvernând întreaga omenire, ius naturae et gentium, spre deosebire de ius 
civile, este, pentru Ulpian, dreptul folosit de toate popoarele în problemele privind 
războiul, sclavajul, alianțele etc. 


3.3. Feudalismul 


- În condiţiile fărâmiţării feudale din Evul mediu timpuriu, o caracteristică a 
epocii o reprezintă războaiele private dintre feudali. În aceste condiţii, sub influenţa 
ordinelor cavalereşti religioase, apar o serie de noi reguli de purtare a războiului. 

Astfel, biserica catolică impune aşa-numitele „armistiţii ale lui Dumnezeu” (zile în care 
războiul era oprit). Conciliul de la Lateran (1135) interzice folosirea arbaletelor, 
arcurilor şi transformarea în sclavi a prizonierilor creştini. 

- Se dezvoltă practica încheierii de tratate. 

- Se permanentizează instituţia ambasadorilor. 

- Se recurge la arbitraj şi mediere (de către Papă, împărați, jurişti faimoşi). Principalul 
mijloc de soluţionare a diferendului rămâne însă războiul. 

- Începe opera de codificare a obiceiurilor internaţionale, practicate în comerţul 
maritim (Legile Oleronului — secolul al XII-lea, Consolato del Mare — secolul al 
XIV-lea, enunţă prima oară principiul libertăţii navigaţiei). 

- Un moment foarte important în dezvoltarea dreptului internaţional îl reprezintă 
tratatele de pace de la Westphalia din 1648, care pun capăt Războiului de 30 de ani. 
S-a afirmat că acest moment ar fi punctul de plecare al dreptului internaţional 
european sau modern. Importanţa sa constă în aceea că a stabilit un sistem de 
tratate de pace între state suverane, care au conturat structura Europei pentru aproape 
100 de ani. 

- Apare ştiinţa dreptului internaţional, ca ştiinţă juridică autonomă: 

e Şcoala de la Salamanca aduce o contribuţie importantă prin Francisco de 
Vitoria, Francisco Suarez 

e Alberico Gentilis, italian, profesor la Oxford, publică o lucrare de drept diplo- 
matic şi lucrări despre dreptul războiului 

e Hugo Grotius (părintele ştiinţei dreptului internaţional şi creatorul şcolii drep- 
tului natural) publică „Mare liberum”, „De iure belli ac pacis” 

e Şcoala dreptului natural (S. Puffiendorf, J. Barbeyrac) 

e Scoala dreptului pozitiv (Rachel, Moser) 

e Şcoala sintetică (groţiană) — Richard Zouche, E. de Vattel, G.F. Martens 

- Apar primele culegeri de tratate: Leibniz (1693) — „Cod al diplomaţiei şi drep- 
tului internaţional”; Dumont — „Corps universel diplomatique du droit des gens”; 
colecţia Martens. 


3.4. Epoca modernă 


- Revoluţia franceză exercită o mare influenţă asupra dreptului internaţional: 

e „Declaraţia asupra dreptului gintelor” (abatele Grégoire) afirma inalienabilitatea 
suveranităţii naţiunii, dreptul fiecărei naţiuni de a-şi organiza şi schimba forma de 
guvernare; 

e Adunarea naţională din 1789 şi Convenţia de mai târziu au proclamat renunţarea 
la războaiele de cucerire şi principiul nonintervenţiei. Prin decrete ale guvernelor 
revoluţionare, fluviile sunt declarate proprietate inalienabilă a ţărilor traversate, recu- 
noscându-se libertatea de navigaţie pentru statele riverane. 

- Declaraţia de independenţă a SUA (1776) — prima afirmare a dreptului popoa- 
relor de a-şi hotărî singure soarta. 

- Congresul de la Viena (1815) — codificarea parţială a dreptului diplomatic, 
proclamarea libertăţii de navigaţie pe fluviile internaţionale, interzicerea comerţului 
cu sclavi, recunoaşterea neutralității perpetue a Elveţiei. 

- Congresul de la Paris (1856) — prima codificare a normelor juridice privind 
războiul maritim, regimul juridic al Dunării ca fluviu internaţional, neutralizarea 
Mării Negre. 

- Apar o serie de convenţii multilaterale de interes general care reflectau diversi- 
ficarea relaţiilor internaţionale în condiţiile revoluţiei industriale şi prin care se înfi- 
inţau primele organizaţii internaţionale (uniuni administrative), după comisiile 
fluviale pentru Rin şi Dunăre: Uniunea Telegrafică Universală, Oficiul Internaţional 
al Administraţiei Telegrafice, Uniunea monetară latină (1865). 

- În anul 1864 — prima convenţie multilaterală privind îmbunătăţirea soartei răni- 
ţilor şi prizonierilor în războiul terestru (Geneva). 

- În anul 1868 — Declaraţia de la Petersburg — interzicerea proiectilelor explozive 
sau încărcate cu substanţe inflamabile. 

- Conferinţele de la Haga (1899, 1907) — convenţii privind mijloacele paşnice de 
soluţionare a diferendelor, precum şi codificarea legilor şi obiceiurilor războiului. 

- Se creează noi organizaţii: Uniunea poştală generală (1874), Uniunea pentru 
protecţia proprietăţii literare şi artistice (1884), Uniunea pentru Sistemul Metric 
(1875) ş.a. 

În doctrina dreptului internaţional apar mai multe curente pozitiviste: 

* pozitivismul voluntarist clasic (Jellinek, Triepel, Anzilollti, Cavaglieri) 

e normativismul (Kelsen, Kunz) 

* obiectivismul sociologic (G. Scelle, Ch. de Visscher) 

* pozitivismul pragmatic — are loc o renaştere a tezelor dreptului natural (J.B. 
Scott, J.L. Brierly, L. Dellbez). 


3.5. Epoca contemporană 


- Tratatele de pace din 1919-1920 — apariția de noi state independente. 

- Pactul Ligii Națiunilor — crea o organizație internațională cu caracter general, 
ce urmărea menţinerea păcii şi îngrădirii recurgerii la război, garantând status-quo-ul 
versaillez şi respectarea dreptului internaţional. 

- Pactul Briand-Kellogg (1928) — se renunţă la război ca instrument al politicii 
naţionale. 

- Definiţia agresiunii — Convenţiile din 1933 (la adoptarea cărora N. Titulescu îşi 
aduce o importantă contribuţie). 

- Pactul oriental, Tratatele de la Lucarno, Mica Înţelegere, Înțelegerea Balcanică. 

- Se creează Organizaţia Internaţională a Muncii. 
internaţional. Se formează sistemul de organizaţii şi instituţii specializate. Principiile 
dreptului internaţional sunt consacrate prin Declaraţia 2625 din 1970 şi alte documente 
ulterioare (Actul Final de la Helsinki etc.). 

- După al doilea război mondial, în doctrina dreptului internaţional apar noi 
curente: 

e militantismul juridic (ce foloseşte analizele ştiinţelor politice, făcând din dreptul 
internaţional un instrument de acţiune politică), cu varianta sa „Şcoala de la New 
Haven” (Myres McDougal, G. Schwarzenberg, Rosalin Higgins). 

* „New Stream” (Martti Koskenniemi). 

- După 1989 începe o nouă etapă în configurarea dreptului internaţional, 
marcată de sfârşitul înfruntării bipolare şi de transformările radicale suferite de 
caracterele societăţii internaţionale. 

Anexa 1 


Un posibil model de explicare a apariţiei primelor 
norme de drept internaţional! 


Întorcându-ne la momentul „zero” al dreptului internaţional, vom încerca, prin 
recurgerea la un model plauzibil, să descifrăm aceste necesităţi, resorturi, 
mecanisme. 

Astfel, anterior apariţiei statului, în definiţia sa cunoscută, care se bazează pe 
întrunirea elementelor sale componente — teritoriu, populaţie şi autoritate exercitată 


1 A se vedea B. Aurescu, Noua suveranitate. Între realitate juridică şi necesitate politică în 
sistemul internaţional contemporan, Ed. All Beck, Bucureşti, 2003, p. 137-140. 

asupra populației de pe respectivul teritoriu (autoritatea se exercită prin raportare la o 
anumită organizare teritorială a populației) — în societatea tribal-gentilică prestatală 
sistemul politic se fundamentează pe relații de sânge, cu ierarhii şi, implicit, modele de 
exercitare a autorităţii bazate pe descendență şi vârstă. 

Conflictele dintre societăţile/entităţile prestatale au apărut ca urmare a necesităţii 
controlului şi a aproprierii resurselor. Atât timp cât resursele erau suficiente prin 
raportare la numărul redus al populaţiei comunităţilor respective, societăţile gentilice 
erau autarhice, cvasi-izolate şi se bazau pe o economie închisă naturală. Când resursele 
aflate într-un anumit teritoriu controlat de comunitate (pe care îl putem numi 
„gentilic”) se epuizau, comunitatea se transfera pe un alt teritoriu gentilic, fără ca 
exercitarea autorităţii în comunitate să sufere mutații. 

Cât timp transferul spaţial al comunităţii se făcea fără dificultăţi, asigurând accesul 
relativ facil la resurse noi, teritoriul nu reprezenta un factor esenţial pentru exercitarea 
autorităţii în comunitate. Atunci când populaţia acestor comunităţi gentilice a început 
să crească, resursele au început să fie insuficiente şi, prin urmare, disputate, iar 
teritoriul pe care ele erau plasate a început să fie perceput altfel din perspectiva 
importanţei sale, atât în comunitate, cât şi între comunităţi, care şi-l dispută. Apare, ca 
urmare a acestor evoluţii legate de populaţie şi teritoriu (două din elementele 
constitutive ale statului), o schimbare a modului de concepere a exercitării autorităţii 
(al treilea element constitutiv enunțat) în comunitate, prin raportare la teritoriu, iar nu la 
legăturile de sânge, ca anterior. 

Astfel, modelul statal este ales ca instrument mai eficient pentru realizarea 
intereselor comunităţii. Disputa pentru teritoriu şi resursele sale pune în contact, în 
competiţie, în conflict două (sau mai multe) comunităţi (care percep, astfel, în 
interior unicitatea/diferenţierea lor caracterială faţă de celelalte comunităţi cu care 
vin în contact şi, în exterior, în mod reciproc, alteritatea trăsăturilor celorlalte 
comunităţi cu care interacționează), concomitent cu modificarea concepţiei asupra 
modului de exercitare a autorităţii în comunitate, dar şi în afara ei. 


Anexa 2 
Legea lui Manu. Cartea a VII-a 
(a) 


90. Războinicul nu trebuie niciodată să se folosească împotriva duşmanilor săi de 
arme viclene, nici de săgeți cu dinți, nici de săgeți otrăvite, nici de săgeți aprinse. 

91. Să nu lovească nici pe duşmanul pedestru, dacă el se află în car, nici pe 
bărbatul moleşit, nici pe cel care-şi împreună mâinile spre a cere iertare, nici pe cel 
cu părul desfăcut, nici pe cel care şade, nici pe cel care zice: „Sunt prizonierul tău”; 

92. Nici pe cel adormit, nici pe cel fără platoşă, nici pe cel gol, nici pe cel dezar- 
mat, nici pe cel ce priveşte lupta fără a lua parte la ea; nici pe cel care se bate cu altul; 

93. Nici pe cel a cărui armă este sfărâmată, nici pe cel doborât de întristare, nici 
pe cel greu rănit, nici pe laş, nici pe fugar, să-şi aducă aminte de datoria vitejilor 
războinici. 

94. Laşul care fuge în timpul luptei şi care este omorât de duşmani se încarcă cu 
toate faptele rele ale şefului său, oricare ar fi ele; 

95. Şi dacă acest fugar ucis făcuse niscaiva fapte bune pentru cealaltă viaţă, şeful 
său va trage tot folosul din ele. 

96. Carele, caii, elefanții, umbrelele, veşmintele, cerealele, animalele, femeile, 
ingredientele de tot felul, metalele, afară de aur şi argint, sunt de drept ale celui care 
s-a făcut stăpân pe ele în război. 

97. Partea cea mai prețioasă din aceste prăzi trebuie oprită şi oferită regelui, 
aceasta este rânduiala Vedei; şi regele trebuie să împartă între toţi soldaţii ceea ce n-a 
fost luat de fiecare din ei în parte. 

(...) 

107. Când este astfel gata de cucerire, să supună autorităţii sale pe potrivnici prin 
negocieri şi prin cele trei mijloace: daruri, semănarea discordiei şi puterea armelor. 

108. Dacă nu reuşeşte să-i biruiască prin cele dintâi trei mijloace, să-i atace pe 
faţă cu forţa şi să-i silească, pe rând, a i se supune. 

109. Dintre cele patru mijloace de a învinge, începând cu negocierile, oamenii 
învăţaţi preţuiesc întotdeauna mai mult negocierile şi războiul, ca mai folositoare 
împărăţiilor. 

(...) 

158. Regele trebuie să socotească de duşman pe orice prinţ care-i este vecin ime- 
diat, ca şi pe aliatul acestui prinț; de prieten pe duşmanul vecinului său şi de neutru 
pe orice suveran, care nu intră într-una din aceste două categorii. 

159. Să caute a avea influenţă asupra tuturor acestor prinți cu ajutorul negocierilor 
şi al celorlalte trei mijloace, folosindu-se de fiecare în parte, sau de toate la un loc, şi 
mai ales prin vitejia şi politica sa. 

160. Să cugete necontenit la cele şase mijloace care sunt: încheierea unui tratat de 
pace, sau de alianţă, purtarea unui război, alegerea locului pentru tabără, împărţirea 
forţelor sale, punerea sub protecţia unui monarh puternic. 

161. După ce a examinat starea lucrurilor, să se hotărască, potrivit împre jurărilor, 
a aştepta pe duşman, a porni război împotriva lui, a face pace, sau război, a-şi împărţi 
forțele, sau a căuta ajutor. 

162. Regele trebuie să ştie că sunt două feluri de alianţă şi de război, că sunt două 
feluri de a sta în tabără, sau de a înainta, şi de a obţine protecţia unui alt suveran. 

163. Trebuie a şti că sunt două feluri de alianţă cu scopul de a avea foloase îndată 
sau mai târziu: una în care cei doi prinți se înţeleg, să lucreze şi să atace imperiul şi 
alta în care lucrează fiecare separat. 

164. Războiul este de asemeni de două feluri: el poate fi făcut sau pe socoteala sa 
proprie, sau pentru a răzbuna nedreptatea făcută unui aliat, în scopul de a învinge pe 
duşman, fie în acel anotimp, fie în alt timp. 

165. Ori regele porneşte singur la război, spre a nimici pe duşman după placul 
său, ori se uneşte cu aliatul; sunt două feluri de a ataca. 

(...) 

169. Când recunoaşte că în curând superioritatea sa va fi sigură şi că, pentru 
moment, este o pierdere neînsemnată a recurge la negocieri de pace; 

170. Dar când vede că toţi membrii statului sunt în stare înfloritoare şi că el însuşi 
s-a înălţat la cea mai înaltă treaptă a puterii, atunci să facă război. 

(C9) 

198. Să facă toate sforțările ca să scape de duşmanul său, prin negocieri, prin 
daruri şi prin aţâţarea neînțelegerilor. 


C) 

Ordinea juridică internaţională. 
Raportul dintre dreptul internaţional şi dreptul intern 


4.1. Ordinea juridică internaţională (Sistemul dreptului internaţional) 


4.1.1. Diviziuni ale dreptului internaţional — după natura problemelor (obiectul) 
reglementat(e): 

e dreptul tratatelor 

e dreptul mării 

e dreptul fluvial 

e dreptul aerian 

e dreptul spaţiului cosmic 

e dreptul internaţional umanitar 

e dreptul internaţional penal 

e dreptul internaţional economic 

e dreptul internaţional al mediului 

e protecţia internaţională a drepturilor omului şi a drepturilor persoanelor apar- 
ţinând minorităţilor naţionale 

e dreptul internaţional al dezvoltării 


4.1.2. Diviziuni geografice 

° Dreptul internaţional american — format din norme care, fără a exclude apli- 
carea regulilor de drept internaţional general, au ca obiect reglementarea problemelor 
şi situaţiilor specifice relaţiilor dintre statele americane. De exemplu: arbitraj, 
regimul fluviilor, dreptul de azil etc. Se consideră că evoluţia Organizaţiei Statelor 
Americane, prin primirea de state fără legătură cu gândirea juridică latino-americană 
(fostele posesiuni britanice şi olandeze) este de natură să atenueze particularismul 
dreptului internaţional american. 

° Dreptul european: 

- reguli convenţionale elaborate în cadrul Consiliului Europei (în prezent 47 de 
membri); 

- reguli de drept european (originar şi derivat), care este un drept de subor- 
donare, spre deosebire de dreptul internaţional care este un drept de coordonare. 

° Dreptul african — decolonizarea a dus la creşterea numărului de state inde- 
pendente şi a condus la apariţia de reguli particulare (privind succesiunea, fron- 
tierele) şi la repunerea în discuţie a unor regimuri juridice internaţionale (de exemplu, 
cu privire la fluviul Niger). Cauza: aceste state au manifestat o anumită reţinere în 
aplicarea unor reguli la a căror elaborare nu au participat, dreptul internaţional clasic 
fiind acuzat de europocentrism. Au fost elaborate norme scrise bazate pe extrapolări 
şi anticipări plecând de la interese politice; acceptare selectivă a dreptului interna- 
tional, conform intereselor lor politice. 

4.2. Raporturile dintre dreptul internaţional şi dreptul intern 


4.2.1. Deosebirile între dreptul internaţional şi dreptul intern: 

- obiectul de reglementare: relaţiile internaţionale, şi nu raporturi sociale între 
persoane; 

- modul de elaborare a normelor; 

- subiectele de drept; 

- sistemul de aplicare şi sancţiune. 


4.2.2. Doctrine şi teorii ale raportului: 

a) Dualismul: dreptul internaţional şi dreptul intern sunt două sisteme juridice 
egale, independente şi separate. Pentru a se putea aplica în dreptul intern, norma 
internaţională trebuie transformată într-o normă internă, trebuie reprodusă de legea 
internă, putând fi astfel modificată/ abrogată de o lege ulterioară. Autori: Triepel, 
Anzilotti, Strup. 

b) Monismul cu primatul dreptului intern: dreptul internaţional este derivat din 
dreptul intern, este un „drept de stat extern”. Autori: Şcoala de la Bonn (Zorn, 
Kaufmann, Wenzel), Decenciere — Ferrandiere, K. Schmitt. 

c) Monismul cu primatul dreptului internaţional: poziţia superioară o are 
dreptul internaţional, dreptul intern fiind o derivație a acestuia. Autori: Şcoala de la 
Viena (H. Kelsen, Kunz, Verdross), Guggenheim, Politis, Delbez etc. Practica inter- 
naţională consacră, în general, primatul dreptului internaţional. CIJ l-a consacrat 
la nivel de principiu, de exemplu în Avizul consultativ din 26 aprilie 1988 privind 
„Aplicabilitatea obligaţiei de arbitraj în temeiul secţiunii 21 a Acordului din 24 iunie 
1947 privind sediul ONU”. 

d) Doctrina socialistă critica în egală măsură dualismul, primatul dreptului intern 
sau al dreptului internaţional; se vorbea despre „corelaţia dialectică între dreptul 
internaţional şi dreptul intern”, recunoscând „influenţele reciproce dintre ele”, deşi 
sunt considerate ca „ordini distincte de drept, nesubordonate una celeilalte” (Gr. 
Geamănu). Cauza: exacerbarea principiului suveranităţii şi neamestecului în treburile 
interne. 

e) Teoria pragmatică - în realitate, totul se reduce la răspunderea internaţională a 
statului, care ar indica limitele raportului între cele două ordini juridice: în con- 
strucţia monistă, normele interne ar fi abrogate automat de cele ale dreptului inter- 
naţional, în cea dualistă, ele ar rămâne valabile, dar răspunderea statului ar fi angajată 
în plan internaţional. 


4.2.3. Soluţia oferită de Constituţia României (Anexa 2 la acest Curs): 

- conform art. 10, „România întreţine şi dezvoltă relaţii paşnice cu toate statele şi, 
în acest cadru, relaţii de bună-vecinătate, întemeiate pe principiile şi pe celelalte 
norme general admise ale dreptului internaţional” [s.n.]; 

- conform art. 11 alin. (1), „statul român se obligă să îndeplinească întocmai şi 
cu bună-credinţă obligaţiile ce-i revin din tratatele la care este parte” [s.n.]; 

- conform art. 11 alin. (2), tratatele ratificate de Parlament fac parte din dreptul 
intern, deci dobândesc aceeaşi valoare juridică cu cea a legilor; 

- conform art. 20, „Dacă există neconcordanţă între pactele şi tratatele privind 
drepturile omului la care România este parte şi legile interne, au prioritate regle- 
mentările internaţionale, cu excepţia cazului în care Constituţia sau legile interne 
conţin dispoziţii mai favorabile” [s.n.]; 

- conform art. 148 alin. (2)-(4), prevederile tratatelor constitutive ale UE, ale 
actelor de revizuire a acestora au prioritate față de dispoziţiile contrare din legile 
interne, toate autorităţile statului având obligaţia de a garanta acest aspect. 


4.2.4. Soluţia prevăzută de Legea nr. 590/2003 privind tratatele: 

- conform art. 31 alin. (4), „Dispoziţiile tratatelor în vigoare nu pot fi modi- 
ficate, completate sau scoase din vigoare prin acte normative interne ulterioare 
intrării lor în vigoare” [s.n.]. De altfel, conform art. 22 alin. (7) al aceleiaşi legi, nici 
în cazul actului normativ de ratificare, aprobare, aderare sau acceptare, atunci când 
include norme de aplicare a tratatului, acestea din urmă nu pot aduce atingere 
regimului juridic stabilit prin tratat sau textului său” [s.n.]; 

- conform art. 31 alin. (5), „Prevederile legislative interne nu pot fi invocate 
pentru a justifica neexecutarea dispoziţiilor unui tratat în vigoare” [s.n.]. 


4.2.5. În practica sa curentă, diplomaţia română a aplicat în mod constant concepţia 
primatului dreptului internaţional (mai ales în ce priveşte tratatele), indiferent de 
materia la care se referă, făcând — în acest mod — interpretarea şi aplicarea 
art. 10, respectiv art. 11 alin. (1) din Constituţie. Această interpretare şi aplicare 
practică au fost confirmate în legislaţia română prin prevederile art. 6, 13 şi 22 din 
Legea nr. 24/2000 privind normele de tehnică legislativă pentru elaborarea actelor 
normative (Anexa 4 la acest Curs), precum şi de prevederile Legii nr. 590/2003 
privind tratatele (citate mai sus). 


4.2.6. Dreptul comunitar, dreptul internaţional şi dreptul intern 

a) Dreptul comunitar și dreptul internaţional 

- Dreptul comunitar a fost definit de unii autori ca „o ordine juridică derivată din 
dreptul internaţional” (G. Sperduti). Comunitățile europene sunt rezultatul încheierii 
unor tratate între statele suverane (tratatele constitutive sau institutive). 

- Asemănările şi deosebirile dintre dreptul comunitar şi dreptul internaţional 
rezultă, în principal, din raporturile dreptului comunitar cu dreptul intern. 

b) Dreptul comunitar şi dreptul intern 

- norma de drept comunitar dobândeşte automat statut de drept pozitiv în ordinea 
internă a statelor — aplicabilitate imediată. 

- norma comunitară este susceptibilă de a crea prin ea însăşi drepturi şi obligaţii 
pentru persoanele particulare aplicabilitate directă. Judecătorii naţionali sunt obli- 
gaţi să aplice dreptul comunitar. 

- norma comunitară are prioritate faţă de orice normă naţională — primatul drep- 
tului comunitar. Astfel, în cazul dreptului comunitar, monismul decurge din chiar 
natura Comunităţilor. Avizul 1/91 din 14 decembrie 1991 al CJCE arată că „tratatele 
constitutive au instituit o nouă ordine juridică în profitul căreia statele au limitat, în 

domenii din ce în ce mai întinse, dreptul lor suveran şi ale cărei subiecte nu sunt doar 
statele membre, ci, în egală măsură, şi resortisanţii lor”. 

- conform art. 148 alin. (2) din Constituţie, după aderare, reglementările comu- 
nitare cu caracter obligatoriu au prioritate faţă de dispoziţiile contrare din legile 
interne, cu respectarea prevederilor actului de aderare. 

c) Dreptul internaţional şi dreptul comunitar 

- Curtea de Justiţie a Comunităţii Europene a consacrat, pe cale jurisprudenţială, 
regula potrivit căreia tratatele în vigoare încheiate de Comunitatea Europeană, 
care conţin prevederi de aplicabilitate directă, au prioritate asupra normelor comu- 
nitare (anterioare sau ulterioare tratatelor în cauză), care sunt, astfel, inaplicabile 
(abordarea monistă). 

- tratatele în vigoare încheiate de Comunitatea Europeană au prioritate şi 
faţă de legislaţia internă a statelor membre ale U.E. şi pot avea efect direct în 
legislaţia internă a acestora. 

- în anumite condiţii, Comunitatea poate fi obligată prin acorduri internaţionale 
încheiate de statele membre anterior creării Comunităţii Europene; teoretic, aceste 
acorduri pot avea şi efect direct. 

- regulile dreptului internaţional cutumiar pot fi invocate pentru a contesta cu 
succes validitatea unei norme comunitare, dacă violarea dreptului internaţional este 
manifestă. 

Anexa 1 


Dreptul internaţional economic 
şi Dreptul internaţional al dezvoltării 


- Dreptul internaţional economic 

e Definiţie: O ramură a dreptului internaţional care reglementează, pe de o parte, 
dreptul de stabilire şi investiţiile internaţionale iar, pe de alta, circulaţia internaţională 
a mărfurilor, serviciilor şi plăţilor. 

e Originalitatea constă în: 

- elaborare — cu contribuţia organelor neguvernamentale (bănci centrale, firme 
multinaționale); 

- conţinut — se caracterizează printr-o mare flexibilitate; 

- sancţiune — rolul important al presiunii psihologice şi economice (beneficierea 
sau nu de avantajele economice preconizate). 

- Dreptul internaţional al dezvoltării — dacă dreptul internaţional clasic este un 
drept care are la bază «egalitatea suverană», din punct de vedere economic există ine- 
galităţi flagrante. 

e Caractere: 

- non-reciprocitatea; 

- diversificarea naturii normelor — importanţa rezoluţiilor Adunării Generale ONU, în 
special a rezoluţiei privind Carta drepturilor şi datoriilor economice ale Statelor (1974); 

- dualitatea de norme — unele norme reglementează raporturile între statele dez- 
voltate, altele raporturile între statele dezvoltate şi cele în curs de dezvoltare, res- 
pectiv între acestea din urmă. 

e Definiţie: dreptul a cărui finalitate o reprezintă lupta contra subdezvoltării şi 
obţinerea unei veritabile independenţe economice pentru ţările subdezvoltate. 

- Noţiunea de «egalitate suverană» este înlocuită de «inegalitate compensatorie». 

- Se pun în funcţiune mecanisme specifice: sistemul ONU, sistemul comunitar 
(Convenţiile de la Lomé), bănci regionale de dezvoltare, organe de dialog Nord-Sud. 

- Are loc reglementarea internaţională a ajutorului financiar şi a transferului de 
tehnologie. 

- Are loc modificarea regulilor GATT în favoarea statelor în curs de dezvoltare. 

- Are loc crearea legăturilor între dreptul internaţional economic şi dreptul inter- 
naţional al dezvoltării — noua ordine economică internaţională. 


Anexa 2 


Constituţia României, 
modificată în octombrie 2003 


(...) 

Dreptul internaţional și dreptul intern 

Art. 11. (1) Statul român se obligă să îndeplinească întocmai şi cu bună-credinţă 
obligaţiile ce-i revin din tratatele la care este parte. 

(2) Tratatele ratificate de Parlament, potrivit legii, fac parte din dreptul intern. 

(3) În cazul în care un tratat la care România urmează să devină parte cuprinde 
dispoziţii contrare Constituţiei, ratificarea lui poate avea loc numai după revizuirea 
Constituţiei. 


(...) 


Tratatele internaţionale privind drepturile omului 

Art. 20. (1) Dispoziţiile constituţionale privind drepturile şi libertăţile cetăţenilor 
vor fi interpretate şi aplicate în concordanţă cu Declaraţia Universală a Drepturilor 
Omului, cu pactele şi cu celelalte tratate la care România este parte. 

(2) Dacă există neconcordanţe între pactele şi tratatele privitoare la drepturile 
fundamentale ale omului, la care România este parte, şi legile interne, au prioritate 
reglementările internaţionale, cu excepţia cazului în care Constituţia sau legile 
interne conţin dispoziţii mai favorabile. 


(...) 


Integrarea în Uniunea Europeană 

Art. 148. (1) Aderarea României la tratatele constitutive ale Uniunii Europene, în 
scopul transferării unor atribuţii către instituţiile comunitare, precum şi al exercitării 
în comun cu celelalte state membre a competenţelor prevăzute în aceste tratate, se 
face prin lege adoptată în şedinţa comună a Camerei Deputaţilor şi Senatului, cu o 
majoritate de două treimi din numărul deputaţilor şi senatorilor. 

(2) Ca urmare a aderării, prevederile tratatelor constitutive ale Uniunii Europene, 
precum şi celelalte reglementări comunitare cu caracter obligatoriu, au prioritate faţă de 
dispoziţiile contrare din legile interne, cu respectarea prevederilor actului de aderare. 

(3) Prevederile alineatelor (1) şi (2) se aplică, în mod corespunzător, şi pentru 
aderarea la actele de revizuire a tratatelor constitutive ale Uniunii Europene. 

(4) Parlamentul, Preşedintele României, Guvernul şi autoritatea judecătorească 
garantează aducerea la îndeplinire a obligaţiilor rezultate din actul aderării şi din pre- 
vederile alineatului (2). 

(5) Guvernul transmite celor două Camere ale Parlamentului proiectele actelor cu 
caracter obligatoriu înainte ca acestea să fie supuse aprobării instituţiilor Uniunii 
Europene. 


Anexa 3 
Legea nr. 590/2003 privind tratatele 
(..) 


Secţiunea 1. Aplicarea tratatelor 

Art. 31. (...) (4) Dispoziţiile tratatelor în vigoare nu pot fi modificate, completate 
sau scoase din vigoare prin acte normative interne ulterioare intrării lor în vigoare. 

(5) Prevederile legislative interne nu pot fi invocate pentru a justifica neexe- 
cutarea dispoziţiilor unui tratat în vigoare. 


(i) 


Anexa 4 


Legea nr. 24/2000 privind normele de tehnică legislativă 
pentru elaborarea actelor normative, republicată în 2010, 
modificată şi completată prin Legea nr. 29/2011 


(...) 

Art. 6. Conţinutul şi fundamentarea soluţiilor legislative 

(1) Proiectul de act normativ trebuie să instituie reguli necesare, suficiente şi 
posibile care să conducă la o cât mai mare stabilitate şi eficienţă legislativă. Soluţiile 
pe care le cuprinde trebuie să fie temeinic fundamentate, luându-se în considerare 
interesul social, politica legislativă a statului român şi cerinţele corelării cu ansam- 
blul reglementărilor interne şi ale armonizării legislaţiei naţionale cu legislaţia comu- 
nitară şi cu tratatele internaţionale la care România este parte, precum şi cu jurispru- 
denţa Curţii Europene a Drepturilor Omului. 

(...) 

Art. 13. Integrarea proiectului în ansamblul legislaţiei 

Actul normativ trebuie să se integreze organic în sistemul legislaţiei, scop în care: 


(C) 

c) proiectul de act normativ trebuie să fie corelat cu reglementările comunitare şi 
cu tratatele internaţionale la care România este parte; 

d) proiectul de act normativ trebuie să fie corelat cu dispoziţiile Convenţiei 
europene a drepturilor omului şi ale protocoalelor adiţionale la aceasta, ratificate de 
România, precum şi cu jurisprudenţa Curţii Europene a Drepturilor Omului. 

(...) 

Art. 22. Raportul cu legislaţia comunitară şi cu tratatele internaţionale 

(1) Soluţiile legislative preconizate prin noua reglementare trebuie să aibă în 
vedere reglementările în materie ale Uniunii Europene, asigurând compatibilitatea cu 
acestea. 

(2) Prevederile alin. (1) se aplică în mod corespunzător şi în ceea ce priveşte 
dispoziţiile cuprinse în tratatele internaţionale la care România este parte, precum şi 
în ceea ce priveşte jurisprudenţa Curţii Europene a Drepturilor Omului. 

(3) Când este cazul, se vor face propuneri de modificare şi completare a actelor nor- 
mative interne ale căror dispoziţii nu sunt concordante cu cele ale actelor internaţionale 
la care România este parte sau nu asigură compatibilitatea cu dreptul comunitar ori se 
află în contradicţie cu jurisprudenţa Curţii Europene a Drepturilor Omului. 

(4) Guvernul, în termen de cel mult 3 luni de la data comunicării hotărârii Curţii 
Europene a Drepturilor Omului, prezintă Parlamentului proiectul de lege cu privire la 
modificarea şi completarea sau abrogarea actului normativ ori a unor părţi ale aces- 
tuia care vin în contradicţie cu dispoziţiile Convenţiei europene a drepturilor omului 
şi ale protocoalelor adiţionale la aceasta, ratificate de România, şi cu hotărârile Curţii 
Europene a Drepturilor Omului. 


Anexa 5 


Aviz consultativ din 26 aprilie 1988 al 
Curţii Internaţionale de Justiţie, „Aplicabilitatea obligaţiei de 
arbitraj în temeiul secţiunii 21 a Acordului din 24 iunie 1947 
privind sediul Naţiunilor Unite” 


Curtea a dat un aviz consultativ asupra chestiunii privind aplicabilitatea obligaţiei 
de arbitraj în conformitate cu secţiunea 21 a acordului din 26 iunie 1947 referitoare la 
sediul Organizaţiei Naţiunilor Unite. După ce a parcurs o procedură de urgenţă, 
Curtea a dat acest aviz consultativ ca răspuns la o cerere prezentată de Adunarea gene- 
rală a Naţiunilor Unite în rezoluţia sa 42/229B, adoptată la data de 2 martie 1988. 

În decizia sa, Curtea şi-a exprimat opinia că Statele Unite ale Americii au obli- 
gaţia, conform secţiunii 21 a Acordului relativ la sediul Organizaţiei Naţiunilor 
Unite, să recurgă la arbitraj pentru reglementarea unui diferend ce opune Statele 
Unite Organizaţiei Naţiunilor Unite. 

Cererea Adunării generale a fost prezentată având în vedere situaţia creată prin 
promulgarea legii contra terorismului, adoptată de Congresul Statelor Unite în 
decembrie 1987, vizând în mod expres Organizaţia pentru Eliberarea Palestinei 
(OEP); această lege declară ilegală în special stabilirea sau menţinerea unui birou al 
OEP în limitele jurisdicției Statelor Unite. Această lege priveşte în special biroul 

misiunii de observare al OEP de pe lângă ONU, stabilit la New York, după ce 
Adunarea generală îi conferise în 1974 statutul de observator OEP. Secretarul general 
al Organizaţiei Naţiunilor Unite a apreciat că problema menţinerii acestui birou ţine 
de acordul asupra sediului încheiat la data de 26 iunie 1947 cu Statele Unite. 

După ce s-au menţionat rapoartele prezentate de Secretarul general asupra con- 
tactelor şi discuţiilor purtate cu Guvernul Statelor Unite în vederea închiderii biro- 
ului, Adunarea generală a pus următoarea întrebare Curţii: 

„Date fiind faptele consemnate în raporturile Secretarului general, Statele Unite 
ale Americii, ca parte a acordului între Organizaţia Naţiunilor Unite şi Statele Unite 
ale Americii, relativ la sediul Organizaţiei Naţiunilor Unite, sunt obligate să recurgă 
la arbitraj conform secţiunii 21 a Acordului?” 

(...) 

Curtea trebuie să conchidă deci că Statele Unite trebuie să respecte obligaţia de a 
recurge la arbitraj. Această decizie n-ar putea fi modificată, chiar dacă declaraţia — 
conform căreia măsurile împotriva misiunii au fost adoptate „oricare ar fi obligaţiile” 
ce incumbă Statelor Unite în conformitate cu acordul asupra sediului — ar trebui să fie 
interpretată ca referindu-se nu numai la obligaţiile exprese prevăzute în secţiunile 11 
şi 13, ci, în egală măsură, la obligaţia de a recurge la arbitraj, prevăzută de secţiu- 
nea 21. E suficient să se amintească principiul fundamental din dreptul inter- 
naţional al preeminenţei acestui drept faţă de dreptul intern, preeminenţă con- 
sacrată de multă vreme în jurisprudenţă [s.n.]. 

Din aceste motive, în unanimitate, Curtea este de părere că „Statele Unite ale 
Americii, ca parte a acordului dintre Organizaţia Naţiunilor Unite şi Statele Unite ale 
Americii, referitor la sediul ONU, din data de 26 iunie 1947, sunt obligate, în con- 
formitate cu secţiunea 21 a acestui acord, să recurgă la arbitraj pentru reglementarea 
diferendului ce le opun ONU”. 


C.) 

Izvoarele principale ale dreptului internaţional. 
Codificarea dreptului internaţional 


5.1. Aspecte generale 


- Acordul de voinţă al subiectelor de drept internaţional (sau convergenţa voin- 
telor exprimate de două sau mai multe subiecte de drept internaţional), care este 
fundamental în procesul de consacrare, într-o formă determinată, a normelor juridice 
aplicabile relaţiilor dintre ele, devine relevant (se manifestă, este evidenţiat) prin 
mijloacele juridice în care norma se concretizează: tratatul, cutuma şi celelalte 
izvoare de drept internaţional. 

- Există şi în dreptul internaţional public distincţia izvor material/ izvor formal: 

e izvoarele materiale (sau reale) sunt de fapt izvoare extrajuridice — factorii de 
configurare ai dreptului internaţional (determinantele acordului de voinţă); 

e izvoarele formale sunt (aşa cum le spune numele) forma (mijlocul juridic) în 
care sunt «îmbrăcate» normele de drept internaţional. Toate mijloacele care exprimă 
sau indică o convergenţă a voinţelor a două sau mai multe state sau alte subiecte de 
drept internaţional şi consacră, tacit sau expres, o regulă de conduită, indiferent de 
caracterul său general sau particular, constituie izvoare (formale) ale dreptului inter- 
naţional. 

- Se consideră, de obicei, că o enumerare (neexhaustivă) a izvoarelor este făcută 
de textul art. 38 din Statutul Curţii Internaţionale de Justiţie (CIJ). 


Notă: - Acest text nu are ca scop să reglementeze izvoarele de drept internaţional, ci 
stabileşte mijloacele juridice pe care Curtea le are în vedere în constatarea 
drepturilor şi obligaţiilor părților într-o cauză dedusă spre soluționare Curţii. 
- Există în prezent şi alte izvoare de drept internaţional, de exemplu actul 
unilateral, pe care inclusiv CIJ l-a utilizat în jurisprudenţa sa. 


- Se stabileşte, prin acest text, o ierarhie a normelor de drept internaţional? Majo- 
ritatea autorilor arată că tratatul şi cutuma sunt izvoarele principale tradiţionale. 
Celelalte, cu excepţia principiilor, pot fi considerate izvoare secundare ori mijloace 
auxiliare. 

Se afirmă, de regulă, că nu există o ierarhizare a normelor sau a izvoarelor 
formale. Dar odată cu apariţia normelor imperative (ius cogens) ar apărea o astfel 
de ierarhizare a normelor. Pe de altă parte, în ce priveşte izvoarele, din practica CIJ 
rezultă că instanţa aplică mai întâi tratatul, iar în lipsa lui o regulă cutumiară. Se 
acordă preferinţă cutumei faţă de principii. Este o consacrare implicită, pragmatică, 
a ierarhiei izvoarelor. 

- În „Concluziile privind activitatea Grupului de Lucru al Comisiei de Drept 
Internaţional privind Fragmentarea dreptului internațional: Dificultăţi rezul- 
tând din diversificarea şi expansiunea dreptului internațional” (2006), CDI arată 
că deşi sursele dreptului internaţional nu sunt într-o relaţie de ierarhie per se, totuşi 
anumite norme sunt mai importante decât altele şi de aceea au o poziţie superioară 
sau statut special în sistemul dreptului internaţional. 


5.2. Tratatul 


5.2.1. Definiţie: Tratatul este un acord de voințe încheiat în scris între subiec- 
tele de drept internaţional (în special între state, state şi organizaţii internaţionale 
sau între organizaţii internaţionale) şi guvernat de dreptul internaţional, încheiat în 
scopul de a produce efecte juridice şi consemnat într-un instrument unic sau în 
două sau mai multe instrumente conexe, oricare ar fi denumirea sa. 

- Este, în prezent, din punctul de vedere al frecvenţei utilizării sale, cel mai 
important izvor formal în relaţiile internaţionale şi modalitatea principală de creare a 
normelor dreptului internaţional. 

- Orice tratat stabileşte drepturi şi obligaţii pentru părţi. 

- În doctrină, se discută despre distincţia între tratatele-legi şi tratatele-contract. 


5.2.2. Distincția între tratatele-legi şi tratatele-contract: 

e tratatele-legi ar fi izvoare de drept cu caracter multilateral, care determină 
direct formarea dreptului internaţional, stabilesc norme juridice ce reglementează 
raporturi cu un anumit grad de generalitate. 

* tratatele-contract ar fi dispoziţii de tip «contractual» care acţionează indirect 
asupra formării dreptului internaţional, reglementând operaţii juridice ce vizează 
raporturi individuale. 

- Unii autori susţin că această distincţie nu se justifică pentru că toate tratatele 
stabilesc reguli de conduită. De aici rezultă şi lipsa de utilitate, sub aspectul rele- 
vanţei asupra valorii juridice a tratatelor, a distincţiei între tratate multilaterale şi tra- 
tate cu caracter restrâns. 

- De fapt, ar trebui făcută o distincţie între tratatele propriu-zise (guvernate de 
dreptul internaţional) şi tratatele-contract care au doar aparent forma unui tratat, 
conţinutul fiind de contract civil sau comercial (un acord de împrumut, o tranzacţie 
de terenuri pentru o ambasadă etc.). 


5.2.3. Avantajele tratatului faţă de cutumă 

- exprimare directă şi explicită 

- exprimare rapidă şi eficientă 

- forma scrisă, solemnitatea (posibilităţi mai uşoare de probă) 

- înlătură echivocul şi conferă stabilitate relaţiilor internaţionale. 

5.3.1. Definiţie: Cutuma este o practică generală, relativ îndelungată şi repe- 
tată a statelor, considerată de ele ca dând expresie unei reguli de conduită cu forţă 
juridică obligatorie (o normă de drept). 

5.3.2. Elementele cutumei 

a) Elementul material: 

- practică generală (participare largă şi reprezentativă), comună unui mare număr 
de state; 

- care constă din acte repetate; 

- această practică este uniformă, constantă (actele repetate sunt cel puţin simi- 
lare — pot apărea unele diferenţe mici, neesenţiale); 

- relativ îndelungată (/onza diuturna inveterata consuetudo - „o practică înde- 
lungată manifestată ca drept”). 

Se constată însă unele excepţii de la aceste caractere: 

1) există şi practici locale (cutume regionale sau chiar între două state), de 
exemplu speţele CIJ privind „Dreptul de trecere prin teritoriul indian”, „Templul 
Preah Vihear”; 

2) factorul timp îşi pierde tot mai mult din importanță în favoarea frecvenței 
crescute a actelor care se repetă (societatea contemporană internațională cunoaşte o 
dinamică a evoluției mult mai rapidă decât cu 40-50 de ani în urmă), de exemplu: 
instituția platoului continental, regula după care abținerea de la vot a membrilor 
permanenți în cadrul Consiliului de Securitate nu are caracter de veto etc.; 

b) Elementul subiectiv (opinio iuris sive necessitatis): 

- o practică ce este considerată ca fiind obligatorie (o normă juridică); 

- în lipsa elementului subiectiv nu suntem în prezența unei norme juridice 
(caracterul obligatoriu este unul din cele patru caractere ale oricărei norme juridice). 

Exprimarea recunoaşterii caracterului obligatoriu trebuie să se manifeste 
prin acte determinate, săvârşite cu convingerea că ele produc efecte juridice. 
Aceste acte provin, de regulă, de la autoritățile statale cu atribuții în domeniul poli- 
ticii externe. Aceste acte constituie dovada cutumei. 


5.3.3. Dovada cutumei se face prin: 

a) practica statelor, practica diplomatică (declarații, corespondență diploma- 
tică, instrucțiuni către diplomați, alte acte unilaterale ale statelor); 

b) tratatele multilaterale care recunosc sau codifică norme cutumiare; 

c) tratate multilaterale cu norme noi, pe care statele care nu sunt părți la 
acestea le recunosc şi le aplică în practica lor ca fiind obligatorii pentru ele. De 
exemplu, Convenția privind dreptul tratatelor este aplicată în practica convențională a 
României, deşi ea nu este în vigoare, ca tratat, pentru statul român. 

d) tratate repetate cu conţinut asemănător; 

e) rezoluţii ale organizaţiilor internaţionale; 

f) hotărâri şi avize ale curților de justiţie şi arbitrale internaţionale; 

g) legi şi practică judiciară internă, dacă sunt uniforme şi concordante. 

Notă: Comitetul pentru formarea dreptului internaţional cutumiar al Asociaţiei de 
Drept Internaţional (ILA), în Raportul său interimar cu privire la elementul 
obiectiv al cutumei, prezentat cu prilejul celei de-a 68-a Conferinţe a ILA 
(Taipei, 1998), consideră că şi actele indivizilor sau corporațiilor, ca şi acti- 
vitatea entităților administrativ-teritoriale dintr-un stat pot fi asimilate actelor 
materiale ale statelor dacă sunt săvârşite în numele acestora sau sunt însuşite 
(confirmate) de acestea. 


- Există o dispută în doctrină cu privire la ce reprezintă aceste acte: acord tacit de 
voinţă sau manifestări de voinţă concordante. 


Notă: Potrivit unei opinii doctrinare, cutuma ar avea ca fundament acordul tacit al 
statelor, spre deosebire de acordul expres, exprimat prin tratate. Această teo- 
rie trebuie respinsă, în opinia noastră, deoarece ea pune cutuma pe acelaşi 
plan cu tratatele, în ceea ce priveşte procesul formării. Nu orice acceptare a 
unei practici ca normă obligatorie de drept poate fi echivalată cu un acord de 
voință (chiar tacit), deoarece acesta presupune, conform unor autori, unele 
condiții de simultaneitate, de echivalență, şi ar pune problema, de exemplu, a 
viciilor de consimţământ, neținând seama, în acelaşi timp, nici de caracterul de 
normă în evoluţie al cutumei (de exemplu, în privința extinderii aplicării sale 
la noi state, apărute ulterior). 


- Se poate observa că, în realitate, identificarea elementului subiectiv (convin- 
gerea) se face prin interpretarea actelor ce constituie elementul material. 


5.3.4. Actualitatea cutumei 

- Deşi pe locul secund după tratat, cutuma se manifestă în prezent în câteva dome- 
nii ale dreptului internaţional: 

- protecţia diplomatică; 
- dreptul mării; 
- dreptul tratatelor etc. 

- Pentru a evita formarea unei cutume sau pentru a evita ca o cutumă să le fie 
opozabilă, este relativ frecventă situaţia în care unele state protestează/obiectează 
faţă de practici ale altor state care pot conduce la formarea unei cutume. Dacă 
opoziţia faţă de formarea unei cutume este substanţială, ea poate bloca procesul de 
formare a cutumei. Dacă opoziţia efectivă faţă de formarea unei cutume aparţine unui 
stat (sau unui mic număr de state) şi a fost manifestată anterior cristalizării cutumei, 
atunci statului respectiv (aşa-numitul „persistent objector”) nu îi va fi opozabilă 
cutuma respectivă. 


5.4. Codificarea dreptului internaţional 


5.4.1. Definiţie: Sintetizarea, sistematizarea şi ordonarea, prin intermediul unor 
tratate, a regulilor cutumiare de drept internaţional public. 
- Prin codificare, normele cutumiare devin norme juridice convenţionale. 

5.4.2. Tipuri 

1. neoficială (făcută de către doctrinari sau diferite instituţii ştiinţifice naţionale 
sau internaţionale, având de regulă caracter de lege ferenda), 

2. oficială (realizată de state). 


5.4.3. Codificarea se realizează în prezent, în principal, sub egida ONU. Con- 
form art. 13 alin. (1) lit. a) din Cartă, Adunarea Generală are obligaţia „să încurajeze 
dezvoltarea progresivă a dreptului internaţional şi codificarea sa”. 

- S-a creat, în acest scop, Comisia de Drept Internaţional (1947), compusă din 
34 de specialişti desemnaţi de Adunarea Generală şi funcţionând în nume propriu. 
Comisia desemnează raportori speciali pentru fiecare subiect. Relaţia cu guvernele 
ONU se va face prin intermediul chestionarelor transmise acestora pentru cunoaş- 
terea observaţiilor lor, respectiv prin dezbateri în cadrul Comisiei a VI-a juridice a 
Adunării Generale a ONU. 

- S-a creat, de asemenea, Comisia Naţiunilor Unite pentru Dreptul Comerţului 
Internaţional (1966) - UNCITRAL, compusă din 36 de membri, reprezentanţi ai 
statelor. 


5.4.4. Rezultatele activităţii de codificare: 

1. neconvenţionale: crearea (mai ales de către UNCITRAL) a unor reguli-cadru în 
materie arbitrală. 

2. convenţionale: cele patru Convenții ale dreptului mării (Geneva, 1958), cele 
două Convenții asupra relaţiilor diplomatice şi consulare (Viena, 1961 şi 1963), 
Convenţia privind reducerea cazurilor de apatridie (New York, 1968), Convenţiile 
privind dreptul tratatelor (Viena, 1969 şi 1986), Convenţia privind misiunile speciale 
(1969), cele două Convenții privind succesiunea statelor (Viena, 1978 şi 1983) etc. 

- În anul 1997 a fost adoptată Convenţia privind folosirea cursurilor de apă în 
alte scopuri decât navigația, iar în anul 1998, în urma Conferinţei plenipotenţiarilor 
de la Roma (în iunie), Statutul Curţii Penale Internaţionale, la redactarea cărora 
Comisia a avut o contribuţie foarte importantă. Un produs relativ recent al CDI este 
Convenţia ONU privind imunităţile de jurisdicție ale statelor şi proprietăţilor 
lor, deschisă spre semnare la 17 ianuarie 2005. 

Anexa 1 
Statutul Curții Internaționale de Justiție 


(...) 

Art. 38. 1. Curtea, a cărei misiune este de a soluţiona conform dreptului inter- 
naţional diferendele care îi sunt supuse, va aplica: 

a. convențiile internaţionale, fie generale, fie speciale, care stabilesc reguli recu- 
noscute în mod expres de statele în litigiu; 

b. cutuma internaţională, ca dovadă a unei practici generale, acceptată ca drept; 

c. principiile de drept recunoscute de naţiunile civilizate; 

d. sub rezerva dispoziţiilor art. 59, hotărârile judecătoreşti şi doctrina celor mai 
calificaţi specialişti în drept public ai diferitelor naţiuni, ca mijloace auxiliare de 
determinare a regulilor de drept. 

2. Prezenta dispoziţie nu aduce atingere dreptului Curţii de a soluţiona o cauză ex 
aequo et bono, dacă părţile sunt de acord cu aceasta. 


C.) 


Anexa 2 


Statutul Comisiei de Drept Internațional 


Art. 1. 1. Comisia de Drept Internațional are ca obiect promovarea unei dez- 
voltări progresive a dreptului internațional şi a codificării acestuia. 

2. Comisia se va ocupa în principal cu dreptul internațional public, fără a fi 
exclusă intervenția sa în domeniul dreptului internațional privat. 


Capitolul I. Organizarea Comisiei de Drept Internațional 


Art. 2. 1. Comisia este constituită din 34 de membri, persoane recunoscute ca 
având competență în dreptul internațional. 

2. Oricare doi dintre membrii Comisiei nu vor fi cetățeni ai aceluiaşi stat. 

3. În cazul dublei cetăţenii, un candidat va fi considerat cetăţean al statului în care 
îşi exersează în mod curent drepturile politice şi civile. 

Art. 3. Membrii Comisiei vor fi aleşi de Adunarea Generală dintr-o listă de 
candidaţi nominalizați de guvernele statelor membre ale Naţiunilor Unite. 

Art. 4. Fiecare stat membru poate nominaliza pentru Comisie nu mai mult de 
patru candidaţi, dintre care doi pot fi cetăţeni ai statului respectiv şi doi ai altui stat. 

Art. 5. Numele candidaţilor vor fi propuse în scris de către guvernele respective 
Secretariatului General până la 1 iunie din anul în care se ţin alegerile, cu menţiunea că 
un guvern poate substitui, în circumstanţe excepţionale, un candidat nominalizat până 
la 1 iunie cu un candidat numit nu mai târziu de 30 de zile înainte de convocarea 
Adunării Generale. 

Art. 6. Secretariatul General va comunica, cât mai repede posibil, numele, ca şi 
eventualele caracterizări ale candidaţilor remise de guvernele care au făcut propu- 
nerile. 

Art. 7. Secretariatul va pregăti lista la care se referă art. 3, aranjând în ordine 
alfabetică numele candidaţilor nominalizați şi o va înainta Adunării Generale în 
vederea alegerilor. 

Art. 8. În timpul alegerilor electorii vor fi conştienţi că persoanele care vor fi 
alese în Comisie trebuie să posede în mod individual atributele cerute şi că acestea 
trebuie certificate în Comisie, ca reprezentare generală a principalelor forme de 
civilizaţie şi a principalelor sisteme de drept din lume. 


(...) 


60 Drept internaţional public. Sinteze 


Art. 9 b. 1. Acei candidaţi care au obţinut numărul maxim de voturi şi nu mai 
puţin de majoritatea simplă a voturilor membrilor prezenţi care au votat efectiv vor fi 
aleşi, până la numărul maxim admis pentru fiecare grup regional. 

2. În eventualitatea în care mai mulţi cetăţeni ai unui stat au obţinut un număr 
suficient de voturi pentru a fi aleşi, va fi ales cel care a obţinut numărul maxim de 
voturi, iar dacă voturile au fost primite în număr egal, va fi ales candidatul cel mai 
vârstnic. 

(...) 

Art. 10 c. Membrii Comisiei vor fi aleşi la fiecare 5 ani. Ei pot fi realeşi. 

Art. 11. În cazul unei vacanțe ocazionale, Comisia însăşi se va îngriji pe timpul 
vacanței de buna îndeplinire a prevederilor art. 2 şi 8 ale acestui statut. 

(...) 

Art. 12 d. Comisia va funcţiona în sediul Biroului European al Naţiunilor Unite 
de la Geneva. Comisia va avea totuşi dreptul să ţină întruniri în alte locuri după 
consultarea cu Secretariatul General. 

(...) 

Art. 13 e. Membrilor Comisiei le vor fi acoperite cheltuielile de călătorie şi vor 
primi, de asemenea, o indemnizaţie specială, al cărei cuantum va fi stabilit de Adu- 
narea Generală. 


personalul şi facilităţile cerute de îndeplinirea sarcinilor acesteia. 


Capitolul II. Funcţiile Comisiei de Drept Internaţional 


Art. 15. În articolele următoare, expresia „dezvoltarea progresivă a dreptului 
internaţional” este folosită convenţional ca însemnând pregătirea congreselor pe tema 
acelor chestiuni care nu au fost încă stabilite prin dreptul internaţional sau cu privire 
la care norma nu a fost suficient elaborată în practică. Similar, expresia „codificarea 
dreptului internaţional” este folosită convenţional ca semnificând o formulare mai 
precisă şi sistematizarea normelor dreptului internaţional în domenii unde există deja 
o practică extinsă la nivel de state, un precedent şi o doctrină. 


A. Dezvoltarea progresivă a dreptului internaţional 

Art. 16. Când Adunarea Generală remite Comisiei o propunere pentru dezvol- 
tarea progresivă a dreptului internaţional, Comisia va urma în genere o procedură 
având următorii paşi: 

(a) Va desemna ca Raportor pe unul dintre membrii săi; 

(b) Va formula un plan de lucru; 

(c) Va pune în circulaţie un chestionar adresat guvernelor şi le va invita să 
furnizeze Comisiei, într-un interval de timp, date şi informaţii relevante pentru 
temele incluse în planul de lucru; 

(d) Poate numi pe unii dintre membrii săi să lucreze cu raportorul la pregătirea 
proiectelor în timpul primirii răspunsurilor la acest chestionar; 

(e) Se poate consulta cu instituţii ştiinţifice şi experţi individuali; aceştia nu trebuie 
să fie în mod necesar cetăţeni ai statelor membre ONU. Secretarul general va acoperi, 
atunci când e necesar şi în limitele bugetului, cheltuielile acestor consultări de experţi; 

(Ð va lua în considerare proiectele prezentate de raportor; 

(g) Când Comisia consideră un proiect satisfăcător, va cere Secretariatului Gene- 
ral să-l instituie drept document al Comisiei. Secretariatul va asigura toată publici- 
tatea necesară acestui document, care va fi însoţit de materiale ce-l susţin şi-l explică 
considerate potrivite de către Comisie. Publicarea lui va include şi orice informaţii 
furnizate de Comisie ca răspuns la chestionarul la care se referă lit. (c); 

(h) Comisia va invita guvernele să înainteze spre examinare propriile comentarii 
la acest document într-un interval rezonabil de timp; 

(i) Raportorul şi membrii Comisiei nominalizați în acest scop vor revedea proiec- 
tul luând în considerare aceste comentarii şi vor pregăti un proiect final şi un raport 
explicativ care va fi supus discuţiei şi adoptării de către comisie; 

j) Comisia va propune proiectul astfel adoptat şi recomandările sale Secretaria- 
tului General şi Adunării Generale. 

Art. 17. 1. De asemenea, Comisia va lua în considerare propunerile şi proiectele 
convențiilor multilaterale supuse dezbaterii de către statele membre ale Naţiunilor 
Unite, principalele organe ale Naţiunilor Unite altele decât Adunarea Generală, agen- 
țiile specializate sau organismele oficiale stabilite prin convenţii interguvernamentale 
pentru a încuraja dezvoltarea progresivă a dreptului internaţional şi codificarea 
acestuia, şi transmise acesteia în acest scop de Secretariatul General. 

2. Dacă în astfel de cazuri Comisia consideră că este potrivit să se treacă la stu- 
dierea proiectelor şi propunerilor de acest fel, ea va urma, în genere, o procedură cu 
următorii paşi: 

(a) Comisia va formula un plan de lucru, va studia astfel de proiecte şi propuneri 
Şi le va compara cu orice alte propuneri sau proiecte pe aceleaşi teme; 

(b) Comisia va pune în circulaţie un chestionar către toţi membrii Naţiunilor 
Unite, organismele acestora, agenţiile specializate şi organismele oficiale menţionate 
mai sus interesate de întrebările chestionarului şi le va invita să transmită comen- 
tariile proprii într-un interval rezonabil de timp; 

(c) Comisia va remite un raport şi recomandări proprii către Secretariatul General. 
Înainte de a face asta, ea poate, de asemenea, în cazul în care consideră de dorit, să 
facă un raport provizoriu către organismul sau agenţia care a înaintat propunerea sau 
proiectul. 

(d) Dacă Adunarea Generală va invita Comisia să lucreze conform unei sugestii 
de plan, se va aplica procedura conturată în art. 16. Chestionarul la care se face 
referire în lit. (e) a acelui articol ar putea, totuşi, să nu fie necesar. 


B. Codificarea dreptului internaţional 

Art. 18. 1. Comisia va supraveghea întregul domeniu al dreptului internaţional în 
perspectiva selectării de subiecte pentru codificare, luând în considerare toate proiec- 
tele existente, guvernamentale sau nu. 

2. Când Comisia consideră drept necesară sau dezirabilă codificarea unei teme 
particulare, ea va înainta recomandări Secretariatului General. 

3. Comisia va acorda prioritate cererilor Adunării Generale de a rezolva orice 
chestiune. 

Art. 19. 1. Comisia va adopta planul de lucru potrivit fiecărui caz. 

2. Prin Secretariatul General, Comisia va adresa guvernelor o cerere detaliată 
pentru ca acestea să-i furnizeze textele de lege, decretele, deciziile juridice, tratatele, 
corespondenţa diplomatică şi alte documente relevante pentru subiectul aflat în 
studiu şi pe care Comisia la apreciază ca fiind necesare. 

Art. 20. Comisia îşi va pregăti proiectele în formă de articole şi le va înainta 
Adunării Generale împreună cu un comentariu conţinând: 

(a) O prezentare adecvată a precedentelor şi a altor date relevante, incluzând 
tratatele, deciziile juridice şi doctrina; 

(b) Concluzii relevante asupra: 

(i) În ce măsură există un acord pentru fiecare punct în practica statelor şi în 
doctrină; 

(ii) Divergenţe şi neînţelegeri existente, precum şi argumentele invocate în favoa- 
rea unei soluţionări sau a alteia; 

Art. 21. 1. Când Comisia consideră că un proiect este satisfăcător, va cere Secre- 
tariatului General să-l însuşească în calitate de document al Comisiei. Secretariatul 
General va asigura publicitatea necesară documentului, adăugând explicaţiile şi 
materialul de susţinere pe care Comisia le poate considera potrivite. Publicarea va 
include şi orice informaţie furnizată de guverne conform art. 19. Comisia va decide 
dacă opiniile unor instituţii ştiinţifice sau ale unor experţi individuali consultaţi de 
aceasta vor fi, de asemenea, date publicităţii. 

2. Comisia va cere guvernelor să propună comentarii la document într-un interval 
rezonabil de timp. 

Art. 22. Luând în considerare aceste comentarii, Comisia va pregăti un proiect 
final şi un raport explicativ care va fi remis, cu recomandările Secretariatului 
General, Adunării Generale. 

Art. 23. 1. Comisia va recomanda Adunării Generale: 

(a) Să nu acţioneze, dacă raportul nu e deja publicat; 

(b) Să ia notă de el sau să adopte raportul prin rezoluţie; 

(c) Să recomande membrilor proiectul în perspectiva luării unei decizii prin 
convenţie; 

(d) Să convoace o conferinţă pentru a încheia o convenţie. 

2. De câte ori consideră de dorit, Adunarea Generală poate returna proiectele către 
Comisie spre a fi reconsiderate sau reîntocmite. 

Art. 24. Comisia va lua în considerare căile şi mijloacele pentru ţine cât mai 
prompt evidenţa dreptului internaţional uzual, şi anume colectarea şi publicarea 
documentelor privitoare la practicarea lui în stat şi a sentinţelor curților naţionale şi 
internaţionale pe probleme de drept internaţional şi va face un raport pe această temă 
către Adunarea Generală. 


Capitolul III. Cooperarea cu alte organisme 


Art. 25. 1. Comisia se poate consulta, în măsura în care consideră că este necesar, 
cu oricare dintre organismele Naţiunilor Unite, în orice chestiune de competenţa 
acelui organism. 

2. Toate documentele Comisiei înaintate Guvernelor prin Secretariatul General 
vor fi remise şi organismelor Naţiunilor Unite în măsura în care sunt interesate. Ele 
pot furniza Comisiei informaţii şi îi pot face acesteia orice sugestii. 

Art. 26. 1. Comisia se poate consulta cu orice organizaţii naţionale şi inter- 
naţionale oficiale sau neoficiale, pe orice chestiune ce i s-a încredinţat dacă este de 
părere că o astfel de procedură i-ar îmbunătăţi funcţionarea. 

2. În scopul distribuirii documentelor Comisiei, Secretariatul General va întocmi 
o listă a organizaţiilor naţionale şi internaţionale interesate de problemele dreptului 
internaţional. Secretariatul General va face tot posibilul să includă pe această listă cel 
puţin o organizaţie naţională din fiecare stat membru al Naţiunilor Unite. 

3. În aplicarea prevederilor acestui articol, Comisia şi Secretariatul General se vor 
supune rezoluţiilor Adunării Generale şi ale celorlalte organisme ale Naţiunilor Unite 
în ce priveşte relaţiile cu Spania franchistă şi va exclude de la consultaţii şi de pe listă 
organizaţiile care au colaborat cu naziştii şi fasciștii. 

4. Este recunoscută oportunitatea consultării Comisiei cu organizaţiile interguver- 
namentale a căror sarcină este codificarea dreptului internaţional, precum Uniunea 
Pan Americană. 

Izvoarele subsidiare ale dreptului internaţional. Actul unilateral, 
ca izvor de drept internaţional. Normele ius cogens 


6.1. Izvoarele subsidiare 


- Dintre izvoarele menţionate de art. 38 al Statutului CIJ, tratatul şi cutuma sunt 
considerate izvoarele principale ale dreptului internaţional, celelalte sunt izvoarele 
subsidiare. 


6.1.1. Hotărârile judecătoreşti şi doctrina (mijloacele auxiliare de determinare 
a normelor de drept internaţional) 

a) Hotărârile instanţelor internaţionale judecătoreşti şi arbitrale 

- nu sunt considerate precedente (ca în dreptul anglo-saxon) pentru că nu au 
valoare obligatorie decât între părţi şi cu privire la cauza soluţionată; 

- sunt mijloace de constatare a unor norme juridice de drept internaţional, de 
interpretare şi aplicare a acestora; 

- din caracterul de mijloc de constatare rezultă calitatea hotărârii judecătoreşti 
sau arbitrale internaţionale de posibil element material (dovadă) al formării (exis- 
tenţei) cutumei; 

- judecătorul internaţional aplică, printr-o operaţiune intelectuală, dreptul existent la 
situaţia concretă, ceea ce exclude invocarea de reguli exterioare dreptului deja existent; 

- pentru justificarea teoriei judecătorului-legiuitor s-a invocat teoria lacunelor 
dreptului internaţional. De fapt, în caz de lacune, judecătorul internaţional aplică fie 
principiile fundamentale ale dreptului internaţional, fie principiile specifice, fie 
judecă pe bază de echitate (dacă părţile diferendului o solicită), aplicând regulile 
consacrate în principiile generale de drept. 

b) Hotărârile judecătoreşti interne 

Hotărârile judecătoreşti interne (ca şi legislaţia internă): 

- exprimă voinţa unui singur stat; 

- pot fi elemente în procesul de formare a cutumei dacă mai multe state adoptă 
legi interne cu reglementări asemănătoare (dovezi ale practicii ce reprezintă o normă 
cutumiară de drept internaţional). De exemplu: instituţia platoului continental (s-a 
cristalizat prin practici unilaterale ale statelor, inclusiv acte legislative interne), drep- 
tul de azil etc. 

c) Doctrina „autorilor celor mai calificaţi ai diferitelor naţiuni” 

- rolul doctrinei în formarea dreptului internaţional s-a «diluat» în timp. Ea face, 
în principal, o operă critică, analizează şi sintetizează, fără competenţa de a elabora 
dreptul internaţional. 

- se concretizează fie în lucrările specialiştilor, fie în activitatea organismelor, 
institutelor abilitate (Asociaţia de Drept Internaţional, Institutul de Drept Interna- 

tional, Comisia de Drept Internaţional, Comisia Europeană pentru Democraţie prin 
Drept de la Veneţia etc.) 

- un anumit rol îl au opiniile individuale sau separate ale judecătorilor CIJ sau 
ai altor instanţe internaţionale. 


6.2. Actele unilaterale (nu sunt menţionate de art. 38 al Statutului CIJ) 


e Definiţie: actul săvârşit de către un singur subiect de drept internaţional, care 
este susceptibil să producă efecte juridice în raporturile internaţionale, fie angajând 
subiectul de la care emană, fie creând drepturi şi/sau obligaţii în relaţia cu alte 
subiecte de drept internaţional. 

e Caracteristici: 

- manifestare de voinţă a unui singur subiect de drept internaţional 

- independenţă faţă de alte manifestări de voinţă 

- producerea de efecte juridice: produc efecte mai ales pentru subiectele care le 
emit şi pot reprezenta elemente materiale în formarea cutumei. 

Autorii care nu le consideră izvoare de drept internaţional invocă în argumentarea 
acestei opinii contradicţia (aparentă) între caracterul unilateral şi fundamentul 
dreptului internaţional (acordul de voinţă). 


6.2.1. Actele unilaterale ale statelor 

e Categorii identificate în practica statelor: 

- notificarea = actul solemn prin care un stat aduce la cunoştinţa unuia sau mai 
multor state un fapt determinat care produce efecte juridice (declaraţie de război, de 
neutralitate, de succesiune la un tratat). Un regim deosebit îl are declaraţia facultativă 
de acceptare a jurisdicției obligatorii a CIJ (act unilateral, dar care se integrează unui 
sistem convenţional — Statutul Curţii, de care nu poate fi detaşat); 

- recunoaşterea = manifestarea de voinţă a unui subiect de drept internaţional 
prin care se consideră legitimă o stare de lucruri, o pretenţie anume sau se constată o 
situaţie nouă ori opozabilitatea faţă de el a unor acte juridice ale altui stat. Poate avea 
efecte constitutive (recunoaşterea unui drept al altui subiect de drept internaţional) 
sau declarative (recunoaşterea unui stat/guvern); 

- protestul = manifestarea de voinţă prin care un stat nu recunoaşte ca legitimă o 
pretenţie, o conduită sau o situaţie dată (actul contrar recunoaşterii). Prin protest 
statul îşi prezervă nişte drepturi în raport cu revendicările altui stat sau cu o regulă 
cutumiară în formare; 

- renunţarea = actul unilateral care are ca obiect abandonarea, de bunăvoie, a 
unui drept; 

- promisiunea = act unilateral ce poate da naştere unor drepturi noi în beneficiul 
terţilor. 


e Comisia de Drept Internaţional a inclus pe agenda sa tema elaborării unui 
proiect de articole care să încerce realizarea unei codificări în privinţa „Actelor 
unilaterale” ale statelor. 

- CDI face o distincţie între 

a) actele unilaterale a căror posibilitate este prevăzută de un tratat (cum este 
notificarea denunţării sau retragerii dintr-un tratat, declaraţia de notificare a unei 
instituţii care are în atribuţie aplicarea tratatului pe plan intern) şi care produc efectul 
prevăzut de acesta şi 

b) acte unilaterale săvârşite independent de un tratat sau alt izvor de drept 
internaţional 

- În anul 2006, CDI a adoptat „Principiile directoare aplicabile declaraţiilor 
unilaterale ale statelor, capabile să creeze obligaţii juridice”: 

1. Declaraţiile publice care exprimă voinţa de a constitui o obligaţie pot produce 
efecte juridice. Caracterul obligatoriu se bazează pe buna-credinţă. Statele interesate 
le pot invoca şi pot solicita respectarea lor. 

2. Orice stat are capacitatea de a se obliga prin acte unilaterale. 

3. Pentru determinarea efectului juridic, se iau în considerare conţinutul, 
circumstanţele factuale, reacţiile la care dau naştere. 

4. O declaraţie unilaterală obligă statul numai dacă este emisă de o autoritate 
având competenţa să oblige statul: şef de stat, şef de guvern, ministrul afacerilor 
externe, alte autorităţi numai în domeniile lor de competenţă. 

5. Pot avea caracter scris şi oral. 

6. Pot fi adresate comunităţii internaţionale ca întreg, sau unuia sau mai multor 
state sau entităţi. 

7. O declaraţie unilaterală dă naştere la obligaţii numai dacă este redactată în 
termeni clari şi la obiect. Interpretare: în caz de dubiu, interpretare restrictivă. Se va 
lua în considerare textul, împreună cu contextul şi circumstanţele în care a fost 
formulată. 

8. Dacă încălcă normele ius cogens, este nulă. 

9. Nu poate crea obligaţii pentru un stat terţ, decât în măsura în care acesta din 
urmă le acceptă în mod clar. 

10. O declaraţie unilaterală nu poate fi revocată în mod arbitrar. În analiza carac- 
terului arbitrar, se vor examina: 

- prevederile declaraţiei referitoare la revocare 
- măsura în care terţii faţă de care obligaţia este datorată s-au bazat pe declaraţie 
- dacă a avut loc o schimbare fundamentală a circumstanțelor. 


6.2.2. Actele unilaterale ale organizațiilor internaţionale au, de regulă, caracter 
de recomandare (nu impun obligaţii statelor), deci nu sunt izvor de drept. Dacă se 
face însă diferenţa între: 

a) actele ce se referă la structura şi funcţionarea organizaţiei (dreptul intern al 
organizaţiei), de exemplu Regulile de procedură — ele sunt obligatorii; 

b) actele care se adresează statelor membre — forţa lor depinde de Statutul 
(Carta) Organizaţiei, de exemplu: deciziile Consiliului de Securitate conform Cartei 
ONU (obligatorii, dacă sunt adoptate în temeiul Capitolului VII — acţiuni în caz de 
ameninţare la adresa păcii, încălcare a păcii sau agresiune; recomandative, dacă sunt 
adoptate în temeiul Capitolului VI) sau deciziile Consiliului Miniştrilor Afacerilor 
Externe (care se adoptă prin consens şi sunt obligatorii) conform Cartei Organizaţiei 
de Cooperare Economică a Mării Negre, semnată în iunie 1998, la Yalta. 

- Carta ONU prevede că Adunarea Generală poate face recomandări statelor. 
Declaraţiile Adunării Generale a ONU au fost deseori încorporate şi dezvoltate în 
tratate ulterioare (de exemplu Declaraţia Universală a Drepturilor Omului în cele 
două Pacte din 1966). Care este valoarea juridică a acestor Rezoluţii (Declaraţii) 
adoptate de Adunarea Generală a ONU? 

* o valoare de constrângere moral-politică pentru statele care au votat «pentru» 

e dacă reiau sau interpretează norme juridice ale unui tratat existent, ele nu 
creează drept 

e dacă încearcă stabilirea de noi norme de conduită, reprezintă elemente în for- 
marea cutumei. 

- Rezoluţiile organizaţiilor internaţionale sunt considerate „soft law”, „droit 
vert”, fără valoare obligatorie juridic. 


6.3. Echitatea 


- Nu constituie un izvor de drept propriu-zis. Se pretinde că ar fi un izvor 
subsidiar cu rolul de adaptare a normei la situaţii individuale, de completare a 
lacunelor sau chiar de înlocuire a aplicării dreptului. 

- Definiţie: o modalitate procedurală care permite aplicarea unui ansamblu de 
principii şi idei cu ajutorul cărora să se poată face distincţie între just şi injust în 
ordinea juridică internaţională. 

Funcţiile echităţii sunt: 

a) funcţia moderatoare (adaptarea normei la particularităţile unei speţe date) — 
soluţia infra legem; 

b) funcția supletivă (completarea unor lacune ale dreptului) — soluția praeter 
legem; 

c) funcția politică (refuzul de aplicare a legii considerate nedrepte) — soluția 
contra legem — care este cea mai controversată: mulți autori susțin că echitatea nu se 
poate plasa în afara dreptului. 

Există o serie de riscuri ale aplicării echităţii: 

a) Stabileşte excepţii de la normele de drept internaţional. Statele sunt tentate 
să invoce echitatea pentru a da o aură de respectabilitate excepțiilor pe care le 
folosesc în beneficiul interesului lor naţional. Efect: respectul dreptului internaţional 
este slăbit. 

b) Este subiectivă. Deseori echitatea poate fi definită prin raportare la un anumit 
sistem moral (deseori sistemul de drept naţional căruia îi aparţine judecătorul care 
soluţionează după echitate poate juca un rol foarte important). Or, societatea inter- 
naţională este un teren unde multe ideologii şi interese antagonice se înfruntă. Conse- 
cinţa: disputele devin mai greu de soluţionat pe o bază obiectivă. De aici rezultă riscul 
pentru curţile internaţionale de a fi acuzate de părtinire. De aceea, compoziţia curților 
internaţionale este echilibrată din punct de vedere geografic, al reprezentării tipolo- 
giilor de drept din lume şi chiar al reprezentării judecătorilor bărbaţi, respectiv femei. 

c) Poate duce, ca urmare a diminuării încrederii în sistemul jurisdicţional inter- 
naţional, invers proporţional cu frecvenţa aplicării ei, la scăderea numărului de 
cazuri deduse în faţa instanţelor internaţionale. 

6.4. Normele imperative ale dreptului internaţional (ius cogens) 


e Definiţie: se găseşte în Convenţia de la Viena din 1969 privind dreptul 
tratatelor: „(...) o normă imperativă a dreptului internaţional general este o normă 
acceptată şi recunoscută de comunitatea internaţională a statelor în ansamblul său, ca 
o normă de la care nu este permisă nici o derogare şi care nu poate fi modificată 
decât printr-o nouă normă a dreptului internaţional general având acelaşi caracter” 
(art. 53). 

e Caractere: 

- norme ale dreptului internaţional general (cu valoare universală) — un tratat bila- 
teral nu poate fi ius cogens; 

- norme acceptate şi recunoscute de comunitatea internaţională de state în 
ansamblul său; 

- norme de la care nu se poate deroga. 

Norma imperativă se deosebeşte deci de normele dispozitive (de la care se poate 
deroga). Art. 53 (prima parte) şi art. 64 arată că dacă un tratat este contrar unei 
norme imperative la momentul încheierii sale sau dacă în timpul existenţei sale apare 
o normă imperativă cu care este în conflict, tratatul este nul sau devine nul. 

- În marea lor majoritate, normele dreptului internaţional sunt dispozitive — părţile 
pot deroga de la ele, în relaţiile lor, prin acordul lor de voinţă. 

- Trebuie făcută distincţia: derogare — încălcare: 

e Încălcarea oricărei norme, fie imperative, fie dispozitive este interzisă 

e De la normele dispozitive este permisă derogarea 

* De la normele imperative este interzisă atât derogarea, cât şi încălcarea lor 

e Derogarea se realizează prin acordul de voinţă al statelor, încălcarea este, ca 
regulă, un act unilateral 

- Normele imperative nu sunt totuşi imuabile; ele pot fi modificate prin norme 
cu acelaşi caracter (ius cogens). 

Normele imperative nu trebuie confundate cu normele incompatibile ale unor 
tratate succesive. De exemplu: art. 20 din Pactul Societăţii Naţiunilor („prezentul 
Pact abrogă toate obligaţiile şi acordurile incompatibile cu prevederile sale”, iar 
membrii Societăţii Naţiunilor „se angajează solemn să nu contracteze pe viitor ase- 
menea obligaţii şi acorduri”) sau art. 103 din Carta ONU („În caz de conflict între 
obligaţiile decurgând din prezenta Cartă şi cele ce decurg, din orice alt acord inter- 
naţional, vor prevala obligaţiile decurgând din Cartă”). Sunt autori care atribuie aces- 
tor texte anumite semnificaţii legate de conceptul de «normă imperativă». 

- Ius cogens nu reprezintă un izvor distinct de drept internaţional. Normele impe- 
rative sunt cuprinse în tratate (tratate multilaterale generale) şi cutume (sunt excluse 
cutumele regionale, locale). 


e Criterii de recunoaştere a normelor ius cogens propuse de doctrină: 

e importanţa valorilor protejate 

e caracterul esenţial al normei pentru ansamblul statelor/comunităţii internaţionale 

e relaţia normei în discuţie cu obiectivele fundamentale ale dreptului internaţional 

e criterii tehnice (art. 20 din Pactul Societăţii Naţiunilor, art. 103 din Carta ONU — 
după alţi autori, este vorba despre incompatibilitate) 

e s-a invocat posibilitatea ca un organ judiciar (de exemplu, CIJ) să stabilească 
dacă o normă este sau nu imperativă 

- Comisia de Drept Internaţional nu a reuşit să ajungă la consens pentru stabilirea 
unei enumerări exhaustive a normelor imperative. Soluţia cea mai eficientă ar fi 
examinarea de la caz la caz. 

- Doctrina a propus, ca norme imperative, următoarele: 

e principiile Cartei ONU/principiile fundamentale ale dreptului internaţional 

e drepturile elementare la viață şi demnitate umană (interzicerea genocidului, 
sclaviei, discriminării rasiale, respectarea normelor de drept internaţional umanitar) 

e normele care se referă la drepturi în general recunoscute tuturor membrilor 
comunităţii internaţionale (de exemplu, libertatea mărilor şi a spaţiului cosmic). 

- În „Concluziile privind activitatea Grupului de Lucru privind Fragmen- 
tarea dreptului internaţional: Dificultăţi rezultând din diversificarea şi expan- 
siunea dreptului internaţional” (2006), CDI arată că cele mai frecvente exemple de 
norme imperative sunt interzicerea agresiunii, sclaviei, traficului cu sclavi, a 
genocidului, discriminării rasiale, apartheidului, torturii, regulile fundamentale 
ale dreptului internaţional umanitar aplicabile în caz de conflict armat, dreptul 
la autodeterminare, respectiv alte norme care sunt acceptate şi recunoscute de 
comunitatea internaţională ca întreg ca norme de la care nu se poate deroga. 


e Existenţa ius cogens sugerează ideea unei „ordini publice” a societăţii/comu- 
nităţii internaţionale”. 

Anexă 


Convenția privind dreptul tratatelor, Viena, 1969 


(...) 

Art. 53. Tratate în conflict cu o normă imperativă a dreptului internaţional 
general (ius cogens) 

Este nul orice tratat care, în momentul încheierii sale, este în conflict cu o normă 
imperativă a dreptului internaţional general. În sensul prezentei Convenții, o normă a 
dreptului internaţional general este o normă acceptată şi recunoscută de comunitatea 
internaţională a statelor în ansamblul ei drept normă de la care nu este permisă nici o 
derogare şi care nu poate fi modificată decât printr-o nouă normă a dreptului inter- 
naţional general, având acelaşi caracter. 


(...) 


Art. 64. Apariţia unei noi norme imperative a dreptului internaţional general 
(ius cogens) 

Dacă survine o nouă normă imperativă a dreptului internaţional general, orice tratat 
existent, care este în conflict cu această normă, devine nul şi îşi încetează efectele. 


(...) 

Sistemul principiilor dreptului internaţional 


7.1. Definiţii. Consideraţii generale 


- Principiile dreptului internaţional reprezintă construcţii juridice în jurul unor 
valori considerate importante pentru relaţiile internaţionale, pentru evidenţierea 
acestora, promovarea lor în sistemul normelor şi instituţiilor juridice ce guvernează 
conduita internaţională a statelor şi, mai ales, protecţia acestora. Putem aprecia că, 
reflectând un anume set de nevoi sociale la un moment dat, conştiinţa juridică a 
societăţii internaţionale reprezintă un element important care asigură trecerea de la 
nivelul structural la nivelul normativ. 

- Principiile de drept internaţional îşi găsesc geneza în conştiinţa juridică a 
naţiunilor, ca idei care apoi, printr-un proces de însumare a judecăților de apreciere, 
construiesc valori sociale. În momentul în care aceste valori capătă rezonanţă juri- 
dică printr-o recunoaştere internaţională largă, ele încep a fi protejate juridic, intrând 
practic (sub formă de principiu) în spaţiul dreptului internaţional — unde îşi con- 
struiesc conţinutul normativ. 

- Principiile sunt, de regulă, definite în teoria dreptului ca idei conducătoare ale 
întregului sistem de drept. Credem, însă, că principiile dreptului internaţional nu sunt 
„idei călăuzitoare” şi nu sunt nici norme. Caracterul lor normativ este determinat nu 
de faptul că sunt norme, ci de faptul că ele conţin norme. 

- Având în vedere cele de mai sus, putem defini principiul de drept interna- 
ţional ca fiind o prescripţie normativă ce se caracterizează printr-un înalt nivel 
de abstractizare, dând expresie unei valori internaţionale universal acceptate şi 
care guvernează conduita subiectelor de drept internaţional. 

- Sistemul principiilor de drept internaţional ar putea fi imaginat, conceptual 
vorbind, ca fiind format din principiile generale de drept (la care face referire 
art. 38 din Statutul Curţii Internaţionale de Justiţie), principiile fundamentale ale 
dreptului internaţional şi principiile specifice (de ramură) ale dreptului internaţional. 

- Principiile generale de drept, menţionate de art. 38 ca mijloc pe care CIJ îl 
poate utiliza pentru soluţionarea diferendelor ce-i sunt supuse, pot fi definite ca 
nucleu comun al experienţei şi conştiinţei juridice a statelor („civilizate”), care sin- 
tetizează, în formule ce vin uneori chiar din dreptul roman, anumite standarde sau 
elemente de experienţă juridică, acceptate în ordinea juridică internă a tuturor sta- 
telor, chiar dacă nu se regăsesc întotdeauna înscrise în dreptul pozitiv al acestora. 

- Principiile fundamentale ale dreptului internaţional sunt acelea care au drept 
conţinut norme de aplicaţie universală, cu nivel maxim de generalitate şi caracter 
imperativ, ce dau expresie şi protejează valori internaţionale fundamentale în rapor- 
turile dintre subiectele dreptului internaţional. 

Ele determină conținutul celorlalte principii, norme şi instituții ale întregului 
sistem al dreptului internațional, conținând norme juridice ale căror trăsături le carac- 
terizează ca principii fundamentale. 

- Principiile specifice ale dreptului internațional sunt principii ce dau expresie unei 
valori internaționale specifice şi care au acțiunea limitată la o ramură sau mai multe ale 
dreptului internaţional, reprezentând nucleele de bază ale ramurilor respective. 

- Principiile dreptului internaţional formează, după cum am mai arătat, un 
sistem coerent, în cadrul căruia se stabilesc legături de determinare şi de influențare 
reciprocă. Astfel, este firesc ca principiile fundamentale să reprezinte cadrul principal 
de referinţă pentru principiile specifice, limitele în care pot să apară acestea. Pe de 
altă parte, includerea unui principiu într-o categorie sau alta nu este imuabilă. 

- Pe de altă parte, există o legătură directă între sistemul principiilor şi sistemul 
normelor dreptului internaţional — care, la rândul lor, se structurează într-o ierarhie 
proprie, mergând de la norme «individuale», dispozitive, la norme imperative. Pe de 
altă parte, principiile conţin norme — şi dinamica acestora asigură dinamica conți- 
nutului principiilor — iar, pe de altă parte, pentru celelalte norme, principiile con- 
stituie o „sursă de inspiraţie” şi, în acelaşi timp, cadrul în care aceste norme pot fi 
adoptate şi aplicate. 


7.2. Principiile generale de drept 


- Art. 38 alin. (1) pct. c) prevede principiile generale de drept recunoscute de 
naţiunile civilizate printre modalităţile aplicate de CIJ pentru soluţionarea diferen- 
delor ce-i sunt supuse. 

- Cu privire la natura principiilor generale de drept, prevalează caracterizarea 
lor ca principii acceptate pe plan intern şi făcând parte din dreptul naţional al 
tuturor statelor. 

- Unii autori au interpretat textul în sensul că ar fi vorba despre principii comune 
atât ordinii juridice interne, cât şi ordinii juridice internaţionale (de exemplu: 
principiul reparării actului ilicit, autoritatea lucrului judecat, nimeni nu poate fi jude- 
cător în propria-i cauză — Nemo iudex sine actor, ceea ce nu este interzis este permis). 

- Alţi autori, luând în considerare partea de început a art. 38 din Statutul CIJ 
(Curtea soluţionează „conform dreptului internaţional litigiile care-i sunt supuse spre 
soluţionare”) interpretează această sintagmă ca referindu-se la „principiile funda- 
mentale ale dreptului internaţional”. 

- Necesare îndeosebi pentru «acoperirea» lacunelor dreptului internaţional, princi- 
piile generale de drept pot fi folosite, ca repere, în pregătirea codificării şi dezvoltării 
dreptului internaţional sau în interpretarea normelor de drept internaţional. 

- Principiile generale de drept nu trebuie confundate cu principiile fundamentale 
ale dreptului internaţional. 

7.3. Principiile fundamentale ale dreptului internaţional. Importanță şi 
caractere 


Principiile fundamentale reprezintă axa centrală a dreptului internaţional, determinând 
conţinutul celorlalte principii, instituţii şi norme, orientarea dreptului internaţional. 

Caractere: 

- Maximă generalitate (reprezintă abstractizarea a ceea ce este esenţial din 
întregul sistem al dreptului internaţional public, având rol diriguitor şi dominant 
pentru acest sistem) tridimensională, sub aspectul: 

e domeniilor de aplicare 

e conţinutului juridic 

e sferei creatorilor şi destinatarilor 

- Aplicaţie universală (sunt rezultatul convergenţei voinţelor cvasimajorităţii 
statelor şi se extind şi la alte subiecte de drept internaţional); 

- Caracter juridic obligatoriu; 

- Caracter imperativ (sunt norme ius cogens); 

- Dau expresie şi protejează o valoare fundamentală în raporturile dintre 
subiectele de drept internaţional. 

Două remarci: 

1. Între principii nu se pot face ierarhizări 

2. Sunt interdependente: „În interpretarea şi aplicarea lor, principiile care preced 
sunt legate între ele şi fiecare principiu trebuie interpretat în contextul celorlalte” 
(Declaraţia 2625 a Adunării Generale ONU din 1970). 

- Caracter dinamic (nu sunt statice, evoluează, deşi mai lent decât normele drep- 
tului internaţional, în concordanţă cu dinamica relaţiilor internaţionale, a raporturilor 
pe care le consacră). 

- Sunt consacrate, în principal, în Carta ONU (art. 2), Declaraţia Adunării Gene- 
rale a ONU din 1970 referitoare la „principiile dreptului internaţional privind relaţiile 
prieteneşti şi cooperarea dintre state, în conformitate cu Carta ONU” [Rezoluţia 2625 
din 14 octombrie 1970], Actul Final al CSCE de la Helsinki (1975), Carta de la Paris 
pentru o Nouă Europă (1990) şi altele. Recent, Declaraţia adoptată de Reuniunea la 
Nivel Înalt a Adunării Generale ONU, la 24 septembrie 2012, privind „Supremaţia 
Dreptului (Rule of Law) la Nivel Naţional şi Internaţional” reafirmă aceste principii. 

- Declaraţia din 1970 consacră şapte principii, la care Actul Final mai adaugă trei 
(inviolabilitatea frontierelor, integritatea teritorială, respectul drepturilor omului şi 
libertăţilor fundamentale). 

Primele două sunt desprinse din principii deja consacrate în reglementările ante- 
rioare. «Acoperite» din punct de vedere juridic de acestea (de principiul suveranităţii, 
nediscriminării, nerecurgerii la forță sau la ameninţarea cu forţa), aşa cum se poate 
vedea din modul de definire a conţinutului lor în Actul Final, raţiunea stabilirii lor 
este preponderent politică şi se explică prin conjunctura internaţională a momentului. 

- S-a mai susţinut în doctrină şi existenţa altor principii (principiul dezarmării, 
principiul securităţii colective, principiul solidarităţii internaţionale), dintre care 
cel puţin două sunt din ce în ce mai palpabile: principiul bunei vecinătăţi şi prin- 
cipiul primatului dreptului internaţional. 

7.4. Principiile fundamentale prevăzute de Declaraţia din 1970 


7.4.1. Principiul egalităţii suverane 

Conform Declaraţiei, statele „au drepturi şi obligaţii egale şi sunt membri egali ai 
comunităţii internaţionale, indiferent de deosebirile de ordin economic, social, politic 
sau de altă natură”. 

Are două componente — suveranitatea şi egalitatea. 

- Suveranitatea este, în prezent, conceptul fundamental al dreptului inter- 
naţional, având în vedere că dreptul internaţional este, în cea mai mare parte, 
expresia acordului de voinţă realizat între state suverane (elementul principal pe care 
este clădită astăzi organizarea statală şi internaţională). 

Este un concept politic şi juridic, care aparţine atât dreptului intern (dreptului 
constituţional), cât şi dreptului internaţional, având prin urmare o componentă internă 
(supremaţia), cât şi una externă (independenţa), aflate în conexiune permanentă. 

- Caracterele «clasice» ale suveranităţii: 

1. indivizibilitatea (nu poate fi fragmentată, atributele ei neputând aparţine mai 
multor titulari); 

2. inalienabilitatea (nu poate fi abandonată sau cedată altor state sau entităţi 
internaţionale); 

3. exclusivitatea (teritoriul unui stat nu poate fi supus decât unei singure suvera- 
nităţi); 

4. caracter originar şi plenar (suveranitatea aparţine statului şi nu îi este atri- 
buită din afară, iar prerogativele puterii de stat cuprind totalitatea domeniilor de 
activitate — politic, economic, social etc.). 

În prezent, toate aceste caractere au cunoscut unele mutații, ca urmare a evo- 
luţiilor societăţii internaţionale după al doilea război mondial, şi în special după 
1989. 


Notă: Suveranitatea, ca „animus” al statului, apărută odată cu statul, îl va însoţi pe 

acesta până la dispariția sa în calitate de concept, dar asta nu înseamnă că pe 
parcursul acestei evoluţii istorice nu a suferit modificări ale trăsăturilor sale: 
indivizibilitatea a fost deja afectată de redirecţionarea autorităţii de stat spre 
niveluri imfra şi suprastatale, exclusivitatea este afectată de o serie de 
fenomene precum creşterea interdependenţelor şi integrarea europeană care 
presupune punerea în comun a exerciţiului unor atribute de suveranitate, 
inalienabilitatea la rândul său este modificată de fenomenele integraţioniste, 
caracterul originar şi plenar — de realitatea creării unor state de către comu- 
nitatea internațională, a unor administrații internaţionale sau modificări 
constituționale operate de comunitatea internaţională. 
Efectele suveranităţii evoluează la rândul lor: prezumția de regularitate 
suferă de asemenea modificări, acțiunile statului fiind suspuse tot mai mult 
controlului internaţional în multiple domenii, iar autonomia constituţională 
(libertatea statului de a decide propriul sistem politic, social) este înlocuită de 
legitimitatea democratică. 


- Este necesar să facem distincţia între suveranitatea-substanţă şi suveranitatea- 
exercițiu. Dacă substanţa suveranităţii este imuabilă, neputând fi afectată (suverani- 

tatea rămâne parte componentă a celui mai important principiu fundamental al 
dreptului internaţional — egalitatea suverană), exercițiul său nu a fost niciodată şi nu 
poate fi absolut. 

Exerci [iul suveranităţii trebuie făcut raţional, prin autolimitarea sa în funcţie de 
cerinţele interdependenţelor internaţionale şi în funcţie de dreptul internaţional: o 
exercitare excesivă a suveranităţii, de natură să afecteze alte suveranităţi, este 
echivalentă cu un abuz de drept, la fel ca şi o limitare excesivă a exerciţiului, care 
duce la anihilarea substanţei suveranităţii în cauză. 

În concluzie, autolimirarea raţională a exerciţiului suveranităţii, în interesul 
comunităţii internaţionale, este însăşi garanţia existenţei şi a funcționării sale 
optime, precum şi a statului, este garanţia supravieţuirii şi a adaptării evolutive a 
statului ca subiect primar al dreptului internaţional şi ca actor principal al relaţiilor 
internaţionale. 

-  Suveranitatea, adaptată, rămâne conceptul fundamental al dreptului 
internaţional, fiind în continuare esenţială pentru procesul de formare a dreptului 
internaţional şi pentru definirea esenței statului ca element principal al sistemului 
internaţional, în ciuda mutaţiilor mediului internaţional şi a creşterii rolului normativ 
al altor actori non-statali. 

Faptul că suveranitatea se reinventează prin adaptare şi îşi păstrează locul în 
calitate de concept fundamental, acceptând limitarea sa de către dreptul internaţional 
Şi interesul prevalent al comunităţii internaţionale — expresie a valorilor comune ale 
comunităţii internaţionale — este un pas esenţial pentru realizarea principiului 
supremaţiei dreptului internaţional în societatea internaţională. 

- Conţinutul egalităţii suverane cuprinde, în principal, următoarele elemente: 

a) statele sunt egale din punct de vedere juridic; 

b) fiecare stat se bucură de drepturile inerente deplinei suveranităţi; 

c) fiecare stat are obligaţia de a respecta personalitatea altor state; 

d) integritatea teritorială şi independenţa politică sunt inviolabile; 

e) fiecare stat are dreptul de a-şi alege şi dezvolta în mod liber sistemul politic, 
social, economic şi cultural; 

f) fiecare stat are obligaţia de a se achita pe deplin şi cu bună-credinţă de obli- 
gaţiile sale internaţionale şi de a trăi în pace cu alte state; 

g) dreptul de a-şi stabili legile proprii, de a defini şi conduce liber relaţiile sale 
internaţionale, de a aparţine sau nu organizaţiilor internaţionale, de a fi sau nu parte 
la tratate de alianţă, dreptul de neutralitate. 

- Egalitatea — statele au o capacitate egală de a dobândi drepturi şi de a asuma 
obligaţii. Egalitatea are o dimensiune diplomatico-juridică şi o dimensiune econo- 
mică (definită, în opinia unor autori, de necesitatea asigurării aşa-numitei egalităţii 
compensatorii). 


7.4.2. Principiul autodeterminării (dreptul popoarelor de a-şi hotărî singure soarta) 

- Declaraţia vorbeşte despre „principiul egalităţii în drepturi a popoarelor şi 
dreptului de a dispune de ele însele”. 

- De remarcat că titularul acestui drept/principiu este poporul, națiunea (nu alt 
subiect de drept internaţional). El nu poate fi exercitat de către o minoritate naţională. 

- Declaraţia defineşte acest principiu: „Toate popoarele au dreptul de a-şi hotărî 
statutul lor politic în deplină libertate şi fără amestec din afară şi de a realiza 
dezvoltarea lor economică, socială şi culturală şi orice stat are obligaţia de a respecta 
acest drept conform prevederilor Cartei”. 

- Pe de altă parte, Declaraţia include şi limitele principiului: „Nicio dispoziţie din 
paragrafele precedente nu va fi interpretată ca autorizând sau încurajând o acţiune, 
oricare ar fi ea, care ar dezmembra sau ar ameninţa, în total sau în parte, integritatea 
teritorială sau unitatea politică a oricărui stat suveran şi independent, care se conduce 
conform principiului egalităţii în drepturi şi dreptului popoarelor de a dispune de ele 
însele enunțat mai sus şi având un guvern care reprezintă ansamblul poporului 
aparţinând teritoriului, fără distincţie de rasă, credinţă sau culoare.” 

Pornind de la acest text, se poate face distincţie între autodeterminarea externă şi 
cea internă, condiţia de exercitare a primei fiind, în opinia unor autori, imposibilitatea 
practică a exercitării celei de-a doua. 


7.4.3. Principiul neamestecului în treburile interne (neimixtiunii, neintervenţiei) 

- Timp de secole, intervenţia a fost considerată un mijloc licit de conduită inter- 
naţională. 

- Revoluţia Franceză afirmă necesitatea neintervenţiei poporului francez în afa- 
cerile interne ale altor popoare şi inadmisibilitatea amestecului unor puteri străine în 
afacerile interne ale Franţei (art. 119 al Constituţiei din 1793). Ca reacţie, legiti- 
mismul intervenţiei este consacrat de Congresul de la Viena (1815). 

- Doctrina Monroe (1823) stabileşte inadmisibilitatea intervenţiei statelor euro- 
pene pe continentul american. 

- Doctrinele Calvo, Drago (1866 şi 1902). 

- Conţinut — obligaţia statelor de a nu interveni în afacerile care ţin de competenţa 
naţională a unui alt stat (care aparţin domeniului rezervat). 

Potrivit acestui principiu, este exclusă orice formă de intervenţie, nu numai cea 
armată (orice formă de ingerinţă sau ameninţare îndreptată împotriva personalităţii 
unui stat sau împotriva elementelor lui politice, economice, culturale). 

- Trebuie subliniat că tot mai multe probleme considerate ca aparţinând exclusiv, 
în trecut, competenţei interne a statelor ies în prezent în afara domeniului rezervat. 
Chiar conceptul domeniului rezervat este contestat. 


7.4.4. Principiul nerecurgerii la forţă sau la ameninţarea cu forţa 

- Până la semnarea, la 27 august 1928, la Paris, a Pactului Briand-Kellogg, războiul era 
considerat ca normal şi legitim în practica dreptului internaţional. 

- Art. 2 pct. 4 din Carta ONU arată că „Toţi membrii organizaţiei se vor abţine în 
relaţiile lor internaţionale de la recurgerea la ameninţarea cu forţa sau la folosirea 
forţei fie împotriva integrităţii teritoriale şi independenţei politice a vreunui stat, fie 
în orice alt mod incompatibil cu scopurile Naţiunilor Unite”. 

- Declaraţia din 1970 arată că războiul de agresiune constituie crimă contra 
păcii care angajează responsabilitatea statelor în conformitate cu dreptul inter- 
naţional. 

- Adunarea Generală a ONU a adoptat, în 1974, Rezoluţia 3314 privind definirea 
agresiunii (armate). Celelalte forme de agresiune nu sunt (încă) definite, deşi prin 
«forţă» se înţelege orice act de violenţă sau constrângere, nu numai forţa militară, ci 
orice forme ale presiunii politice, economice sau de orice altă natură, toate fiind 
considerate ilicite. 

- Dreptul internaţional permite folosirea forţei în două situaţii: 

a) folosirea forţei pe baza hotărârii Consiliului de Securitate; 

b) exercitarea dreptului de autoapărare individuală sau colectivă împotriva unui 
atac armat. 

- Unii autori adaugă o a treia situaţie: exercitarea dreptului de autodeterminare 
externă. 


7.4.5. Principiul soluționării pe cale paşnică a diferendelor internaţionale 

- Conţinut: Carta ONU (art. 2 pct. 3) stipulează: „Toţi membrii organizaţiei vor 
soluţiona diferendele lor internaţionale prin mijloace paşnice, astfel încât pacea şi 
securitatea internaţională, precum şi justiţia să nu fie puse în primejdie”. 

e În art. 33 pct. 1 sunt indicate şi mijloacele de reglementare: tratative, anchetă, 
mediere, conciliere, arbitraj, pe cale judiciară, organisme sau acorduri regionale, alte 
mijloace paşnice la alegerea părţilor 

+ Declaraţia adoptată de Reuniunea la Nivel Înalt a Adunării Generale ONU, la 24 
septembrie 2012, privind „Supremaţia Dreptului (Rule of Law) la Nivel Naţional şi 
Internaţional”: „Reafirmăm obligaţia tuturor statelor de a-şi soluţiona diferendele lor 
internaţionale prin mijloace paşnice, inter alia prin negociere, anchetă, bune oficii, 
mediere, conciliere, arbitraj şi reglementare judiciară sau alte mijloace paşnice la 
alegerea lor.” 

e Conţinutul se exprimă deci, pe de o parte, în obligaţia generală de soluţionare pe 
cale paşnică, respectiv prin dreptul de liberă alegere a mijloacelor de soluţionare 

- Trebuie făcută distincţia diferend internaţional /situaţie internaţională: 

* diferend = o neînțelegere între două sau mai multe state care şi-au formulat deja 
pretenţiile sau contrapretenţiile cu argumente de drept internaţional (poziţiile lor sunt 
evident delimitate şi justificate juridic); 

e situaţie = o împrejurare de fapt intervenită între două sau mai multe state, ce 
produce fricţiuni între ele şi care poate evolua sau nu într-un diferend. 


7.4.6. Principiul pacta sunt servanda (îndeplinirea cu bună-credinţă a obli- 
gaţiilor internaţionale) 

- Este un principiu consacrat încă din antichitate. Este reglementat în art. 2 pct. 2 
din Carta ONU şi art. 29 al Convenţiei de la Viena privind dreptul tratatelor. 

- Conform Declaraţiei din 1970, fiecare stat are obligaţia de a îndeplini cu bună- 
credinţă obligaţiile asumate conform Cartei ONU, cele care îi incumbă în virtutea 
principiilor şi normelor general recunoscute ale dreptului internaţional şi cele cuprinse 
în tratatele la care este parte. 

- Nu este doar o normă juridică, ci şi una de morală internaţională: statele tre- 
buie să-şi îndeplinească obligaţiile la care au consimţit liber. 

- «Buna-credinţă» presupune executarea obligaţiilor fără subterfugii, fără folo- 
sirea unor modalităţi incorecte de a ocoli executarea lor. 

- El se aplică nu doar tratatelor, ci şi cutumei. 

- Condiţia esenţială: obligaţiile care trebuie executate cu bună-credinţă trebuie să 
fie conforme dreptului internaţional (de exemplu, în cazul tratatelor, acestea tre- 
buie să fie licite). 


7.4.7. Principiul cooperării 

- Este un principiu care circumscrie obligaţia statelor de a coopera între ele în 
vederea menţinerii păcii şi securităţii internaţionale, favorizării progresului şi stabi- 
lităţii economice internaţionale. 

- Se datorează multiplicării subiectelor de drept internaţional, accentuării interde- 
pendenţelor, apariţiei de probleme globale acute care solicită cooperarea tuturor sta- 
telor şi găsirea de soluţii internaţionale pentru acestea. 

- Este consacrat în art. 1 pct. 3 din Carta ONU. 


7.5. Alte principii fundamentale prevăzute în Actul Final de la Helsinki 


7.5.1. Principiul inviolabilităţii frontierelor 

Prevede obligaţia statelor de a „se abţine acum şi în viitor de la orice atentat 
împotriva acestor frontiere”, de la „orice cerere sau act de acaparare şi uzurpare a 
întregului sau a unei părţi a teritoriului oricărui stat independent”. 

Conform Actului Final, frontierele pot fi însă modificate, în conformitate cu 
dreptul internaţional, prin mijloace paşnice şi prin acord. 


7.5.2. Principiul integrităţii teritoriale 

- Prevede obligaţia statelor de a se abţine de la orice acţiune incompatibilă cu 
scopurile şi principiile Cartei ONU împotriva integrităţii teritoriale, independenţei 
politice sau a unităţii oricărui stat participant, şi în special de la orice asemenea acţi- 
une care constituie o folosire a forţei sau o ameninţare cu forţa, precum şi de la a face 
din teritoriul celuilalt obiectul unei ocupaţii militare sau al altor măsuri de folosire 
directă sau indirectă a forţei în contradicţie cu dreptul internaţional sau obiectul unei 
dobândiri prin asemenea măsuri sau prin ameninţarea cu ele. 

- Se mai prevede că nicio astfel de ocupaţie sau dobândire nu poate fi recu- 
noscută ca legală. 


7.5.3. Principiul respectării drepturilor omului şi libertăţilor fundamentale 

- Consacrat ca principiu pentru prima oară de Actul Final de la Helsinki (1975), deşi 
unele referiri găsim în Carta ONU, cele două Pacte privind drepturile omului etc. 

- Iniţial considerat ca principiu de drept internaţional de ramură (nu principiu 
fundamental, se considera că se referă doar la materia populaţiei), astăzi criteriul 
respectării drepturilor omului a devenit o coordonată esenţială a raporturilor interstatale 
şi o condiţie pentru aderarea la diferite foruri şi forme de cooperare sau integrare. 

Anexa 1 


Rezoluţia Adunării Generale 
a ONU nr. 2625 (XXV)/1970 — Declaraţia asupra principiilor 
dreptului internaţional privind relaţiile prietenești 
dintre state, conform Cartei ONU 


(...) 

Principiul potrivit căruia statele trebuie să se abţină, în relaţiile lor inter- 
naţionale, de a recurge la ameninţarea cu forţa sau la folosirea forţei fie împotriva 
integrităţii teritoriale sau independenţei politice a oricărui stat, fie în orice alt mod 
incompatibil cu scopurile Naţiunilor Unite. 

Orice stat are obligaţia să se abţină, în relaţiile lui internaţionale, de a recurge la 
ameninţarea cu forţa sau la folosirea forţei fie împotriva integrităţii teritoriale sau 
independenţei politice a oricărui stat, fie în orice alt mod incompatibil cu scopurile 
Naţiunilor Unite. O astfel de recurgere la ameninţarea cu forţa sau la folosirea forţei 
constituie o violare a dreptului internaţional şi a Cartei Naţiunilor Unite şi nu trebuie 
să fie folosită niciodată ca mijloc de rezolvare a problemelor internaţionale. 

Un război de agresiune constituie o crimă împotriva păcii care angajează răs- 
punderea în virtutea dreptului internaţional. 

Conform scopurilor şi principiilor Naţiunilor Unite, statele au obligaţia de a se 
abţine de la orice propagandă în favoarea războaielor de agresiune. 

(...) 

Orice stat are obligaţia de a nu recurge la ameninţarea cu forţa sau la folosirea 
forţei pentru a viola frontierele internaţionale existente ale unui stat sau ca mijloc de 

rezolvare a diferendelor internaţionale, inclusiv diferendele teritoriale şi problemele 
referitoare la frontierele statelor. 

De asemenea, orice stat are obligaţia să se abţină de a recurge la ameninţarea cu 
forţa sau la folosirea forţei pentru a viola liniile internaţionale de demarcaţie, cum 
sunt liniile de armistițiu, stabilite printr-un acord internaţional la care acel stat este 
parte sau pe care el este ţinut să le respecte pentru alte raţiuni sau conform unui astfel 
de acord. Dispoziţia precedentă nu va fi interpretată ca aducând atingere poziţiilor 
părţilor interesate faţă de statutul şi efectele acestor linii, aşa cum au fost definite în 
regimurile speciale care le sunt aplicabile, nici ca afectând caracterul lor provizoriu. 

Statele au obligaţia de a se abţine de la actele de represalii care implică folosirea 
forţei. 

Orice stat are obligaţia să se abţină de a recurge la orice măsură de constrângere 
care ar lipsi popoarele menţionate în cuprinsul principiului egalităţii în drepturi şi al 
dreptului popoarelor de a dispune de ele însele, de dreptul lor de autodeterminare, la 
libertate şi la independenţă. 

Fiecare stat are obligaţia să se abţină de a organiza sau încuraja organizarea de 
forţe neregulate sau de bande înarmate, în special bande de mercenari, în scopul 
săvârşirii de incursiuni pe teritoriul unui alt stat. 

Fiecare stat are obligaţia să se abţină de a organiza şi încuraja acte de război civil 
sau acte de terorism pe teritoriul unui alt stat, de a le sprijini sau de a participa la ele 
sau de a tolera pe teritoriul său activităţi organizate în scopul comiterii unor astfel de 
acte, când actele menţionate în prezentul paragraf implică o ameninţare cu forţa sau 
folosirea forţei. 

Teritoriul unui stat nu poate face obiectul unei achiziţii de către un alt stat, ca 
urmare a recurgerii la ameninţarea cu forţa sau la folosirea forţei. Nici o achiziţie 
teritorială obţinută prin ameninţarea cu forţa sau prin folosirea forţei nu va fi 
recunoscută ca legală. Nici una dintre dispoziţiile care preced nu va fi interpretată ca 
aducând atingere: 

a) dispoziţiilor Cartei sau oricărui acord internaţional anterior regimului Cartei şi 
valabil în virtutea dreptului internaţional; sau 

b) drepturilor Consiliului de securitate, în virtutea Cartei. 

Toate statele trebuie să ducă cu bună-credinţă negocieri pentru ca să fie încheiat 
grabnic un tratat universal de dezarmare generală şi completă sub un control 
internaţional eficace şi să facă eforturi spre a se adopta măsuri corespunzătoare 
pentru reducerea tensiunii internaţionale şi întărirea încrederii între state. 

Toate statele trebuie să îndeplinească cu bună-credinţă obligaţiile ce le incumbă 
în virtutea principiilor şi regulilor general recunoscute ale dreptului internaţional în 
ceea ce priveşte menţinerea păcii şi securităţii internaţionale şi să depună eforturi 
pentru a face mai eficace sistemul de securitate al Naţiunilor Unite, bazat pe Cartă. 

Nici o dispoziţie din paragrafele care preced nu va fi interpretată ca lărgind sau 
diminuând în vreun fel aria de aplicare a dispoziţiilor Cartei referitoare la cazurile în 
care folosirea forţei este licită. 

Principiul potrivit căruia statele trebuie să rezolve diferendele lor inter- 
naţionale prin mijloace paşnice astfel încât pacea şi securitatea internaţională, 
precum și justiţia, să nu fie puse în pericol. 

Toate statele trebuie să rezolve diferendele lor internaţionale cu alte state prin 
mijloace paşnice, astfel încât pacea şi securitatea internaţională, precum şi justiţia, să 
nu fie puse în pericol. 

Statele trebuie deci să caute rapid o soluţie echitabilă a diferendelor lor interna- 
tionale pe cale de negociere, de anchetă, de mediere, de conciliere, de arbitraj, de 
rezolvare judiciară, de recurs la organisme sau acorduri regionale sau prin alte mij- 
loace paşnice la alegerea lor. Căutând această soluţie, părţile vor conveni asupra 
mijloacelor paşnice care vor fi potrivite cu circumstanţele şi natura diferendului. 

Părţile la un diferend internaţional au obligaţia, în cazul în care nu ar ajunge la o 
soluţie printr-unul din mijloacele paşnice sus-menţionate, de a continua să caute o 
reglementare a diferendului lor prin alte mijloace paşnice asupra cărora ele vor fi 
convenit. 

Statele părţi la un diferend internaţional, precum şi celelalte state, trebuie să se 
abţină de la orice act susceptibil să agraveze situaţia, astfel încât să nu pună în pericol 
pacea şi securitatea internaţională şi trebuie să acţioneze în conformitate cu scopurile 
şi principiile Naţiunilor Unite. 

Diferendele internaţionale trebuie să fie rezolvate pe baza egalităţii suverane a 
statelor şi în conformitate cu principiile liberei alegeri a mijloacelor. Recursul la o 
procedură de rezolvare sau acceptarea unei astfel de proceduri liber consimţită de către 
state în ce priveşte un diferend la care ele sunt părţi, sau un diferend la care ele ar putea 
fi părţi în viitor, nu pot fi considerate ca incompatibile cu egalitatea suverană. 

Nici o dispoziţie a paragrafelor care preced nu aduce atingere, nici nu derogă de 
la dispoziţiile aplicabile ale Cartei, în special cele care se referă la rezolvarea paşnică 
a diferendelor internaţionale. 


Principiul referitor la obligaţia de a nu interveni în afacerile care ţin de com- 
petenţa naţională a unui stat în conformitate cu Carta. 

Nici un stat sau grup de state nu are dreptul de a interveni, direct sau indirect, 
pentru orice motiv, în afacerile interne sau externe ale unui alt stat. Prin urmare, nu 
numai intervenţia armată, dar şi orice formă de ingerinţă sau orice ameninţare, 
îndreptate împotriva personalităţii unui stat sau împotriva elementelor lui politice, 
economice şi culturale, sunt contrare dreptului internaţional. 

Nici un stat nu poate aplica sau încuraja folosirea măsurilor economice, politice 
sau de orice altă natură pentru a constrânge un alt stat să-şi subordoneze exercitarea 
drepturilor lui suverane şi pentru a obţine de la el avantaje de orice fel. Toate statele 
trebuie, de asemenea, să se abţină de a organiza, ajuta, incita, finanța, încuraja sau 
tolera activităţi armate subversive sau teroriste destinate să schimbe prin violenţă 
regimul unui alt stat, precum şi de a interveni în luptele interne ale unui alt stat. 

Folosirea forţei pentru a lipsi popoarele de identitatea lor naţională constituie o 
violare a drepturilor lor inalienabile şi a principiului neintervenţiei. 

Orice stat are dreptul inalienabil de a-şi alege sistemul său politic, economic, 
social şi cultural fără nici o formă de amestec din partea oricărui alt stat. 

Nimic din alineatele care preced nu va trebui să fie interpretat ca afectând dis- 
poziţiile Cartei Naţiunilor Unite referitoare la menţinerea păcii şi securităţii inter- 
naţionale. 


Îndatorirea statelor de a coopera unele cu altele conform Cartei. 

Statele, oricare ar fi deosebirile existente între sistemele lor politice, economice şi 
sociale, au obligaţia de a coopera unele cu altele în diversele domenii ale relaţiilor 
internaţionale, pentru a menţine pacea şi securitatea internaţională şi a favoriza pro- 
gresul şi stabilitatea economică internaţională, precum şi bunăstarea generală a 
naţiunilor şi o cooperare internaţională care să fie lipsită de discriminare bazată pe 
aceste deosebiri. 

În acest scop: 

a) Statele trebuie să coopereze unele cu altele pentru menţinerea păcii şi secu- 
rităţii internaţionale. 

b) Statele trebuie să coopereze pentru a asigura respectarea universală şi înfăp- 
tuirea drepturilor omului şi a libertăţilor fundamentale pentru toţi, precum şi elimi- 
narea discriminării rasiale şi intoleranţei religioase sub toate formele lor. 

c) Statele trebuie să se conducă, în relaţiile lor internaţionale în domeniile eco- 
nomic, social, cultural, tehnic şi comercial, în conformitate cu principiile egalităţii 
suverane şi neintervenţiei. 

d) Statele membre ale Naţiunilor Unite au obligaţia de a acţiona atât împreună, cât 
şi individual în cooperare cu Organizaţia Naţiunilor Unite, conform dispoziţiilor per- 
tinente ale Cartei. 

Statele trebuie să coopereze în domeniile economic, social şi cultural, ca şi în cel 
al ştiinţei şi tehnicii şi să favorizeze progresele culturii şi învăţământului în lume. 
Statele trebuie să-şi unească! eforturile pentru a promova dezvoltarea economică în 
lumea întreagă, în special în ţările în curs de dezvoltare. 


Principiul egalităţii în drepturi a popoarelor şi al dreptului lor de a decide de 
ele însele. 

În virtutea principiului egalităţii în drepturi a popoarelor şi al dreptului lor de a 
dispune de ele însele, principiu consacrat în Cartă, toate popoarele au dreptul de a-şi 
hotărî statutul lor politic, în deplină libertate şi fără amestec din afară şi de a urma 
dezvoltarea lor economică, socială şi culturală, şi orice stat are obligaţia de a respecta 
acest drept conform dispoziţiilor Cartei. 

Orice stat are obligaţia de a favoriza, împreună cu alte state sau separat, realizarea 
principiului egalităţii în drepturi a popoarelor şi al dreptului lor de a dispune de ele 
însele, conform dispoziţiilor Cartei, şi de a ajuta Organizaţia Naţiunilor Unite să se 
achite de răspunderile pe care i le conferă Carta în ceea ce priveşte aplicarea acestui 
principiu, pentru: 

a) a favoriza relaţiile prieteneşti şi cooperarea între state; 

b) a pune de îndată capăt colonialismului, ţinând seama în modul cuvenit de voinţa 
liber exprimată a popoarelor interesate; ţinând seama că faptul de a supune popoarele 
subjugării, dominaţiei sau exploatării străine constituie o violare a acestui principiu, 

ca şi o negare a drepturilor fundamentale ale omului şi este contrar Cartei Naţiunilor 
Unite. 

Orice stat are obligaţia de a favoriza, împreună cu alte state sau separat, res- 
pectarea universală şi efectivă a drepturilor omului şi a libertăţilor fundamentale, 
conform Cartei. 

Crearea unui stat suveran şi independent, asocierea liberă sau unirea cu un stat 
independent, sau dobândirea oricărui statut politic hotărât în mod liber de către un 
popor constituie pentru acel popor mijloace pentru a-şi exercita dreptul său de a 
decide de el însuşi. 

Orice stat are obligaţia de a se abţine să recurgă la orice măsură de constrângere 
care ar lipsi popoarele menţionate mai sus în cuprinsul acestui principiu, de dreptul 
lor de a dispune de ele însele, de libertatea şi independenţa lor. În cazul în care ele 
reacţionează şi rezistă la o astfel de măsură de constrângere, în exercitarea dreptului 
lor de a decide de ele însele, aceste popoare au dreptul să caute şi să primească 
sprijin, conform scopurilor şi principiilor Cartei Naţiunilor Unite. 

Teritoriul unei colonii sau un alt teritoriu neautonom posedă, în virtutea Cartei, un 
statut separat şi distinct de cel al teritoriului statului care îl administrează; acest statut 
separat şi distinct, în virtutea Cartei, există atât timp cât poporul coloniei sau al 
teritoriului neautonom nu-şi exercită dreptul de a dispune de sine însuşi în con- 
formitate cu Carta Naţiunilor Unite şi, în special, cu scopurile şi principiile sale. 

Nicio dispoziţie din paragrafele precedente nu va fi interpretată ca autorizând sau 
încurajând o acţiune, oricare ar fi ea, care ar dezmembra sau ar ameninţa, în total sau în 
parte, integritatea teritorială sau unitatea politică a oricărui stat suveran şi independent, 
care se conduce conform principiului egalităţii în drepturi şi dreptului popoarelor de a 
dispune de ele însele enunțat mai sus şi având un guvern care reprezintă ansamblul 
poporului aparţinând teritoriului, fără distincţie de rasă, credinţă sau culoare. 

Orice stat trebuie să se abţină de la orice acţiune care vizează să rupă parţial sau 
total unitatea naţională şi integritatea teritorială ale unui alt stat sau ţară. 


Principiul egalităţii suverane a statelor. 

Toate statele se bucură de egalitate suverană. Ele au drepturi şi obligaţii egale şi 
sunt membri egali ai comunităţii internaţionale, indiferent de deosebirile de ordin 
economic, social, politic sau de altă natură. 

În special, egalitatea suverană cuprinde următoarele elemente: 

a. Statele sunt egale din punct de vedere juridic; 

b. Fiecare stat se bucură de drepturi inerente deplinei suveranităţi; 

c. Fiecare stat are obligaţia de a respecta personalitatea altor state; 

d. Integritatea teritorială şi independenţa politică a statului sunt inviolabile; 

e. Fiecare stat are dreptul de a-şi alege şi a dezvolta în mod liber sistemul său 
politic, social, economic şi cultural; 

f. Fiecare stat are obligaţia de a se achita pe deplin şi cu bună-credinţă de obli- 
gaţiile sale internaţionale şi de a trăi în pace cu celelalte state. 

Principiul potrivit căruia statele trebuie să îndeplinească cu bună-credinţă 
obligaţiile pe care şi le-au asumat conform Cartei. 

Fiecare stat are obligaţia de a îndeplini cu bună-credinţă obligaţiile pe care şi le-a 
asumat în conformitate cu Carta Naţiunilor Unite. 

Fiecare stat are obligaţia de a îndeplini cu bună-credinţă obligaţiile care îi 
incumbă în virtutea principiilor şi regulilor general recunoscute ale dreptului inter- 
naţional. 

Fiecare stat are îndatorirea de a îndeplini cu bună-credinţă obligaţiile care îi 
incumbă în virtutea acordurilor internaţionale conforme principiilor şi regulilor 
general recunoscute ale dreptului internaţional. 

În caz de conflict între obligaţiile născute din acorduri internaţionale şi obligaţiile 
membrilor Naţiunilor Unite, în virtutea Cartei Naţiunilor Unite, ultimele vor prevala. 


(...) 


Anexa 2 


Actul final al Conferinţei pentru Securitate 
şi Cooperare în Europa, Helsinki, 1975 


A. Declaraţie privind principiile care guvernează relaţiile reciproce dintre 
statele participante 


Statele participante, 

Reafirmând angajamentul lor în favoarea păcii, securităţii şi dreptăţii, precum şi a 
dezvoltării continue a relaţiilor prieteneşti şi cooperării, 

Recunoscând că acest angajament, care reflectă interesele şi aspiraţiile popoa- 
relor, constituie pentru fiecare stat participant o răspundere prezentă şi viitoare, întă- 
rită de experienţele trecutului, 

Reafirmând, în măsura în care sunt membri ai Naţiunilor Unite şi în conformitate 
cu scopurile şi principiile Naţiunilor Unite, sprijinul lor deplin şi activ Organizaţiei 
Naţiunilor Unite şi întăririi rolului şi eficienţei sale în consolidarea păcii, securităţii şi 
justiţiei internaţionale şi în promovarea reglementării problemelor internaţionale, 
precum şi a dezvoltării relaţiilor amicale şi cooperării între state, 

Exprimând adeziunea lor comună la principiile care sunt enunțate mai jos şi care 
sunt în conformitate cu Carta Naţiunilor Unite, precum şi voinţa lor comună de a 
acţiona, în aplicarea acestor principii, în conformitate cu scopurile şi principiile 
Cartei Naţiunilor Unite, 

Declară hotărârea lor de a respecta şi pune în practică, fiecare dintre ele în rela- 
tiile sale cu toate celelalte state participante, indiferent de sistemul lor politic, eco- 
nomic sau social, precum şi de mărimea lor, situaţia lor geografică sau nivelul lor de 
dezvoltare economică, principiile următoare care sunt toate de importanţă primor- 
dială şi guvernează relaţiile lor reciproce: 

I. Egalitatea suverană, respectarea drepturilor inerente suveranităţii 

Statele participante îşi vor respecta fiecare egalitatea suverană şi individualitatea 
celuilalt, precum şi toate drepturile inerente suveranităţii pe care le cuprinde suve- 
ranitatea lor, între care în special dreptul fiecărui stat la egalitate juridică, la inte- 
gritate teritorială, la libertate şi independenţă politică. Ele vor respecta, de asemenea, 
fiecare, dreptul celuilalt de a-şi alege şi dezvolta liber sistemul politic, social, 
economic şi cultural, precum şi dreptul de a-şi stabili legile şi reglementările. 

În cadrul dreptului internaţional, toate statele participante au drepturi şi obligaţii 
egale. Ele vor respecta fiecare dreptul celuilalt de a defini şi conduce în mod liber 
relaţiile sale cu alte state în conformitate cu dreptul internaţional şi în spiritul pre- 
zentei Declaraţii. Ele consideră că frontierele lor pot fi modificate, în conformitate cu 
dreptul internaţional, prin mijloace paşnice şi prin acord. Ele au, de asemenea, drep- 
tul de a aparţine sau nu organizaţiilor internaţionale, de a fi sau nu parte la tratate 
bilaterale sau multilaterale, inclusiv dreptul de a fi parte sau nu la tratate de alianţă; 
ele au, de asemenea, dreptul la neutralitate. 


II. Nerecurgerea la forţă sau la ameninţarea cu forţa 

Statele participante se vor abţine în relaţiile lor reciproce, ca şi în general în 
relaţiile lor internaţionale, de a recurge la folosirea forţei sau la ameninţarea cu forţa, 
fie împotriva integrităţii teritoriale sau a independenţei politice a oricărui stat, fie în 
orice alt mod incompatibil cu scopurile Naţiunilor Unite şi cu prezenta Declaraţie. 
Nici o consideraţie nu poate fi invocată drept justificare pentru a recurge la folosirea 
forţei sau la ameninţarea cu forţa în contradicţie cu acest principiu. 

În consecință, statele participante se vor abţine de la orice act care constituie o 
ameninţare cu forţa sau o folosire directă sau indirectă a forţei împotriva altui stat 
independent. De asemenea, ele se vor abţine de la orice manifestare de forţă în scopul 
de a face un alt stat participant să renunţe la deplina exercitare a drepturilor sale 
suverane. De asemenea, ele se vor abţine în relaţiile lor reciproce şi de la orice act de 
represalii cu forţa. 

Nici o asemenea folosire a forţei sau ameninţare cu forţa nu va fi utilizată ca 
mijloc pentru a rezolva diferendele sau problemele care ar putea să ducă la diferende 
între ele. 


III. Inviolabilitatea frontierelor 

Statele participante consideră inviolabile, fiecare, toate frontierele celuilalt, pre- 
cum şi frontierele tuturor statelor din Europa, şi, în consecinţă, ele se vor abţine acum 
şi în viitor de la orice atentat împotriva acestor frontiere. 

În consecinţă, ele se vor abţine, de asemenea, de la orice cerere sau de la orice act 
de acaparare şi de uzurpare a întregului sau a unei părţi a teritoriului oricărui stat 
independent. 


IV. Integritatea teritorială a statelor 
Statele participante vor respecta integritatea teritorială a fiecăruia din statele 
participante. 


88 Drept internaţional public. Sinteze 


În consecinţă, ele se vor abţine de la orice acţiune incompatibilă cu scopurile şi 
principiile Cartei Naţiunilor Unite, împotriva integrităţii teritoriale, a independenţei 
politice sau a unităţii oricărui stat participant, şi în special de la orice asemenea acţi- 
une care constituie o folosire a forţei sau ameninţare cu forţa. 

Statele participante se vor abţine, de asemenea, fiecare, de a face din teritoriul 
celuilalt obiectul unei ocupaţii militare sau al altor măsuri de folosire directă sau 
indirectă a forţei, în contradicţie cu dreptul internaţional sau obiectul unei dobândiri 
prin asemenea măsuri sau prin ameninţarea cu ele. Nici o ocupaţie sau dobândire de 
această natură nu va fi recunoscută ca legală. 


V. Reglementarea paşnică a diferendelor 

Statele participante vor reglementa diferendele dintre ele prin mijloace paşnice, 
astfel încât să nu fie puse în pericol pacea şi securitatea internaţională şi justiţia. 

Ele se vor strădui cu bună-credinţă şi într-un spirit de cooperare să ajungă la o 
soluţie rapidă şi echitabilă pe baza dreptului internaţional. 

În acest scop, ele vor recurge la mijloace ca negocierea, ancheta, mediaţiunea, 
concilierea, arbitrajul, reglementarea judiciară sau la alte mijloace paşnice la alegerea 
lor, inclusiv orice procedură de reglementare convenită prealabil diferendelor la care 
ele sunt părţi. 

În cazul în care nu se ajunge la o soluţie prin folosirea unuia din mijloacele 
paşnice de mai sus, părţile în diferend vor continua să caute un mijloc reciproc accep- 
tabil pentru a reglementa paşnic diferendul. 

Statele participante, părţi la un diferend între ele, precum şi celelalte state 
participante, se vor abţine de la orice acţiune care ar putea agrava situaţia, astfel încât 
să pună în pericol menţinerea păcii şi securităţii internaţionale şi prin aceasta să facă 
mai dificilă reglementarea paşnică a diferendului. 


VI. Neamestecul în treburile interne 

Statele participante se vor abţine de la orice intervenţie, directă sau indirectă, 
individuală sau colectivă, în treburile interne sau externe care intră în competenţa 
naţională a altui stat participant, oricare ar fi relaţiile lor reciproce. 

Ele se vor abţine, în consecinţă, de la orice formă de intervenţie armată sau de ame- 
ninţare cu o asemenea intervenţie împotriva altui stat participant. 

Ele se vor abţine, de asemenea, în orice împrejurare, de la orice alt act de constrân- 
gere militară sau politică, economică ori de altă natură, tinzând să subordoneze intere- 
selor lor exercitarea de către un alt stat participant a drepturilor inerente suveranităţii 
sale şi prin acesta să obţină un avantaj oarecare. 

În consecinţă, ele se vor abţine, între altele, de la sprijinirea, directă sau indirectă, a 
activităţilor teroriste sau a activităţilor subversive sau altele îndreptate spre răsturnarea 
violentă a regimului altui stat participant. 

VII. Respectarea drepturilor omului şi libertăţilor fundamentale, inclusiv a 
libertăţii de gândire, conştiinţă, religie sau de convingere 

Statele participante vor respecta drepturile omului şi libertăţile fundamentale, 
inclusiv libertatea de gândire, conştiinţă, religie sau de convingere pentru toţi, fără 
deosebire de rasă, sex, limbă sau religie. 

Ele vor promova şi încuraja exercitarea efectivă a drepturilor şi libertăţilor civile, 
politice, economice, sociale, culturale şi altele care decurg toate din demnitatea ine- 
rentă persoanei umane şi sunt esenţiale pentru libera şi deplina sa dezvoltare. 

În acest cadru, statele participante vor recunoaşte și respecta libertatea individului 
de a profesa şi practica, singur sau în comun, religia sau convingerea, acţionând după 
imperativele propriei sale conştiinţe. 

Statele participante pe teritoriul cărora există minorităţi naţionale vor respecta 
dreptul persoanelor care aparţin acestor minorităţi la egalitate în faţa legii, le vor 
acorda posibilitatea deplină de a se bucura în mod efectiv de drepturile omului şi 
libertăţile fundamentale şi, în acest mod, vor proteja interesele lor legitime în acest 
domeniu. 

Statele participante recunosc importanţa universală a drepturilor omului şi liber- 
tăţilor fundamentale, a căror respectare este un factor esenţial al păcii, justiţiei şi 
bunăstării necesare pentru a asigura dezvoltarea relaţiilor amicale şi a cooperării între 
ele, ca şi între toate statele. 

Ele vor respecta în mod constant aceste drepturi şi libertăţi în relaţiile lor 
reciproce şi se vor strădui, individual şi în comun, inclusiv în cooperare cu Naţiunile 
Unite, să promoveze respectarea universală şi efectivă a lor. 

Ele confirmă dreptul individului de a cunoaşte drepturile şi îndatoririle sale în 
acest domeniu şi de a acţiona în consecinţă. 

În domeniul drepturilor omului şi libertăţilor fundamentale, statele participante 
vor acţiona în conformitate cu scopurile şi principiile Cartei Naţiunilor Unite şi cu 
Declaraţia universală a drepturilor omului. Ele îşi vor îndeplini, de asemenea, obli- 
gaţiile, aşa cum sunt enunțate în declaraţiile şi acordurile internaţionale în acest 
domeniu, inclusiv, între altele, pactele internaţionale referitoare la drepturile omului 
prin care ele ar putea fi legate. 


VIII. Egalitatea în drepturi a popoarelor şi dreptul popoarelor de a dispune 
de ele însele 

Statele participante vor respecta egalitatea în drepturi a popoarelor şi dreptul lor 
de a dispune de ele însele, acţionând în mod permanent în conformitate cu scopurile 
şi principiile Cartei Naţiunilor Unite şi cu normele corespunzătoare ale dreptului 
internaţional, inclusiv cele care se referă la integritatea teritorială a statelor. 

În virtutea principiului egalităţii în drepturi a popoarelor şi dreptului lor de a 
dispune de ele însele, toate popoarele au în permanenţă dreptul, în deplină libertate, 
de a determina aşa cum doresc şi atunci când doresc statutul lor politic intern şi 
extern, fără nici un amestec din afară şi de a înfăptui conform voinţei lor dezvoltarea 
lor politică, economică, socială şi culturală. 

Statele participante reafirmă importanţa universală a respectării şi exercitării 
efective a egalităţii în drepturi a popoarelor şi dreptului lor de a dispune de ele însele 

pentru dezvoltarea de relaţii prieteneşti între ele ca şi între toate statele; ele reamin- 
tesc, de asemenea, importanţa eliminării oricărei forme de încălcare a acestui principiu. 


IX. Cooperarea între state 

Statele participante vor dezvolta cooperarea lor, fiecare cu celălalt şi cu toate 
statele, în toate domeniile, în conformitate cu scopurile şi principiile Cartei Naţiu- 
nilor Unite. În dezvoltarea cooperării lor, statele participante vor acorda o importanţă 
deosebită domeniilor astfel cum sunt stabilite în cadrul Conferinţei pentru securitate 
şi cooperare în Europa, fiecare dintre ele aducându-și contribuţia în condiţii de 
deplină egalitate. 

Ele se vor strădui, dezvoltând cooperarea lor pe bază de egalitate, să promoveze 
înţelegerea şi încrederea reciprocă, relaţii amicale şi de bună vecinătate între ele, 
pacea internaţională, securitatea şi justiţia. Ele se vor strădui, de asemenea, dez- 
voltând cooperarea lor, să ridice bunăstarea popoarelor şi să contribuie la înfăptuirea 
aspirațiilor lor, între altele prin avantajele care rezultă dintr-o cunoaştere mutuală 
crescândă şi din progresele şi realizările în domeniile economic, ştiinţific, tehnologic, 
social, cultural şi umanitar. Ele vor lua măsuri menite să creeze condiţii favorabile 
pentru a face aceste avantaje accesibile tuturor, ele vor lua în consideraţie interesul 
tuturor de reducere a diferenţelor de nivel de dezvoltare economică şi îndeosebi inte- 
resul ţărilor în curs de dezvoltare din lumea întreagă. 

Ele confirmă că guvernele, instituţiile, organizaţiile şi persoanele au de jucat un rol 
corespunzător şi pozitiv, contribuind la realizarea acestor obiective ale cooperării lor. 

Ele vor tinde, prin creşterea cooperării lor aşa cum se prevede mai sus, să dez- 
volte relaţii mai strânse între ele, pe o bază mai bună şi mai durabilă, în interesul 
popoarelor. 


X. Îndeplinirea cu bună-credință a obligațiilor asumate conform dreptului 
internațional 

Statele participante îşi vor îndeplini cu bună-credință obligațiile ce le revin în con- 
formitate cu dreptul internațional, atât obligațiile care decurg din principiile şi normele 
general recunoscute ale dreptului internaţional, cât şi obligaţiile care decurg din tratate 
sau alte acorduri, în conformitate cu dreptul internaţional, la care ele sunt părţi. 

În exercitarea drepturilor lor suverane, inclusiv a dreptului de a-și stabili legile şi 
reglementările, ele se vor conforma obligaţiilor juridice care le revin în virtutea drep- 
tului internaţional; de asemenea, ele vor ţine seama în mod corespunzător de pre- 
vederile Actului final al Conferinţei pentru Securitate şi Cooperare în Europa şi le 
vor pune în aplicare. 

Statele participante confirmă că în caz de conflict între obligaţiile membrilor 
Naţiunilor Unite în virtutea Cartei Naţiunilor Unite şi obligaţiile lor în virtutea ori- 
cărui tratat sau alt acord internaţional, obligaţiile lor în virtutea Cartei vor prevala, în 
conformitate cu art. 103 din Carta Naţiunilor Unite. 

Sinteză privind iniţiativa românească 
de consacrare a principiului bunei vecinătăţi, 
ca principiu fundamental al dreptului internaţional 


- Nu este consacrat încă. 

- Preambulul Cartei ONU: statele membre se angajează „să practice toleranța, să 
trăiască împreună în pace, în spiritul bunei vecinătăţi” 

- În urma unei iniţiative româneşti, Adunarea Generală a ONU adoptă prin con- 
sens Rezoluţia 34/99 (14 decembrie 1979) „Dezvoltarea şi întărirea bunei vecinătăţi 
între state” 

- În anul 1985 s-a creat o Subcomisie a Comisiei a VI-a Juridice a Adunării 
Generale a ONU pentru clarificarea şi formularea elementelor bunei vecinătăţi. 

- Conţinut juridic: interdicţia de a întreprinde acţiuni ostile şi/sau de a pune la 
dispoziţie teritoriul statal contra vecinilor nemijlociţi sau altor state; statul trebuie să 
împiedice activităţile desfăşurate pe teritoriul statului vecin; acestea implică obligaţia 
de a nu leza pe vecin, inclusiv când acţiunile întreprinse sunt legale. 

- Buna-vecinătate nu are un caracter strict geografic; „întregul glob a devenit o 
vecinătate”. 

- Sunt autori care consideră că o consacrare a principiului bunei vecinătăţi nu se 
justifică, acesta fiind acoperit din punctul de vedere al conţinutului de conţinutul unor 
principii fundamentale deja acceptate în dreptul internaţional contemporan. 

Rezoluţia Adunării Generale 
a ONU nr. A/67/1.1/2012 — Declaraţia Reuniunii la Nivel Înalt a 
Adunării Generale ONU privind „Supremaţia Dreptului (Rule of 
Law) la Nivel Naţional şi Internaţional”, 24 septembrie 2012 


(...) 

3. Suntem hotărâți să stabilim o pace justă şi durabilă în întreaga lume, în 
conformitate cu scopurile şi principiile Cartei ONU. Ne re-asumăm să sprijinim toate 
eforturile pentru sprijinirea egalităţii suverane a tuturor statelor, să le respectăm 
integritatea teritorială şi independenţa politică, să ne abţinem în relaţiile noastre 
internaţionale de la ameninţarea cu sau folosirea forţei în orice mod incompatibil cu 
scopurile şi principiile Cartei ONU, şi să susţinem soluţionarea diferendelor prin 
mijloace paşnice şi în conformitate cu principiile justiţiei şi dreptului internaţional, 
dreptul la autodeterminare al popoarelor care rămân sub dominație colonială şi 
ocupaţie străină, neintervenţia în afacerile interne ale statelor, respectul pentru 
drepturile omului şi libertăţile fundamentale, respectul pentru drepturi egale pentru 
toţi fără discriminare pe criterii de rasă, sex, limbă sau religie, cooperarea interna- 
ţională pentru soluţionarea problemelor internaţionale cu caracter economic, social, 
cultural sau umanitar şi îndeplinirea cu bună-credinţă a obligaţiilor asumate în 
conformitate cu Carta. 


C.) 

Statul ca subiect de drept internaţional. 
Neutralitatea statelor. Recunoaşterea statelor 
şi guvernelor. Succesiunea statelor 


8.1. Statul 


8.1.1. Definiţie şi elemente 

- Statul este subiectul primar, direct şi nemijlocit al dreptului internaţional, 
având capacitatea deplină de a-şi asuma totalitatea drepturilor şi obligaţiilor cu 
caracter internaţional. 

- Statele sunt egale din punct de vedere juridic, indiferent de întindere, populaţie 
sau dezvoltare. 

- Calitatea de subiect de drept internaţional este rezultatul suveranităţii statului. 
Statele sunt singurele subiecte de drept internaţional ce deţin atributele suveranităţii. 
Suveranitatea este baza politică şi juridică a calităţii statului de subiect de drept 
internaţional. 

- Pentru ca o entitate să aibă personalitate juridică de tip statal se cer întrunite 
următoarele patru elemente: 

e populaţia (o colectivitate permanentă, organizată şi relativ numeroasă, cu 
caracteristici de omogenitate pentru a fi definită ca popor) 

e teritoriul (cadrul spaţial de aşezare a colectivităţii umane) 

e un guvera (0 autoritate guvernamentală independentă care să dispună de atri- 
butele puterii pe un anumit teritoriu şi asupra unei populaţii stabilite) 

e capacitatea de a intra în relaţii cu alte state (conform Convenţiei privind 
drepturile şi obligaţiile statelor de la Montevideo, 1933). 


8.1.2. Drepturi şi obligaţii ale statelor (identificate de doctrină şi care se regă- 
sesc şi în Carta drepturilor şi îndatoririlor economice ale statelor, adoptată de Adu- 
narea Generală a ONU în anul 1974); 

a) Drepturi: la existenţă, suveranitate, la pace şi securitate, egalitatea în drepturi, 
de a participa la viaţa internaţională, la legitimă apărare, de a avea acces la des- 
coperirile ştiinţifice şi tehnologice, la dezvoltare şi progres, la cooperare etc. 

b) Obligaţii: de a respecta dreptul internaţional, de a nu recurge la forţă şi 
ameninţarea cu forţa, de a respecta inviolabilitatea frontierelor şi integritatea terito- 
rială, de a rezolva toate conflictele pe cale exclusiv paşnică, de a îndeplini cu bună- 
credinţă obligaţiile asumate, de a proteja mediul etc. 


8.1.3. Tipuri de state: 
e uniunea personală 
e uniunea reală 

e confederaţia 

e federaţia 

e statele dependente 

e protectoratele 

Se mai discută şi despre existenţa unei categorii distincte de state: mini-statele. 
Sunt însă foarte greu de stabilit limitele precise în funcţie de care un stat să fie inclus 
în această categorie. 


8.2. Neutralitatea statelor 


8.2.1. Tipuri de neutralitate consacrate juridic: 

- Iniţial exista (doar) neutralitatea ocazională (poziţia unui stat care nu participă 
la un război). 

- Statul neutru trebuie să se supună următoarelor cerinţe: 

e abţinerea (de a nu participa în niciun fel la ostilităţi) 

e prevenirea (de a împiedica desfăşurarea oricărei operaţiuni pe teritoriul său) 

e imparţialitatea (a trata în mod egal părţile în conflict) 

- În secolul al XIX-lea apare neutralitatea permanentă (atât în timp de pace, cât 
şi de război — o opţiune de durată). Neutralitatea permanentă presupune şi unele obli- 
gaţii suplimentare de comportament faţă de cele trei amintite. 

- După Pactul Briand-Kellogg şi Carta ONU, care interzic folosirea forţei şi 
ameninţarea cu forţa, neutralitatea devine diferențiată (statul neutru are obligaţia de 
a sprijini pe cei care duc războiul de autoapărare, de a acţiona împotriva agresorului, 
desigur, în afara războiului). 


8.2.2. Căi de obţinere a neutralității permanente: 

e acte interne (declaraţii, dispoziţii constituţionale, legi speciale), confirmate de 

e acte internaţionale (tratate de recunoaştere şi garantare) 

- Principalul drept al statului neutru este cel de autoapărare individuală şi colec- 
tivă şi de a cere ajutor şi de a fi ajutat atunci când statutul de neutralitate este încălcat. 


8.2.3. State neutre: 

e Elveţia (unilateral — încă din 1648; internaţional din 1815; reconfirmată prin 
Tratatele de pace din 1919). A devenit membru ONU în septembrie 2002 

e Austria (intern — o lege constituţională; internaţional — Tratatul de stat cu 
Austria, semnat la 15 mai 1955). Este membră ONU din decembrie 1955. Este 
membru UE 

e Laos (intern — declaraţia guvernului din 9 iulie 1962, internaţional — Declaraţia 
asupra neutralității Laosului - 23 iulie 1962, Geneva) 

e Malta [Actul Final al Conferinţei de la Madrid (1983) a CSCE ia act de decla- 
raţia Maltei privind neutralitatea sa permanentă din 1979] 

e Turkmenistan (Rezoluţia Adunării Generale ONU nr. 50/80 din 12 decembrie 
1995 privind neutralitatea permanentă a Turkmenistanului). 

8.2.4. Alte tipuri de neutralitate: 

- Neutralitatea pozitivă (fără un statut juridic precizat) desemna participarea la 
mişcarea de nealiniere (neparticiparea la blocuri sau alianţe militare); 

- Neutralitatea activă (fără consacrare juridică) desemna anumite opţiuni de 
politică externă ale unor state relativ mici (de exemplu: Suedia, Finlanda), decise în 
perioada «războiului rece», în vederea promovării intereselor lor specifice, decurgând 
în special din poziţia lor geografică. 


8.2.5. S-a discutat în doctrină şi problema compatibilităţii statutului de neutra- 
litate cu calitatea de membru ONU sau al altor organizaţii internaţionale. 


8.3. Recunoaşterea statelor 


8.3.1. Definiţie 

Recunoaşterea unui stat = actul prin care un stat admite că o entitate politică 
îndeplineşte condiţiile specifice unui stat (ia act de apariţia acestui nou subiect de 
drept) şi îşi exprimă voinţa de a-l considera membru al comunităţii internaţionale. 


Notă: Un stat are dreptul, iar nu obligaţia de a recunoaşte. În acelaşi timp, însă, 
caracterul total discreţionar al recunoaşterii este pus astăzi sub semnul între- 
bării. Astfel, Declaraţia 2625 a Adunării Generale a ONU arată că „nici o achi- 
ziție teritorială obținută prin ameninţare sau folosire a forței nu va fi recu- 
noscută ca legală”. Prin urmare, nici „state ” create/apărute ca rezultat al unei 
situații ilegale nu trebuie recunoscute. 


Sunt situaţii în care se consideră că există chiar o obligaţie de a nu recunoaște 
un „stat” apărut ca efect al unui act ilegal, ca formă de sancţionare a acelui act 
ilegal. 

Modalităţi ale recunoașterii: note diplomatice, declaraţii de recunoaştere, 
mesaje, telegrame de felicitare, tratate bi- sau multilaterale. 

Noi elemente privind recunoaşterea au fost dezvoltate după finalul Războiului 
Rece de către Consiliul de Miniştri al UE (Declaraţia asupra liniilor directoare pri- 
vind recunoaşterea noilor state din Europa de Est şi Uniunea Sovietică, adoptată la 16 
decembrie 1991). Astfel, statele care candidează pentru recunoaştere trebuie: 

a) să respecte prevederile Cartei ONU, ale Actului Final de la Helsinki şi ale 
Cartei de la Paris pentru o Nouă Europă privind statul de drept, democraţia şi drep- 
turile omului; 

b) să garanteze drepturile grupurilor etnice şi naţionale şi ale minorităţilor; 

c) să respecte inviolabilitatea tuturor frontierelor, care nu pot fi modificate decât 
prin mijloace paşnice şi acord comun; 

d) să-şi asume toate angajamentele relevante referitoare la dezarmare şi nepro- 
liferare nucleară, precum şi la stabilitatea şi securitatea regională; 

e) să reglementeze prin acord, inclusiv prin recurgere la arbitraj (dacă este cazul) 
toate problemele privind succesiunea statelor şi disputele regionale. 


Notă: Decizia UE din 12 iunie 2006 de recunoaştere a independenţei Muntenegrului 
nu face însă referire la Declaraţia din 1991 (vezi Anexa 5 la acest Curs). 

- Există în doctrină o controversă între opinia care susţine că recunoaşterea sta- 
telor are un caracter constitutiv şi opinia care afirmă că recunoaşterea are un caracter 
pur declarativ. 

- Recunoaşterea are, în realitate, un dublu efect: declarativ (în privinţa existenţei 
noului stat care, ca urmare a întrunirii elementelor sale, se bucură de toate avantajele 
ce decurg, din dreptul internaţional general) şi constitutiv (în privinţa opozabilităţii 
acestei existenţe faţă de statul care a făcut recunoaşterea). 

- Participarea unui stat nerecunoscut la conferinţe internaţionale sau admiterea sa 
într-o organizaţie internaţională nu echivalează, în principiu, cu recunoaşterea sa 
individuală sau colectivă din partea altor state. De asemenea, aceeaşi concluzie se 
impune şi în cazul participării sale la un tratat multilateral general. 


8.3.2. Forme de recunoaştere 

- de iure (deplină şi definitivă, irevocabilă) şi de facto (limitată şi provizorie, 
putând fi oricând revocată; fază pregătitoare pentru recunoaşterea de iure); 

- explicită (expresă, prin mesaje, note diplomatice etc.) şi implicită (tacită, prin 
stabilirea de raporturi de misiune diplomatică sau încheierea unui tratat bilateral etc.); 

- individuală şi colectivă. 


8.4. Recunoaşterea guvernelor 


Apare în situaţia în care puterea într-un stat este preluată de un guvern nou prin 
alte mijloace decât cele constituţionale sau când pe acelaşi teritoriu de stat s-au for- 
mat două guverne. 


8.4.1. Definiţie: Un act unilateral prin care un stat consideră guvernul altui stat ca 
organ capabil să intermedieze relaţiile dintre cele două state. 


8.4.2. S-au discutat o serie de criterii ale recunoaşterii guvernelor: 

- stabilitatea; 

- exercitarea efectivă a autorităţii asupra unei părţi însemnate sau a întregului 
teritoriu; 

- sprijinul majorităţii populaţiei; 

- capacitatea de a se achita de obligaţiile sale internaţionale. 


8.4.3. Doctrine ale recunoaşterii guvernelor: 

- Doctrina Jefferson (1792) recunoaşte orice guvern format în conformitate cu 
voinţa poporului. 

- Doctrina Tobar (1907 şi 1923) refuza recunoaşterea unui guvern ajuns la putere 
prin revoluţie sau război civil până când ţara nu este reorganizată în forme 
constituţionale pe bază de alegeri libere. 

- Doctrina Estrada (1930) afirma că nerecunoaşterea noilor guverne ar reprezenta 
un amestec în treburile interne ale statelor în cauză (nici un guvern nu are dreptul de 
a se pronunţa asupra legitimităţii altui guvern). 

8.5. Recunoaşterea mişcărilor de eliberare naţională 


Se face prin recunoaşterea organelor lor de conducere. 


8.6. Recunoaşterea insurgenților (parte răsculată şi parte beligerantă) 
într-un război civil 


Are ca efect capacitatea de dobândire şi, respectiv, de asumare de drepturi şi 
obligaţii de drept internaţional de către părţile în conflict. 


8.7. Succesiunea statelor 


8.7.1. Problema succesiunii statelor apare atunci când au loc modificări terito- 
riale, indiferent dacă acestea duc sau nu la apariţia unor noi state: 

a) fuziune sau absorbţie într-un singur stat; 

b) dezmembrarea unui stat; 

c) separarea sau secesiunea (o parte dintr-un stat se constituie în stat separat); 

d) transferul de teritoriu. 


8.7.2. Definiţie = o substituire a unui stat (statul predecesor) cu alt stat (statul 
succesor) (o substituire de suveranitate) cu privire la un anumit teritoriu, în principal 
în privinţa tratatelor, bunurilor şi datoriilor, întinderea drepturilor şi obligaţiilor fiind 
stabilită, după caz, în mod suveran de statul succesor, de către acesta împreună cu 
statul predecesor (dacă mai există), cu celelalte state succesoare (dacă există), res- 
pectiv cu alte state care au avut anterior succesiunii raporturi juridice cu statul pre- 
decesor. 

- Există două convenţii internaţionale de tip cadru care reglementează această 
materie: 

e Convenţia de la Viena privind succesiunea statelor la tratate (1978), intrată în 
vigoare la 6 noiembrie 1996 

e Convenţia de la Viena privind succesiunea statelor la bunuri, arhive şi datorii 
(1983), neintrată încă în vigoare. 

- În doctrină şi în practică se mai face distincţia între statul succesor şi cel 
continuator (de exemplu, raportul interimar al Comitetului privind aspecte ale drep- 
tului succesiunii statelor al Asociaţiei de Drept Internaţional, adoptat la Conferinţa de 
la Taipei, 1998): 

e statul succesor este cel care se substituie statului predecesor, succesiunea sa la 
tratate, bunuri, datorii fiind dependentă de aplicarea normelor privind succesiunea 
statelor, iar succesiunea/participarea sa la organizaţii internaţionale fiind supusă 
admiterii în organizaţie potrivit regulilor acesteia de admitere a oricărui nou membru; 

e statul continuator este un stat considerat identic cu statul predecesor, în pofida 
anumitor modificări factuale, el asumându-şi ansamblul drepturilor şi obligaţiilor 
internaţionale decurgând din tratatele statului predecesor şi continuând participarea 
statului predecesor la organizaţiile internaţionale în care acesta era membru. 

8.7.3. Succesiunea la tratate 

a) În cazul fuziunii şi dezmembrării, ca regulă generală, operează continuitatea 
tratatelor, afară de situaţia în care au intervenit alte înţelegeri între părţi sau când 
aplicarea tratatelor ar fi incompatibilă cu scopul şi obiectul lor sau ar modifica radical 
executarea clauzelor sale. Ele operează numai cu privire la teritoriul pentru care au 
fost încheiate sau la întregul teritoriu numai cu asentimentul statului succesor şi în 
urma înţelegerii părţilor. 

b) În cazul transferului, tratatele încheiate de statul cedent încetează să producă 
efecte pe teritoriul cedat, iar tratatele încheiate de statul dobânditor încep să-şi 
producă efecte pe acest teritoriu. Tratatele încheiate cu privire la teritoriul cedat, de 
regulă, îşi păstrează valabilitatea. 

- Ca regulă generală, tratatele politice dispar, cele tehnice sunt păstrate. 

- O succesiune de state nu afectează frontierele stabilite printr-un tratat, precum şi 
regimurile teritoriale specifice (art. 11 şi 12 din Convenţia din 1978). 


8.7.4. Succesiunea la organizaţii internaţionale 

- De regulă, statul nou nu devine membru al organizaţiei internaţionale decât 
devenind parte la tratatul constitutiv al acesteia, în urma manifestării de voinţă 
exprese în acest sens şi a îndeplinirii procedurilor prevăzute de actul constitutiv pri- 
vind primirea de noi membri. 


Notă: În cazul Rusiei, această regulă nu s-a aplicat, ea fiind considerată conti- 
nuatoarea fostei URSS la calitatea de membru permanent în Consiliul de 
Securitate al ONU. În cazul Iugoslaviei, problema succesiunii sale la ONU a 
fost soluționată prin admiterea sa, la 1 noiembrie 2000, în organizație, în 
urma solicitării noului preşedinte iugoslav democratic ales în luna septembrie 
şi a parcurgerii procedurii obişnuite de admitere. 


8.7.5. Succesiunea la bunuri şi arhive 

- Regula este că se transmit gratuit şi integral statului succesor, indiferent de locul 
unde se află. 

- În cazul transferului de teritoriu sau al secesiunii, se stabileşte prin tratat cu 
statul predecesor, iar în lipsa acestuia bunurile imobile se transmit gratuit şi integral 
statului succesor, iar cele mobile într-o proporţie echitabilă faţă de teritoriul cu 
privire la care se produce succesiunea, în măsura în care aveau legătură cu activitatea 
statului predecesor pe teritoriul respectiv. 


8.7.6. Succesiunea la datorii 

- Dacă statul anterior mai există, de regulă el rămâne debitor; 

- Dacă statul anterior a dispărut: 

a) se preiau datoriile de către statul succesor sau statele succesoare, proporţional 
cu mărimea teritoriului, populaţiei, respectiv cu bunurile, drepturile etc. care trec la 
statul succesor. 

b) nu se preiau datoriile odioase. 

- În cazul transferului de teritoriu, se preiau numai datoriile localizabile. 

8.7.7. Situaţii deosebite au existat în cazul: 

a) Statelor formate în urma destrămării sistemului colonial: 

e tratatele incompatibile (care instituiau tutela sau protectoratul) nu au fost 
preluate. S-au încheiat acorduri de succesiune, au fost folosite declaraţii unilaterale, 
aderări în nume propriu sau renegocieri de tratate anterioare (s-a considerat că statul 
nou creat este liber să decidă care obligaţii ce decurg, din tratatele anterioare sunt 
compatibile cu suveranitatea sa, cu dreptul său la autodeterminare) 

e bunurile au fost preluate integral şi gratuit 

e datoriile localizabile au fost preluate. Problema datoriilor a fost reglementată 
prin acorduri cu metropola. 

b) Fostelor state socialiste: 

e ele nu erau, de regulă, noi subiecte de drept, dar s-au prevalat de acest argument 
pentru a selecta tratatele convenabile caracterului politic şi intereselor economice ale 
acestor state 

* bunurile au fost preluate integral 

e datoriile considerate ostile poporului sau intereselor statului socialist au fost 
suspendate. 


8.7.8. Succesiunea statelor şi situaţia particularilor 

- Două probleme: problema drepturilor dobândite şi problema cetăţeniei persoanelor 
fizice care se află pe teritoriul statului succesor. 

- Problema drepturilor dobândite este tratată de Convenţia din 1983 privind succe- 
siunea la bunuri, arhive şi datorii sub forma recunoaşterii dreptului statului succesor de a 
naţionaliza proprietatea privată a cetăţenilor străini, însă cu respectarea principiilor de 
drept internaţional referitoare la acordarea unei indemnizaţii corespunzătoare 

- Reglementarea chestiunii cetăţeniei indivizilor aflaţi pe teritoriul afectat de succe- 
siune trebuie să îmbine aplicarea armonioasă a două principii: 

e evitarea apatridiei şi l 

e recunoaşterea, în limita posibilului, a unui drept de opțiune al individului între 
cetăţenia statului succesor şi a celor predecesor. 

- Există şi o încercare de codificare a practicii secolului XX în materie: Proiectul de 
articole al CDI asupra cetăţeniei indivizilor în relaţie cu succesiunea statelor (1999) 
reia şi dezvoltă principiile enunțate mai sus. 

Anexa 1 


Documentul Final al reuniunii de la Madrid din 1980 

a reprezentanţilor statelor participante la CSCE, care a avut 
loc în temeiul prevederilor Actului Final cu privire la 
dezvoltările ulterioare ale Conferinţei, Madrid, 1983 


(...) 

Reamintind dreptul oricărui stat participant de a aparţine sau nu unor organizaţii 
internaţionale, de a fi sau nu parte la tratate bilaterale sau multilaterale, inclusiv 
dreptul de a fi sau nu parte la tratate de alianţă, precum şi dreptul la neutralitate, 
statele participante iau notă de declaraţia Guvernului Republicii Malta în care 
se menţionează, ca o contribuţie la destindere, pace şi securitate în regiunea medi- 
teraneană, că Republica Malta este un stat neutru ce aderă la politica de nealiniere. 
Ele solicită tuturor statelor să respecte această declaraţie. 


(...) 


Anexa 2 


Rezoluţia Generală ONU nr. 50/80 din 12 decembrie 1995 
privind neutralitatea permanentă a Turkmenistanului 


Adunarea Generală, 

Examinând problema neutralității permanente a Turkmenistanului, 

Reafirmând dreptul suveran al fiecărui stat de a-şi hotărî independent politica 
externă în conformitate cu normele şi principiile dreptului internaţional şi cu Carta 
ONU, 

Salutând confirmarea legislativă de către Turkmenistan a statutului său de neu- 
tralitate permanentă, 

Salutând, totodată, dorinţa Turkmenistanului de a juca un rol activ şi pozitiv în 
dezvoltarea relaţiilor reciproc avantajoase, paşnice şi prieteneşti cu statele din regi- 
une şi din lume, 

Exprimând speranţa că statutul de neutralitate permanentă a Turkmenistanului va 
contribui la întărirea păcii şi securităţii în regiune, 

Luând notă de susținerea de către Mişcarea Statelor Nealiniate şi de către Organi- 
zația de Cooperare Economică a statutului de neutralitate permanentă a Turkme- 
nistanului, 

Recunoscând că adoptarea de către Turkmenistan a statutului de neutralitate 
permanentă nu afectează îndeplinirea obligațiilor sale rezultate din Cartă, ci va con- 
tribui la realizarea obiectivelor Națiunilor Unite, 

1. Recunoaşte şi sprijină statutul de neutralitate permanentă declarat de Turkme- 
nistan; 

2. Solicită statelor membre ONU să respecte şi să sprijine acest statut al Turkme- 
nistanului şi, de asemenea, să-i esperis independența, suveranitatea şi integritatea 
teritorială. 


Anexa 3 


Declarația de independență a Republicii Moldova 


PARLAMENTUL REPUBLICII MOLDOVA, constituit în urma unor alegeri 
libere şi democratice, 

AVÂND ÎN VEDERE trecutul milenar al poporului nostru şi statalitatea sa 
neîntreruptă în spaţiul istoric şi etnic al devenirii sale naţionale; 

CONSIDERÂND actele de dezmembrare a teritoriului naţional de la 1775 şi 1812 
ca fiind în contradicţie cu dreptul istoric şi de neam şi cu statutul juridic al Țării 
Moldovei, acte infirmate de întreaga evoluţie a istoriei şi de voinţa liber exprimată a 
populaţiei Basarabiei şi Bucovinei; 

SUBLINIIND dăinuirea în timp a moldovenilor în Transnistria — parte compo- 
nentă a teritoriului istoric şi etnic al poporului nostru; 

LUÂND ACT de faptul că Parlamentele multor state în declaraţiile lor consideră 
înţelegerea încheiată la 23 august 1939, între Guvernul URSS şi Guvernul Germa- 
niei, ca nulă ab initio şi cer lichidarea consecinţelor politico-juridice ale acesteia, fapt 
relevat şi de Conferinţa internaţională «Pactul Molotov-Ribbentrop şi consecinţele 
sale pentru Basarabia» prin Declaraţia de la Chişinău, adoptată la 28 iunie 1991; 

SUBLINIIND că fără consultarea populaţiei din Basarabia, nordul Bucovinei şi 
ţinutul Herţa, ocupate prin forță la 28 iunie 1940, precum şi celei din RASS 
Moldovenească (Transnistria), formată la 12 octombrie 1924, Sovietul Suprem al 
URSS, încălcând chiar prerogativele sale constituţionale, a adoptat la 2 august 1940 
«Legea URSS cu privire la formarea RSS Moldoveneşti unionale», iar Prezidiul său a 
emis la 4 noiembrie 1940 «Decretul cu privire la stabilirea graniţei între RSS Ucrai- 
neană şi RSS Moldovenească», acte normative prin care s-a încercat, în absenţa 
oricărui temei juridic real, justificarea dezmembrării acestor teritorii şi apartenenţa 
noii republici la URSS; 

REAMINTIND că în ultimii ani mişcarea democratică de eliberare naţională a 
populaţiei din Republica Moldova, şi-a reafirmat aspiraţiile de libertate, independenţă 
şi unitate naţională, exprimate prin documentele finale ale Marilor Adunări Naţionale 
de la Chişinău din 27 august 1989, 16 decembrie 1990 şi 27 august 1991, prin legile 
şi hotărârile Parlamentului Republicii Moldova privind decretarea limbii române ca 


102 Drept internațional public. Sinteze 


limbă de stat şi reintroducerea alfabetului latin, din 31 august 1989, drapelul de stat, 
din 27 aprilie 1990, stema de stat, din 23 mai 1991; 

PORNIND de la Declaraţia suveranităţii Republicii Moldova, adoptată de 
Parlament la 23 iunie 1990, şi de la faptul că populaţia Republicii Moldova, exerci- 
tând dreptul său suveran, nu a participat la 17 martie 1991, în ciuda presiunilor exer- 
citate de organele de stat ale URSS, la referendumul asupra menţinerii URSS; 

ŢINÂND SEAMA de procesele ireversibile ce au loc în Europa și în lume de 
democratizare, de afirmare a libertăţii, independenţei şi unităţii naţionale, de edificare 
a statelor de drept şi de trecere la economia de piață; 

REAFIRMÂND egalitatea în drepturi a popoarelor şi dreptul acestora la autode- 
terminare, conform Cartei Naţiunilor Unite, Actul Final de la Helsinki şi normelor de 
drept internaţional; 

APRECIIND, din aceste considerente, că a sosit ceasul cel mare al săvârşirii unui 
act de justiţie, în concordanţă cu istoria poporului nostru, cu normele de morală şi de 
drept internaţional, i 


PROCLAMĂ solemn, în virtutea dreptului popoarelor la autodeterminare, în 
numele întregii populaţii a Republicii Moldova şi în faţa întregii lumi: 

REPUBLICA MOLDOVA ESTE UN STAT SUVERAN, INDEPENDENT ȘI 
DEMOCRATIC, LIBER SĂ-ȘI HOTĂRASCĂ PREZENTUL ȘI VIITORUL, 
FĂRĂ NICI UN AMESTEC DIN AFARĂ, ÎN CONFORMITATE CU IDEA- 
LURILE ȘI NĂZUINȚELE SFINTE ALE POPORULUI ÎN SPAȚIUL ISTORIC 
ŞI ETNIC AL DEVENIRII SALE NAȚIONALE 

În calitatea sa de STAT SUVERAN ȘI INDEPENDENT, REPUBLICA 
MOLDOVA: 

SOLICITĂ tuturor statelor şi guvernelor lumii recunoaşterea independenţei sale, 
astfel cum a fost proclamată de Parlamentul liber ales al Republicii, şi îşi exprimă 
dorinţa de a stabili relaţii politice, economice, culturale şi în alte domenii de interes 
comun cu ţările europene, cu toate statele lumii, fiind gata să procedeze la stabilirea 
de relaţii diplomatice cu acestea, potrivit normelor de drept internaţional şi practicii 
existente în lume în această materie. 

ADRESEAZĂ Organizaţiei Naţiunilor Unite cererea de a fi admisă ca membru cu 
drepturi depline în organizaţia mondială şi în agenţiile sale specializate; 

DECLARĂ că este gata să adere la Actul final de la Helsinki şi la Carta de la 
Paris pentru o nouă Europă, solicitând, totodată, să fie admisă cu drepturi egale la 
Conferinţa pentru Securitate şi Cooperare în Europa şi la mecanismele sale; 

CERE Guvernului Uniunii Republicilor Sovietice Socialiste să înceapă negocieri 
cu Guvernul Republicii Moldova privind încetarea stării ilegale de ocupaţie a 
acesteia şi să retragă trupele sovietice de pe teritoriul naţional al Republicii Moldova; 

HOTĂRĂŞTE ca pe întregul său teritoriu să se aplice numai Constituţia, legile şi 
celelalte acte normative adoptate de organele legal constituite ale Republicii 
Moldova; 

GARANTEAZĂ exercitarea drepturilor sociale, economice, culturale şi a liber- 
tăţii politice ale tuturor cetăţenilor Republicii Moldova, inclusiv ale persoanelor apar- 
ţinând grupurilor naţionale, etnice, lingvistice şi religioase, în conformitate cu preve- 

derile Actului final de la Helsinki şi ale documentelor adoptate ulterior, ale Cartei de 
la Paris pentru o nouă Europă. 
Aşa să ne ajute Dumnezeu! 


Adoptată la Chişinău, de Parlamentul Republicii Moldova, la 27 august 1991. 


Anexa 4 


Declaraţia Guvernului României 
de recunoaştere a Republicii Moldova 


Guvernul României a primit cu deosebită bucurie Declaraţia Republicii Moldova 
cu privire la proclamarea independenţei de stat a Republicii. 

Această hotărâre de importanţă capitală se înscrie în mod logic în procesul de 
înnoiri democratice, de destrămare a structurilor totalitare comuniste, care au loc în 
URSS. 

Guvernul României îşi îndeplineşte o nobilă îndatorire de a saluta actul istoric de 
autodeterminare a poporului Republicii Moldova, de împlinire a năzuinţelor sale 
legitime spre libertate, democraţie şi demnitate naţională. 

Proclamarea unui stat românesc independent pe teritorii anexate cu forţa în urma 
înțelegerilor secrete stabilite prin Pactul Molotov-Ribbentrop reprezintă un pas decisiv 
spre înlăturarea pe cale paşnică a consecinţelor nefaste ale acestuia, îndreptate împo- 
triva drepturilor şi intereselor poporului român. 

Recunoscând independenţa Republicii Moldova, Guvernul României declară că 
este gata să procedeze la stabilirea de relaţii diplomatice, să acorde sprijinul necesar 
autorităţilor Republicii Moldova pentru consolidarea independenţei sale şi să 
acţioneze pentru dezvoltarea raporturilor de colaborare frăţească dintre românii de pe 
cele două maluri ale Prutului. 

Guvernul României îşi exprimă încrederea că celelalte ţări participante la CSCE 
vor acorda întregul lor sprijin noului stat independent, îl vor primi cu braţele deschise 
în marea familie a statelor europene şi îl vor accepta ca partener egal la opera de 
edificare a unei Europe unite, bazată pe valorile comune ale democraţiei, libertăţii şi 
statului de drept. 


Bucureşti, 
27 august 1991 

Anexa 5 


Concluziile Consiliului UE Afaceri Generale şi Relaţii Externe 
privind recunoaşterea independenţei Republicii Muntenegru 
(sesiunea 2737 din 12 iunie 2006, Luxemburg) 


Consiliul a luat notă de faptul că, la data de 3 iunie 2006, pe baza art. 60 al Cartei 
Constituţionale a Uniunii Statale Serbia şi Muntenegru şi urmare a referendumului 
muntenegrean din 21 mai 2006, Parlamentul Muntenegrului a adoptat o Declaraţie 
privind Independenţa Republicii Muntenegru care afirmă că Republica Muntenegru 
este un stat independent cu personalitate juridică deplină conform dreptului interna- 
tional. 

Mai mult, Consiliul a luat notă de faptul că, la data de 5 iunie 2006, în urma 
Declarației menționate, Parlamentul Serbiei a adoptat o Decizie care defineşte Repu- 
blica Serbia ca stat continuator al Uniunii Statale Serbia şi Muntenegru. 

Consiliul recunoaşte faptul că aceste acte parlamentare sunt în conformitate cu 
aranjamentele şi procedurile prevăzute de Acordul de la Belgrad din 14 martie 2002, 
precum şi în conformitate cu art. 60 al Cartei Constituţionale a Uniunii Statale Serbia 
şi Muntenegru. Uniunea Europeană şi statele membre au decis prin urmare că vor 
dezvolta pe mai departe relaţiile lor cu Republica Muntenegru ca stat suveran şi inde- 
pendent, luând pe deplin în considerare rezultatul referendumului şi actele parla- 
mentare susmenţionate. Statele membre vor întreprinde măsurile subsecvente de 
aplicare la nivel naţional a acestei decizii în conformitate cu dreptul şi practica inter- 
naţionale. 

Consiliul cheamă Serbia şi Muntenegru să urmeze un dialog direct şi constructiv 
cu privire la relaţiile lor viitoare. Uniunea Europeană este gata să sprijine acest dialog. 

Consiliul reafirmă perspectiva europeană a Balcanilor de Vest pe baza Procesului 
de Stabilizare şi Asociere. 


Anexa 6 


Declaraţia MAE român privind recunoaşterea oficială a 
independenţei Republicii Muntenegru (14 iunie 2006) 


Ministerul Afacerilor Externe salută decizia privind recunoaşterea oficială a inde- 
pendenţei Republicii Muntenegru, adoptată de miniştrii afacerilor externe ai UE, la reu- 
niunea Consiliului Afaceri Generale şi Relaţii Externe (CAGRE) din 12 iunie 2006. 

În calitate de stat în curs de aderare, România s-a aliniat acestei decizii şi recu- 
noaşte Republica Muntenegru ca stat independent şi suveran. 

România îşi exprimă disponibilitatea de a stabili relaţii diplomatice cu Republica 
Muntenegru, în calitate de stat suveran şi independent. 

Dorim să sprijinim autorităţile muntenegrene în eforturile de consolidare a insti- 
tuţiilor statului şi implementare a reformelor necesare avansării acestei ţări în direcţia 
integrării europene şi euro-atlantice. 

Reafirmăm necesitatea demarării unui dialog direct şi constructiv între autorităţile 
de la Belgrad şi Podgoriţa, în vederea redefinirii cadrului relaţiilor bilaterale. Aceasta 
este o etapă absolut necesară pentru consolidarea şi concretizarea perspectivei euro- 
pene a întregii regiuni, conform cadrului prevăzut de Procesul de Stabilizare şi Aso- 
ciere în sprijinul stabilizării democratice a Balcanilor de Vest. 


Anexa 7 


Emiterea avizului consultativ al Curţii Internaţionale 

de Justiţie „Conformitatea cu dreptul internaţional a 

declaraţiei unilaterale de independenţă a instituţiilor 
provizorii de autoguvernare din Kosovo” 


La 22 iulie 2010, CIJ a prezentat avizul consultativ privind „Conformitatea cu 
dreptul internaţional a declaraţiei unilaterale de independenţă a instituţiilor provizorii 
de autoguvernare din Kosovo”. Concluzia generală a avizului este că „declaraţia de 
independenţă din 17 februarie 2008 nu violează dreptul internaţional general, Rezo- 
luţia Consiliului de Securitate 1244 (1999) sau Cadrul Constituţional”. Avizul a fost 
adoptat cu 10 voturi contra 4. Judecătorii din Slovacia (vice-preşedintele Curţii), 
Rusia, Sierra Leone şi Algeria au formulat o declaraţie şi respectiv opinii dizidente. 

Opinia CIJ evită să emită aprecieri pe fondul problemei, avizul referindu-se la 
legalitatea gestului de a face o declaraţie de independenţă, iar nu la legalitatea inde- 
pendenţei ca atare. Avizul nu examinează dreptul Kosovo la secesiune faţă de Serbia, 
ci doar o chestiune procedurală - „declaraţia de independenţă” propriu-zisă. Astfel, 
faptul că instanţa consideră că declaraţia de independenţă nu încalcă dreptul inter- 
naţional nu înseamnă că şi secesiunea Kosovo faţă de Serbia este legală. 

Elementul esenţial pe care se bazează avizul Curţii este formularea restrictivă a 
întrebării adresate Curţii şi interpretarea de către Curte a acestei întrebări. Astfel, 
Curtea subliniază că întrebarea este „restrânsă şi specifică”. Deşi admite că jurispru- 
denţa anterioară permite Curţii să interpreteze sau să reformuleze întrebarea atunci 
când aceasta este neclară, în cazul de faţă CIJ conchide că acest lucru nu este necesar. 
CIJ face distincţie între noţiunile de „declaraţie de independenţă” şi cea de „obţinere 
a statalității”. Astfel, Curtea afirmă că „întrebarea adresată nu se referă la con- 
secinţele juridice ale declaraţiei. În special, nu se referă la faptul dacă Kosovo a 
obţinut sau nu statalitatea” (parag. 51). De asemenea, în aviz se precizează că „nu s-a 
cerut Curţii prin întrebarea adresată să stabilească dacă dreptul internaţional conferă 
un drept pozitiv pentru Kosovo de a-şi declara independenţa sau, a fortiori, dacă 
dreptul internaţional în general conferă un drept entităţilor din interiorul unui stat de 
a se desprinde în mod unilateral de acesta” (parag. 56). 

Totodată, Curtea a declarat că nu poate să examineze problematica autode- 
terminării, motivând: „Adunarea Generală a cerut avizul Curţii cu privire la faptul 
dacă declaraţia de independenţă este sau nu în conformitate cu dreptul internaţional. 
Dezbaterile privind dreptul la autodeterminare şi existenţa unei „secesiuni remediu” 
privesc dreptul de a se separa de un stat” (parag. 83). 

Astfel, CIJ analizează existenţa unei eventuale prohibiţii de a emite declaraţii de 
independenţă în relaţia cu normele dreptului internaţional cutumiar, cu Rezoluţia 
nr. 1244 (1999) a Consiliului de Securitate şi cu Cadrul Constituţional pentru Auto- 
guvernare în Kosovo, ajungând la concluzia că aceste norme de drept internaţional nu 
interzic o declaraţie de independenţă. De asemenea, Curtea se pronunţă şi cu privire 
la identificarea autorilor declaraţiei de independenţă. Curtea respinge ideea că 
declaraţia a fost formulată de Adunarea Kosovo în calitate de „Instituţie Provizorie 
de Autoguvernare”, arătând că, pe baza circumstanțelor în care a fost emisă decla- 
raţia, autorii au acţionat în calitate de persoane care sunt reprezentanţi ai poporului 
din Kosovo în afara cadrului administraţiei interimare” (parag. 109). Din această 
perspectivă, Curtea a reţinut argumentele prezentate de autorii declaraţiei de inde- 
pendenţă şi de susţinătorii acestora. 

Curtea identifică faptul că practica statelor, care conduce la formarea dreptului 
internaţional cutumiar, nu interzice declaraţiile de independenţă (actele de emitere a 
declaraţiilor). Instanţa apreciază că „în cursul secolelor al XVIII-lea, al XIX-lea şi al 
XX-lea, au existat numeroase cazuri de declaraţii de independenţă, care adesea au 
stârnit opoziţia statului față de care s-a cerut independenţa. Uneori declaraţiile au 
condus la crearea unui nou stat, alteori nu. [...] În a doua jumătate a secolului al 
XX-lea, dreptul la autodeterminare s-a dezvoltat în sensul de a crea un drept la inde- 
pendenţă pentru popoarele teritoriilor care nu se autoguvernează, şi pentru popoarele 
sub subjugare, exploatare sau dominație străină” (parag. 79). Se poate observa, în 
consecinţă, persistenţa distincţiei între „declaraţia la independenţă” şi „dreptul la 
independenţă”. Analizând principiul integrităţii teritoriale, Curtea ajunge la concluzia 
că acesta nu interzice declaraţiile de independenţă. Totodată, este formulată şi o afir- 
maţie în sensul că „sfera de aplicare a principiului integrităţii teritoriale este repre- 
zentată de relaţiile dintre state” (spre deosebire de declaraţia de independenţă, care 
este un act care apare în interiorul unui stat). 

Instanţa identifică faptul că scopul principal al Rezoluţiei nr. 1244 (1999) este 
(doar) acela de a stabili un cadru interimar pentru procesul politic cu privire la 
Kosovo. Curtea ajunge la concluzia că procesul politic s-a finalizat o dată cu raportul 
emisarului special al SG ONU Martti Ahtisaari, care a raportat că şansele de nego- 
ciere s-au epuizat. Astfel, Curtea arată că „Rezoluţia 1244 nu interzice declaraţia de 
independenţă din 17 februarie 2008 pentru că cele două instrumente operează la 
niveluri diferite: spre deosebire de Rezoluţia 1244 (1999) [care operează cu titlu inte- 
rimar, s.n.], declaraţia de independenţă reprezintă o încercare de a determina statutul 
final al Kosovo”. Curtea examinează dacă Rezoluţia conţine norme care să interzică 
declaraţia de independenţă şi ajunge la concluzia că aceasta nu impune nicio obli- 
gaţie pentru reprezentanţii albanezilor kosovari. Totodată, se acordă o semnificaţie 
importantă faptului că Reprezentantului Special al SG ONU (şeful UNMIK) nu a 
anulat declaraţia de independenţă, deşi avea această posibilitate. Curtea motivează 
acest lucru prin faptul că Reprezentantul Special s-a găsit în faţa unei declaraţii care 
fusese realizată în afara cadrului interimar al Instituţiilor Provizorii de Autogu- 
vernare, cu privire la care avea puteri de supervizare. 

Se poate concluziona că avizul nu răspunde la problema juridică reală, ceea ce 
lasă posibilitatea fiecărei părţi să-şi menţină punctul de vedere juridic referitor la 
problema statutului Kosovo. Practic, din punct de vedere al dreptului internaţional, 

Curtea a lăsat nerezolvată dezbaterea juridică cu privire la legalitatea constituirii 
Kosovo ca stat. 


Anexa 8 


Convenţia privind succesiunea statelor la tratate, 
Viena, 1978 


Art. 1. Domeniul de aplicare al prezentei Convenții 

Prezenta Convenţie se aplică efectelor succesiunii statelor cu privire la tratatele 
dintre acestea. 

(...) 

Art. 6. Cazuri de succesiune a statelor aflate sub incidenţa prezentei Convenții 

Prezenta Convenţie se aplică doar acelor efecte ale succesiunii statelor ce apar 
conform cu dreptul internaţional şi, în particular, principiilor dreptului internaţional 
cuprinse în Carta Naţiunilor Unite. 

(...) 

Art. 8. Acorduri cu privire la transmiterea drepturilor şi obligaţiilor 
cuprinse în tratate de la un stat predecesor la un stat succesor 

1. Drepturile şi obligaţiile unui stat predecesor semnatar al unor tratate în vigoare 
cu privire la un teritoriu la data succesiunii statelor nu devin drepturi şi obligaţii ale 
statului succesor faţă de celelalte state părţi ale tratatelor decât în cazul în care statul 
predecesor şi statul succesor au încheiat un acord care prevede că asemenea drepturi 
şi obligaţii vor fi transmise către statul succesor. 

2. Fără a ţine seama de încheierea unui astfel de acord, efectele succesiunii 
statelor la tratatele care, la data succesiunii, sunt în vigoare cu privire la teritoriul în 
cauză, sunt controlate de prezenta Convenţie. 

(...) 

Art. 10. Prevederi ale tratatelor relative la un stat succesor 

1. Când un tratat prevede că la apariţia unei succesiuni între state, statul succesor 
se va putea considera opţional parte a tratatului, acesta îşi poate certifica succesiunea 
la tratat conform cu prevederile acestuia sau, în lipsa acestora, cu cele ale prezentei 
Convenții. 

2. Dacă un tratat prevede că, în condițiile în care survine o succesiune între state, 
statul succesor va fi automat considerat parte la tratat, prevederea devine efectivă 
numai dacă statul succesor acceptă în mod expres, în scris, să fie astfel considerat. 

3. În cazurile aflate sub incidența parag. 1 şi 2, un stat succesor care îşi dă 
consimțământul să fie o parte a tratatului este considerat astfel de la data succesiunii, 
dacă tratatul nu prevede altceva, sau dacă nu s-a încheiat nici o înțelegere în alt sens. 

Art. 11. Regimul de frontieră 

Succesiunea dintre state nu afectează: 

(a) o frontieră stabilită printr-un tratat; sau 

(b) obligații şi drepturi stabilite de un tratat şi aflate în legătură cu regimul unei 
frontiere. 

Art. 12. Alt regim teritorial 

1. Succesiunea dintre state nu afectează: 

(a) obligaţiile referitoare la folosirea unui teritoriu sau restricţiile referitoare la 
folosirea sa, stabilite printr-un tratat în beneficiul oricărui teritoriu al unui alt stat 
străin şi considerate ca legate de teritoriile în discuţie; 

(b) drepturi stabilite de un tratat în beneficiul unui teritoriu şi referitor la folosirea 
sau restricţiile legate de folosirea teritoriului unui stat străin şi considerate ca legate 
de teritoriul în cauză; 

2. Succesiunea dintre state nu afectează: 

(a) obligaţiile legate de folosirea oricăror teritorii sau restricţiile de folosire, sta- 
bilite de un tratat în beneficiul unui grup de state sau al tuturor statelor şi presupuse a 
fi legate de respectivele teritorii; 

(b) drepturi stabilite de un tratat în beneficiul unui grup de state sau al tuturor sta- 
telor în legătură cu folosirea unui teritoriu, sau restricţii în folosirea acestuia ce se 
presupun a fi legate de teritoriul în cauză; 

3. Prevederile acestui articol nu se aplică prevederilor tratatului cu privire la obli- 
gaţiile statului predecesor, legate de stabilirea de baze militare străine pe teritoriul ce 
face obiectul succesiunii dintre state. 

(...) 

Art. 15. Succesiunea în cazul unei părţi din teritoriu 

Când o parte din teritoriul unui stat, sau când vreun teritoriu de care statul este 
responsabil conform relaţiilor internaţionale, fără a fi parte a teritoriului statului res- 
pectiv, devine parte a teritoriului unui alt stat: 

(a) tratatele statului predecesor încetează a fi în vigoare în cazul teritoriului ce 
formează obiectul succesiunii dintre state la data succesiunii; şi 

(b) tratatele statului succesor intră în vigoare cu privire la teritoriul ce face 
obiectul succesiunii la data acesteia doar dacă nu reiese din tratat sau dacă nu este 
altfel stabilit că aplicarea tratatului asupra teritoriului respectiv nu este incompatibilă 
cu obiectul şi scopul tratatului sau dacă nu schimbă radical condiţiile în care func- 
ționează. 


Partea a III-a. State ce şi-au obţinut independenţa de curând 
Secţiunea l. Reguli generale 


Art. 16. Poziţia faţă de respectarea tratatelor încheiate de statul predecesor 

Un stat devenit de curând independent nu este obligat să menţină în vigoare sau să 
devină parte a vreunui tratat decât dacă la data succesiunii tratatul era în vigoare în 
teritoriile ce fac obiectul succesiunii. 


Secţiunea 2. Tratate multilaterale 


Art. 17. Participarea la tratatele aflate în vigoare la data succesiunii dintre 
state 

1. Sub rezerva parag. 2 şi 3, un stat care şi-a obţinut recent independenţa îşi poate 
stabili, printr-o notificare de succesiune, statutul ca parte a oricărui tratat multilateral 

care se afla în vigoare la data succesiunii, în legătură cu teritoriul ce face obiectul 
succesiunii. 

2. Parag. | nu se aplică dacă reiese din tratat sau este altfel stabilit că aplicarea 
tratatului în statele nou independente ar putea fi incompatibilă cu obiectul şi scopul 
tratatului sau ar schimba radical condiţiile în care acesta este operaţional. 

3. Atunci când, în conformitate cu termenii tratatului sau datorită numărului 
limitat de state care l-au negociat şi a obiectului şi scopului acestuia, participarea 
oricărui alt stat la tratat trebuie înţeleasă ca presupunând consimţământul tuturor păr- 
ților, statul nou independent poate deveni parte la tratat numai cu un asemenea con- 
simţământ. 

(...) 

Art. 19. Participarea la tratate semnate de statul predecesor, subiect al 
notificării, admiterii sau aprobării 

1. Sub rezerva parag. 3 şi 4, dacă înainte de data succesiunii statelor statul 
predecesor semnează un tratat multilateral supus ratificării, noul stat independent 
poate ratifica, admite sau aproba un tratat doar dacă a semnat acest tratat şi a putut 
astfel să devină parte la tratat sau stat contractant. 

2. Conform intenţiei parag. 1, dacă nu reiese din tratat o intenţie diferită sau este 
stabilit altfel, semnarea tratatului de statul predecesor este considerată a exprima 
intenţia ca tratatul să se extindă asupra întregului teritoriu de ale cărui relaţii interna- 
tionale este responsabil statul predecesor. 

3. Parag. 1 nu se aplică dacă reiese din tratat sau este altfel stabilit că aplicarea 
tratatului privitor la un nou stat independent va fi incompatibilă cu obiectul şi scopul 
tratatului sau schimbă radical condiţiile desfăşurării sale. 

4. Atunci când în conformitate cu termenii tratatului sau din cauza numărului 
limitat de state negociatoare şi a obiectului sau scopului tratatului, participarea orică- 
rui alt stat la tratat trebuie considerată ca având nevoie de consimţământul tuturor 
părţilor sau tuturor statelor contractante, noul stat independent poate deveni parte sau 
stat contractant la tratat numai după un astfel de consimţământ. 

(...) 

Art. 22. Notificarea unei succesiuni 

1. Notificarea unei succesiuni privitoare la un tratat multilateral sub incidenţa 
art. 17 sau 18 trebuie făcută în scris. 

2. Dacă notificarea succesiunii nu este semnată de şeful statului, primul ministru 
sau ministrul A facerilor Externe, reprezentanţii statului care o fac publică pot fi con- 
sideraţi ca reprezentând puterea statală. 

3. Doar dacă tratatul nu prevede altceva, notificarea succesiunii: 

(a) va fi transmisă de statul proaspăt independent depozitarului, sau, dacă acesta 
nu există, părţilor sau statelor contractante; 

(b) se va considera a fi făcută de statul nou independent de la data la care a fost 
primită de către depozitar sau, dacă acesta nu există, de la data primirii ei de către 
părţi sau, după caz, de toate statele contractante. 

4. Parag. 3 nu aduce atingere nici unei obligaţii pe care o poate avea depozitarul, 
conform tratatului sau în alte condiţii, de a informa părţile sau statele contractante 
asupra notificării succesiunii sau a oricărei alte comunicări făcute în legătură cu 
aceasta de statul nou independent. 

5. Sub rezerva prevederilor tratatului, notificarea succesiunii sau comunicarea ei 
vor fi considerate ca primite de statul căruia i se adresează doar dacă ultimul a fost 
informat de către depozitar. 

Art. 23. Efectele unei notificări de succesiune 

1. Numai dacă tratatul nu prevede altceva sau nu există o altă înţelegere, un stat 
nou independent care face o notificare de succesiune sub incidenţa art. 17 sau 18 
parag. 2 va fi considerat parte a tratatului de la data succesiunii sau de la data intrării 
în vigoare a tratatului, care este mai recentă. 

2. Cu toate acestea, operaţionalitatea tratatului trebuie considerată ca suspendată 
între statul nou independent şi celelalte părţi ale tratatului la data notificării suc- 
cesiunii, cu excepţia măsurii în care tratatul poate fi aplicat provizoriu, în confor- 
mitate cu art. 27, sau s-a căzut de acord altfel. 

3. Doar dacă tratatul nu prevede altceva sau nu există un alt acord, un stat nou 
independent care face o notificare de succesiune conform art. 18 parag. 1 va fi 
considerat stat contractant al tratatului de la data la care s-a făcut notificarea suc- 
cesiunii. 


Secţiunea 3. Tratate bilaterale 


Art. 24. Condiţii în care un tratat este considerat în vigoare în cazul suc- 
cesiunii statelor 

1. Un tratat bilateral aflat în vigoare la data succesiunii privitor la teritoriul care 
face obiectul acestuia este considerat a fi în vigoare între statul de curând inde- 
pendent şi alt stat-parte atunci când: 

(a) au căzut de acord asupra acestei chestiuni; sau 

(b) pe baza comportamentului lor pot fi considerate ca fiind înţelese în acest sens. 

2. Un tratat considerat ca fiind în vigoare conform parag. 1 se aplică relaţiilor 
dintre statul nou independent şi alt stat-parte a tratatului de la data succesiunii, doar 
dacă din înțelegerile lor nu transpar intenţii diferite sau dacă nu s-a stabilit altfel. 

(...) 

Art. 31. Efectele unirii unor state în ce priveşte tratatele în vigoare la data 
succesiunii 

1. Când două sau mai multe state se unesc formând un stat succesor, orice tratat 
aflat în vigoare la data succesiunii şi privitor la oricare dintre ele continuă să fie în 
vigoare cu privire la statul succesor doar dacă: 

(a) statul succesor sau alte state-parte la tratat nu au convenit altfel; sau 

(b) rezultă din tratat sau este stabilit că aplicarea tratatului cu privire la statul 
succesor nu ar fi incompatibilă cu obiectul şi scopul acestuia sau nu ar transforma 
radical condiţiile funcţionării sale. 

2. Orice tratat ce continuă să fie în vigoare conform cu parag. 1 va fi aplicat 
numai cu privire la porţiunea de teritoriu a statului succesor cu privire la care tratatul 
se afla în vigoare la data succesiunii, doar dacă: 

(a) în cazul unui tratat multilateral ce nu intră în categoria menţionată în art. 17 
parag. 3, statul succesor nu face o notificare conform căreia tratatul se va aplica 
referitor la întregul său teritoriu; 

(b) în cazul unui tratat multilateral ce intră în categoria menționată în art. 17 
parag. 3, statul succesor nu face o notificare după care tratatul se va aplica privitor la 
întregul său teritoriu, sau 

3. Parag. 2 lit. (a) nu se aplică dacă rezultă din tratat sau este altfel stabilit că 
aplicarea tratatului privitor la întregul teritoriu al statului succesor nu este incompatibilă 
cu obiectul şi scopul tratatului sau nu ar schimba radical condițiile aplicării sale. 

Art. 32. Efectele unirii statelor privitor la tratele care nu sunt în vigoare la 
data succesiunii 

1. Sub rezerva parag. 3 şi 4, un stat succesor aflat sub incidența art. 31 poate, 
printr-o notificare, să-şi certifice statutul de stat-parte la un tratat multilateral care nu 
este în vigoare dacă, la data succesiunii, oricare dintre statele predecesoare au fost 
parte la tratat. 

2. Sub rezerva parag. 3 şi 4, un stat succesor aflat sub incidența art. 31 poate, 
făcând o notificare, să îşi stabilească statutul de parte la un tratat multilateral care 
intră în vigoare după data succesiunii dacă la data respectivă, oricare dintre statele 
predecesoare era parte la tratat. 

3. Parag. 1 şi 2 nu se aplică dacă transpare din tratat sau dacă este altfel stabilit că 
aplicarea tratatului în ce priveşte statul succesor ar fi incompatibilă cu obiectul şi 
scopul acestuia sau ar schimba radical condiţiile funcţionării sale. 

4. Dacă tratatul intră în categoria menţionată în art. 17 parag. 3, statul succesor îşi 
poate stabili statutul de parte sau de stat contractant la tratat numai cu 
consimţământul tuturor părţilor sau al tuturor statelor contractante la tratat. 

5. Orice tratat la care statul succesor devine stat contractant sau parte, în con- 
formitate cu parag. 1 sau 2, se va aplica numai la porţiunea din teritoriul statului 
succesor relativ la care acceptul de a respecta tratatul a fost dat înainte de data 
succesiunii dintre state doar dacă: 

(a) în cazul unui tratat multilateral ce nu intră în categoria menţionată la art. 17 
parag. 3, statul succesor nu indică în notificarea sa, făcută conform parag. 1 sau 2, că 
tratatul se va aplica relativ la întregul său teritoriu; sau 

(b) în cazul unui tratat multilateral ce intră în categoria menţionată la art. 17 
parag. 3, statul succesor şi toate părţile (sau, după caz, statele contractante) nu au 
încheiat un acord în alt sens. 

6. Parag. 5 lit. (a) nu se aplică dacă reiese din tratat sau este altfel stabilit că apli- 
carea tratatului relativ la întreg teritoriul statului succesor ar fi incompatibilă cu 
obiectul şi scopul acestuia sau ar schimba radical condiţiile funcţionării sale. 

Art. 33. Efectele unirii statelor asupra tratatelor semnate de un stat prede- 
cesor supuse ratificării, acceptării sau aprobării 

1. Sub rezerva parag. 2 şi 3, dacă înainte de data succesiunii dintre state unul 
dintre statele predecesoare a semnat un tratat multilateral supus ratificării, acceptării 
sau aprobării, un stat succesor ce intră sub incidenţa art. 31 poate ratifica, accepta sau 
aproba tratatul ca şi cum l-ar fi semnat şi poate astfel deveni parte sau stat contractant 
al acestuia. 

2. Parag. 1 nu se aplică dacă rezultă din textul tratatului sau este altfel convenit că 
aplicarea acestuia în ce priveşte statul succesor ar fi incompatibilă cu obiectul şi 
scopul tratatului sau ar schimba radical condiţiile în care acesta funcţionează. 

3. Dacă tratatul intră în categoria menţionată în art. 17 parag, 3, statul succesor 
poate deveni parte sau stat contractant la tratat doar cu acceptul tuturor părților sau al 
tuturor statelor contractante. 

4. Orice tratat la care statul succesor devine parte sau stat contractant în confor- 
mitate cu parag. 1 va fi aplicat numai în ce priveşte porțiunea de teritoriu a statului 
succesor privitor la care a fost semnat tratatul de unul dintre statele succesoare dacă: 

(a) în cazul unui tratat multilateral ce nu intră în categoria menţionată în art. 17 
parag. 3, statul succesor nu precizează, atunci când ratifică, acceptă sau aprobă 
tratatul că acesta se va aplica în ce priveşte întregul său teritoriu; sau 

(b) în cazul unui tratat multilateral din categoria menţionată în art. 17 parag. 3, 
statul succesor şi toate părţile (sau, după caz, statele contractante) nu au convenit 
altfel. 

5. Parag. 4 lit. (a) nu se aplică dacă rezultă din textul tratatului sau s-a convenit 
altfel că aplicarea lui în ce priveşte întregul teritoriu al statului succesor ar fi incom- 
patibilă cu obiectul şi scopul său sau ar schimba radical condiţiile funcţionării sale. 

Art. 34. Succesiunea statelor în cazul separării unor părți dintr-un stat 

1. Când una sau mai multe părţi ale teritoriului unui stat se separă pentru a forma 
unul sau mai multe state, dacă sau nu statul predecesor continuă să existe: 

(a) orice tratat aflat în vigoare la data succesiunii şi privitor la întregul teritoriu al 
statului predecesor continuă să rămână în vigoare în fiecare stat succesor astfel 
format; 

(b) orice tratat aflat în vigoare la data succesiunii şi privitor doar la o parte din 
teritoriul statului predecesor şi care a devenit un stat succesor rămâne în vigoare doar 
în statul succesor respectiv. 

2. Parag. 1 nu se aplică dacă: 

(a) statele implicate nu au convenit într-alt fel; sau 

(b) rezultă din textul tratatului sau este altfel stabilit că aplicarea lui în ce priveşte 
statul succesor ar fi incompatibilă cu obiectul şi scopul tratatului sau i-ar modifica 
condiţiile de funcţionare. 

Art. 35. Poziţia unui stat ce-şi continuă existenţa după separarea unei părţi a 
teritoriului său 

Atunci când, după separarea unei părţi a teritoriului unui stat, statul predecesor 
continuă să existe, orice tratat care se afla în vigoare la data succesiunii privitor la 
statul predecesor continuă să se afle în vigoare pe teritoriul rămas numai dacă: 

(a) statele implicate nu au căzut în alt fel de acord; sau 

(b) nu este convenit că tratatul priveşte doar teritoriul care s-a separat de statul 
predecesor; sau 

(c) nu rezultă din tratat sau nu este altfel convenit că aplicarea cu privire la statul 
predecesor ar fi incompatibilă cu obiectul şi scopul acestuia sau i-ar schimba radical 
condiţiile de funcţionare. 

Art. 36. Participarea la tratate ce nu sunt în vigoare la data succesiunii 
dintre state, în cazul de separare a unor părţi dintr-un stat 

1. Sub rezerva parag. 3 şi 4, un stat succesor aflat sub incidenţa art. 34 parag. 1 
poate, printr-o notificare, să-şi stabilească statutul de stat contractant la un tratat 

multilateral care nu este în vigoare dacă, la data succesiunii, statul predecesor a fost 
stat contractant la tratat în ce priveşte teritoriul obiect al succesiunii. 

2. Sub rezerva parag. 3 şi 4, un stat succesor aflat sub incidenţa art. 34 parag. 1 
poate, printr-o notificare, să-şi stabilească statutul de parte la un tratat multilateral 
care intră în vigoare după data succesiunii dacă la acea dată statul predecesor a fost 
un stat contractant la un tratat privitor la teritoriul obiect al succesiunii. 

3. Parag. 1 şi 2 nu se aplică dacă rezultă din textul tratatului sau este prin alte 
modalităţi stabilit că aplicarea tratatului în ce priveşte statul succesor ar fi incom- 
patibilă cu obiectul şi scopul tratatului sau ar schimba radical condiţiile sale de operare. 

4. Dacă tratatul intră în categoria celor menţionate în art. 17 parag. 3, statul 
succesor îşi poate stabili statutul de parte sau de stat contractant la tratat numai cu 
acceptul tuturor părţilor sau al tuturor statelor contractante. 

Art. 37. Participarea în cazurile de separare a unor părţi dintr-un stat la tra- 
tate semnate de statul predecesor și supuse ratificării, acceptului sau aprobării 

1. Sub rezerva parag. 2 şi 3, dacă înainte de data succesiunii statelor, statul pre- 
decesor a semnat un tratat multilateral supus ratificării, aprobării sau acceptului şi 
tratatul, dacă era în vigoare la data respectivă în ce priveşte teritoriul obiect al suc- 
cesiunii, un stat succesor aflat sub incidenţa art. 34 parag. 1, poate ratifica, accepta 
sau aproba tratatul ca şi cum l-ar fi semnat şi poate deveni astfel parte sau stat 
contractant. 

2. Parag. 1 nu se aplică dacă rezultă din textul tratatului sau este într-alt fel stabilit 
că aplicarea lui privitor la statul succesor ar fi incompatibilă cu obiectul şi scopul său 
sau ar schimba radical condiţiile în care este operaţional. 

3. Dacă tratatul este unul din categoria celor menţionate în art. 17 parag. 3, statul 
succesor poate deveni parte sau stat contractant doar cu consimţământul tuturor 
părţilor sau al tuturor statelor contractante. 


C.) 
Anexa 9 
Convenția privind succesiunea statelor la bunuri, 
arhive şi datorii, Viena, 1983 
GJ 


Art. 14. Transferul unei părți a teritoriului unui stat 

1. Când o parte a teritoriului unui stat este transferată de acel stat altui stat, trans- 
ferul proprietății de stat a predecesorului către succesor trebuie stabilit prin acord 
reciproc. 

2. În absența unui asemenea acord: 

(a) proprietatea imobiliară a statului predecesor situată în teritoriul ce face obiec- 
tul succesiunii va fi transferată statului succesor; 

(b) proprietatea mobiliară a statului predecesor legată de activitatea statului pre- 
decesor privitor la teritoriul ce face obiectul succesiunii dintre state va fi transferată 
statului succesor. 


114 Drept internațional public. Sinteze 


Art. 15. State nou independente 

1. Când statul succesor este un stat proaspăt independent: 

(a) proprietatea imobiliară a statului predecesor situată în teritoriul ce face obiec- 
tul succesiunii dintre state va fi transferată statului succesor; 

(b) proprietatea imobiliară ce a aparţinut teritoriului ce face obiectul succesiunii, 
situată în afara acestuia şi devenită proprietate a statului succesor în timpul perioadei 
de dependenţă va fi transferată statului succesor; 

(c) proprietatea imobiliară a statului predecesor alta decât cea menţionată la lit. 
(b) şi situată în afara teritoriului subiect al succesiunii şi la crearea căreia a contribuit 
statul dependent va fi transferată statului succesor proporţional cu contribuţia 
teritoriului dependent; | 

(d) proprietatea mobiliară a statului predecesor aflată în legătură cu activitatea 
acestuia cu privire la teritoriul ce face obiectul succesiunii va fi transferată statului 
succesor; 

(e) proprietatea mobiliară ce a aparţinut teritoriului obiect al succesiunii şi a deve- 
nit proprietate a statului predecesor în perioada de dependenţă va fi transferată 
statului succesor; 

(£) proprietatea mobiliară a statului predecesor, alta decât cea menţionată la lit. (d) 
şi (e), la crearea căreia a contribuit teritoriul dependent va fi transferată statului 
succesor, proporţional cu contribuţia teritoriului dependent. 

2. Când un stat nou independent este format din două sau mai multe teritorii 
dependente, transferul proprietăţii statului sau statelor predecesoare către statul 
proaspăt independent va fi stabilit conform prevederilor de la parag. 1. 

3. Când un stat dependent devine parte a teritoriului unui stat, altul decât cel care 
a fost responsabil pentru relaţiile sale internaţionale, trecerea proprietăţii de stat a 
predecesorului către statul succesor va fi stabilită conform prevederilor parag. 1. 

4. Acordurile stabilite între statul predecesor şi cel nou independent pentru a 
reglementa succesiunea asupra proprietăţii statului predecesor altfel decât prin 
aplicarea parag. de la 1 la 3 nu vor putea aduce atingere principiului suveranităţii 
popoarelor lor în ce priveşte bunăstarea şi resursele naturale. 

Art. 16. Unirea statelor 

Când două sau mai multe state se unesc formând un stat succesor, proprietatea de 
stat a predecesorilor va fi transferată statului succesor. 

Art. 17. Separarea uneia sau mai multor părţi din teritoriul unui stat 

1. Când o parte sau mai multe din teritoriul unui stat se separă de acesta formând 
un stat succesor (numai dacă statul predecesor şi cel succesor nu s-au înţeles altfel): 

(a) proprietatea imobiliară a statului predecesor situată în teritoriul ce face 
obiectul succesiunii va fi transferată statului succesor; 

(b) proprietatea mobiliară a statului predecesor legată de activitatea acestuia în ce 
priveşte teritoriul ce face obiectul succesiunii va fi transferată statului succesor; 

(c) proprietatea imobiliară a statului predecesor, alta decât cea menţionată la lit. 
(b), va fi transferată statului succesor într-o proporţie echitabilă. 

2. Parag. 1 se aplică în cazul în care o parte a teritoriului unui stat se separă de 
acesta unindu-se cu alt stat. 

3. Prevederile parag. 1 şi 2 nu aduc în nici un fel prejudicii chestiunii compensării 
echitabile ce poate apărea între statele succesor şi predecesor ca urmare a succesiunii. 

Art. 18. Dizolvarea unui stat 

1. Când un stat se dizolvă şi îşi încetează existenţa, iar părţile teritoriului statului 
predecesor formează unul sau mai multe state succesoare, şi numai dacă acestea nu 
au căzut de acord în alt fel: 

(a) proprietatea imobiliară a statului predecesor va fi transferată statului succesor 
în teritoriul pe care este situat acesta; 

(b) proprietatea imobiliară a statului predecesor situată în afara teritoriului său va 
fi transferată statului succesor într-o proporţie echitabilă; 

(c) proprietatea mobiliară a statului predecesor aflată în legătură cu activitatea 
acestuia privitoare la teritoriile ce fac obiectul succesiunii va fi transferată statului 
succesor respectiv; 

(d) proprietatea mobiliară a statului predecesor, alta decât cea menţionată la lit. 
(c), va fi transferată statului succesor în proporţii echitabile. 

2. Prevederile parag. 1 nu aduc prejudicii nici unei probleme legate de compen- 
sarea echitabilă a statelor succesoare ce poate apărea ca rezultat al succesiunii. 

(...) 

Art. 27. Transferul unei părți din teritoriul unui stat 

1. Atunci când o parte a teritoriului unui stat este transferată altui stat, trecerea 
arhivelor de stat ale predecesorului către statul succesor se stabileşte printr-un acord 
între cele două state. 

2. În absenţa unui astfel de acord: 

(a) partea arhivelor de stat ale predecesorului care, pentru administrarea normală a 
teritoriului ce formează obiectul transferului, trebuie să se afle la dispoziţia statului 
către care este transferat teritoriul în cauză va trece către statul succesor; 

(b) partea arhivelor de stat ale predecesorului, alta decât cea menţionată la lit. (a), 
privitoare exclusiv sau în principal la teritoriul ce face obiectul succesiunii dintre 
state, va fi transferată statului succesor. 

3. Statul predecesor trebuie să furnizeze statului succesor cele mai concludente 
dovezi din arhivele sale privitoare la drepturile teritoriale asupra teritoriului transferat 
sau asupra graniţelor acestuia, sau acele dovezi necesare clarificării documentelor din 
arhiva statului predecesor ce vor trece la statul succesor conform altor prevederi ale 
prezentului articol. 

4. Statul predecesor trebuie să dea posibilitatea statului succesor, la cererea şi pe 
cheltuiala acestuia, să reproducă în bune condiţii arhivele sale legate de interesele 
teritoriului transferat. 

5. Statul succesor trebuie să pună la dispoziţia statului predecesor, la cererea şi pe 
cheltuiala acestuia, reproduceri corecte ale arhivelor sale de stat care i-au fost 
transferate de la statul predecesor conform parag. 1 sau 2. 

Art. 28. State care şi-au obţinut de curând independenţa 

1. Când statul succesor este un stat de curând independent: 

(a) arhivele care au aparţinut teritoriului ce face obiectul succesiunii şi au devenit 
arhive ale statului predecesor în timpul perioadei de dependenţă trebuie să fie trans- 
ferate statului nou creat; 

(b) partea arhivelor de stat ale predecesorului, care pentru normala administrare a 
teritoriului ce face obiectul succesiunii trebuie să se afle pe acel teritoriu, va fi trans- 
ferată statului de curând independent; 

(c) partea arhivelor de stat ale predecesorului, alta decât cele menţionate la lit. (a) 
şi (b), privitoare exclusiv ori în principal la teritoriul obiect al succesiunii dintre state 
va fi transferată statului independent. 

2. Transferul sau reproducerea unor părți ale arhivelor de stat ale predecesorului, 
altele decât cele menţionate în parag. 1, în interesul teritoriului ce face obiectul 
succesiunii, trebuie stabilite printr-un acord între predecesor şi statul nou-indepen- 
dent de aşa manieră încât fiecare dintre ele să poată beneficia cât mai larg şi mai 
echitabil posibil de acele părţi ale arhivelor de stat ale statului predecesor. 

3. Statul predecesor trebuie să furnizeze statului ce şi-a obţinut de curând inde- 
pendenţa cele mai bune dovezi pe care le are la îndemână în arhivele sale privitoare 
la drepturile asupra teritoriului statului nou independent şi la graniţele acestuia, sau 
cele ce se dovedesc necesare pentru clarificarea documentelor din arhiva prede- 
cesorului ce au fost transferate statului nou independent conform altor prevederi ale 
prezentului articol. 

4. Statul predecesor va coopera cu statul succesor în efortul de a reface arhivele 
care, aparţinând teritoriului ce a făcut obiectul succesiunii dintre state, au fost 
eventual dispersate în perioada de dependenţă. 

5. (...) 

6. Parag. l-4 se aplică atunci când un teritoriu dependent devine parte a 
teritoriului altui stat decât cel responsabil de relațiile sale internaționale. 

7. Acordurile încheiate între statul predecesor şi cel de curând independent relativ 
la arhivele de stat ale predecesorului nu vor trebui să violeze drepturile cetăţenilor 
acelor state la dezvoltare, la informarea asupra istoriei lor sau dreptul la moştenirea 
lor culturală. 

Art. 29. Unirea statelor 

Când două sau mai multe state se unesc, formând astfel un stat succesor, arhivele 
de stat ale predecesorilor vor fi transferate statului succesor. 

Art. 30. Separarea unei părți sau a mai multora din teritoriul unui stat 

1. Când o porţiune sau mai multe din teritoriul unui stat se separă de acesta 
formând un alt stat şi numai în cazul în care cele două state nu au făcut o altă înţe- 
legere: 

(a) partea arhivelor de stat ale statului predecesor care, pentru normala adminis- 
trare a teritoriului ce face obiectul succesiunii, trebuie să se afle pe acel teritoriu, va fi 
transferată statului succesor; 

(b) partea arhivelor statului predecesor, alta decât cea menţionată la lit. (a), aflată 
în legătură directă cu teritoriul ce face obiectul succesiunii, va fi transferată statului 
succesor. 

2. Statul predecesor va pune la dispoziţia statului succesor cele mai bune dovezi 
din arhivele sale privitoare la titlurile de drept asupra teritoriului statului succesor sau 
asupra frontierelor acestuia sau cele care sunt necesare pentru a clarifica documente 
din arhivele de stat ale predecesorului care vor trece la statul succesor conform altor 
prevederi ale prezentului articol. 

3. Acordurile încheiate între statul predecesor şi statul succesor privitoare la 
arhivele de stat ale predecesorului nu vor trebui să aducă atingere drepturilor cetă- 
ţenilor acelor state la dezvoltare, la informare cu privire la propria istorie sau cu 
privire la moştenirea lor culturală. 

4. Statul predecesor şi cel succesor trebuie, la cererea şi pe cheltuiala unuia dintre 
ele, sau pe baza unui schimb, să pună la dispoziţie reproducerea corectă a arhivelor 
lor de stat aflate în legătură cu interesele teritoriilor lor respective. 

5. Prevederile parag. 1-4 se aplică atunci când o parte a teritoriului unui stat se 
separă de acel stat şi se uneşte cu alt stat. 

Art. 31. Dizolvarea unui stat 

1. Când un stat se dizolvă şi încetează să existe, iar părţile statului predecesor 
formează unul sau mai multe state succesoare, şi numai dacă statul succesor nu a 
stabilit altă înţelegere: 

(a) partea arhivelor statului predecesor care ar trebui să se afle pe teritoriul 
statului succesor pentru administrarea normală a acestuia va fi transferată statului 
succesor; 

(b) partea arhivelor statului predecesor, alta decât cea menţionată la lit. (a), aflată 
în legătură directă cu teritoriul statului succesor, va fi transferată acestuia. 

2. Arhivele de stat ale predecesorului, altele decât cele menţionate la parag. 1 vor 
fi transferate statului succesor într-o manieră echitabilă, luând în considerare toate 
circumstanţele relevante. 

3. Fiecare stat succesor va trebui să pună la dispoziţia altui (altor) stat(e) succe- 
soare dovezile cele mai bune aflate în arhivele statului predecesor privitoare la titlu- 
rile de drept asupra teritoriilor sau graniţelor altor state succesoare sau pe cele nece- 
sare pentru a clarifica documentele din arhivele de stat ale predecesorului ce sunt 
transferate conform celorlalte prevederi ale prezentului articol. 

4. Acordurile încheiate între statele succesoare cu privire la arhivele prede- 
cesorului nu vor trebui să lezeze drepturile cetăţenilor acelor state la dezvoltare, la 
informare asupra istoriei lor sau asupra moştenirii lor culturale. 

5. Fiecare stat succesor trebuie să pună la dispoziţia oricărui alt succesor, la 
cererea şi pe cheltuiala acelui stat, ori pe baza unui schimb, copii corecte ale părţilor 
lui de arhivă din cea a predecesorului aflate în legătură cu interesele teritoriului altui 
stat succesor. 

(...) 

Art. 37. Transferul unei părţi din teritoriul unui stat 

1. Când o parte a teritoriului unui stat este transferată altui stat, transferul datorii- 
lor de stat ale predecesorului către succesor trebuie stabilit printr-un acord reciproc. 

2. În absenţa unui asemenea acord, datoriile de stat ale predecesorului vor trece 
statului succesor într-o proporţie echitabilă, luând, în particular, în consideraţie 
proprietatea, drepturile şi interesele transferate statului succesor şi legate de datoriile 
acestuia. 

Art. 38. Statele nou independente 

1. Când statul succesor este unul devenit de curând independent, nici o datorie de 
stat a predecesorului nu va fi transferată statului nou independent, excepţii făcând un 
eventual acord dintre ele care să prevadă altceva în perspectiva legăturii dintre 

datoria de stat a predecesorului legată de activitatea sa în teritoriul ce face obiectul 
succesiunii sau de proprietatea, drepturile şi interesele transferate statului proaspăt 
independent. 

2. Acordurile la care se referă parag. 1 nu trebuie să contravină principiului 
suveranităţii permanente a fiecărui popor asupra bunăstării şi resurselor naturale, iar 
aplicarea sa să nu pună în pericol echilibrul economic fundamental al noului stat. 

Art. 39. Unirea statelor 

Când două sau mai multe state se unesc formând un stat succesor, datoriile de stat 
ale predecesorului vor fi transferate statului succesor. 

Art. 40. Separarea uneia sau mai multor părţi din teritoriul unui stat 

1. Când o parte sau mai multe din teritoriul unui stat se separă formând un alt stat, 
şi numai dacă statele predecesor şi succesor nu au căzut de acord să procedeze în alt 
fel, datoriile de stat ale predecesorului vor fi transferate într-o proporţie echitabilă 
statului succesor, luând în consideraţie, în particular, proprietatea, drepturile şi inte- 
resele care sunt transferate statului succesor relativ la datoria de stat. 

2. Parag. 1 se aplică atunci când o parte a teritoriului unui stat se separă de acel 
stat şi se uneşte cu alt stat. 

Art. 41. Dizolvarea unui stat 

Când un stat se dizolvă şi îşi încetează existenţa şi părţile statului predecesor 
formează două sau mai multe state succesoare, şi numai dacă statele succesoare nu 
s-au înţeles, datoriile de stat ale predecesorului vor fi transferate statelor succesoare 
în proporţii echitabile, luând în consideraţie, în particular, proprietatea, drepturile şi 
interesele transferate statelor succesoare relativ la datoriile de stat. 


C) 

Organizațiile internaţionale ca subiect de drept internaţional. 
Organizaţii cu caracter universal (ONU), regional, subregional 


9.1. Organizaţii internaţionale (interguvernamentale). Teoria generală 


9.1.1. Definiţie = „o asociere de state, constituită prin tratat, înzestrată cu o con- 
stituţie şi organe comune şi posedând o personalitate juridică distinctă de cea a statelor 
membre” (definiţie propusă de Comisia de Drept Internaţional). 

- Art. 2 al Convenţiei de la Viena privind dreptul tratatelor (1969) defineşte 
organizaţiile internaţionale ca fiind „organizaţiile interguvernamentale”. 

- Organizațiile internaţionale sunt rezultatul acordului de voinţă al statelor care 
le-au constituit, deci sunt calificate ca subiecte derivate ale dreptului internaţional. 


9.1.2. Elemente constitutive 

e O asociere de state (subiectele primare ale dreptului internaţional) — această 
trăsătură le distinge de organizaţiile internaţionale neguvernamentale, având ca 
membri persoane fizice sau juridice de drept intern, şi care se constituie în confor- 
mitate cu dreptul intern al statului pe teritoriul căruia au fost create. Această asociere 
se face pe baza unui tratat constitutiv (care se poate numi Statut, Cartă, Constituţie, 
Pact etc.) 

e O structură proprie de organe 

e Personalitate juridică proprie (personalitate juridică internaţională) distinctă 
de cea a statelor membre. Fiind creată pe baza acordului de voinţă al statelor, orga- 
nizaţia dobândeşte o autonomie funcţională ce o transformă într-un subiect aparte 
de drept internaţional. 


9.1.3. Personalitatea juridică a organizaţiilor internaţionale 

- Este opozabilă erga omnes. În acest sens, CIJ, în Avizul consultativ dat la 
cererea AG a ONU (1949) asupra „prejudiciilor suferite în serviciul ONU”, a consi- 
derat că „50 de state, reprezentând o largă majoritate a membrilor comunităţii inter- 
naţionale [membrii ONU în 1946, n.n.] au puterea, conform dreptului internaţional, 
de a crea o entitate posedând personalitate juridică obiectivă, şi nu numai una 
recunoscută doar de ele”. Sunt autori ce susţin că organizaţiile cu caracter universal 
ar avea o personalitate juridică opozabilă erga omnes, în timp ce cele regionale nu, 
fiind necesar un acord tacit sau expres al statelor nemembre. 

- Această personalitate este de două tipuri: 

e de drept internaţional (desemnează calitatea de subiect de drept internaţional) 

e de drept intern. 

a) Personalitatea juridică de drept internaţional 

Conform aceluiaşi aviz consultativ al CIJ, „Curtea a ajuns la concluzia că 
Organizaţia este o persoană internaţională și capabilă să posede drepturi și obli- 
gaţii internaţionale (...)”. 

Din calitatea de subiect de drept internaţional (titular de drepturi şi obligaţii inter- 
naţionale), deci din existenţa personalităţii internaţionale a organizaţiei, decurge exis- 
tenţa unei capacităţi juridice internaţionale. Conţinutul acesteia este însă limitat 
prin acordul de voinţă al statelor exprimat în special prin tratatul constitutiv, în 
funcţie de scopurile urmărite de statele fondatoare prin crearea organizaţiei. 

De exemplu, în privinţa capacităţii de a încheia tratate, art. 6 al Convenţiei de la 
Viena privind dreptul tratatelor între state şi organizaţii internaţionale sau între 
organizaţii internaţionale (1986) arată: „Capacitatea unei organizaţii internaţionale de 
a încheia tratate este reglementată de regulile organizaţiei” (mai ales actele consti- 
tutive, deciziile şi rezoluţiile adoptate conform acestora şi practica bine stabilită a 
organizaţiei — art. 2). 


Notă: a) Sunt autori ce consideră că din simplul fapt al existenţei personalităţii 

internaţionale ar decurge o „capacitate legală nelimitată în baza dreptului 
internaţional” (Kelsen). Se produce astfel o contopire a conceptelor de «per- 
sonalitate» şi «capacitate». 
b) Personalitatea internaţională nu rezultă, inerent, din chiar faptul existenţei 
organizaţiei internaţionale. Ea trebuie conferită de statele membre (direct sau 
indirect). Astfel, marea majoritate a tratatelor constitutive prevăd că „organi- 
zația are personalitate juridică” sau „are personalitate internațională” (cazul 
CEE sau CEEA sau al Autorității internaţionale a teritoriilor submarine). 


De asemenea, conţinutul capacităţii juridice (de drept internaţional) trebuie pre- 
cizat în aceleaşi documente, de multe ori printr-o formulă cu caracter general: „are 
capacitatea juridică ce îi este necesară exercitării funcţiilor şi atingerii scopurilor sale” 
(art. 176 din Convenţia de la Montego Bay, pentru Autoritatea internaţională a terito- 
riilor submarine). 

- Exemple de drepturi cu caracter general: 

e de a încheia tratate; 

e de reprezentare, de legaţie (activă şi pasivă); 

e de protecţie funcţională a reprezentanţilor, funcţionarilor săi; 

e de a prezenta reclamaţii internaţionale; 

e de a elabora norme şi reguli (de drept intern al organizaţiei sau acorduri), 
independent sau împreună cu statele membre; 

e de control şi/sau sancţionare în raporturile cu statele membre. 

- Obligaţia generală de a respecta dreptul internaţional. 

- Începând cu anul 2002, pe agenda de lucru a CDI se află tema „Răspunderii 
organizaţiilor internaţionale”, un proiect de articole fiind adoptat în primă lectură în 
2009. 


b) Personalitatea juridică de drept intern 
Conform art. 104 din Carta ONU, „Organizaţia se va bucura pe teritoriul fiecăruia 
din membrii săi de capacitatea juridică necesară pentru îndeplinirea funcţiilor şi 

realizarea scopurilor sale.” In practică este vorba despre contracte pentru bunuri, 
localuri, servicii. 


Notă: Pot exista situaţii în care o organizaţie internațională să nu posede, chiar 
conform dispoziţiilor actului său constitutiv, personalitate juridică inter- 
națională. De exemplu: Banca Reglementelor Internaţionale care, deşi inter- 
națională prin scop şi compoziţie, nu are decăt personalitate în dreptul intern 
al fiecărei țări membre, dar nu şi personalitate juridică internaţională. 


9.1.4. Primele organizaţii internaţionale au fost comisiile fluviale: Comisia Centrală 
a Rinului (1815) şi Comisia Europeană a Dunării (1856), urmate de o serie de uniuni 
administrative (organizaţii tehnice): Uniunea Telegrafică Internaţională (1865), 
Uniunea Generală a Poştelor (1874) etc. 


9.1.5. Clasificare: 

a) După aria de acţiune: 

e cu vocaţie universală (ONU şi instituţiile specializate) 
e cu vocaţie regională (Consiliul Europei, OSCE) 

e cu vocaţie subregională (OCEMN, Comisia Dunării). 
b) După posibilitatea de a deveni membre: 

e deschise 

e închise. 

c) După obiectul lor: 

e generale 

e specializate. 

d) După modul de afectare a exerciţiului suveranităţii statelor membre: 
e de cooperare 

e de integrare. 


9.1.6. Membrii organizaţiilor internaţionale 

- Membrii organizaţiilor internaţionale sunt, de regulă, statele. 

- Excepţional, pot fi şi alte entităţi: „dominioanele sau coloniile care se guver- 
nează singure” puteau deveni membre ale Societăţii Naţiunilor conform art. 1 
alin. (2) din Pact, sau, în ONU, India a devenit membru înainte de independenţă; 
OEP este membru al Ligii Arabe. 

- În ultimele decenii, şi unele organizaţii internaţionale au devenit membri ai unor 
alte organizaţii internaţionale. 

- Dobândirea calităţii de membru: 

e participare la elaborarea actului 

e aderare (conform diverselor proceduri prevăzute în actul constitutiv ce ţin de 
caracterul organizaţiei). 

- Pierderea calităţii de membru: 

e excludere 

e retragere voluntară (cu varianta retragerii temporare sau politica «scaunului gol»). 


122 Drept internaţional public. Sinteze 


9.1.7. Alţi participanţi 

e membri asociaţi (state care nu îndeplinesc toate condiţiile de a deveni membru 
cu drepturi depline al organizaţiei) 

e observatori (state nemembre, state membre pentru a participa la reuniunile orga- 
nelor restrânse unde nu sunt reprezentate, mişcări de eliberare naţională, organizaţii 
internaţionale) 

e participanţi cu statut consultativ (organizaţii neguvernamentale). 


9.1.8. Structura instituţională 

e organe plenare (sunt reprezentate toate statele membre) cum ar fi: Adunarea 
Generală, conferinţa, congresul etc.; comisiile plenare (ca organe ale AG) 

e organe restrânse (sunt reprezentate numai unele state, de regulă cele care au un 
rol preponderent în domeniul de activitate al organizaţiei sau prin rotaţie ori prin 
alegeri periodice) 

e Secretariatul (alcătuit din funcţionari internaţionali). 

Totodată, organele organizaţiilor internaţionale se mai pot clasifica în: 

e principale (create prin tratatul constitutiv) 

e subsidiare (create de către organele principale, conform tratatului constitutiv). 


9.2. Organizaţii cu caracter universal (ONU) 


9.2.1. ONU a fost creată în urma intrării în vigoare a Cartei ONU (adoptată la San 
Francisco, la 26 iunie 1945), la 24 octombrie 1945. 

Scopul esenţial era „de a feri generaţiile viitoare de flagelul războiului”, men- 
ţinerea păcii şi securităţii internaţionale, garantarea că folosirea forţei armate nu va 
mai avea loc decât în interes comun. Cele patru scopuri ale ONU sunt dezvoltate în 
art. 1 al Cartei. 


9.2.2. Organele principale ale ONU sunt în număr de cinci: 

a) Adunarea Generală — organul deliberativ al ONU — cuprinde reprezentanţi ai 
tuturor statelor membre (maximum câte cinci). Fiecare stat are un singur vot. Hotă- 
rârile Adunării Generale în probleme importante se iau cu 2/3 din voturile celor par- 
ticipanţi şi prezenţi. 

e Funcţii cu caracter general: 

- discutarea problemelor ONU şi formularea de recomandări statelor şi Consi- 
liului de Securitate; 

- examinarea principiilor generale de cooperare pentru menţinerea păcii şi secu- 
rităţii, inclusiv privind dezarmarea şi reglementarea armamentelor; 

- discutarea oricăror probleme privind menţinerea păcii şi securităţii, cu excepţia 
celor pentru care se impune luarea unor măsuri şi care trebuie transmise CS; 

- încurajarea dezvoltării progresive a dreptului internaţional şi a codificării lui. 

e Funcţii cu caracter special: 

- admiterea de noi membri şi aplicarea de sancţiuni; 

- administrarea teritoriilor sub tutelă şi informarea asupra situaţiei din teritoriile 
care nu se administrează singure; 

- aprobarea bugetului, alegerea de membri în alte organe, crearea de organe sub- 
sidiare; 

- dreptul de a cere avize ale CIJ. 

b) Consiliul de Securitate este un organ cu activitate permanentă al cărui 
obiectiv principal este luarea măsurilor pentru asigurarea păcii şi securităţii inter- 
naţionale şi înlăturarea încălcării lor. Este alcătuit din 15 membri (5 permanenţi şi 10 
nepermanenți aleși pe doi ani de AG). În probleme de fond adoptă hotărâri cu votul 
afirmativ a 9 membri, cu condiţia ca niciun membru permanent să nu voteze împo- 
trivă (să nu exercite dreptul de veto); în probleme de procedură — votul a 9 membri, 
indiferent care. 

* Funcţii: 

- rezolvarea pe cale paşnică a diferendelor internaţionale; 

- constatarea unei ameninţări la adresa păcii sau a unei violări a păcii; 

- luarea unor decizii sau recomandări pentru menţinerea sau restabilirea păcii şi 
securităţii internaţionale. 

c) Consiliul Economic şi Social — organul principal ales de Adunarea Generală 
ce funcţionează sub îndrumarea directă a acesteia şi are ca atribuţii îndeplinirea 
obiectivelor ONU în domeniul colaborării economice, sociale şi respectării drep- 
turilor omului. Este format din reprezentanţi a 54 de state. 

d) Consiliul de Tutelă — a fost creat pentru a îndeplini funcţiile ONU în ce 
priveşte sistemul de tutelă. În prezent, el şi-a încheiat practic activitatea ca urmare a 
finalizării procesului de decolonizare. 

e) Curtea Internaţională de Justiţie — organul principal judiciar al ONU (a se 
vedea Cursul 20). 


9.2.3. Secretariatul ONU — organul administrativ şi executiv al ONU (compus 
din Secretarul general şi personalul necesar). 

- Secretarul general este ales de AG la recomandarea CS pe 5 ani, cu posibilitate 
de prelungire pe încă 5 ani. 

- Secretarul general exercită o serie de funcţii administrative şi executive, tehnice 
şi cu caracter financiar. 

- Secretarul general poate atrage atenţia CS asupra oricărei probleme care, în 
opinia sa, pune în pericol pacea şi securitatea internaţională. 


e O problemă foarte actuală este legată de reforma ONU, mai ales a Consiliului 
de Securitate (a se vedea Anexa 3 de la Cursul 1). 


9.2.4. Instituţiile specializate ale ONU = organizaţii interstatale ce fac parte din 
sistemul ONU şi care îndeplinesc funcţii în domeniul economic, social, cultural, edu- 
cativ etc. (domenii legate de scopurile ONU). Sunt organizaţii cu vocaţie universală, 
dar cu obiect de activitate limitat. Sunt în număr de 17: OIM, FAO, FIDA, OMS, 
UNESCO, UPU, UIT, OACI, OMI, FMI, BIRD, SFI, IDA, ONUDI, OMM, AIEA, 
OMPI. Coordonarea cu ONU se face prin Consiliul Economic şi Social. Au o perso- 
nalitate juridică internaţională distinctă de ONU. 

9.3. Organizaţii regionale (cu caracter politic, economic, militar sau 
complex) 


- Carta ONU permite crearea unor acorduri sau organizaţii regionale în vederea 
soluționării unor probleme privind menţinerea păcii şi securităţii internaţionale care 
sunt susceptibile a forma obiectul unor acţiuni cu caracter regional. Consiliul de 
Securitate le poate folosi pentru acţiuni de constrângere (le poate autoriza în acest 
sens, urmând a fi informat asupra acestor acţiuni). Alte organizaţii politice sau mili- 
tare trebuie să aibă ca scop numai autoapărarea colectivă (doar scopuri defensive). 

- Exemple: Organizaţia Statelor Americane (OSA), Liga Arabă, Uniunea Africană 
(UA), Organizaţia pentru Securitate şi Cooperare în Europa (OSCE), Consiliul 
Europei, NATO, UE, OCDE etc. 


9.4. Organizaţii subregionale (mai ales cu caracter tehnic şi economic, 
dar şi politic) 


- Exemple: Organizaţia de Cooperare Economică a Mării Negre (OCEMN), Comisia 
Dunării, Comisia Internaţională pentru Protecţia Fluviului Dunărea (cu sediul la 
Viena), Consiliul Nordic, Consiliul Baltic, Consiliul Arctic şi altele. 

Anexa 1 
Carta Organizației Națiunilor Unite, 1945 
(...) 


Art. 1. Scopurile Naţiunilor Unite sunt următoarele: 

1. Să menţină pacea şi securitatea internaţională, şi, în acest scop: să ia măsuri 
colective eficace pentru prevenirea şi înlăturarea amenințărilor împotriva păcii şi 
pentru reprimarea oricăror acte de agresiune sau altor încălcări ale păcii şi să înfăp- 
tuiască, prin mijloace paşnice şi în conformitate cu principiile justiţiei şi dreptului 
internaţional, aplanarea ori rezolvarea diferendelor sau situaţiilor cu caracter inter- 
naţional care ar putea duce la o încălcare a păcii; 

2. Să dezvolte relaţii prieteneşti între naţiuni, întemeiate pe respectarea princi- 
piului egalităţii în drepturi a popoarelor şi dreptului lor a de a dispune de ele însele, şi 
să ia oricare alte măsuri potrivite pentru consolidarea păcii mondiale; 

3. Să realizeze cooperarea internaţională în rezolvarea problemelor internaţionale 
cu caracter economic, social, cultural sau umanitar, în promovarea şi încurajarea 
respectării drepturilor omului şi libertăţilor fundamentale pentru toţi, fără deosebire 
de rasă, sex, limbă sau religie. 

4. Să fie un centru în care să se armonizeze eforturile naţiunilor către atingerea 
acestor scopuri comune. 

(...) 

Art. 4. 1. Pot deveni Membri ai Naţiunilor Unite toate celelalte State iubitoare de 
pace care acceptă obligaţiile din prezenta Cartă şi care, după aprecierea Organizaţiei, 
sunt capabile şi dispuse să le îndeplinească. 

2. Admiterea ca Membru al Naţiunilor Unite a oricărui Stat care îndeplineşte 
aceste condiţii se va face printr-o hotărâre a Adunării Generale, la recomandarea 
Consiliului de Securitate. 

Art. 5. Un Membru al Naţiunilor Unite împotriva căruia Consiliul de Securitate a 
întreprins o acţiune preventivă sau de constrângere poate fi suspendat de către Adu- 
narea Generală, la recomandarea Consiliului de Securitate, din exerciţiul drepturilor 
şi privilegiilor decurgând din calitatea de Membru. Exerciţiul acestor drepturi şi 
privilegii poate fi restabilit de Consiliul de Securitate. 

Art. 6. Un Membru al Naţiunilor Unite care încalcă în mod persistent principiile 
cuprinse în prezenta Cartă poate fi exclus din Organizaţie de Adunarea generală, la 
recomandarea Consiliului de Securitate. 

Art. 7. 1. Se înfiinţează, ca organe principale ale Organizaţiei Naţiunilor Unite: o 
Adunare Generală, un Consiliu de Securitate, un Consiliu Economic şi Social, un 
Consiliu de Tutelă, o Curte Internaţională de Justiţie şi un Secretariat. 

2. Organele subsidiare care s-ar învedera necesare vor putea fi înfiinţate în con- 
formitate cu prezenta Cartă. 

Art. 8. Naţiunile Unite nu vor impune nici o restricţie participării, în condiţii 
epale, a bărbaţilor şi femeilor la orice funcţie din cadrul organelor ei principale şi 
subsidiare. 

Art. 9. 1. Adunarea Generală va fi alcătuită din toţi Membrii Naţiunilor Unite. 

2. Fiecare Membru va avea cel mult cinci reprezentanţi în Adunarea Generală. 


Funcţii şi puteri 

Art. 10. Adunarea Generală poate discuta orice chestiuni sau cauze care intră în 
cadrul prezentei Carte sau care se referă la puterile şi funcţiile vreunuia din organele 
prevăzute în prezenta Cartă şi, sub rezerva dispoziţiilor art. 12, poate face reco- 
mandări Membrilor Naţiunilor Unite sau Consiliului de Securitate, ori Membrilor 
Organizaţiei şi Consiliului de Securitate, în oricare asemenea chestiuni sau cauze. 

Art. 11. 1. Adunarea Generală poate examina principiile generale de cooperare 
pentru menţinerea păcii şi securităţii internaţionale, inclusiv principiile care guver- 
nează dezarmarea şi reglementarea înarmărilor, şi poate face recomandări cu privire 

la asemenea principii fie Membrilor Organizaţiei Naţiunilor Unite, fie Consiliului de 
Securitate, fie Membrilor Organizaţiei şi Consiliului de Securitate. 

2. Adunarea Generală poate discuta orice probleme privitoare la menţinerea păcii 
şi securităţii internaţionale, care îi vor fi fost supuse de către oricare membru al 
Naţiunilor Unite sau de către Consiliul de Securitate ori, în conformitate cu art. 35 
parag. 2, de către un Stat care nu este Membru al Naţiunilor Unite şi, sub rezerva 
dispoziţiilor art. 12, poate face recomandări în privinţa oricărei asemenea probleme, 
fie Statului ori Statelor interesate, fie Consiliului de Securitate, fie Statelor şi 
Consiliului de Securitate. Orice asemenea problemă care reclamă să se întreprindă o 
acţiune va fi deferită de Adunarea Generală Consiliului de Securitate înainte sau 
după discutarea ei. 

3. Adunarea Generală poate atrage atenţia Consiliului de Securitate asupra situa- 
ţiilor care ar putea pune în primejdie pacea şi securitatea internaţională. 

Art. 12. 1. Cât timp Consiliul de Securitate exercită, în privinţa unui diferend sau 
a unei situaţii, funcţiile care îi sunt atribuite prin prezenta Cartă, Adunarea Generală 
nu va face nici o recomandare cu privire la acel diferend sau situaţie, decât dacă 
Consiliul de Securitate îi cere aceasta. 

2. Secretarul general, cu asentimentul Consiliului de Securitate, va aduce la 
cunoştinţa Adunării Generale, la fiecare sesiune, toate problemele referitoare la men- 
ţinerea păcii şi securităţii internaţionale de care se ocupă Consiliul de Securitate; de 
asemenea, el va înştiința Adunarea Generală, iar dacă Adunarea Generală nu este în 
sesiune, pe Membrii Naţiunilor Unite, de îndată ce Consiliul de Securitate încetează 
de a se mai ocupa de acele probleme. 

Art. 13. 1. Adunarea Generală va iniţia studii şi va face recomandări în scopul: 

a. de a promova cooperarea internaţională în domeniul public şi de a încuraja dez- 
voltarea progresivă a dreptului internaţional şi codificarea lui; 

b. de a promova cooperarea internaţională în domeniile' economic, social, cultural, 
al învăţământului şi sănătăţii şi de a sprijini înfăptuirea drepturilor omului şi liber- 
tăţilor fundamentale pentru toţi, fără deosebire de rasă, sex, limbă sau religie. 

2. Celelalte răspunderi, funcţii şi puteri ale Adunării Generale referitoare la pro- 
blemele menţionate în parag. 1 b. de mai sus, sunt enunțate în Capitolele XI şi X. 

Art. 14. Sub rezerva dispoziţiilor art. 12, Adunarea Generală poate recomanda 
măsuri pentru aplanarea paşnică a oricărei situaţii, indiferent de origine, pe care o 
consideră de natură a dăuna bunăstării generale sau relaţiilor prieteneşti între naţiuni, 
inclusiv a situaţiilor rezultând dintr-o încălcare a dispoziţiilor prezentei Carte care 
enunţă Scopurile şi Principiile Naţiunilor Unite. 

Art. 15. 1. Adunarea Generală va primi şi examina rapoarte anuale şi speciale ale 
Consiliului de Securitate; aceste rapoarte vor cuprinde o dare de seamă asupra 
măsurilor pe care Consiliul de Securitate le-a hotărât sau le-a luat pentru menţinerea 
păcii şi securităţii internaţionale. 

2. Adunarea Generală va primi şi examina rapoartele celorlalte organe ale Naţiu- 
nilor Unite. 

CGE) 

Art. 23. 1. Consiliul de Securitate va fi alcătuit din cincisprezece membri ai 
Națiunilor Unite. Republica China, Franța, Uniunea Republicilor Sovietice Socia- 

liste, Regatul Unit al Marii Britanii şi al Irlandei de Nord şi Statele Unite ale Ame- 
ricii vor fi membri permanenţi ai Consiliului de Securitate. Adunarea Generală va 
alege alţi zece Membri ai Organizaţiei ca membri nepermanenţi ai Consiliului de 
Securitate, ţinând în special seama în primul rând de contribuţia Membrilor Naţiu- 
nilor Unite la menţinerea păcii şi securităţii internaţionale şi la înfăptuirea celorlalte 
scopuri ale Organizaţiei şi, de asemenea, de o repartiție geografică echitabilă. 

2. Membrii nepermanenţi ai Consiliului de Securitate vor fi aleşi pe o perioadă de 
doi ani. La prima alegere de membri nepermanenţi, după sporirea numărului de 
membri ai Consiliului de Securitate de la unsprezece la cincisprezece, doi dintre cei 
patru membri adăugaţi vor fi aleşi pe o perioadă de un an. Membrii ale căror mandate 
expiră nu vor mai putea fi realeşi imediat. 

3. Fiecare membru al Consiliului de Securitate va avea un reprezentant în 
Consiliu. 

Art. 24. 1. Spre a asigura acţiunea rapidă şi eficace a Organizaţiei, Membrii săi 
conferă Consiliului de Securitate răspunderea principală pentru menţinerea păcii şi 
securităţii internaţionale şi recunosc că, îndeplinindu-şi îndatoririle impuse de această 
răspundere, Consiliul de Securitate acţionează în numele lor. 

2. În îndeplinirea acestor îndatoriri, Consiliul de Securitate va acţiona în confor- 
mitate cu Scopurile şi Principiile Naţiunilor Unite. Puterile specifice acordate Con- 
siliului de Securitate pentru îndeplinirea acestor îndatoriri sunt definite în Capito- 
lele VI, VII, VIII şi XII. 

3. Consiliul de Securitate va supune spre examinare Adunării Generale rapoarte 
anuale şi, când va fi necesar, rapoarte speciale. 

Art. 25. Membrii Naţiunilor Unite sunt de acord să accepte şi să execute hotă- 
rârile Consiliului de Securitate, în conformitate cu prezenta Cartă. 

Art. 26. În scopul de a promova stabilirea şi menţinerea păcii şi securităţii inter- 
naţionale, fără a folosi pentru înarmări decât un minimum din resursele umane şi 
economice ale lumii, Consiliul de Securitate are sarcina de a elabora, cu ajutorul 
Comitetului de Stat-Major, prevăzut în art. 47, planuri care vor fi supuse Membrilor 
Naţiunilor Unite în vederea stabilirii unui sistem de reglementare a înarmărilor. 


Votare 

Art. 27. 1. Fiecare membru al Consiliului de Securitate va dispune de un vot. 

2. Hotărârile Consiliului de Securitate în probleme de procedură vor fi adoptate 
cu votul afirmativ a nouă membri. 

3. Hotărârile Consiliului de Securitate în toate celelalte probleme vor fi adoptate 
cu votul afirmativ a nouă membri, cuprinzând şi voturile concordante ale tuturor 
membrilor permanenţi, cu condiţia ca, în cazul hotărârilor care se adoptă în temeiul 
Capitolului VI şi al art. 52 parag. 3, o parte de la un diferend să se abţină de la votare. 


Procedură 

Art. 28. 1. Consiliul de Securitate va fi astfel organizat încât să-şi poată exercita 
funcţiile fără întrerupere. În acest scop, fiecare membru al Consiliului de Securitate 
trebuie să aibă oricând un reprezentant la Sediul Organizaţiei. 

2. Consiliul de Securitate va ţine şedinţe periodice, la care fiecare dintre membrii 
săi poate, dacă doreşte, să fie reprezentat de un membru al guvernului său ori de un 
alt reprezentant special desemnat. 

3. Consiliul de Securitate poate ţine şedinţe în alte locuri decât Sediul Organi- 
zaţiei, pe care le socotește cele mai indicate pentru a-i înlesni lucrările. 

Art. 29. Consiliul de Securitate poate înfiinţa organele subsidiare pe care le consi- 
deră necesare pentru îndeplinirea funcţiilor sale. 

Art. 30. Consiliul de Securitate va stabili propriile sale reguli de procedură, 
inclusiv modul de desemnare a Preşedintelui său. 

Art. 31. Orice membru al Naţiunilor Unite care nu este membru al Consiliului de 
Securitate poate participa, fără drept de vot, la discutarea oricărei probleme supuse 
Consiliului de Securitate, ori de câte ori acesta consideră că interesele acestui 
Membru sunt afectate în mod special. 

Art. 32. Orice membru al Naţiunilor Unite care nu este membru al Consiliului de 
Securitate sau orice Stat care nu este Membru al Naţiunilor Unite, dacă este parte 
într-un diferend examinat de Consiliul de Securitate, va fi invitat să participe, fără 
drept de vot, la discuţiile cu privire la acel diferend. Consiliul de Securitate va 
determina condiţiile pe care le consideră juste pentru participarea unui Stat care nu 
este Membru al Naţiunilor Unite. 

(...) 

Art. 61. 1. Consiliul Economic şi Social va fi alcătuit din cincizeci şi patru de 
Membri ai Naţiunilor Unite aleşi de Adunarea Generală. 

2. Sub rezerva dispoziţiilor parag. 3, optsprezece membri ai Consiliului Economic 
şi Social vor fi aleşi în fiecare an pentru o perioadă de trei ani. Un membru al cărui 
mandat expiră va putea fi reales imediat. 

3. La prima alegere după sporirea numărului de membri ai Consiliului Economic 
şi Social de la douăzeci şi şapte la cincizeci şi patru, pe lângă membrii aleşi în locul 
celor nouă membri ale căror mandate expiră la sfârşitul acelui an, vor fi aleşi încă 
douăzeci şi şapte membri. Mandatul a nouă dintre aceşti douăzeci şi şapte membri 
adăugaţi va expira după un an, iar al altor nouă membri după doi ani, potrivit dis- 
poziţiilor Adunării Generale. 

4. Fiecare membru al Consiliului Economic şi Social va avea un reprezentant în 
Consiliu. 


Funcţii şi puteri 

Art. 62. 1. Consiliul Economic şi Social poate efectua sau iniţia studii şi rapoarte 
privind probleme internaţionale în domeniile economic, social, cultural, al învăţă- 
mântului, al sănătăţii şi în alte domenii conexe şi poate face recomandări în privinţa 
tuturor acestor probleme Adunării Generale, Membrilor Naţiunilor Unite şi instituţiilor 
specializate interesate. 

2. El poate face recomandări în scopul de a promova respectarea efectivă a drep- 
turilor omului şi libertăţilor fundamentale pentru toţi. 

3. El poate pregăti, spre a fi supuse Adunării Generale, proiecte de convenţii în 
probleme de competenţa sa. 

4. El poate convoca, în conformitate cu regulile fixate de Naţiunile Unite, con- 
ferinţe internaţionale în probleme de competenţa sa. 

Art. 63. 1. Consiliul Economic şi Social poate încheia cu oricare dintre instituţiile 
la care se referă art. 57 acorduri stabilind.condiţiile în care instituţia respectivă va fi 
pusă în legătură cu Naţiunile Unite. Aceste acorduri vor fi supuse aprobării Adunării 
Generale. 

2. El poate coordona activitatea instituţiilor specializate prin consultări cu ele şi 
prin recomandări adresate acestor instituţii, precum şi prin recomandări adresate 
Adunării Generale şi Membrilor Naţiunilor Unite. 

Art. 64. 1. Consiliul Economic şi Social poate lua măsurile potrivite spre a obţine 
rapoarte periodice din partea instituţiilor specializate. El poate conveni cu Membrii 
Naţiunilor Unite şi cu instituţiile specializate spre a obţine rapoarte privind măsurile 
luate în executarea propriilor sale recomandări şi a recomandărilor Adunării Generale 
în probleme de competenţa Consiliului. 

2. El poate comunica Adunării Generale observaţiile sale asupra acestor rapoarte. 

Art. 65. Consiliul Economic şi Social poate da informaţii Consiliului de 
Securitate şi îi va da asistenţă, la cererea acestuia. 

Art. 66. 1. Consiliul Economic şi Social va îndeplini, în executarea recomandărilor 
Adunării Generale, funcţiile ce intră în competenţa sa. 

2. El poate, cu aprobarea Adunării Generale, să îndeplinească serviciile pe care i 
le-ar cere Membri ai Naţiunilor Unite sau instituţii specializate. 

3. El va îndeplini celelalte funcţii specificate în alte părţi din prezenta Cartă sau 
care îi pot fi atribuite de Adunarea Generală. 

(...) 

Art. 86. 1. Consiliul de Tutelă se va compune din următorii Membri ai Naţiunilor 
Unite: 

a. Membri care administrează teritorii sub tutelă; 

b. acei Membri desemnaţi nominal în art. 23 care nu administrează teritorii sub 
tutelă; 

c. atâţia alţi membri aleşi de Adunarea Generală pe o perioadă de trei ani, câţi vor 
fi necesari pentru ca numărul total al membrilor Consiliului de Tutelă să fie egal 
repartizat între Membrii Naţiunilor Unite care administrează şi cei care nu adminis- 
trează teritorii sub tutelă. 

2. fiecare membru al Consiliului de Tutelă va desemna o persoană cu calificare 
specială care să-l reprezinte în Consiliu. 

Art. 87. Adunarea Generală şi, sub autoritatea ei, Consiliul de Tutelă pot, în 
îndeplinirea funcţiilor lor: 

a. să examineze rapoartele supuse de autoritatea administrantă,; 

b. să primească petiţii şi să le examineze, în consultare cu autoritatea adminis- 
trantă; 

c. să organizeze vizite periodice în teritoriile respective sub tutelă, la date fixate 
de acord cu autoritatea administrantă, şi 

d. să întreprindă aceste acţiuni şi altele în conformitate cu dispoziţiile acordurilor 
de tutelă. 

Art. 88. Consiliul de Tutelă va elabora un chestionar privitor la progresul locuito- 
rilor din fiecare teritoriu sub tutelă în domeniile politic, economic, social şi al 
educaţiei; autoritatea administrantă a fiecărui teritoriu sub tutelă care intră în com- 
petenţa Adunării Generale va înainta acesteia un raport anual pe baza chestionarului 
menţionat. 

Art. 89. 1. Fiecare membru al Consiliului de Tutelă dispune de un vot. 

2. Hotărârile Consiliului de Tutelă vor fi adoptate cu majoritatea voturilor mem- 
brilor prezenţi. 

C...) 

Art. 92. Curtea Internațională de Justiție va fi organul judiciar principal al 
Națiunilor Unite. Ea va funcționa în conformitate cu Statutul anexat, care este stabilit 
pe baza statutului Curții Permanente de Justiţie Internaţională şi face parte integrantă 
din prezenta Cartă. 

Art. 93. 1. Toţi Membrii Naţiunilor Unite sunt ipso facto părţi la Statutul Curţii 
Internaţionale de Justiţie. 

2. Un stat care nu este Membru al Naţiunilor Unite poate deveni parte la Statutul 
Curţii Internaţionale de Justiţie în condiţii care urmează a fi determinate, pentru 
fiecare caz în parte, de către Adunarea Generală, la recomandarea Consiliului de 
Securitate. 

Art. 94. 1. Fiecare Membru al Naţiunilor Unite se obligă să se conformeze 
hotărârii Curţii Internaţionale de Justiţie în orice cauză la care este parte. 

2. Dacă oricare dintre părţile la o cauză nu va executa obligaţiile ce-i revin în 
temeiul unei hotărâri a Curţii, cealaltă parte se va putea adresa Consiliului de Secu- 
ritate care poate, în caz că socoteşte necesar, să facă recomandări sau să hotărască 
măsurile de luat pentru aducerea la îndeplinire a hotărârii. 

Art. 95. Nici o dispoziţie din prezenta Cartă nu va împiedica pe Membrii 
Naţiunilor Unite să încredinţeze rezolvarea diferendelor lor altor tribunale, în temeiul 
unor acorduri deja în vigoare sau care ar putea fi încheiate în viitor. 

(...) 

Art. 97. Secretariatul va cuprinde un secretar general şi personalul de care 
Organizaţia va avea nevoie. Secretarul general va fi numit de Adunarea Generală la 
recomandarea Consiliului de Securitate. El va fi cel mai înalt funcţionar administrativ 
al Organizaţiei. 

Art. 98. Secretarul general va acţiona în această calitate la toate şedinţele 
Adunării Generale, ale Consiliului de Securitate, ale Consiliului Economic şi Social 
şi ale Consiliului de Tutelă. El va îndeplini orice alte funcţii ce-i sunt încredințate de 
aceste organe. Secretarul general va prezenta Adunării Generale un raport anual 
asupra activităţii Organizaţiei. 

Art. 99. Secretarul general poate atrage atenţia Consiliului de Securitate asupra 
oricărei probleme care, după părerea sa, ar putea pune în primejdie menţinerea păcii 
şi securităţii internaţionale. 

Art. 100. În îndeplinirea îndatoririlor lor, secretarul general şi personalul nu vor 
solicita şi nici nu vor primi instrucţiuni de la vreun guvern sau de la vreo autoritate 
exterioară Organizaţiei. Ei se vor abţine de la orice act incompatibil cu situaţia lor de 
funcţionari internaţionali, răspunzători numai faţă de Organizaţie. 

Art. 101. 1. Personalul va fi numit de secretarul general, potrivit regulilor stabilite 
de Adunarea Generală. 

2. Un personal corespunzător va fi afectat în mod permanent Consiliului Eco- 
nomic şi Social, Consiliului de Tutelă, şi, dacă este cazul, altor organe ale Naţiunilor 
Unite. Acest personal va face parte din Secretariat. 

3. Considerentul precumpănitor la recrutarea şi stabilirea condiţiilor de serviciu 
ale personalului trebuie să fie necesitatea de a se asigura Organizaţiei serviciile unui 
personal care să posede cele mai înalte calităţi de muncă, de competenţă şi de 
integritate. Se va ţine seama în modul cuvenit de importanţa recrutării personalului 
pe cea mai largă bază geografică posibilă. 


(...) 
Anexa 2 

Statutul Consiliului Europei, Londra, 1949 
(...) 


Capitolul I. Scopul Consiliului Europei 


Art. 1. a) Scopul Consiliului Europei este de a realiza o mai mare unitate între 
membrii săi pentru salvgardarea şi realizarea idealurilor şi principiilor care sunt 
moştenirea lor comună şi pentru facilitarea progresului lor economic şi social. 

b) Acest scop va fi promovat prin organele consiliului, prin discutarea chestiu- 
nilor de interes comun şi prin încheierea de acorduri şi adoptarea unor acţiuni 
comune în domeniile economic, social, cultural, ştiinţific, juridic şi administrativ, 
precum şi prin salvgardarea şi respectarea pe mai departe a drepturilor şi libertăţilor 
fundamentale ale omului. 

c) Participarea membrilor la lucrările Consiliului Europei nu va afecta activitatea 
acestora în cadrul ONU şi a altor organizaţii sau uniuni internaţionale la care ele sunt 
părţi. 

d) Chestiunile referitoare la apărarea naţională nu ţin de competenţa Consiliului 
Europei. 


Capitolul II. Componenţa 


Art. 2. Membrii Consiliului Europei sunt părţile la acest Statut. 

Art. 3. Fiecare membru al Consiliului Europei trebuie să accepte principiile 
statului de drept şi principiul în virtutea căruia fiecare persoană aflată sub jurisdicţia 
sa trebuie să se bucure de drepturile şi libertăţile fundamentale ale omului. 

Fiecare membru trebuie să se angajeze să colaboreze, în mod sincer şi efectiv, la 
realizarea scopului Consiliului conform definiţiei acestuia din Cap. I. 

Art. 4. Orice stat european, considerat ca fiind capabil de a se conforma preve- 
derilor art. 3 şi având voinţa de a le realiza, poate fi invitat de către Comitetul Miniş- 
trilor să devină membru al Consiliului Europei. Orice stat astfel invitat va deveni 

membru în momentul depunerii, în numele său, la Secretarul general, a unui 
instrument de aderare la prezentul Statut. 

Art. 5. a) În circumstanţe speciale, o ţară europeană considerată ca fiind capabilă a 
se conforma prevederilor art. 3 şi având dorinţa de a le pune în practică poate fi invitată 
de către Comitetul Miniştrilor să devină membru asociat al Consiliului Europei. Orice 
ţară astfel invitată va deveni membru asociat la depunerea, în numele său, la Secretarul 
general, a unui instrument de acceptare a prezentului Statut. Un membru asociat este 
îndreptăţit să fie reprezentat numai în cadrul Adunării Consultative. 

b) Termenul de «membru» folosit în acest Statut se referă şi la membrii asociaţi, 
cu excepţia cazurilor când este folosit în legătură cu reprezentarea în Comitetul 
Miniştrilor. 

(...) 


Capitolul IV. Comitetul Miniştrilor 


Art. 13. Comitetul Miniştrilor este organul competent să acţioneze în numele 
Consiliului Europei în conformitate cu art. 15 şi 16. 

Art. 14. Fiecare membru are câte un reprezentant în Comitetul Miniştrilor şi 
fiecare reprezentant dispune de un vot. Reprezentanţii în Comitetul Miniştrilor sunt 
miniştrii afacerilor externe. Atunci când un ministru al afacerilor externe nu este în 
măsură să participe sau dacă alte circumstanţe recomandă acest lucru, poate fi desem- 
nat un supleant care să acţioneze în locul său. Acesta va fi, în măsura posibilului, un 
membru al guvernului ţării sale. 

Art. 15. a) Comitetul Miniştrilor examinează, la recomandarea Adunării Consul- 
tative sau din proprie iniţiativă, măsurile adecvate pentru realizarea scopului Consi- 
liului Europei, inclusiv încheierea de convenţii şi acorduri şi adoptarea de către 
guverne a unei politici comune referitoare la chestiuni specifice. 

b) Concluziile Comitetului Miniştrilor pot fi formulate, dacă este cazul, ca reco- 
mandări adresate guvernelor. Comitetul poate invita guvernele membrilor să-i facă 
cunoscute măsurile luate cu privire la o atare recomandare. 

Art. 16. Cu excepţia competenţelor Adunării Consultative, astfel cum sunt 
definite la art. 24, 28, 30, 32, 33 şi 35, Comitetul Miniştrilor va decide, cu efect 
obligatoriu, asupra tuturor chestiunilor referitoare la organizarea şi la aranjamentele 
interne ale Consiliului Europei. Comitetul Miniştrilor va adopta reglementările finan- 
ciare şi administrative necesare. 

Art. 17. Comitetul Miniştrilor poate să înfiinţeze, în orice scop, pe care îl consi- 
deră necesar, comitete sau comisii cu caracter consultativ sau tehnic. 


(...) 
Capitolul VI. Secretariatul 


Art. 36. a) Secretariatul este compus dintr-un Secretar general, un Secretar 
general adjunct şi personalul necesar. 

b) Secretarul general şi Secretarul general adjunct sunt desemnaţi de Adunarea 
Consultativă, la recomandarea Comitetului Miniştrilor. 

c) Ceilalţi membri ai Secretariatului sunt numiţi de către Secretarul general, con- 
form regulamentului administrativ. 

d) Nici un membru al Secretariatului nu poate deţine o funcţie remunerată de 
către un guvern, nu poate fi membru al Adunării Consultative sau al unui parlament 
naţional sau nu poate îndeplini activităţi incompatibile cu atribuţiile sale. 

e) Fiecare membru al Secretariatului trebuie să facă o declaraţie solemnă prin care 
să-şi afirme ataşamentul față de Consiliul Europei şi hotărârea sa de a îndeplini 
atribuţiile sale, în mod conştiincios, neinfluenţat de vreun considerent de ordin naţio- 
nal, de a nu solicita sau accepta instrucţiuni, în legătură cu exercitarea funcţiilor sale, 
de la nici un guvern sau altă autoritate din afara consiliului, precum şi de a se abţine 
de la orice act incompatibil cu statutul său de funcţionar internaţional răspunzător 
numai în faţa consiliului. Secretarul general şi Secretarul general adjunct vor face 
această declaraţie în faţa comitetului, iar ceilalţi membri, în faţa Secretarului general. 

f) Fiecare membru trebuie să respecte caracterul exclusiv internaţional al func- 
ţiilor Secretarului general şi ale personalului Secretariatului şi să se abţină de a-i 
influenţa în exercitarea funcţiilor sale. 

Art. 37. a) Secretariatul este situat la sediul consiliului. 

b) Secretarul general răspunde de activitatea Secretariatului în faţa Comitetului 
Miniştrilor. El oferă, în special Adunării Consultative, sub rezerva art. 38 d), ser- 
viciile administrative şi altă asistenţă de care aceasta ar avea nevoie. 


C) 


Anexa 3 
Tratatul Atlanticului de Nord, Washington, 1949 
C.) 


Art. 1. Părţile se angajează ca, aşa cum se stipulează în Carta ONU, să regle- 
menteze prin mijloace paşnice toate diferendele internaţionale în care ele ar putea fi 
implicate, în aşa fel ca pacea şi securitatea internaţională, precum şi justiţia, să nu fie 
puse în pericol şi să se abţină în relaţiile lor internaţionale de a recurge la forță sau la 
ameninţarea cu folosirea forţei, în orice modalitate incompatibilă cu scopurile 
Naţiunilor Unite. 

Art. 2. Părţile vor contribui la dezvoltarea relaţiilor internaţionale paşnice şi 
amicale, consolidându-şi instituţiile libere, asigurând o mai bună înţelegere a prin- 
cipiilor pe care sunt fondate aceste instituţii, favorizând condiţiile adecvate pentru a 
asigura stabilitatea şi bunăstarea. Ele se vor strădui să elimine orice opoziţie în 
politica lor economică internaţională şi vor încuraja colaborarea economică între 
oricare dintre ele sau între toate. 

Art. 3. Cu scopul de a asigura în mod cât mai eficient înfăptuirea obiectivelor 
prezentului Tratat, părţile, acţionând în mod individual sau colectiv, într-o manieră 
continuă şi efectivă prin dezvoltarea mijloacelor proprii şi acordându-şi reciproc 
asistenţă, vor menţine şi întări capacitatea lor individuală şi colectivă de a rezista 
unui atac armat. 

Art. 4. Părţile se vor consulta de fiecare dată când, după părerea uneia dintre ele, 
integritatea teritorială, independenţa politică sau securitatea uneia dintre Părţi ar fi 
ameninţată. 

Art. 5. Părţile convin că un atac armat contra uneia sau mai multora din ele, care 
ar surveni în Europa sau în America de Nord, va fi considerat ca fiind îndreptat 
împotriva tuturor Părţilor şi, în consecinţă, ele convin că, dacă un astfel de atac s-ar 
produce, fiecare din ele, în exercitarea dreptului la autoapărare individuală sau colec- 
tivă, recunoscut de art. 51 al Cartei Naţiunilor Unite, va ajuta Partea sau Părţile ata- 
cate, întreprinzând, totodată, individual şi în acord cu celelalte Părţi, acea acţiune pe 
care o va considera necesară, inclusiv folosirea forţei armate, pentru a restabili şi 
asigura securitatea în regiunea Atlanticului de Nord. 

Orice atac armat de această natură şi orice măsură luată în consecinţă vor fi aduse 
imediat la cunoştinţă Consiliului de Securitate. Aceste măsuri vor înceta în momentul 
când Consiliul de Securitate va lua măsurile necesare pentru restabilirea şi menţi- 
nerea păcii şi securităţii internaţionale. 

(...) 

Art. 7. Prezentul Tratat nu afectează şi nu va fi interpretat a afecta în vreun fel 
drepturile şi obligaţiile ce decurg din Cartă pentru Părţile ce sunt membre ale Naţi- 
unilor Unite sau responsabilităţile primordiale ale Consiliului de Securitate în menţi- 
nerea păcii şi securităţii internaţionale. 

Art. 8. Fiecare din Părţi declară că nici unul din angajamentele internaţionale 
aflate în vigoare între state nu este în contradicţie cu dispoziţiile prezentului Tratat şi 
îşi asumă obligaţia de a nu subscrie la nici un angajament internaţional care ar fi în 
contradicţie cu Tratatul. 

Art. 9. Prin prezenta dispoziţie, Părţile stabilesc un Consiliu în care va fi repre- 
zentată fiecare din ele, pentru a examina problemele referitoare la aplicarea Trata- 
tului. Consiliul va fi organizat în aşa fel încât să se poată întruni rapid, în orice 
moment. El va constitui organismele subsidiare care ar putea fi necesare; în mod 
deosebit, el va stabili imediat un comitet de apărare, care va recomanda măsurile de 
luat în aplicarea art. 3 şi 5. 

Art. 10. Părţile pot, prin acord unanim, să invite a adera la Tratat orice alt stat 
european, susceptibil să favorizeze dezvoltarea principiilor prezentului Tratat şi să 
contribuie la securitatea regiunii Atlanticului de Nord. Orice stat astfel invitat poate 
deveni Parte la Tratat, prin depunerea instrumentelor sale de aderare la Guvernul 
Statelor Unite ale Americii. Acesta va informa pe fiecare din Părţi despre depunerea 
fiecărui instrument de aderare. 


(...) 

Alte subiecte de drept internaţional 
şi entităţi care se manifestă pe plan internaţional 


10.1. Vaticanul 


- Este un subiect atipic de drept internaţional care întruneşte doar o parte din 
caracteristicile statalității. 

- Până în 1870 Vaticanul a existat ca stat. 

- În anul 1870, odată cu includerea Romei în cadrul statului unitar italian, Vati- 
canul îşi încetează existenţa statală. 

- Prin acordurile de la Laterano (1929), statul italian recunoaşte proprietatea 
exclusivă şi jurisdicţia suverană a Vaticanului asupra a 44 ha din teritoriul Romei, 
inviolabilitatea sa, precum şi dreptul de reprezentare diplomatică (prin nunţii papali). 

- Un nou tratat între Italia şi Vatican, care înlocuieşte aranjamentele din 1929, 
este încheiat la 18 februarie 1984. În noul tratat se consacră abolirea „relaţiilor 
speciale” instituite prin Tratatul de la Laterano, Biserica catolică şi statul italian fiind 
acum „independente şi suverane”, catolicismul încetând a mai fi religia oficială a 
Italiei, iar predarea religiilor în şcolile italiene devenind facultativă. La 1 februarie 
2001, Papa Ioan Paul al II-lea promulgă noua Lege fundamentală a Statului Vatican. 

- Vaticanul încheie tratate internaţionale (mai ales concordate), este membru sau 
observator la organizaţii internaţionale, conferinţe internaţionale etc. 

- Se consideră că deşi este un subiect de drept internaţional, personalitatea sa juri- 
dică statală nu este deplină (nu întruneşte toate elementele deplinei statalităţi): 

e exercită jurisdicție suverană, dar nu are suveranitate deplină 

e are organizare administrativă în probleme religioase, dar serviciile publice 
aparţin statului italian 

e cetăţenia Vaticanului este specială şi funcţională (se dobândeşte în condiţii 
determinate de rang şi domiciliu şi se pierde la dispariţia acestor condiţii fără ca să 
fie afectată cetăţenia originară). 


10.2. Ordinul Suveran Militar de Malta 


- Este un subiect atipic de drept internaţional 

- Ordinul Suveran Militar de Malta (denumirea oficială: Ordinul Suveran, Militar, 
Ospitalier al Sfântului loan de Ierusalim, de Rodos şi de Malta) a fost înfiinţat în 
anul 1099, la Ierusalim, cu scopul de a oferi ospitalitate şi asistenţă militară pelerinilor 
la Locurile Sfinte. Recunoscut ca organizaţie autonomă prin Bula papală din 1113 a 
papei Pascal al II-lea şi, apoi, în timpul cruciadelor, ca ordin cavaleresc, Ordinul se sta- 
bileşte mai întâi în Cipru (1291), după ocuparea Acrei de către musulmani, şi apoi în 
Rodos (1310), prilej cu care dobândeşte „suveranitate teritorială” asupra insulei. 

- După ocuparea, în 1523, a Rodosului de către turci, Ordinul preia, în anul 1530, 
posesiunea Maltei, cu aprobarea papei Clement al VII-lea, angajându-se să menţină o 
neutralitate ocazională în caz de război între creştini. 

- În anul 1798, Napoleon ocupă insula, îndepărtându-i pe membrii Ordinului, iar 
în 1802, noii ocupanţi englezi impun prin Tratatul de la Amiens ca membrii Ordi- 
nului să nu mai poată să-şi exercite suveranitatea asupra insulei. Din 1834 Ordinul se 
stabileşte la Roma, unde posedă, cu regim de extrateritorialitate, Palatul Magistral 
şi Villa Marelui Maestru. Din 1998, în urma unui acord semnat cu Malta, dobân- 
deşte, în regim de extrateritorialitate, Fortul Sant Angelo de pe insulă. 

- Ordinul este recunoscut ca subiect de drept internaţional, întreţinând relaţii 
diplomatice cu 104 state de pe toate continentele. 

- Are calitatea de observator permanent la ONU din 1994, având delegaţii per- 
manente la oficiile ONU din Geneva, New York, Paris, Roma şi Viena şi delegaţi pe 
lângă Consiliul Europei şi Comisia UE. 

- Ordinul este condus de un Mare Maestru care conduce Ordinul asistat de Con- 
siliul Suveran (guvernul), ai cărui membri sunt aleşi de către Adunarea Supremă 
(cu rol de parlament), formată din toţi cavalerii Ordinului din diverse ţări şi care se 
convoacă o dată la 5 ani. Membrul Consiliului Suveran numit Marele Cancelar are 
atribuţii de prim-ministru şi ministru de externe. 


Notă: * Ordinul dispune de o Cartă Constituţională, aprobată de Sfântul Scaun şi de 
un Cod al Ordinului, revizuit în 1997 
* Problemele juridice sunt date în competența unui Consiliu Consultativ Juridic 
* Ordinul posedă tribunalele proprii şi o Curte de Conturi ce controlează 
veniturile şi cheltuielile 
* România a stabilit relaţii diplomatice la nivel de legaţie din 1932, acestea 
fiind întrerupte în 1948 şi reluate la 21 mai 1991, pe baza unui protocol care a 
ridicat rangul de reprezentare de la legaţie la ambasadă. 


10.3. Popoarele şi mişcările de eliberare naţională 


- După al doilea război mondial, odată cu declanşarea procesului de decolonizare, 
se recunoaşte calitatea de subiect de drept internaţional mişcărilor de eliberare 
naţională. 

- Noţiunea de «popor» este introdusă în dreptul internaţional prin Carta ONU, iar 
calitatea de subiect de drept internaţional prin afirmarea principiului autodeter- 
minării popoarelor, ca principiu de drept internaţional. De asemenea, această 
recunoaştere s-a realizat şi în cadrul Organizaţiei Unităţii Africane (OUA). 

- Caracteristici ale conceptului de «popor»: 

e entitate socială clar determinată, cu trăsături proprii 

e să aibă legătură cu un teritoriu, chiar dacă a fost înlăturat ilicit de pe acel teritoriu. 

- Minoritățile naţionale nu constituie popoare şi nu pot fi subiecte ale dreptului la 
autodeterminare. 

- Condiţii de recunoaştere a mişcărilor de eliberare naţională: 

e există create organe proprii de conducere reprezentative, care exercită funcţii 
de putere publică (autoritate efectivă) asupra unui teritoriu 

e teritoriu eliberat (care să reprezinte o parte însemnată din întregul teritoriu) 

e forţe organizate care să aibă potenţialul de a duce până la capăt lupta de eli- 
berare. 

Unii autori adaugă acestora condiţia legitimităţii luptei. 

- Drepturi: 

e dreptul de a desfăşura acţiuni de emancipare naţională (pe cale paşnică sau prin 
folosirea forţei) 

e dreptul la autoapărare 

e principiul neintervenţiei 

e dreptul ca forţelor lor armate să li se aplice regulile dreptului internaţional uma- 
nitar 

e dreptul de reprezentare diplomatică (activă şi pasivă) 

e dreptul de participare cu statut de observator la lucrările organizaţiilor interna- 
tionale. 

Sfera de exercitare a acestor drepturi are un caracter limitat (nu este echivalentă 
cu plenitudinea drepturilor statului, fiind acordată cu finalitatea transformării în stat) 
şi tranzitoriu (până la dobândirea independenței şi crearea statului nou, cu perso- 
nalitate juridică deplină). 


10.4. Organizațiile internaționale neguvernamentale 


- Definiție = o asociație internațională fără scop lucrativ, constituită de/din per- 
soane fizice sau juridice de drept intern având naționalități diferite, în conformitate 
cu dreptul intern al statului pe al cărui teritoriu îşi are sediul şi care îşi desfăşoară 
activitatea în mai multe state. 

- De cele mai multe ori, ele sunt considerate de state ca asociaţii de drept intern. 
În ultimii ani, unele ONG-uri internaţionale sunt invitate la activităţi ale unor orga- 
nizaţii interguvernamentale, cu condiţia ca statutul celor din urmă să prevadă posi- 
bilitatea unei astfel de participări. 

- În domeniul drepturilor omului, unele organizaţii internaţionale neguvernamentale 
au o influenţă crescândă, ceea ce justifică aprecierea lor ca grupuri de presiune inter- 
naţională. 

- Deşi unele ONG-uri internaţionale (cum ar fi Comitetul Internaţional al Crucii 
Roşii) deţin un rol influent în plan internaţional, inclusiv prin influențarea procesului 
de creare a dreptului internaţional, acest tip de entitate nu este considerat subiect 
de drept internaţional. 


10.5. Societăţile transnaţionale (STN) 


- Conform unei definiţii din 1977 a Institutului de drept internaţional, societăţile 
transnaţionale sunt „întreprinderi formate dintr-un centru de decizie localizat într-o 
ţară şi centre de activitate înzestrate sau nu cu personalitate juridică proprie, situate 
în una sau mai multe ţări (...)”. 

- Există o serie de criterii ce pot fi avute în vedere pentru caracterizarea unei 
societăţi transnaţionale: 

e criteriul extrateritorialităţii (desfăşurarea activităţii şi plasarea structurilor firmei 
în mai multe state) este cel mai important 

e criteriul cifrei de afaceri (nivelul milioanelor de dolari) 

criteriul producţiei (diversificată) etc. 

- Spre deosebire de ONG-urile internaţionale, societăţile transnaţionale au scop 
lucrativ. 

- Dificultăţile apar în ceea ce priveşte statutul juridic al STN, cărora li se pot 
aplica reglementări juridice diferite în fiecare ţară în care activează, care pot fi chiar 
opuse şi pot împiedica STN să-şi desfăşoare activitatea. 

- Instrumentul de mijlocire a raporturilor concrete ale STN cu statele în care îşi 
desfăşoară activitatea este contractul de stat (cu privire la furnizarea de bunuri, ser- 
vicii, concesionarea în vederea exploatării unor bogății naturale ale statului, lucrări 
publice, împrumuturi etc.). 

Aceste acorduri cuprind atât elemente de drept privat (comercial), cât şi de drept 
internaţional (mai ales din punct de vedere formal). Controversa este legată de 
dreptul care le este aplicabil: 

e opinia dominantă este că dreptul aplicabil ar fi dreptul intern al statului con- 
tractant 

e o altă opinie (mai ales în doctrina juridică americană) afirmă că dreptul aplicabil 
ar fi dreptul internaţional public 

e opinia de a nu se supune contractul de stat unui anumit sistem de drept sau de a 
considera aplicabile principiile generale de drept. 

Ultimele două soluţii vizează sustragerea regimului juridic al STN de sub inci- 
denţa dreptului naţional al statului contractant şi ridicarea contractelor de stat la nive- 
lul unor cvasi-tratate. În special a doua soluţie ar echivala, pe cale de consecință, 
cu recunoaşterea calităţii de subiect de drept internaţional pentru STN, ceea ce 
nu corespunde realităţii juridice. 

e o altă soluţie ar fi aplicarea metodei conflictului de legi (din dreptul internaţio- 
nal privat) pentru determinarea dreptului aplicabil, în fiecare caz, contractelor de stat. 

- Au existat şi o serie de încercări de reglementare internaţională a activită- 
ţilor STN (coduri de conduită cu caracter obligatoriu sau facultativ) în cadrul ONU 
(ECOSOC, UNCTAD, ONUDI, OIM), al UE, Pactului Andin, OCDE. 

- STN nu sunt considerate subiecte de drept internaţional. 


10.6. Poziţia individului în dreptul internaţional 


- Problema calităţii de subiect de drept internaţional a persoanei fizice, deosebit 
de disputată în doctrină, a fost ridicată încă din perioada interbelică, având printre 
primii susţinători pe G. Scelle, autorul teoriei „solidariste”. Potrivit acesteia, statul, 
ca persoană juridică, reprezintă o ficţiune, singura realitate fiind reprezentată de 
persoana fizică luată individual şi relaţiile interindividuale bazate pe o aşa-numită 
solidaritate „socială” (relaţiile internaţionale devin relaţii între indivizi şi grupuri 
de indivizi). 

- În prezent, pentru argumentarea tezei „individul — subiect de drept internaţional” 
se invocă următoarele considerente: 

e individul este subiect al răspunderii penale în dreptul internaţional: 

a) pentru fapte considerate infracţiuni în convenţii internaţionale (se argumen- 
tează în sens contrar, că de fapt, în acest caz, persoanele sunt sancţionate în temeiul 
legilor interne şi rămân sub jurisdicţia internă a statului); 

b) pentru genocid, crime de război, contra umanităţii şi păcii, având şi calitate 
procesuală în faţa instanţelor penale internaţionale (se argumentează în sens contrar 
că această răspundere penală este o consecinţă a voinţei statelor, judecata făcându-se 
de către instanţe internaţionale, create ca rezultat al acţiunii comune a statelor). 

e individul este destinatar direct al unor norme din convenţii internaţionale 

e individului i se recunoaşte calitatea de parte în proceduri derulate în faţa 
unor instanţe internaţionale, putând chiar declanşa acţiuni (în cadrul sistemului 
european şi intraamerican de protecţie a drepturilor omului, în faţa Curţii Europene 
de Justiţie). 

- În aceste ultime două cazuri mai sus menţionate se argumentează în sens contrar 
că, de fapt, valorificarea acestor drepturi se face datorită statelor, ca urmare şi 
subsecvent exercitării voinţei suverane a statului. 

- În consecinţă, individul, neputând avea personalitate juridică internaţională 
deplină, nu ar fi decât beneficiarul mediat, destinatar al normei de drept interna- 
tional. Pentru a fi considerat subiect de drept internaţional individul ar trebui să fie, 
concomitent, nu doar destinatar, ci şi creator al normei, rol nerecunoscut individului. 

- Cu toate acestea, problema discutată nu este pe deplin clarificată, eventuale 
evoluţii ulterioare neputând fi excluse de plano. Individului nu-i poate fi ignorat 
beneficiul existent şi palpabil al unui anumit statut în dreptul internaţional. Prin 
intermediul statului, care nu poate fi conceput decât ca un mecanism funcţional de 
organizare a societăţii umane, şi nu ca o barieră, indivizii participă şi la crearea 
dreptului internaţional. Nu pot fi, de asemenea, ignorate evoluţiile de la nivelul drep- 
tului european, în care persoana fizică este recunoscută ca subiect de drept, alături de 
state şi alte persoane juridice. Totodată, ca efect al globalizării, prin intermediul 
reţelelor sociale transnaţionale şi al ONG-urilor internaţionale, individul exercită un 
rol tot mai influent în orientarea presiunilor asupra nivelului normativ internaţional, 


internaţional al persoanei fizice este în creştere. 

Anexa 1 


Tratatul între Sfântul Scaun şi Italia, Laterano, 1929 


C...) 

Art. 2. Italia recunoaşte suveranitatea Sfântului Scaun în domeniul internațional 
ca atribut inerent naturii sale, în conformitate cu tradiția sa şi cu exigenţele misiunii 
sale în lume. 

Art. 3. Italia recunoaşte Sfântului Scaun deplina proprietate şi exclusiva şi 
absoluta autoritate şi jurisdicție suverană asupra Vaticanului, aşa cum este actual- 
mente constituit, cu toate competențele şi dotările sale, creându-se astfel Cetatea 
Vaticanului, pentru scopurile speciale şi cu modalităţile prevăzute de prezentul 
Tratat. Granițele acestei Cetăți sunt indicate în Harta care constituie Anexa 1 la 
prezentul Tratat, din care face parte integrantă. 

Rămâne pe de altă parte înţeles că piaţa San Pietro, deşi făcând parte din Cetatea 
Vaticanului, va continua să fie în mod normal deschisă publicului şi supusă com- 
petenţelor polițienești ale autorităţilor italiene, care se vor opri la baza scării Basilicii 
cu toate că aceasta continuă să fie destinată cultului public; autorităţile italiene se vor 
abţine prin urmare să urce scările în Basilica, în afară de situaţia în care sunt invitate 
să intervină de către autorităţile competente. 

Când Sfântul Scaun, în vederea unor ceremonii speciale, va crede de cuviinţă să 
închidă temporar piaţa Sfântul Petru, liberului tranzit al publicului, autorităţile ita- 
liene, mai puţin cazurile în care ar fi invitate de către autorităţile competente să 
rămână, se vor retrage dincolo de liniile externe ale colonadei berniniene şi prelun- 
girilor acestora. 

Art. 4. Suveranitatea şi jurisdicţia exclusivă, pe care Italia o recunoaşte Sfântului 
Scaun asupra Cetăţii Vaticanului, înseamnă că în interiorul acesteia din urmă nu va 
putea să existe nici o ingerinţă din partea Guvernului Italian şi că nu va exista altă 
autoritate decât cea a Sfântului Scaun. 

(...) 

Art. 6. Italia va acţiona, prin acordurile necesare cu instituţiile interesate, pentru 
ca Cetăţii Vaticanului să-i fie asigurată o dotare corespunzătoare de apă şi canalizare. 

Va asigura, pe de altă parte, comunicarea cu calea ferată a Statului, prin construi- 
rea unei staţii de cale ferată în Cetatea Vaticanului, în locul indicat în Hartă (Anexa 1) 
şi prin circulaţia de vehicule proprii ale Vaticanului pe căile ferate italiene. 

Va asigura, de asemenea, legăturile directe, inclusiv cu celelalte State, a servi- 
ciilor telegrafice, telefonice, radiotelegrafice, radiotelefonice şi poştale ale Cetăţii 
Vaticanului. 

Se va ocupa, de asemenea, şi de coordonarea celorlalte servicii publice. 

(...) 

Art. 8. Italia, considerând sacră şi inviolabilă persoana Suveranului Pontif, 
declară că atentatul împotriva Sa şi instigarea la comiterea acestuia sunt supuse ace- 
loraşi pedepse stabilite pentru atentatul şi instigarea la comiterea acestuia împotriva 
persoanei Regelui. 

Ofensele şi injuriile publice comise pe teritoriul italian împotriva persoanei Suve- 
ranului Pontif prin discursuri, fapte şi scrieri sunt pedepsite la fel precum ofensele şi 
injuriile aduse persoanei Regelui. 

Art. 9. În conformitate cu normele dreptului internaţional sunt subiecte ale 
suveranităţii Sfântului Scaun toate persoanele cu reşedinţa stabilă în Cetatea Vati- 
canului. Această reşedinţă nu se pierde prin simplul fapt al unei locuinţe temporare în 
altă parte, neacompaniată de pierderea locuinţei din Cetate sau de alte circumstanţe 
care dovedesc abandonarea respectivei reședințe. 

Încetând să mai fie subiecte ale suveranităţii Sfântului Scaun, persoanele men- 
ţionate la paragraful precedent, atunci când conform legii italiene, independent de 
circumstanţele de fapt amintite mai sus, nu se consideră a avea altă cetăţenie, vor fi 
considerate cetăţeni italieni. 

Acestor persoane, pe perioada în care sunt subiecte ale suveranităţii Sfântului 
Scaun, pe teritoriul italian le vor fi aplicabile, chiar şi în domeniile în care trebuie 
respectată legea personală (atunci când nu sunt reglementate de norme emanate de la 


Cursul 10 143 


Sfântul Scaun) normele legislaţiei italiene, iar atunci când este vorba de o persoană 
care se consideră a avea o altă cetăţenie, normele Statului căruia aparţine aceasta. 

(...) 

Art. 12. Italia recunoaşte Sfântului Scaun dreptul de legaţie activă şi pasivă 
conform regulilor generale ale dreptului internaţional. 

Trimişii guvernelor externe pe lângă Sfântul Scaun continuă să beneficieze în 
Regat de toate prerogativele şi imunităţile care privesc agenţii diplomatici conform 
dreptului internaţional şi sediile lor vor putea să continue să rămână pe teritoriul 
italian bucurându-se de imunităţile de care beneficiază conform dreptului interna- 
tional chiar dacă Statele lor nu au raporturi diplomatice cu Italia. 

Rămâne înţeles că Italia se angajează să lase întotdeauna şi în orice situaţie liberă 
corespondenţă tuturor Statelor, inclusiv a celor beligerante, către Sfântul Scaun şi 
viceversa, precum şi accesul liber al Episcopilor din toată lumea la Scaunul Apostolic. 

Înaltele Părţi contractante se angajează să stabilească între ele raporturi diplomatice 
normale, prin acreditarea unui Ambasador italian pe lângă Sfântul Scaun şi a unui Nun- 
ţiu pontifical pe lângă Italia, care va fi Decanul Corpului Diplomatic, conform drep- 
tului cutumiar recunoscut de Congresul de la Viena cu actul din 9 iunie 1815. 

Prin efectul recunoscutei suveranităţi şi fără prejudicierea celor stipulate în 
succesivul art. 19, diplomaţii Sfântului Scaun şi curierii trimişi în numele Suve- 
ranului Pontif se bucură pe teritoriul italian, chiar şi pe timp de război, de acelaşi 
tratament datorat diplomaților şi curierilor cabinetelor celorlalte guverne externe, 
conform normelor dreptului internaţional. 

(...) 

Art. 24. Sfântul Scaun, referitor la suveranitatea de care beneficiază şi în 
domeniul internaţional, declară că Aceasta doreşte să rămână şi va rămâne străin de 
competiţiile temporale dintre celelalte State şi în cadrul Congreselor internaţionale 
convocate cu un astfel de scop, mai puţin atunci când părţile adverse fac apel simul- 
tan la misiunea sa de pace, rezervându-şi dreptul de a pune în valoare puterea sa 
morală şi spirituală. 

Drept consecinţă, Cetatea Vaticanului va fi întotdeauna şi în orice caz considerată 
teritoriu neutru şi inviolabil. 


(...) 


Anexa 2 


Proiectul Acordului Interimar pentru Pace 
şi Autoguvernare în Kosovo, Rambouillet, 
varianta din 23 februarie 1999 


Părţile prezentului Acord, 

Convinse de necesitatea unei soluţionări paşnice şi politice în Kosovo, ca o pre- 
condiţie pentru stabilitate şi democraţie, 

Decise să stabilească un climat paşnic în Kosovo, 

Reafirmându-și ataşamentul faţă de scopurile şi principiile ONU, precum şi 
ale OSCE, inclusiv ale Actului Final de la Helsinki şi ale Cartei de la Paris 
pentru o nouă Europă [s.n.] 

Reamintind angajamentul comunităţii internaţionale faţă de suveranitatea şi 
integritatea teritorială a Republicii Federale Iugoslavia [s.n.], 

Reamintind elementele/principiile de bază adoptate de Grupul de Contact la 
reuniunea sa ministerială din Londra din 29 ianuarie 1999, 

Recunoscând necesitatea unei autoguvernări democratice a Kosovo, inclusiv 
deplina participare a membrilor tuturor comunităţilor naţionale în mecanismul 
de luare a deciziilor cu caracter politic, 

Dorind să asigure protecţia drepturilor omului pentru toate persoanele din 
Kosovo, precum şi a drepturilor membrilor tuturor comunităţilor naţionale [s.n.], 

(...) 


Au convenit următoarele: 


CADRUL 

Art. 1. Principii 

1. Toţi cetăţenii din Kosovo [s. n.] vor beneficia, fără discriminare, în mod egal, 
de drepturile şi libertăţile prevăzute de prezentul Acord. 

2. Comunitățile naţionale şi membrii lor [s.n.] vor beneficia de drepturile 
suplimentare prevăzute în Capitolul 1. Autorităţile din Kosovo, cele federale şi repu- 
blicane nu vor interveni în exerciţiul acestor drepturi adiţionale. Comunitățile 
naţionale vor fi egale din punct de vedere juridic [s.n.] în conformitate cu dispo- 
ziţiile de mai jos şi nu vor folosi drepturile lor suplimentare pentru a prejudicia drep- 
turile celorlalte comunităţi naţionale sau ale cetăţenilor, suveranitatea şi integritatea 
teritorială a Republicii Federale Iugoslavia sau funcţionarea guvernului democratic 
reprezentativ din Kosovo. 

3. Toate autorităţile din Kosovo vor respecta întocmai drepturile omului, demo- 
craţia şi egalitatea cetăţenilor şi a comunităţilor naţionale. 

4. Cetăţenii din Kosovo vor beneficia de dreptul de autoguvernare democratică 
prin instituţiile legislative, executive, judecătoreşti şi alte instituţii stabilite în con- 
formitate cu prezentul Acord. Aceştia vor avea posibilitatea să fie reprezentaţi în 
toate instituţiile din Kosovo. Dreptul la autoguvernare democratică va include dreptul 
de a participa la alegeri libere şi corecte. 

5. Fiecare persoană din Kosovo poate avea acces la instituţiile internaţionale 
pentru protecţia drepturilor lor în conformitate cu procedurile fiecărei instituţii. 


(...) 
Capitolul 1. Constituţia 


Afirmându-şi încrederea într-o societate paşnică, în justiţie, toleranţă şi recon- 
ciliere, 

Decişi să asigure respectul drepturilor omului şi egalitatea tuturor cetăţenilor şi a 
comunităţilor naţionale, 

Recunoscând că păstrarea şi promovarea identităţii naţionale, culturale şi 
lingvistice a fiecărei comunităţi naţionale din Kosovo [s.n.] sunt necesare pentru 
dezvoltarea armonioasă a unei societăţi paşnice, 

Dorind ca prin prezenta Constituţie interimară să stabilească instituţiile autogu- 
vernării democratice în Kosovo bazate pe respectul suveranităţii şi integrităţii 
teritoriale a Republicii Federale Iugoslavia şi pe prezentul Acord, din care autorităţile 
guvernării stabilite mai jos îşi trag originea, 

Recunoscând că instituţiile din Kosovo trebuie să reprezinte în mod corect comu- 
nităţile naţionale din Kosovo şi să asigure exerciţiul drepturilor lor şi al membrilor 
lor, 

(...) 

Art. 1. Principiile autoguvernării democratice în Kosovo 

1. Kosovo se va autoguverna democratic prin organele legislative, executive, 
judecătoreşti şi alte organe şi instituţii prevăzute mai jos. Organele şi instituţiile 
Kosovo îşi vor exercita autoritatea în conformitate cu prevederile prezentului Acord. 

2. Toate autorităţile din Kosovo vor respecta strict drepturile omului, democraţia 
Şi egalitatea cetăţenilor şi comunităţilor naţionale. 

3. Republica Federală Iugoslavia are competenţe în Kosovo asupra următoarelor 
domenii, dacă în prezentul Acord nu se dispune altfel: a) integritatea teritorială; b) 
menţinerea unei pieţe comune în cadrul Republicii Federale Iugoslavia, competenţă 
care nu va fi exercitată într-un mod care să discrimineze Kosovo; c) politica mone- 
tară; d) apărarea; e) politica externă; f) servicii vamale; g) impozite federale; h) ale- 
geri federale şi i) alte domenii prevăzute de prezentul Acord. 

(...) 

6. In ceea ce priveşte Kosovo: 

a) Nu va exista nici o modificare a graniţelor Kosovo-ului; 

(...) 

c) Kosovo va avea competenţa de a dezvolta relaţii externe în cadrul dome- 
niilor sale de responsabilitate echivalente cu competenţa ce revine Republicilor 
în conformitate cu art. 7 al Constituţiei RFI [s.n.]. 

(...) 


Pentru Kosovo, Pentru R. Serbia, Pentru R.F. Iugoslavia, 


Anexa 3 


Convenția europeană asupra recunoaşterii personalității juridice 
a organizațiilor internaționale non-guvernamentale, 
Strasbourg, 24 aprilie 1986 


Preambul 

Statele membre ale Consiliului Europei, semnatare ale prezentei Convenții, 

Considerând că scopul Consiliului Europei este de a realiza o uniune mai strânsă 
între membrii săi, în special în vederea protejării şi promovării idealurilor şi prin- 
cipiilor care constituie patrimoniul lor comun; 

Recunoscând că organizaţiile internaţionale non-guvernamentale desfăşoară o 
activitate utilă comunităţii internaţionale, în special în domeniile ştiinţific, cultural, 
de caritate, filantropic, al sănătăţii şi al educaţiei şi contribuie la realizarea scopurilor 
şi principiilor Cartei Naţiunilor Unite şi ale Statutului Consiliului Europei; 

Dorind să stabilească în relaţiile lor mutuale reguli ce fixează condiţiile recu- 
noaşterii personalităţii juridice a acestor organizaţii în vederea facilitării funcţionării 
lor la nivel european, 

Au convenit după cum urmează: 


Art. 1. Prezenta Convenţie se aplică asociaţiilor, fundațiilor şi altor instituţii 
private (denumite mai jos ONG) care îndeplinesc condiţiile următoare: 

a. să aibă un scop nelucrativ de utilitate internaţională; 

b. să fi fost create printr-un act ce ţine de dreptul intern al unei părţi; 

c. să exercite o activitate efectivă în cel puţin 2 state; şi 

d. să aibă sediul statutar pe teritoriul unei părţi şi sediul lor real pe teritoriul ace- 
leiaşi părţi sau al altei părţi. 


Art. 2. 1. Personalitatea şi capacitatea juridică a unei ONG, aşa cum sunt dobân- 
dite în partea în care îşi are sediul statutar, sunt recunoscute de drept în celelalte părți. 

2. Atunci când ele sunt dictate de un interes public esenţial, restricţiile, limitările 
sau procedurile speciale prevăzute pentru exercitarea drepturilor ce decurg, din capa- 
citatea juridică prin legislaţia părţii în care a avut loc recunoaşterea sunt aplicabile 
ONG-urilor stabilite într-o altă parte. 


Art. 3. 1. Dovada dobândirii personalităţii şi capacităţii juridice este furnizată prin 
prezentarea statutelor sau a altor acte constitutive ale ONG. Astfel de acte vor fi 
însoţite de părţi care reglementează autorizaţia administrativă, înregistrarea sau orice 
altă formă de publicitate în partea care a acordat personalitatea şi capacitatea. Într-o 
parte care nu recunoaşte procedura de publicitate, actul constitutiv al ONG va fi în mod 
obligatoriu certificat de o autoritate competentă. Cu ocazia semnării sau a depunerii 
instrumentului de ratificare, de aprobare, de acceptare sau de adeziune, statul vizat va 
indica identitatea acestei autorităţi secretarului general al Consiliului Europei. 

2. Pentru a facilita aplicarea parag. 1, o parte poate să prevadă un sistem de 
publicitate facultativ ce scuteşte ONG-urile de a aduce proba prevăzută de paragraful 
precedent pentru fiecare act pe care-l îndeplinesc. 


Art. 4. În fiecare Parte, aplicarea prezentei Convenții nu poate fi ocolită decât 
atunci când ONG care invocă prezenta Convenţie, prin obiectul său, prin scopul său, 
sau prin activitatea efectivă exercitată (desfăşurată); 

a. contravine securităţii naţionale, securităţii publice, apărării ordinii şi prevenirii 
crimei, protejării sănătăţii sau moralei, protejării drepturilor şi libertăţilor celuilalt; sau 

b. compromite relaţiile cu un alt stat sau menţinerea păcii şi securităţii inter- 
naţionale. 


C.) 

Populaţia. Cetăţenia. Regimul juridic al străinilor. 
Dreptul de azil. Expulzare şi extrădare. 
Refugiaţi şi persoane strămutate 


11.1. Populaţia 


11.1.1. Definiţie: totalitatea persoanelor (cetăţeni ai statului, cetăţeni străini, apa- 
trizi) care trăiesc pe teritoriul unui stat şi care sunt supuse jurisdicției sale. 

- O altă definiţie are în vedere numai masa indivizilor legaţi de stat prin cetăţenie, 
chiar dacă o parte din ei se află pe teritoriile altor state. 

- Statutul juridic al fiecărei categorii ce formează populaţia este stabilit prin legile 
interne ale statului respectiv. Excepţie: persoanele cu statut diplomatic sau 
asimilat, asupra cărora jurisdicţia statului este limitată de dreptul internaţional. 

- În acelaşi timp, unele probleme privind populaţia fac obiectul cooperării inter- 
naţionale: drepturile omului (inclusiv drepturile persoanelor care aparţin mino- 
rităţilor), protecţia diplomatică şi consulară, apatridia şi bipatridia, regimul juridic al 
străinilor, refugiații etc. 


11.2. Cetăţenia 


11.2.1. Definiţie: legătura politică şi juridică permanentă dintre o persoană fizică 
şi un stat, care generează (şi exprimă) plenitudinea drepturilor şi obligaţiilor reci- 
proce dintre acea persoană şi statul al cărui cetăţean este. 


Notă: Convenţia europeană privind cetăţenia din 1997 o defineşte ca fiind „legătura 
juridică dintre o persoană şi un stat”, adăugând că „nu indică originea etnică 
a persoanei”. 


- Cetăţenia exprimă apartenenţa persoanei la statul respectiv, fiind păstrată şi 
prelungită oriunde s-ar găsi cetăţeanul. 

- Cetăţenia este un drept al persoanei, nimeni neputând fi deposedat în mod 
arbitrar de cetăţenia sa. 

- Discriminarea între cetăţeni, indiferent de modul de dobândire, nu este permisă. 

- Un stat nu poate să conteste altui stat dreptul de a stabili prin norme proprii regi- 
mul juridic al cetăţeniei sale, dar nu poate fi obligat să recunoască sau să accepte 
consecinţele unor asemenea reguli, dacă sunt nesocotite principii sau norme de drept 
internaţional. 

11.2.2. Dobândirea cetăţeniei 
a) prin naştere, după două sisteme juridice: 
- ius sanguinis; 
- ius soli. 
b) prin naturalizare (condiţionată de voința persoanei în cauză şi de îndeplinirea 
condiţiilor prevăzute de legea statului în care se dobândeşte): - 
- căsătorie; 
- rezidenţă pe teritoriul statului; 
- adopţie; 
- redobândire sau reintegrare; 
- opţiune; 
- transfer sau strămutare; 
- acordare. 


11.2.3. Pierderea cetăţeniei: 
- prin renunțare 
- prin retragere. 


11.2.4. Conflicte de cetăţenie (ca urmare a deosebirilor existente în legislaţia 
diferitelor state în privinţa principiilor şi modurilor de dobândire şi pierdere a cetă- 
ţeniei) 

a) Bipatridia (cetăţenia multiplă) apare în principal pe două căi: 

e în situaţia dobândirii cetăţeniei prin naştere pe teritoriul unui stat care aplică ius 
soli din părinţi cetăţeni ai unui alt stat, care aplică ius sanguinis 

e în situaţia naturalizării, dacă persoana păstrează şi vechea cetăţenie. 

- În cazul bipatridiei pot apărea o serie de complicaţii ce rezultă fie din executarea 
de către cetăţean a obligaţiilor fundamentale faţă de statele al căror cetăţean este, fie 
în privinţa exerciţiului protecţiei diplomatice, de către unul din cele două state împo- 
triva celuilalt (caz în care practica şi jurisprudenţa internaţionale au încercat iden- 
tificarea aşa-numitei «cetăţenii dominante» ). 

- Statele sunt libere să decidă prin dreptul lor intern dacă acceptă sau nu cetă- 
tenia multiplă. Dacă o acceptă, cetăţenii care au şi o altă cetăţenie vor avea, în statul 
de reşedinţă, aceleaşi drepturi şi obligaţii ca şi ceilalţi cetăţeni ai acelui stat. 

b) Apatridia (Situaţia lipsei oricărei cetăţenii). 

- Ca principiu general, statele trebuie să ia măsuri pentru ca apatridia să fie evitată. 

- Apare: 

e în situaţia naşterii din părinţi apatrizi pe teritoriul unui stat care aplică ius 
sanguinis 

e în situația pierderii cetățeniei inițiale, fără dobândirea uneia noi 

- Apatridul nu are obligațiile ce rezultă din legătura juridică a cetățeniei, fiind 
totodată lipsit de protecția oricărui stat. Totuşi, există tendința generală de acordare a 
unui anumit nivel de protecție de către statul de reşedinţă a apatridului. 

- Apatrizii sunt obligaţi să respecte legislaţia statului de rezidenţă, având, în 
general, un regim similar celui acordat străinilor. 

Au fost elaborate două Convenții cu privire la apatrizi: 
e Convenţia privind statutul apatrizilor (1954) 
e Convenţia pentru reducerea cazurilor de apatridie (1961). 


11.2.5. Protecţia cetăţenilor aflaţi pe teritoriul altui stat 

- Dreptul de protecţie este, în dreptul internaţional clasic, un drept suveran, dis- 
creţionar, al statului. 

Pentru România, el are temei în art. 17 din Constituţie. Există o anumită tendinţă, 
mai ales în Europa, de a deveni un instrument de apărare a drepturilor omului, prin 
urmare de a se transforma din drept (discreţionar) al statului în obligaţie. 

- Dreptul de protecţie se exercită în următoarele condiţii: 

a) existenţa legăturii de cetăţenie; 

b) epuizarea căilor interne de soluţionare a problemei pentru care se cere protecţie; 

c) persoana să nu fi săvârşit fapte cu caracter infracţional împotriva intereselor 
statului reclamat sau de încălcare a dreptului internaţional. 

- Protecţia se poate acorda şi persoanelor juridice ce au naționalitatea statului 
reclamant. 

- În unele situaţii (război, ruperea relaţiilor diplomatice, lipsa misiunilor diplo- 
matice), un alt stat poate prelua protecţia unor cetăţeni ai unui alt stat. 

- Comisia de Drept Internaţional a adoptat la sesiunea a 58-a din anul 2006 un 
proiect de articole privind „Protecţia Diplomatică” cu 19 articole. 

- Actualmente, sfera beneficiarilor tradiţionali ai protecţiei provenind de la stat tinde 
să se lărgească, incluzând şi protecţia apatrizilor de către statul de domiciliu sau a 
refugiaților de către statul de primire. În acest sens, proiectul CDI de articole asupra 
protecţiei diplomatice din 2006 prevede dreptul unui stat de a exercita protecţie şi faţă 
de o persoană apatridă sau de o persoană căreia îi recunoaşte calitatea de refugiat dacă 
aceasta îşi are reşedinţa legală, obişnuită şi neîntreruptă pe teritoriul său. 


11.3. Regimul juridic al străinilor (cetăţeni străini, apatrizi) 


- Conform Constituţiei României (art. 18), străinii şi apatrizii se bucură de ace- 
leaşi drepturi, adică de „protecţia generală a persoanelor şi averilor, garantată de 
Constituţie şi alte legi”. 

- Tipuri de regim: 

a) regimul naţional (se acordă aceleaşi drepturi pe care le au proprii cetăţeni, cu 
excepţia drepturilor politice); 

b) regimul special (se acordă doar anumite drepturi); 

c) regimul clauzei naţiunii celei mai favorizate (străinii beneficiază de un trata- 
ment la fel de avantajos ca acela conferit prin tratate străinilor unor terţe state); 

d) regimul mixt (combinaţie a primelor două). 

- Obligaţiile străinilor: respectarea legilor şi reglementărilor statului pe al cărui 
teritoriu se găsesc, de respect şi loialitate (de a nu întreprinde acţiuni împotriva sta- 
tului primitor). 

11.4. Dreptul de azil 


° Definiţie: dreptul unui stat suveran de a acorda intrarea şi stabilirea pe teritoriul 
său a unor persoane străine, urmărite în ţara lor pentru activităţi politice, ştiinţifice, 
religioase (ce nu sunt în concordanţă cu ordinea de drept a statului respectiv). Acesta 
este azilul teritorial. 

- Acordarea azilului semnifică refuzul extrădării. 

- Dreptul de azil este un drept exclusiv al statului, nu al persoanei care îl soli- 
cită. 

- La baza acordării azilului stau raţiuni de drept umanitar, motiv pentru care acor- 
darea nu este apreciată ca act inamical în relaţiile dintre statul care acordă şi cel al 
cărui cetăţean este azilantul. 

- Din punctul de vedere al individului, dreptul de a solicita azil este apreciat ca 
drept fundamental al omului, fiind prevăzut de Declaraţia Universală a Drepturilor 
Omului (art. 14). 

- În cadrul ONU, Adunarea Generală a adoptat în anul 1967 Rezoluţia 2312 
(Declaraţia cu privire la azilul teritorial) în care se prevede că statele trebuie să 
respecte acordarea azilului de către alte state, în virtutea suveranităţii lor, inclusiv 
persoanelor ce luptă împotriva colonialismului, dar că el nu trebuie acordat celor care 
au comis crime contra păcii, de război sau împotriva umanităţii. 

- Azilul diplomatic constă în primirea şi protecţia acordată în localurile amba- 
sadelor sau oficiilor consulare dintr-un stat a unor cetăţeni ai acestui stat urmăriţi de 
propriile autorităţi sau a căror viaţă este în pericol din cauza unor evenimente interne. 

e Azilul diplomatic nu este recunoscut ca instituţie juridică a dreptului inter- 
naţional general 

e Cu toate acestea, el a fost practicat în calitate de cutumă locală ori pe bază de 
convenţii internaţionale între unele state latino-americane (Convenţia de la Havana 
din 1928 sau Convenţia de la Caracas din 1954). 


11.5. Expulzarea şi extrădarea 


Expulzarea este actul prin care un stat constrânge unul sau mai mulţi străini aflaţi 
pe teritoriul său să-l părăsească (de regulă vizează străini care devin indezirabili ca 
urmare a săvârşirii unor fapte ce încalcă legile sau interesele statului de reşedinţă). 

Extrădarea este actul prin care un stat predă, la cererea altui stat, o persoană 
aflată pe teritoriul său, presupusă a fi autorul unei infracţiuni, pentru a fi judecată sau 
pentru a executa o pedeapsă la care a fost condamnată anterior. 

- Ca regulă, cetăţenii proprii nu se extrădează. 

- Conform art. 19 alin. (2) din Constituţia României revizuită în 2003, cetăţenii 
români pot fi extrădaţi în baza convențiilor internaţionale la care România este parte, în 
condiţiile legii şi pe bază de reciprocitate; conform alin. (3) al aceluiaşi articol, cetăţenii 
străini şi apatrizii pot fi extrădaţi numai în baza unei convenţii internaţionale sau în 
condiţii de reciprocitate. 

Refugiat: persoana care în urma unor temeri justificate de a fi persecutată pe 
motive de rasă, religie, naţionalitate, apartenenţă la un grup social sau opinie politică 
se găseşte în afara ţării sale de origine şi nu poate sau, din cauza acestor temeri, nu 
doreşte să revină în această ţară. 

- Aceasta este definiţia dată de Convenţia referitoare la statutul refugiaților din 
1951 şi de Protocolul său adiţional din 1967; 

- În anul 1947 s-a creat Organizaţia internaţională pentru problemele refugiaților, 
transformată, în anul 1951, în Înaltul Comisariat ONU pentru Refugiaţi (UNHCR). 

- Începând cu 2009, România a devenit stat de relocare finală pentru refugiaţi, 
aplicând un program (şi o cotă) anual(ă) de primire de refugiaţi. 

- Totodată, din noiembrie 2008, în România a fost creat Centrul de Tranzit în 
Regim de Urgenţă pentru Refugiaţi (la Timişoara), printr-un acord încheiat de 
Guvernul României, UNHCR şi Organizaţia Internaţională pentru Migraţii. Conform 
acestui acord, Centrul poate primi până la 200 de refugiaţi în acelaşi timp, pentru cel 
mult 6 luni, persoanele care pot beneficia de acest regim fiind refugiaţi care nu mai 
pot sta în primul stat de azil, deoarece se confruntă cu ameninţări la adresa securităţii 
personale, iar procedura de aprobare a azilului în statul de relocare finală nu este încă 
finalizată. 

- Centrul de la Timişoara este primul din lume de acest gen, fiind unanim apre- 
ciat la nivel internaţional ca o contribuţie relevantă a României la crearea practică a 
„spaţiului umanitar” şi a „securităţii umane”. 

Anexa 1 
Convenţia privind statutul refugiaților, 1951 


(...) 

Art. 1. Definiţia termenului «refugiat» 

A. Pentru scopurile prezentei convenţii, termenul «refugiat» se va aplica oricărei 
persoane care: 

(1) A fost considerată refugiat potrivit Aranjamentelor din 12 mai 1926 şi 30 
iunie 1928 sau potrivit Convenţiilor din 28 octombrie 1933 şi din 1 februarie 1938 şi 
Protocolului din 14 septembrie 1939 sau ca urmare a aplicării constituţiei Organi- 
zaţiei Internaţionale pentru Refugiaţi; 

Hotărârile de neeligibilitate luate de Organizaţia Internaţională pentru Refugiaţi în 
timpul mandatului său nu constituie o piedică pentru acordarea statutului de refugiat 
persoanelor care îndeplinesc condiţiile prevăzute de parag. 2 din prezenta secţiune; 

(2) În urma unor evenimente petrecute înainte de 1 ianuarie 1951 şi unei temeri 
bine întemeiate de a fi persecutată datorită rasei, religiei, naţionalităţii, apartenenţei la 
un anumit grup social sau opiniei politice, se află în afara ţării a cărei cetăţenie o are 
şi care nu poate sau, datorită acestei temeri, nu doreşte să se pună sub protecţia 
acestei ţări, sau care, neavând nici o cetăţenie şi găsindu-se în afara ţării în care îşi 
avea reşedinţa obişnuită, ca urmare a unor astfel de evenimente, nu poate sau, dato- 
rită respectivei temeri, nu doreşte să se reîntoarcă. 

În cazul unei persoane care are mai multe cetăţenii, expresia „ţara a cărei cetă- 
tenie o are” vizează fiecare dintre ţările a căror cetăţenie o are. Nu va fi considerată 
ca lipsită de protecţia ţării a cărei cetăţenie o are orice persoană care, fără un motiv 
valabil bazat pe o teamă bine întemeiată, nu a solicitat protecţia uneia dintre ţările a 
cărei cetăţenie o are. 

B. (1) Pentru scopurile prezentei Convenții, cuvintele „evenimente petrecute 
înainte de 1 ianuarie 1951” ce figurează la art. 1, secţiunea A, vor putea fi înţelese în 
sensul de: 

(a) „evenimente petrecute înainte de 1 ianuarie 1951 în Europa”, sau 

(b) „evenimente petrecute înainte de 1 ianuarie 1951 în Europa sau în altă parte”; 

şi fiecare stat contractant va face, în momentul semnării, ratificării sau aderării, o 
declaraţie prin care va preciza sensul pe care înţelege să-l dea acestei expresii din 
punctul de vedere al obligaţiilor asumate de el în virtutea prezentei Convenții. 

(2) Orice stat contractant care a adoptat alternativa (a) va putea, în orice moment, 
să îşi extindă obligaţiile sale adoptând alternativa (b) printr-o notificare adresată 
Secretarului General al Naţiunilor Unite. 

C. Această Convenţie va înceta să fie aplicabilă oricărei persoane vizate de dis- 
poziţiile secţiunii A mai sus menţionate, dacă: 

(1) s-a repus în mod voluntar sub protecţia ţării a cărei cetăţenie o are; sau 

(2) după ce şi-a pierdut cetăţenia, a redobândit-o în mod voluntar; sau 

(3) a dobândit o nouă cetăţenie şi se bucură de protecţia ţării a cărei cetăţenie a 
dobândit-o; sau 

(4) s-a restabilit în mod voluntar în ţara pe care a părăsit-o sau în afara căreia a 
stat de temerea de a fi persecutată; sau 

(5) nu mai poate continua să refuze protecţia ţării a cărei cetăţenie o are, datorită 
faptului că împrejurările în urma cărora ea a fost recunoscută ca refugiat au încetat să 
existe; 

Se subînţelege totuşi că dispoziţiile prezentului paragraf nu se vor aplica oricărui 
refugiat menţionat în parag. 1 al Secţiunii A din prezentul articol, care poate invoca, 
pentru a refuza protecţia ţării a cărei cetăţenie o are, motive imperioase ce se referă la 
persecuții anterioare; 

(6) fiind o persoană fără cetăţenie, ea este în măsură să se întoarcă în ţara în care 
avea reşedinţa obişnuită, nemaiexistând împrejurările în urma cărora a fost recunos- 
cută ca refugiat; 

Se subînţelege totuşi că dispoziţiile prezentului paragraf nu se vor aplica oricărui 
refugiat menţionat în parag. 1 al secţiunii A din prezentul articol, care poate invoca, 
pentru a refuza să se întoarcă în ţara în care avea reşedinţa obişnuită, motive 
imperioase ce se referă la persecuții anterioare. 

D. Această Convenţie nu va fi aplicabilă persoanelor care beneficiază în prezent 
de protecţie sau de asistenţă din partea unui organism sau a unei instituţii a Naţiunilor 
Unite, alta decât Înaltul Comisariat al Naţiunilor Unite pentru Refugiaţi. 

Atunci când această protecţie sau această asistenţă a încetat pentru un motiv 
oarecare, fără ca situaţia acestor persoane să fi fost reglementată în mod definitiv, 
în conformitate cu rezoluţiile pertinente adoptate de Adunarea Generală a Naţiu- 
nilor Unite, aceste persoane vor beneficia, ipso facto, de regimul prevăzut de 
această Convenţie. 

E. Această Convenţie nu va fi aplicabilă unei persoane considerate de autorităţile 
competente ale ţării în care această persoană şi-a stabilit reşedinţa, având drepturi şi 
obligaţii legate de posesia cetăţeniei acelei ţări. 

F. Dispoziţiile acestei convenţii nu vor fi aplicabile persoanei despre care ar 
exista motive serioase să se considere că: 

(a) a comis o crimă împotriva păcii, o crimă de război sau o crimă împotriva uma- 
nităţii, aşa cum sunt definite în instrumentele internaţionale elaborate pentru a pre- 
vedea dispoziţii cu privire la aceste crime; 

(b) a comis o crimă gravă de drept comun în afara ţării de primire, înainte de a fi 
admisă în aceasta ca refugiat; 

(c) s-a făcut vinovată de acţiuni contrare scopurilor şi principiilor Naţiunilor Unite. 

Art. 2. Obligaţii generale 

Orice refugiat are obligaţii față de ţara în care se află, ce necesită, în special, 
datoria de a se conforma legilor şi regulamentelor ţării, precum şi măsurilor luate 
pentru menţinerea ordinii publice. 

Art. 3. Nediscriminarea 

Statele contractante vor aplica dispoziţiile acestei Convenții refugiaților fără 
discriminare de rasă, religie sau ţară de origine. 

Art. 4. Religia 

Statele contractante vor acorda refugiaților pe teritoriul lor un tratament cel puţin 
la fel de favorabil ca şi cel acordat cetăţenilor în ce priveşte libertatea de a practica 
religia lor şi libertatea de instruire religioasă a copiilor lor. 

Art. 5. Drepturi acordate independent de această Convenţie 

Nici o dispoziţie din această Convenţie nu aduce atingere celorlalte drepturi şi avan- 
taje acordate refugiaților, independent de această Convenţie. 

(is) 

Art. 12. Statut personal 

1. Statutul personal al unui refugiat va fi guvernat de legea ţării unde îşi are 
domiciliul sau, în lipsa unui domiciliu, de legea ţării unde îşi are reşedinţa. 

2. Drepturile dobândite anterior de către un refugiat şi care sunt legate de statutul 
personal, în special cele care rezultă din căsătorie, vor fi respectate de fiecare stat 
contractant, sub rezerva, dacă va fi cazul, a îndeplinirii formalităţilor prevăzute de 
legislaţia statului respectiv, înţelegându-se totuşi, că dreptul în cauză trebuie să fie 
dintre cele care ar fi fost recunoscute de legislaţia statului respectiv, dacă cel în cauză 
n-ar fi devenit un refugiat. 

Art. 13. Proprietatea mobiliară şi imobiliară 

Statele contractante vor acorda oricărui refugiat un tratament cât mai favorabil 
posibil, şi, în orice caz, un tratament care să nu fie mai puţin favorabil decât cel acor- 
dat, în aceleaşi împrejurări, străinilor în general, în ce priveşte dobândirea de pro- 
prietăţi mobiliare şi imobiliare şi alte drepturi care se referă la acestea, precum şi 
pentru închirierea şi alte contracte privind proprietatea mobiliară şi imobiliară. 

(...) 

Art. 16. Accesul la justiţie 

1. Orice refugiat va avea acces liber la instanţele judiciare pe teritoriul statelor 
contractante. 

2. În statul contractant unde îşi are reşedinţa obişnuită, orice refugiat se va bucura 
de acelaşi tratament ca oricare cetăţean în ce priveşte accesul la tribunale, inclusiv 
asistenţa judiciară şi scutirea de cautio iudicatum solvi. 

3. În statele contractante, altele decât cel unde îşi are reşedinţa obişnuită, orice 
refugiat se va bucura de acelaşi tratament ca acela acordat unui cetăţean al ţării unde 
el îşi are reşedinţa obişnuită în legătură cu problemele vizate la parag. 2. 

(...) 

Art. 26. Libertatea de circulaţie 

Fiecare stat contractant va acorda refugiaților care se află în mod legal pe teri- 
toriul său dreptul de a-şi alege locul de reşedinţă şi de a circula liber pe teritoriul său, 
sub rezerva reglementărilor aplicabile străinilor, în general, în aceleaşi împrejurări. 

(...) 

Art. 31. Refugiații aflaţi ilegal în ţara de primire 

1. Statele contractante nu vor aplica sancţiuni penale, pe motivul intrării sau 
şederii lor ilegale, refugiaților care, venind direct dintr-un teritoriu unde viaţa sau 
libertatea lor era ameninţată în sensul prevăzut de art. 1, intră sau se găsesc pe 
teritoriul lor fără autorizaţie, cu condiţia ca ei să se prezinte fără întârziere la auto- 
rităţi şi să arate motive rezonabile pentru intrarea sau prezenţa lor ilegală. 

2. Statele contractante nu vor aplica, în ce priveşte circulaţia acestor refugiaţi, alte 
restricţii decât acelea care sunt necesare şi aceste restricţii vor fi aplicate numai până 
la reglementarea statutului lor de refugiaţi în ţara respectivă sau până la obţinerea 
admiterii în altă ţară. Statele contractante vor acorda acestor refugiaţi o perioadă de 
timp rezonabilă şi toate facilităţile necesare pentru a obţine admiterea într-o altă ţară. 

Art. 32. Expulzarea 

1. Statele contractante nu vor expulza un refugiat care se găseşte în mod legal pe 
teritoriul lor decât pentru raţiuni de securitate naţională sau de ordine publică. 

2. Expulzarea unui asemenea refugiat nu va avea loc decât în executarea unei 
hotărâri adoptate conform procedurii legale cuvenite. Refugiatului va trebui să i se 
permită, în afara cazului în care raţiuni imperioase privind securitatea naţională se 
opun, să prezinte probe în apărarea sa, să poată face recurs şi să poată fi reprezentat, 
în acest scop, în faţa unei autorităţi competente sau în faţa uneia sau mai multor per- 
soane special desemnate de autoritatea competentă. 

3. Statele contractante vor acorda unui asemenea refugiat o perioadă de timp rezo- 
nabilă pentru a-i permite să încerce să fie admis legal într-o altă ţară. Statele con- 

tractante îşi rezervă dreptul de a aplica, în cadrul acestei perioade de timp, măsurile 
de ordine internă pe care le vor considera necesare. 

Art. 33. Interdicţia de expulzare sau returnare (Refoulement) 

1. Nici un stat contractant nu va expulza sau returna (refouler), în nici un fel, un 
refugiat spre frontierele teritoriilor unde viaţa sau libertatea sa ar fi amenințate pe 
motive de rasă, religie, naţionalitate, apartenenţă la un anumit grup social sau opinie 
politică. 

2. Beneficiul prezentei dispoziţii nu va putea totuşi fi invocat de către un refugiat 
faţă de care există motive rezonabile de a fi considerat ca un pericol pentru securitatea 
țării unde se găseşte sau care, fiind condamnat printr-o hotărâre definitivă pentru o 
crimă deosebit de gravă, constituie un pericol pentru comunitatea ţării respective. 

Art. 34. Naturalizarea 

Statele contractante vor facilita, pe cât posibil, asimilarea şi naturalizarea refu- 
giaţilor. Ele vor depune orice efort în special pentru a accelera procedura de natu- 
ralizare şi a reduce, pe cât posibil, taxele şi costurile acestei proceduri. 


(...) 


Anexa 2 


Convenţia europeană cu privire la cetăţenie, 
Strasbourg, 6 noiembrie 1997 


Capitolul I. Probleme generale 


Art. 1. Obiectul Convenţiei 

Această Convenţie stabileşte principii şi reguli în materie de cetăţenie a per- 
soanelor fizice şi reguli ce determină obligaţiile militare în caz de pluralitate a 
cetăţeniilor, la care dreptul intern al statelor părţi trebuie să se conformeze. 

Art. 2. Definiţii 

În sensul acestei Convenții: 

a) „Cetăţenia” desemnează legătura juridică dintre o persoană şi un stat şi nu 
indică originea etnică a persoanei; 

b) „Pluralitate de cetăţenii” desemnează posesia simultană a două sau mai multe 
cetăţenii de către aceeaşi persoană; 

c) „Copil” desemnează orice persoană până la vârsta de 18 ani exceptând cazul 
când majoratul este dobândit mai devreme în conformitate cu dreptul care îi este 
aplicabil. 

d) „Drept intern” desemnează toate tipurile de dispoziţiune enunțate în cadrul 
sistemului juridic naţional, în special Constituţia, legislaţiile, reglementările, decre- 
tele, jurisprudenţa, regulile cutumiare şi politica, precum şi regulile ce decurg din 
instrumentele internaţionale constrângătoare, care obligă. 

Art. 3. Competența Statului 

1. Fiecare stat determină, prin legislaţia sa, care sunt cetăţenii săi. 

2. Această legislaţie trebuie să fie admisă de către celelalte state, cu condiţia să fie 
în acord cu convențiile internaţionale aplicabile, cu dreptul internaţional cutumiar şi 
cu principiile de drept general recunoscute în materie de cetăţenie. 

Art. 4. Principii 

Regulile cu privire la cetăţenie ale fiecărui stat parte trebuie să fie fondate pe 
următoarele principii: 

a. Fiecare individ are dreptul la o cetăţenie; 

b. Statutul de apatrid trebuie să fie evitat; 

c. Nimeni nu poate fi privat în mod autoritar de cetăţenia sa; 

d. Nici căsătoria, nici divorţul, între un cetăţean al unui stat parte şi un străin, nici 
schimbarea cetăţeniei unuia dintre soţi în timpul căsătoriei nu poate avea efect de 
drept asupra cetăţeniei celuilalt soț. 

Art. 5. Nediscriminarea 

1. Regulile unui stat parte referitoare la cetăţenie nu trebuie să conţină distincţia 
sau să includă practici ce constituie discriminarea întemeiată pe sex, religie, rasă, 
culoare sau origine naţională sau etnică. 

2. Fiecare stat parte trebuie să fie condus de către principiul nediscriminării între 
cetăţenii săi, indiferent dacă sunt cetăţeni prin naştere sau au dobândit ulterior cetă- 
tenia. 


Capitolul III. Reguli referitoare la cetățenie 


Art. 6. Dobândirea cetățeniei 

1. Fiecare stat parte trebuie să prevadă în dreptul său intern dobândirea de drept a 
cetățeniei sale de către următoarele persoane: 

(a) Copiii cu un părinte de cetățenia acestui stat în momentul naşterii, cu 
excepţiile care pot fi prevăzute în dreptul intern pentru copiii născuți în străinătate. În 
privința copiilor a căror filiație este stabilită prin recunoaştere, prin decizie 
judecătorească sau printr-o procedură similară, fiecare poate să prevadă dobândirea, 
de către copil, a cetățeniei conform procedurii hotărâte prin dreptul său intern. 

(b) Nou-născuţii găsiți pe teritoriul său care, altfel, ar fi apatrizi. 

2. Fiecare stat parte trebuie să prevadă în dreptul său intern dobândirea cetăţeniei 
sale de către copiii născuţi pe teritoriul său care nu dobândesc la naştere o altă cetă- 
tenie. Această cetăţenie va fi acordată: 

(a) De drept la naştere; sau 

(b) ca o consecinţă, pentru copiii care au rămas apatrizi, printr-o cerere scrisă, 
urmând modalităţile prevăzute prin dreptul intern al statului parte, adresată autorităţii 
competente de către copilul respectiv sau în numele său. Această cerere este în func- 
ție de reşedinţa legală şi obişnuită pe teritoriul său în perioada care precede imediat 
depunerea cererii şi care nu depăşeşte 5 ani. 

3. Fiecare stat parte trebuie să prevadă în dreptul său intern, pentru persoanele 
care au reşedinţa legală şi locuiesc pe teritoriul său posibilitatea naturalizării. Nu 

trebuie să prevadă, printre condiţiile naturalizării, o perioadă de rezidenţă ce depă- 
şeşte 10 ani anterior depunerii cererii. 

4. Fiecare stat parte trebuie să faciliteze în dreptul său intern dobândirea cetăţeniei 
de către următoarele persoane: 

(a) soţii cetăţenilor săi; 

(b) copiii unuia din cetăţenii săi care fac obiectul excepţiei prevăzute la art. 6 
parag. 1 lit. (a); 

(c) copiii, având un părinte ce dobândeşte sau a dobândit cetăţenia sa; 

(d) copiii adoptați de către unul dintre cetăţenii săi; 

(e) persoanele născute pe teritoriul său şi în mod legal şi obişnuit rezidente. 

(f) Persoanele care au reşedinţa în mod legal şi permanent pe teritoriul său pe o 
perioadă de dinaintea vârstei de 18 ani, determinată prin dreptul intern al statului 
respectiv; 

(g) Apatrizii şi refugiații recunoscuţi care locuiesc în mod legal şi permanent pe 
teritoriul său. 

Art. 7. Pierderea de drept a cetăţeniei sau la iniţiativa unui stat parte 

1. Un stat parte nu poate să prevadă în dreptul său intern pierderea de drept a 
cetăţeniei sale sau la iniţiativa sa, cu excepţia următoarelor cazuri: 

(a) dobândirea voluntară a altei cetăţenii; 

(b) dobândirea cetăţeniei statului parte ca urmare a unei conduite frauduloase, 
prin informaţii false sau ascunderea unui fapt semnificativ din partea solicitantului; 

(c) angajarea voluntară în cadrul forţelor militare străine; 

(d) comportament ce aduce un prejudiciu grav intereselor esenţiale ale statelor 
parte; 

(e) absenţa oricărei legături efective între statul parte şi un cetăţean care are reşe- 
dinţa permanentă în străinătate; 

(f) atunci când este stabilit că, în timpul minoratului unui copil, condiţiile prevă- 
zute prin dreptul intern ce conduc la dobândirea de drept a cetăţeniei statului parte nu 
mai sunt îndeplinite; 

(g) adopţia unui copil atunci când acesta dobândeşte sau posedă cetăţenia unuia 
sau altuia dintre cei 2 părinţi adoptivi. 

2. Un stat parte poate să prevadă pierderea cetăţeniei sale de către copiii ai căror 
părinţi pierd cetăţenia sa cu excepţia cazurilor prevăzute prin alin. (c) şi (d) din 
parag. 1. Totuşi, copiii nu pierd cetăţenia lor dacă cel puţin unul dintre părinţi 
păstrează această naţionalitate. 

3. Un stat parte nu poate să prevadă în dreptul său intern pierderea cetăţeniei sale 
în conformitate cu parag. 1 şi 2 din acest articol dacă persoana respectivă devine în 
acest mod apatridă, cu excepţia cazurilor menţionate în parag. 1 alin. (b) din acest 
articol. 

Art. 8. Pierderea cetăţeniei la iniţiativa individului 

1. Fiecare stat parte trebuie să permită renunţarea la cetăţenia sa, cu condiţia ca 
persoanele respective să nu devină apatride. 

2. Totuşi, un stat parte poate să prevadă în dreptul său intern că doar cetăţenii săi 
care au reşedinţă permanentă în străinătate pot să renunţe la cetăţenia sa. 

Art. 9. Redobândirea cetăţeniei 

Fiecare stat parte va facilita, pentru cazurile şi în condiţiile prevăzute prin dreptul 
său intern, redobândirea cetăţeniei sale de către persoanele care au posedat-o şi care au 
reşedinţă legală şi permanentă pe teritoriul său. 


(...) 
Capitolul V. Pluralitatea de cetăţenii 


Art. 14. Cazul de pluralitate de cetăţenii de drept 

1. Un stat parte trebuie să permită: 

a) copiilor ce au dobândit automat, la naştere, cetăţenii diferite, să păstreze aceste 
cetăţenii; 

b) cetăţenilor săi să aibă o altă cetăţenie atunci când această naţionalitate (cetă- 
tenie) e dobândită automat prin căsătorie. 

2. Păstrarea cetăţeniilor menţionate la parag. 1 depinde de dispoziţiile din 
art. 7 ale Convenţiei. l 

Art. 15. Alte cazuri posibile de pluralitate de cetățenii 

Dispoziţiile Convenţiei nu limitează drepturile fiecărui stat parte să stabilească în 
dreptul său intern dacă: 

a) cetăţenii săi care dobândesc sau posedă cetăţenia unui alt stat păstrează sau pierd 
cetăţenia acestui stat parte; 

b) dobândirea sau păstrarea cetăţeniei sale depinde de renunţarea sau pierderea 
unei alte cetăţenii. 

Art. 16. Păstrarea cetăţeniei precedente 

Un stat parte nu trebuie să facă din renunţarea sau din pierderea unei alte cetăţenii o 
condiţie pentru dobândirea sau menţinerea cetăţeniei sale atunci când această renunțare 
sau această pierdere nu este posibilă sau nu poate fi în mod raţional pretinsă. 

Art. 17. Drepturi şi îndatoriri referitoare la pluralitatea de cetăţenii 

1. Cetăţenii unui stat parte dacă posedă o altă cetăţenie trebuie să aibă, pe terito- 
riul acestui stat parte, în care ei au reşedinţa, aceleaşi drepturi şi îndatoriri ca ceilalţi 
cetăţeni ai acestui stat parte. 

2. Dispoziţiile prezentului capitol nu aduc atingere: 

a) regulilor de drept internaţional referitoare la protecţia diplomatică sau consu- 
lară pe care un stat parte o acordă unuia din cetăţenii săi ce posedă simultan o altă 
cetăţenie; 

b) aplicării regulilor de drept internaţional privat al fiecărui stat parte în caz de 
pluralitate de cetăţenii. 


Capitolul VI. Succesiunea de stat şi de cetăţenie 


Art. 18. Principii 

1. În ceea ce priveşte problema cetăţeniei în cazul succesiunii între state, fiecare 
stat trebuie să respecte principiile preeminenţei dreptului, regulilor în materie de 
drepturile omului şi principiile ce sunt prevăzute în art. 4 şi 5 din această Convenţie 
şi în parag. 2 al acestui articol, în special pentru a evita statutul de apatrid. 

2. Pronunţându-se pentru acordarea sau păstrarea cetăţeniei în caz de succesiune 
de state, fiecare stat parte vizat trebuie să ţină cont în special: 

a) de legătura veritabilă şi efectivă între persoana respectivă şi stat; 

b) de reşedinţa permanentă a persoanei respective în momentul succesiunii de state; 

c) de voinţa persoanei respective; 

d) de originea teritorială a persoanei respective. 

3. Atunci când dobândirea cetăţeniei depinde de pierderea unei cetăţenii străine 
sunt aplicabile dispoziţiile art. 16 al acestei Convenții. 

Art. 19. Reglementarea prin acord internaţional 

În cazul succesiunii de state, statele părţi respective trebuie să depună efortul să-şi 
reglementeze problemele referitoare la cetăţenie prin acord între ele şi atunci când 
este cazul, în relaţiile lor cu alte state vizate. Asemenea acorduri trebuie să respecte 
principiile şi regulile cuprinse sau evocate în prezentul capitol. 

Art. 20. Principii ce-i privesc pe cei care nu au cetăţenia unui stat 

1. Fiecare stat parte trebuie să respecte următoarele principii: 

a) cetăţenii unui stat predecesor, ce au reşedinţa permanentă pe teritoriul a cărui 
suveranitate este transmisă unui stat succesor şi care nu au dobândit cetăţenia statului 
succesor trebuie să aibă dreptul de a rămâne în acest stat; 

b) persoanele menţionate la lit. a) trebuie să beneficieze de egalitate de tratament 
cu cetăţenii statului succesor în ceea ce priveşte drepturile sociale şi economice. 

2. Fiecare stat parte poate să excludă accesul persoanelor vizate prin parag. ] la 
posturile din administraţia publică în măsura în care sunt învestite cu exercitarea 
puterilor publice. 


C.) 


Anexa 3 


Proiectul de articole asupra protecției diplomatice, 
Comisia de Drept Internațional, 2006 


Art. 1. Definiţie şi câmp de aplicare 

Pentru scopurile prezentului proiect de articole, protecţia diplomatică constă în 
invocarea de către un stat, printr-o acţiune diplomatică sau prin alte mijloace de 
soluţionare pe cale paşnică, a răspunderii unui alt stat pentru un prejudiciu cauzat 
printr-un fapt internaţional ilicit al acestui din urmă stat, unei persoane fizice sau 
juridice care are cetăţenia sau naționalitatea primului stat, în scopul stabilirii acestei 
răspunderi. 

Art. 2. Dreptul de a exercita protecţie diplomatică 

Un stat are dreptul să exercite protecţia diplomatică în conformitate cu prezentul 
proiect de articole. 

Art. 3. Protecţia statului de cetăţenie 

1. Statul în drept să exercite protecţia diplomatică este statul de cetăţenie. 

2. Prin excepţie de la prevederile alin. (1), protecţia diplomatică poate fi 
exercitată de un stat faţă de o persoană care nu are cetăţenia sa în conformitate cu art. 
8. 

Art. 4. Statul de cetăţenie al unei persoane fizice 

Pentru exercitarea protecţiei diplomatice faţă de o persoană fizică, prin stat de 
cetăţenie se înţelege statul a cărui cetăţenie a dobândit-o această persoană, în confor- 
mitate cu dreptul acestui stat, prin naştere, filiaţie, naturalizare, în urma unei succe- 
Siuni de state sau în orice altă modalitate care nu este contrară dreptului internaţional. 

(...) 

Art. 6. Cetăţenie multiplă şi plângere împotriva unui stat terţ 

1. Orice stat a cărui cetăţenie o are o persoană care posedă cetăţenie dublă sau 
multiplă poate exercita protecţia diplomatică faţă de această persoană împotriva unui 
stat a cărui cetăţenie nu o posedă. 

(...) 

Art. 7. Cetăţenie multiplă şi plângere împotriva unui stat de cetăţenie 

Un stat de cetăţenie nu poate exercita protecţie diplomatică faţă de o persoană 
împotriva unui alt stat a cărui cetăţenie o are această persoană, cu excepţia situaţiei în 
care cetăţenia preponderentă a acesteia este cea a primului stat în chestiune, atât la 
data prejudiciului cât şi la data prezentării oficiale a plângerii. 

Art. 8. A patrizi şi refugiaţi 

1. Un stat poate exercita protecţie diplomatică faţă de o persoană apatridă dacă 
aceasta, la data prejudiciului şi la data prezentării oficiale a plângerii, îşi are reşedinţa 
legală şi obişnuită pe teritoriul său. 

2. Un stat poate exercita protecţie diplomatică faţă de o persoană căreia îi recu- 
noaşte calitatea de refugiat, în conformitate cu criteriile acceptate la nivel inter- 
naţional, dacă această persoană, la data prejudiciului şi la data prezentării oficiale a 
plângerii, îşi are reşedinţa legală şi obişnuită pe teritoriul său. 

3. Alineatul 2 nu se aplică în cazul unui prejudiciu datorat unui fapt internaţional 
ilicit săvârşit de statul de cetăţenie al refugiatului. 

(...) 

Art. 14. Epuizarea căilor de recurs interne 

1. Un stat nu poate prezenta o plângere internaţională pentru un prejudiciu cauzat 
unei persoane având naționalitatea sa sau unei persoane vizate de art. 8, înainte ca 
persoana vătămată, sub rezerva art. 15, să fi epuizat toate căile de recurs interne. 

2. Prin „căi de recurs interne” se înţeleg, toate căile de recurs aflate la dispoziţia 
persoanei vătămate în faţa autorităţilor judiciare sau administrative, ordinare sau spe- 
ciale, ale statului pretins răspunzător de prejudiciu. (...) 

Art. 15. Excepţii la regula epuizării căilor de recurs interne 

Căile de recurs interne nu trebuie epuizate atunci când: 

a) nu există recursuri interne disponibile în mod rezonabil pentru acordarea unei 
reparaţii eficace sau recursurile interne nu oferă nicio posibilitate rezonabilă de a 
obţine o asemenea reparaţie; 

b) utilizarea unui recurs prezintă o întârziere abuzivă ce poate fi atribuită statului 
pretins răspunzător; 

c) nu există o legătură pertinentă între persoana lezată şi statul pretins răspunzător 
la data prejudiciului; 

d) persoana vătămată este în mod manifest împiedicată să exercite recursurile 
interne; sau 

e) statul pretins răspunzător a renunţat să pretindă epuizarea căilor de recurs interne. 

(...) 

Art. 19. Practică recomandată 

Un stat în drept să exercite protecţia diplomatică în conformitate cu prezentul 
proiect de articole ar trebui: 

a) să ia în mod serios în considerare posibilitatea de a exercita protecţia diplo- 
matică, în special atunci când a fost cauzat un prejudiciu important; 

b) să ţină cont, în măsura posibilului, de opiniile persoanelor vătămate în privinţa 
recursului la protecţie diplomatică şi a reparaţiei pe care să o ceară; şi 

c) să transfere persoanei vătămate orice indemnizaţie pentru prejudiciu obţinută 
de la statul răspunzător, sub rezerva unor deduceri rezonabile. 


Anexa 4 


Acord 
între Guvernul României şi Înaltul Comisariat al Naţiunilor 
Unite pentru Refugiaţi şi Organizaţia Internaţională pentru 
Migraţie privind evacuarea temporară în România a unor 
persoane aflate în nevoie urgentă de protecţie internaţională 
şi relocarea ulterioară a acestora, Bucureşti, 2008 


Guvernul României şi Înaltul Comisariat al Naţiunilor Unite pentru Refugiaţi, 
denumit în continuare ICNUR, şi Organizaţia Internaţională pentru Migraţie, 
denumită în continuare OIM, denumite în continuare părţi, 

în conformitate cu prevederile art. III alin. (1) şi (3) din Acordul dintre Guvernul 
României şi Înaltul Comisariat al Naţiunilor Unite pentru Refugiaţi, semnat la 
Geneva la 12 august 1992, şi cu prevederile art. 5 alin. (2) din Acordul dintre 
Guvernul României şi Organizaţia Internaţională pentru Migraţie referitor la statutul 
juridic, privilegiile şi imunităţile acestei organizaţii în România, semnat la Bucureşti 
la 15 iulie 1992, 

ținând cont de prevederile Memorandumului de înţelegere dintre Înaltul 
Comisariat al Naţiunilor Unite pentru Refugiaţi (ICNUR) şi Organizaţia 
Internaţională pentru Migraţie (OIM), încheiat la 15 mai 1997, 

recunoscând că există persoane în nevoie urgentă de protecţie internaţională în 
ţara lor de azil, aflate sub ameninţarea violării grave a drepturilor omului, 

în scopul sprijinirii eforturilor comunităţii internaţionale în vederea asigurării 
accesului la soluţii durabile pentru persoanele aflate în nevoie de protecţie interna- 
ţională, 

au convenit următoarele: 


Art. 1. Obiect şi definiţii 

(1) Prezentul acord are ca obiect stabilirea termenilor şi condiţiilor pentru pri- 
mirea şi acordarea permisiunii de şedere temporară pe teritoriul României unui grup 
selectat de persoane aflate în nevoie urgentă de protecţie internaţională, definirea 

drepturilor şi obligaţiilor părţilor şi reglementarea cooperării dintre acestea, în ceea 
ce priveşte aspectele juridice, administrative, financiare şi practice, pentru a asigura 
procesarea rapidă în vederea relocării ulterioare a acestor persoane în ţări terţe. 

(2) În sensul prezentului acord, sintagma persoană aflată în nevoie urgentă de 
protecţie internaţională se referă la refugiații recunoscuţi în baza Convenţiei din anul 
1951 şi a Protocolului său adiţional din anul 1967 privind statutul refugiaților şi la 
alte persoane aflate sub mandat ICNUR, care se află în nevoie de evacuare urgentă 
din ţara de prim azil şi care urmează să fie admişi temporar pe teritoriul României în 
vederea relocării lor ulterioare în ţări terţe. 

Art. 2. Prevederi generale 

(1) Numărul total de persoane aflate în nevoie urgentă de protecţie internaţională 
care vor fi primite temporar pe teritoriul României în condiţiile prezentului acord nu 
va depăşi, în niciun moment, 200 de persoane. 

(2) Persoanele care fac obiectul prezentului acord vor fi cazate în spaţiile Cen- 
trului de tranzit în regim de urgenţă desemnate de Guvernul României. Persoanele 
care fac obiectul prezentului acord vor solicita aprobarea prealabilă a autorităţilor 
române responsabile cu implementarea acestuia în cazul în care doresc să călăto- 
rească pe teritoriul României. Drepturile şi obligaţiile acestor persoane sunt stabilite 
prin legislaţia română. 

(3) Perioada de şedere temporară pe teritoriul României acordată persoanelor care 
fac obiectul prezentului acord este de 6 luni de la data intrării acestora pe teritoriul 
României. 

(4) În situaţii excepţionale, dreptul de şedere prevăzut la alin. (3) poate fi pre- 
lungit succesiv de către ministrul internelor şi reformei administrative din România, 
pentru cazuri individuale, pentru perioade de 6 luni, până în momentul în care 
persoanele care fac obiectul prezentului acord sunt relocate într-o ţară terță. 

(5) Ca urmare a prelungirii dreptului de şedere pentru o persoană care face 
obiectul prezentului acord, părţile vor întreprinde toate demersurile necesare, potrivit 
obligaţiilor ce le revin în temeiul prezentului acord, pentru a urgenta relocarea 
acestora într-o ţară terță. 

(6) Toate cheltuielile implicate de aceste operaţiuni vor fi suportate de către părți, 
în conformitate cu responsabilităţile lor specifice prevăzute la art. 3, 4, 5 şi 13. 

(7) Părţile se angajează să respecte principiul confidenţialităţii şi al protecţiei 
datelor în gestionarea datelor personale ale persoanelor care fac obiectul prezentului 
acord. Procesarea datelor personale se va face în conformitate cu instrumentele 
internaţionale şi regionale relevante, cu regulile şi regulamentele europene la care 
România este parte. 

Art. 3. Responsabilităţile Guvernului României 

(1) Guvernul României desemnează Ministerul Internelor şi Reformei Adminis- 
trative, denumit în continuare MIRA, drept autoritate competentă pentru implemen- 
tarea prezentului acord, în numele său. 

(2) MIRA va desemna structurile sale cu responsabilităţi în implementarea 
prezentului acord şi le va comunica celorlalte părţi. 

(3) a) MIRA va procesa lista persoanelor aflate în nevoie urgentă de protecţie 
internaţională propuse de ICNUR pentru a fi evacuate în regim de tranzit în 

România, în vederea relocării ulterioare în state terţe. În realizarea acestui scop, 
MIRA poate solicita informaţii suplimentare. 

b) MIRA va comunica ICNUR numele persoanelor admise pe teritoriul României, 
în termen de 7 zile lucrătoare de la data primirii informaţiilor solicitate. În cazuri 
individuale excepţionale, la solicitarea oricărei părţi, acest termen poate fi prelungit. 

c) Decizia de a acorda sau a respinge accesul pe teritoriul României persoanelor 
care fac obiectul prezentului acord este în întregime la discreţia MIRA, care nu este 
obligat să comunice motivele ce au stat la baza acestei decizii. 

d) Accesul pe teritoriul României al persoanelor care fac obiectul prezentului acord 
va fi acordat pe baza documentelor de călătorie puse la dispoziţie de ICNUR şi a 
scrisorii MIRA prin care se comunică lista persoanelor la care se face referire la lit. b). 

(4) Dacă, ulterior intrării unei persoane pe teritoriul României, se identifică 
motive care ar fi determinat respingerea accesului acesteia pe teritoriul României, 
MIRA va notifica celelalte părți, în cel mai scurt timp, şi va solicita urgentarea măsu- 
rilor pentru relocarea ulterioară imediată a acesteia. Până la îndeplinirea etapelor 
necesare în acest sens, MIRA va lua orice alte măsuri necesare pentru a gestiona 
corespunzător situaţia, în conformitate cu prevederile legislaţiei române, cu respec- 
tarea principiului nereturnării. 

(5) MIRA va elibera documente temporare de identitate persoanelor care fac 
obiectul prezentului acord pe timpul şederii legale a acestora pe teritoriul României şi 
va menţine ordinea publică în spaţiile puse la dispoziţie pentru cazarea acestor 
persoane şi, în cazul în care va fi necesar, în alte locuri unde aceste persoane vor fi 
prezente, după cum va fi convenit de către părţi. 

(6) MIRA va pune la dispoziţia ICNUR, cu titlu gratuit, spaţiile necesare cazării 
persoanelor care fac obiectul prezentului acord şi spaţiile de lucru pentru ICNUR, 
partenerii săi şi OIM, în scopul implementării prezentului acord şi în condiţiile 
prevăzute de acesta şi de Aranjamentele de lucru adiţionale, ce vor fi încheiate între 
MIRA şi celelalte părţi, potrivit prevederilor art. 13 alin. (2). MIRA se va asigura că 
persoanele care fac obiectul prezentului acord au acces la serviciile de asistenţă 
generală furnizate de către celelalte părţi la standardele ICNUR şi OIM. 

(7) În scopul implementării prezentului acord, spaţiile menţionate la alin. (6), pe 
întreaga perioadă în care acestea se vor afla la dispoziţia ICNUR, a partenerilor 
acestuia şi OIM, vor reprezenta Centrul de tranzit în regim de urgenţă, denumit în 
continuare CTU. La solicitare, spaţii suplimentare pot fi puse la dispoziţie pentru 
acelaşi scop. Fără a prejudicia operaţiunile CTU, MIRA îşi rezervă dreptul de a 
desfăşura operaţiuni zilnice folosind restul spaţiilor disponibile în aceeaşi locaţie. 

(8) MIRA va asigura sprijinul şi asistenţa necesare pentru a urgenta sosirea, 
precum şi plecarea persoanelor care fac obiectul prezentului acord, în vederea relo- 
cării ulterioare. 

Art. 4. Responsabilităţile ICNUR 

(1) În baza prezentului acord, ICNUR va avea următoarele responsabilităţi: 

a) va transmite MIRA lista persoanelor aflate în nevoie urgentă de protecţie 
internaţională propuse pentru a fi evacuate în regim de tranzit în România, în vederea 
relocării ulterioare, o prezentare a situaţiei şi a motivelor pentru care se consideră că 
este necesară evacuarea urgentă, precum şi orice alte informaţii suplimentare 
disponibile care ar putea fi solicitate de MIRA în scopul acordării accesului acestor 

persoane pe teritoriul României. Astfel de informaţii vor include, în mod obligatoriu, 
criteriile folosite pentru selecţia persoanelor aflate în nevoie urgentă de protecţie 
internaţională, orice angajamente sau garanţii care să ateste că ţările de relocare vor 
considera aceste persoane ca fiind cazuri prioritare, precum şi confirmarea disponi- 
bilităţii fondurilor necesare pentru desfăşurarea operaţiunii până la plecarea persoa- 
nelor în cauză din România; 

b) va elibera certificate de refugiat ICNUR şi va încerca să obţină documente de 
călătorie, precum Documentul de călătorie ICRC, pentru persoanele aflate în nevoie 
urgentă de protecţie internaţională înaintea evacuării acestora în CTU; 

c) va acoperi toate cheltuielile ocazionate de prezenţa pe teritoriul României, res- 
pectiv în CTU, a persoanelor care fac obiectul prezentului acord, în limita fondurilor 
disponibile puse la dispoziţia ICNUR. Această prevedere nu va include compensaţii 
ale costurilor operaţionale şi de administrare curente ce decurg, din întreţinerea 
spaţiilor aferente CTU şi a solicitanţilor de azil cazaţi în acest loc; 

d) va depune toate eforturile pentru a urgenta transferul persoanelor care fac 
obiectul prezentului acord în statele de relocare în intervalul de timp menţionat la 
art. 2 alin. (3), (4) şi (5); 

e) va depune toate eforturile necesare pentru a urgenta transferul, în afara terito- 
riului României, al oricărei persoane din grup care nu a fost relocată în termenul 
prevăzut la art. 2 alin. (3) sau care intră sub incidenţa prevederilor art. 3 alin. (4). 
Cheltuielile ocazionate de rămânerea în continuare a acestor persoane pe teritoriul 
României până la momentul transferului într-un stat terţ vor fi suportate de ICNUR; 

f) semestrial, va prezenta Comitetului de coordonare prevăzut la art. 7 rapoarte 
actualizate asupra progreselor înregistrate. 

(2) ICNUR va comunica MIRA, în cel mai scurt timp, numele organizaţiilor 
cărora ICNUR le va delega executarea activităţilor legate de implementarea prezen- 
tului acord, aşa cum este stabilit în Aranjamentele de lucru prevăzute la art. 13. 
Această prevedere nu va fi interpretată ca o declinare a responsabilităţilor asumate de 
ICNUR prin semnarea prezentului acord. 

Art, 5. Responsabilităţile OIM 

(1) În executarea prezentului acord, OIM îşi asumă următoarele responsabilităţi: 

a) va organiza transportul internaţional către România al persoanelor care fac 
obiectul prezentului acord. Solicitarea de a transporta persoanele aflate în nevoie 
urgentă de protecţie internaţională din ţara gazdă către CTU va fi realizată de către 
ICNUR în baza Fondului de reacţie rapidă pentru transport (RRTF).; 

b) va efectua evaluări ale stării de sănătate pentru toate persoanele aflate în nevoie 
urgentă de protecţie internaţională în momentul sosirii acestora în România şi 
înaintea plecării lor în vederea relocării; 

c) va organiza transportul local pe teritoriul României al persoanelor care fac 
obiectul prezentului acord, cu consultarea MIRA, în scopul implementării prevede- 
rilor lit. b) şi d) din prezentul articol; 

d) în conformitate cu solicitările ţării de relocare, va oferi programe de orientare 
culturală persoanelor care fac obiectul prezentului acord; 

e) va organiza transportul persoanelor care fac obiectul prezentului acord din 
CTU din România către ţările de relocare, potrivit prevederilor prezentului acord, în 

baza acordurilor semnate între OIM şi ţările de relocare şi/sau a Memorandumului de 
înţelegere încheiat în anul 1997 între OIM şi ICNUR,; 

f) la solicitarea Comitetului de coordonare menţionat la art. 7, va organiza trans- 
portul către un stat terţ al oricărei persoane din grup care, după terminarea operaţiu- 
nilor de relocare, nu a fost relocată. 

(2) OIM va suporta cheltuielile ce decurg din activităţile specificate la alin. (1), în 
măsura disponibilităţii fondurilor aflate la dispoziţia sa. 

Art. 6. Coordonarea şi schimbul de informaţii dintre părţi 

Activităţile în domeniul informării şi relaţiilor publice privind prezenţa pe 
teritoriul României a persoanelor care fac obiectul prezentului acord vor fi organizate 
în comun de către părţi. În cazul în care este necesară publicarea de către oricare 
dintre părţi a unor informaţii legate de implementarea prezentului acord, conţinutul 
unor astfel de informaţii va fi comunicat şi convenit în avans cu toate părţile. 

Art. 7. Comitetul de coordonare 

(1) În scopul coordonării implementării prezentului acord, se înființează Comi- 
tetul de coordonare alcătuit din reprezentanţi ai MIRA, ICNUR şi OIM în România. 

(2) Comitetul de coordonare se întâlneşte trimestrial şi ori de câte ori este nevoie 
pentru soluţionarea oricăror probleme care survin în urma.implementării prezentului 
acord. 

(3) Preşedinţia Comitetului de coordonare este asigurată de reprezentantul MIR A. 

(4) La reuniunile Comitetului de coordonare pot fi invitaţi să participe, cu statut 
de observator, reprezentanţi ai organizaţiilor menţionate la art. 4 alin. (2), precum şi 
reprezentanţi ai autorităţilor din ţările de relocare. 

Art. 8. Responsabilitatea pentru prejudicii 

(1) Fiecare parte va fi responsabilă pentru orice prejudiciu legat de moartea sau 
rănirea personalului, funcţionarilor, agenţilor sau angajaţilor săi, inclusiv pentru pier- 
derile şi pagubele materiale care decurg din sau au legătură cu implementarea pre- 
zentului acord. 

(2) În cazul în care un membru al echipei uneia dintre părţi, în timpul executării 
sarcinilor care rezultă din aplicarea prezentului acord, produce o pagubă unei terţe 
persoane, compensaţia va fi suportată de către acea parte. 

(3) Comitetul de coordonare va stabili circumstanţele în care s-a produs paguba şi 
va facilita stabilirea compensaţiei. 

Art. 9. Soluţionarea litigiilor 

Orice litigiu ce rezultă din implementarea prezentului acord va fi discutat în 
cadrul Comitetului de coordonare pentru soluţionare pe cale amiabilă între acestea, 
fie prin negociere, fie prin orice alte mijloace nejudiciare, inclusiv arbitraj, după cum 
convin părţile. 

Art. 10. Privilegii şi imunităţi 

Nimic din sau referitor la prezentul acord nu poate fi considerat o renunțare - 
expresă sau implicită - la oricare dintre privilegiile ori imunităţile de care se bucură 
părţile pe teritoriul României. 

Art. 11. Suspendarea aplicării Acordului 

(1) Implementarea prezentului acord este suspendată în următoarele situaţii: 

a) dacă spaţiile MIRA destinate cazării persoanelor care fac obiectul prezentului 
acord devin indisponibile din cauza: 

(i) necesităţii asigurării cazării pentru solicitanţii de azil şi pentru persoanele care se 
bucură de o formă de protecţie în România, potrivit legislaţiei române privind azilul; 

(ii) unor situaţii excepţionale care necesită utilizarea capacităţii de cazare a 
spaţiilor în care se află CTU pentru cazarea urgentă a persoanelor afectate; 

(iii) activării neprevăzute a unor obligaţii asumate de către România în baza 
dreptului internaţional sau a legislaţiei Uniunii Europene; 

b) dacă oricare dintre părţi nu respectă obligaţia de relocare a persoanelor care fac 
obiectul prezentului acord la momentul expirării termenului-limită prevăzut la art. 2 
alin. (3), în cazul în care acesta nu este prelungit. 

(2) Acordul va fi suspendat automat în situaţiile în care, din motive imputabile 
oricărei părţi, numărul cazurilor prevăzute la art. 2 alin. (5) depăşeşte 20. 

(3) În cazul situaţiei prevăzute la art. 3 alin. (4), Acordul se suspendă până la 
clarificarea situaţiei persoanei sau persoanelor în cauză. 

(4) Suspendarea prezentului acord nu va produce niciun efect asupra obligaţiilor 
părţilor cu privire la persoanele care fac obiectul prezentului acord, aflate deja pe 
teritoriul României. 

(5) Decizia de suspendare, respectiv aceea de încetare a suspendării este comu- 
nicată, în scris, celorlalte părţi şi intră în vigoare la data menţionată în notificare. 

Art. 12. Încetarea valabilităţii Acordului 

(1) Prezentul acord va înceta dacă: 

a) oricare dintre părţi se află în imposibilitatea de a-şi îndeplini obligaţiile prevă- 
zute în prezentul acord, din cauza unor circumstanţe mai presus de voinţa acestora, 
survenite în timpul implementării Acordului; 

b) o parte decide, după consultarea cu celelalte părţi, că o altă parte/celelalte părţi 
nu îşi îndeplineşte/nu îşi îndeplinesc obligaţiile asumate în baza prezentului acord; 

c) se convine de comun acord încetarea prezentului acord. 

(2) Încetarea valabilităţii prezentului acord produce efecte după două luni de la 
data menţionată în notificarea încetării sau de la data adoptării unei decizii comune. 

(3) Prevederile prezentului acord vor continua să fie aplicate persoanelor aflate în 
procedură la această dată în CTU, până la relocarea lor ulterioară în ţări terţe. 

(4) Încetarea valabilităţii Acordului nu va stinge obligaţiile părţilor cu privire la 
persoanele care fac obiectul prezentului acord, aflate deja pe teritoriul României, pe 
durata şederii lor. 

Art. 13. Implementarea Acordului 

(1) Părţile vor depune toate eforturile în vederea îndeplinirii obligaţiilor asumate 
pentru asigurarea funcţionării CTU şi pentru oferirea de asistenţă generală, aceasta 
incluzând, dar fără a fi limitată la asigurarea, pentru persoanele care fac obiectul pre- 
zentului acord, pe durata rămânerii acestora în CTU, a unui nivel de subzistență şi 
asistenţă medicală la standardele ICNUR. 

(2) Aranjamente de lucru separate vor fi încheiate între MIRA şi celelalte părţi, 
precum şi între părţi şi organizaţiile desemnate să îndeplinească anumite activităţi 
legate de implementarea prezentului acord pentru a stabili în detaliu angajamentele 
financiare şi activităţile specifice ce vor fi desfăşurate în perioada de implementare a 
prezentului acord. 

Art. 14. Dispoziţii finale 

(1) Prezentul acord va fi valabil pentru o perioadă de un an şi va intra în vigoare 
la data primirii ultimei notificări prin care părţile se informează reciproc asupra înde- 
plinirii procedurilor interne necesare pentru intrarea în vigoare a acestuia. Prezentul 
acord se va reînnoi automat pentru noi perioade de câte un an, cu condiţia ca niciuna 
dintre părţi să nu notifice celorlalte părți intenţia sa de a denunța Acordul. 

(2) Prevederile prezentului acord pot fi completate şi/sau modificate prin acordul 
părţilor. Oricare parte care intenţionează să propună completarea şi/sau modificarea 
prevederilor Acordului va notifica, în scris, celorlalte părţi intenţia sa şi conţinutul 
propunerii sale. O astfel de completare şi/sau modificare a prevederilor prezentului 
acord va intra în vigoare potrivit procedurii prevăzute la alin. (1). 

(3) Prezentul acord nu va prima şi nu va aduce atingere în niciun fel obligaţiilor 
internaţionale ale României, inclusiv celor ce decurg din Convenţia privind statutul 
refugiaților din anul 1951 şi a Protocolului său adiţional din anul 1967. 

(4) După intrarea în vigoare a prezentului acord, MIRA va comunica celorlalte 
părţi structurile responsabile cu implementarea prezentului acord, desemnate potrivit 
art. 3 alin. (2). 


Semnat la Bucureşti la 8 mai 2008, în 3 exemplare originale, fiecare în limbile 
română şi engleză, toate textele fiind egal autentice. In caz de divergențe în inter- 
pretare, textul în limba engleză va prevala. 


Cursul 12 


Dreptul internaţional al drepturilor omului 


12.1. Scurt istoric 


- Până după al doilea război mondial, procesul de protecţie a drepturilor omului 
prin instrumente juridice internaţionale a avut un caracter fragmentar. El privea, 
printre altele, interzicerea traficului cu sclavi şi a sclaviei, protecţia victimelor 
războiului, a lucrătorilor industriali, a minorităţilor naţionale, religioase. 

- După al doilea război mondial se trece de la preocuparea asigurării protecţiei 
unor anumite categorii de persoane şi a unor drepturi la asigurarea protecţiei drep- 
turilor omului în mod global. 

- Documentele internaţionale adoptate au fost fie cu caracter de declaraţii şi 
recomandări cu valoare moral-politică (rezoluţii ale unor organizaţii internaţionale, 
planuri de acţiune care au influenţat indirect legislaţia internă a statelor, cum ar fi 
Declaraţia Universală a Drepturilor Omului), fie convenţii internaţionale cu valoare 
juridică obligatorie (care au influenţat direct legislaţiile naţionale). 

- Convenţiile internaţionale ale drepturilor omului au fost clasificate în patru cate- 
gorii: 

1) convenţii generale; 

2) convenţii specifice; 

3) convenţii referitoare la protecţia anumitor categorii, 

4) convenţii de interzicere a discriminării. 


12.2. Cadrul normativ 


12.2.1. Sistemul ONU de protecţie a drepturilor omului 

a) Carta ONU 

- În preambulul Cartei ONU se reafirmă „credinţa în drepturile fundamentale ale 
omului, în demnitatea şi valoarea persoanei umane, în egalitatea în drepturi a băr- 
baţilor şi femeilor, precum şi a naţiunilor, mari şi mici”. 

- Art. 13 din Cartă conferă Adunării Generale dreptul de a solicita studii şi de a 
face recomandări în vederea „facilitării pentru toţi, fără distincţie de rasă, limbă, sex 
sau religie, a exercitării drepturilor omului şi libertăţilor fundamentale”. 

- Art, 55 proclamă „respectarea universală şi efectivă a drepturilor omului şi a 
libertăţilor fundamentale pentru toţi, fără distincţie de rasă, sex, limbă sau religie”. 

b) Un rol însemnat revine Declaraţiei Universale a Drepturilor Omului 
(rezoluţie a AG din 10 decembrie 1948), „ideal comun de atins de către toate popoa- 
rele şi naţiunile”. Ea prevede numeroase drepturi: 

e civile şi politice: la viaţă, libertatea şi securitatea persoanei, de a nu fi ţinut în 
sclavie sau robie, de a nu fi supus la tortură, pedepse sau tratamente crude, inumane 

sau degradante, la libertatea de întrunire şi asociere paşnică, de a participa la con- 
ducerea treburilor publice, de a avea acces la funcţii publice; 

e economice, sociale şi culturale: la asigurare socială, muncă şi alegerea liberă a 
muncii, la salariu egal pentru o muncă egală, la asigurare în caz de şomaj, invaliditate 
etc., protecţia mamei şi copilului. 

- Deşi fără caracter obligatoriu, Declaraţia are o dublă semnificaţie juridică: 

e ea recunoaşte unele drepturi conturate anterior pe o bază convenţională şi cutu- 
miară; 

* a declanşat procese cutumiare de confirmare a unor drepturi. 

- De asemenea, nu trebuie uitate prevederile unor Constituţii (cum este art. 20 din 
Constituţia României) care conferă dispoziţiilor Declaraţiei (alături şi de cele ale 
altor pacte şi tratate din materia drepturilor omului) nu numai conţinut juridic, dar şi 
o poziţie de preeminenţă faţă de dreptul intern al statului în cauză. 

c) Pactele internaţionale ale drepturilor omului (adoptate de Adunarea Gene- 
rală a ONU la 16 decembrie 1966): 

e Pactul internaţional al drepturilor economice, sociale şi culturale, intrat în 
vigoare la 3 ianuarie 1976; 

e Pactul internaţional al drepturilor civile şi politice, intrat în vigoare la 23 martie 
1976, care are şi două protocoale facultative: Protocolul referitor la posibilitatea 
pentru indivizi de a sesiza Comitetul pentru Drepturile Omului, organ creat de 
Pact şi având drept atribuţii monitorizarea aplicării dispoziţiilor acestuia de către sta- 
tele părţi, cu comunicări individuale prin care sunt invocate încălcări ale drepturilor 
recunoscute în Pact (1966), care a intrat în vigoare la 23 martie 1976 şi Protocolul 
facultativ la acest Pact, pentru abolirea pedepsei cu moartea (1991), intrat în vigoare 
la 11 iulie 1991. 

- Preambulul, art. 1, 3 şi 5 sunt aproape identice în ambele documente. 

- Pactul drepturilor economice, sociale şi culturale prevede: dreptul la muncă, 
libertatea de alegere a locului de muncă, dreptul la condiţii de muncă juste, remu- 
neraţie egală pentru muncă de valoare egală, dreptul la securitate şi igiena muncii, 
odihnă şi timp liber, de a forma sindicate, dreptul la grevă, la asigurare socială. 

- Pactul drepturilor civile şi politice prevede: dreptul la viaţă, la libertatea gândirii, 
conştiinţei, religiei, libertatea de exprimare, dreptul de întrunire şi asociere liberă. 


Notă: Dacă drepturile politice şi civile trebuie riguros respectate, fără nici o liber- 
tate de apreciere din partea statelor-părți, drepturile economice sunt obli- 
gatorii din punct de vedere programatic, dar sunt realizate pe măsură ce 
statele-părţi „vor adopta individual şi prin intermediul cooperării interna- 
ționale măsurile necesare cuprinzând programe concrete”. Potrivit dispo- 
zițiilor celor două Pacte, statele trebuie să respecte şi să garanteze drepturile 
civile şi politice, fiind vorba de o obligaţie necondiţională şi care produce 
efecte imediat, atât pozitivă, cât şi negativă (Statele trebuie să se abțină să 
încalce drepturile civile şi politice recunoscute şi trebuie să ia măsurile adec- 
vate de ordin legislativ, judiciar, administrativ, educativ şi altele, pentru a se 
achita de obligaţiile lor juridice). Angajamentul statelor în privința drepturile 
economice, sociale şi culturale este descris drept obligația fiecărui stat-parte 
de a lua măsuri, individual sau cu asistență şi cooperare internaţională, 

pentru a asigura progresiv deplina realizare a drepturilor prevăzute, inclu- 
zând îndeosebi măsuri legislative. Având în vedere diferențele în descrierea 
conţinutului angajamentelor statelor în privinţa primei, respectiv a celei de a 
doua categorii de drepturi, s-a opinat că drepturile economice, sociale şi 
culturale nu reprezintă decât deziderate şi nu impun statelor obligaţii ferme. 
Totuşi, există anumite elemente ale angajamentului statelor în cea de-a doua 
ipoteză care indică obligaţii de rezultat în sarcina statelor: orice stat parte are 
obligaţia fundamentală minimală de a asigura, cel puţin, satisfacerea esen- 
țialului fiecărui drept economic, social sau cultural. De asemenea, statele se 
angajează să adopte măsuri în vederea realizării progresive a drepturilor, iar 
aceste măsuri trebuie să aibă un caracter deliberat, concret şi să urmărească 
cât de precis posibil realizarea obligaţiilor recunoscute în Pact. 


- Două principii caracterizează protecţia drepturilor omului: 
1. vocaţia universală a drepturilor omului; 
2. indivizibilitatea şi interdependenţa tuturor drepturilor omului. 


12.2.2. Sisteme regionale 

a) Europa 

- Principalul document este Convenţia europeană a drepturilor omului, sem- 
nată la Roma, la 4 noiembrie 1950. Cuprinde mai ales prevederi referitoare la drep- 
turile civile şi politice: dreptul la viaţă, libertatea şi securitatea persoanei, dreptul 
învinuitului la audiere publică şi echitabilă, inviolabilitatea persoanei, a locuinţei, a 
corespondenţei, dreptul la libertatea gândirii, conştiinţei, religiei, libertatea de expri- 
mare, la întrunire paşnică şi de asociere, dreptul la căsătorie. 

- Este însoţită de 14 Protocoale adiţionale adoptate în perioada 1952-2004, în 
baza cărora au fost adăugate şi alte drepturi şi libertăţi, s-a abolit pedeapsa cu moar- 
tea, se reformează mecanismul jurisdicţional de control etc. Partea a doua a Con- 
venţiei prevede mecanismul instituţional de punere în aplicare. 

- Prin Protocolul nr. 11, intrat în vigoare în 1998, se instituie Curtea Europeană 
a Drepturilor Omului unică (prin comasarea Comisiei şi Curţii). 

- Protocolul nr. 14, intrat în vigoare în 2010, introduce o serie de măsuri pro- 
cedurale menite a uşura activitatea Curţii Europene a Drepturilor Omului. 

b) America de Nord şi de Sud 

- Principalul document este „Declaraţia americană a drepturilor şi îndato- 
ririlor omului” (1948, Bogota). 

- Convenţia americană a drepturilor omului (1969), intrată în vigoare în 1978, 
recunoaşte drepturile civile şi politice şi anunţă drepturile economice, sociale şi cul- 
turale. Prevede: dreptul la personalitate juridică, la viaţă, tratament uman, libertatea 
de servitute, dreptul la libertate personală, la un proces corect, la compensare pentru 
erori judiciare, libertatea de conştiinţă şi religie, dreptul la replică. 

- Convenţia a fost completată prin două protocoale adiţionale: Protocolul privitor 
la abolirea pedepsei cu moartea (1990), intrat în vigoare în 1991 şi Protocolul 
referitor la drepturile economice, sociale, culturale (1988), intrat în vigoare în 1999. 

- Tot sub egida Organizaţiei Statelor Americane au mai fost adoptate: Convenţia 
interamericană asupra azilului teritorial (1954), Convenţia interamericană privind 

conflictul de legi la adoptarea minorilor (1984), Convenţia interamericană pentru pre- 
venirea şi pedepsirea torturii (1985). 

c) Africa 

- Carta africană a drepturilor omului şi ale popoarelor (1981), intrată în 
vigoare la 21 octombrie 1986 prevede drepturile cunoscute, dar şi accente specifice: 
dreptul la cetăţenie şi interzicerea lipsirii arbitrare de cetăţenie, dreptul la libera 
alegere a partenerului de căsătorie, dreptul la un nivel de viaţă adecvat. 

- Carta africană este însoţită de două protocoale adiţionale: Protocolul pentru 
înfiinţarea unei curţi africane a drepturilor omului şi popoarelor (1998), intrat în 
vigoare la 25 ianuarie 2004 şi Protocolul asupra drepturilor femeilor în Africa 
(2003), intrat în vigoare la 25 noiembrie 2005. 

- În cadrul Uniunii Africane au fost adoptate şi alte tratate relative la drepturile 
omului: Convenţia Organizaţiei Unităţii Africane guvernând aspectele specifice 
ale problemelor refugiaților în Africa (1974) şi Carta Africană a drepturilor şi 
bunăstării copilului (1990). 

- Drepturile popoarelor sunt dreptul la autodeterminare, suveranitatea asupra 
resurselor naturale, dreptul la dezvoltare economică, la pace şi securitate şi la un 
mediu înconjurător satisfăcător. 


12.3. Mecanisme internaţionale pentru asigurarea protecţiei drepturilor 
omului 


12.3.1. Sistemul ONU 

a) Adunarea Generală ONU solicită studii şi emite recomandări în materie, ana- 
lizează rapoartele ECOSOC sau face propuneri statelor membre care sunt, în cea mai 
mare parte, trimise Comisiei a III-a pentru probleme sociale, umanitare sau culturale. 
Rezultatele lucrărilor acestei Comisii sunt supuse aprobării Adunării Generale. 

Organe subsidiare ale Adunării Generale cu atribuţii în materie: 

e Comitetul special al decolonizării 

e Comitetul special al apartheidului etc. 

e Consiliul Drepturilor Omului, care înlocuieşte, ca efect al Rezoluţiei AG 
ONU A/RES/60/251 din 3 aprilie 2006, Comisia drepturilor omului (înfiinţată în 
1946 ca organ subsidiar al ECOSOC); este format din 47 de reprezentanţi ai statelor 
membre ONU 

b) Consiliul de Securitate (atribuţii rezultând din art. 1 parag. 3 din Cartă). 

c) Consiliul Economic şi Social are principalele atribuţii: elaborarea sau soli- 
citarea de studii şi rapoarte asupra acestor probleme internaţionale în domeniile eco- 
nomic, social şi cultural etc.; adresarea de recomandări asupra acestor probleme AG; 
efectuarea de recomandări în vederea asigurării efective, de către toţi, a drepturilor 
omului şi libertăţilor fundamentale, pregătirea de convenţii internaţionale şi con- 
vocarea de conferinţe în materie etc. 

d) Comitetul pentru eliminarea discriminării rasiale (creat în anul 1970) în 
baza Convenţiei internaţionale pentru eliminarea tuturor formelor de discriminare 
rasială. Examinează rapoartele statelor-părţi cu privire la măsurile legislative judi- 
ciare şi administrative pe care statele părţi le-au întreprins pe baza obligaţiilor asu- 

mate; sub condiţia recunoaşterii competenţei sale în acest sens de către statele părţi, 
primeşte şi examinează comunicările emanând de la indivizi sau grupuri de parti- 
culari care invocă încălcarea dispoziţiilor Convenţiei internaţionale pentru eliminarea 
tuturor formelor de discriminare rasială de către un stat parte la acest instrument. 

e) Comitetul drepturilor omului (creat în baza Pactului internaţional privind 
drepturile civile şi politice). Atribuţii: examinarea de rapoarte asupra măsurilor luate 
de statele-părţi în aplicarea obligaţiilor ce decurg din pact; asumarea de funcţii 
privind eventualele diferende dintre părţi care au recunoscut competenţa sa şi, sub 
condiţia recunoaşterii competenţei sale de către statele părţi (prin ratificarea sau 
aderarea la Protocolul la Pactul internaţional al drepturilor civile şi politice, referitor 
la posibilitatea pentru indivizi de a sesiza Comitetul pentru Drepturile Omului), 
examinează comunicări provenind de la indivizi care invocă încălcarea de către un 
stat parte a unuia sau unor drepturi recunoscute de Pact. 

f) Comitetul drepturilor economice, sociale şi culturale (creat în anul 1985) de 
către ECOSOC în aplicarea Pactului internaţional privind drepturile economice, 
sociale şi culturale. Atribuţii: examinarea de rapoarte; sprijinirea ECOSOC în activi- 
tatea de supraveghere a îndeplinirii obligaţiilor luate de stat; face sugestii şi reco- 
mandări de ordin general. 

g) Comitetul pentru eliminarea discriminării faţă de femei (1982), creat în 
aplicarea Convenţiei asupra eliminării tuturor formelor de discriminare faţă de femei. 

h) Comitetul împotriva torturii (creat în anul 1987), pentru aplicarea Conven- 
ţiei împotriva torturii şi altor pedepse sau tratamente crude, inumane sau degradante. 
Atribuţii: studierea de rapoarte; efectuarea de anchete; exercitarea altor funcţii pentru 
aplanarea eventualelor diferende dacă statele au acceptat competenţa sa în domeniu. 

i) Secretariatul ONU, prin Centrul pentru drepturile omului, condus de secretarul 
general adjunct pentru drepturile omului. Centrul are ca atribuţii centralizarea activi- 
tăților ONU în domeniul drepturilor omului, efectuarea de cercetări şi studii, 
rapoarte, asigură legătura cu ONG-urile, mass-media, difuzează informaţii etc. 

Î) Înaltul Comisariat ONU pentru Refugiaţi (1 ianuarie 1959). Desfăşoară, de 
asemenea, activităţi efective în domeniul drepturilor omului: OIM, OMS, UNESCO, 
FAO. 

k) Comitetul privind drepturile copilului, creat în 1991 pentru aplicarea Con- 
venţiei privind drepturile copilului din 1990. 

1) Oficiul Înaltului Comisar ONU pentru drepturile omului, creat în 1993 de 
către AG ONU, având ca scop promovarea şi protejarea, exercitarea drepturilor pre- 
văzute de Cartă şi toate celelalte tratate internaţionale în domeniu, prevenirea violării 
drepturilor omului, asigurarea respectului acestora, promovarea cooperării interna- 
tionale în materie, coordonarea activităţilor în acest domeniu din sistemul ONU. 

m) Comitetul privind muncitorii migranţi, creat în 2004 pentru aplicarea 
Convenţiei internaţionale privind protecţia drepturilor tuturor muncitorilor migranţi 
şi a membrilor familiilor lor din 1990. 

n) Comitetul privind drepturile persoanelor cu dizabilităţi, creat în 2008 
pentru aplicarea Convenţiei privind drepturile persoanelor cu dizabilităţi din 2006. 

12.3.2. Sistemul Consiliului Europei 

Pentru respectarea angajamentelor asumate prin Convenţia europeană privind 
drepturile omului au fost create două organisme: 

a) Comisia Europeană a Drepturilor Omului, care putea fi sesizată, prin secre- 
tarul general, de orice stat membru, cu privire la o presupusă violare a prevederilor 
Convenţiei de către alt stat membru, de către orice persoană fizică, ONG sau grup de 
persoane ce consideră că le-au fost violate unele drepturi prevăzute de convenţii, cu 
condiţia ca statul în cauză să fi recunoscut competenţa curţii în această materie. 

b) Curtea Europeană a Drepturilor Omului — competenţa ei era, de asemenea, 
limitată la statele-părţi ce i-au recunoscut-o printr-o declaraţie specială. 

Prin intrarea în vigoare a Protocolului nr. 11 cele două organisme se coma- 
sează într-o Curte unică a Drepturilor Omului, iar procedurile se simplifică. Noi 
măsuri de facilitarea a activităţii CEDO sunt prevăzute de Protocolul nr. 14, intrat în 
vigoare în 2010. 


12.3.3. Sistemul OSCE 

- În Actul Final de la Helsinki este prevăzut principiul respectării drepturilor şi 
libertăţilor fundamentale ale omului. 

- În Declaraţia finală a Reuniunii de la Viena (1986) se consacră „dimensiunea 
umană” a procesului. Conferinţa privind dimensiunea umană a avut trei reuniuni: 
Paris (1989), Copenhaga (1990), Moscova (1991). 

- Instituţii: 

* Înaltul Comisar pentru Minoritățile Naţionale (a se vedea Cursul 13); 

* Biroul pentru Instituţii Democratice şi Drepturile Omului (însărcinat să 
asiste statele participante la respectarea integrală a drepturilor şi libertăţilor funda- 
mentale, la consolidarea statului de drept, la promovarea principiilor democratice); 
începând cu anul 1994 funcţionează în cadrul său un punct de contact pentru proble- 
matica romilor; 

* Biroul Reprezentantului OSCE pentru libertatea presei. 


12.3.4. Sistemul interamerican. Cadrul general 

- În baza Convenţiei interamericane a drepturilor omului de la San José (1969) 
s-au creat două organisme: Comisia şi Curtea, după modelul european. Spre deose- 
bire de cea europeană, Curtea interamericană dispune de o mai însemnată competenţă 
consultativă. De asemenea. Comisia dispune de puteri privind toate statele OSA, nu 
doar cele care au ratificat Convenţia, precum şi de competenţe mai largi în privinţa 
rapoartelor, studiilor referitoare la violările drepturilor omului etc. 


12.3.5. Sistemul african 

- În temeiul Cartei africane a drepturilor omului şi popoarelor (1981) s-a înfiinţat 
Comisia africană a drepturilor omului şi popoarelor. Ea poate acţiona atât pentru 
promovarea drepturilor proclamate de Convenţie, cât şi ca organ cvasijurisdicţional. 
Ea poate face studii, cercetări, avize, recomandări, disemina informaţii, formula prin- 
cipii şi reguli etc. În sistemul african se acordă prioritate „violărilor masive” ale drep- 
turilor omului. 


Cursul 12 175 


- Printr-un Protocol la Cartă (adoptat la Oagadougou, în 1998, intrat în vigoare în 
anul 2004) a fost creată Curtea Africană a Drepturilor Omului şi Popoarelor, 
formată din 11 judecători, care poate judeca disputele privind interpretarea şi apli- 
carea Cartei, a Protocolului şi a oricăror altor instrumente în domeniul drepturilor 
omului ratificate de statul implicat; poate fi sesizată de Comisie, un stat parte, o 
organizaţie interguvernamentală africană, persoane fizice şi ONG-uri cu statut de 
observator la Comisie, dacă statul pârât a recunoscut expres jurisdicţia Curţii. Curtea 
poate judeca speța sau o poate deferi spre soluţionare Comisiei. Curtea are şi 
competenţa de a acorda avize consultative. 


12.4. Responsabilitatea de a proteja 


- Concept de graniţă dezvoltat în ultimul deceniu, care implică o interpretare 
modernă a conceptului de suveranitate, a necesităţii respectării drepturilor omului 
şi respectiv a celei de asigurare a păcii şi securităţii internaţionale. 

- Definit pentru prima oară de Raportul Comisiei Internaţionale privind 
Intervenţia şi Suveranitatea Statelor, din decembrie 2001, care propune două 
principii de bază: a) suveranitatea statului implică responsabilitate, iar responsa- 
bilitatea primară pentru protecţia poporului său aparţine statului însuşi; b) când 
o populaţie suferă vătămări grave, ca rezultat al războiului intern, al insurgenţei, al 
represiunii sau al eşecului statului, iar statul în cauză nu doreşte sau nu poate să 
pună capăt acestor suferinţe sau să le evite, responsabilitatea de a proteja ia 
locul principiului neintervenţiei. Cu alte cuvinte, comunitatea internaţională poate 
interveni pentru a pune capăt acestor situaţii. 

- Ulterior, conceptul este preluat la nivelul ONU -— parag. 138 şi 139 din 
documentul World Summit Outcome (2005): fiecare stat individual are obligaţia de a- 
şi proteja populaţiile sale de genocid, crime de război, epurare etnică şi crime 
contra umanității, comunitatea internaţională trebuie să asiste statele să exercite 
această responsabilitate şi să îşi construiască capacităţile sale de protecţie; dacă totuşi 
un stat nu doreşte/reuşeşte în mod manifest să îşi protejeze populaţia de cele patru 
crime şi încălcări menţionate, comunitatea internaţională trebuie să treacă la 
acţiune colectivă într-un mod decisiv şi în timp util prin Consiliul de Securitate 
şi în conformitate cu Carta ONU. 

- Se consideră, prin urmare, că implementarea acestui concept necesită o strategie 
conturată pe trei piloni: responsabilităţile de protecţie ale statului; asistenţa 
internaţională şi construcţia capacităţilor, răspunsul decisiv şi în timp util. 

- Conceptul a fost pentru prima oară inclus în Rezoluţia nr. 1970 a Consiliului 
de Securitate ONU privind situaţia din Libia din 26 februarie 2011, adoptată în 
temeiul art. 41 din carta ONU (capitolul VII) prin care se decid sancţiuni interna- 
tionale împotriva regimului Gadhafi (se reaminteşte Libiei că are responsibilitatea de 
a-şi proteja populaţia). 


176 Drept internaţional public. Sinteze 


Bibliografie minimală 


1. Al. Bolintineanu, A. Năstase, B. Aurescu, Drept internaţional contemporan, 
ed. a 2-a, revăzută şi adăugită, Ed. All Beck, Bucureşti, 2000, p. 145-178 

2. D. Popescu, A. Năstase, Drept internaţional public, Ed. Şansa, Bucureşti, 1997, 
p. 111-136 

3. R.M. Beşteliu, Drept internaţional. Introducere în dreptul internaţional public, 
Ed. All Beck, Bucureşti, 2003, p. 191-227 

4.B. Aurescu, Sistemul jurisdicţiilor internaţionale, Ed. All Beck, Bucureşti, 
2005, p. 234-278 


Bibliografie selectivă 


1. E.G. Bello, The African Charter of Human Rights, RCADI, 1987, I, vol. 202 

2. RM  Beşteliu, C. Brumar, Protecţia internaţională a drepturilor omului, 
ed. a 3-a, Ed. Universul Juridic, Bucureşti, 2007 

3. T. Burgenthal, R. Weber, Dreptul internaţional al Drepturilor Omului, 
Ed. All, Bucureşti, 1999 

4. IL Cloşcă, Drepturile omului în Consiliul Europei, culegere de documente, 
Ed. Themis, Bucureşti, 1994 

5. T. Corlățean, Categorii de obligaţii ce revin statelor în urma hotărârilor de 
condamnare pronunţate de Curtea Europeană a Drepturilor Omului, în RRDI nr. 2, 
ianuarie-iunie 2006, p. 175-193 

6. M. Delmas-Marty, The European Convention for the Protection of Human 
Rights: International Protection versus National Restriction, Ed. Martinus Nijhoff 
Publishers, Dordrecht, 1992 

7. K. Drzwicki, C. Krause, A. Rosas, Social Rights as Human Rights — an European 
Challenge, Ed. Abo Akademi University, Abo, 1994 

8. A. Fărcaş, Dreptul internaţional al drepturilor omului şi problematica mino- 
rităţilor naţionale, IRDO, Bucureşti, 2005 

9. A. Eide, The Future of Human Rights Protection in a Changing, World, Oslo, 1991 

10. R. Ergec, Protection européenne et internationale des droits de Phomme, 
Bruylant, Bruxelles, 2006 

11. IRDO, Instrumente internaţionale privind drepturile omului, vol. I+II, Bucu- 
reşti, 2007 

12. A. Năstase, Drepturile omului - religia sfârşitului de secol, 1992 

13. A. Năstase, Drepturile omului, societatea civilă, diplomaţie parlamentară, 
Bucureşti, 1994 

14. C.-L. Popescu, Protecţia internaţională a drepturilor omului — surse, instituţii, 
proceduri, Ed. All Beck, Bucureşti, 2000 

15. F. Sudre, Drept internaţional şi european al drepturilor omului, Ed. Polirom, 
laşi, 2006 

16. Ch. Tomuschat, Human Rights between Idealism and Realism, OUP, 2003 


Cursul 12 177 


17. B. Selejan Gufan, Protecţia europeană a drepturilor omului, Ed. C.H. Beck, 
Bucureşti, 2008 
18. ZM. Zlătescu, Drepturile omului în acţiune, Bucureşti, 1994 


Convenții şi alte documente internaţionale 


1. Declaraţia universală a drepturilor omului din 1948 

2. Convenţia din 1948 pentru prevenirea şi reprimarea crimei de genocid 

3. Convenţia suplimentară din 1956 privind abolirea sclavajului, a traficului de 
sclavi şi a instituţiilor şi practicilor analoage 

4. Convenţia internaţională din 1973 asupra eliminării şi reprimării crimei de 
apartheid 

5. Convenţia internaţională din 1965 pentru eliminarea tuturor formelor de discri- 
minare rasială 

6. Pactul internaţional din 1966 privind drepturile civile şi politice 

7. Pactul internaţional din 1966 privind drepturile economice, sociale şi culturale 

8. Convenţia din 1979 cu privire la eliminarea tuturor formelor de discriminare 
faţă de femei 

9. Convenţia din 1960 cu privire la eliminarea oricăror forme de discriminare în 
învăţământ 

10. Convenţia din 1984 împotriva torturii şi a altor pedepse sau tratamente crude, 
inumane şi degradante 

11. Convenţia din 1989 privind drepturile copilului 

12. Convenţia europeană din 1950 privind protecţia drepturilor omului şi liber- 
tăţilor fundamentale 

13. Carta socială europeană din 1961 

14. Actul final de la Helsinki din 1975 

15. Declaraţia privind dreptul la dezvoltare din 1986 

16. Documentul final al Reuniunii generale europene de la Viena, 1986-1989 

17. Documentul Reuniunii din 1990 de la Copenhaga a Conferinţei asupra dimen- 
siunii umane 

18. Documentul final al reuniunii general europene de la Helsinki, 1992 


Anexa 1 


Declaraţia Universală a Drepturilor Omului, 1948 


(...) 

Art. 1. Toate fiinţele umane se nasc libere şi egale în demnitate şi în drepturi. Ele 
sunt înzestrate cu rațiune şi conştiinţă şi trebuie să se comporte unele faţă de celelalte 
în spiritul fraternității. 

Art. 2. 1. Fiecare se poate prevala de toate drepturile şi de toate libertăţile procla- 
mate în prezenta Declaraţie, fără nici o deosebire, în special de rasă, de culoare, de 
sex, de limbă, de religie, de opinie politică sau de orice altă opinie, de origine 
naţională sau socială, de avere, de naştere sau decurgând din orice altă situaţie. 

2. Pe lângă aceasta, nu se va face nici o deosebire bazată pe statutul politic, juridic 
sau internaţional al ţării sau al teritoriului de care aparţine o persoană, fie această ţară 
sau teritoriu independente, sub tutelă, neautonome sau supuse unei limitări oarecare a 
suveranităţii. 

Art. 3. Orice fiinţă umană are dreptul la viaţă, la libertate şi la securitatea sa. 

Art. 4. Nimeni nu va fi ţinut în sclavie, nici în robie. Sclavia şi traficul de sclavi 
sunt interzise sub toate formele lor. 

Art. 5. Nimeni nu va fi supus la tortură, nici la pedepse sau tratamente crude, 
inumane sau degradante. 

Art. 6. Fiecare are dreptul să i se recunoască personalitatea sa juridică, oriunde 
s-ar afla. 

Art. 7. Toţi oamenii sunt egali în faţa legii şi au dreptul fără deosebire la o pro- 
tecţie egală a legii. Toţi oamenii au dreptul la o protecţie egală împotriva oricărei 
discriminări care ar încălca prezenta Declaraţie şi împotriva oricărei provocări la o 
astfel de discriminare. 

Art. 8. Orice persoană are dreptul să se adreseze în mod efectiv instanţelor judi- 
ciare competente împotriva actelor care violează drepturile fundamentale ce îi sunt 
recunoscute prin constituţie sau prin lege. 

Art. 9. Nimeni nu poate fi arestat, deţinut sau exilat în mod arbitrar. 

Art. 10. Orice persoană are dreptul, în deplină egalitate, să fie ascultată în mod 
echitabil şi public de un tribunal independent şi imparţial, care va hotărî fie asupra 
drepturilor şi obligaţiilor sale, fie asupra temeiniciei oricărei acuzaţii în materie 
penală îndreptată împotriva ei. 

Art. 11. 1. Orice persoană acuzată de un delict este prezumată nevinovată până 
când vinovăția sa va fi dovedită în mod legal în cursul unui proces public în cadrul 
căruia i s-au asigurat toate garanţiile necesare apărării sale. 

2. Nimeni nu va fi condamnat pentru acţiuni sau omisiuni care, în momentul în 
care au fost comise, nu constituiau un act delictuos potrivit dreptului naţional sau 
internaţional. De asemenea, nu se va aplica nici pedeapsă mai aspră decât aceea care 
era aplicabilă în momentul în care a fost comis actul delictuos. 

Art. 12. Nimeni nu va fi obiectul unor imixtiuni arbitrare în viaţa sa particulară, 
în familia sa, în domiciliul său ori în corespondenţă, nici al unor atingeri ale onoarei 
sau reputației sale. Orice persoană are dreptul la protecţia legii împotriva unor astfel 
de imixtiuni sau atingeri. 

Art. 13. 1. Orice persoană are dreptul să circule liber şi să-şi aleagă reşedinţa în 
interiorul unui stat. 

2. Orice persoană are dreptul să părăsească orice ţară, inclusiv ţara sa, şi de a 
reveni în ţara sa. 

Art. 14. 1. În cazul persecuției, orice persoană are dreptul să caute azil şi să 
beneficieze de azil în alte ţări. 

2. Acest drept nu poate fi invocat în cazul unor urmăriri penale bazate pe comi- 
terea unei crime de drept comun sau pe acţiuni contrare scopurilor şi principiilor 
Naţiunilor Unite. 

Art. 15. 1. Orice individ are dreptul la o cetăţenie. 

2. Nimeni nu poate fi lipsit, în mod arbitrar de cetăţenia sa, nici de dreptul de a-şi 
schimba cetăţenia. 

Art. 16. 1. Cu începere de la vârsta nubilă, bărbatul şi femeia, fără nici o restricţie 
în privinţa rasei, cetăţeniei sau religiei, au dreptul să se căsătorească şi să întemeieze 
o familie. Ei au drepturi egale la încheierea căsătoriei, în decursul căsătoriei şi la 
desfacerea ei. 

2. Căsătoria nu poate fi încheiată decât cu consimţământul liber şi deplin al viito- 
rilor soţi. 

3. Familia este elementul natural şi fundamental al societăţii şi are dreptul la ocro- 
tire din partea societăţii şi a statului. 

Art. 17. 1. Orice persoană are dreptul la proprietate, atât singură, cât şi în asociere 
cu alţii. 

2. Nimeni nu va fi lipsit în mod arbitrar de proprietatea sa. 

Art. 18. Orice persoană are dreptul la libertatea gândirii, a conştiinţei şi a religiei; 
acest drept implică libertatea de a-şi schimba religia sau convingerile, precum şi 
libertatea de a-şi manifesta religia sau convingerile sale, individual sau în colectiv, 
atât în public, cât şi privat, prin învăţământ, practici, cult şi îndeplinirea de rituri. 

Art, 19. Orice individ are dreptul la libertatea de opinie şi de exprimare, ceea ce 
implică dreptul de a nu fi tulburat pentru opiniile sale şi acela de a căuta, de a primi şi 
de a răspândi, fără consideraţii de frontieră, informaţii şi idei prin orice mijloc de 
exprimare. 

Art. 20. 1. Orice persoană are dreptul la libertatea de întrunire şi de asociere 
paşnică. 

2. Nimeni nu poate fi obligat să facă parte dintr-o asociaţie. 

Art. 21. 1. Orice persoană are dreptul să participe la conducerea treburilor publice 
ale ţării sale, fie direct, fie prin intermediul unor reprezentanţi liber aleşi. 

2. Orice persoană are dreptul de acces, în condiţii de egalitate, în funcţiile publice 
ale ţării sale. 

3. Voința poporului este baza puterii de stat, această voinţă trebuie să fie expri- 
mată prin alegeri oneste care trebuie să aibă loc periodic, prin sufragiul universal egal 
şi prin vot secret sau după o procedură echivalentă care să asigure libertatea votului. 

Art. 22. Orice persoană, în calitate de membru al societăţii, are dreptul la secu- 
ritate socială; ea este îndreptăţită să obţină satisfacerea drepturilor economice, sociale 
şi culturale indispensabile pentru demnitatea şi libera dezvoltare a personalităţii sale, 
prin efort naţional şi cooperare internaţională, ţinându-se seama de organizarea şi de 
resursele fiecărei țări. 

Art. 23. 1. Orice persoană are dreptul la muncă, la libera alegere a muncii, la condiţii 
echitabile şi satisfăcătoare de muncă, precum şi la ocrotire împotriva şomajului. 

2. Toţi oamenii au dreptul, fără nici o discriminare, la salariu egal pentru muncă 
egală. 

3. Orice om care munceşte are dreptul la o remuneraţie echitabilă şi satisfăcătoare 
care să-i asigure lui, precum şi familiei sale o existență conformă cu demnitatea 
umană şi completată, dacă este cazul, cu alte mijloace de protecţie socială. 

4. Orice persoană are dreptul să întemeieze cu alte persoane sindicate şi de a se 
afilia la sindicate pentru apărarea intereselor sale. 

Art. 24. Orice persoană are dreptul la odihnă şi la timp liber şi îndeosebi la o 
limitare rezonabilă a timpului de muncă, precum şi la concedii periodice plătite. 

Art. 25. 1. Orice persoană are dreptul la un nivel de viaţă corespunzător asigurării 
sănătăţii sale, bunăstării proprii şi a familiei, cuprinzând hrana, îmbrăcămintea, 
locuinţa, îngrijirea medicală, precum şi serviciile sociale necesare, are dreptul la asi- 
gurare în caz de şomaj, de boală, de invaliditate, văduvie, bătrâneţe sau în alte cazuri 
de pierdere a mijloacelor de subzistență ca urmare a unor împrejurări independente 
de voinţa sa. 

2. Mama şi copilul au dreptul la ajutor şi ocrotire specială. Toţi copiii, indiferent 
dacă s-au născut în cadrul sau în afara căsătoriei, se bucură de aceeaşi ocrotire 
socială. 

Art. 26. 1. Orice persoană are dreptul la educaţie. Educaţia trebuie să fie gratuită, 
cel puţin în ce priveşte învăţământul elementar şi de bază. Învăţământul elementar 
este obligatoriu. Învăţământul tehnic şi profesional trebuie să fie accesibil tuturor; 
accesul la studii superioare trebuie să fie deschis tuturor pe baza deplinei egalităţi, în 
funcţie de merit. 

2. Educaţia trebuie să urmărească dezvoltarea deplină a personalităţii umane şi 
întărirea respectului pentru drepturile omului şi pentru libertăţile fundamentale. Ea 
trebuie să stimuleze înţelegerea, toleranța şi prietenia între toate popoarele şi între 
toate grupurile rasiale sau religioase, precum şi dezvoltarea activităţii Organizaţiei 
Naţiunilor Unite pentru menţinerea păcii. 

3. Părinţii au, cu prioritate, dreptul să aleagă felul educaţiei care urmează să fie 
dată copiilor lor. 

Art. 27. 1. Orice persoană are dreptul să ia parte în mod liber la viaţa culturală a 
colectivităţii, să se bucure de arte şi să participe la progresul ştiinţific şi la binefa- 
cerile care rezultă din acesta. 

2. Fiecare are dreptul la protecţia intereselor morale şi materiale care decurg, din 
orice operă ştiinţifică, literară şi artistică al cărei autor este. 

Art. 28. Fiecare persoană are dreptul să beneficieze, pe plan social şi interna- 
ţional, de existenţa unei ordini care să permită ca drepturile şi libertăţile enunțate în 
prezenta Declaraţie să-şi poată găsi o realizare deplină. 

Art. 29. 1. Individul are îndatoriri faţă de colectivitate, numai în cadrul acesteia 
fiind posibilă dezvoltarea liberă şi deplină a personalităţii sale. 

2. În exercitarea drepturilor şi libertăţilor sale, fiecare persoană este supusă numai 
îngrădirilor stabilite de lege în scopul exclusiv al asigurării recunoaşterii şi respec- 
tului drepturilor şi libertăţilor celorlalţi şi în vederea satisfacerii cerinţelor juste ale 
moralei, ordinii publice şi bunăstării generale, într-o societate democratică. 

3. Aceste drepturi şi libertăţi nu vor putea, în nici un caz, să fie exercitate contrar 
scopurilor şi principiilor Organizaţiei Naţiunilor Unite. 

Art. 30. Nicio prevedere a prezentei Declaraţii nu poate fi interpretată ca 
implicând, pentru un stat, un grup sau persoane dreptul de a se deda la vreo activitate 
sau de a săvârşi vreun act care să conducă la desfiinţarea drepturilor şi libertăţilor 
enunțate în prezenta Declaraţie. 


Cursul 12 181 


Anexa 2 


Convenţia europeană a drepturilor omului, Roma, 1950 


(...) 

Art. 2. |. Dreptul la viaţă al oricărei persoane este protejat prin lege. Moartea nu 
poate fi cauzată cuiva în mod intenţionat, decât în executarea unei sentinţe capitale 
pronunţate de un tribunal, în cazul în care infracţiunea este sancţionată cu această 
pedeapsă prin lege. 

2. Moartea nu este considerată ca fiind cauzată prin încălcarea acestui articol în 
cazurile în care aceasta ar rezulta dintr-o recurgere absolut necesară la forţă; 

a) pentru a asigura apărarea oricărei persoane împotriva violenţei ilegale; 

b) pentru a efectua o arestare legală sau pentru a împiedica evadarea unei per- 
soane legal deţinute; 

c) pentru a reprima, conform legii, tulburări violente sau o insurecție. 

Art. 3. Nimeni nu poate fi supus torturii, nici pedepselor sau tratamentelor 
inumane ori degradante. 

Art. 4. 1. Nimeni nu poate fi ţinut în sclavie sau în condiţii de aservire. 

2. Nimeni nu poate fi constrâns să execute o muncă forţată sau obligatorie. 

3. Nu se consideră muncă forţată sau obligatorie în sensul prezentului articol: 

a) orice muncă impusă în mod normal unei persoane supuse detenţiei în condiţiile 
prevăzute de art. 5 din prezenta Convenţie sau în timpul în care se află în libertate 
condiţionată; 

b) orice serviciu 'cu caracter militar sau, în cazul celor care refuză să satisfacă 
serviciul militar din motive de conştiinţă, în ţările în care acest lucru este recunoscut 
ca legitim, un alt serviciu, în locul serviciului militar obligatoriu; 

c) orice serviciu impus în situaţii de criză sau de calamităţi care ameninţă viaţa 
sau bunăstarea comunităţii; 

d) orice muncă sau serviciu care face parte din obligaţiile civile normale. 

Art, 5. 1. Orice persoană are dreptul la libertate şi la siguranţă. Nimeni nu poate fi 
lipsit de libertatea sa, cu excepţia următoarelor cazuri şi potrivit căilor legale: 

a) dacă este deţinut legal pe baza condamnării pronunţate de către un tribunal 
competent; 

b) dacă a făcut obiectul unei arestări sau al unei deţineri legale pentru nesu- 
punerea la o hotărâre pronunţată, conform legii, de către un tribunal ori în vederea 
garantării executării unei obligaţii prevăzute de lege; 

c) dacă a fost arestat sau reţinut în vederea aducerii sale în faţa autorităţii judiciare 
competente, atunci când există motive verosimile de a bănui că a săvârşit o infrac- 
ţiune sau când există motive temeinice de a crede în necesitatea de a-l împiedica să 
săvârşească o infracţiune sau să fugă după săvârşirea acesteia; 

d) dacă este vorba de detenţia legală a unui minor, hotărâtă pentru educaţia sa sub 
supraveghere sau despre detenţia sa legală, în scopul aducerii sale în faţa autorităţii 
competente; 

e) dacă este vorba despre detenţia legală a unei persoane susceptibile să transmită 
o boală contagioasă, a unui alienat, a unui alcoolic, a unui toxicoman sau a unui 
vagabond; 


182 Drept internaţional public. Sinteze 


f) dacă este vorba despre arestarea sau detenţia legală a unei persoane pentru a o 
împiedica să pătrundă în mod ilegal pe teritoriu sau împotriva căreia se află în curs o 
procedură de expulzare ori de extrădare. 

2. Orice persoană arestată trebuie să fie informată, în termenul cel mai scurt şi 
într-o limbă pe care o înţelege, asupra motivelor arestării sale şi asupra oricărei acu- 
zaţii aduse împotriva sa. 

3. Orice persoană arestată sau deţinută, în condiţiile prevăzute de parag. 1 
lit. c) din prezentul articol, trebuie adusă de îndată înaintea unui judecător sau a altui 
magistrat împuternicit prin lege cu exercitarea atribuţiilor judiciare şi are dreptul de a 
fi judecat într-un termen rezonabil sau eliberată în cursul procedurii. Punerea în liber- 
tate poate fi subordonată unei garanţii care să asigure prezentarea persoanei în cauză 
la audiere. 

4. Orice persoană lipsită de libertatea sa prin arestare sau deţinere are dreptul să 
introducă un recurs în faţa unui tribunal, pentru ca acesta să statueze într-un termen scurt 
asupra legalităţii deţinerii sale şi să dispună eliberarea sa dacă deținerea este ilegală. 

5. Orice persoană care este victima unei arestări sau a unei deţineri în condiţii 
contrare dispoziţiilor acestui articol are dreptul la reparaţii. 

Art. 6. 1. Orice persoană are dreptul la judecarea în mod echitabil, în mod public 
şi într-un termen rezonabil a cauzei sale, de către o instanţă independentă şi 
imparţială, instituită de lege, care va hotărî fie asupra încălcării drepturilor şi obli- 
gaţiilor sale cu caracter civil, fie asupra temeiniciei oricăror acuzaţii în materie 
penală îndreptate împotriva sa. Hotărârea trebuie să fie pronunţată în mod public, dar 
accesul în sala de şedinţă poate fi interzis presei şi publicului pe întreaga durată a 
procesului sau a unei părţi a acestuia în interesul moralității, al ordinii publice ori al 
securităţii naţionale într-o societate democratică, atunci când interesele minorilor sau 
protecţia vieţii private a părţilor la proces o impun, sau în măsura considerată absolut 
necesară de către instanţă atunci când, în împrejurări speciale, publicitatea ar fi de 
natură să aducă atingere intereselor justiţiei. 

2. Orice persoană acuzată de o infracţiune este prezumată nevinovată până ce 
vinovăția sa va fi legal stabilită. 

3. Orice acuzat are, în special, dreptul: 

a) să fie informat, în termenul cel mai scurt, într-o limbă pe care o înţelege şi în 
mod amănunţit, asupra naturii şi cauzei acuzaţiei aduse împotriva sa; 

b) să dispună de timpul şi de înlesnirile necesare pregătirii apărării sale; 

c) să se apere el însuşi sau să fie asistat de un apărător ales de el şi, dacă nu dis- 
pune de mijloacele necesare pentru a plăti un apărător, să poată fi asistat în mod 
gratuit de un avocat din oficiu, atunci când interesele justiţiei o cer; 

d) să întrebe sau să solicite audierea martorilor acuzării şi să obţină citarea şi 
audierea martorilor apărării în aceleaşi condiţii ca şi martorii acuzării; 

e) să fie asistat în mod gratuit de un interpret, dacă nu înţelege sau nu vorbeşte 
limba folosită la audiere. 

Art. 7. 1. Nimeni nu poate fi condamnat pentru o acţiune sau o omisiune care, în 
momentul în care a fost săvârşită, nu constituia o infracţiune, potrivit dreptului 
naţional sau internaţional. De asemenea, nu se poate aplica o pedeapsă mai severă 
decât aceea care era aplicabilă în momentul săvârşirii infracţiunii. 

2. Prezentul articol nu va aduce atingere judecării şi pedepsirii unei persoane 
vinovate de o acţiune sau de o omisiune care, în momentul săvârşirii sale, era con- 
siderată infracţiune potrivit principiilor generale de drept recunoscute de naţiunile 
civilizate. 

Art. 8. 1. Orice persoană are dreptul la respectarea vieţii sale private şi de familie, 
a domiciliului său şi a corespondenţei sale. 

2. Nu este admis amestecul unei autorităţi publice în exercitarea acestui drept 
decât în măsura în care acest amestec este prevăzut de lege şi dacă constituie o 
măsură care, într-o societate democratică, este necesară pentru securitatea naţională, 
siguranţa publică, bunăstarea economică a ţării, apărarea ordinii şi prevenirea fap- 
telor penale, protejarea sănătăţii sau a moralei, ori protejarea drepturilor şi libertăţilor 
altora. 

Art, 9. 1. Orice persoană are dreptul la libertatea de gândire, de conştiinţă şi de 
religie; acest drept include libertatea de a-şi schimba religia sau convingerea, precum 
şi libertatea de a-şi manifesta religia sau convingerea în mod individual sau în 
colectiv, în public sau în particular, prin cult, învăţământ, practici şi îndeplinirea 
ritualurilor. 

2. Libertatea de a-şi manifesta religia sau convingerile nu poate face obiectul altor 
restrângeri decât acelea care, prevăzute de lege, constituie măsuri necesare, într-o 
societate democratică, pentru siguranţa publică, protecţia ordinii, a sănătăţii sau a 
moralei publice ori pentru protejarea drepturilor şi libertăţilor altora. 

Art. 10. 1. Orice persoană are dreptul la libertatea de exprimare. Acest drept 
cuprinde libertatea de opinie şi libertatea de a primi sau de a comunica informaţii ori 
idei fără amestecul autorităţilor publice şi fără a ţine seama de frontiere. Prezentul 
articol nu împiedică statele să supună societăţile de radiodifuziune, de cinematografie 
sau de televiziune unui regim de autorizare. 

2. Exercitarea acestor libertăţi ce comportă îndatoriri şi responsabilităţi poate fi 
supusă unor formalităţi, condiţii, restrângeri sau sancţiuni prevăzute de lege, care 
constituie măsuri necesare, într-o societate democratică, pentru securitatea naţională, 
integritatea teritorială sau siguranţa publică, apărarea ordinii şi prevenirea infrac- 
ţiunilor, protecţia sănătăţii sau a moralei, protecţia reputației sau a drepturilor altora, 
pentru a împiedica divulgarea de informaţii confidenţiale sau pentru a garanta auto- 
ritatea şi imparţialitatea puterii judecătoreşti. 

Art. 11. 1. Orice persoană are dreptul la libertatea de întrunire paşnică şi la 
libertatea de asociere, inclusiv dreptul de a constitui cu alţii sindicate şi de a se afilia 
la sindicate pentru apărarea intereselor sale. 

2. Exercitarea acestor drepturi nu poate face obiectul altor restrângeri decât acelea 
care, prevăzute de lege, constituie măsuri necesare, într-o societate democratică, 
pentru securitatea naţională, siguranţa publică, apărarea ordinii şi prevenirea infrac- 
ţiunilor, protejarea sănătăţii sau a moralei ori pentru protecţia drepturilor şi liber- 
tăţilor altora. Prezentul articol nu interzice ca restrângeri legale să fie impuse exerci- 
tării acestor drepturi de către membrii forţelor armate, ai poliţiei sau ai administraţiei 
de stat. 

Art. 12. Începând cu vârsta stabilită prin lege, bărbatul şi femeia au dreptul de a 
se căsători şi de a întemeia o familie, conform legislaţiei naţionale ce reglementează 
exercitarea acestui drept. 

Art. 13. Orice persoană, ale cărei drepturi şi libertăţi recunoscute de prezenta 
Convenţie au fost încălcate, are dreptul să se adreseze efectiv unei instanţe naţionale, 
chiar şi atunci când încălcarea s-ar datora unor persoane care au acţionat în 
exercitarea atribuţiilor lor oficiale. 

Art. 14. Exercitarea drepturilor şi libertăţilor recunoscute de prezenta Convenţie 
trebuie să fie asigurată fără nici o deosebire bazată, în special, pe sex, rasă, culoare, 
limbă, religie, opinii politice sau alte opinii, origine naţională sau socială, apartenenţă 
la o minoritate naţională, avere, naştere sau orice altă situaţie. 

Art. 15. 1. În caz de război sau de alt pericol public ce ameninţă viaţa naţiunii, 
orice înaltă parte contractantă poate lua măsuri care derogă de la obligaţiile prevăzute 
de prezenta Convenţie, în măsura strictă în care situaţia o cere şi cu condiţia ca aceste 
măsuri să nu fie în contradicţie cu alte obligaţii care decurg din dreptul internaţional. 

2. Dispoziţia precedentă nu îngăduie nici o derogare de la art. 2, cu excepţia 
cazului de deces rezultând din acte licite de război, şi nici de la art. 3, art. 4 parag. 1 
şi art. 7. 

3. Orice înaltă parte contractantă ce exercită acest drept de derogare îl informează 
pe deplin pe Secretarul general al Consiliului Europei cu privire la măsurile luate şi 
la motivele care le-au determinat. Acestea trebuie, de asemenea, să informeze pe 
Secretarul general al Consiliului Europei şi asupra datei la care aceste măsuri au 
încetat a fi în vigoare şi de la care dispoziţiile Convenţiei devin din nou aplicabile. 

Art. 16. Nici o dispoziţie a art. 10, 11 şi 14 nu poate fi considerată ca interzicând 
înaltelor părţi contractante să impună restrângeri activităţii politice a străinilor. 

Art. 17. Nici o dispoziţie din prezenta Convenţie nu poate fi interpretată ca 
implicând, pentru un stat, un grup sau un individ, un drept oarecare de a desfăşura o 
activitate sau de a îndeplini un act ce urmăreşte distrugerea drepturilor sau a libertă- 
ţilor recunoscute de prezenta Convenţie sau de a aduce limitări mai ample acestor 
drepturi şi libertăţi decât acelea prevăzute de această Convenţie. 

Art. 18. Restrângerile care, în termenii prezentei Convenții, sunt aduse respec- 
tivelor drepturi şi libertăţi, nu pot fi aplicate decât în scopul pentru care ele au fost 
prevăzute. 

(...) 


Cursul 13 


Protecţia drepturilor persoanelor ce aparţin minorităţilor 
naţionale în dreptul internaţional 


13.1. Cadrul general 


13.1.1. Definiţii ale minorităţii: 


- Nu există o definiţie a minorităţii naţionale în dreptul internaţional pozitiv. 
Există unele definiţii date în doctrină, jurisprudenţă sau în legi naţionale privind sta- 
tutul minorităţilor naţionale. 

- Curtea Permanentă de Justiţie Internaţională: „un grup de persoane ce trăiesc 
într-o anumită ţară sau localitate având o rasă, religie, limbă şi tradiţii proprii, unite 
prin identitatea acestora într-un sentiment de solidaritate, în scopul păstrării tradi- 
ţiilor, formelor religioase şi asigurând învăţământul şi creşterea copiilor în confor- 
mitate cu spiritul şi tradiţiile rasei lor şi ajutându-se reciproc” (Avizul consultativ al 
CPJI din 31 iulie 1930 privind „Comunitățile greco-bulgare”). 

- O altă definiţie (dată de Capotorti în 1978): „un grup numeric inferior restului 
populaţiei, aflat într-o poziţie non-dominantă, ai cărui membri — cetăţeni ai statului 
respectiv — posedă caracteristici etnice, religioase sau lingvistice diferite de ale 
restului populaţiei şi arată, chiar şi implicit, un sentiment de solidaritate, îndreptat 
spre prezervarea culturii, tradiţiilor, religiei sau limbii”. 

- Definiţia minorităţii include: 

e elemente obiective: dimensiunea numerică, poziţia non-dominantă, caracteristici 
etnice-culturale distinctive, cetăţenie 

e element subiectiv: sentiment de solidaritate, îndreptat spre prezervarea culturii, 
tradiţiilor, religiei sau limbii. 


13.1.2. Evoluţii: 

- După primul război mondial, prin tratatele de pace de la Versailles, St. Germain, 
Trianon şi Neuilly s-au prevăzut clauze identice în privinţa minorităţilor, respectiv 
capitole speciale, urmate de încheierea a 5 tratate speciale de protecţie a minorităţilor 
şi declaraţii speciale în faţa Consiliului Societăţii Naţiunilor. În cadrul Societăţii 
Naţiunilor s-a creat o procedură pentru garantarea drepturilor aparţinând minorităţilor 
(exista un drept de petiție — au existat 950 de plângeri), precum şi Comitete pentru 
minorităţi. CPJI avea şi ea un rol destul de important. 

- După al doilea război mondial, în afară de reglementarea pe cale bilaterală a 
unor situaţii particulare privind minoritățile, sunt declanşate acţiuni de reglementare a 
situaţiei juridice a minorităţilor la nivel global. Astfel de paşi sunt: Pactul inter- 
naţional privind drepturile civile şi politice din 1966 (art. 27), Documentul reu- 
niunii de la Copenhaga din 1990 a Conferinţei asupra dimensiunii umane a 
CSCE (parag. 31-35), Declaraţia Adunării Generale a ONU privind drepturile 

persoanelor aparţinând minorităţilor naţionale sau etnice, religioase şi lingvis- 
tice din 1992, precum şi Convenţia-cadru europeană pentru protecţia minori- 
tăţilor naţionale din 1995. 

- Este vorba despre drepturi individuale, şi nu colective. Pactul plasează drep- 
turile recunoscute persoanelor aparţinând minorităţilor în sistemul ONU de protecţie 
a drepturilor omului. 


13.1.3. Instrumente şi mecanisme multilaterale de protecţie a minorităţilor 

* Declaraţia ONU (1992) reafirmă principiul nediscriminării şi tratamentului 
egal. Ea prevede obligaţia statelor de a lua măsuri pentru ca minoritățile să-şi dez- 
volte cultura, limba, religia, tradiţiile şi obiceiurile, exceptând practicile care ar putea 
încălca legea naţională sau care sunt contrare standardelor internaţionale. Beneficiul 
drepturilor stabilite în Declaraţie nu trebuie să afecteze exercitarea de către toate 
persoanele a tuturor drepturilor şi libertăţilor fundamentale, iar nici o dispoziţie a 
Declaraţiei nu poate fi interpretată ca permiţând activităţi contrare scopurilor şi prin- 
cipiilor Cartei ONU, inclusiv egalitatea suverană. integritatea teritorială, indepen- 
denţa politică a statelor. 

* Convenţia-cadru pentru protecţia minorităţilor naţionale (semnată la 1 
februarie 1995) este cel mai complet document internaţional în materie. Ea preci- 
zează că protecţia drepturilor şi libertăţilor persoanelor aparţinând minorităţilor naţio- 
nale „face parte integrantă din protecţia internaţională a drepturilor omului şi, ca 
atare, constituie domeniu de cooperare internaţională”. România este primul stat 
care a ratificat această Convenţie. 

- Orice persoană aparţinând unei minorităţi naţionale are dreptul să „aleagă liber 
dacă să fie tratată sau nu ca atare” şi poate exercita drepturile şi libertățile enunțate în 
Convenţie „individual sau în comun cu alţii”. 

- Sunt prevăzute şi drepturile şi libertăţile persoanelor aparţinând minorităţilor. 

- Comitetul Miniştrilor monitorizează aplicarea Convenţiei. În acest sens, a creat 
un Comitet Consultativ permanent de evaluare a măsurilor luate de state în aplicarea 
Convenţiei-cadru. 

- În cadrul OSCE funcţionează din anul 1992 Înaltul Comisar OSCE pentru 
Minoritățile Naţionale, care urmăreşte respectarea drepturilor minorităţilor naţio- 
nale pentru a detensiona problemele legate de ele ce pot genera conflicte în zona 
OSCE. Înaltul Comisar OSCE pentru Minoritățile Naţionale acţionează prin mijloace 
specifice „diplomaţiei discrete” (silent diplomacy), care constă în vizite frecvente 
efectuate în statele OSCE, monitorizarea atentă a situaţiei minorităţilor şi redactarea 
de rapoarte şi atenţionări, dacă este cazul. În ultima perioadă se constată o creştere a 
rolului ICMN al OSCE în asigurarea respectării cadrului juridic internaţional existent 
în materie. 

- Consiliul Drepturilor Omului al ONU a decis în 2007 crearea unui Forum 
privind Problemele Minorităţilor, care să fie o platformă de promovarea a dia- 
logului şi cooperării pe problemele persoanelor care aparţin minorităţilor naţionale 
sau etnice, religioase şi lingvistice şi care să identifice şi să analizeze cele mai bune 
practici, provocări, oportunităţi şi iniţiative pentru implementarea Declaraţiei din 
1992 a AG ONU. 

Este de reţinut că, în conformitate cu cadrul juridic internaţional în materie, rolul 
principal, dreptul şi obligaţia (totodată) în asigurarea identităţii etnice, cultu- 
rale, lingvistice a minorităţilor naţionale le are statul de cetăţenie. 


13.1.4. Instrumente și mecanisme bilaterale de protecţie a minorităţilor 

- La nivel bilateral, pentru protecţia minorităţilor se încheie acorduri bilaterale 
prin care se stabilesc uneori Comisii Mixte interguvernamentale 

- România participă la patru astfel de mecanisme cu: Ungaria, Ucraina, 
Germania şi Serbia 

- Rolul Comisiilor Mixte: de a monitoriza situaţia minorităţilor din cele două 
state şi de a propune măsuri de sprijinire a identităţii acestora 


13.2. Dezvoltări recente în privinţa rolului statului-înrudit («Kin-State») 
în acordarea aşa-numitului «tratament preferenţial» pentru 
minoritățile înrudite («Kin-minorities») din alte state 


- Ca urmare a dezbaterilor politico-juridice generate de adoptarea, la 19 iunie 2001, 
de către Parlamentul ungar, a Legii privind maghiarii din statele vecine Ungariei, la 
propunerea autorităţilor române Comisia Europeană de la Veneţia pentru Demo- 
craţie prin Drept a dezbătut şi adoptat, la 19 octombrie 2001, Raportul privind 
tratamentul preferenţial al minorităţilor naţionale de către statul înrudit. 

- Raportul, care preia într-o foarte mare proporţie poziţia României exprimată 
într-un set amplu de documente de argumentaţie juridică înaintate Comisiei de la 
Veneţia, codifică limitele în care este posibilă, în conformitate cu standardele euro- 
pene actuale în materie de protecţie a minorităţilor naţionale, implicarea statului- 
înrudit (termen, de asemenea, consacrat în premieră, înlocuind conceptul retrograd 
de „stat-mamă”). În principal, Raportul stabileşte următoarele: 

e Responsabilitatea primară pentru protecţia minorităţilor aparţine statului de 
cetăţenie; 

e Statul-înrudit poate juca numai un rol în ce priveşte asigurarea legăturilor 
de tip cultural şi lingvistic cu persoanele care aparţin minorităţilor naţionale; 

e Chiar şi în domeniul educaţiei şi culturii, tratamentul preferenţial trebuie să fie 
proporţional cu scopul asigurării legăturilor culturale; 

+ Respectarea cadrului existent în materie de protecţie a minorităţilor este o 
prioritate, tratatele ce constituie acest cadru trebuind să fie interpretate şi aplicate cu 
bună-credinţă, în lumina principiului bunei vecinătăţi; 

e Adoptarea de măsuri unilaterale prin care se acordă beneficii persoanelor ce 
aparţin minorităţilor naţionale este considerată că nu are suficientă diuturnitas ca să 
fi devenit o cutumă internaţională; 

e Acordarea de asistenţă se poate efectua numai cu respectarea principiilor 
suveranităţii statelor, pacta sunt servanda, al relaţiilor prieteneşti între state şi al 
respectării drepturilor şi libertăţilor fundamentale ale omului, în special inter- 
zicerea discriminării pe criterii etnice; 

e Acordarea de asistenţă nu poate fi extrateritorială, iar atunci când se referă la 
cetăţenii altui stat, consimţământul statului de cetăţenie este prealabil şi obligatoriu; 

e Se consacră aplicarea prioritară a tratatelor bilaterale încheiate faţă de orice 
măsură de tip unilateral prin care se urmăreşte acordarea de asistenţă în domeniul 
precizat (cel cultural). 

e Nu se pot acorda funcţii cvasioficiale asociaţiilor neguvernamentale înregistrate 
în statul de cetăţenie în ce priveşte procedura de acordare a asistenţei, iar în cazul în 
care se urmăreşte acordarea vreunei legitimaţii sau certificat persoanelor ce aparţin 
minorităţii înrudite, acesta nu poate conţine prevederi legate de originea etnică a per- 
soanei, fiind un simplu document administrativ care certifică îndrituirea titularului la 
asistenţa respectivă (a se vedea problema «legitimaţiei de maghiar»). 

- Preluând şi dezvoltând tezele Raportului Comisiei de la Veneţia, la numai o 
săptămână de la adoptarea sa, la 26 octombrie 2001, ICMN al OSCE dă publicităţii 
declaraţia „Suveranitate, Responsabilitate şi Minorităţi Naţionale”. 

- În această declaraţie se subliniază, între altele: 

e Necesitatea ca, menţinând identitatea etnică a minorităţilor, să se urmărească, 
totodată, integrarea lor armonioasă în societatea statului de cetăţenie; 

* Protecţia drepturilor minorităţii este obligaţia statului unde aceasta trăieşte; 

e Se atrage atenţia asupra pericolului pe care îl prezintă adoptarea de măsuri unila- 
terale, fără consimţământul statului de cetăţenie, pentru stabilitatea regională; 

e Chiar dacă un stat poate avea un interes în ce priveşte persoanele de ace- 
eaşi etnie care trăiesc în afara graniţelor, aceasta nu îndreptăţeşte sau implică, 
în orice fel, existenţa unui drept în conformitate cu dreptul internaţional de a 
exercita jurisdicție asupra acestor persoane; 

e Se subliniază prevalența acordurilor. bilaterale şi necesitatea ca ele să nu 
deroge de la principiile prevăzute de instrumentele multilaterale în materie; 

e Statele nu trebuie să creeze privilegii pentru grupuri particulare care să conducă 
la efecte dezintegratoare în statul de reşedinţă al minorităţilor în cauză. 

- Adoptarea Raportului Comisiei de la Veneţia şi a declaraţiei ICMN al OSCE au 
făcut posibilă, în urma eforturilor diplomaţiei române, încheierea Memorandumului 
de Înţelegere între Guvernul României şi Guvernul Republicii Ungare referitor 
la Legea privind maghiarii din statele vecine şi la alte probleme ale cooperării 
bilaterale (Budapesta, 22 decembrie 2001) prin care s-a reuşit modificarea aplicării 
Legii în discuţie în privinţa României, prin eliminarea efectelor discriminatorii 
şi extrateritoriale ale acestui act normativ ungar. 

- Pe baza acestor documente, în iunie 2003, legea ungară a fost modificată. Tot în 
iunie 2003 se adoptă Raportul Jurgens al APCE, care condamnă concepţia legii 
ungare şi recomandă modificarea ei în continuare. 

- Negocierile bilaterale au continuat şi s-au finalizat cu Acordul interguverna- 
mental româno-ungar privind condiţiile de aplicare a legii maghiarilor în pri- 
vinţa cetăţenilor români (semnat la Bucureşti, la 23 septembrie 2003, şi intrat în 
vigoare la 17 decembrie 2003). 

- Un ultim document-cadru în aceeaşi materie îl reprezintă Recomandările de la 
Bolzano din 2 octombrie 2008 ale ICMN al OSCE, privind „Minoritățile Naţionale 
în Relaţiile Interstatale”. 

Anexa 1 


Convenţia-cadru pentru protecţia 
minorităţilor naţionale, Strasbourg, 1995 


(...) 

Art. 1. Protecţia minorităţilor naţionale şi a drepturilor şi libertăţilor persoanelor 
aparţinând acestora face parte integrantă din protecţia internaţională a drepturilor 
omului şi, ca atare, constituie domeniu de cooperare internaţională. 

(...) 

Art. 3. 1. Orice persoană aparținând unei minorităţi naţionale are dreptul să 
aleagă liber dacă să fie tratată sau nu ca atare şi nici un dezavantaj nu poate rezulta 
dintr-o asemenea alegere ori din exerciţiul drepturilor legate de aceasta. 

2. Persoanele aparţinând minorităţilor naţionale pot exercita drepturile şi liber- 
tăţile ce decurg, din principiile enunțate în prezenta Convenţie-cadru, individual sau 
în comun cu alţii. 


Titlul II 


Art. 4. 1. Părţile se angajează să garanteze fiecărei persoane aparţinând unei 
minorităţi naţionale dreptul la egalitate în faţa legii şi la egala protecţie a legii. În 
această privinţă, orice discriminare bazată pe apartenenţa la o minoritate naţională 
este interzisă. 

2. Părţile se angajează să adopte, dacă este cazul, măsuri adecvate pentru a pro- 
mova, în toate domeniile vieţii economice, sociale, politice şi culturale, egalitatea 
deplină şi efectivă între persoanele aparţinând unei minorităţi naţionale şi cele aparţi- 
nând majorităţii. Ele vor ţine seama în mod corespunzător, în această privinţă, de 
condiţiile specifice în care se află persoanele aparţinând minorităţilor naţionale. 

3. Măsurile adoptate în conformitate cu parag. 2 nu vor fi considerate acte de 
discriminare. 

Art. 5. 1. Părţile se angajează să promoveze condiţiile de natură să permită per- 
soanelor aparţinând minorităţilor naţionale să-şi menţină şi să-şi dezvolte cultura, 
precum şi să-şi păstreze elementele esenţiale ale identităţii lor, respectiv religia, 
limba, tradiţiile şi patrimoniul lor cultural. 

2. Fără a se aduce atingere măsurilor luate în cadrul politicii lor generale de 
integrare, părţile se vor abţine de la orice politică ori practică având drept scop asi- 
milarea persoanelor aparţinând minorităţilor naţionale împotriva voinţei acestora şi 
vor proteja aceste persoane împotriva oricărei acţiuni vizând o astfel de asimilare. 

Art. 6. 1. Părţile vor încuraja spiritul de toleranţă şi dialogul intercultural şi vor 
lua măsuri efective pentru promovarea respectului reciproc, înţelegerii şi cooperării 
dintre toate persoanele care trăiesc pe teritoriul lor, indiferent de identitatea etnică, 
culturală, lingvistică ori religioasă a acestora, îndeosebi în domeniile educaţiei, 
culturii şi al mijloacelor de informare. 

2. Părţile se angajează să ia măsuri corespunzătoare pentru a proteja persoanele 
care ar putea fi victime ale amenințărilor sau actelor de discriminare, ostilitate sau 
violenţă, datorită identităţii lor etnice, culturale, lingvistice sau religioase. 

Art. 7. Părţile vor asigura respectarea drepturilor fiecărei persoane aparţinând 
unei minorităţi naţionale la libertatea de întrunire paşnică şi la libertatea de asociere, 
la libertatea de expresie şi la libertatea de gândire, conştiinţă şi religie. 

Art. 8. Părţile se angajează să recunoască fiecărei persoane aparţinând unei 
minorităţi naţionale dreptul de a-şi manifesta religia sau credinţa sa şi dreptul de a 
înfiinţa instituţii, organizaţii şi asociaţii religioase. 

Art. 9. 1. Părţile se angajează să recunoască faptul că dreptul la libertatea de 
expresie a fiecărei persoane aparţinând unei minorităţi naţionale include libertatea de 
opinie şi libertatea de a primi şi a comunica informaţii sau idei în limba minoritară, 
fără ingerinţe ale autorităţilor publice şi independent de frontiere. Părţile vor veghea 
ca, în cadrul sistemelor lor legislative, persoanele aparţinând unei minorităţi naţio- 
nale să nu fie discriminate în accesul la mijloacele de informare. 

2. Parag. | nu împiedică părţile să utilizeze un regim de autorizare, nediscri- 
minatoriu şi fondat pe criterii obiective, pentru societăţile de radio sonor, televiziune 
şi cinema. 

3. Părţile nu vor crea obstacole în calea înfiinţării şi utilizării mijloacelor de infor- 
mare scrisă de către persoanele aparţinând minorităţilor naţionale. În cadrul legal, 
organizat pentru radioul sonor şi televiziune, ele vor veghea ca, în măsura posibilului 
Şi ţinând seama de prevederile parag. l, persoanelor aparţinând minorităţilor 
naţionale să le fie acordată posibilitatea de a-şi crea şi utiliza propriile mijloace de 
informare. i 

4. În cadrul sistemului legislaţiei lor, părţile vor adopta măsuri adecvate pentru 
facilitarea accesului persoanelor aparţinând minorităţilor naţionale la mijloacele de 
informare, pentru promovarea toleranţei şi pentru a permite pluralismul cultural. 

Art. 10. 1. Părţile se angajează să recunoască oricărei persoane aparţinând unei 
minorităţi naţionale dreptul de a folosi liber şi fără ingerinţă limba sa minoritară, în 
privat şi în public, oral şi în scris. 

2. În ariile locuite tradiţional sau în număr substanţial de persoane aparţinând 
minorităţilor naţionale, dacă aceste persoane solicită acest lucru şi acolo unde această 
cerere corespunde unei nevoi reale, părţile se vor strădui să asigure, în măsura posi- 
bilului, condiţii care să permită folosirea limbii minoritare în raporturile dintre aceste 
persoane şi autorităţile administrative. 

3. Părţile se angajează să garanteze dreptul oricărei persoane aparţinând unei 
minorităţi naţionale de a fi informată cu promptitudine, într-o limbă pe care o înţe- 
lege, cu privire la motivele arestării sale, la natura şi la cauza acuzaţiei aduse 
împotriva sa, şi să se apere în această limbă, dacă este necesar cu asistenţa gratuită a 
unui interpret. 

Art. 11. 1. Părţile se angajează să recunoască oricărei persoane aparţinând unei 
minorităţi naţionale dreptul de a folosi numele (patronimul) şi numele său în limba 
minoritară, precum şi dreptul la recunoaşterea oficială a acestora, în conformitate cu 
modalităţile prevăzute în sistemul lor legal. 

2. Părţile se angajează să recunoască oricărei persoane aparţinând unei minorităţi 
naţionale dreptul de a expune în limba sa minoritară însemne, inscripţii şi alte infor- 
maţii cu caracter privat, vizibile pentru public. 


(d) 

Art. 20. În exercitarea drepturilor şi libertăţilor decurgând din principiile înscrise 
în prezenta Convenţie-cadru, orice persoană aparţinând unei minorităţi naţionale va 
respecta legislaţia naţională şi drepturile celorlalţi, în special ale persoanelor 
aparţinând majorităţii sau altor minorităţi naţionale. 


(...) 


Anexa 2 


Declaraţia ONU cu privire la drepturile persoanelor aparţinând 
minorităţilor naţionale sau etnice, religioase şi lingvistice, 1992 


(...) 

Art. 1. 1. Statele vor proteja existenţa şi identitatea naţională sau etnică, culturală, 
religioasă şi lingvistică a minorităţilor din interiorul teritoriilor lor şi vor favoriza 
crearea de condiţii pentru promovarea acestei identități. 

2. Statele vor adopta măsurile legislative corespunzătoare şi orice alte măsuri 
necesare pentru îndeplinirea acestor scopuri. 

Art. 2. Persoanele aparţinând minorităţilor naţionale sau etnice, religioase sau 
lingvistice (numite în continuare „persoane aparţinând minorităţilor”) au dreptul de a 
se bucura de propria lor cultură, de a profesa şi practica propria lor. religie şi de a 
folosi propria lor limbă, în particular sau în public, liber şi fără imixtiuni sau alte 
forme de discriminare. 

2. Persoanele aparţinând minorităţilor au dreptul să participe efectiv la viaţa cul- 
turală, religioasă, socială, economică şi publică. 

3. Persoanele aparţinând minorităţilor au dreptul de a participa efectiv la luarea 
deciziilor la nivel naţional şi unde este potrivit, la nivel regional, privind minoritatea 
căreia îi aparţin sau în regiunile în care trăiesc, într-o modalitate care să nu contrazică 
legislaţia naţională. 

4. Persoanele aparţinând minorităţilor au dreptul de a organiza şi administra pro- 
priile lor organizaţii. 

5. Persoanele aparţinând minorităţilor au dreptul de a stabili şi întreţine, fără nici 
o discriminare, contacte libere şi paşnice cu alţi membri ai grupului lor şi alte 
persoane aparţinând altor minorităţi, ca şi contacte dincolo de frontiere cu cetăţeni ai 
altor state cu care ele sunt înrudite prin legături naţionale sau etnice, religioase sau 
lingvistice. 

Art. 3. 1. Persoanele aparţinând minorităţilor pot să-şi exercite drepturile, inclusiv 
acelea stabilite în această Declaraţie, individual şi în comun cu alţi membri ai 
grupului lor, fără nici o discriminare. 

2. Nici un dezavantaj nu va rezulta pentru o persoană aparţinând minorităţilor ca o 
consecinţă a exercitării sau neexercitării drepturilor stabilite în această Declaraţie. 

Art. 4. |. Statele vor lua măsuri, acolo unde sunt necesare, pentru a se asigura că 
persoanele aparţinând minorităţilor îşi pot exercita deplin şi efectiv toate drepturile 
lor umane şi libertăţile fundamentale fără nici o discriminare şi în deplină egalitate în 
faţa legii. 

2. Statele vor lua măsuri pentru a crea condiţii favorabile care să permită per- 
soanelor aparţinând minorităţilor să-şi exprime particularităţile şi să-şi dezvolte cul- 
tura proprie, limba, religia, tradiţiile şi obiceiurile, cu excepţia acelor practici care 
încalcă legile naţionale și sunt contrare normelor internaţionale. 
persoanele aparținând minorităților să aibă condiții pentia a învăța limba lor igatemna 
sau să beneficieze de instruire în limba lor maternă. 

4. Statele vor trebui, acolo unde este oportun, să ia măsuri în domeniul educației. 
pentru a încuraja cunoaşterea istoriei, tradițiilor, limbii şi culturii minorităților care 
trăiesc pe teritoriul lor. Persoanele aparţinând minorităţilor trebuie să aibă condiţii 
adecvate pentru a-şi spori cunoştinţele despre societate în ansamblu. 

5. Statele vor trebui să ia măsuri adecvate, astfel încât persoanele aparţinând 
minorităţilor să poată participa deplin la progresul economic şi dezvoltarea ţării lor. 

Art. 5. 1. Politicile naţionale şi programele vor fi elaborate şi aplicate cu grija 
cuvenită faţă de interesele legitime ale persoanelor aparţinând minorităţilor. 

2. Programele de cooperare şi asistenţă între state vor trebui elaborate şi aplicate 
cu grija cuvenită faţă de interesele legitime ale persoanelor aparţinând minorităţilor. 

Art. 6. Statele vor trebui să coopereze pe probleme referitoare la persoanele 
aparţinând minorităţilor prin schimburi de informaţii şi experienţă, pentru a promova 
înţelegerea mutuală şi încrederea. 

Art. 7. Statele vor trebui să coopereze pentru a promova respectul faţă de dreptu- 
rile stabilite în prezenta Declaraţie. 

Art. 8. 1. Nicio dispoziţie din prezenta Declaraţie nu va împiedica îndeplinirea 
obligaţiilor internaţionale în legătură cu persoanele aparţinând minorităţilor. În parti- 
cular, statele vor îndeplini cu bună-credinţă, obligaţiile şi angajamentele asumate prin 
tratate şi acorduri internaţionale la care sunt parte. 

2. Exercitarea drepturilor stabilite în prezenta Declaraţie nu va prejudicia dreptul 
tuturor de a se bucura de drepturile omului şi libertăţile fundamentale unanim re- 
cunoscute. 

3. Măsurile luate de state pentru a asigura aplicarea efectivă a drepturilor stabilite 
în prezenta Declaraţie nu vor fi considerate aprioric contrare principiilor egalităţii 
conţinute în Declaraţia Universală a Drepturilor Omului. 

4. Nicio dispoziţie din prezenta Declaraţie nu poate fi interpretată ca permiţând 
vreo activitate contrară scopurilor şi principiilor Naţiunilor Unite, incluzând egali- 
tatea, suveranitatea, integritatea teritorială şi independenţa politică a statelor. 

Art. 9. Instituţiile specializate şi alte organizaţii ale Organizaţiei Naţiunilor Unite 
vor contribui la realizarea efectivă a drepturilor şi principiilor stabilite în prezenta 
Declaraţie, în cadrul domeniilor lor de competenţă. 

Anexa 3 


Concluziile Raportului Comisiei Europene pentru 
Democraţie prin Drept (Comisia de la Veneţia) 
privind Tratamentul Preferenţial al Minorităţilor Naţionale acordat 
de Statul lor Înrudit, adoptat la Veneţia, la 19 octombrie 2001 


Răspunderea primară pentru protecţia minorităţilor aparţine statului de reşedinţă. 
Comisia ia notă de faptul că şi statul-înrudit joacă un rol în protejarea şi prezervarea 
minorităţilor sale înrudite, cu scopul de a asigura ca legăturile lor originale lingvistice 
şi culturale să rămână puternice. Europa a devenit o unitate culturală bazată pe 
diversitatea limbilor şi tradiţiilor culturale interconectate; diversitatea culturală con- 
stituie o bogăţie şi acceptarea acestei diversităţi este o precondiţie a păcii şi stabi- 
lităţii în Europa. 


Comisia consideră, totuşi, că respectul pentru cadrul existent al protecţiei mino- 
rităţilor trebuie menţinut cu prioritate. În acest domeniu, tratate multilaterale şi 
bilaterale au fost încheiate sub egida iniţiativelor europene. Efectivitatea abordării de 
tip tratat ar putea fi subminată dacă aceste tratate nu ar fi interpretate şi aplicate cu 
bună-credinţă în lumina principiului relaţiilor de bună vecinătate dintre state. 


Adoptarea de către state de măsuri unilaterale care acordă beneficii persoanelor ce 
aparţin minorităţilor naţionale, care, în opinia Comisiei, nu are suficientă „diuturnitas” 
pentru a fi devenit o cutumă internaţională, este legitimă numai dacă principiile 
suveranităţii teritoriale, pacta sunt servanda, al relaţiilor prieteneşti între state şi 
respectarea drepturilor omului şi libertăţilor fundamentale, în special interzicerea 
discriminării, sunt respectate. 

Respectarea acestor principii face necesară respectarea unor anumite trăsături ale 
măsurilor în discuţie: 

e Un stat poate emite acte privind cetăţeni străini numai în măsura în care efectele 
acestora urmează să se producă în cadrul frontierelor sale; 

e Când aceste acte urmăresc să-şi producă efectele asupra cetăţenilor străini în 
străinătate, în domenii care nu sunt acoperite de tratate sau cutume internaţionale care 
să permită statului-înrudit să presupună existenţa consimţământului statelor de 
cetăţenie relevante, un astfel de consimţământ trebuie obţinut înainte de aplicarea 
oricărei măsuri; 

Nicio funcţie cvasi-oficială nu poate fi acordată de un stat asociaţiilor negu- 
vernamentale înregistrate în alt stat. Orice formă de certificare in situ trebuie să fie 
obţinută prin autorităţile consulare, în cadrul limitelor atribuţiilor lor general accep- 
tate. Legile şi regulamentele în discuţie trebuie să listeze, de preferinţă, criteriile 
exacte pentru a intra în domeniul lor de aplicare. Asociaţiile ar putea furniza infor- 
maţii privind aceste criterii în absenţa documentelor justificative oficiale; 

e Măsurile unilaterale de tratament preferenţial pentru minorităţile-înrudite nu 
trebuie să se refere la domenii reglementate deja de tratate bilaterale fără consim- 
ţământul expres sau fără acceptarea implicită, dar neambiguă de către statul de 

reşedinţă. În caz de diferend privind aplicarea sau interpretarea tratatelor bilaterale, 
toate procedurile existente pentru soluţionarea diferendului trebuie folosite cu bună- 
credinţă, iar astfel de măsuri unilaterale nu pot fi luate de statul înrudit decât şi după 
ce aceste proceduri se dovedesc suficiente; 

e Un document administrativ emis de statul-înrudit poate doar să certifice îndri- 
tuirea titularului său la beneficiile prevăzute de legile şi reglementările aplicabile; 

e Tratamentul preferenţial poate fi acordat persoanelor aparţinând minorităţilor 
înrudite în domeniile educaţiei şi culturii, în măsura în care acesta urmăreşte scopul 
legitim al întăririi legăturilor culturale şi este proporţional cu acest scop; 

e Tratamentul preferenţial nu poate fi acordat în alte domenii decât educaţia şi 
cultura, mai puţin în situaţii excepţionale şi dacă acesta urmăreşte un scop legitim şi 
este proporţional cu acel scop. 


Anexa 4 


Recomandările ICMN al OSCE privind „Minoritățile Naţionale 
în Relaţiile Interstatale”, Bolzano, 2 octombrie 2008 


I. Principii generale 

l. Suveranitatea include jurisdicţia statului asupra teritoriului şi populaţiei sale şi 
este constrânsă numai de limitele stabilite de dreptul internaţional. Niciun stat nu 
poate exercita jurisdicție asupra populaţiei sau unei părţi a populaţiei altui stat pe 
teritoriul acestuia fără consimțământul său. 

2. Suveranitatea implică şi obligaţia statului de a respecta şi de a asigura protecţia 
drepturilor omului şi a libertăţilor fundamentale ale tuturor persoanelor de pe teri- 
toriul său şi supuse jurisdicției sale, inclusiv drepturile persoanelor aparţinând mino- 
rităţilor naţionale. Respectul şi protecţia drepturilor minorităţilor sunt responsabili- 
tatea primară a statului unde minoritatea locuieşte. 

3. Protecţia drepturilor omului, inclusiv a drepturilor minorităţilor, este şi un 
subiect de preocupare legitimă a comunităţii internaţionale. Statele trebuie să gestio- 
neze preocupările lor pentru persoane sau situaţii din alte state prin cooperare inter- 
naţională şi relaţii prieteneşti. Aceasta include sprijinul deplin de către state al stan- 
dardelor internaţionale privind drepturile omului şi al mecanismelor lor de 
monitorizare internaţională convenite. 

4. Un stat poate avea un interes — chiar o responsabilitate constituţional declarată 
— de a sprijini persoanele care aparţin unei minorităţi naţionale care locuieşte în alt 
stat pe baza legăturilor etnice, culturale, lingvistice, religioase, istorice sau oricăror 
altor legături. Totuşi, aceasta nu implică, în niciun fel, un drept conform dreptului 
internaţional să exercite jurisdicție asupra acestor persoane pe teritoriul altui stat fără 
consimţământul acestui stat. 


II. Obligaţiile statului cu privire la persoanele aparţinând minorităţilor 
naţionale 

5. Statele trebuie să garanteze dreptul oricui, inclusiv al persoanelor aparţinând 
minorităţilor naţionale, la egalitate în faţa legii şi la protecţia egală a legii. În acest 

sens, discriminarea pe baza apartenenţei la o minoritate naţională sau pe raţiuni 
conexe este interzisă. Realizarea egalităţii substanţiale poate presupune măsuri 
speciale şi aceste măsuri nu trebuie privite ca discriminatorii. 

6. Statele trebuie să respecte şi să promoveze drepturile persoanelor aparţinând 
minorităţilor naţionale, inclusiv dreptul de a-şi exprima liber, de a-și păstra şi de a-și 
dezvolta identitatea lor culturală, lingvistică sau religioasă, liber de orice încercări de 
asimilare împotriva voinţei lor. 

7. Statele trebuie să promoveze integrarea în societate şi întărirea coeziunii 
sociale. Aceasta implică faptul că persoanelor aparţinând minorităţilor naţionale li se 
conferă o voce efectivă la toate nivelurile guvernării, în special cu privire la, dar nu 
limitat la acestea, acele aspecte care le pot afecta. Integrarea se poate realiza numai 
dacă persoanele aparţinând minorităţilor naţionale, la rândul lor, participă la toate 
aspectele vieţii publice şi respectă legislaţia ţării în care trăiesc. 

8. Statele nu trebuie să restricţioneze nepermis dreptul persoanelor aparţinând 
minorităţilor naţionale de a stabili şi menţine contacte paşnice şi nestingherite peste 
frontieră cu persoane care locuiesc legal în alte state, în particular cu cele cu care ele 
împărtăşesc o identitate naţională sau etnică, culturală, lingvistică sau religioasă sau o 
moştenire culturală comună. 


III. Beneficii acordate de către state persoanelor aparţinând minorităţilor 
naţionale din afara graniţelor 

9. Statele pot acorda beneficii persoanelor care locuiesc în afara graniţelor, cu 
luarea în considerarea a principiilor sus-menţionate. Astfel de beneficii pot include, 
inter alia, oportunităţi culturale şi educaţionale, beneficii legate de călătorii, permise 
de muncă şi acces facilitat la vize. Acestea trebuie să fie acordate pe baze nedis- 
criminatorii. Statul de reşedinţă nu trebuie să obstrucţioneze primirea sau benefi- 
cierea de astfel de facilităţi, care sunt conforme cu dreptul internaţional şi principiile 
acestor Recomandări. 

10. Statele trebuie să se abţină de la paşi unilaterali, inclusiv acordarea de beneficii 
străinilor pe baza etniei, a culturii, a limbii, a legăturilor religioase sau istorice care au 
intenţia sau efectul de a submina principiile integrităţii teritoriale. Statele nu trebuie să 
dea sprijin direct sau indirect pentru iniţiative similare ale unor actori non-statali. 

11. Statele pot lua în considerare competenţe lingvistice şi legături culturale, 
istorice sau de familie atunci când decid să acorde cetăţenia unor persoane fizice din 
străinătate. Statele trebuie, totuşi, să se asigure că o astfel de acordare a cetăţeniei 
respectă principiile relaţiilor prietenești, inclusiv de bună-vecinătate, şi suveranitatea 
teritorială, şi să se abţină de la acordarea cetăţeniei în masă, chiar dacă dubla 
cetăţenie este permisă de statul de reşedinţă. Dacă un stat acceptă dubla cetăţenie ca 
parte a sistemului său juridic, el nu trebuie să-i discrimineze pe dublii cetăţeni. 

12. Statele pot acorda sprijin educaţiei din afara graniţelor, de exemplu, cu privire 
la manuale, învăţarea limbii, pregătirea profesorilor, burse şi facilităţi şcolare. Astfel 
de sprijin trebuie să fie nediscriminatoriu, să aibă acceptul explicit sau prezumat al 
statului de reşedinţă şi să fie conform cu standardele educaţionale interne şi interna- 
tionale aplicabile. 

13. Statele pot acorda sprijin organizaţiilor neguvernamentale culturale, religioase 
sau de alt tip cu respectarea legilor şi cu acceptul explicit sau implicit ale statului în 
care sunt înregistrate şi operează. Totuşi, statele trebuie să se abţină să finanţeze 
partide politice cu caracter etnic sau religios dintr-o ţară străină, deoarece aceasta 
poate avea efecte destabilizatoare şi să submineze bunele raporturi interstatale. 

14. Recepţia liberă a emisiunilor transfrontaliere, fie directe sau pe baza retrans- 
miterii, nu pot fi interzise pe baza etniei, a culturii, a limbii sau a religiei. Limitările 
sunt restrânse la emisiuni care folosesc discursul de ură sau incită la violenţă, rasism 
sau discriminare. 

15. Atunci când acordă beneficii persoanelor aparţinând minorităţilor naţionale 
care locuiesc în afara graniţelor, statele trebuie să se asigure că acestea sunt cores- 
punzătoare cu sprijinul acordat persoanelor aparţinând minorităţilor naţionale din 
propria jurisdicție. Dacă statele demonstrează un interes mai mare pentru minoritățile 
din afară decât pentru cele de acasă sau sprijină activ o anumită minoritate dintr-o 
ţară în timp ce o neglijează în alte părţi, motivele şi credibilitatea acţiunilor lor pot fi 
puse sub semnul întrebării. 


IV. Mecanisme şi instrumente multilaterale şi bilaterale 

16. Statele trebuie să coopereze transfrontalier în cadrul relaţiilor prietenești bila- 
terale şi multilaterale şi pe o bază mai degrabă teritorială decât etnică. Cooperarea 
transfrontalieră între autorităţi locale şi regionale şi autoguvernările minorităţilor 
poate contribui la toleranţă şi prosperitate, la întărirea relaţiilor interstatale şi la 
încurajarea dialogului privind problemele minorităţilor. 

17. În tratarea problemelor privind protecţia persoanelor aparţinând minorităţilor 
naţionale, statele trebuie să se ghideze după regulile şi principiile stabilite în 
documentele internaţionale privind drepturile omului, inclusiv în instrumentele şi 
mecanismele multilaterale create în mod specific pentru a sprijini implementarea 
standardelor şi angajamentelor referitoare la minorităţi. 

18. Statele sunt încurajate să încheie tratate bilaterale şi să facă alte aranjamente 
bilaterale pentru a întări şi a dezvolta mai departe nivelul de protecţie al persoanelor 
aparţinând minorităţilor naţionale. Aceste mecanisme oferă vehicule prin care statele 
pot schimba informaţii şi preocupări, pot să îşi urmărească interesele şi ideile şi pot 
sprijini suplimentar minoritățile pe baza relaţiilor amicale. O abordare bilaterală 
trebuie să urmeze spiritul regulilor şi al principiilor fundamentale prevăzute de 
instrumentele multilaterale. 

19. Statele trebuie să utilizeze optim toate instrumentele disponibile bilaterale şi 
multilaterale pentru a rezolva eficient posibilele diferende şi să evite conflictele 
privind problemele minorităţilor. Acestea pot include forurile consultative cum sunt 
consiliile minorităţilor, comisiile mixte şi organizaţiile internaţionale relevante. 
Medierea sau mecanismele arbitrale trebuie stabilite în prealabil prin acorduri bilate- 
rale sau multilaterale corespunzătoare. 


Cursul 14 


Teritoriul de stat în dreptul internaţional: 
definiţie, natură juridică, componenţă. 
Frontierele de stat şi problema modificărilor teritoriale 


14.1. Teritoriul de stat în dreptul internaţional 


14.1.1. Definiţie: spaţiul geografic alcătuit din suprafeţe terestre, acvatice şi 
marine, din solul, subsolul şi spaţiul aerian, asupra cărora statul îşi exercită suve- 
ranitatea sa deplină şi exclusivă. 


14.1.2. Natura juridică 

- Pentru determinarea naturii juridice a teritoriului este necesar să se pornească de 
la faptul că teritoriul constituie: 

e spaţiul exercitării puterii suverane exclusive a statului; 

* spaţiul înfăptuirii dreptului poporului la autodeterminare; 

e obiectul suveranităţii permanente asupra resurselor şi bogățiilor naturale. 


14.1.3. Componenţa teritoriului de stat 
- Spaţiul terestru cuprinde solul şi subsolul şi poate fi format: 
e dintr-o singură întindere terestră sau 
e din mai multe insule despărțite de ape maritime, care formează un stat arhi- 
pelag, (de exemplu: Indonezia, Filipine). 

- Spaţiul acvatic este format din: 

a) apele interioare sau naţionale şi 
b) marea teritorială. 

a) Apele interioare cuprind: fluvii, râuri, canale, lacuri. mări interioare, ape mari- 
time interioare, inclusiv apele porturilor. Apele interioare făcând parte din teritoriul 
statului, ele sunt supuse suveranităţii sale, ceea ce înseamnă că statul exercită asupra 
acestora jurisdicţia sa deplină, având dreptul de a reglementa prin legi interne navi- 
gaţia, exploatarea hidro-energetică şi a resurselor naturale, măsurile de protecţie a 
mediului înconjurător, de protecţie împotriva inundaţiilor etc. 

- Apele porturilor sunt considerate ape maritime interioare până la linia care 
uneşte instalaţiile permanente, care fac parte integrantă din sistemul portuar şi înain- 
tează cel mai mult în larg. 

- Porturile militare sunt de regulă porturi închise, celelalte porturi fiind de obicei 
deschise navelor comerciale. Sediul materiei îl reprezintă Convenţia multilaterală de 
la Geneva din 1923 referitoare la regimul internaţional al porturilor, tratatele bila- 
terale de comerţ şi navigaţie sau dreptul internaţional cutumiar. 

- Navele militare (de război) sunt cele care aparţin forţelor armate ale unui stat, 
posedă armament, sunt manevrate de un echipaj militar din forţele armate ale statului 

căruia îi aparţin, echipaj care este supus disciplinei militare şi subordonat unui 
comandant cu grad militar. Navele de război care se află în mod legal într-un port 
străin se bucură de imunitate de jurisdicție penală şi civilă, neputând fi sechestrate, 
confiscate sau rechiziţionate. Intrarea navelor de război într-un port se poate efectua 
numai pe baza autorizaţiei prealabile a statului ori a unei notificări prealabile. 

- Navele comerciale sunt cele care aparţin fie unui stat, fie unor resoitisanţi, 
persoane juridice sau fizice, şi care efectuează transporturi de mărfuri sau de pasageri 
ori exploatează resurse maritime. În apele portuare nava comercială este supusă unei 
duble jurisdicții: a statului de pavilion şi a statului riveran. 

- Jurisdicţia penală a statului de pavilion se aplică faptelor pe care la comit 
între ei membrii echipajului, ca şi faptelor care privesc disciplina internă a navei. 
Jurisdicţia penală a statului riveran se aplică când infracţiunea a fost comisă la 
bordul navei de către sau împotriva unei persoane care nu aparţine echipajului, pe 
uscat, de către membrii echipajului şi a avut ca rezultat tulburarea ordinii publice a 
statului riveran sau când, deşi fapta a fost săvârşită la bordul navei, căpitanul acesteia 
solicită sprijinul autorităţilor locale. 

- O altă categorie de nave este aceea a navelor de stat destinate unor scopuri 
necomerciale, cum sunt navele de cercetare ştiinţifică, de poştă, de control sanitar, de 
control vamal, pentru salvarea naufragiaţilor. 

b) Marea teritorială este fâşia de mare adiacentă țărmului, având o lăţime de 
până la 12 mile marine (1 milă marină = 1852 metri), măsurate de la liniile de bază, 
considerate ca fiind liniile celui mai mare reflux de-a lungul țărmului sau liniile 
drepte care unesc punctele cele mai avansate ale țărmului. 

- În practica statelor, lăţimea mării teritoriale a înregistrat, în timp, valori cuprinse 
între 3 şi până la 200 de mile marine. Convenţia din 1982 privind dreptul mării 
(art. 3) stabileşte lăţimea mării teritoriale la maximum 12 mile marine de la liniile 
de bază, limită pe care o consacră şi legea română. 

- În marea teritorială, statul riveran exercită asupra solului şi subsolului toate 
drepturile decurgând din suveranitate (vezi Cursul 15), marea teritorială fiind parte 
integrantă a teritoriului de stat. 

- Spaţiul aerian reprezintă coloana de aer care se află deasupra solului şi dome- 
niului acvatic al statului, fiind delimitat orizontal prin frontierele terestre, fluviale şi 
maritime, iar vertical se întinde până la limita inferioară a spaţiului extraterestru, con- 
siderată că ar putea fi situată la aproximativ 100 sau 110 km deasupra nivelului mării. 


14.2. Frontierele de stat şi problema modificărilor teritoriale 


14.2.1. Definiţie: sunt acele linii trasate între diferite puncte care despart teritoriul 
unui stat de teritoriul altui stat sau, după caz, de marea liberă şi care se întind în înăl- 
time până la limita inferioară a spaţiului extraatmosferic, iar în adâncime, în inte- 
riorul pământului, până la limitele accesibile tehnicii moderne. 


14.2.2. Clasificare: 
- După natura lor: 
e frontiere naturale — determinate de particularităţile geografice; 

e frontiere geometrice sau convenţionale. 

- După elementele componente ale teritoriului: 

e frontiere terestre — despart uscatul dintre două state; 

e frontiere fluviale — despart apele fluviului sau râului care aparţin a două state; 
regula de delimitare a frontierei fluviale este mijlocul şenalului navigabil (principal — 
dacă sunt mai multe braţe) sau mijlocul pânzei de apă (dacă respectivul curs de apă 
nu este navigabil); 

e frontiere maritime — marchează limita exterioară a mării teritoriale şi limita late- 
rală în raport cu statele vecine; regula de delimitare a frontierei maritime este linia de 
echidistanţă (dacă țărmurile celor două state sunt adiacente) sau mediană (dacă ţăr- 
murile celor două state sunt faţă în faţă), conform Convenţiei din 1982 privind 
dreptul mării (art. 15); 

e frontiere aeriene. 

Reglementări privind frontiera de stat a României 

- Ordonanţa de urgenţă a Guvernului nr. 105/2001 cuprinde prevederi referitoare la: 

* funcţiile frontierei de stat şi modul de stabilire; 

e culoarul de frontieră a cărui lăţime se convine de către statul român cu fiecare 
dintre statele vecine; 

e fâşia de protecţie a frontierei de stat, cu o lăţime de 20 de metri; 

e regimul juridic al frontierei de stat; 

e trecerea frontierei de către persoane, mijloace de transport, de mărfuri şi alte 
bunuri se face prin punctele de control pentru trecerea frontierei, deschise traficului 
internaţional; 

e paza şi supravegherea frontierei de stat se exercită de către Inspectoratul 
General al Poliţiei de Frontieră din cadrul Ministerului Administraţiei şi Internelor. 


14.2.3 Problema modificărilor teritoriale 

- Dobândirea originară se referă la modurile prin care, în trecut, anumite state 
şi-au lărgit teritoriul, fără ca prin aceasta să se micşoreze corespunzător teritoriul 
altui stat. Este vorba de dobândirea teritoriilor fără stăpân (terrae nullius). Conform 
anumitor concepţii, teritoriile ocupate de o colectivitate umană neorganizată în for- 
mele statale cunoscute de civilizaţia europeană erau considerate teritorii fără stăpân. 
În prezent, nu mai există spaţii terestre nesupuse suveranităţii unui stat. Excepţie: 
Antarctica, care are un regim internaţional stabilit pe cale convenţională, şi Arctica. 

- Alte modalităţi istorice de dobândire: 

e căsătoriile între familiile regale; 

e partajele succesorale; 

* bulele papale; de exemplu, Bula dată de Papa Alexandru al VI-lea, în anul 1543, 
prin care teritoriile nou descoperite în America de Sud erau împărţite între Spania şi 
Portugalia; 

e ocupaţia sau descoperirea originară: teritoriile erau considerate bunuri fără 
stăpân sau bunuri abandonate; 

e continuitatea prin care în numele suveranităţii exercitate asupra anumitor zone 
ale unui teritoriu, aceasta era extinsă în alte zone, uneori mai întinse decât primele; 

e contiguitatea (ocuparea unei insule conferea dreptul de a revendica întregul 
arhipelag, din care această insulă făcea parte). 

- Modificări admise de dreptul internaţional contemporan: 

- Singura modalitate legal admisă de modificare a teritoriului unui stat este aceea 
care se întemeiază pe consimţământul liber exprimat al populaţiei care locuieşte pe 
teritoriul respectiv. 

e se pot astfel desprinde unele teritorii de la un stat cu formarea unor state noi; 

e alăturarea unor părţi din teritoriul unui stat ori a unor state în întregul lor la alte 
state. 

- Forma de manifestare a consimţământului se poate exprima prin: 

a) hotărârea organului legislativ suprem; 

b) consultarea directă a populaţiei prin intermediul referendumului. 

- Sediul materiei: Carta ONU, art. 1 alin. (3) — modificările intervenite sunt legale 
„numai dacă exprimă voinţa suverană a poporului care locuieşte pe acel teritoriu”. 

- Conform Actului Final de la Helsinki, frontierele statelor „pot fi modificate, 
în conformitate cu dreptul internaţional, prin mijloace paşnice şi prin acord”. 

- Conform Convenţiei ONU privind succesiunea statelor la tratate (1978), o 
frontieră stabilită printr-un tratat, precum şi regimul acesteia nu sunt afectate de 
succesiune. 

- Conform Convenţiei ONU privind dreptul tratatelor (1969), schimbarea funda- 
mentală a împrejurărilor (rebus sic stantibus) nu poate fi invocată drept cauză de 
încetare a unui tratat care stabileşte o frontieră. 

Anexa 1 


Ordonanţa de urgenţă a Guvernului nr. 105/2001 
privind frontiera de stat a României, cu modificările şi completările 
ulterioare aduse prin Legea nr. 243/2002, Legea nr. 39/2003, 
Ordonanţa de urgenţă a Guvernului nr. 130/2008, 
Ordonanţa de urgenţă a Guvernului nr. 26/2009, Legea nr. 125/2009, 
Legea nr. 245/2009, Ordonanţa de urgenţă a Guvernului nr. 16/2010 
şi Legea nr. 265/2010 


(...) 


Capitolul I. Dispoziţii generale 


Art. 1. În sensul prezentei ordonanţe de urgenţă, expresiile de mai jos au urmă- 
toarele semnificaţii: 

a) frontieră de stat — linia reală sau imaginară care trece, în linie dreaptă, de la un 
semn de frontieră la altul ori, acolo unde frontiera nu este marcată în teren cu semne 
de frontieră, de la un punct de coordonate la altul; la fluviul Dunărea şi celelalte ape 
curgătoare frontiera de stat este cea stabilită prin acordurile, convențiile şi înţele- 
gerile dintre România şi statele vecine, cu luarea în considerare a faptului că princi- 
piul general acceptat de dreptul internaţional fluvial este acela că frontiera trece pe 
mijlocul şenalului navigabil principal, iar la apele curgătoare nenavigabile, pe la 
mijlocul pânzei de apă; la Marea Neagră frontiera de stat trece pe la limita exterioară 
Şi limitele laterale ale mării teritoriale a României; 

b) culoar de frontieră — fâşia de teren situată de o parte şi de alta a frontierei de 
stat, stabilită în baza acordurilor şi convențiilor de frontieră încheiate de România cu 
statele vecine în scopul evidenţierii şi protejării semnelor de frontieră; 

c) fâşie de protecţie a frontierei de stat — fâşia de teren constituită de-a lungul 
frontierei de stat în scopul protejării semnelor de frontieră şi asigurării controlului 
accesului în apropierea liniei de frontieră; 

cl) părţi contractante — statele părți la Acordul dintre guvernele statelor Uniunii 
Economice a Belgiei, Olandei şi Luxemburgului, Republicii Federale Germania şi 
Republicii Franceze privind eliminarea treptată a controalelor la frontierele lor comune, 
semnat la 14 iunie 1985, precum şi la Convenţia de punere în aplicare a Acordului 
Schengen din 14 iunie 1985 dintre guvernele statelor din Uniunea Economică Benelux, 
Republicii Federale Germania şi Republicii Franceze privind eliminarea treptată a 
controalelor la frontierele comune, adoptată la Schengen la 19 iunie 1990; 

d) ! frontiere interne — frontierele comune terestre ale părţilor contractante, pre- 
cum şi aeroporturile pentru zborurile interne şi porturile pentru liniile regulate de 


' Prevederile lit. d), e), f) şi g), astfel cum au fost modificate prin art. I pct. 2 din O.U.G. 
nr. 108/2006, intră în vigoare la data aderării României la Acordul dintre guvernele statelor 
Uniunii Economice a Belgiei, Olandei şi Luxemburgului, Republicii Federale Germania şi 
Republicii Franceze privind eliminarea treptată a controalelor la frontierele lor comune, 
semnat la 14 iunie 1985, precum şi la Convenţia de punere în aplicare a Acordului Schengen 

pasageri, care au ca punct de plecare sau ca destinaţie exclusivă alte porturi de pe 
teritoriile părţilor contractante, fără escale în porturi din afara acestor teritorii; 

e) frontiere externe — frontiera terestră şi pe apă, precum şi aeroporturile şi por- 
turile părţilor contractante, dacă nu sunt frontiere interne; 

f) zbor intern — orice zbor care are ca punct de plecare sau ca destinaţie exclusivă 
teritoriile părţilor contractante, fără aterizare pe teritoriul unui stat terţ; 

g) stat tert — orice alt stat decât părţile contractante; 

h) străin semnalat ca inadmisibil — străinul care se află într-o situaţie de neper- 
mitere a intrării pe teritoriul României dintre cele prevăzute de legislaţia în vigoare 
privind regimul străinilor; 

i) punct de trecere a frontierei — orice loc organizat şi autorizat de Guvernul 
României pentru trecerea frontierei de stat; 

j) punct de mic trafic — orice loc organizat şi autorizat de Guvernul României 
pentru trecerea frontierei de stat a persoanelor din zona de frontieră, stabilit prin 
convenţii şi acorduri încheiate cu statele vecine; 

k) control la frontieră — activitatea desfăşurată de personalul autorităţilor compe- 
tente pentru asigurarea respectării condiţiilor prevăzute de lege pentru trecerea fron- 
tierei de stat a persoanelor, mijloacelor de transport, mărfurilor şi a altor bunuri; 

ÎI) infracţiune de frontieră — fapta prevăzută de lege ca infracţiune, săvârşită în 
scopul trecerii ilegale peste frontiera de stat a persoanelor, mijloacelor de transport, 
mărfurilor sau altor bunuri; 

m) trecere ilegală a frontierei de stat — trecerea peste frontiera de stat în alte con- 
diţii decât cele prevăzute de legea română; 

n) transportator — orice persoană fizică sau juridică care asigură, cu titlu profe- 
sional, transportul de persoane şi bunuri pe cale aeriană, navală sau terestră; 

o) regim de control al poliţiei de frontieră — totalitatea normelor prevăzute de lege 
cu privire la verificările desfăşurate de poliţiştii de frontieră asupra persoanelor, acti- 
vităţilor sau imobilelor aflate în zonele de competenţă ale poliţiei de frontieră, pentru 
constatarea şi sancţionarea faptelor de încălcare a normelor prevăzute de lege. 


Capitolul II. Frontiera de stat a României 


Art. 2. (1) Frontiera de stat a României delimitează teritoriul statului român de 
teritoriul fiecăruia dintre statele vecine şi marea teritorială a României de zona con- 
tiguă. În plan vertical frontiera de stat delimitează spaţiul aerian şi subsolul statului 
român de spaţiul aerian şi subsolul fiecăruia dintre statele vecine. 

(2) Frontiera de stat se stabileşte prin lege, în conformitate cu prevederile tra- 
tatelor internaţionale, convențiilor sau înțelegerilor încheiate de statul român cu 
statele vecine. 

(3) Frontiera de stat a României este marcată, de regulă, în teren prin semne de 
frontieră, ale căror date topogeodezice sunt prevăzute în documentele de demarcare 
bilaterale, încheiate de statul român cu statele vecine. 

Art. 3. (1) Pentru protecţia frontierei de stat şi a semnelor de frontieră se con- 
stituie culoarul de frontieră şi fâşia de protecţie a frontierei de stat. Activităţile pentru 


din 14 iunie 1985 dintre guvernele statelor din Uniunea Economică Benelux, Republicii Fede- 
rale Germania şi Republicii Franceze privind eliminarea treptată a controalelor la frontierele 
comune, adoptată la Schengen la 19 iunie 1990. 

constituirea şi întreţinerea culoarului de frontieră şi a fâşiei de protecţie a frontierei 
de stat servesc scopurilor apărării, ordinii publice şi siguranţei naţionale. 

(2) Culoarul de frontieră şi lăţimea acestuia se convine de către statul român cu 
fiecare dintre statele vecine, astfel încât să asigure vizibilitatea şi protecţia semnelor 
de frontieră. 

(3) Fâşia de protecţie a frontierei de stat se stabileşte de la linia de frontieră către 
interior şi are o lăţime de 20 metri. La frontiera de apă sau în locurile din imediata 
apropiere a frontierei de stat în care terenurile sunt mlăştinoase, supuse erodărilor sau 
avalanşelor, fâşia de protecţie a frontierei de stat se constituie mai în adâncime. Fâşia 
de protecţie a frontierei de stat se constituie şi se marchează prin grija structurilor 
teritoriale ale Poliţiei de Frontieră Române. 

(4) Nu se constituie fâşie de protecţie a frontierei de stat la ţărmul Mării Negre, la 
Dunăre, pe căile de comunicaţie şi în zonele cu lucrări hidrotehnice situate la frontieră. 

Art. 4. (1) Pentru asigurarea executării pazei şi controlului trecerii frontierei de 
stat se constituie zona de frontieră. 

(2) Zona de frontieră cuprinde teritoriul aflat pe o adâncime de 30 km faţă de 
frontiera de stat şi ţărmul Mării Negre, către interior. 

(3) În judeţele din interiorul ţării unde funcţionează aeroporturi şi porturi deschise 
traficului internaţional suprafaţa aeroportului sau a portului cu platformele, imobilele 
şi instalaţiile aferente reprezintă zonă supusă regimului de control al poliţiei de 
frontieră. 

(4) Abrogat prin Legea nr. 265/2010, de la data eliminării controalelor la fron- 
tierele interne, stabilită prin decizie a Consiliului Uniunii Europene (a se vedea art. III 
din Legea nr. 265/2010) 


Capitolul III. Regimul juridic al frontierei de stat 
Secţiunea 1. Dispoziţii generale 


Art. 5. (1) Regimul juridic al frontierei de stat cuprinde totalitatea normelor pre- 
văzute de legislaţia internă care privesc frontiera de stat şi desfăşurarea diferitelor 
activităţi în zona de frontieră, în zona aeroporturilor şi porturilor deschise traficului 
internaţional. 

(2) Asigurarea respectării regimului juridic al frontierei de stat revine autorităţilor 
care au atribuţii privind controlul la trecerea frontierei de stat şi autorităţilor 
administraţiei publice locale. 

Art. 6. (1) Frontiera de stat a României poate avea regim de frontieră internă sau 
frontieră externă. 

(2)! Regimul de frontieră internă se poate stabili pentru toate acțiunile de trecere 
a frontierei de stat sau numai pentru o parte din ele. 


! Alin. (2) şi (3) au fost abrogate de O.U.G. nr. 108/2006 de la data aderării României la 
Acordul dintre guvernele statelor Uniunii Economice a Belgiei, Olandei şi Luxemburgului, 
Republicii Federale Germania şi Republicii Franceze privind eliminarea treptată a controalelor 
la frontierele lor comune, semnat la 14 iunie 1985, precum şi la Convenţia de punere în apli- 
care a Acordului Schengen din 14 iunie 1985 dintre guvernele statelor din Uniunea Econo- 
mică Benelux, Republicii Federale Germania şi Republicii Franceze privind eliminarea trep- 
tată a controalelor la frontierele comune, adoptată la Schengen la 19 iunie 1990. 

(3) În situaţia în care România semnează un document internaţional privind eli- 
minarea controlului la frontieră cu un stat sau cu o comunitate de state cu care nu are 
frontiere comune, se consideră că are frontieră internă cu acel stat sau cu acea 
comunitate de state prin frontierele aeroportuare sau portuare, după caz. 

Art. 7. (1) Culoarul de frontieră şi fâşia de protecţie a frontierei de stat fac parte 
din domeniul public al statului şi se administrează de către Ministerul Administraţiei 
şi Internelor, prin Poliţia de Frontieră Română, în condiţiile stabilite prin Normele 
metodologice de aplicare a Ordonanţei de urgenţă a Guvernului nr. 105/2001 privind 
frontiera de stat a României, aprobate prin Hotărârea Guvernului nr. 445/2002, cu 
modificările şi completările ulterioare. 

(2) Structurile teritoriale ale poliţiei de frontieră asigură curăţarea şi întreţinerea 
culoarului de frontieră, întreţinerea şi repararea semnelor de frontieră sau, la nevoie, 
înlocuirea acestora, conform prevederilor documentelor bilaterale încheiate cu statele 
vecine. Aceste activităţi se desfăşoară la termenele stabilite prin acordurile, con- 
venţiile ori înțelegerile de frontieră încheiate cu statele vecine sau ori de câte ori este 
nevoie. 

(3) În fâşia de protecţie a frontierei de stat, poliţiştii de frontieră au dreptul să 
instaleze mijloace de semnalare a trecerilor peste frontieră şi de supraveghere a liniei 
de frontieră. Dacă situaţia o impune, pentru termene limitate, până la dispariţia stării 
care determină necesitatea, în fâşia de protecţie a frontierei de stat se pot face şi alte 
lucrări necesare în vederea îndeplinirii atribuţiilor de către poliţiştii de frontieră. 

(4) Suprafeţele de teren cuprinse între fâşia de protecţie a frontierei de stat şi 
culoarul de frontieră sau malul apelor, după caz, se administrează de către persoanele 
fizice sau juridice cărora le aparţin, cu respectarea prevederilor Normele metodo- 
logice de aplicare a Ordonanţei de urgenţă a Guvernului nr. 105/2001 privind fron- 
tiera de stat a României, aprobate prin Hotărârea Guvernului nr. 445/2002, cu modi- 
ficările şi completările ulterioare. 

(5) Accesul persoanelor în fâşia de protecţie a frontierei de stat până la culoarul 
de frontieră sau malul apelor, după caz, este permis în baza documentelor de iden- 
titate, cu aprobarea şefului formaţiunii locale a poliţiei de frontieră. 

(6) Accesul persoanelor pentru efectuarea unor activităţi dincolo de fâşia de 
protecţie a frontierei de stat, în situaţia în care aceasta se constituie mai în adâncime, 
precum şi în insulele şi ostroavele aparţinând statului român, situate în apele de 
frontieră, este permis numai prin locurile şi în condiţiile stabilite de şeful formaţiunii 
locale a poliţiei de frontieră. 

(7) Accesul persoanelor în insulele şi ostroavele de formaţiune nouă din apele de 
frontieră este permis numai după determinarea apartenenţei acestora, pe baza 
înțelegerilor încheiate între statul român şi statul vecin. 

Art. 8. (1) Trecerea frontierei de stat a României de către persoane, mijloace de 
transport, mărfuri şi alte bunuri se face prin punctele de trecere a frontierei de stat 
deschise traficului internaţional, denumite în continuare puncte de trecere. 

(2) Trecerea frontierei de stat a României se poate face şi prin punctele de mic 
trafic, în condiţiile stabilite de comun acord prin documente bilaterale încheiate de 
România cu statele vecine. 

(21) Prin excepţie de la prevederile alin. (1), trecerea frontierei de stat a României 
se poate face şi prin alte locuri, numai în situaţiile stabilite prin normele de aplicare a 
prezentei ordonanţe de urgenţă. 

(3) Trecerea frontierei de stat de către persoane se face cu respectarea preve- 
derilor prezentei ordonanţe de urgenţă. 

(4) Trecerea frontierei de stat a mijloacelor de transport, mărfurilor şi altor bunuri 
se face cu respectarea legilor ce reglementează regimul vamal. 

Art. 9. (1) Deschiderea de noi puncte de trecere sau închiderea temporară ori 
definitivă a celor existente se face prin hotărâre a Guvernului. 

(2) Guvernul României va da publicităţii lista cuprinzând punctele de trecere a 
frontierei de stat deschise traficului internaţional şi punctele de mic trafic. 

(3) Denumirea punctului de trecere, suprafaţa pe care o cuprinde, specificul de 
activitate şi orarul de funcţionare pentru acele puncte de trecere care nu sunt deschise 
24 de ore se afişează la loc vizibil, la intrarea în punctul de trecere. 

(4) Deschiderea ocazională a unor puncte de trecere în vederea desfăşurării unor 
activităţi cu caracter festiv sau religios şi orarul lor de funcţionare se efectuează cu 
aprobarea inspectorului general al poliţiei de frontieră. 

(5) Punctele de trecere şi punctele de mic trafic funcţionează în subordinea 
Ministerului Administraţiei şi Internelor. Celelalte autorităţi care îşi desfăşoară 
activitatea în punctul de trecere, în afara poliţiei de frontieră, sunt organizate şi 
funcţionează potrivit prevederilor legale speciale. 

Art. 10. (1) Administratorii aeroporturilor şi porturilor în care funcţionează 
puncte de trecere, precum şi cei ai punctelor de trecere rutiere care au două sau mai 
multe fluxuri pe sens vor asigura în termen de un an de la data intrării în vigoare a 
prezentei ordonanţe de urgenţă separarea fluxurilor de pasageri prin amenajarea unor 
puncte de control separate, individualizate astfel: 

a) pentru cetăţenii români sau aparţinând statelor cu care România a încheiat 
documente bilaterale de eliminare a controlului la frontieră, punctul de control va fi 
individualizat cu drapelul României şi al/ale statului/statelor parte la înţelegerea 
internaţională, urmate de denumirea în clar a acestora, în limba română şi în limbile 
de circulaţie internaţională; 

b) pentru cetăţenii altor state punctul de control va fi individualizat cu inscripţia 
„ALTE STATE”, în limba română şi în limbile de circulaţie internaţională. 

(2) Imobilele în care funcţionează punctele de trecere şi terenurile aferente 
acestora, care constituie domeniu public al statului ori domeniu privat şi se adminis- 
trează de către una dintre autorităţile sau instituţiile prevăzute la art. 12 alin. (1) ori 
de alte persoane juridice, se pun în mod gratuit la dispoziţie celorlalte autorităţi cu 
competenţe de control la trecerea frontierei de stat. 

(3) În situaţia în care trecerea frontierei se efectuează temporar prin alte puncte de 
trecere care nu sunt deschise traficului internaţional de persoane şi mărfuri, solici- 
tantul asigură, după aprobarea deschiderii temporare a punctului de trecere, condiţii 
corespunzătoare de efectuare a controlului pentru trecerea frontierei, respectiv: pune- 
rea la dispoziţie a spaţiilor de lucru şi a utilităţilor, transportul personalului, spaţii de 
cazare şi indemnizaţiile de deplasare, conform legii. 

Art. 11. (1) În punctele de trecere se organizează şi se efectuează controlul de 
frontieră al persoanelor, mijloacelor de transport, mărfurilor şi al altor bunuri atât la 
intrarea, cât şi la ieşirea din ţară. 

(2) Controlul efectuat la trecerea frontierei de stat are ca scop verificarea şi 
constatarea îndeplinirii condiţiilor prevăzute de lege pentru intrarea şi ieşirea în/din 
țară a persoanelor, mijloacelor de transport, mărfurilor şi altor bunuri. 

Art. 12. (1) În punctele de trecere îşi desfăşoară activitatea personalul tuturor 
autorităţilor publice care au, potrivit legii, competenţe pe linia controlului la trecerea 
frontierei de stat. 

(2) Atribuţiile personalului prevăzut la alin. (1) se stabilesc de autorităţile publice 
în structura cărora acesta funcţionează, potrivit prevederilor legale. 

(3) Autorităţile publice prevăzute la alin. (1) colaborează şi răspund, în limita 
competenţelor legale, de desfăşurarea în bune condiţii a traficului de călători, mij- 
Joace de transport, mărfuri şi de alte bunuri. 

Art. 13. (1) În baza documentelor bilaterale încheiate de statul român cu statele 
vecine se pot organiza puncte de trecere comune pe teritoriul uneia dintre părţile 
semnatare ale acestora. 

(2) Regulile de lucru ale personalului fiecăreia dintre părţi şi modul de cooperare 
în punctul de trecere comun se stabilesc prin documentul de înfiinţare a acestora. 

(3) Funcţionarii români care îşi desfăşoară activitatea în punctele de trecere comune 
aplică prevederile legii române cu privire la controlul trecerii frontierei de stat. 

Art. 14. (1) Şeful punctului de trecere este poliţist de frontieră şi împreună cu 
şefii tuturor autorităţilor, care au, potrivit legii, competenţe de control la trecerea 
frontierei de stat pentru mărfuri şi călători, cooperează pentru organizarea activităţii 
de control. 

(2) Abrogat de O.U.G. nr. 108/2006 

(3) Polițistul de frontieră care îşi desfăşoară activitatea în punctul de trecere este 
obligat să se sesizeze din oficiu asupra încălcării prevederilor legale referitoare la tre- 
cerea frontierei de stat şi la controlul trecerii frontierei de stat de către participanţii la 
traficul de frontieră şi personalul prevăzut la art. 12 alin. (1). 

(4) În cazul existenţei unor suspiciuni întemeiate sau al unor informaţii referitoare 
la încălcarea reglementărilor legale la trecerea frontierei de stat, şeful punctului de 
trecere poate solicita, în scris, şefilor celorlalte autorităţi din punctul de trecere efec- 
tuarea unui alt control, mai amănunţit. Autorităţile solicitate au obligaţia efectuării 
acestui control. 

(5) Accesul persoanelor în punctul de trecere, altele decât persoanele aparţinând 
autorităţilor publice care au, potrivit legii, competenţe de control privind trecerea 
frontierei de stat, se stabileşte de şeful acestuia. 

Art. 15. Regulile de exploatare şi întreţinere privind podurile, căile ferate şi 
rutiere, liniile de comunicaţii şi apele care intersectează linia frontierei de stat ori au 
ax comun cu aceasta sunt stabilite prin acorduri, convenţii şi înţelegeri încheiate de 
statul român cu statele vecine. 

Art. 16. (1) Pentru soluţionarea problemelor rezultate din înțelegerile bilaterale de 
frontieră se numesc, prin hotărâre a Guvernului, reprezentanţi/împuterniciţi de fron- 
tieră şi locţiitori ai acestora, precum şi delegaţi în comisiile mixte interguverna- 
mentale, din rândul funcţionarilor Poliţiei de Frontieră Române, precum şi al altor 
reprezentanţi ai unor autorităţi interesate. 

(2) Atribuţiile şi modul de lucru ale funcţionarilor prevăzuţi la alin. (1) se sta- 
bilesc prin acordurile, convențiile şi înțelegerile de frontieră încheiate de România cu 
statele vecine. 

Secţiunea a 2-a. Efectuarea controlului pentru trecerea frontierei de stat 


Art. 17. (1) Controlul pentru trecerea frontierei de stat se efectuează în echipă 
constituită din personalul autorităţilor prevăzute la art. 12 alin. (1), ai cărei membri 
au atribuţii conform prevederilor legale speciale. Coordonarea echipei de control se 
face de către polițistul de frontieră. 

(2) În punctele de trecere portuare, din echipa de control face parte şi repre- 
zentantul căpităniei portului. O dată cu echipa de control au acces pe navele de măr- 
furi şi reprezentanţii agenţiei de navlosire, precum şi alte persoane autorizate, con- 
form legii. 

(3) În punctele de trecere aeroportuare echipa de control va fi însoţită de un repre- 
zentant al companiei aeriene reprezentate pe aeroport. 

(4) În situaţiile în care controlul nu se poate efectua în echipă constituită potrivit 
alin. (1), personalul autorităţii care trebuie să îşi desfăşoare activitatea separat de 
restul echipei îl va informa, la terminarea controlului, pe şeful de tură al poliţiei de 
frontieră despre rezultatul controlului. 

Art. 18. (1) Controlul paşapoartelor şi al celorlalte documente pentru trecerea 
frontierei de stat române, eliberate de autorităţile române, precum şi al celor eliberate 
de autorităţile străine, recunoscute sau acceptate de statul român, potrivit legii, se 
face de către polițistul de frontieră. 

(2) La controlul de frontieră cetăţenii străini care intră în România trebuie să facă 
dovada că îndeplinesc condiţiile de intrare şi şedere stabilite de statul român. 

(3) În cazurile în care se constată că documentele de călătorie prevăzute la 
alin. (1) nu întrunesc condiţiile prevăzute de lege pentru a da dreptul titularului aces- 
tora să intre ori să iasă în/din ţară sau există suspiciuni cu privire la autenticitatea 
documentelor, şeful punctului de trecere va dispune clarificarea situaţiei şi luarea 
măsurilor prevăzute de lege. 

(4) Şeful punctului de trecere poate dispune întreruperea călătoriei unei persoane 
dacă s-a constatat că aceasta nu îndeplineşte cerinţele prevăzute de lege pentru tre- 
cerea frontierei de stat române. 

Art. 19. La trecerea frontierei de stat, după efectuarea controlului documentelor 
privind identitatea persoanelor autoritatea vamală efectuează controlul vamal, potrivit 
reglementărilor vamale. 

Art. 20. (1) În punctul de trecere a frontierei de stat controlul sanitar-uman, sani- 
tar-veterinar, fitosanitar şi cel privind protecţia mediului se organizează şi se execută 
potrivit normelor stabilite de legislaţia în vigoare, în condiţiile prevăzute de prezenta 
ordonanţă de urgenţă, înainte de efectuarea celorlalte tipuri de control. 

(2) Controlul pentru protecţia sanitară a teritoriului României şi cel privind pro- 
tecţia mediului se execută, potrivit legii, asupra persoanelor, mijloacelor de transport, 
mărfurilor şi altor bunuri, indiferent de proveniența şi destinaţia lor. Persoanei care 
nu se supune controlului sanitar nu i se permite trecerea frontierei de stat. 

(3) Autorităţile publice centrale care răspund de administraţia publică, agricultură, 
alimentaţie şi silvicultură, de transport şi de protecţia mediului stabilesc prin ordin 
comun al miniştrilor punctele de trecere a frontierei de stat prin care se efectuează 
importul, exportul şi tranzitul de animale şi produse animale, vegetale şi produse 
vegetale, deşeuri şi substanţe chimice periculoase. Trecerea mijloacelor de transport 
destinate acestor transporturi prin alte puncte de trecere este interzisă. 

(4) În funcție de volumul traficului, de situația epizootiilor, epifiților şi de con- 
vențiile încheiate cu alte state, în punctul de trecere se pot executa numai controlul 
documentelor de trecere a frontierei, al documentelor însoţitoare ale mărfii şi con- 
trolul fizic al mijloacelor care transportă animale sau produse animale, vegetale ori 
produse vegetale şi deşeuri sau substanţe chimice periculoase. Controlul sanitar-vete- 
rinar, fitosanitar şi pentru protecţia mediului în detaliu se efectuează la locul de des- 
tinaţie al transportului, potrivit legii. 

(5) În situaţia în care punctul de trecere este deschis şi pentru trecerea per- 
soanelor, a altor mijloace de transport, mărfuri şi bunuri, pentru efectuarea contro- 
lului sanitar-veterinar, fitosanitar şi pentru protecţia mediului se stabileşte în perime- 
trul punctului de trecere un spaţiu anume destinat. Acesta va fi situat în lateral sau 
separat de spaţiul pentru controlul persoanelor, mijloacelor de transport, mărfurilor şi 
bunurilor care nu fac obiectul acestui tip de control. 

(6) În situaţia în care animalele şi produsele animale sau vegetalele şi produsele 
vegetale, deşeurile sau substanţele chimice periculoase nu corespund standardelor 
prevăzute pentru trecerea frontierei de stat, personalul specializat al Poliţiei Sanitare- 
Veterinare, al Poliţiei Fitosanitare sau al autorităţii de protecţie a mediului va inter- 
zice trecerea acestora peste frontieră, informându-i despre aceasta pe şeful punctului 
de trecere şi pe şeful biroului vamal de control şi vămuire la frontieră. 

(7) În cazul bolilor care impun instituirea carantinei, în situaţii care nu suferă 
amânare, autoritatea publică centrală care răspunde de sănătate şi/sau autoritatea 
publică centrală care răspunde de agricultură, alimentaţie şi silvicultură iau/ia primele 
măsuri de prevenire şi combatere a acestora, potrivit legii, pe care le comunică de 
îndată celorlalte autorităţi interesate. În aceste cazuri controlul sanitar de specialitate 
şi măsurile de prevenţie sanitară se efectuează în detaliu asupra tuturor persoanelor, 
mijloacelor de transport, mărfurilor şi bunurilor. Cu sprijinul administraţiei publice 
locale se stabilesc spaţiile în care se aplică măsurile de profilaxie sanitară, sanitară 
veterinară şi fitosanitară. 

(8) În spaţiul destinat controlului sanitar-veterinar se organizează şi se aplică 
măsurile de prevenire a răspândirii bolilor de la animale la om, stabilite de inspectorii 
sanitari veterinari, conform legii. În acest spaţiu agenţii economici autorizaţi să efec- 
tueze serviciile prevăzute de legea sanitară veterinară organizează şi dispun insta- 
laţiile necesare. 

Art. 21. (1) Trecerea peste frontiera de stat de către persoane fizice a armelor de 
vânătoare, de tir şi munițiilor aferente acestora, a armelor cu aer comprimat, precum 
şi a armelor de panoplie este permisă numai dacă acestea sunt înscrise în docu- 
mentele de trecere a frontierei, de către autorităţile care au eliberat aceste documente 
sau au acordat viza română. 

(2) Persoanele care la intrarea în România au asupra lor arme şi muniții, altele 
decât cele prevăzute la alin. (1), au obligaţia să le depună la poliţia de frontieră, 
urmând să fie restituite proprietarului, potrivit legii. 

(3) Însoţitorii delegaţiilor străine la nivelul şefilor de stat ori la nivel guver- 
namental, precum şi militarii pot avea asupra lor şi pot introduce în ţară arme de 
autoapărare şi muniţiile aferente, pe bază de reciprocitate, dacă acestea sunt notificate 
prin Ministerul Afacerilor Externe şi, respectiv, Ministerul Apărării Naţionale sau 
Ministerul de Interne. 

(4) La trecerea frontierei de stat militarii români participanţi la operaţiuni în 
sprijinul păcii sau în scopuri umanitare, la exerciţii militare comune cu unităţi din 
alte state, precum şi forţele militare străine care participă la activităţi ce implică intra- 
rea, staționarea sau tranzitarea teritoriului României conform tratatelor şi înțelege- 
rilor internaţionale la care România este parte, pot avea asupra lor armamentul, 
tehnica de luptă şi muniţiile necesare, dacă acestea sunt notificate prin Ministerul 
Apărării Naţionale sau Ministerul de Interne. 

Art. 22. (1) Armele de vânătoare, de tir, cu aer comprimat, muniţiile pentru aces- 
tea, precum şi armele de panoplie aflate asupra călătorilor în tranzit, pe care aceştia 
le-au declarat, se sigilează la intrarea în ţară de către personalul poliţiei de frontieră. 

(2) Pe timpul tranzitării teritoriului României călătorilor le este interzis să înstră- 
ineze armele şi muniţiile sau să rupă sigiliile aplicate. La ieşirea din ţară se verifică 
integritatea şi autenticitatea sigiliilor şi dacă datele de identificare a armelor şi 
munițiilor corespund cu cele înscrise în documentul de trecere a frontierei de stat. 
Dacă sigiliile nu sunt intacte ori datele nu corespund cu cele înscrise în documentele 
de trecere a frontierei de stat sau armele şi muniţiile au fost înstrăinate integral ori în 
parte, călătorilor în cauză li se întrerupe călătoria până la clarificarea situaţiei de către 
autorităţile competente. 

(3) Tranzitarea prin România a armelor de vânătoare sau de tir şi a munițiilor 
corespunzătoare, aparţinând unor persoane juridice străine, se face cu aprobarea 
prealabilă a şefului inspectoratului judeţean al poliţiei de frontieră competent sau a 
şefului structurii de coordonare a punctelor de trecere aeroportuare, după caz. 

Art. 23. (1) Armele şi muniţiile prevăzute la art. 21 alin. (1) şi (2), care nu au fost 
declarate, precum şi alte arme şi muniții descoperite cu ocazia controlului pentru tre- 
cerea frontierei de stat se rețin în vederea confiscării şi se predau pe bază de proces- 
verbal autorităţilor competente. 

(2) Persoanele în cauză se rețin şi se predau autorităţilor competente în vederea 
clarificării situaţiei lor. 

Art. 24. Dispoziţiile art. 21 şi 23 se aplică şi în cazul substanţelor explozive, al 
materialelor biologice cu potenţial de contaminare în masă, al substanţelor stupe- 
fiante sau psihotrope şi al medicamentelor care conţin substanţe stupefiante sau psi- 
hotrope în cantităţi mai mari decât cele necesare pentru tratamentul personal, precum 
Şi al dispozitivelor sau recipientelor încărcate cu substanţe toxice sau radioactive 
aflate asupra persoanelor sau, după caz, în mijloacele de transport rutiere, feroviare, 
navale ori aeriene care trec frontiera de stat română. 

Art. 25. (1) La autoturismele, autobuzele, autocarele, automărfarele şi celelalte 
mijloace de transport rutiere care intră sau ies din ţară controlul pentru trecerea fron- 
tierei se efectuează în punctele de trecere rutiere. 

(2) În punctele de trecere, în cazul transporturilor multimodale, controlul mij- 
loacelor prevăzute la alin. (1) se efectuează înainte de îmbarcarea/debarcarea în/de pe 
mijlocul de transport naval, aerian sau feroviar. 

Art. 26. Controlul pentru trecerea frontierei al trenurilor se efectuează în staţia de 
frontieră sau, pe parcurs, între staţia de frontieră şi o staţie interioară. 

Art. 27. (1) La navele care intră sau ies din porturile româneşti în/din curse 
externe controlul pentru trecerea frontierei se efectuează în punctele de trecere por- 
tuare. 

(2) La navele care urmează să oprească în porturile situate pe Dunăre, în care nu 
funcţionează puncte de trecere, controlul pentru trecerea frontierei se efectuează în 
primul port, situat în amonte sau în aval de acest port, în care funcţionează un punct 
de trecere. La ieşirea din ţară controlul se efectuează în portul de unde pleacă nava în 
cursa externă, în situaţia în care în acesta există un punct de trecere; în caz contrar, 
navele respective sunt obligate să oprească pentru control în unul dintre porturile 
Galaţi, Sulina, Tulcea, Constanţa-Sud sau Moldova Veche. 

(3) La navele sub pavilion străin care navighează în sectorul Dunării de Jos, între 
porturile Sulina şi Brăila, controlul pentru trecerea frontierei se efectuează la intrare 
în portul Sulina, iar la ieşire, în unul dintre porturile Brăila, Galaţi, Tulcea sau Sulina, 
dacă din aceste porturi navele pleacă direct în cursele externe. Controlul navelor care 
navighează prin canalul Dunăre-Marea Neagră se efectuează la intrare în portul 
Constanţa-Sud, iar la ieşire, în ultimul port românesc din care navele pleacă în cursă. 

(4) În portul Cernavodă se controlează numai acele nave care sosesc sau pleacă în 
cursă externă din portul Basarabi, Poarta Albă, Medgidia sau Cernavodă. 

(5) Controlul pentru trecerea frontierei se efectuează în portul Sulina asupra 
tuturor navelor care navighează prin acesta spre porturile Reni sau Ismail; în portul 
Sulina nu sunt supuse controlului navele româneşti şi străine care vin din aceste 
porturi şi nu se opresc într-un port românesc, precum şi navele de mărfuri şi pasageri 
sub pavilion românesc care navighează între porturile Constanţa, Sulina, Galaţi şi 
Brăila, la intrarea şi la ieşirea din sectorul Dunării de Jos. 

(6) Navele sub pavilion străin care navighează în aval pe Dunărea interioară şi 
urmează să o tranziteze cu oprire efectuează controlul la intrarea în ţară în portul 
Călăraşi, iar pentru ieşirea din ţară, în ultimul port din care pleacă, dacă este orga- 
nizat punct de trecere a frontierei, sau în portul Galaţi. Pentru navigația în amonte de 
acest sector al Dunării controlul la intrarea în ţară se efectuează în portul Galaţi, iar 
pentru ieşirea din ţară, în ultimul port din care pleacă nava, dacă este organizat punct 
de trecere a frontierei, sau în portul Călăraşi. 

(7) Navele sub pavilion străin care navighează în tranzit fără oprire pe Dunărea 
interioară sau pe canalul Dunăre-Marea Neagră sunt supuse controlului în portul 
Călăraşi, respectiv în portul Galaţi. 

Art. 28. (1) În cazul în care în rada portului a eşuat o navă sau la bordul unei nave 
a izbucnit un incendiu, navele de salvare sau cele desemnate să intervină pentru 
salvare pot să iasă în radă pentru acordare de ajutor, fără a li se efectua controlul 
pentru trecerea frontierei. Aceste situaţii se aduc la cunoştinţă şefului punctului de 
trecere, de îndată, de către căpitănia portului. 

(2) Când în port a izbucnit un incendiu sau a apărut un pericol iminent care afec- 
tează siguranţa navelor ori care pune în pericol siguranţa navelor, acestora li se per- 
mite ieşirea din port în radă, fără a li se efectua controlul pentru trecerea frontierei. 

Art. 29. (1) Activitatea de căutare şi salvare a vieţii omeneşti în marea teritorială 
se organizează şi se desfăşoară pe baza acordurilor bilaterale dintre statele riverane 
Mării Negre, încheiate în conformitate cu prevederile Convenţiei internaţionale 
(SAR) din 1979 privind căutarea şi salvarea pe mare, adoptată la Hamburg la 
27 aprilie 1979. 

(2) Delimitarea regiunilor de căutare/salvare între statele riverane Mării Negre nu 
este legată de delimitarea liniei de frontieră. 

(3) Serviciile de căutare şi salvare se desfăşoară în conformitate cu principiul 
primului sosit la locul unde are loc activitatea de căutare şi salvare, dacă prin acor- 
durile bilaterale ale României cu statele riverane Mării Negre nu se stabileşte altfel. 
Salvatorul este obligat să îşi anunţe prezenţa şi motivul acesteia în apele teritoriale 
ale României sau deasupra acestora, prin staţia radiocoastă care va informa imediat 
căpitănia portului în a cărei zonă de jurisdicție se află salvatorul şi inspectoratul 
judeţean al poliţiei de frontieră. 

(4) Pentru îndeplinirea prevederilor alin. (1) şi numai în scopul căutării locului de 
producere a accidentelor maritime şi al salvării supravieţuitorilor, cu excepţia cazu- 
rilor în care statele riverane Mării Negre convin altfel, se autorizează intrarea ime- 
diată în/deasupra mării teritoriale a României a unităţilor de salvare aparţinând celor- 
lalte state riverane. 

Art. 30. (1) Controlul documentelor privind identitatea străinilor, membri ai echi- 
pajelor navelor care execută voiaje internaţionale, şi a pasagerilor pentru trecerea 
frontierei se efectuează cu respectarea prevederilor Hotărârii Guvernului nr. 1.335/2000 
pentru aprobarea Normelor metodologice de punere în aplicare a prevederilor Con- 
venţiei privind facilitarea traficului maritim internaţional (FAL), adoptată la Londra 
la 9 aprilie 1965, cu modificările şi completările ulterioare. 

(2) La navele româneşti de transport de mărfuri care, din motive justificate, sunt 
obligate să staţioneze în rada portului, accesul la uscat al membrilor echipajelor este 
permis cu aprobarea şefului punctului de trecere. În acest caz controlul navelor se 
execută după intrarea lor în port, iar controlul carnetelor de marinar se efectuează la 
coborârea pe uscat. 

Art. 31. (1) Membrilor echipajelor navelor aflate în rada portului, asupra cărora la 
sosire nu s-a efectuat controlul pentru trecerea frontierei, li se poate acorda asistenţă 
medicală cu accesul medicului la bord, la cererea comandanților de navă şi cu 
aprobarea şefului punctului de trecere. 

(2) În baza avizului organelor sanitare competente debarcarea marinarilor străini 
în vederea internării în unul dintre spitalele oraşului portuar se aprobă de şeful 
punctului de trecere, la cererea căpităniei portului. 

Art. 32. (1) Marinarii rămaşi pe teritoriul României după plecarea navei se vor 
prezenta la agenţia companiei de navigaţie de care aparţine nava, pentru a li se 
rezolva situaţia. Dacă în localitatea portuară nu există agenţie de navigaţie, şeful 
punctului de trecere permite marinarilor plecarea din ţară cu altă navă. 

(2) Marinarilor străini aflaţi pe nave în porturile româneşti, care urmează să se 
deplaseze în interes de serviciu într-un alt port sau într-o altă localitate de pe 
teritoriul României, pentru a lua legătura cu misiunea diplomatică sau cu oficiul con- 
sular al statului ai cărui cetăţeni sunt, li se acordă, la cerere, viză de intrare. Cererea 
de viză se rezolvă prin agenţia de navlosire sau prin agenţia de navigaţie a statului de 
care aparţine nava ori de către şefii punctelor de trecere. În cazul deplasării mari- 
narilor spre alte state li se acordă vize de tranzit. 

(3) Trecerea oricărui membru al echipajului unei nave străine în echipajul altei 
nave străine, aflată în unul dintre porturile româneşti, se face prin modificarea cores- 
punzătoare de către comandanții celor două nave a listelor cuprinzând echipajul 
acestora, cu acordul agenţilor navelor. Listele cuprinzând echipajele sunt prezentate 

la căpitănia portului, la şeful punctului de trecere a frontierei la biroul vamal şi la 
biroul direcţiei de sănătate publică din port de către agenţii navelor. 

Art. 33. (1) La navele de pasageri sub pavilion românesc sau sub pavilion străin, 
precum şi la pasagerii aflaţi pe navele de mărfuri care vin sau pleacă în/din România 
controlul documentelor la trecerea frontierei se efectuează asupra persoanelor şi 
bunurilor la debarcarea şi, respectiv, îmbarcarea la/de pe nave. 

(2) Accesul pasagerilor străini la uscat este permis numai după îndeplinirea for- 
malităţilor legale pentru trecerea frontierei de stat. 

Art. 34. Şefii misiunilor diplomatice, oficiilor consulare, precum şi şefii repre- 
zentanţelor organizaţiilor internaţionale aflate pe teritoriul României, în limitele con- 
venţiilor la care statul român este parte, au acces la bordul navelor de comerţ străine 
aflate în porturile sau apele teritoriale româneşti, în baza cărţilor de identitate eli- 
berate de Ministerul Afacerilor Externe. 

Art. 35. Accesul la bord al membrilor de familie ai marinarilor străini îmbarcaţi 
pe navele aflate în porturile româneşti care navighează între porturile Constanţa, 
Sulina şi Moldova Veche se face pe baza paşapoartelor ori a altor documente de 
trecere a frontierei, la cererea comandantului navei şi cu avizul şefului punctului de 
trecere. 

Art. 36. (1) În aeroporturi controlul pentru trecerea frontierei se face la plecarea 
şi la sosirea aeronavelor în/din curse internaţionale. Când din cauze de forță majoră o 
aeronavă de transport internaţional nu îşi poate continua cursa şi călătorii în tranzit 
nu au legături imediate, acestora li se permite, la cerere, accesul în localitate până la 
îmbarcarea în prima aeronavă sau tranzitarea teritoriului României cu alte mijloace 
de transport, în baza vizei de tranzit acordate în punctul de trecere, potrivit legii. 

-(2) În cazul în care aeronavele care efectuează curse internaţionale aterizează din 
cauze de forță majoră pe aeroporturi care nu sunt destinate traficului internaţional, 
situate în afara zonei de frontieră, controlul pentru trecerea frontierei se asigură de 
către unitatea de poliţie şi autoritatea vamală cele mai apropiate. 

(3) Călătorilor în tranzit, cu escală în România, nu li se efectuează controlul paşa- 
poartelor dacă nu părăsesc aerogara, cu excepţia situaţiilor deosebite ce reclamă 
efectuarea acestui control. 

Art. 37. Avioanele militare româneşti şi străine şi echipajele lor, atunci când 
aterizează sau decolează de pe aeroporturi româneşti deschise traficului internaţional, 
se supun regulilor prevăzute la art. 36. 


Secțiunea a 3-a. Accesul, circulaţia şi alte activități ce se desfăşoară în zona de 
frontieră şi în punctele de trecere a frontierei de stat 


Art. 38. (1) Zborurile aeronavelor civile care execută operaţiuni aeriene în spaţiul 
aferent zonei de frontieră vor fi comunicate Inspectoratului General al Poliţiei de 
Frontieră de către operatorii aerieni care efectuează zborurile respective, cu cel puţin 
o oră înainte de decolare, cu precizarea tipului şi înmatriculării aeronavei, a itine- 
rarului şi a orarului de zbor. 

(2) Zborurile având drept scop acordarea asistenţei medicale sau a ajutorului umanitar 
de urgenţă, efectuate în spaţiul aerian aferent zonei de frontieră, se comunică Inspectoratului 
General al Poliţiei de Frontieră de către operatorii aerieni care execută zborurile respective, 

înainte de decolare, cu precizarea tipului şi înmatriculării aeronavei, a itinerarului şi a 
orarului de zbor. 

(3) Zborurile menţionate la alineatele precedente, pentru care, conform reglementărilor 
aeronautice în vigoare, este necesară obținerea unei autorizaţii de survol, se comunică 
Inspectoratului General al Poliţiei de Frontieră de către Autoritatea Aeronautică Civilă 
Română în momentul emiterii autorizaţiei respective. 

(4) Prevederile prezentului articol nu se aplică în cazul zborurilor efectuate pe căile 
aeriene alocate traficului aerian internaţional. 

Art. 39. În zona de frontieră, pe adâncimea de 500 m de la linia de frontieră către 
interior, cu avizul şefului inspectoratului judeţean al poliţiei de frontieră competent, se pot 
executa activităţi cum sunt: mineritul, exploatările de ţiţei, de gaze, de ape minerale, de ape 
termale, exploatările forestiere, balastiere sau de cariere, lucrările de îmbunătăţiri funciare şi 
irigaţii, îndiguirile, lucrările ori construcţiile pe cursurile de apă, lucrările de asigurare a 
condiţiilor de navigaţie, construcţiile şi amenajările turistice, de agrement sau de altă natură, 
cercetările ori prospectările geologice. 

Art. 40. Pescuitul industrial şi sportiv în apele de frontieră, apele maritime interioare şi 
în marea teritorială se efectuează, în condiţiile legii, în locurile şi sectoarele stabilite de 
autorităţile competente, cu avizul prealabil al şefului inspectoratului judeţean al poliţiei de 
frontieră. 

Art. 41. Bărcile şi ambarcaţiunile înmatriculate potrivit legii, aflate pe apele de frontieră 
Şi apele maritime interioare, se păstrează în locurile stabilite de căpităniile de port sau, după 
caz, de autorităţile administraţiei publice locale, cu avizul şefilor sectoarelor poliţiei de 
frontieră, luându-se măsuri de către cei care le deţin, pentru a se preveni folosirea acestora la 
trecerea ilegală a frontierei de stat, la practicarea contrabandei sau la alte activităţi ilicite. 

Art. 42. (1) Activităţile de agrement şi sportive în apele de frontieră, marea interioară şi 
marea teritorială se pot desfăşura cu aprobarea căpităniei de port sau, după caz, a 
administraţiei publice locale şi cu avizul şefului sectorului poliţiei de frontieră ori, după caz, 
al şefului grupului de nave al poliţiei de frontieră. 

(2) În apele de frontieră, în marea interioară şi în marea teritorială navele cu 
excursionişti, precum şi orice altă navă sau ambarcaţiune nu au voie să acosteze decât în 
porturi sau în alte locuri special amenajate în acest scop. În caz de forță majoră acostarea se 
poate face în orice punct de pe malul românesc, anunţându-se cea mai apropiată formaţiune 
locală a poliţiei de frontieră sau, în lipsa acesteia, a poliţiei. Dispoziţiile acestui alineat nu se 
aplică cetăţenilor români posesori de bărci. 

(3) Abrogat de O.U.G. nr. 26/2009 

Art. 43. Păşunatul animalelor este permis în timpul zilei până la fâşia de protecţie a 
frontierei de stat, iar noaptea, până la 500 metri faţă de aceasta, către interior, în locurile 
stabilite de autorităţile administraţiei publice locale şi cu avizul şefului sectorului poliţiei de 
frontieră. 

Art. 44. (1) Vânătoarea de-a lungul frontierei de stat pe adâncimea de 500 metri de la 
fâşia de protecţie a frontierei de stat către interior, pentru frontiera de uscat, şi de la limita 
terenului inundabil, pentru frontiera de apă, este interzisă. 

(2) Vânătoarea organizată a animalelor de pradă, pe adâncimea prevăzută la 
alin. (1), este admisă numai ziua şi numai de la fâşia de protecţie a frontierei de stat către 
interior, pe baza hotărârilor consiliilor locale şi cu avizul prealabil al şefului sectorului 
poliţiei de frontieră. 

Art. 45. (1) Orice activitate în punctele de trecere a frontierei de stat, alta decât 
efectuarea controlului de frontieră, se poate desfăşura numai după obţinerea prealabilă a 
avizului din partea şefului inspectoratului judeţean al poliţiei de frontieră competent sau a 
şefului structurii de coordonare a punctelor de trecere aeroportuare, a autorităţilor 
administraţiei publice locale şi a altor autorităţi prevăzute de lege, după caz. 

(2) Condiţiile de eliberare de către şeful inspectoratului judeţean al poliţiei de frontieră 
competent sau de şeful structurii de coordonare a punctelor de trecere aeroportuare a 
avizului prevăzut la alin. (1), precum şi obligaţiile persoanelor avizate se stabilesc prin 
normele de aplicare a prezentei ordonanţe de urgență. În aviz se menţionează obligaţiile 
persoanelor avizate. 

Art. 46. (1) Persoanelor care se deplasează sau care desfăşoară diferite activităţi în 
apropierea frontierei de stat le este interzis: 

a)să tragă cu arma peste frontiera de stat, 

b) să deterioreze sau să distrugă semnele de frontieră, instalaţiile sau mijloacele tehnice 
de pază ale poliţiei de frontieră; 

c) să utilizeze focul deschis fără luarea măsurilor pentru împiedicarea propagării focului 
la vecinătăţi; 

d) să fixeze pe bandă magnetică, pe hârtie sau alt suport imagini care să redea porţiuni 
din teritoriul statelor vecine; 

e) să facă schimb de obiecte sau corespondenţă peste frontiera de stat, în alte puncte 
decât cele destinate prin lege acestui scop; 

f) să desfăşoare activităţi care pot polua apele, marea, aerul sau solul în zona de 
frontieră, precum şi apele maritime aflate sub jurisdicţia statului român; 

g) să poarte convorbiri neautorizate peste linia de frontieră; 

h) să comită fapte, gesturi sau să profereze expresii jignitoare la adresa statului vecin sau 
a cetăţenilor acestuia. 

(2) Restricţiile prevăzute la alin. (1) lit. d), e) şi g) sunt aplicabile doar în situaţia în care 
acestea sunt prevăzute în acordurile sau convențiile privitoare la frontieră încheiate de 
România cu statele vecine. 

Art. 47. În situaţii deosebite, pe timpul unor acţiuni ale poliţiei de frontieră, se poate 
opri temporar accesul şi desfăşurarea unor activităţi în apropierea frontierei de stat în afara 
localităţilor. Aceste măsuri vor fi aduse la cunoştinţă autorităţilor administraţiei publice 
locale şi populaţiei în timp util. 


Capitolul IV. Sistemul de Informare Naţional privind circulaţia 
persoanelor şi bunurilor prin frontieră (SIF) 


Art. 48-67. Abrogate de O.U.G. nr. 130/2008 


Capitolul V. Răspunderi şi sancţiuni 


Art. 68. Încălcarea dispoziţiilor prevăzute în prezenta ordonanţă de urgență atrage, după 
caz, răspunderea penală, civilă, contravenţională sau administrativă a persoanei vinovate. 

Art. 69. Pentru faptele prevăzute la art. 46 lit. f) poliţiştii de frontieră şi organele 
specializate ale administraţiei publice centrale şi locale aplică prevederile dispoziţiilor legale 
privind protecţia mediului. 

Art. 70. (1) Intrarea sau ieşirea din ţară prin trecerea ilegală a frontierei de stat constituie 
infracţiune şi se pedepseşte cu închisoare de la 3 luni la 2 ani. 

(2) Dacă fapta prevăzută la alin. (1) a fost săvârşită în scopul sustragerii de la executarea 
unei pedepse, fapta se pedepseşte cu închisoare de la 6 luni la 3 ani. 

(3) Tentativa faptelor prevăzute la alin. (1) şi (2) se pedepseşte. 

(4) Fapta prevăzută la alin. (1) săvârşită de o victimă a traficului de persoane nu se 
pedepseşte. 

Art. 71. (1) Racolarea, îndrumarea sau călăuzirea uneia sau mai multor persoane în 
scopul trecerii frauduloase a frontierei de stat, precum şi organizarea acestor activităţi 
constituie infracţiunea de trafic de migranţi şi se pedepseşte cu închisoare de la 2 la 7 ani. 

(2) Dacă fapta prevăzută la alin. (1) este de natură a pune în pericol viaţa sau securitatea 
migranţilor ori a-i supune pe aceştia unui tratament inuman sau degradant, pedeapsa este 
închisoarea de la 5 la 10 ani. 

(3) Dacă fapta prevăzută la alin. (2) a avut ca urmare moartea sau sinuciderea victimei, 
pedeapsa este închisoarea de la 10 la 20 de ani. 

(4) Tentativa faptelor prevăzute la alin. (1) şi (2) se pedepseşte. 

Art. 72. Abrogat de Legea nr. 39/2003 

Art. 73. Bunurile şi valorile care au servit sau care au fost destinate să servească la 
săvârşirea infracţiunilor prevăzute la art. 70 şi 71 ori care au fost obţinute prin săvârşirea 
acestor infracţiuni, dacă sunt ale infractorului, se confiscă. 

Art. 74. Orice utilizare a datelor din SIF care nu este conformă cu dispoziţiile legii 
constituie abuz în serviciu contra intereselor persoanelor şi se pedepseşte conform Codului 
penal. 

Art. 75. Sunt contravenţii, dacă potrivit legii periale nu constituie infracţiuni, urmă- 
toarele fapte: 

a) tragerea cu arma peste frontiera de stat, deteriorarea ori distrugerea semnelor de 
frontieră, a instalaţiilor sau mijloacelor tehnice de pază, supraveghere şi control ale Poliţiei 
de Frontieră Române, utilizarea focului deschis fără luarea măsurilor pentru împiedicarea 
propagării focului la vecinătăţi, în apropierea liniei de frontieră; 

b) aducerea în România de către transportatorii aerieni, navali sau tereştri a cetăţenilor 
străini sau apatrizi fără documente de trecere a frontierei, cu documente sau vize false ori 
falsificate, sau ascunşi în mijloacele de transport; 

c) refuzul sub orice formă de a permite autorităţilor de frontieră vizitarea aeronavelor, 
navelor, mijloacelor de transport rutiere sau feroviare, a magaziilor, hambarelor şi a altor 
locuri ce prezintă interes pentru controlul de frontieră; 

d) refuzul unei persoane de a da relaţii pentru stabilirea identităţii sale, de a se 
legitima cu actele de identitate ori de a prezenta la control bagajele sau mijloacele de 
transport, la cererea organelor poliţiei de frontieră sau ale poliţiei; 

e) accesul la uscat fără aprobarea şefului punctului de trecere a membrilor echi- 
pajelor navelor româneşti de transport de mărfuri care, din motive justificate, sunt 
obligate să staţioneze în raza portului; neprezentarea, după plecarea navei, a mari- 
narilor rămaşi pe teritoriul României la agenţia companiei de navigaţie de care apar- 
ține nava, pentru a li se rezolva situaţia; accesul la bord al membrilor de familie ai 
marinarilor străini îmbarcaţi pe navele aflate în porturile româneşti care navighează 
între porturile Constanţa, Sulina şi Moldova Veche fără paşaport ori alte documente 
de trecere a frontierei sau fără aprobarea şefului punctului de trecere; desfăşurarea 
oricărei activităţi în punctele de trecere a frontierei de stat, alta decât efectuarea 

controlului de frontieră, fără avizul, după caz, al şefului inspectoratului judeţean al 
poliţiei de frontieră competent, al şefului structurii de coordonare a punctelor de tre- 
cere aeroportuare, al administraţiei publice locale sau al altei autorităţi prevăzute de 
lege; nerespectarea obligaţiilor prevăzute în avizul eliberat de şeful inspectoratului 
judeţean al poliţiei de frontieră competent sau de şeful structurii de coordonare a 
punctelor de trecere aeroportuare, potrivit prevederilor art. 45 alin. (1); 

f) accesul persoanelor în fâşia de protecţie a frontierei de stat până la culoarul de 
frontieră sau malul apelor, după caz, fără documente de identitate ori fără aprobarea 
şefului formaţiunii locale a poliţiei de frontieră; accesul persoanelor pentru efec- 
tuarea unor activităţi dincolo de fâşia de protecţie a frontierei de stat, în situaţia în 
care aceasta se constituie mai în adâncime, precum şi în insulele şi ostroavele apar- 
ținând statului român, situate în apele de frontieră, prin alte locuri sau în alte condiţii 
decât cele stabilite de şeful formaţiunii locale a poliţiei de frontieră; accesul 
persoanelor în insulele şi ostroavele de formaţiune nouă din apele de frontieră înainte 
de determinarea apartenenţei acestora; desfăşurarea activităţilor prevăzute la art. 39 
fără avizul şefului inspectoratului judeţean al poliţiei de frontieră; efectuarea 
pescuitului în apele de frontieră, apele maritime interioare şi în marea teritorială în 
alte locuri sau în alte sectoare decât cele stabilite de autorităţile competente ori fără 
avizul prealabil al şefului inspectoratului judeţean al poliţiei de frontieră competent; 
păstrarea bărcilor şi ambarcaţiunilor aflate pe apele de frontieră sau pe apele mari- 
time interioare în alte locuri decât cele stabilite de autorităţile competente ori 
neluarea de către cei care le deţin a măsurilor necesare pentru a preveni folosirea 
acestora la trecerea ilegală a frontierei de stat, la practicarea contrabandei sau la alte 
activităţi ilicite; desfăşurarea activităţilor de agrement şi sportive în apele de 
frontieră, marea interioară şi marea teritorială, fără aprobarea căpităniei de port sau, 
după caz, a administraţiei publice locale ori fără avizul şefului sectorului poliţiei de 
frontieră sau, după caz, al şefului grupului de nave al poliţiei de frontieră, acostarea 
fără drept a navelor, a ambarcaţiunilor cu excursionişti în alte locuri decât porturile 
sau locurile special amenajate în acest scop; păşunatul animalelor în timpul zilei 
dincolo de fâşia de protecţie a frontierei de stat; păşunatul animalelor în timpul nopţii 
în alte locuri decât cele stabilite de autorităţile administraţiei publice locale sau fără 
avizul şefului sectorului poliţiei de frontieră; vânătoarea de-a lungul frontierei de stat, 
pe adâncimea de 500 m de la fâşia de protecţie a frontierei de stat către interior, 
pentru frontiera de uscat, şi de la limita terenului inundabil, pentru frontiera de apă; 
desfăşurarea vânătorii prevăzute la art. 44 alin. (2), fără avizul prealabil al şefului 
sectorului poliţiei de frontieră; fixarea pe bandă magnetică, pe hârtie sau pe alt 
suport, a imaginilor care redau porţiuni din teritoriul statelor vecine de persoanele 
care se deplasează ori care desfăşoară diferite activităţi în apropierea frontierei de 
stat, dacă acest lucru este prevăzut în acordurile sau convențiile privitoare la frontieră 
încheiate de România cu statele vecine; purtarea de convorbiri neautorizate peste linia de 
frontieră, dacă acest lucru este prevăzut în acordurile sau convențiile privitoare la frontieră 
încheiate de România cu statele vecine; comiterea sau proferarea de persoanele care se 
deplasează ori desfăşoară activităţi în apropierea frontierei de stat de fapte, gesturi sau 
expresii jignitoare la adresa statului vecin ori a cetăţenilor acestuia, dacă acestea sunt 
prevăzute în acordurile sau convențiile privitoare la frontieră încheiate de România cu 
statele vecine. 

Art. 76. (1) Contravenţiile prevăzute la art. 75 se sancţionează după cum urmează: 

a) cu amendă de la 500 lei la 5.000 lei cele de la lit. a); 

b) cu amendă de la 3.000 lei la 15.000 lei cele de la lit. b); 

c) cu amendă de la 500 lei la 2.500 lei cele de la lit. e); 

d) cu amendă de la 300 lei la 1.500 lei cele de la lit. c) şi d); 

e) cu amendă de la 100 lei la 1.000 lei cele de la lit. f). 

(2) Sancţiunea prevăzută la alin. (1) lit. b) se aplică transportatorului pentru fiecare 
persoană transportată. 

(21) Săvârşirea în mod repetat a contravenţiei de nerespectare a obligaţiilor prevăzute în 
avizul eliberat de şeful inspectoratului judeţean al poliţiei de frontieră competent sau de 
şeful structurii de coordonare a punctelor de trecere aeroportuare, potrivit prevederilor art. 
45 alin. (1), se sancţionează cu amendă de la 1.000 de lei la 5.000 de lei şi cu retragerea 
avizului. 

(3) Prevederile prezentei ordonanțe de urgenţă se completează cu dispoziţiile 
Ordonanţei Guvernului nr. 2/2001 privind regimul juridic al contravenţiilor. 

(4) Cuantumul amenzilor se actualizează prin hotărâre a Guvernului. 

Art. 77. (1) Contravenţiile prevăzute la art. 75 se constată şi sancţiunile se aplică, 
potrivit legii, după caz, de către personalul Poliţiei de Frontieră Române, al Poliţiei Române 
sau de către împuterniciţii autorităţilor administraţiei publice locale. 

(2) În cazul sancţiunilor cu amendă contravenientul poate face plângere, în termen de 15 
zile de la comunicarea procesului-verbal de constatare a contravenţiei şi de aplicare a 
sancţiunii, la instanţa de judecată, potrivit legii. 

(3) În cazul contravenţiilor prevăzute la art. 75 lit. a), dacă agentul constatator apreciază 
că sancţiunea amenzii este îndestulătoare, aplică amenda. În caz contrar procesul-verbal de 
constatare a contravenţiei se trimite de îndată judecătoriei în a cărei rază teritorială a fost 
săvârşită contravenţia, pentru judecarea cauzei şi aplicarea sancţiunii. Participarea 
procurorului este obligatorie. Împotriva hotărârii instanței se poate face cerere de 
reexaminare de către contravenient sau procuror în termen de 24 de ore de la pronunțare, 
pentru procuror şi contravenientul prezenţi, sau de la comunicare, când contravenientul a 
lipsit la dezbateri. 

(4) Sancţiunea închisorii contravenţionale poate fi aplicată minorilor numai dacă au 
împlinit vârsta de 16 ani; în acest caz limitele sancţiunii prevăzute în prezenta ordonanţă de 
urgenţă se reduc la jumătate. 

(5) În cazul minorilor care nu au împlinit vârsta de 16 ani se aplică prevederile legii 
privind regimul ocrotirii unor categorii de minori. 

Art. 78. Din sumele rezultate din amenzile aplicate conform art. 76, o cotă de 50% va 
reveni Poliţiei de Frontieră Române, Poliţiei Române sau autorităţii publice locale din care 
face parte agentul constatator. Această sumă se reţine integral ca venituri extrabugetare, cu 
titlu permanent, şi va fi repartizată astfel: 20% pentru premierea persoanelor care au 
descoperit săvârşirea faptei şi au aplicat sancţiunea, iar 80% pentru finanţarea cheltuielilor 
materiale şi de capital; sumele rămase necheltuite la sfârşitul fiecărui an se reportează în 
anul următor, având aceeaşi destinaţie. 

Art. 79. Amenzile aplicate persoanelor fizice sau juridice străine pot fi plătite şi în 
valuta liber convertibilă, prin transformarea amenzilor din lei în valuta convertibilă, la 
cursul valutar oficial în vigoare la data săvârșirii contravenţiei. 

Art. 80. Dispoziţiile prezentei ordonanţe de urgenţă se completează cu prevederile 
acordurilor, convențiilor şi altor înțelegeri internaţionale în materie, încheiate de România 
cu terţe state, ratificate potrivit legii. 

Art. 81. Ministerul de Interne va elabora normele de aplicare a prezentei ordonanţe de 
urgenţă, pe care le va supune Guvernului spre adoptare în termen de 40 de zile de la data 
intrării în vigoare a prezentei ordonanţe de urgenţă. 

Art. 82. La intrarea în vigoare a prezentei ordonanţe de urgenţă se abrogă Legea nr. 
56/1992 privind frontiera de stat a României, republicată în Monitorul Oficial al României, 
Partea I, nr. 396 din 24 august 2000, precum şi orice alte dispoziţii contrare. 

Hotărârea Guvernului României nr. 262/1993 
privind constituirea Consiliului Interministerial pentru 
Frontierele de Stat ale României 


Art. 1. Se înfiinţează Consiliul Interministerial pentru Frontierele de Stat ale României, 
din care fac parte reprezentanţi ai Ministerului Afacerilor Externe, Ministerului Apărării 
Naţionale, Ministerului de Interne, Ministerului Apelor, Pădurilor şi Protecţiei Mediului, 
Ministerului Transporturilor şi Ministerului Justiţiei. 

Art. 2. Consiliul Interministerial pentru Frontierele de Stat ale României funcţionează 
sub coordonarea profesională a coordonatorului problemelor juridice şi tratatelor din 
Ministerul Afacerilor Externe. 

Art. 3. Membrii consiliului interministerial îşi păstrează calitatea de angajaţi ai 
ministerelor de care aparţin. 

Art. 4. Consiliul interministerial ţine reuniuni trimestriale sau ori de câte ori este 
necesar, pentru a examina propunerile cu caracter politico-juridic elaborate de experţii 
ministerelor interesate privind acţiunile de colaborare cu alte state în problemele de 
frontieră, precum şi măsurile ce trebuie luate pe plan intern pentru aplicarea înțelegerilor 
încheiate cu statele vecine în acest domeniu. 

Consiliul interministerial va aviza punctul de vedere al delegaţiilor române participante 
la lucrările comisiilor mixte de frontieră, ale comisiilor hidrotehnice şi ale altor organisme 
comune cu ţări vecine, precum şi pentru negocierile privind delimitarea spaţiilor maritime, 
cu ţările vecine, inclusiv a zonei de informare aeronautică (FIR). 

Art. 5. Pentru soluţionarea operativă a problemelor care apar între reuniunile consiliului 
interministerial, precum şi a unor lucrări cu caracter tehnic privind frontierele de stat se 
detaşează, la Ministerul Afacerilor Externe, specialişti cartografi, topografi şi 
hidrotehnicieni din Ministerul Apărării Naţionale, Ministerul de Interne, Ministerul Apelor, 
Pădurilor şi Protecţiei Mediului şi Ministerul Transporturilor. Numărul specialiştilor şi 
durata detaşării acestora vor fi stabilite, de comun acord, de conducerile ministerelor 
interesate. 

Fluviile internaţionale. Canalele maritime internaţionale. 
Dreptul mării. Zonele polare. Spaţiul aerian şi cosmic 


15.1. Fluviile internaţionale 


15.1.1. Definiţie: cursuri de apă care separă sau traversează teritoriile mai multor 
state, care sunt navigabile până la vărsarea lor în mare şi a căror utilizare, în special 
pentru navigaţie, este reglementată de dreptul internaţional. 


15.1.2. Clasificare: 

e Fluvii succesive care traversează teritoriul mai multor state; de exemplu: 
Dunărea pentru Germania, Austria, Ungaria, Serbia, România. 

e Fluvii contigue care separă teritoriile a două state; de exemplu: Dunărea între 
Slovacia şi Ungaria, Serbia şi România, Bulgaria şi România; Rinul între Germania, 
Elveţia şi Franţa. 


15.1.3. Primele reglementări 

a) Congresul de la Viena (1815) stabileşte anumite principii ale regimului de 
navigaţie pe fluviile internaţionale europene şi noţiunea de «fluviu internaţional»; 

b) Conferinţa de la Berlin (1885) instituie libertatea de navigaţie pe fluviile 
Congo şi Niger; 

c) La Conferinţa de la Barcelona (1921) au fost elaborate o convenţie şi un 
statut privind regimul căilor navigabile de interes internaţional. 


15.1.4. Reguli generale privind navigația pe fluviile internaţionale: 

a) fiecare stat este suveran asupra porțiunii din aceste fluvii care se află pe 
teritoriul său; 

b) în privinţa navigaţiei se aplică principiul libertăţii navigaţiei (pentru navele 
civile); 

c) numai statele riverane pot, de principiu, reglementa navigația pe fluviile in- 
ternaţionale, în virtutea suveranităţii; 

d) navele comerciale, pe timp de pace, se bucură de deplina libertate de navigaţie; 
navele militare, vamale şi de poliţie ale statelor neriverane nu au acces pe flu- 
viile internaţionale; navele de acest tip ale statelor riverane pot naviga numai în 
sectorul lor, pentru sectoarele altor state fiind necesară autorizarea; 

e) statele riverane au obligaţia de a menţine fluviul în stare de navigaţie, pot 
percepe taxe, au drept de control vamal şi sanitar, 

f) în principiu, pentru fluviile internaţionale se formează comisii alcătuite din 
reprezentanţi ai statelor riverane pentru coordonarea activităţii acestor ţări. 

15.1.5. Utilizarea fluviilor internaţionale în alte scopuri decât navigația 

- Începând din 1974, Comisia de Drept Internaţional a ONU a iniţiat lucrări de 
codificare a dreptului aplicabil utilizării fluviilor internaţionale în alte scopuri decât 
navigația, fiind adoptată la New York, la 21 mai 1997, Convenţia privind dreptul 
utilizării cursurilor de apă internaţionale în alte scopuri decât navigația, nein- 
trată încă în vigoare. În acest document este prevăzut conceptul de «resurse naturale 
partajabile» (natural shared resources), consacrat şi în Carta drepturilor şi obli- 
gaţiilor economice ale statelor. Din acest concept derivă următoarele principii: 

e utilizarea şi împărţirea echitabilă şi rezonabilă a cursului de apă (art. 5) 

e obligaţia de a nu cauza pagube importante altor state (art. 7) 

e obligaţia generală de a coopera (art. 8) 

e obligaţia de a face un schimb regulat de date şi informaţii privind starea cursului 
de apă (art. 9) 

e necesitatea protecţiei ecosistemelor, prevenirea, reducerea şi controlul poluării. 


15.1.6. Evoluţia regimului juridic al Dunării 

a) Tratatul de pace de la Paris (1856), care a încheiat războiul ruso-turc, sta- 
bileşte regimul juridic general privind navigația pe Dunăre, care prevedea navigația 
liberă pentru toate statele riverane şi neriverane şi împărţirea fluviului în două 
sectoare: Dunărea fluvială şi Dunărea maritimă. Pentru Dunărea maritimă a fost 
creată Comisia Europeană a Dunării din care făceau parte: Anglia, Franţa, Prusia, 
Sardinia, Austria, Turcia, Rusia. Din comisie nu făceau parte Principatele Române. 

b) Conferinţa de pace de la Paris (2 august 1920 - 23 iulie 1921) reflectă noul 
raport de forţe între statele europene la sfârşitul primului război mondial. Se adoptă 
Convenţia Dunării care instituie un regim internaţional pe toată porţiunea navi- 
gabilă a Dunării, de la Ulm până la vărsarea în mare. Funcţionează Comisia 
Internaţională a Dunării pentru cursul superior, de la Ulm până la Brăila, din care 
făceau parte Anglia, Franţa, Italia şi statele riverane, şi Comisia Europeană a 
Dunării pentru Dunărea maritimă, de la Brăila până la vărsarea în mare, cu navigația 
pe braţul Sulina, din care făceau parte Anglia, Franţa, Italia şi România. 

c) Convenţia de la Belgrad (1948) reglementează regimul actual al navigaţiei 
pe Dunăre. Convenţia a fost încheiată exclusiv între statele riverane. Se recunoaşte 
statelor riverane suveranitatea deplină asupra porţiunilor de fluviu aflate în limitele 
graniţelor lor; sunt excluse de la gestiunea navigaţiei statele neriverane; este garan- 
tată libertatea de navigaţie pentru vasele comerciale. Convenţia de la Belgrad a creat 
Comisia Dunării care are doar atribuţii de coordonare şi de consultare privind regu- 
lile de navigaţie şi control. Comisia are sediul la Budapesta. 

La 26 martie 1998 au fost semnate Protocolul adiţional şi, respectiv, Protocolul 
de semnătură la Protocolul adiţional la Convenţia de la Belgrad din 1948 prin 
care Germania, Croaţia şi Republica Moldova devin Părţi la Convenţia de la Belgrad 
şi membri cu drepturi depline ai Comisiei Dunării. Totodată, porţiunea navigabilă a 
Dunării, cu privire la care se aplică prevederile Convenţiei din 1948, se restrânge 
(porţiunea Ulm-Kelheim este exclusă, ca nefiind navigabilă decât cu ambarcaţiuni 
uşoare). Sunt de asemenea operate o serie de alte modificări ale Convenţiei din 1948. 

Prin Protocolul de semnătură, Germania îşi rezerva unele drepturi ce decurg din 
calitatea sa de membru NATO şi UE. 

Protocolul adiţional a intrat în vigoare în cursul anului 1999. 

În prezent, în urma unei propuneri româneşti înaintate la sesiunea plenară a Comi- 
siei Dunării din anul 2001, statele membre ale Comisiei negociază modificarea şi 
modernizarea Convenţiei de la Belgrad, noua Convenţie urmând a fi adoptată după 
finalizarea procesului de negociere. 

Pentru utilizarea apelor Dunării în scopul producerii de energie electrică, Româ- 
nia şi lugoslavia au încheiat două tratate bilaterale: Acordurile privind Sistemul 
Hidroenergetic şi de Navigaţie „Porţile de fier I” (1963) şi „Porţile de fier II” (1976). 

- Canalul Dunăre-Marea Neagră este un curs de apă navigabil situat în întregime 
pe teritoriul României, aflat sub suveranitatea şi jurisdicţia exclusivă a statului român. 
Este caracteristică libertatea de navigaţie pentru navele comerciale şi de călători. 

d) La 29 iunie 1994 a fost semnată, la Sofia, Convenţia privind cooperarea 
pentru protecţia şi folosirea durabilă a fluviului Dunărea (intrată în vigoare în 
octombrie 1998), al cărei depozitar este România. Părţile acestei convenţii sunt sta- 
tele bazinului Dunării (şi nu doar statele riverane). De asemenea, Uniunea Europeană 
este parte contractantă şi membru al Comisiei Internaţionale pentru Protecţia 
Dunării, creată prin Convenţie, cu sediul la Viena. 


15.2. Canalele maritime internaţionale 


de comunicare între zonele maritime sau oceanice. 

- Canalele situate pe teritoriul unui singur stat au acelaşi regim ca şi restul terito- 
riului. 

- Dacă navigația pe un canal este de interes internaţional, canalul poate fi supus 
unui regim internaţional stabilit prin tratate şi caracterizat prin libertatea de navigaţie 
pentru vasele tuturor statelor, fără discriminare, cu respectarea suveranităţii teritoriale 
a statului riveran. 


15.2.2. Canalul de Suez 

- Construit în secolul al XIX-lea pe teritoriul Egiptului face trecerea din Marea 
Mediterană în Marea Roşie şi Oceanul Indian. A fost deschis navigaţiei în anul 1869. 

- Regimul juridic a fost stabilit prin Convenţia de la Constantinopol din 1888. 
Până în 1956, proprietatea şi administrarea Canalului au aparţinut unei companii 
anglo-franceze „Compania Universală”, în temeiul unei concesiuni de drept privat, 
pe un termen de 99 de ani, intervenită între guvernul egiptean şi companie. 

- În anul 1956 Egiptul naţionalizează Canalul. Actul de naţionalizare este con- 
testat de Anglia şi de Franţa care organizează o intervenţie militară în zonă. Egiptul 
blochează navigația pe Canal. 

- Printr-o declaraţie unilaterală, la 24 aprilie 1957, Egiptul recunoaşte toate drep- 
turile şi obligaţiile ce-i reveneau prin Convenţia de la Constantinopol, privind men- 
ţinerea liberă şi neîntreruptă a navigaţiei pe Canal. Canalul urma să fie administrat de 

Autoritatea Canalului de Suez, persoană juridică de drept egiptean, subordonată 
Ministerului Comerţului. 


15.2.3. Canalul Panama 

- Construit la sfârşitul secolului al XIX-lea, face legătura dintre Oceanul Atlantic 
şi Oceanul Pacific. A fost deschis navigaţiei în anul 1914. 

- Regimul de navigaţie a fost stabilit prin convenţii bilaterale încheiate între 
Anglia şi SUA în 1901 şi între SUA şi Panama, în 1903. Tratatul din 1903 prevedea 
cedarea unei zone de cinci mile de fiecare parte a Canalului SUA, pe o perioadă de 
99 de ani. SUA transformă Canalul într-o bază militară. 

- În anul 1977, după îndelungi negocieri între SUA şi Republica Panama, se 
încheie un nou tratat ce intră în vigoare în anul 1979. În conformitate cu dispoziţiile 
acestui tratat, gestiunea şi apărarea militară a Canalului au fost transferate treptat 
Republicii Panama până în 1999, după care Canalul a dobândit un regim de neu- 
tralitate garantat de către SUA. 


15.2.4. Canalul Kiel 

- Construit de Germania pe teritoriul său în perioada 1885-1895 pentru a lega 
Marea Nordului cu Marea Baltică. 

- Tratatul de la Versailles din 1918 stabileşte un regim de liberă navigaţie pe acest 
Canal. 

- În anul 1936, Germania denunţă tratatul şi emite un regulament pentru utilizarea 
Canalului, care limita libertatea de navigaţie numai la navele comerciale străine. 

- După 1945, Canalul are un regim de liberă navigaţie pentru navele tuturor 
statelor. 


15.3. Dreptul mării 


15.3.1. Scurt istoric 

- În secolele XII-XVII, marile oraşe-state Genova şi Pisa, urmate de Suedia, 
Danemarca, Spania şi Portugalia, promovau şi practicau ideea unui drept de pro- 
prietate asupra unor zone întinse ale mărilor la care erau riverane. 

- În secolul al XVI-lea, Anglia, Franţa şi Olanda erau exponentele libertăţii de 
navigaţie, comerţ şi pescuit. Apar primele concepţii fundamentate. 

e 1609: Hugo Grotius afirma că mările şi oceanele trebuie să fie deschise tuturor 
statelor pentru navigaţie, comerţ şi pescuit (Mare liberum). 

e 1635: John Selden susţine dreptul de însuşire şi de monopol al Marii Britanii 
asupra unor zone maritime întinse (Mare clausum). 

- În decursul secolelor XVIII-XIX se permanentizează conceptele de «mare teri- 
torială» şi «mare liberă». Apare criteriul de delimitare a mării teritoriale: bătaia 
tunului, linia orizontului sau criteriul celor trei mile marine. 

- 1907: la cea de-a doua Conferinţă de la Haga, primele preocupări de codificare 
s-au referit la reguli de purtare a războiului pe mare, în principal. 

- 1930: Conferinţa de la Haga privind dreptul mării recunoaşte conceptul de 
«zonă contiguă», în care statul riveran are dreptul să exercite anumite drepturi spe- 

ciale (drepturi vamale, fiscale, control sanitar), dar nu s-a reuşit adoptarea unei con- 
venţii în domeniu. 

- 1945: preşedintele Truman proclamă, printr-o declaraţie unilaterală, dreptul 
exclusiv al SUA asupra platoului continental, iar unele state latino-americane extind 
lăţimea mării lor teritoriale la 200 de mile. 

- 1949: Comisia de Drept Internaţional a ONU înscrie problematica codificării 
dreptului mării pe agenda sa. 

- 1958: are loc prima Conferinţă asupra dreptului mării sub egida ONU; sunt 
adoptate patru convenţii: asupra mării libere, a mării teritoriale, a platoului conti- 
nental şi a pescuitului şi conservării resurselor biologice. 

- 1960: a doua Conferinţă asupra dreptului mării sub egida ONU nu reuşeşte să 
concilieze poziţia statelor cu privire la lăţimea mării teritoriale şi protecţia zonelor de 
pescuit. 

- 1973: a treia Conferinţă asupra dreptului mării sub egida ONU are mandatul de 
a elabora o convenţie unică. Textul final al convenției a fost adoptat la Conferinţa de 
la 30 aprilie 1982, şi a fost deschis spre semnare în cadrul unei sesiuni speciale în 
decembrie 1982 la Montego Bay, în Jamaica. Textul final cuprinde 320 de articole şi 
9 anexe. Convenţia a intrat în vigoare la 16 noiembrie 1994. România a ratificat 
Convenţia prin Legea nr. 110/1996. 


15.3.2. Spațiile maritime și regimul lor juridic 

a) Apele maritime interioare 

e Definiţie: Sunt considerate ape maritime interioare ale statelor cu litoral, apele 
porturilor şi radelor, ale golfurilor şi ale fiordurilor, situate între țărm şi linia de bază 
a mării teritoriale (art. 8 din Convenţia privind dreptul mării din 1982). 

e Regim juridic: deplina suveranitate a statului riveran, consacrată atât pe cale 
cutumiară, cât şi în Convenţia şi statutul de la Geneva din 1923 privind regimul inter- 
naţional al porturilor, ca şi în art. 2 din Convenţia din 1982. 

b) Marea teritorială 

e Definiţie: art. 3 al Convenţiei din 1982 stabileşte: „Fiecare stat are dreptul să 
stabilească lăţimea mării sale teritoriale până la o limită care să nu depăşească 12 
mile marine, măsurate de la liniile de bază, determinate în conformitate cu prezenta 
Convenţie”. 

e Precizări referitoare la limita de 12 mile: 

- Reprezintă un maximum pe care statele sunt libere să nu-l atingă, dar pe care 
nu trebuie să-l depăşească; 

- Pentru țărmurile line, liniile de bază coincid cu linia țărmului sau cu linia 
celui mai mare reflux; la țărmurile adânc crestate, liniile de bază se obţin prin uni- 
rea punctelor celor mai avansate în larg. 

e Regim juridic: Asupra mării teritoriale statul exercită toate drepturile ce 
decurg din suveranitatea sa, în ce priveşte apele, solul, subsolul, coloana de aer 
(dreptul de explorare şi exploatare a tuturor resurselor naturale, reglementarea navi- 
gaţiei, aplicarea măsurilor de securitate, de protecţie a mediului, de control vamal şi 
sanitar etc.). 

- Dreptul de trecere inofensivă este recunoscut navelor civile ale tuturor statelor. 
Trecerea trebuie să fie neîntreruptă şi rapidă. Trecerea navelor militare străine prin 

marea teritorială nu este reglementată expres de Convenţiile din 1958 şi din 1982, 
care nu consacră un astfel de drept, acesta fiind recunoscut în mod indirect. 

- Jurisdicţia penală a statului riveran se exercită asupra navelor comerciale când 
consecinţele infracţiunii se extind asupra statului riveran, a fost încălcată liniştea 
publică sau ordinea statului riveran, exercitarea jurisdicției este cerută de căpitanul 
navei, pentru reprimarea traficului ilicit de stupefiante. 

- Jurisdicţia civilă a statului riveran nu se exercită asupra unei persoane aflată la 
bordul unei nave în trecere. Statul riveran poate dispune reținerea sau sechestrarea ori 
executarea silită, dar numai în legătură cu obligaţiile contractuale asumate de navă în 
timpul pasajului. 

c) Zona contiguă 

° Definiţie: Reprezintă fâşia de mare adiacentă mării teritoriale, care se întinde 
dincolo de limita exterioară a acesteia până la o distanţă de maximum 24 de mile în 
larg, măsurată de la liniile de bază ale mării teritoriale (art. 33 din Convenţia privind 
dreptul mării din 1982). 

+ Regim juridic: În această zonă statul nu exercită decât anumite prerogative 
funcţionale, cum ar fi prevenirea şi reprimarea încălcării legilor şi regulamentelor 
sale vamale, fiscale, sanitare şi a celor privind regimul de trecere a frontierei. 

d) Zona economică exclusivă 

e Definiţie: Se întinde spre largul mării pe o distanţă de 200 mile marine de la 
liniile de bază de la care se măsoară lăţimea mării teritoriale. 

e Regim juridic: Consacrată pentru prima dată în Convenţia din 1982 în 
art. 55-75. În acest spaţiu marin, statul riveran are drepturi suverane numai în ceea 
ce priveşte explorarea şi exploatarea, conservarea şi gestionarea resurselor 
naturale, biologice şi nebiologice. Statul riveran mai are dreptul să instaleze şi să 
utilizeze în acest spaţiu insule artificiale, instalaţii şi utilaje pentru cercetarea ştiin- 
țifică, să protejeze şi să conserve mediul marin. 

- Toate statele au dreptul de navigaţie şi survol, libertatea de a instala cabluri 
şi conducte submarine în această zonă. 

e) Platoul continental 

° Definiţie: Reprezintă, din punct de vedere geologic, prelungirea naturală a ţăr- 
mului care coboară în pantă uşoară sub apele mării până la marginea continentală, 
unde marea nu atinge de regulă adâncimi mai mari de 150-200 metri, după care 
începe taluzul continental abrupt. 

Din punct de vedere juridic, platoul continental al unui stat riveran cuprinde 
fundul mării şi subsolul regiunilor submarine situate dincolo de marea sa teritorială, 
pe toată întinderea prelungirii naturale a teritoriului terestru al acestui stat, până la 
limita externă a marginii continentale sau până la o distanţă de 200 de mile marine de 
la liniile de bază de la care se măsoară lăţimea mării teritoriale, atunci când limita 
exterioară a marginii continentale se află la o distanţă inferioară. 

- Regula generală pentru delimitarea platoului o reprezintă distanţa de 200 de 
mile. Dacă între statele riverane nu există suficient spaţiu pentru extinderea platoului 
continental (respectiv a zonelor economice exclusive) până la 200 mile marine, 
aceste spaţii maritime trebuie delimitate în mod echitabil (prin acord între statele 
implicate sau prin altă modalitate paşnică). 

e Regimul juridic: Reglementat în Convenţia din 1982, în art. 76-85. Statul rive- 
ran exercită asupra acestui spaţiu drepturi suverane de explorare şi exploatare a resur- 
selor sale naturale (zăcăminte de hidrocarburi sau minerale, specii sedentare de orga- 
nisme vii). 

* La 16 septembrie 2004, România a sesizat CIJ cu o cerere pentru soluţionarea 
problemei delimitării spaţiilor maritime (platou continental şi zone economice 
exclusive) ale României şi Ucrainei în Marea Neagră, Curtea pronunţând hotărârea în 
acest caz la 3 februarie 2009, după un proces care a durat 4 ani, 4 luni şi 18 zile. 
Hotărârea este cea de-a o suta hotărâre a CIJ şi a fost luată cu unanimitatea votu- 
rilor judecătorilor Curţii, fără opinii separate sau dizidente. 

- Hotărârea CIJ acordă României 79,34% din zona aflată în dispută cu Ucraina, 
adică 9700 km? din aproximativ 12200 km?. 

- Hotărârea încheie o dispută bilaterală de 42 de ani (mai întâi cu URSS, apoi cu 
Ucraina, statul succesor), care nu a putut fi soluţionată prin negocierile derulate pe 
parcursul a 10 runde (1967-1987) cu URSS, respectiv a 34 de runde (1998-2004) cu 
Ucraina. 

- Metoda de delimitare utilizată de CIJ a urmat metoda dezvoltată de Curte în 
jurisprudenţa sa consolidată — o linie de echidistanţă, care nu a mai fost ajustată în 
funcţie de circumstanţe relevante (care nu au fost identificate în speţă). Cea mai mare 
parte a argumentaţiei părţii române în proces a fost însuşită de CIJ (în special neac- 
ceptarea utilizării Insulei Şerpilor ca punct de bază, ea nefiind integrată în confi- 
guraţia țărmului ucrainean, şi refuzul acordării oricărui alt rol acestei formaţiuni 
maritime stâncoase în delimitare, precum şi aprecierea că nu există nicio disproporţie 
între lungimile ţărmurilor relevante ale celor două ţări). 

f) Marea liberă 

e Definiţie: Art. 86 din Convenţia din 1982 stabileşte limitele mării libere prin 
eliminare, în sensul că regimul său juridic se aplică tuturor spaţiilor marine care nu 
fac parte din zona economică exclusivă, marea teritorială sau apele interioare ale unui 
stat. 

e Regim juridic: este guvernat de principiul libertăţii mărilor, potrivit căruia 
marea liberă este deschisă tuturor statelor, indiferent că sunt state riverane sau state 
fără litoral. Libertăţi concrete: de navigaţie, de survol, de pescuit, de a instala 
cabluri, de a construi insule artificiale, libertatea cercetării ştiinţifice. Se 
interzice blocada porturilor, atacul armat, experienţele nucleare — conform Tratatului 
din 1963 cu privire la interzicerea experienţelor nucleare. 

- Obligaţii ale statelor: 

e prevenirea şi pedepsirea transportului de sclavi 

e cooperarea pentru reprimarea pirateriei 

* cooperarea pentru reprimarea traficului ilicit de stupefiante 

e cooperarea pentru reprimarea emisiunilor neautorizate de radio şi televiziune. 

- Statul riveran poate exercita un drept de urmărire asupra unui vas străin dacă 
există motive serioase să se creadă că vasul a încălcat legile sale. Urmărirea trebuie 
să fi început în spaţiile maritime ale statului riveran şi să fi fost neîntreruptă. 

g) Regimul insulelor. Insulele sunt întinderi naturale de pământ, înconjurate de 
apă, care rămân descoperite în timpul fluxului. Potrivit art. 121 alin. (3) al Convenţiei 

din 1982, stâncile care nu sunt propice locuirii umane sau nu pot susţine o viaţă 
economică proprie nu pot avea zonă economică exclusivă şi nici platou continental 
(de exemplu, Insula Şerpilor, în Marea Neagră), ci doar mare teritorială şi zonă 
contiguă. 

h) Zona internaţională a spaţiilor submarine 

e Definiţie: Conform Convenţiei din 1982, fundul mărilor şi oceanelor şi subsolul 
acestora situat dincolo de limita exterioară platoului continental constituie această 
zonă, considerată ca fiind patrimoniu comun al omenirii. 

- Resursele zonei sunt inalienabile, drepturile asupra acestora aparţinând întregii 
omeniri, care le exercită prin intermediul „Autorităţii internaţionale”. Autoritatea 
internaţională are ca organe principale: 

e Adunarea — organul suprem, constituit din toate statele membre 

* Consiliul — format din 36 de membri aleşi de Adunare. 

- Ca organe ale Consiliului sunt prevăzute două comisii, una juridică şi tehnică şi 
alta de planificare economică. 

- Adunarea dispune de un Secretariat şi de „Întreprinderea” proprie prin care se 
pot desfăşura în Zonă activităţi de explorare, exploatare, transport şi comercializare a 
resurselor minerale extrase. 

- La 28 iulie 1994 s-a adoptat la New York Acordul privind aplicarea părţii a XI-a 
din Convenţia ONU asupra dreptului mării din 10 decembrie 1982 cu privire la zona 
internaţională a spaţiilor submarine legat de regimul de exploatare a acestei zone. 


15.4. Zonele polare 


15.4.1. Regimul juridic al Arcticii 

- Arctica (Polul Nord) este alcătuită din 2/3 apă. Pentru delimitarea zonelor 
polare, în general, a fost propusă linia geografică şi astronomică a cercurilor polare, a 
gheţurilor în derivă şi dispariţiei vegetației. Asemenea criterii geografice şi naturale 
nu au fost reţinute în ceea ce priveşte Arctica, căreia i s-a aplicat teoria sectoarelor 
sau zonelor de atracţie. 

- Această teorie a fost dezvoltată încă din 1918 de juristul rus V. Lakhtin. Potrivit 
acestei teorii, statele care au coaste la Oceanul Îngheţat de Nord sunt suverane 
asupra tuturor pământurilor — ocupate sau nu — cuprinse într-un triunghi ce are 
ca bază coasta, ca vârf Polul Nord şi ca laturi meridianele care trec prin extremităţile 
de est şi de vest ale coastei. 

- Teritoriile astfel delimitate aparţin următoarelor state: Rusia, Norvegia, Dane- 
marca, Canada şi SUA. 


15.4.2. Regimul juridic al Antarcticii 

- Antarctica, cu o suprafaţă de 14.000.000 km2, este situată între Africa de Sud, 
America de Sud, Noua Zeelandă şi Australia. 

- Antarctica are un regim juridic internaţional stabilit prin Tratatul de la 
Washington din 1 decembrie 1959. România a devenit parte la Tratatul asupra 
Antarcticii în anul 1971. 

- Tratatul stipulează folosirea Antarcticii exclusiv în scopuri paşnice şi prevede 
că „Sunt interzise orice măsuri cu caracter militar, cum ar fi: crearea de baze militare 
Şi de fortificaţii, efectuarea de manevre militare, precum şi experimentarea oricăror 
tipuri de arme” (art. 1). Alături de demilitarizarea şi neutralizarea Antarcticii, 
Tratatul mai stabileşte şi denuclearizarea acesteia, inclusiv interzicerea eliminării în 
zonă a deşeurilor radioactive (art. 5). 

- Prin Tratatul cu privire la Antarctica s-a instituit, deci, pentru prima oară în 
practica internaţională, o zonă cu statut de totală demilitarizare, neutralizare şi denu- 
clearizare. 

- Tratatul prevede, totodată, libertatea cercetărilor ştiinţifice şi colaborarea 
statelor în acest domeniu. În ceea ce priveşte colaborarea statelor, Tratatul stipulează 
schimbul de informaţii, de personal ştiinţific între expedițiile statelor, precum şi între 
staţiile create de ele în Antarctica şi de rezultate ştiinţifice. 

- Prevederile Tratatului nu se pronunţă asupra pretențiilor de suveranitate terito- 
rială în Antarctica. 

- În ceea ce priveşte protecţia mediului şi regimul resurselor minerale, în iunie 
1988 a fost adoptată Convenţia privind reglementarea activităţilor asupra resurselor 
minerale din Antarctica, instrument care menţine, cât priveşte chestiunea unor pre- 
tenţii sau drepturi, cadrul juridic instituit de Tratatul din 1959. Obiectivul Convenţiei 
este interzicerea acelor activităţi care ar cauza daune mediului sau ecosistemelor 
Antarcticii sau ar afecta climatul la nivel global sau regional. 

- În octombrie 1991, statele părţi la Tratatul cu privire la Antarctica au semnat la 
Madrid Protocolul asupra protecţiei mediului în această zonă, protocol care, între 
altele, interzice prospectarea şi mineritul în Antarctica pe o perioadă de 50 de 
ani. De altfel, problema Antarcticii figurează din anul 1983 pe ordinea de zi a 
Adunării Generale a ONU, iar prin Rezoluţia 46/41 a Adunării Generale a ONU 
(6 decembrie 1991), acest forum mondial lansează teza potrivit căreia elaborarea unei 
convenţii care să stabilească o rezervaţie naturală sau un parc mondial în Antarctica 
Şi ecosistemele sale asociate trebuie negociată cu participarea întregii comunităţi 
internaţionale. 


15.5. Spaţiul aerian 


15.5.1. Regim juridic: 

- Principiul suveranităţii statului asupra spaţiului său aerian a fost stabilit prin 
Convenţia de la Paris din 1919 privind navigația aeriană şi reafirmat prin Convenţia 
de la Chicago din 1944 asupra aviaţiei civile internaţionale. Conform Convenţiei din 
1944, fiecare stat are „suveranitate completă şi exclusivă asupra spaţiului aerian 
de deasupra teritoriului său”. 

- Suveranitatea statului presupune colaborarea internaţională bi- şi multilaterală 
în vederea reglementării navigaţiei şi transporturilor civile internaţionale. 

- În perioada interbelică a fost creată Comisia Internaţională pentru Navigaţie 
aeriană (CINA), în baza prevederilor Convenţiei de la Paris din 1919. Tot în această 
perioadă a funcţionat Federaţia Aeronautică Internaţională (FAI). Cele două orga- 
nizaţii şi-au adus o contribuţie importantă la dezvoltarea cadrului juridic al navigaţiei 
aeriene. 

- Convenţia din 1944 face distincţia între: 

e servicii aeriene internaţionale regulate (art. 6), care se desfăşoară pe baza 
autorizării prealabile a statului survolat, beneficiind de regularitatea programelor, 
frecvenţelor, orarelor şi rutelor care se stabilesc prin acorduri bilaterale 

e servicii aeriene neregulate (art. 5), care au un caracter ocazional 

e cabotaj (art. 7), care reprezintă navigaţie aeriană civilă între puncte situate pe 
teritoriul aceluiaşi stat, rezervată în exclusivitate statului respectiv. 

- La Conferinţa de la Chicago au fost adoptate două acorduri multilaterale: 

1. Acordul cu privire la tranzitul serviciilor aeriene internaţionale („Acordul 
celor două libertăţi”). Prevedea acordarea reciprocă, pentru servicii regulate, a: 

e libertăţii de survol 

e dreptului de escală necomercială. 

2. Acordul cu privire la transportul aerian internaţional („Acordul celor cinci 
libertăţi ale aerului”). Acest Acord stipulează, pe lângă primele două libertăţi, alte 
trei: 

e libertatea de a debarca mărfuri, pasageri şi corespondenţă pe teritoriul statului a 
cărui naţionalitate o are aeronava 

e libertatea de a îimbarca mărfuri, pasageri şi corespondenţă pe teritoriul statului a 
cărui naţionalitate o are aeronava 

e libertatea de a îmbarca sau debarca mărfuri, pasageri şi corespondenţă prove- 
nind sau având destinaţia pe teritoriul unui alt stat contractant. 

- Răspunderea pentru prejudiciile cauzate pasagerilor şi mărfurilor în trans- 
port aerian este reglementată prin Convenţia de la Varşovia din 1929, cu modi- 
ficările ulterioare, îndeosebi Protocolul de la Haga din 1955. 

- Răspunderea pentru prejudicii cauzate la sol este guvernată de prevederile 
Convenţiei de la Roma din 1951, cu modificările ulterioare. 

- Prin Convenţia din 1944 a fost creată Organizaţia Aviației Civile Inter- 
naţionale (OACI), ca instituţie specializată a ONU, cu sediul la Montreal, care are ca 
scopuri dezvoltarea ordonată şi sigură a aviaţiei civile internaţionale, respectarea 
drepturilor statelor părţi, evitarea discriminărilor, îmbunătăţirea securităţii zborului. 

- Pentru asigurarea securităţii zborului au fost încheiate convențiile: 

e Convenţia de la Tokio din 1963, referitoare la infracţiuni şi alte acte săvârşite la 
bordul aeronavelor; 

e Convenţia de la Montreal din 1971 pentru reprimarea actelor ilicite îndreptate 
contra securităţii aviaţiei civile. 


15.5.2. Regimul spaţiului aerian al României 

- Regimul juridic al spaţiului aerian român şi al navigaţiei aeriene este stabilit 
prin: 

e Codul aerian aprobat prin O.G. nr. 29/1997, şi aprobată cu modificări şi 
completări prin Legea nr. 130/2000, care a abrogat Codul aerian anterior (din 
1953), republicată în 2001 şi modificată prin Legea nr. 399/2005; 

e convențiile internaţionale la care România este parte. 
- Spaţiul aerian român este împărţit în trei zone: 
e spaţiul de circulaţie aeriană destinat navigaţiei; 

e zone rezervate pentru lucru aerian; 

e zone interzise circulaţiei aeriene. 

- În anul 1994 România a ratificat Tratatul privind Cerul Deschis (Helsinki, 
martie 1992). Acest tratat stabileşte regimul de Cer Deschis pentru executarea zbo- 
rurilor de observare de către statele-părţi asupra teritoriilor altor state-părţi, stabilind 
drepturi şi obligaţii pentru fiecare dintre acestea, în concordanţă cu angajamentele 
asumate în cadrul Organizaţiei pentru Securitate şi Cooperare în Europa. 


15.6. Spaţiul extraatmosferic şi corpurile cereşti 


15.6.1. Regim juridic: 

- În 1967 a fost adoptat Tratatul cu privire la principiile ce trebuie respectate 
în materie de exploatare şi utilizare a spaţiului extraatmosferic, în special a Lunii 
Şi a altor corpuri cereşti. Se prevede că Luna şi celelalte corpuri cereşti nu pot face 
obiectul aproprierii naţionale prin proclamare de suveranitate, nici prin utilizare sau 
ocupaţie ori orice alt mijloc. Explorarea şi utilizarea trebuie să fie făcute în beneficiul 
Şi interesul tuturor ţărilor. Accesul la toate corpurile cereşti este liber, iar libertatea 
de cercetare ştiinţifică, cooperarea internaţională trebuie să fie înlesnite şi încurajate. 

- În 1968 se încheie Acordul cu privire la salvarea astronauţilor şi la întoar- 
cerea astronauţilor și obiectelor lansate în spaţiu. Sunt incluse prevederi refe- 
ritoare la accidente, situaţii periculoase şi aterizări forţate, acordarea de asistenţă per- 
sonalului şi măsuri pentru reîntoarcerea astronauţilor în statul căruia îi aparţin. Cu 
privire la statutul juridic al astronauţilor, art. VIII din Tratatul din 1967 prevede că 
personalul obiectelor spaţiale rămâne sub jurisdicţia statului de înregistrare. 

- În 1971 se încheie Convenţia privind răspunderea internaţională pentru 
daune cauzate de obiecte spaţiale. 

- Cea mai importantă organizaţie de telecomunicaţii prin satelit este INTELSAT, 
creată prin acordurile de la Washington din 1971. Aceasta are o Adunare a părţilor, 
un Consiliu al guvernatorilor, ca organ permanent de conducere şi un organ executiv. 

- Alte organizaţii în acest domeniu sunt: 

e INMARSAT 

e EUTELSAT 

e EUMETSAT 

- Teledetecția prin sateliți, ca mod de utilizare a spațiului extraatmosferic, trebuie 
să se întemeieze pe un acord între state. În acest sens, Subcomitetul juridic al 
Comitetului pentru utilizarea paşnică a spațiului extraatmosferic (COPOUS) a 
arătat că datele obținute prin teledetecție nu trebuie să fie exploatate în detrimentul 
economic sau politic al statului observat. Astfel se elaborează un set de 15 principii, 
pe care Adunarea Generală a ONU le-a adoptat prin Rezoluția nr. 14/65 din 11 
decembrie 1986. 

- Prin Rezoluția nr. 1721 a Adunării Generale din 1961 şi prin Convenţia 
privind înmatricularea obiectelor lansate în spațiu din 1975 a fost reglementat un 
sistem de înmatriculare a obiectelor spațiale. Convenția prevede două registre: unul 
alcătuit de statul de înmatriculare şi altul de către Secretarul general al ONU. 

- Unul dintre principiile fundamentale pentru această materie este folosirea 
spațiului extraatmosferic în scopuri paşnice. 


Cursul 15 233 


Bibliografie minimală 


1. Al. Bolintineanu, A. Năstase, B. Aurescu, Drept internaţional contemporan, ed. 
a 2-a, revăzută şi adăugită, Ed. All Beck, Bucureşti, 2000, p. 217-253 

2. A. Năstase, D. Popescu, Drept internaţional public, Ed. Şansa, Bucureşti, 
p. 181-204 

3. I. Diaconu, Curs de drept internaţional public, Ed. Şansa, Bucureşti, p. 119-150 

4. I. Diacom, Tratat de drept internaţional public, vol. II, Ed. Lumina Lex, 
Bucureşti, 2003, p. 239-362 

5. R.M. Beșteliu, Drept internaţional. Introducere în dreptul internaţional public, 
Ed. All Beck, Bucureşti, 2003, p. 237-287 

6. R.M. Beşteliu, Drept internaţional public, vol. I, Ed. C.H. Beck, Bucureşti, 
2010, p. 144-167 


Bibliografie selectivă 


1. D. Attard, The Exclusive Economic Zone in International Law, Oxford, 
Clarendon Press, 1987 

2. N. Androne, Platoul continental, Justiţia Nouă nr. 6/1959 

3. B. Aurescu, A. Pellet (coord), Actualité du droit des fleuves internationaux, 
Paris, Ed. Pedone, 2010 

4. B. Aurescu et al. (coord.), Delimitarea maritimă dintre România şi Ucraina la 
Curtea de la Haga. Documentele scrise şi pledoariile României în cauza România c. 
Ucraina privind delimitarea spaţiilor maritime în Marea Neagră, soluţionată de 
Curtea Internaţională de Justiţie la 3 februarie 2009, Ed. Academiei Române, 
Bucureşti, 2009 

5. B. Aurescu, Avanscena şi culisele Procesului de la Haga, Ed. Monitorul 
Oficial, Bucureşti, 2009 

6. B. Aurescu, M. Pascaru, Decizia Curţii Internaţionale de Justiţie în cazul 
Delimitarea Maritimă în Marea Neagră — Conferinţa interactivă de la Facultatea de 
Drept (10 martie 2009), articol în Analele Universităţii din Bucureşti — Seria Drept, 
2009-1, p. 106-114 l 

7. B. Aurescu, Actualitatea internațională: Pronunțarea la 3 februarie 2009 de 
către CIJ a hotărârii sale în cauza „Delimitarea Maritimă în Marea Neagră” 
(Romania c. Ucraina), în CJ nr. 2/2009, p. 68 

8. B. Aurescu, Prezentarea pledoariilor orale ale României în cadrul procesului de 
Delimitare a spațiilor maritime (România c. Ucraina) la CIJ din perioada 2-19 sep- 
tembrie 2008, în RRDI nr. 7/2008, p. 79-143 

9. B. Aurescu, Actualitatea internațională: Audierile publice în procesul privind 
Delimitarea Maritimă în Marea Neagră (România c. Ucraina) de la Curtea Inter- 
națională de Justiție de la Haga, în CJ nr. 10/2008, p.7-8 

10. B. Aurescu, Current Legal Developments. International Court of Justice, 
Case concerning Maritime Delimitation in the Black Sea (Romania v. Ukraine), The 


234 Drept internaţional public. Sinteze 


International Journal of Marine and Coastal Law, vol. 21, no. 4, Martinus Nijhoff 
Publishers, December 2006, p. 535-537 

11. A.H. Baxter, The Law of the International Waterways, Interoceanic Canals, 
1964 

12. E.D. Brown, Sea-Bed Energy and Minerals: The International Legal Regime, 
Volumul 1 (The Continental Shelf), Martinus Nijhoff Publishers, Dordrecht, 1992 

13. J.I. Charney, L.M. Alexander (coord.), International Maritime Boundaries, 
vol. I-IV, Martinus Nijhoff Publishers, Dordrecht-Boston-Londra, 1993-2002 

14. C.A. Colliard, Evolutions et aspects actuels du regime des fleuves inter- 
nationaux, RCADI, vol. II, 1968 

15. C. Dinescu, Revizuirea Convenţiei de la Belgrad din 1948 privind regimul 
navigaţiei pe Dunăre, în RRDI nr. 3, iulie-decembrie 2006, p. 170-174 

16. O. de Feron, Le droit international de la mer, Paris, 1958 

17. D. Freestone, R. Barnes, D.M. Ong (coord), The Law of the Sea. Progress 
and Prospects, OUP, 2006 

18. P. Gogeanu, Strâmtorile Mării Negre de-a lungul istoriei, Ed. Politică, 1966 

19. R. Kolb, Case Law on Equitable Maritime Delimitation/Jurisprudence sur les 
dslimitations maritimes selon l'equits, Digest and Commentaries/Râpertoire et 
commentaires, Martinus Nijhoff Publishers, Haga-Londra-New York, 2003 

20. R. Kolb, L'interprétation de l’ Article 121, Paragraphe 3, de la Convention de 
Montego Bay sur le Droit de la Mer: les „R6chers qui ne se prêtent pas à l'habitation 
humaine ou à une vie economique propre”, 40 AFDI, p. 876-909, 1994 

21. B. Kwiatkowska, The 200 mile Exclusive Economic Zone in the New Law of 
the Sea, 1989 

22. M. Lachs, The International Law of Outer Space, RCADI, vol. 113, 1964; 
Le regime de la mer territoriale, în Rapports et travaux de la CDI, ONU 

23. R. Lagoni, D. Vignes (coord), Maritime Delimitation, Martinus Nijhoff 
Publishers, Leiden-Boston, 2006 

24. AV. Lowe, R.R. Churchill, The Law of the Sea, ed. a II-a, 1999 

25. L. Lucchini, M. Voelckel, Droit de la mer, Tome 2, Pedone, Paris, 1996 

26. M.W. Mouton, The Continental Shelf, RCADI, vol. I, 1954 

27. A. Năstase, Cadrul juridic general al acordurilor României pentru exploatarea 
hidroenergetică a Dunării, RRSI nr. 3/1988 | 

28. M.H. Nordquist, United Nations Convention of the Law of the Sea 1982. 
A Commentary, Volumele I-VI, Martinus Nijhoff Publishers, Dordrecht-Londra- 
Lancaster, 1985-2002 

29. NM. Poulanizas, The Right of Hot Pursuit in International Law, Ed. a 2-a, 
Martinus Nijhoff Publishers, Haga-Londra-New York, 2002 

30. T. Scovazzi, The Evolution of International Law of the Sea: New Issues, New 
Challanges, RCADI, vol. 286, 2000 

31. Ș. Stanciu, România şi Comisia Europeană a Dunării. Diplomaţie, Suvera- 
nitate, Cooperare internaţională, Ed. Pax Aura Mundi, Galaţi, 2002 

32. Ș. Stanciu, A. Duţă, Tratate, convenţii şi alte documente referitoare la regimul 
navigaţiei pe Dunărea maritimă, Ed. scorpion, Galaţi, 2003 


Cursul 15 235 


33. B. Vukas, The Law of the Sea: Selected Writtings, Brill Academic Publishers, 
2004 

34. R. Zaclin, L. Caflish, Le regime juridique des fleuves et des lacs interna- 
tionaux, Haga, 1981 


Convenții internaţionale 


1. Convenţia din 1982 privind dreptul mării, Montego Bay 

2. Convenţia de la Montreux din 1936 privind strâmtorile Mării Negre 

3. Convenţia de la Paris din 1921 privind statutul Dunării 

4. Convenţia de la Belgrad din 1948 privind regimul navigaţiei pe Dunăre 

5. Tratatul din 1959 de la Washington cu privire la Antarctica 

6. Convenţia de la Chicago din 1944 privind aviația civilă internaţională 

7. Tratatul din 1967 asupra principiilor care guvernează activitatea statelor în 
exploatarea şi utilizarea spaţiului cosmic, inclusiv a Lunii şi celorlalte corpuri cereşti 

8. Acordul din 1967 privind salvarea astronauţilor, întoarcerea lor şi restituirea 
obiectelor lansate în spaţiu 


zate prin obiecte spaţiale 


Anexa 1 


Convenţia privind regimul navigaţiei pe Dunăre, 
Belgrad, 18 august 1948 


(...) 
Capitolul I. Dispoziţiuni generale 


Art. 1. Navigaţia pe Dunăre va fi liberă şi deschisă supuşilor, vapoarelor comer- 
ciale şi mărfurilor tuturor statelor pe picior de egalitate în ceea ce priveşte drepturile 
portuare şi taxele asupra navigaţiei, precum şi condiţiunile cărora este supusă navi- 
gaţia comercială. Dispoziţiunile de mai sus nu vor fi aplicabile traficului între 
porturile aceluiaşi stat. 

Art. 2. Regimul stabilit prin prezenta Convenţie se aplică părţii navigabile a 
Dunării (fluviu) de la Ulm la Marea Neagră urmând braţul Sulina cu acces la Mare 
prin Canalul Sulina. 

Art. 3. Statele dunărene îşi iau angajamentul de a menţine sectoarele lor de 
Dunăre în stare de navigabilitate pentru bastimentele fluviale şi, în ceea ce priveşte 
sectoarele proprii bastimentelor de Mare, de a executa lucrările necesare asigurării şi 
îmbunătăţirii condiţiilor de navigaţie şi de a nu împiedica sau stânjeni navigâţia pe 
canalurile navigabile ale Dunării. Statele dunărene se vor consulta în materiile indi- 
cate în prezentul articol cu Comisiunea Dunării (art. 5 de mai jos). 

Statele riverane vor avea dreptul de a întreprinde în limitele frontierelor lor 
respective lucrările care ar fi necesitate prin împrejurări neprevăzute şi urgente şi 

care ar avea de scop asigurarea nevoilor navigaţiei. Statele vor trebui totuşi să avi- 
zeze Comisiunea despre motivele care au făcut necesare aceste lucrări şi să-i 
furnizeze o descriere sumară a lor. 

Art. 4. În cazul când un stat dunărean nu ar fi în măsură să întreprindă el însuşi 
lucrările care sunt de competenţa sa teritorială şi care sunt necesare pentru a asigura 
navigația normală, acest stat va fi ţinut să le lase a fi executate prin Comisiunea 
Dunării (art. 5) în condiţiunile pe care ea le va determina şi fără ca ea să poată 
încredința executarea unui alt stat, cu excepţie în ceea ce priveşte părţile de cale flu- 
vială care formează frontiera unui asemenea stat. În acest din urmă caz, Comisiunea 
va determina modalităţile executării acestor lucrări. 

Statele dunărene se obligă a da Comisiunii sau statului executant orice formă de 
concurs la executarea ziselor lucrări. 


Capitolul II. Dispoziţiuni relative la organizare 


Secţiunea I. Comisiunea Dunării 


Art. 5. Se stabileşte o comisiune a Dunării, desemnată mai jos sub numele de 
«Comisiune»; ea este compusă din reprezentanţi ai ţărilor dunărene, câte unul pentru 
fiecare din aceste ţări. 

Art. 6. Comisiunea îşi alege dintre membrii săi pe preşedintele său, pe vicepreşe- 
dintele său şi pe secretarul său, care sunt aleşi pentru o perioadă de trei ani. 

(...) 

Art. 8. Competența Comisiunii se întinde asupra Dunării aşa cum este ea definită 
la art. 2. 

Intră în atribuţiunile Comisiunii: 

a) de a veghea la executarea dispoziţiunilor prezentei Convenții; 

b) de a întocmi, pe temeiul propunerilor şi a proiectelor prezentate de către statele 
dunărene şi de către administraţiile fluviale speciale (art. 20 şi 21), planul general al 
marilor lucrări în interesul navigaţiei, precum şi de a stabili evaluarea generală a 
cheltuielilor relative la aceste lucrări; 

c) de a executa lucrări în cazurile prevăzute la art. 4; 

d) de a da consultaţii şi de a face recomandări statelor dunărene cu privire la 
executarea lucrărilor arătate la lit. b) a prezentului articol, ţinând seama de interesele 
tehnice şi economice, de planurile şi posibilităţile statelor respective; 

e) de a da consultaţii şi de a face recomandări administraţiilor fluviale speciale 
(art. 20 şi 21) şi de a proceda la un schimb de informaţiuni cu aceste administrații; 

f) de a stabili pe tot parcursul navigabil al Dunării un sistem uniform de amenajări 
al căilor navigabile şi de a fixa, ţinând seama de condiţiile specifice ale fiecărui 
sector, dispoziţiunile fundamentale relative la navigația pe Dunăre, inclusiv cele ale 
Serviciului de Pilotaj; 

g) de a unifica regulile de supraveghere fluvială; 

h) de a coordona activitatea serviciilor hidrometeorologice pe Dunăre, de a 
publica un buletin hidrologic unic şi prevederi hidrologice de scurtă şi de lungă 
durată pentru Dunăre; 

i) de a aduna datele statistice relative la navigația pe Dunăre, întrucât este vorba 
de chestiuni care sunt de competenţa Comisiunii; 

j) de a publica, pentru nevoile navigaţiei, lucrări de referinţă, itinerarii, hărţi de 
navigaţie şi atlase; 

k) de a pregăti şi de a aproba bugetul Comisiunii, precum şi de a stabili şi de a 
percepe taxele prevăzute la art. 10. 

Art. 9. Pentru a se achita de sarcinile arătate la articolul precedent, Comisiunea 
dispune de un Secretariat şi de servicii necesare al căror personal este recrutat dintre 
cetăţenii statelor dunărene. 

Organizarea Secretariatului şi serviciilor sale este de competenţa Comisiunii însăşi. 

Art. 10. Comisiunea îşi pregăteşte bugetul şi îl aprobă cu majoritatea voturilor 
tuturor membrilor ei. Bugetul trebuie să prevadă cheltuielile necesare întreţinerii 
Comisiunii şi aparatului ei; aceste cheltuieli vor fi acoperite prin anuităţi vărsate de 
către statele dunărene, în sumă egală pentru fiecare dintre ele. 

Pentru a face faţă cheltuielilor cu lucrări speciale, executate în vederea asigurării 
sau îmbunătăţirii condiţiunilor de navigabilitate, Comisiunea va putea stabili taxe 
speciale. 

Art. 11. Hotărârile Comisiunii sunt luate cu majoritatea voturilor membrilor 
prezenţi, cu excepţia cazurilor prevăzute special prin prezenta Convenţie (art. 10, 12 
şi 13). 

Quorum-ul Comisiunii este de cinci membri. 

Art. 12. Hotărârile Comisiunii cu privire la chestiunile prevăzute în lit. b), c), f), 
g) ale art. 8 trebuie luate cu majoritatea voturilor tuturor membrilor, fără totuşi a se 
majoriza statul pe teritoriul căruia lucrările trebuiesc executate. 

Art. 13. Comisiunea îşi are sediul la Galaţi. 

Ea poate totuşi, printr-o decizie luată cu majoritatea voturilor tuturor membrilor 
săi, să-şi schimbe locul sediului. 

Art. 14. Comisiunea se bucură de personalitate juridică în conformitate cu 
legislaţia statului în care îşi are sediul. 

Art. 15. Franceza şi Rusa sunt limbile oficiale ale Comisiunii. 

Art. 16. Membrii comisiunii şi funcţionarii mandataţi de ea se bucură de 
imunitatea diplomatică. Localurile oficiale, arhivele şi documentele de tot felul apar- 
ţinând Comisiunii sunt inviolabile. 

Art. 17. Funcţionarii comisiunii prevăzuţi cu împuterniciri corespunzătoare vor 
informa autorităţile competente ale statelor dunărene de infracțiunile la regula- 
mentele de navigaţie, la măsurile sanitare şi la supravegherea fluvială de care Comi- 
siunea va fi luat cunoştinţă. Autorităţile competente vor fi ţinute, la rândul lor, să 
informeze Comisiunea de măsurile luate cu privire la infracțiunile notificate şi men- 
ţionate mai sus. 

Art. 18. Statele dunărene sunt obligate să dea Comisiunii precum şi funcţionarilor 
şi personalului ei concursul necesar executării sarcinilor ce le incumbă în virtutea 
prezentei Convenții. 

Aceşti funcţionari şi acest personal vor avea, în exerciţiul funcţiunilor lor oficiale, 
dreptul de a circula liber pe fluviu şi în porturi, în limitele jurisdicției Comisiunii, cu 
condiţia de a respecta legislaţia teritorială. 


(...) 

Capitolul III. Regimul navigaţiei 


Secţiunea I. Navigaţia 


(...) 

Art. 24. Bastimentele navigând pe Dunăre au dreptul, cu condiţia de a se 
conforma regulelor stabilite de către Statele dunărene respective, să intre în porturi, 
să procedeze acolo la operaţiuni de încărcare şi de descărcare, să îmbrace şi să 
debarce călători, să se aprovizioneze cu combustibil, să se alimenteze etc. 

Art. 25. Traficul local de călători şi de mărfuri şi traficul între porturile aceluiaşi 
stat sunt deschise unui pavilion străin numai în conformitate cu reglementarea 
naţională a acelui stat dunărean. 

Art. 26. Regulamentele sanitare şi de poliţie în vigoare pe Dunăre sunt aplicate 
fără discriminare în ce priveşte pavilionul, punctul de plecare al bastimentelor, 
destinaţia lor sau alte motive. 

Funcţiunile de supraveghere vamală, sanitară şi fluvială pe Dunăre sunt înde- 
plinite de către statele dunărene; acestea comunică Comisiunii regulamentele pe care 
le-au întocmit, pentru ca Comisiunea să poată contribui la unificarea regulilor vamale 
şi regulelor sanitare şi să unifice regulele de supraveghere fluvială [art. 8 lit. g)]. 

Regulamentele vamale, sanitare şi de poliţie trebuie să fie de natură să nu stân- 
jenească navigația. 

Art. 27. Atunci când ambele maluri ale Dunării fac parte din teritoriul aceluiaşi 
stat, acest stat are dreptul de a pune mărfurile în tranzit sub sigiliu sau sub paza agen- 
ţilor vamali. Un asemenea stat are, de asemenea, dreptul de a pretinde căpitanului, 
armatorului sau proprietarului o declaraţie scrisă, confirmând numai că transportă sau 
că nu transportă mărfuri al căror import este prohibit de către statul tranzitat, fără a 
avea totuşi dreptul de a interzice tranzitul. Aceste formalităţi nu vor putea implica 
sau prilejui nici o vizitare a încărcăturii, nici să întârzie trecerea în tranzit. Căpitanul, 
armatorul sau proprietarul care va fi făcut o declaraţie falsă va fi răspunzător de ea în 
conformitate cu legile Statului către care această declaraţie va fi fost făcută. 

Atunci când Dunărea formează frontieră între două state, vasele, plutele, călătorii 
şi mărfurile în tranzit sunt scutite de orice formalităţi vamale. 

Art. 28. Bastimentele afectate de către statele dunărene serviciului de supra- 
veghere (Poliţie) fluvială sunt obligate să arboreze, în afară de pavilionul lor naţional, 
o insignă distinctivă şi uniformă; semnalmentul şi numărul lor trebuie să fie aduse la 
cunoştinţă Comisiunii. Aceste bastimente, precum şi cele afectate serviciului vămilor 
în ţările dunărene, pot naviga pe Dunăre numai în interiorul fruntariilor ţărilor al 
căror pavilion îl arborează bastimentul şi în afara ziselor frontiere numai cu consim- 
ţământul statelor dunărene respective. 

Art. 29. Bastimentele navigând pe Dunăre se pot folosi de staţiunile TFF aflate pe 
bordul lor, precum şi de mijloacele de comunicaţie riverană de care ar avea nevoie în 
scopul navigaţiei. 

Art. 30. Navigaţia pe Dunăre este interzisă vaselor de război ale tuturor ţărilor 
nedunărene. 

Bastimentele de războiu ale ţărilor dunărene nu pot naviga pe Dunăre, în afara 
fruntariilor ţării al cărui pavilion îl arborează, cu excepţia unei înţelegeri prealabile 
între statele dunărene interesate. 


(...) 


Capitolul IV. Modalităţi de acoperire a cheltuielilor 
necesare pentru asigurarea navigaţiei 


Art. 34. Finanţarea lucrărilor hidrotehnice pe Dunăre, executate de către ţările 
dunărene în conformitate cu art. 3 din prezenta Convenţie, este asigurată de către 
ţările dunărene respective. 

Finanţarea lucrărilor prevăzute la art. 8 lit. c) este asigurată de către Comisiune. 

Art. 35. În scopul acoperirii cheltuielilor necesare asigurării navigaţiei, statele 
dunărene vor putea, după înţelegere cu Comisiunea, să stabilească drepturi de navi- 
gaţie de perceput asupra bastimentelor şi al căror tarif va fi determinat în funcţie de 
costul întreţinerii căii fluviale şi al lucrărilor prevăzute la art. 34. 

(...) 

Art. 39. În ce priveşte părţile Dunării care formează graniţe naţionale, executarea 
lucrărilor şi repartizarea cheltuielilor făcute sunt reglementate prin înţelegere între 
statele limitrofe respective. 

Art. 40. Drepturile portuare sunt percepute asupra vaselor de către autorităţile 
statelor dunărene respective. Nu va fi admisă în această privinţă nici o discriminare 
determinată de pavilionul vaselor, de punctul lor de plecare, de destinaţia lor sau de 
alte motive. 

Art. 41. Vasele care intră în porturi pentru a fi încărcate sau descărcate vor avea 
dreptul să se folosească de mecanismele de încărcare şi descărcare, de utilaj, de 
magazii, de terenurile de antrepozite etc., în virtutea acordurilor cu serviciile respec- 
tive însărcinate cu transportul şi expediţia. 

Sumele, care vor trebui să fie plătite pentru serviciile făcute, vor fi stabilite fără 
nicio discriminare. 

Avantajele acordate, conform uzanțelor comerciale, proporţionale cu volumul 
lucrărilor şi cu natura mărfurilor, nu vor fi considerate ca o discriminare. 


Capitolul V. Dispoziţiuni finale 


Art. 44. În prezenta Convenţie, termenii de «stat dunărean» desemnează un stat al 
cărui teritoriu cuprinde cel puţin un mal al Dunării, aşa cum este definit în art. 2. 

Art. 45. Orice diferend între statele semnatare ale prezentei Convenții cu privire 
la aplicarea sau interpretarea acestei Convenții, diferend care nu va fi fost reglemen- 
tat pe calea negocierilor directe, va fi supus, la cererea uneia dintre părţile interesate, 
unei comisii de conciliere compusă dintr-un reprezentant al fiecărei părţi şi dintr-un 
al treilea membru desemnat de preşedintele Comisiei Dunărene dintre cetăţenii unui 
stat care nu este parte interesată în diferend şi, în cazul în care preşedintele Comisiei 
este cetăţean al unui stat parte interesat în diferend, de către Comisia Dunăreană. 

Hotărârea comisiei de conciliere este definitivă şi obligatorie pentru părţile inte- 
resate în diferend. 


(...) 

Anexa 2 


Protocol adiţional din 26 martie 1998 la Convenţia 
din 18 august 1948 privind regimul navigaţiei pe Dunăre 


Republica Federală Germania, 

Republica Austria, 

Republica Bulgaria, 

Republica Croaţia, 

Republica Ungară, 

Republica Moldova, 

România, 

Federaţia Rusă, 

Republica Slovacă, 

Ucraina şi 

Republica Federală Iugoslavia, 

denumite în continuare Părţi Contractante, 

Convinse de necesitatea adaptării anumitor dispoziţii ale Convenţiei privind regi- 
mul navigaţiei pe Dunăre, semnată la Belgrad, la 18 august 1948, la dezvoltările 
politice şi economice intervenite între timp, 

Animate de dorinţa de a permite tuturor statelor dunărene să participe, 

au convenit cele ce urmează: 


Art. 1. (1) Republica Federală Germania aderă ca Parte Contractantă la Convenţia 
din 18 august 1948 privind regimul navigaţiei pe Dunăre. Ea este asimilată astfel 
statelor semnatare ale Convenţiei şi succesorilor lor. 

(2) Sunt considerate ca state semnatare ale Convenţiei şi succesori ai lor Repu- 
blica Austria, Republica Bulgaria, Republica Croaţia, Republica Ungară, Republica 
Moldova, România, Federaţia Rusă, Republica Slovacă, Ucraina şi Republica 
Federală Iugoslavia. 

Art. 2. Articolul 2 al Convenţiei este redactat după cum urmează: 

„Convenţia se aplică părţii navigabile a Dunării de la Kelheim la Marea Neagră, 
urmând braţul Sulina cu acces la mare prin Canalul Sulina”. 

Art. 3. Articolul 5 al Convenţiei, este redactat după cum urmează: 

„Se stabileşte o Comisie a Dunării, desemnată în continuare sub numele de 
«Comisie», care este compusă dintr-un reprezentant al fiecărei Părţi Contractante”. 

Art. 4. Articolul 10 al Convenţie, este redactat după cum urmează: 

„Comisia îşi pregăteşte bugetul şi îl aprobă cu majoritatea voturilor tuturor Păr- 
ţilor Contractante. Bugetul trebuie să prevadă cheltuielile necesare întreţinerii Comi- 
siei şi aparatului său; aceste cheltuieli vor fi acoperite prin intermediul contribuţiilor 
plătite de fiecare Parte Contractantă, în sumă egală pentru fiecare din aceste părţi. 

Art. 5. Articolul 15 al Convenţiei este modificat după cum urmează: 

„Germana, franceza şi rusa sunt limbile oficiale ale Comisiei”. 


(...) 

Anexa 3 


Sesizarea de către România a CIJ pentru soluţionarea diferendului 
privind delimitarea spaţiilor maritime în Marea Neagră 
între România şi Ucraina 


Curtea Internaţională de Justiţie 
Diferendul referitor la Delimitarea maritimă în Marea Neagră între România 
şi Ucraina 


Cererea Guvernului României 


Subsemnatul, împuternicit în acest sens de Guvernul României, al cărui Agent 
sunt, am onoarea să transmit Curţii Internaţionale de Justiţie, în conformitate cu 
art. 40 alin. (1) al Statutului acesteia şi art. 38 al Regulilor acesteia, cererea formulată 
de România împotriva Ucrainei, instituind proceduri în următorul caz: 


I. Obiectul diferendului 

1. Diferendul între România şi Ucraina priveşte stabilirea unei linii de delimitare 
maritimă unică între cele două state în Marea Neagră, delimitând astfel platoul con- 
tinental şi zonele economice exclusive care le aparţin. 


IL. În fapt 

2. În 1997, în urma unui proces complex de negocieri, România şi Ucraina au 
încheiat două instrumente juridice: Tratatul privind relaţiile de cooperare şi bună- 
vecinătate dintre România şi Ucraina, semnat la Constanţa, la 2 iunie 1997 
(„Tratatul” — Anexa 1) şi un acord conex încheiat prin schimb de scrisori ale miniş- 
trilor afacerilor externe ai celor două state („Acordul conex” — Anexa 2). Ambele 
instrumente au intrat în vigoare la 22 octombrie 1997. Prin aceste acorduri cele două 
state şi-au asumat obligaţia de a încheia un tratat privind regimul frontierei de stat 
între România şi Ucraina, precum şi un acord pentru delimitarea platoului continental 
Şi a zonelor economice exclusive ale celor două state în Marea Neagră. În acelaşi 
timp, Acordul conex a stabilit principiile care urmau să fie aplicate pentru delimitarea 
spaţiilor maritime mai sus menţionate şi a prevăzut angajamentul celor două ţări de a 
supune disputa spre soluţionare Curţii Internaţionale de Justiţie, în cazul în care vor fi 
îndeplinite anumite condiţii (prezentate în parag. 4 de mai jos). Atât Tratatul, cât şi 
Acordul conex au fost înregistrate de România la Secretariatul Organizaţiei 
Naţiunilor Unite, în conformitate cu art. 102 al Cartei Naţiunilor Unite!. 

3. Între 1998 şi 2004 au avut loc 24 de runde de negocieri în vederea stabilirii 
liniei de delimitare maritimă. Cu toate acestea, nu s-a obţinut vreun rezultat şi nu s-a 
ajuns la o soluţie acceptabilă de delimitare a spaţiilor maritime în Marea Neagră. 


' Treaty on the Relations of Good Neighbourliness and Co-Operation between Romania 
and Ukraine (with exchange of letters), Constanţa, 2 June 1997: 2159 United Nations Treaty 
Series 335. 

Pentru a se evita prelungirea nejustificată a unor discuţii care, în opinia părţii române, 
în mod evident nu pot duce la nici un rezultat, România sesizează, prin prezenta 
cerere, Curtea cu diferendul dintre cele două părţi privind delimitarea maritimă în 
Marea Neagră şi solicită Curţii să delimiteze platoul continental şi zonele economice 
exclusive ale celor două state în Marea Neagră şi să stabilească o linie de delimitare 
maritimă unică în acest scop. 


III. Jurisdicţia Curţii 

4. Articolul 4 lit. (h) al Acordului conex încheiat între România şi Ucraina în 1997 
stipulează că: 

„În situaţia în care aceste negocieri nu vor duce la încheierea sus amintitului acord 
într-un termen rezonabil, dar nu mai mult de 2 ani de la începerea acestora, Guvernul 
României şi Guvernul Ucrainei au convenit ca problema delimitării platoului 
continental şi a zonelor economice exclusive să fie soluționată de Curtea de Justiţie 
Internaţională a ONU, la cererea oricăreia din Părţi, cu condiția intrării în vigoare a 
Tratatului privind regimul frontierei de stat dintre România şi Ucraina. Cu toate 
acestea, Curtea Internaţională de Justiție a ONU va putea examina cererea referitoare 
la delimitarea platoului continental şi a zonelor economice exclusive, înainte de 
intrarea în vigoare a Tratatului privind regimul frontierei de stat, dacă va constata că 
întârzierea intrării în vigoare a acestuia s-a produs din vina celeilalte Părţi”. 

5. Negocierile privind Acordul pentru delimitarea platoului continental şi a 
zonelor economice exclusive ale României şi Ucrainei au depăşit cu mult perioada de 
2 ani specificată în Articolul 4 lit. (h). În acelaşi timp, tratatul la care se face referire 
în Acordul conex — Tratatul dintre România și Ucraina privind regimul frontierei de 
stat româno-ucrainene, colaborarea şi asistența mutuală în problemele de frontieră 
— a fost semnat la Cernăuţi, la 17 iunie 2003 (Anexa 3) şi a intrat în vigoare la 27 mai 
2004, data schimbului instrumentelor de ratificare (a se vedea, în Anexa 4, o copie a 
Protocolului privind schimbul instrumentelor de ratificare). 

6. Astfel, cele două condiţii prevăzute de Articolul 4 lit. (h) al Acordului conex 
sunt îndeplinite, iar Curtea are jurisdicție asupra prezentului diferend între România 
şi Ucraina în conformitate cu Articolul 36 alin. (1) al Statutului său. 


IV. Temeiurile juridice pe care România îşi bazează cazul 

7. Dreptul aplicabil pentru rezolvarea acestui diferend este reprezentat de 
prevederile relevante ale Acordului conex încheiat în 1997 şi ale Convenţiei Naţi- 
unilor Unite asupra dreptului mării din 1982 („UNCLOS”), la care atât România, cât 
şi Ucraina sunt părţi, precum şi ale altor instrumente relevante având forţă obligatorie 
pentru România şi Ucraina. 

8. În special Acordul conex din 1997 stipulează, în Articolul 4, că cele două state 
vor aplica în procesul de delimitare următoarele: 

„a) Principiul încorporat în art. 21 al Convenţiei ONU cu privire la Dreptul 
Mării, din 10 decembrie 1982, așa cum acesta este aplicat în practica statelor şi în 
jurisprudența internaţională 

b) Principiul liniei de echidistanţă în zonele de delimitat unde țărmurile sunt limi- 
trofe şi principiul liniei mediane în zonele unde [ărmurile sunt față în față. 

c) Principiul echităţii şi metoda proporționalităţii, aşa cum acestea sunt aplicate 
în practica statelor şi în hotărârile instanțelor internaţionale cu privire la deli- 
mitarea platoului continental şi a zonelor economice exclusive. 

d) Principiul potrivit căruia nici una din Părţile Contractante nu va contesta 
suveranitatea celeilalte Părți Contractante asupra oricărei părți din teritoriul aces- 
teia, adiacentă zonei de delimitat. 

e) Principiul luării în considerare a circumstanțelor speciale din zona de deli- 
mitat”. 

9. Acordul conex reprezintă astfel lex specialis între cele două State, iar delimi- 
tarea solicitată Curții trebuie efectuată în conformitate cu cele cinci principii 
prevăzute de Articolul 4 al Acordului conex. 

10. România consideră că metoda de delimitare a spațiilor maritime din Marea 
Neagră aflate în diferend, precum şi linia de delimitare care rezultă din acestea, 
propuse de Ucraina în timpul negocierilor, nu sunt în conformitate cu dispozițiile 
relevante din Acordul conex care trebuiau aplicate în prezentul caz. În consecință, 
Ucraina nu a respectat Articolul 4 al Acordului conex. În acelaşi timp, poziția Ucrai- 
nei nu duce la o soluție echitabilă între cele două state, astfel cum prevăd Articolele 
74 şi 83 ale Convenției din 1982. 


V. Decizia solicitată 

11. Rezervându-şi dreptul de a suplimenta, amenda sau modifica prezenta cerere 
în cursul procedurilor, România solicită Curții să traseze, în conformitate cu dreptul 
internațional, în particular cu criteriile specificate de Articolul 4 al Acordului conex, 
o linie de delimitare maritimă unică între platoul continental şi zonele economice 
exclusive ale celor două state în Marea Neagră. 


Bogdan Aurescu 
Agent al Guvernului României 
13 septembrie 2004 


Anexa 4 


O evaluare sintetică a Hotărârii Curţii Internaţionale de Justiţie 
din 3 februarie 2009 în procesul Delimitarea maritimă 
în Marea Neagră (România c. Ucraina) 


James CRAWFORD, Vaughan LOWE, Alain PELLET, 
Daniel MULLER, Simon OLLESON 


1. Hotărârea pronunţată de Curtea Internaţională de Justiţie la 3 februarie 2009 în 
diferendul privind Delimitarea maritimă în Marea Neagră (România c. Ucraina) 


” Membrii echipei internaţionale de jurişti ai României în cazul Delimitarea maritimă în 
Marea Neagră (România c. Ucraina) de la CIJ. Evaluarea a fost publicată în RRDI nr. 8 
(ianuarie-iulie 2009), p. 97-110. 

este remarcabilă în primul rând prin modalitatea de adoptare: hotărârea a fost 
pronunţată în unanimitate, toţi judecătorii (inclusiv cei ad-hoc) abţinându-se de la 
formularea unei declaraţii sau opinii separate. Acest lucru nu s-a mai întâmplat în 
istoria prezentei instanţe — ci doar, foarte rar, la Curtea Permanentă de Justiţie Inter- 
naţională. Această unanimitate fără precedent este un semn al puternicei autorităţi, de 
necontestat, a hotărârii. În orice caz, hotărârea este, în cea mai mare parte, extrem de 
convingătoare. 


2. Mai mult, deşi obiectul cauzei a fost unul relativ simplu (un diferend tradiţional 
de delimitare maritimă privind „stabilirea unei linii de delimitare unice între platoul 
continental şi zona economică exclusivă între cele două state” — parag. 17), hotărârea 
conţine o serie de clarificări extrem de utile, privind în special punctele de bază şi, în 
sfârşit, o declaraţie fermă cu privire la lipsa de importanţă (sau, cel mult, la impor- 
tanţa relativă) a proporţionalităţii în delimitarea maritimă. Pe de altă parte, Curtea a 
evitat cu abilitate oportunitatea de aduce clarificări utile în ceea ce priveşte definirea 
„stâncii”, al cărei regim juridic este reglementat de art. 121 parag. 3 din Convenţia 
Naţiunilor Unite privind Dreptul Mării, sau cu privire la caracteristicile care disting 
stâncile de alte insule conform celor prevăzute în art. 121 din Convenţie. 


3. Hotărârea este structurată pe trei etape de argumentaţie, în prezent, această 
structură fiind în mod obişnuit adoptată în astfel de cazuri. 

- „Mai întâi, Curtea va stabili o linie provizorie de delimitare, utilizând metode 
care sunt obiective din punct de vedere geometric şi, de asemenea, potrivite cu geo- 
grafia zonei supuse procesului de delimitare” (parag. 116); prin urmare, „prima 
etapă, în viziunea Curţii, constă în trasarea unei linii provizorii de echidistanţă” 
(parag. 118); 

- „Curtea va analiza mai apoi, în cea de-a doua etapă, dacă există factori care fac 
necesară ajustarea sau deplasarea liniei provizorii de echidistanţă, în vederea obţinerii 
unui rezultat echitabil” (parag. 120); 

- „În sfârşit, în cea de-a treia etapă, Curtea va verifica dacă linia (o linie provi- 
zorie de echidistanţă, ajustată sau nu prin luarea în considerare a circumstanțelor rele- 
vante) nu duce, astfel cum este trasată, la un rezultat inechitabil din cauza unei dis- 
proporţii vădite între raportul dintre lungimile celor două ţărmuri şi raportul dintre 
ariile maritime relevante ale fiecărui stat, prin raportare la linia de delimitare” 
(parag. 122); 

Aceasta reprezintă o nouă confirmare şi consolidare — dacă mai era nevoie — a 
abordării adoptate de Curte (şi de tribunalele arbitrale) în cauze anterioare de deli- 
mitare maritimă. În prezent, este practic dincolo de orice îndoială că orice altă abor- 
dare n-ar putea fi, ori n-ar trebui, adoptată. 


4. Principalul aspect analizat de Curte cu referire la prima etapă (stabilirea unei 
linii de echidistanţă) este reprezentat de selecţia punctelor de bază (parag. 123-149). 
Curtea identifică, mai întâi, „punctele adecvate de pe ţărmul ori țărmurile relevante 
ale Părţilor, care marchează o schimbare semnificativă de direcţie a ţărmurilor, astfel 
încât forma geometrică formată de linia care uneşte toate aceste puncte reflectă 

direcţia generală a linei coastelor” (parag. 127). Apoi, constatând că țărmurile celor 
două state sunt parţial adiacente şi parţial situate faţă în faţă, menţionează că punctele 
de bază relevante „de pe ţărmul românesc, de la care trebuie să se traseze linia de 
echidistanţă şi linia mediană sunt aceleaşi, având în vedere că acest țărm este în 
acelaşi timp atât adiacent, cât şi opus țărmului ucrainean” (parag. 128). 


5. În acest sens, Curtea precizează care sunt punctele de bază de pe țărmurile 
celor două state. În ceea ce priveşte ţărmul ucrainean, în mod nesurprinzător (şi fără a 
lua în considerare Insula Şerpilor), Curtea foloseşte ca puncte de bază Insula 
Țiganca, Capul Tarkanhut şi Capul Kersones (a se vedea parag. 144-148). În ceea ce 
priveşte ţărmul românesc, Curtea şi-a construit cu uşurinţă argumentaţia care să 
justifice acceptarea Peninsulei Sacalin drept punct de bază : „peninsula face parte din 
uscat şi este parte integrantă a țărmului continental românesc: este de necontestat că 
este permanent descoperită în timpul fluxului. Caracteristicile geomorfologice ale 
peninsulei şi posibila sa natură nisipoasă nu pot influenţa în niciun fel elementele 
geografiei sale fizice, relevante pentru delimitarea maritimă” (parag. 129). 


6. Curtea a dedicat un efort considerabil pentru a-şi justifica alegerea digului 
Sulina drept punct de bază, respingând, însă, luarea în considerare a capătului dinspre 
mare al acestuia, aşa cum a pretins România (parag. 133), luând, astfel, în consi- 
derare ultimul punct al digului, situat pe uscatul continental. Raționamentul Curţii cu 
privire la acest aspect intrigă şi, în mod cert, nu este imun la critică, având în vedere 
prevederile art. 11 din Convenţia privind Dreptul Mării’. Într-o prezentare laborioasă, 
Curtea a explicat următoarele: 

- „Termenul „lucrări” relevă o combinaţie de aparaturi, structuri şi facilităţi 
construite pentru un anumit scop” (parag. 133); 

- „Funcţiile unui dig, sunt diferite de cele ale unui port: în cazul de faţă, digul 
Sulina este utilizat pentru protecţia navigaţiei la gurile Dunării şi pentru porturile 
situate în această zonă” (parag. 134); 

- „Realitatea demonstrează că este necesară o abordare de la caz la caz, iar textul 
art. 11 din Convenţia privind Dreptul Mării, precum şi lucrările pregătitoare ale 
acesteia, nu exclud posibilitatea interpretării restrictive a conceptului de lucrări por- 
tuare, în vederea evitării sau atenuării problemelor determinate de lungimea excesivă, 
identificate de Comisia de Drept Internaţional.” (parag. 134); 

- „Curtea trebuie, atunci când procedează la delimitarea platoului continental şi a 
zonelor economice exclusive, să selecteze punctele de bază prin raportare la geo- 
grafia fizică a ţărmurilor relevante” (parag. 137). 

Curtea concluzionează că, deşi „nu este de acord că punctul final dinspre mare al 
digului Sulina reprezintă un punct de bază potrivit pentru construirea unei linii 
provizorii de echidistanţă care să delimiteze platoul continental şi zonele economice 
exclusive”, „pe de altă parte, punctul dinspre uscat al digului, chiar dacă nu face parte 
integrantă din ţărmul românesc, se află fixat pe acesta. În zona acestui punct, țărmul 


! „În scopul delimitării mării teritoriale, instalaţiile permanente care fac parte integrantă 
dintr-un sistem portuar şi care înaintează cel mai mult înspre larg sunt considerate că fac parte 
din ţărm...”. 

este protejat de deplasări ale liniei coastei, datorate proceselor maritime. Ca punct de 
bază relevant în cadrul primei etape a delimitării, are avantajul, spre deosebire de 
capătul dinspre mare al digului, de a nu acorda o importanţă mai mare unei instalaţii 
decât cea corespunzătoare geografiei uscatului”. 


7. Totuşi, România nu poate ridica obiecţii cu privire la acest raționament: 
alegerea destul de forţată a capătului dinspre țărm al digului a prezentat pentru Curte 
avantajul important de a-i fi permis trasarea unei linii de echidistanţă proprii, diferite 
de liniile propuse de fiecare dintre părţi [acest aspect fiind subliniat în mai multe 
ocazii (a se vedea parag. 157, 201 sau 204)]. În acest fel, Curtea a putut să ignore, 
într-o oarecare măsură, pretenţiile părţilor referitoare la circumstanţele relevante, 
formulate în special prin raportare la linia finală de delimitare pretinsă de fiecare 
dintre ele, şi a admis cu mult mai multă uşurinţă că propria sa linie de echidistanţă 
duce la un rezultat echitabil, care nu mai face necesară nicio ajustare. 


8. Trebuie, de asemenea, remarcat că Insula Şerpilor nu a fost luată în considerare 
ca punct de bază, fapt care a contribuit la ajungerea la acest rezultat. Ignorând 
calitatea de punct de bază a Insulei Şerpilor, Curtea a remarcat succint că: 


„Luarea în considerare a Insulei Şerpilor ca parte relevantă a coastei ar 
însemna ca țărmului Ucrainei să-i fie grefat un element exterior, consecinţa 
s-ar concretiza în remodelarea geografiei, lucru pe care nici dreptul, nici 
practica delimitărilor maritime nu îl permit. Curtea consideră, astfel, că 
Insula Şerpilor nu poate fi considerată ca făcând parte din configuraţia coas- 
telor Ucrainei [a se vedea problematica insuliţei Filfla în cazul privind 
Platoul continental (Jamahiria Arabă Libiană/Malta), Decizia CIJ, ICJ 
Reports 1985, p. 13]” (parag. 149). 


9. În cadrul celei de-a doua etape, ulterior trasării, pe baza acestor (cinci) puncte 
de bază, a liniei provizorii de echidistanţă, Curtea verifică în ce măsură „această linie 
provizorie de echidistanţă, trasată, în conformitate cu metoda geometrică, de la punc- 
tele de bază identificate pe țărmurile celor două părţi, ar putea fi, în lumina 
circumstanțelor specifice cazului, percepută ca inechitabilă. Într-o asemenea ipoteză, 
Curtea ar trebui să ajusteze linia în vederea ajungerii la o „soluţie echitabilă”, în 
conformitate cu prevederile art. 74 alin. (1) şi art. 83 alin. (1), din Convenţia privind 
Dreptul Mării” (parag. 155). Însă Curtea elimină pe rând astfel de circumstanţe invo- 
cate de părţi, inclusiv Insula Şerpilor. 


10. Insula Şerpilor a fost punctul central al pledoariilor ambelor părţi — atât în 
faza scrisă, cât şi în cea orală (deşi Ucraina a încercat din răsputeri să mute accentul 
pe problematica proporţionalităţii). Cu toate că a admis faptul că „instanţa poate, în 
cazul în care circumstanţele relevante ar impune acest lucru, ajusta linia provizorie de 
echidistanţă în vederea ajungerii la un rezultat echitabil” (parag. 185), Curtea „con- 
stată că, în contextul acestei speţe, Insula Şerpilor nu ar trebui să aibă niciun efect 
asupra delimitării în speţă, cu excepţia aceluia care decurge din rolul arcului de cerc 

de mare teritorială de 12 mile marine” (ce i-a fost atribuit anterior, prin înţelegerea 
părţilor) (parag. 187), probabil! având în vedere: 

- distanţa acesteia faţă de țărm (20 de mile marine); 

- „toate ariile maritime supuse delimitării în speţă se află în zona economică 
exclusivă şi în zona de platou continental generat de țărmurile continentale ale păr- 
ţilor, mai mult, se află în zona de 200 de mile marine măsurate de la ţărmul conti- 
nental ucrainean”; prin urmare, 

- „orice drepturi generate de Insula Şerpilor pe direcţia est sunt subsumate drep- 
turilor generate de țărmurile continentale vestic şi estic al Ucrainei”; şi 

- luând în considerare poziţia adoptată de însăşi Ucraina în contextul procedurilor. 

Toate aceste remarci au fost făcute în cuprinsul unui singur paragraf (parag. 187). 


11. Curtea a putut evita, astfel, delicata sarcină de a face comentarii pe marginea 
definiţiei termenului de „stâncă”, în sensul art. 121 alin. (3) din Convenţia privind 


x». 


Dreptul Mării, în raport cu noţiunea de insulă care nu e „stâncă”; 


„Având în vedere cele de mai sus, Curtea nu consideră necesar să ana- 
lizeze nici în ce măsură alin. (2) şi (3) din art. 121 din Convenţia privind 
Dreptul Mării sunt aplicabile în cazul Insulei Şerpilor, nici în ce măsură 
acestea sunt relevante în speţă” (parag. 187). 


Prin urmare, Curtea a reuşit să evite şi discuţiile referitoare la chestiunea destul de 
controversată a declaraţiei făcute de România în baza art. 310 din Convenţia privind 
Dreptul Mării în legătură cu art. 121, remarcând, pur şi simplu, că această declaraţie 
„nu prezintă nicio relevanţă pentru interpretarea Curţii” (parag. 42). 


12. Aşa cum am remarcat mai sus, în contextul în care şi-a construit o linie 
proprie de echidistanţă, Curtea a putut ignora anumite pretenţii formulate de părţi în 
legătură cu circumstanţele relevante. În consecință, Curtea s-a putut limita la a trece 
rapid în revistă argumentele părţilor în această privinţă, trăgând concluzia că nici una 
din circumstanţele relevante invocate nu făcea necesară o ajustare a liniei de 
echidistanţă trasate de aceasta. Au fost menţionate, în acest context, următoarele: 

- natura de mare închisă a Mării Negre şi delimitările deja efectuate în zonă 
(circumstanţă invocată de România) (parag. 1 78); 

- comportamentul părţilor (concesiunile de petrol şi gaze naturale, activităţile de 
pescuit şi operaţiunile de patrulare) (invocat de Ucraina), care, în opinia Curţii, nu 
relevă existenţa unui acord tacit sau a unui modus vivendi stabilit între cele două părţi 
(parag. 197); 

- efectul de amputare (the cut-off effect) al liniei provizorii de echidistanţă asupra 
drepturilor părţilor (parag. 201); 

- considerentele de securitate ale părţilor (parag. 204); şi 

- disproporţia între lungimile ţărmurilor celor două părţi (invocată de Ucraina): în 
ciuda faptului că a subliniat că „lungimea celor două coaste nu poate avea niciun rol 


' Argumentaţia Curţii cu privire la această problematică importantă e lapidară... 

în identificarea liniei de echidistanţă stabilite în mod provizoriu” (parag. 163), Curtea 
a admis că „în situaţia în care diferenţa de lungime a ţărmurilor este vădită, Curtea 
poate opta pentru luarea în considerare a acestei premise geografice ca circumstanţă 
relevantă care ar impune anumite ajustări ale liniei provizorii de echidistanţă” (parag. 164). 
Cu toate acestea, în situaţia dată, Curtea „constată că nu există o astfel de diferenţă 
vădită de lungime între țărmurile relevante ale Ucrainei şi României, care să impună 
ajustarea liniei provizorii de echidistanţă la acest moment” (parag. 168). Semnificativ 
în acest sens este faptul că instanţa a precizat că nu putea fi „ignorat faptul că o parte 
importantă a țărmului Ucrainei, considerat de aceasta ca fiind relevant, se proiectează 
în aceeaşi zonă în care şi alte segmente ale țărmului ucrainean generează proiecţii. 
conferind greutate, dar nu şi extinzând spaţial drepturile Ucrainei” (ibid.), în felul 
acesta fiind confirmată o parte a argumentaţiei României cu privire la acest subiect. 


13. Cu alte cuvinte, „raportul dintre lungimile ţărmurilor României, respectiv, 
Ucrainei [care] e de aproximativ 1:2,8” (parag. 104) nu reprezintă o circumstanţă 
relevantă care să facă necesară o ajustare a liniei. De asemenea, nu poate justifica o 
ajustare a liniei în cadrul celei de-a treia etape a procesului de delimitare (a se vedea, 
mai sus, parag. 3), context în care Curtea stabileşte că rezultatul este unul echitabil, 
având în vedere că s-a verificat faptul că „nu rezultă o disproporţie vădită între ariile 
maritime, prin comparaţie cu raportul între lungimea ţărmurilor” (parag. 122) sau cu 
raportul între ariile relevante. 


14. În hotărârea sa, Curtea observă că: 

- „raportul dintre lungimile ţărmurilor României şi Ucrainei este de aproximativ 
1:2,8” (parag. 104, a se vedea, de asemenea, şi parag. 215); şi că 

- „raportul ariei relevante între România şi Ucraina este de aproximativ 1:2,1” 
(parag. 215). 

Pe baza acestor raporturi, Curtea a ajuns la următoarea concluzie: 


„Curtea nu consideră că acest lucru ar impune ca linia astfel construită, şi 
atent verificată în privinţa oricăror circumstanţe relevante care ar fi făcut 
necesară o eventuală ajustare, să mai sufere modificări suplimentare” 
(parag. 216). 


15. Această precizare este extrem de interesantă şi de prețioasă pentru viitor, 
având în vedere că, până în prezent, deşi ideea unei „non-disproporţionalităţi” era 
agreată la modul abstract (a se vedea parag. 210), o evaluare concretă era extrem de 
dificilă, în condiţiile în care Curtea a acceptat doar în cazuri extreme (un raport de 
1:9 în speța Jan Mayen sau de 1:8 în Libia/Malta) o ajustare a liniei de echidistanţă 
pe această bază (a se vedea parag. 164-167). Se ştie în prezent că, în sine, un raport 
de până la 1:3 n-ar trebui să justifice o ajustare — chiar dacă această premisă nu poate 
exclude o soluţie diferită în anumite situaţii particulare. 

16. Este de remarcat că decizia Curţii reprezintă o respingere clară a abordării 
Ucrainei, care a pus accentul pe proporţionalitatea ariilor, pe baza diferenţei de 
lungime între lungimea coastelor celor două părţi, şi care şi-a axat mare parte din 

argumentaţie pe presupusa „predominanţă geografică” a Ucrainei în bazinul de nord- 
vest al Mării Negre (a se vedea, spre exemplu, parag. 162). Deşi, aşa cum am arătat 
mai sus, acceptarea, în teorie, a ideii că „disproporţia substanţială” între lungimile 
țţărmurilor celor două părţi ar putea constitui o circumstanţă relevantă de natură să 
justifice ajustarea liniei provizorii de echidistanţă (parag. 164-167), fără, însă, ca o 
astfel de disproporţie să fie identificată printre circumstanţele geografice ale speţei, 
Curtea a respins în mod repetat orice abordare a procesului de delimitare pe baza 
unei astfel de proporţionalităţi: 

- „lungimea celor două coaste nu poate avea niciun rol în identificarea liniei de 
echidistanţă stabilite anterior în mod provizoriu. Delimitarea reprezintă un proces 
distinct de partajarea resurselor sau a ariilor... Nu există un principiu al proporţio- 
nalităţii ca atare, care să influenţeze stabilirea iniţială a liniei provizorii de echi- 
distanţă ”. (parag. 163); 

- „Scopul delimitării nu constă în atribuirea unor suprafeţe egale de spaţii mari- 
time, şi nici în atribuirea proporţională a unor arii. Testul disproporţionalităţii nu 
reprezintă o metodă de delimitare în sine. Este mai degrabă o modalitate de verificare 
a necesităţii ajustării liniei de delimitare din cauza disproporţiei vădite între rapor- 
turile dintre ariile maritime care au fost atribuite uneia sau alteia dintre părţi pe baza 
liniei de delimitare la care s-a ajuns prin mijloace distincte, şi lungimea ţărmurilor 
celor două părţi.” (parag. 110); 

- „verificarea finală a echitabilităţii rezultatului presupune confirmarea faptului că 
nu există o disproporţie vădită între ariile maritime, comparativ cu raportul lungimii 
țţărmurilor. Aceasta nu înseamnă, însă, că ariile respective ar trebui să fie propor- 
tionale cu lungimile ţărmurilor, întrucât Curtea a precizat că «împărţirea zonei repre- 
zintă o consecinţă a delimitării, şi nu invers» [...]” (parag. 122); şi 

- „Alocarea platoului continental şi a zonelor economice exclusive nu trebuie să 
se facă proporţional cu lungimea celor două ţărmuri."(parag, 211) 


17. O serie de alte precizări cu privire la diverse aspecte se regăsesc formulate 
într-o manieră fermă şi clară în decizia Curţii. E suficient să menţionăm doar câteva 
dintre acestea: 

- la parag. 30: „nimic nu împiedică Curtea să-şi exercite jurisdicţia [delimitarea 
platoului continental şi a zonelor economice exclusive] astfel încât un segment al 
liniei să se constituie ca o delimitare între zona economică exclusivă şi platoul con- 
tinental al unui stat, pe de o parte, şi marea teritorială a celuilalt stat, în zona sa 
exterioară, pe de altă parte.”; 

- la parag. 77: confirmarea principiului că: „titlul statului asupra platoului con- 
tinental şi zonei economice exclusive se fundamentează pe principiul conform căruia 
pământul domină marea prin proiecţiile generate de ţărmuri sau fațadele ţărmurilor” 
(a se vedea, de asemenea, în acest sens, parag. 99); 

- la parag. 116: „Folosirea termenilor "linie mediană! sau "linie de echidistanţă' nu 
are nicio semnificaţie juridică, având în vedere că metoda de delimitare este aceeaşi 
în ambele cazuri”; 

- la parag. 217: „linia de delimitare între platoul continental şi zonele economice 
exclusive nu trebuie asimilată frontierei statale care separă teritoriile statelor. Prima 

stabileşte limitele zonelor maritime în care, în baza dreptului internaţional, statele au 
anumite drepturi suverane, exercitate în vederea unor scopuri precise. Cea de-a doua 
stabileşte limitele teritoriale ale suveranităţii de stat”. 


18. În încheiere, ne exprimăm opinia fermă că hotărârea CIJ din 3 februarie 2009 
reprezintă o decizie solid fundamentată, care confirmă atât drepturile României 
asupra unei importante suprafeţe (aproape 80%) din aria în care pretenţiile părţilor s- 
au suprapus, cât şi legitimitatea strategiei urmate de echipa pledantă a României, ce 
poate fi caracterizată prin două elemente principale: 

- în primul rând, în încercarea de a invoca şi de a explora toate argumentele 
juridice posibile şi relevante, nu am ezitat să utilizăm argumente autonome, dar 
complementare, în acelaşi timp. Un exemplu relevant în acest sens l-a reprezentat 
trio-ul de argumente referitoare la lipsa de efect al Insulei Şerpilor asupra liniei 
provizorii de echidistanţă; în plus faţă de argumentaţia bazată pe ideea existenţei unei 
frontiere deja stabilite în jurul Insulei Şerpilor, am arătat că aceasta este o „stâncă”, 
în sensul art. 121 (3) din UNCLOS, fără a exclude ideea că, chiar şi în ipoteza în care 
nu ar fi o stâncă, ar avea, în orice caz, doar un efect limitat (sau nici un efect). 

- în al doilea rând, pretenţia pe care am avansat-o a fost una rezonabilă, care a 
evitat tendinţa obişnuită de a exagera, adoptată de majoritatea părţilor la litigii inter- 
naţionale în domeniul delimitărilor maritime, în speranţa că instanţa internaţională 
(Curtea sau tribunalul) va împărţi pe jumătate pretenţiile părţilor. 


19. Această strategie s-a dovedit a fi înţeleaptă şi de succes. 


20. Am dori, de asemenea, să ne exprimăm aprecierea pentru felul foarte abil în 
care Bogdan Aurescu şi-a îndeplinit rolul de Agent, secondat fiind într-un mod foarte 
eficient şi inteligent de Cosmin Dinescu, precum şi pentru sprijinul pe care l-am primit 
din partea celorlalţi colegi români, Liviu Dumitru, Octavian Buzatu, Irina Niţă, Catrinel 
Brumar, Mirela Pascaru şi Ioana Preda. Trebuie, totodată, să subliniem minunatul spirit 
de cooperare şi prietenie care a domnit în echipa noastră în aceşti patru ani. 


Cursul 16 


Dreptul tratatelor. Definiţie, elemente, denumiri, clasificare, 
încheiere, intrare în vigoare, înregistrare 


16.1. Definiţie 


- Tratatul este un acord de voințe încheiat în scris între subiectele de drept 
internaţional (în special între state, state şi organizaţii internaţionale sau între orga- 
nizaţii internaţionale) şi guvernat de dreptul internaţional, încheiat în scopul de a 
produce efecte juridice şi consemnat într-un instrument unic sau în două sau 
mai multe instrumente conexe şi oricare ar fi denumirea sa. 


Notă: Conform definiţiei din art. 2 alin. (1) lit. a) din Convenţia de la Viena privind 
dreptul tratatelor din 1969, este un acord încheiat în scris între state şi guver- 
nat de dreptul internaţional, fie că este consemnat într-un instrument unic sau 
în două sau mai multe instrumente conexe şi oricare ar fi denumirea sa. 


- Elementele definiţiei: 

a) „acord de voințe”: tratatul fiind un izvor formal de drept internaţional, cuprinde 
norme de drept internaţional al căror fundament este acordul de voinţă(e) al(ale) 
părţilor. 

b) „încheiat între subiecte de drept internaţional”: el se poate încheia nu doar între 
state, dar şi între state şi alte subiecte de drept internaţional şi între acestea din 
urmă. 

c) „guvernat de dreptul internaţional”: precizarea face distincţia între tratatele 
propriu-zise şi documentele, chiar încheiate între subiecte de drept internaţional, dar 
care sunt de fapt contracte de drept privat. 

d) Scopul încheierii sale este de „a produce efecte juridice”: tratatul este încheiat 
pentru a crea, modifica sau stinge drepturi şi obligaţii în raporturile dintre subiecte de 
drept internaţional (de exemplu, o simplă declaraţie de intenţie nu este tratat). 

e) „consemnat într-un instrument unic sau în două sau mai multe instrumente 
conexe”: tratatul poate fi încheiat în formă clasică (solemnă) sau în formă simpli- 
ficată (schimb de note verbale sau de scrisori). 

f) „oricare ar fi denumirea sa”: tratatul are multe denumiri specifice (vezi sec- 
ţiunea 16.4) 

- Sediul materiei: Convenţia de la Viena privind dreptul tratatelor între state din 
1969 (intrată în vigoare în 1980), Convenţia de la Viena privind dreptul tratatelor 
încheiate între state şi organizaţii internaţionale, precum şi între organizaţii inter- 
naţionale din 1986; legea română aplicabilă: Legea nr. 590/2003 privind tratatele, 
Legea nr. 276/2011 privind procedura prin care România devine parte la tratatele 
încheiate între Uniunea Europeană şi statele membre, pe de o parte, şi state terţe sau 
organizaţii internaţionale, pe de altă parte. 

Notă: România nu este parte la aceste convenţii, dar aplică normele lor cu caracter 
de cutumă. 


16.2. Elementele esenţiale ale tratatului 


- Condiţii de fond în funcţie de care un act internaţional este calificat ca tratat: 

a) Părţile tratatului — trebuie să fie subiecte de drept internaţional (mai exact, 
părţile tratatului trebuie să aibă capacitatea de a încheia tratate); 

b) Voința părţilor — trebuie să fie liber exprimată, fără vicii de consimţământ; 

c) Obiectul tratatului să fie licit şi rezonabil (posibil); 

d) Tratatul să producă efecte juridice (stabilirea unor norme de conduită 
obligatorii cu caracter general şi permanent sau crearea, modificarea sau stingerea 
unor drepturi ori obligaţii anume între părţi); 

e) Guvernarea tratatului de către normele de drept internaţional. 


16.3. Elementele accesorii ale tratatului 


a) termenul — un eveniment viitor şi sigur de care depinde intrarea în vigoare 
(termen suspensiv) sau ieşirea din vigoare a unui tratat (termen rezolutoriu); 

b) condiţia — un eveniment viitor şi nesigur de care depinde începerea (condiţie sus- 
pensivă) sau încetarea (condiţie rezolutorie) executării obligaţiilor prevăzute de un tratat. 


16.4. Denumirea şi clasificarea tratatului 


- Termenul de «tratat» (în sens larg) denumeşte toate actele juridice din această 
categorie, indiferent de denumirile lor specifice. 


16.4.1. Denumirile mai frecvente: 

a) Tratatul (în sens restrâns) — înţelegere cu caracter politic, economic, mai 
importantă şi mai solemnă (de pace, neagresiune, bună-vecinătate, privind regimul 
frontierei de stat, de comerţ şi navigaţie; de exemplu, Tratatul de pace din 1947); 

b) Convenţia — înţelegerea prin care se reglementează relaţiile dintr-un domeniu 
special al relaţiilor internaţionale (de exemplu, Convenţia din 1969 privind dreptul 
tratatelor, Convenţia din 1982 privind dreptul mării etc.); 

c) Acordul — înţelegere intervenită mai ales în domeniul economic, comercial, 
financiar, cultural; 

d) Pactul — înţelegere intervenită în domenii concrete ale relaţiilor politice 
dintre state şi cu caracter solemn (de exemplu, Pactul Briand-Kellogg — 1928 etc.); 

e) Protocolul — poate fi un act accesoriu la un tratat preexistent, încheiat pentru 
a-l modifica, prelungi, interpreta etc., dar şi o înţelegere de sine stătătoare (a nu se 
confunda cu protocolul/proces-verbal care consemnează dezbaterile sau rezultatele 
unei conferinţe, reuniuni sau cu instrumentul prin care se certifică depunerea instru- 
mentului de ratificare la depozitar); 

f) Actul general — acord multilateral ce stabileşte un anumit regim juridic sau 
norme într-un anumit domeniu al relaţiilor internaţionale (de exemplu, Actul general 
din 1929 pentru reglementarea paşnică a diferendelor); 

g) Statutul — acordul prin care se constituie o organizaţie internaţională sau se 
stabileşte un anumit regim juridic (de exemplu, Statutul Dunării din 1921, Statutul 
CIJ, Statutul CPI din 1998 etc.); 

h) Carta — acord prin care se constituie o organizaţie internaţională (de exemplu, 
Carta ONU etc.) 

i) Schimbul de note sau de scrisori — tratat în formă simplificată încheiat prin 
note verbale sau scrisori cu conţinut identic; 

j) Compromisul — tratatul prin care părţile unui diferend internaţional convin tri- 
miterea acestuia spre soluţionare unei instanţe arbitrale sau juridice internaţionale; 

k) Modus vivendi — acord temporar (provizoriu) ce urmează a fi înlocuit cu un 
tratat cu clauze detaliate; 

D) Declaraţia — document multilateral prin care se fixează reguli de conduită, 
modalităţi de acţiune sau puncte de vedere comune ce urmează a deveni reguli de 
conduită, principii (de exemplu Declaraţia privind neutralitatea Laosului, 1962); 

m) Gentlemen's agreement — acord în formă verbală (de exemplu cel de la Londra, 
din 1946, privind alegerea membrilor nepermanenţi ai Consiliului de Securitate); 

n) Altele: comunicate comune, aranjamente, înţelegeri, memorandumuri de 
înţelegere etc. 


16.4.2. Clasificare: 

- După criteriul funcţiei: 

e tratate-legi 

e tratate-contract 

- După numărul de participanţi: 
e bilaterale 

e multilaterale 

- După termenul de validitate: 

e cu termen sau aplicare limitată 

e fără termen 

e cu termen şi posibilitatea prelungirii (prin tacită reconducţiune) 
- După posibilitatea de aderare: 
e deschise 

e închise 

- După criteriul formei (procedurii) de încheiere: 
e propriu-zise (clasice) 

e în formă simplificată 

- După obiectul de reglementare: 
e politice 

e economice 

e culturale 

e în probleme juridice etc. 


16.5. Încheierea tratatului 


16.5.1. Definiţie: Ansamblul de activităţi desfăşurate, proceduri care trebuie înde- 
plinite şi reguli care trebuie observate pentru ca tratatul să se formeze, să devină 

obligatoriu pentru părţi, să intre în vigoare (să existe în conformitate cu dreptul inter- 
naţional). 

16.5.2. Autorităţile competente să încheie tratate sunt prevăzute de Constituţia 
şi legislaţia fiecărui stat, respectiv (pentru organizaţiile internaţionale) în actele con- 
stitutive ale organizaţiilor internaţionale. În general, puterea executivă (preşedintele, 
guvernul) are competenţa pentru negociere şi semnare, iar parlamentele pentru expri- 
marea consimţământului de a deveni parte la tratat prin ratificare sau aderare. 

- În cazul încălcării unei norme interne privitoare la competenţa de a încheia 
tratate, pentru ca această încălcare să fie considerată viciu de consimţământ (deci 
cauză de nulitâte a tratatului), Convenţia din 1969 (art. 46) prevede două condiţii: 

e încălcarea să fie obiectiv evidentă 

e să privească o normă fundamentală a dreptului intern privitoare la competenţa 
de a încheia tratate. 


16.5.3. Etapele încheierii: 

a) Negocierea. Aceasta se desfăşoară între reprezentanţi ai statelor (sau altor 
subiecte de drept internaţional) special abilitaţi în acest sens, fie prin funcţiile pe care 
le deţin în stat, fie prin împuternicirea conferită de deplinele puteri ce le-au fost 
eliberate. 

- Conform Convenţiei de la Viena, în prima categorie intră şefii de state, de 
guverne şi miniştrii afacerilor externe. Ambasadorii şi reprezentanţii permanenţi 
(şefii de misiune pe lângă organizaţii internaţionale) sunt, de asemenea, împuterniciţi 
de drept să negocieze şi să adopte textul unui tratat, dar au nevoie de depline puteri 
pentru semnare. 

«Deplinele puteri» — conform Convenţiei de la Viena [art. 2 alin. (1) lit. c)], este 
documentul emis de autoritatea competentă a unui stat, prin care sunt desemnate una 
sau mai multe persoane împuternicite să reprezinte statul pentru negocierea, adop- 
tarea sau autentificarea (semnarea) unui tratat, pentru exprimarea consimţământului 
de a deveni parte la tratat sau pentru a îndeplini alt act cu privire la acesta. 

- Depunerea (şi verificarea) deplinelor puteri are loc mai ales în cadrul conferinţelor 
internaţionale. În prezent, deplinele puteri se acordă mai ales pentru semnare. 

- În cadrul bilateral negocierile se încheie prin convenirea textului; în cadrul 
multilateral — prin adoptare (prin consens sau cu majoritate, de regulă de 2/3 din 
statele prezente şi votante — art. 9 din Convenţia de la Viena). 

b) Autentificarea textului se face prin: 

- semnare definitivă — atestare solemnă a faptului că negocierile s-au încheiat şi 
că textul reprezintă forma definitivă a tratatului, nemaiputând fi modificat unilateral 
de niciun stat participant (semnarea atrage obligaţia pentru stat de a se abţine de la 
orice acte contrare scopului sau obiectului tratatului până la momentul la care nu îşi 
exprimă clar intenţia de a nu mai deveni parte, conform art. 18 din Convenţia privind 
dreptul tratatelor din 1969); 

- semnarea ad referendum — autentificare cu caracter provizoriu, care depinde de 
confirmarea ulterioară a statului (atunci când reprezentantul are împuterniciri să 
negocieze, dar nu să şi semneze); 

- parafarea — înscrierea iniţialelor numelui negociatorului, cu acelaşi efect ca 
semnarea ad referendum. 


Notă: Semnarea ad referendum şi parafarea trebuie urmate de semnarea definitivă. 


c) Exprimarea consimţământului de a deveni parte la tratat se face prin: 

- semnare (atunci când ea exprimă nu doar autentificarea, ci şi consimţământul); 

- ratificare (act intern de aprobare a parlamentului ce presupune semnarea prea- 
labilă a tratatului); 

- aderare (act intern, de regulă tot al parlamentului, prin care statele, indiferent dacă 
au luat sau nu parte la negocieri, dar nu au semnat tratatul, pot deveni parte la tratat); 

- aprobarea (de regulă, act al guvernului, ce presupune semnarea prealabilă a 
tratatului); 

- acceptarea (uneori echivalentă cu aprobarea, alteori cu aderarea); 

Acestea sunt urmate de: 

- schimbul instrumentelor de ratificare, aprobare (în cazul tratatelor bilaterale); 

- depunerea instrumentelor de ratificare, aderare, acceptare (în cazul trata- 
telor multilaterale); 

- notificarea ratificării, aprobării, aderării, acceptării. 


16.6. Intrarea în vigoare 


- Are loc conform prevederilor tratatului (conform art. 24 din Convenţia de la 
Viena); de exemplu: 

e la data schimbului instrumentelor de ratificare, aprobare (pentru tratatele 
bilaterale) 

e la data depunerii unui anumit număr de instrumente de ratificare, aprobare, 
acceptare (pentru tratatele multilaterale), prevăzut de tratatul multilateral respectiv 

e la data ultimei comunicări privind îndeplinirea procedurilor legale interne de 
intrare în vigoare (tot în cadru bilateral). 

- Uneori se prevede un termen de la datele prevăzute mai sus la care tratatul va 
intra în vigoare. 

- Conform Convenţiei din 1969, dacă în tratat nu se prevede o procedură de 
intrare în vigoare sau o dată, se consideră că intră în vigoare la data la care se sta- 
bileşte consimţământul părţilor de a fi legate prin acel tratat. 

- Convenţia de la Viena reglementează şi posibilitatea aplicării provizorii, până 
la intrarea sa în vigoare (art. 25): dacă tratatul stabileşte astfel sau dacă statele care au 
participat la negociere au stabilit în acest sens în alt mod. Dacă unul dintre aceste 
state notifică celorlalte intenţia sa de a nu mai deveni parte la acest tratat, aplicarea 
provizorie încetează pentru acest stat. 


16.7. Înregistrarea tratatelor 


- Carta ONU prevede, în art. 102, procedura înregistrării la ONU a tratatelor. 
Neînregistrarea nu afectează însă forţa lor juridică, ci doar opozabilitatea acestora 
faţă de terţi. 

Convenții internaţionale 


1. Convenţiile din 1969 şi 1986 de la Viena asupra dreptului tratatelor 
2. Tratate şi convenţii încheiate de România cu diferite ţări — în colecţia Moni- 

Anexă 
Convenţia privind dreptul tratatelor, Viena, 1969 
C.) 
Partea I. Introducere 


Art. 1. Domeniul de aplicare a prezentei Convenții 

Prezenta Convenție se aplică tratatelor încheiate între state. 

Art. 2. Expresii întrebuințate 

1) În înțelesul prezentei Convenții: 

a) prin expresia „tratat”, se înțelege un acord internaţional încheiat în scris între 
state şi guvernat de dreptul internațional, fie că este consemnat într-un instrument 
unic, fie în două sau mai multe instrumente conexe, şi oricare ar fi denumirea sa par- 
ticulară; 

b) prin expresiile „ratificare”, „acceptare”, „aprobare” şi „aderare” se înţelege, 
după caz, actul internaţional astfel denumit prin care un stat stabileşte pe plan inter- 
naţional consimţământul său de a fi legat printr-un tratat; 

c) prin expresia „depline puteri” se înţelege un document emanând de la auto- 
ritatea competentă a unui stat şi desemnând una sau mai multe persoane împuter- 
nicite să reprezinte statul pentru negocierea, adoptarea sau autentificarea textului 
unui tratat, pentru a exprima consimţământul statului de a fi legat printr-un tratât sau 
pentru a îndeplini oricare alt act cu privire la tratat; 

d) prin expresia „rezervă” se înţelege o declaraţie unilaterală, oricare ar fi conți- 
nutul sau denumirea sa, făcută de un stat atunci când semnează, acceptă sau aprobă 

un tratat, ori aderă la acesta, prin care îşi manifestă intenţia de a exclude sau modifica 
efectul juridic al unor dispoziţii din tratat cu privire la aplicarea lor faţă de statul 
respectiv; 

e) prin expresia „stat care a participat la negociere” se înţelege un stat care a 
participat la elaborarea şi la adoptarea textului tratatului; 

f) prin expresia „stat contractant” se înţelege statul care a consimţit a se lega prin 
tratat, fie că acesta a intrat sau nu în vigoare; 

g) prin expresia „parte” se înţelege statul care a consimţit să se lege prin tratat şi 
faţă de care tratatul a intrat în vigoare; 

h) prin expresia „stat terţ” se înţelege un stat care nu este parte la tratat; 

i) prin expresia „organizaţie internaţională” se înţelege o organizaţie interguver- 
namentală. 

2. Dispoziţiile parag. 1 privind expresiile folosite în prezenta Convenţie nu 
prejudiciază folosirii acestor expresii şi nici sensurilor ce li se pot da în dreptul intern 
al unui stat. 

Art. 3. Acorduri internaţionale care nu intră în cadrul prezentei Convenții 

Faptul că prezenta Convenţie nu se aplică nici acordurilor internaţionale încheiate 
între state sau alte subiecte de drept internaţional ori între aceste alte subiecte de 
drept internaţional şi nici acordurilor internaţionale care nu au fost încheiate în formă 
scrisă, nu aduce vreo atingere: 

a) valorii juridice a unor asemenea acorduri; 

b) aplicării la aceste acorduri a tuturor regulilor enunțate în prezenta Convenţie, 
cărora ar fi supuse în temeiul dreptului internaţional independent de Convenţie; 

c) aplicării Convenţiei la relaţiile dintre state, reglementate prin acorduri interna- 
tionale, la care sunt părţi şi alte subiecte de drept internaţional. 

(...) 

Art. 5. Tratate constitutive de organizaţii internaţionale şi tratate adoptate în 
cadrul unei organizaţii internaţionale 

Prezenta Convenţie se aplică oricărui tratat care este actul constitutiv al unei orga- 
nizaţii internaţionale, precum şi oricărui tratat adoptat în cadrul unei organizaţii inter- 
naţionale, sub rezerva oricărei reguli pertinente a organizaţiei. 


Partea a II-a. Încheierea şi intrarea în vigoare a tratatelor 
Secţiunea I. Încheierea tratatelor 


Art. 6. Capacitatea statelor de a încheia tratate 

Orice stat are capacitatea de a încheia tratate. 

Art. 7. Depline puteri 

1. O persoană este considerată ca reprezentând un stat pentru adoptarea sau auten- 
tificarea textului unui tratat sau pentru a exprima consimţământul unui stat de a fi 
legat printr-un tratat dacă: 

a) prezintă depline puteri cuvenite; sau 

b) rezultă din practica statelor interesate sau din alte împrejurări că aveau intenţia 
de a considera această persoană ca reprezentând statul în acest scop şi a nu pretinde 
prezentarea de depline puteri. 

2. În virtutea funcţiilor lor şi fără a fi obligaţi să prezinte depline puteri, sunt con- 
sideraţi ca reprezentând statul lor: 

a) Şefii de stat, şefii guvernelor şi miniştrii afacerilor externe, pentru toate actele 
referitoare la încheierea unui tratat; 

b) Şefii de misiune diplomatică, pentru adoptarea textului unui tratat ce se încheie 
între statul acreditant şi statul acreditar; 

c) reprezentanţii acreditaţi ai statelor la o conferinţă internaţională sau pe lângă o 
organizaţie internaţională, ori pe lângă un organ al acesteia, pentru adoptarea textului 
unui tratat în această conferinţă, organizaţie sau organ. 

Art. 8. Confirmarea ulterioară a unui act îndeplinit fără autorizare 

Un act referitor la încheierea unui tratat, îndeplinit de o persoană care, în temeiul 
art. 7, nu poate fi considerată ca autorizată a reprezenta un stat pentru acest scop, este 
fără efect juridic, afară numai dacă nu a fost confirmat ulterior de către acel stat. 

Art. 9. Adoptarea textului 

1. Adoptarea textului unui tratat se face prin consimţământul tuturor statelor par- 
ticipante la elaborarea sa, cu excepţia cazurilor prevăzute la parag. 2. 

2. Adoptarea textului unui tratat la o conferinţă internaţională se face cu majo- 
ritatea de două treimi a statelor prezente şi votante, afară numai dacă aceste state nu 
decid, cu aceeaşi majoritate, să aplice o altă regulă. 

Art. 10. Autentificarea textului 

Textul unui tratat este stabilit ca fiind autentic şi definitiv: 

a) respectându-se procedura prevăzută în acest text sau convenită de statele parti- 
cipante la elaborarea tratatului sau, 

b) în lipsa unei atare proceduri, prin semnarea ad referendum sau parafarea, de 
către reprezentanţii acestor state, a textului tratatului sau a actului final al unei con- 
ferinţe în care textul a fost încorporat. 

Art. 11. Măsuri de exprimare a consimţământului de a fi legat printr-un 
tratat 

Consimţământul unui stat de a fi legat printr-un tratat poate fi exprimat prin sem- 
nătură prin schimbul instrumentelor care constituie un tratat, prin ratificare, accep- 
tare, aderare sau aprobare, ori prin oricare alt mijloc convenit. 

Art. 12. Exprimarea prin semnătură a consimţământului de a fi legat printr- 
un tratat 

1. Consimţământul unui stat de a fi legat printr-un tratat se exprimă prin semnă- 
tura reprezentantului acestui stat: 

a) când tratatul prevede că semnătura va avea acest efect; 

b) când este stabilit pe o altă cale că statele care au participat la negociere con- 
veniseră că semnătura va avea acest efect sau 

c) când intenţia statului de a conferi semnăturii acest efect rezultă din deplinele 
puteri ale reprezentantului său sau a fost exprimată în cursul negocierii. 

2. În aplicarea parag. 1: 

a) parafarea unui text are valoarea semnăturii tratatului dacă este stabilit că statele 
care au participat la negociere conveniseră în acest fel; 

b) semnătura ad referendum pusă pe un tratat de către reprezentantul unui stat, 
dacă acesta o confirmă, are valoarea semnăturii definitive a tratatului. 

Art. 13. Exprimarea consimţământului de a fi legat printr-un tratat prin 
schimbul instrumentelor constituind tratatul 

Consimţământul statelor de a se lega printr-un tratat, constituit de instrumentele 
ce se schimbă între ele se exprimă prin acest schimb: 

a) când instrumentele prevăd că schimbul lor va avea acest efect, sau 

b) când este stabilit pe altă cale că aceste state conveniseră ca schimbul instru- 
mentelor să aibă acest efect. 

Art. 14. Exprimarea prin ratificare, acceptare sau aprobare a consimţămân- 
tului de a fi legat printr-un tratat 

1. Consimţământul unui stat de a fi legat printr-un tratat se exprimă prin ratificare: 

a) când tratatul prevede că acest consimţământ se exprimă prin ratificare; 

b) când este stabilit pe altă cale, că statele participante la negociere conveniseră 
asupra cerinţei ratificării; 

c) când reprezentantul acestui stat a semnat tratatul sub rezerva ratificării, sau 

d) când intenţia statului de a semna tratatul sub rezerva ratificării rezultă din 
deplinele puteri ale reprezentantului său ori a fost exprimată în cursul negocierii. 

2. Consimţământul unui stat de a fi legat printr-un tratat se exprimă prin acceptare 
sau aprobare în condiţii asemănătoare acelora care se aplică ratificării. 

Art. 15. Exprimarea prin aderare a consimţământului de a fi legat printr-un 
tratat 

Consimţământul unui stat de a fi legat printr-un tratat se exprimă prin aderare: 

a) când tratatul prevede că acest consimţământ poate fi exprimat de acest stat pe 
calea aderării; 

b) când este stabilit pe altă cale că statele participante la negociere conveniseră că 
acest consimţământ va putea fi exprimat de către acest stat pe calea aderării, sau 

c) când toate părţile au convenit ulterior că acest consimţământ va putea fi expri- 
mat de către acest stat pe calea aderării. 

Art. 16. Schimbul sau depunerea instrumentelor de ratificare, de acceptare, 
de aprobare sau de aderare 

Dacă tratatul nu dispune altfel, instrumentele de ratificare, acceptare, aprobare sau 
aderare stabilesc consimţământul unui stat de a fi legat printr-un tratat din momentul: 

a) schimbului lor între statele contractante; 

b) depunerii lor pe lângă depozitar, sau 

c) notificării lor către statele contractante sau către depozitar. 

Art. 17. Consimţământul de a fi legat printr-o parte a unui tratat şi alegerea 
între diferitele dispoziţii 

1. Fără prejudiciul aplicării art. 19 şi 23, consimţământul unui stat de a fi legat 
printr-o parte a unui tratat nu produce efecte decât dacă tratatul permite sau dacă 
statele contractate consimt aceasta. 

2. Consimţământul unui stat de a fi legat printr-un tratat care permite alegerea 
între diferitele sale dispoziţii nu produce efecte decât dacă dispoziţiile la care se 
referă sunt indicate în mod clar. 

Art. 18. Obligaţia de a nu lipsi un tratat de obiectul şi scopul său înainte de 
intrarea sa în vigoare 

Un stat trebuie să se abţină de la săvârşirea unor acte care ar lipsi un tratat de 
obiectul şi de scopul său: 

a) când a semnat tratatul sau a schimbat instrumentele care constituie tratatul sub 
rezerva ratificării, acceptării sau aprobării, atâta timp cât nu şi-a manifestat intenţia 
de a nu deveni parte la tratat, sau 

b) când şi-a exprimat consimţământul de a fi legat prin tratat, în perioada care 
precede intrarea în vigoare a tratatului şi cu condiţia ca aceasta să nu fie întârziată 
fără motiv valabil. 

CI 

Art. 80. Inregistrarea şi publicarea textelor 

1. După intrarea lor în vigoare, tratatele sunt trimise Secretariatului Organizaţiei 
Naţiunilor Unite spre înregistrare sau clasare, sau înscrierea în repertoriu, după caz, 
precum şi spre publicare. 

2. Desemnarea unui depozitar constituie pentru acesta autorizarea de a îndeplini 
actele menţionate în paragraful precedent. 


(ca) 

Dreptul tratatelor. Prevederile legislaţiei române privind 
încheierea tratatelor. Rezerve. Aplicare. Interpretare 


17.1. Prevederile legislaţiei române privind încheierea tratatelor 


17.1.1. Constituţia României, revizuită: art. 11; art. 20; art. 91 alin. (1); 
art. 146-149. 


17.1.2. Legea nr. 590/2003 privind tratatele 

- A intrat în vigoare la 11 februarie 2004 (M. Of. nr. 23 din 12 ianuarie 2004) şi 
înlocuieşte reglementarea anterioară (Legea nr. 4/1991 privind încheierea şi ratifi- 
carea tratatelor, completată prin O.U.G. nr. 198/2002). 

- Conţine 45 de articole — o reglementare detaliată a procedurilor încheierii tra- 
tatelor, a aplicării, modificării şi încetării valabilităţii acestora, atribuţiile MAE în 
domeniu etc. 

- art. 1 cuprinde un număr de 15 definiţii ale celor mai importante noţiuni 
utilizate în actul normativ („tratat”, „încheierea tratatelor”, „parafare”, „semnare ad 
referendum”, „depline puteri”, „ratificare”, „aprobare”, „aderare”, „acceptare”, „rezervă”, 
„instrument de ratificare, aderare, acceptare sau aprobare”, „elemente de identificare 
ale tratatului”, „denunţare, renunțare, retragere”, „contract de stat”). 

- art. 3-7 reglementează procedurile interne necesare pentru aprobarea 
iniţierii negocierilor tratatelor la nivel de stat, guvernamental şi departamental. 

- art. 8-12 reglementează desfăşurarea negocierilor (direct sau prin cores- 
pondenţă, cu respectarea strictă a elementelor de mandat şi a variantelor de acţiune 
aprobate), ulterior finalizării negocierilor prin convenire sau adoptare se prevede 
posibilitatea parafării sau semnării ad referendum, existând posibilitatea reluării 
negocierilor dacă este necesar. 

- art. 13-16 reglementează procedura aprobării semnării. 

- Conform art. 17, deplinele puteri pentru negociere şi, respectiv, pentru semnare 
se eliberează de către MAE, după aprobarea negocierii, respectiv a semnării tratatelor 
la nivel de stat sau de guvern (pentru cele la nivel guvernamental eliberându-se doar 
dacă se solicită de către partenerul de negociere). 

e preşedintele României, primul-ministru şi ministrul afacerilor externe nu au 
nevoie de depline puteri pentru negocierea şi semnarea tratatelor. 

e se prevede şi posibilitatea eliberării deplinelor puteri pentru participarea dele- 
gaţiilor guvernamentale la reuniuni internaţionale, dacă este necesar potrivit regulilor 
de procedură ale reuniunii. 

- art. 18-24 reglementează exprimarea consimţământului de a deveni parte la 
tratat prin ratificare, aprobare, aderare sau acceptare şi, în mod excepţional, prin 
semnare. 

e art. 19 alin. (1) prevede categoriile de tratate care se ratifică de către Parlament: 

a) tratatele la nivel de stat; 

b) tratatele la nivel guvernamental care se referă la: cooperarea politică sau 
care implică angajamente cu caracter politic, cooperarea militară, teritoriul de stat, 
inclusiv regimul juridic al frontierei de stat, precum şi în zonele asupra cărora 
România exercită drepturi suverane şi jurisdicție, statutul persoanelor, drep- 
turile și libertăţile fundamentale ale omului, participarea ca membru la orga- 
nizaţii internaţionale interguvernamentale, asumarea unui angajament finan- 
ciar care impune sarcini suplimentare la bugetul de stat, tratate ce implică, pentru 
aplicare, adoptarea unor noi dispoziţii normative cu forţă juridică de lege ori a 
unor legi noi sau amendarea legilor în vigoare, tratatele ce prevăd expres cerința 
ratificării lor. 

e art. 19 alin. (2) şi (3) prevăd că tratatele nu pot fi ratificate prin ordonanţe 
simple ale Guvernului, ci — cu excepţia tratatelor la nivel de stat — prin ordonanţe de 
urgenţă, dacă sunt îndeplinite condiţiile restrictive prevăzute de Constituţie. 

e art. 20 prevede că celelalte tratate la nivel guvernamental, care nu intră sub 
incidenţa art. 19, şi cele departamentale se aprobă prin hotărâre a Guvernului. 

e art. 22 alin. (6)-(11) reglementează necesitatea includerii în actul normativ de 
exprimare a consimţământului a unor prevederi de modificare sau completare a 
legislaţiei interne, dacă ea este afectată de tratat, respectiv norme de aplicare a trata- 
tului; se prevede, totodată, obligativitatea adoptării, dacă este necesar, de acte nor- 
mative cu forţă juridică inferioară actului normativ de exprimare a consimţământului 
pentru aplicarea tratatului, dacă este necesar, „imediat” după adoptarea actului nor- 
mativ de exprimare a consimţământului. Aceste prevederi intră în vigoare la data 
intrării în vigoare a tratatului sau după această dată, în termenul prevăzut de acestea. 

- art. 25-28 prevăd procedura intrării în vigoare a tratatelor, inclusiv modul de 
eliberare a instrumentelor de ratificare, aprobare, aderare sau acceptare (se redactează 
de MAE, se semnează de Preşedinte sau primul-ministru, după caz, şi se contrasem- 
nează de către ministrul afacerilor externe, după care se învestesc cu sigiliul de stat). 

e art. 26 prevede categoriile de tratate ce pot intra în vigoare la data semnării 

e art. 27 prevede condiţiile în care unele tratate se pot aplica cu titlu provizoriu 
de la data semnării. 

- art. 29 reglementează tratatele în formă simplificată: 

e cele prin schimb de note verbale se încheie doar de către MAE şi intră în 
vigoare la data efectuării schimbului sau la un moment ulterior, fără a mai fi supuse 
ratificării sau aprobării ulterioare; 

e cele prin schimb de scrisori, în condiţii similare. Astfel de tratate pot intra în 
vigoare, conform celor de mai sus, dacă nu intră în categoria celor ce necesită rati- 
ficarea conform art. 19. În caz contrar, ele trebuie ratificate de către Parlament şi 
intră în vigoare ulterior. 

- art. 30 prevede obligativitatea înregistrării tratatelor la nivel de stat şi de 
guvern, care prevăd cerința înregistrării şi a celor care, dată fiind importanţa 
lor, fac necesară înregistrarea. 

17.1.3. Legea nr. 276/2011 privind procedura prin care România devine 
parte la tratatele încheiate între Uniunea Europeană şi statele membre, pe de o 

parte, şi state terţe sau organizaţii internaţionale, pe de altă parte stabileşte o 
procedură care derogă parţial de la cea prevăzută de Legea nr. 590/2003 privind 
tratatele, pentru a uşura procesul prin care România îşi exprimă consimţământul de a 
deveni parte la acordurile mixte (tratatele încheiate de UE şi statele sale membre, 
inclusiv România, pe de o parte, şi state terţe şi organizaţii internaţionale, pe de altă 
parte. Se realizează astfel o armonizare a cadrului normativ general, aplicabil în 
România (Legea nr. 590/2003), şi cadrul juridic de luare a deciziilor privind materia 
acordurilor mixte din UE. Legea 590/2003 rămâne însă cadrul normativ aplicabil 
atunci când Legea nr. 276/2011 nu conţine prevederi diferite. 


17.1.4. Legea nr. 24/2000 privind normele de tehnică legislativă pentru 
elaborarea actelor normative, republicată în 2010, modificată şi completată prin 
Legea nr. 29/2011 (Capitolul VID, şi H.G. nr. 561/2009 pentru aprobarea Regula- 
mentului din 10 mai 2009 privind procedurile, la nivelul Guvernului, pentru 
elaborarea, avizarea şi prezentarea proiectelor de documente de politici publice, 
a proiectelor de acte normative, precum şi a altor documente, în vederea adop- 
tării/aprobării mai conţin unele dispoziţii tehnice şi de procedură în materia 
încheierii tratatelor. 


17.2. Rezervele la tratate 


17.2.1. Definiţie: „O declaraţie unilaterală, indiferent cum este redactată sau 
denumită, făcută de un stat atunci când semnează, ratifică, acceptă, aprobă sau aderă 
la un tratat, prin care urmăreşte să excludă sau să modifice efectele juridice ale 
anumitor prevederi ale tratatului în aplicarea lor faţă de statul respectiv” [art. 2 lit. d) 
din Convenţia de la Viena]. 

- Rezervele sunt folosite atunci când un stat, care este de acord cu marea 
majoritate a prevederilor tratatului, nu este satisfăcut de una sau mai multe clauze 
şi refuză, pe această cale, să fie legat de acele clauze. Rezervele se pot formula 
numai în cazul tratatelor multilaterale (cele care permit acest lucru). 

- Comisia de Drept Internaţional a inclus pe agenda sa, din 1993, subiectul 
„Dreptul şi practica privind rezervele la tratate”. 


17.2.2. Condiţiile în care se pot face rezerve au variat în timp: 

1. În dreptul internaţional clasic rezervele nu erau admise: 

e dacă afectau integritatea regulilor de fond ale tratatului 

e dacă nu erau acceptate de toate celelalte părţi ale tratatului. 

- Conform Convenţiei de la Viena, ultima regulă se aplică numai pentru tratatele 
cu un număr redus de state [art. 20 alin. (2)]. În cazul tratatelor multilaterale gene- 
rale, statul rezervatar devine parte la tratat faţă de toate statele părţi care nu au 
respins rezervele acestuia. 


2. Condiţiile stabilite conform Convenţiei de la Viena: 

a) Condiţia de formă: 

e să fie exprimate în scris şi comunicate statelor contractante şi altor state care au 
dreptul să devină părţi la tratat 

e pot fi formulate la momentul semnării, ratificării, aprobării, acceptării, ade- 
rării. Rezervele formulate la semnare trebuie reconfirmate la exprimarea consim- 
ţământului de a fi legat prin tratat 

e problema acceptării sau respingerii rezervelor. 

- Dacă un tratat multilateral general permite în mod expres formularea de rezerve, 
nu este nevoie de acceptarea ei de către celelalte state, dacă tratatul nu prevede 
necesitatea acceptării. 

- Neformularea de obiecţiuni timp de 12 luni de la comunicarea rezervei echi- 
valează cu o acceptare. 

- Acceptarea şi respingerea nu necesită reconfirmare, dar retragerea obiecţiei tre- 
buie făcută în scris. 

b) Condiţii de fond: 

e să nu fie interzisă expres de tratat 

e să nu se refere la anumite dispoziţii de la care tratatul interzice expres 
efectuarea de rezerve 

e să nu fie incompatibile cu obiectul şi scopul tratatului. 

17.2.3. Efectele rezervelor 

- În urma formulării de rezerve, între statul rezervatar și celelalte state părţi se pot 
stabili mai multe raporturi juridice, în funcţie de atitudinea acestora din urmă: 

a) Cele între statul rezervatar şi statele părţi care au acceptat rezervele. Aceste 
raporturi sunt guvernate de tratat, dispoziţiile articolelor asupra cărora s-au făcut 
rezerve fiind aplicabile aşa cum acestea au fost modificate de sensul rezervelor. 

b) Cele între statul rezervatar şi statele părţi care au formulat obiecţiuni. Acestea 
din urmă pot: 

e să accepte ca restul dispoziţiilor tratatului, neafectate de rezerve, să se aplice 
între acestea şi statul rezervatar 

e să refuze aplicarea, în totalitate, a tratatului, între ele şi statul rezervatar. 

- Se poate astfel ajunge la o «multiplicare» a regimurilor juridice pe care le 
produce tratatul multilateral. 

- Statele pot face, la semnare sau la exprimarea consimţământului, şi declaraţii 
care fac o anumită notificare cerută de prevederile tratatului (de exemplu, privind 
autoritatea naţională competentă pentru aplicarea tratatului), exprimă o poziţie de 
ordin politico-juridic faţă de unele prevederi ale tratatului sau dau o anumită inter- 
pretare. Mai frecvente în cazul tratatelor multilaterale, se pot face declaraţii şi în 
cazul celor bilaterale, cu condiţia să nu fie rezerve mascate. 


17.3. Aplicarea tratatelor 


17.3.1. Aplicarea tratatelor în dreptul intern 

- Executarea obligaţiilor prevăzute de tratate presupune luarea măsurilor necesare 
în sensul aplicării lor de către autorităţile administrative sau judecătoreşti. Problema 
care se pune este dacă tratatele, odată intrate în vigoare, produc direct efecte în drep- 
tul intern sau sunt necesare anumite acte pentru introducerea lor în dreptul intern. 

- Există, în acest sens, diverse soluţii care depind de prevederile constituţionale 
ale fiecărei ţări: promulgarea, urmată de publicare sau emiterea de legi speciale 
pentru declararea tratatului ca lege internă etc. 

- Conform art. 11 din Constituţia României, statul român se obligă să 
îndeplinească întocmai şi cu bună-credinţă obligaţiile ce-i revin din tratatele la care 
este parte. Textul mai prevede şi că tratatele ratificate de Parlament, potrivit legii, fac 
parte din dreptul intern. 

- Este important de reţinut că, în ce priveşte situaţia României, ceea ce se aplică 
în dreptul intern sunt prevederile tratatului, şi nu ale legii de ratificare sau ale 
hotărârii de guvern de aprobare care reprezintă doar instrumentul procedural de 
introducere în dreptul intern a tratatului în cauză. În practică (de facto), lăsând deo- 
parte situaţia tratatelor în domeniul drepturilor omului pentru care Constituţia 
prevede expres la art. 20 primatul acestora asupra normelor interne, dispoziţiile trata- 
telor se aplică prioritar faţă de legislaţia internă datorită caracterului lor de normă 
specială faţă de legislaţia internă. 

- Statele nu pot invoca legislaţia internă pentru a justifica neexecutarea unui tratat 
(art. 27 din Convenţia de la Viena), indiferent de modalităţile de introducere în 
ordinea juridică internă. 

- art. 31 din Legea nr. 590/2003 privind tratatele conţine reglementări clare pri- 
vind obligaţia executării întocmai şi cu bună-credinţă a prevederilor tratatelor, 
de către toate autorităţile statului român, inclusiv autoritatea judecătorească, per- 
soanele fizice şi juridice române sau aflate pe teritoriul României. Se prevede, 
totodată, că dispoziţiile tratatelor în vigoare nu pot fi modificate, completate sau 
scoase din vigoare prin acte normative interne ulterioare, iar prevederile interne nu 
pot fi invocate pentru a justifica neexecutarea dispoziţiilor unui tratat în vigoare. 


17.3.2. Aplicarea în spaţiu a tratatelor 

- Regula generală de aplicare a tratatului — pe tot teritoriul statelor-părţi (con- 
form art. 29 din Convenţia de la Viena) 

- Sunt situaţii în care statele pot decide că un tratat nu se aplică unei părţi din teri- 
toriu: 

e clauza federală 

e clauza colonială. 

- Unele tratate stabilesc regimuri juridice (obiective) pentru fluvii, canale, 
strâmtori internaţionale sau alte spaţii sau zone geografice aflate dincolo de limitele 
suveranităţii teritoriale a statelor-părţi.. , 


17.3.3. Aplicarea în timp a tratatelor 

- O regulă generală este neretroactivitatea tratatelor, dacă din cuprinsul lor nu 
reiese o intenţie diferită — art. 28 al Convenţiei de la Viena (de exemplu, în con- 
venţiile bilaterale de evitare a dublei impuneri). 

- O altă discuţie se impune în cazul tratatelor succesive: 

a) Regula prevăzută de art. 59 al Convenţiei arată că dacă se încheie un nou tratat 
asupra aceleiaşi materii între aceleaşi părţi, noul tratat se va aplica dacă: 

e din dispoziţiile sale rezultă intenţia părţilor de a înlocui vechiul tratat 

e dispoziţiile noului tratat sunt incompatibile (cele două texte nu se pot aplica în 
acelaşi timp). 

b) Tratatele mai importante prevăd că în caz de conflict vor prevala dispoziţiile lor. 

c) art. 30 din Convenţie stabileşte alte două reguli: 

e când un tratat precizează că este subordonat unui tratat anterior sau posterior sau 
că nu trebuie considerat ca fiind incompatibil cu celălalt, dispoziţiile acestuia din 
urmă (ale tratatului anterior sau posterior indicat) se vor aplica cu precădere 

e când toate părţile la tratatul anterior sunt părţi şi la tratatul posterior, tratatul 
anterior nu se aplică decât în măsura în care dispoziţiile sale sunt compatibile cu cele 
ale tratatului posterior. 

d) Când părţile la tratatul posterior nu includ toate părţile la tratatul anterior, se 
aplică regula după care, când toate părţile la tratatul anterior sunt părţi la tratatul 
posterior, tratatul anterior se aplică numai în măsura în care prevederile sale sunt 
compatibile cu cele ale tratatului posterior. Între un stat parte la ambele tratate şi un 
stat parte numai la unul dintre acestea se aplică tratatul la care ambele sunt părţi. 

e) Dispoziţiile particulare ale tratatelor bilaterale se aplică cu precădere faţă de 
dispoziţiile tratatelor generale, indiferent dacă primele sunt anterioare sau posterioare 
celorlalte. 


17.4. Interpretarea tratatelor 


17.4.1. Definiţie: Operaţiunea prin care se determină sensul exact al unui cuvânt 
sau expresii, se lămuresc exprimările ambigue sau obscure ale unei dispoziţii. 

- Regulile privind interpretarea tratatelor sunt prevăzute în art. 31-33 ale Con- 
venţiei de la Viena. 


17.4.2. Tipuri de interpretare: 

a) pe plan internaţional (de către statele-părţi, instanţe arbitrare, judiciare, orga- 
nizaţii internaţionale); 

b) pe plan intern (de către autorităţile guvernamentale competente, de regulă 
ministerele de externe); 

c) interpretarea prin acordul părţilor (autentică) se face prin clauze inter- 
pretative (definiţii cuprinse în text) sau acorduri interpretative ulterioare; 

d) interpretarea jurisdicţională are forţă obligatorie numai pentru părţile în 
litigiu şi speța în cauză; 

e) interpretarea de către organizaţiile internaţionale are ca obiect tratatele lor 
constitutive, alte tratate (la care sunt parte sau asupra cărora au atribuţii în a se pro- 
nunţa — de regulă tratate încheiate sub egida lor şi care prevăd această competenţă). 


17.4.3. Reguli şi metode de interpretare 

Tratatele trebuie interpretate: 

a) cu bună-credinţă; 

b) potrivit sensului obișnuit (clar) al termenilor, în contextul lor; 


Notă: Contextul include textul tratatului, preambulul, anexele, orice acord în 
legătură cu tratatul care a intervenit între părți odată cu încheierea sa, 
orice instrument stabilit de una sau mai multe părți cu prilejul încheierii 
tratatului şi acceptat de celelalte părți ca având legătură cu el. De 

asemenea, se va [ine seama și de acordurile de interpretare ulterioare, dacă 
există, de orice practică urmată în aplicarea tratatului dacă este relevantă 
pentru interpretare, orice regulă de drept internaţional aplicabilă relaţiilor 
între părți. 


c) în lumina scopului şi obiectului tratatelor; 

d) în lumina lucrărilor pregătitoare şi împrejurărilor în care au fost încheiate; 

e) regula valorii egale a textelor în diferite limbi în care a fost autentificat un 
tratat (dacă părţile nu convin ca, în caz de divergențe, unul din texte să aibă pre- 
cădere); 

f) folosind şi alte reguli necodificate de Convenţia de la Viena: 

e regula efectului util 

e regula interpretării mai favorabile pentru partea care trebuie să execute prestaţia 

* regula contra proferentem (în caz de dubiu, o clauză trebuie interpretată împo- 
triva celui care a redactat-o sau a impus-o) 

e regula interpretării restrictive. 

- art. 35 din Legea nr. 590/2003 privind tratatele prevede posibilitatea interpretării 
de către MAE a tratatelor la care România este parte, la solicitarea autorităţilor statului 
sau din oficiu, MAE se poate pronunţa şi asupra caracterului de tratat al unui document 
în înţelesul dreptului internaţional public, respectiv asupra caracterului juridic (sau nu) 
al obligaţiilor conţinute de un document internaţional încheiat de România. 

Convenții internaţionale 


1. Convenţiile din 1969 şi 1986 de la Viena asupra dreptului tratatelor 
2. Tratate şi convenţii încheiate de România cu diferite ţări (în colecţia Monito- 

Anexa 1 
Legea nr. 590/2003 privind tratatele 
C.) 


Capitolul I. Definiţii şi tipuri de tratate 
Secțiunea 1. Definiții 
Art. 1. Pentru scopurile prezentei legi, prin: 


a) tratat se înțelege actul juridic, indiferent de denumire sau de formă, care con- 
semnează în scris un acord la nivel de stat, la nivel guvernamental sau la nivel 

departamental, având scopul de a crea, de a modifica ori de a stinge drepturi şi obli- 
gaţii juridice sau de altă natură, guvernat de dreptul internaţional public şi consemnat 
într-un instrument unic ori în două sau în mai multe instrumente conexe; 

b) încheierea tratatelor se înţelege succesiunea de etape care trebuie urmate, 
ansamblul de activităţi care trebuie desfăşurate, precum şi ansamblul de proceduri şi 
reguli care trebuie respectate astfel încât tratatul să intre în vigoare pentru România; 

c) parafare se înţelege aplicarea iniţialelor numelor reprezentanţilor părţilor la 
negociere, în vederea autentificării, cu caracter provizoriu, a textului convenit sau 
adoptat în urma negocierilor; 

d) semnare ad referendum se înţelege etapa facultativă a încheierii tratatelor, care 
constă în semnarea cu menţiunea ad referendum a unui tratat de către reprezentanţii 
părţilor prezente la negociere, în vederea fixării cu caracter provizoriu a textului 
convenit sau adoptat în urma negocierii; 

e) depline puteri se înţelege documentul eliberat de Ministerul Afacerilor Externe, 
semnat de ministrul afacerilor externe şi învestit cu sigiliul de stat, potrivit regle- 
mentărilor şi practicii internaţionale, care consemnează aprobarea pentru participarea 
la negocieri, pentru semnarea tratatelor la nivel de stat sau de Guvern ori pentru 
participarea delegaţiilor române la reuniuni internaţionale; 

f) ratificare se înţelege modalitatea de exprimare a consimţământului de a deveni 
parte la un tratat care a fost semnat de partea română, prin adoptarea unei legi de 
ratificare de către Parlament sau, în condiţiile legii, prin ordonanţă de urgenţă a 
Guvernului; 

g) aprobare se înţelege modalitatea de exprimare a consimţământului de a deveni 
parte la un tratat care a fost semnat de partea română, prin adoptarea unei hotărâri de 
aprobare de către Guvern; 

h) aderare se înţelege modalitatea prin care se exprimă consimțământul de a 
deveni parte la un tratat multilateral care nu a fost semnat de partea română; 

i) acceptare se înţelege modalitatea prin care se exprimă consimţământul de a 
deveni parte la un tratat multilateral care nu a fost semnat de partea română şi care 
prevede expres această modalitate; 

j) rezervă se înţelege declaraţia unilaterală, oricare ar fi conţinutul sau denumirea 
sa, formulată cu ocazia semnării, ratificării, aprobării, aderării sau acceptării unui tra- 
tat multilateral, prin care se urmăreşte modificarea sau excluderea efectelor juridice 
ale anumitor prevederi ale acestuia pentru partea română, dacă tratatul nu interzice 
asemenea rezerve şi ele sunt conforme dreptului internaţional; pentru a produce 
efecte, rezervele formulate la semnare trebuie confirmate la ratificare sau la aprobare; 

k) declaraţie se înţelege menţiunea formulată cu ocazia semnării, ratificării, apro- 
bării, aderării sau acceptării unui tratat multilateral, prin care se interpretează unele 
prevederi ale tratatului de către partea română sau prin care partea română efectuează 
notificările cerute de tratat, declaraţiile formulate la semnare trebuie confirmate la 
ratificare sau la aprobare; 

l) instrument de ratificare, aderare, acceptare sau aprobare se înţelege documentul 
prin care se consemnează ratificarea, aderarea, acceptarea sau aprobarea tratatelor, 

m) elemente de identificare a tratatului se înțelege, în cazul tratatelor bilaterale, 
titlul acestora, data şi locul semnării, iar în cazul tratatelor multilaterale, titlul aces- 
tora, data şi locul adoptării şi/sau deschiderii spre semnare; 

n) denunţare, renunțare, retragere se înţelege actul unilateral prin care partea 
română îşi manifestă voinţa de a nu mai fi legată prin tratat, conform dreptului inter- 
naţional; 

o) contract de stat se înţelege o înţelegere încheiată de către statul sau Guvernul 
român, precum şi de ministere sau alte autorităţi ale administraţiei publice centrale cu 
alt stat, guvern, organizaţie internaţională, respectiv cu instituţii financiare sau alte 
entităţi ce nu au calitatea de subiect de drept internaţional în domeniul economic, 
comercial, financiar şi în alte domenii şi care nu este guvernată de dreptul inter- 
naţional public. 


Secţiunea a 2-a. Categorii de tratate 


Art. 2. (1) România, Guvernul României, precum şi ministerele şi alte autorităţi 
ale administraţiei publice centrale, pentru care această atribuţie este expres prevăzută 
de legislaţia în vigoare, pot încheia tratate la nivel de stat, tratate la nivel guverna- 
mental, respectiv tratate la nivel departamental. 

(2) Tratatele prevăzute la alin. (1) se încheie cu respectarea principiilor funda- 
mentale şi a celorlalte norme imperative ale dreptului internaţional, a dreptului comu- 
nitar, a normelor cutumiare internaţionale, a Constituţiei României, în conformitate 
cu prevederile prezentei legi. 


Capitolul II. Procedura încheierii tratatelor 
Secţiunea l. Aprobarea inițierii negocierilor 


Art. 3. (1) Pentru aprobarea iniţierii negocierilor unui tratat la nivel de stat, 
Ministerul Afacerilor Externe, singur sau, după caz, împreună cu ministerul sau 
autoritatea administraţiei publice centrale care îndeplineşte condiţiile prevăzute la 
art. 2 alin. (1), în competențele căruia sau căreia se află domeniul principal regle- 
mentat prin tratat, elaborează un memorandum, care va fi avizat de către toate minis- 
terele în competențele cărora se află din punct de vedere substanţial celelalte domenii 
reglementate prin tratat şi însuşit de către Guvernul României prin semnătura pri- 
mului-ministru, după care va fi înaintat spre aprobare Preşedintelui României. 

(2) În cazul tratatelor la nivel de stat pentru care este necesară aprobarea Con- 
siliului Suprem de Apărare a Țării, aprobarea Preşedintelui României se va acorda 
după îndeplinirea procedurilor specifice prevăzute de legea pentru organizarea şi 
funcţionarea Consiliului Suprem de Apărare a Țării şi de reglementările acestuia. 

(3) În cazul tratatelor multilaterale şi bilaterale la nivel de stat, inclusiv cu insti- 
tuţii financiare internaţionale, cu caracter predominant tehnic, Ministerul Afacerilor 
Externe va fi doar avizator. 

Art. 4. (1) Pentru aprobarea iniţierii negocierilor unui tratat la nivel guverna- 
mental, respectiv la nivel departamental, ministerul sau autoritatea administraţiei 

publice centrale care îndeplineşte condiţiile prevăzute la art. 2 alin. (1), în compe- 
tenţele căruia sau căreia se află domeniul principal reglementat prin tratat, denu- 
mit/denumită în continuare instituţie iniţiatoare, elaborează un memorandum, care va 
fi avizat întotdeauna de către Ministerul Afacerilor Externe, precum şi de către toate 
ministerele în competențele cărora se află, din punct de vedere substanţial, celelalte 
domenii reglementate prin tratat şi care se înaintează spre aprobare Guvernului 
României, acordată prin semnătura primului-ministru. 

(2) În cazul tratatelor la nivel guvernamental, respectiv departamental. pentru care 
este necesară aprobarea Consiliului Suprem de Apărare a Țării, aceasta se solicită 
după îndeplinirea procedurii prevăzute la alin. (1) şi după îndeplinirea procedurii 
specifice prevăzute de legea pentru organizarea şi funcţionarea Consiliului Suprem 
de Apărare a ării şi de reglementările acestuia, prin semnătura Preşedintelui 
României, în calitate de preşedinte al Consiliului Suprem de Apărare a Țării, pe 
memorandumul pentru aprobarea iniţierii negocierilor. 

Art. 5. (1) Memorandumul pentru aprobarea iniţierii negocierilor va conţine refe- 
riri la: 

a) obiectul tratatului; 

b) necesitatea încheierii tratatului; 

c) finalitatea încheierii tratatului şi implicaţiile, în cazul încheierii tratatului res- 
pectiv, asupra obligaţiilor juridice şi altor angajamente internaţionale asumate ante- 
rior de partea română, respectiv asupra legislaţiei interne, inclusiv asupra Constituţiei 
României, dacă este cazul; 

d) elementele concrete de mandat al părţii române, ce urmează a fi promovate în 
cadrul negocierilor, inclusiv variante de acţiune, dacă este cazul. 

(2) Memorandumul pentru aprobarea iniţierii negocierilor va avea întotdeauna 
anexată propunerea de text a părţii române, atât în limba română, cât şi în limba de 
circulaţie internaţională în care se va încheia tratatul, după caz, şi, cu titlu informativ, 
dacă acestea există, propunerea de text a celeilalte părţi - în cazul unui tratat bilateral 
sau proiectul de la care se porneşte negocierea, în limba română şi în limba de 
circulaţie internaţională în care se va încheia tratatul, şi eventualele propuneri de mo- 
dificare ale părţii române - în cazul unui tratat multilateral. 

(3) Propunerea de text a părţii române se redactează în conformitate cu art. 2 
alin. (2). 

(4) Aprobarea iniţierii negocierilor semnifică atât aprobarea conţinutului memo- 
randumului, cât şi aprobarea propunerii de text a părţii române. 

Art. 6. (1) Memorandumul pentru aprobarea iniţierii negocierilor, semnat de 
conducătorul instituţiei iniţiatoare, se transmite concomitent, în copie, instituţiilor 
avizatoare, care au obligaţia ca, în termen de 7 zile lucrătoare de la primire, să comu- 
nice instituţiei iniţiatoare avizele lor în una dintre următoarele forme, după caz: aviz 
favorabil, aviz cu observaţii şi/sau propuneri, aviz negativ. 

(2) În urma primirii eventualelor observaţii sau propuneri, instituţia iniţiatoare 
definitivează conţinutul memorandumului şi, respectiv, al propunerii de text de tratat 
a părţii române, pe care le transmite, în original, spre avizare succesivă, instituţiilor 
avizatoare. 

(3) În cazul în care între instituţiile iniţiatoare şi, respectiv, avizatoare, după con- 
sultări la nivel corespunzător, persistă diferenţe de opinie, instituţiile avizatoare pot 
aviza „cu obiecţii”, care vor fi anexate şi prezentate spre soluţionare în cadrul şedin- 
tei Guvernului. 

Art. 7. (1) Memorandumul pentru aprobarea iniţierii negocierilor unui tratat la 
nivel de stat va conţine propunerea privind persoana având calitatea de şef al dele- 
gaţiei de negociatori a părţii române, cu menţionarea funcţiei şi instituţiei la care este 
încadrat. 

(2) În cazul tratatelor la nivel guvernamental, respectiv departamental, desem- 
narea şefului delegaţiei se face prin decizie a conducătorului instituţiei iniţiatoare. 

(3) În cazul negocierii tratatelor la nivel guvernamental care, prin obiectul lor, au 
implicaţii politice importante asupra relaţiilor externe ale României, şeful delegaţiei 
de negociatori a părţii române se desemnează de către Guvernul României. 

(4) Delegaţia de negociatori a părții române pentru tratatele la nivel de stat şi, 
respectiv, la nivel guvernamental va include reprezentantul sau reprezentanţii Minis- 
terului Afacerilor Externe; în cazul tratatelor la nivel departamental, delegaţia de 
negociatori a părţii române va putea include reprezentantul sau reprezentanţii Minis- 
terului Afacerilor Externe, la solicitarea instituţiei iniţiatoare. 


Secţiunea a 2-a. Desfăşurarea negocierilor 


Art. 8. Negocierile se desfăşoară prin întâlnirea directă a delegaţiilor de nego- 
ciatori sau prin corespondenţă, cu respectarea strictă a elementelor de mandat şi a 
variantelor de acţiune aprobate. 

Art. 9. (1) Pe toată durata negocierilor, după fiecare rundă de negociere a trata- 
telor la nivel de stat, respectiv a tratatelor la nivel guvernamental pentru care este 
necesară ratificarea de către Parlament conform art. 19 alin. (1), se redactează, în 
termen de cel mult 7 zile lucrătoare, un raport care va fi iniţiat, avizat şi aprobat de 
aceleaşi instituţii implicate în procedura aprobării iniţierii negocierilor. 

(2) Raportul va cuprinde sintetic relatarea desfăşurării negocierilor, cu prezen- 
tarea poziţiei partenerului/partenerilor de negociere, a rezultatelor rundei, evaluarea 
posibilelor evoluţii ale procesului de negocieri, precum şi propuneri vizând menţi- 
nerea sau modificarea mandatului de negociere, care vor trebui motivate cores- 
punzător în acest ultim caz, eventuale alte propuneri de acţiuni conexe procesului de 
negociere şi vizând sprijinirea acestuia, precum şi, în anexă, componenţa delegaţiei 
române, respectiv a delegaţiei/delegaţiilor partenerului/partenerilor de negociere. 

(3) Raportul va fi însoţit de forma de text rezultată în urma rundei de negociere, în 
limba de circulaţie internaţională şi în limba română, cu evidenţierea clară a propu- 
nerilor de text ale părţilor, în cazul în care negocierea nu s-a finalizat prin convenirea 
sau adoptarea textului tratatului. 

(4) În situaţia finalizării negocierilor, elementele de raport menţionate mai sus vor 
fi cuprinse sintetic în memorandumul pentru aprobarea semnării tratatului, elaborat 
conform art. 15. 

Art. 10. (1) În cazul celorlalte tratate la nivel guvernamental, respectiv în cazul 
tratatelor la nivel departamental, raportul este supus aprobării conducătorului insti- 
tuţiei iniţiatoare şi este transmis spre informare Ministerului Afacerilor Externe. 

(2) În acest caz raportul va avea caracter informativ, fără a propune modificări ale 
elementelor de manăat şi ale variantelor de acţiune ale părţii române în negociere. 
Ministerul Afacerilor Externe poate formula observaţii şi propuneri în conformitate 
cu competențele sale, obligatorii pentru instituţia iniţiatoare, având în vedere elemen- 
tele de mandat şi variantele de acţiune anterior aprobate, care sunt obligatorii pentru 
instituţia iniţiatoare. 

Art. 11. (1) Pe toată durata negocierilor, ori de câte ori se va considera necesar, 
elementele de mandat şi variantele de acţiune ale părţii române pentru negocierea 
tratatelor la nivel de stat, la nivel guvernamental şi, respectiv, la nivel departamental 
vor putea fi modificate numai prin memorandum iniţiat, avizat şi aprobat de aceleaşi 
instituţii implicate în procedura aprobării iniţierii negocierilor. 

(2) Procedura prevăzută la alin. (1) se aplică şi în ceea ce priveşte schimbarea 
şefului delegaţiei. 

Art. 12. (1) În situaţia în care forma textului tratatului rezultată din negociere 
corespunde cu elementele de mandat aprobate, textul va fi convenit, în cazul tra- 
tatelor bilaterale, sau adoptat, în cazul tratatelor multilaterale. 

(2) După convenire sau adoptare, textul poate fi parafat sau semnat ad refe- 
rendum. 

(3) După convenire sau adoptare, parafare ori semnare ad referendum, procesul 
de negocieri poate fi reluat, dacă este necesar, cu respectarea procedurii prevăzute 
pentru iniţierea negocierilor. 


Secţiunea a 3-a. Aprobarea semnării 


Art. 13. (1) După finalizarea negocierilor prin convenire sau adoptare, pentru 
aprobarea semnării se elaborează un memorandum care este iniţiat, avizat şi aprobat 
în conformitate cu procedura prevăzută la art. 3 sau 4 şi art. 6, care se adaptează 
corespunzător, conform prevederilor următoare. 

(2) Ulterior avizării conform art. 3 sau 4, memorandumul pentru aprobarea 
semnării este supus avizării Ministerului Justiţiei. 

(3) Procedura prevăzută la art. 3 alin. (2) şi la art. 4 alin. (2) cu privire la aprobarea 
Consiliului Suprem de Apărare a Ţării se aplică şi pentru etapa aprobării semnării. 

Art. 14. Dacă instituţiile avizatoare formulează avize cu propuneri, cu observaţii, 
cu observaţii şi propuneri sau cu obiecţii, instituţia iniţiatoare: 

a) va relua procesul de negocieri, dacă apreciază ca pertinente observaţiile, în 
vederea obţinerii unui text care să corespundă acestora; sau 

b) va înainta Secretariatului General al Guvernului o notă justificativă, avizată de 
Ministerul Afacerilor Externe, cuprinzând argumentele neacceptării, totale sau par- 
tiale, a observaţiilor sau a avizului negativ, urmând ca Guvernul să aprobe semnarea 
ori să decidă reluarea negocierilor. 

Art. 15. (1) Memorandumul pentru aprobarea semnării va conţine referiri la: 

a) istoricul negocierilor; 

b) prezentarea prevederilor relevante ale tratatului cu raportare la elementele de 
mandat aprobate la începerea negocierilor, precum şi a implicaţiilor pe care le are 
tratatul asupra obligaţiilor juridice şi altor angajamente internaţionale asumate ante- 
rior de partea română, respectiv asupra legislaţiei interne, inclusiv asupra Constituţiei 
României, dacă este cazul; 

c) propuneri privind numele persoanei care va semna tratatul, cu menţionarea 
funcţiei şi instituţiei la care este încadrată, precum şi propunerea de a i se acorda 
depline puteri în acest sens, după caz. 

(2) Memorandumul va avea anexat: 

a) textul tratatului rezultat în urma negocierilor, atât în limba română, cât şi în 
limba de circulaţie internaţională în care a fost convenit sau adoptat, după caz; 

b) copia memorandumului pentru aprobarea iniţierii negocierilor sau, după caz, 
cele mai recente elemente de mandat aprobate. 

Art. 16. (1) În mod excepţional, datorită urgenţei semnării tratatului şi numai 
dacă există suficiente elemente să se considere că textul convenit sau adoptat al trata- 
tului nu va conţine diferenţe substanţiale de fond faţă de propunerea de text a părţii 
române - în cazul unui tratat bilateral sau faţă de textul de la care se porneşte în 
negocieri - în cazul unui tratat multilateral, respectiv față de elementele de mandat 
ale părţii române, se poate elabora un memorandum comun pentru aprobarea nego- 
cierii şi semnării, care va fi supus procedurii prevăzute de prezenta secţiune. 

(2) Dacă textul convenit sau adoptat diferă faţă de propunerea de text a părţii 
române sau faţă de propunerea de text de la care s-a pornit în negociere, respectiv 
faţă de elementele de mandat ale părţii române, se va elabora un memorandum 
separat pentru semnare, conform procedurii prevăzute de prezenta secţiune. 


Secţiunea a 4-a. Deplinele puteri 


Art. 17. (1) După aprobarea negocierii, respectiv a semnării tratatelor la nivel de 
stat sau de Guvern, Ministerul Afacerilor Externe eliberează deplinele puteri pentru 
negociere, dacă partenerul solicită asemenea depline puteri, şi, respectiv, pentru 
semnare. 

(2) Deplinele puteri pentru participarea la negocieri şi, respectiv, pentru semnarea 
tratatelor la nivel departamental se eliberează conform alin. (1), numai dacă parte- 
nerul/partenerii de negocieri solicită prezentarea deplinelor puteri. 

(3) Preşedintele României, primul-ministru al Guvernului şi ministrul afacerilor 
externe pot negocia şi semna tratate fără a prezenta depline puteri. 

(4) Ministerul Afacerilor Externe eliberează depline puteri pentru participarea 
delegaţiilor guvernamentale la reuniuni internaţionale, dacă este necesar potrivit 
regulilor de procedură ale reuniunii, în baza mandatului aprobat de către Preşedintele 
României sau de către primul-ministru al Guvernului. 

(5) Pentru participarea delegaţiilor guvernamentale la reuniuni internaţionale este 
necesară obţinerea aprobării, acolo unde este cazul, cu cel puţin 3 zile lucrătoare 
înainte de data efectuării deplasării delegaţiilor respective. 

(6) În memorandumul pentru obținerea aprobării participării delegaţiilor guverna- 
mentale la reuniuni internaţionale se vor menţiona numele şi funcţia şefului dele- 
gaţiei şi ale supleantului acestuia, urmând ca instituţia iniţiatoare să transmită Minis- 

terului Afacerilor Externe copia memorandumului aprobat şi lista celorlalţi membri 
ai delegaţiei, cu respectarea termenului prevăzut de lege, în vederea eliberării 
deplinelor puteri. 


Secțiunea a 5-a. Exprimarea consimțământul ui de a deveni parte la tratat 


Art. 18. (1) Exprimarea consimţământului de a deveni parte la tratat se face, după 
caz, prin ratificare, aprobare, aderare sau acceptare. 

(2) În mod excepţional, în cazurile prevăzute la art. 26 alin. (1), exprimarea con- 
simțământului de a deveni parte la tratat se poate face prin semnarea tratatului 
respectiv. 

Art. 19. (1) Se supun Parlamentului spre ratificare prin lege următoarele categorii 
de tratate: 

a) tratatele la nivel de stat, oricare ar fi domeniul de reglementare al acestora; 

b) tratatele la nivel guvernamental care se referă la cooperarea politică sau care 
implică angajamente cu caracter politic; 

c) tratatele la nivel guvernamental care se referă la cooperarea cu caracter militar; 

d) tratatele la nivel guvernamental care se referă la teritoriul de stat, inclusiv 
regimul juridic al frontierei de stat, precum şi la zonele asupra cărora România 
exercită drepturi suverane şi jurisdicție; 

e) tratatele la nivel guvernamental care se referă la statutul persoanelor, drepturile 
şi libertăţile fundamentale ale omului; 

f) tratatele la nivel guvernamental care se referă la participarea în calitate de 
membru la organizaţii internaţionale interguvernamentale; 

g) tratatele la nivel guvernamental care se referă la asumarea unui angajament 
financiar care ar impune sarcini suplimentare la bugetul de stat; 

h) tratatele la nivel guvernamental ale căror dispoziţii fac necesară, pentru apli- 
care, adoptarea unor noi dispoziţii normative având forţă juridică de lege ori a unor 
legi noi sau amendarea legilor în vigoare şi cele care prevăd în mod expres cerința 
ratificării lor. 

(2) Tratatele prevăzute la alin. (1) nu se ratifică prin ordonanţe ale Guvernului. 

(3) În situaţii extraordinare, tratatele prevăzute la alin. (1) lit. b)-h), a căror 
reglementare nu poate fi amânată, vor putea fi ratificate prin ordonanţe de urgenţă ale 
Guvernului, sub condiţia justificării temeinice a urgenţei ratificării. 

Art. 20. Tratatele semnate la nivel guvernamental care nu intră sub incidenţa 
prevederilor art. 19, precum şi tratatele semnate la nivel departamental sunt supuse 
Guvernului spre aprobare prin hotărâre. 

Art. 21. (1) Tratatele multilaterale care nu au fost semnate în numele României 
sau la nivel guvernamental, la care România sau Guvemul României urmează să 
devină parte şi care intră sub incidenţa prevederilor art. 19 alin. (1), sunt supuse 
Parlamentului spre aderare sau acceptare prin lege, dacă prevăd expres această moda- 
litate de exprimare a consimţământului de a deveni parte la ele. 

(2) În situaţii extraordinare, dacă sunt îndeplinite condiţiile prevăzute la art. 19 
alin. (3), tratatele multilaterale prevăzute la alin. (1) pot fi supuse aderării sau accep- 
tării prin ordonanţă de urgenţă a Guvernului. 

(3) Tratatele prevăzute la alin. (1) care nu intră sub incidenţa prevederilor art. 19 
alin. (1) sunt supuse Guvernului, spre aderare sau acceptare, prin hotărâre. 

Art. 22. (1) Tratatele se ratifică, se aprobă, se acceptă sau se aderă la ele prin lege 
ori se aprobă, se acceptă sau se aderă la acestea prin hotărâre a Guvernului, după caz. 

(2) În cazul excepţional prevăzut la art. 19 alin. (3) şi la art. 21 alin. (2) se ela- 
borează o ordonanţă de urgenţă de ratificare, aderare sau acceptare, care va fi supusă 
aprobării Parlamentului prin lege. 

(3) Titlul actului normativ va conţine menţiunea ratificării, aprobării, aderării sau 
acceptării tratatului, titlul complet al tratatului şi celelalte elemente de identificare. 

(4) Actul normativ de ratificare, aprobare, aderare sau acceptare conţine, de 
regulă, un articol unic care prevede menţiunea „se ratifică...”, „se aprobă...”, „se 
aderă la...”, „se acceptă...”, urmată de titlul complet al tratatului, însoţit de celelalte 
elemente de identificare, după cum urmează: 

a) în cazul tratatelor bilaterale — data şi locul semnării; 

b) în cazul tratatelor multilaterale supuse ratificării sau aprobării — data şi locul 
adoptării şi/sau deschiderii spre semnare, aceste elemente de identificare fiind înso- 
tite de menţionarea datei intrării în vigoare a tratatului, dacă este cazul, precum şi a 
datei şi locului semnării de către partea română; 

c) în cazul tratatelor multilaterale supuse aderării sau acceptării - data şi locul 
adoptării şi/sau deschiderii spre semnare, aceste elemente de identificare fiind înso- 
tite de menţionarea datei intrării în vigoare a tratatului, dacă este cazul. 

(5) Actul normativ de ratificare, aprobare, aderare sau acceptare a unui tratat mul- 
tilateral poate cuprinde şi unul sau mai multe articole conţinând rezerve şi/sau 
declaraţii ale părţii române, care se fac cu respectarea strictă a prevederilor tratatului. 

(6) În cazul acelor tratate ale căror dispoziţii implică modificarea sau completarea 
unuia sau mai multor acte normative în vigoare, actul normativ de ratificare, apro- 
bare, aderare sau acceptare va include prevederi exprese, cu trimiteri clare, prin care 
se modifică sau se completează dispoziţiile actelor normative respective, pentru asi- 
gurarea concordanţei cadrului legislativ intern cu prevederile tratatului. 

(7) În cazul tratatelor ale căror prevederi implică adoptarea de dispoziţii nor- 
mative de drept intern pentru aplicarea prevederilor lor, actul normativ de ratificare, 
aprobare, aderare sau acceptare va include norme detaliate de natură să permită apli- 
carea tratatului, fără ca prin aceste norme să se poată aduce atingere regimului juridic 
stabilit prin tratat sau textului tratatului. 

(8) În cazul în care pentru aplicarea prevederilor tratatelor prevăzute la alin. (7) 
este suficientă adoptarea de acte normative cu forță juridică inferioară actului nor- 
mativ de ratificare, aprobare, aderare sau acceptare, actul normativ respectiv va fi 
adoptat imediat după adoptarea actului normativ de ratificare, aprobare, aderare sau 
acceptare. 

(9) Normele de natură să permită aplicarea tratatului la care se referă alin. (6)-(8) 
intră în vigoare la data intrării în vigoare a tratatului sau după această dată, în ter- 
menul prevăzut de acestea. 
normative de drept intern pentru aplicarea prevederilor unui tratat, ulterior intrării în 
vigoare a acestuia, în cazul în care acest lucru se va dovedi necesar. 

(11) Prevederile alin. (6)-(9) nu se aplică în cazul tratatelor ale căror dispoziţii 
implică adoptarea unor legi organice pentru aplicarea lor. 

(12) Proiectul de act. normativ de ratificare, aprobare, aderare sau acceptare se 
iniţiază şi se avizează în conformitate cu procedura prevăzută la art. 3, respectiv art. 4 
şi 6, care se adaptează corespunzător, Ministerul Justiţiei fiind ultimul în ordinea 
avizatorilor, şi se adoptă în conformitate cu normele procedurale în vigoare, în func- 
ţie de tipul actului normativ. 

(13) În cazul în care, datorită conexiunii dintre ele, două sau mai multe tratate se 
ratifică, se aprobă, se aderă la acestea sau se acceptă prin acelaşi act normativ, 
măsura ratificării, aprobării, aderării sau acceptării se va exprima, pentru fiecare tra- 
tat, printr-un articol distinct. 

Art. 23. (1) Expunerea de motive care însoţeşte proiectul de lege de ratificare, 
aderare sau acceptare, respectiv nota de fundamentare care însoţeşte proiectul hotă- 
rârii Guvernului de aprobare, aderare sau acceptare ori proiectul ordonanţei de 
urgenţă a Guvernului de ratificare, aderare sau acceptare va cuprinde următoarele: 

a) necesitatea încheierii tratatului pentru partea română; 

b) finalitatea încheierii tratatului pentru partea română; 

c) istoricul negocierilor; 

d) în cazul tratatelor bilaterale semnate, supuse ratificării sau aprobării - data şi 
locul semnării, menţionarea persoanei semnatarului din partea română; 

e) în cazul tratatelor multilaterale semnate de partea română, supuse ratificării sau 
aprobării - data şi locul adoptării şi/sau deschiderii spre semnare, data şi locul sem- 
nării de către partea română, cu menţionarea persoanei semnatarului, data intrării în 
vigoare, dacă este cazul; 

f) în cazul tratatelor multilaterale supuse spre aderare sau acceptare - data şi locul 
adoptării şi/sau deschiderii spre semnare, data intrării în vigoare, dacă este cazul; 

g) prezentarea prevederilor relevante ale tratatului din perspectiva intereselor păr- 
ţii române, a implicaţiilor pe care le are tratatul asupra obligaţiilor juridice şi altor 
angajamente internaţionale asumate anterior de partea română, respectiv asupra legis- 
laţiei interne, inclusiv din perspectiva compatibilităţii cu dreptul comunitar, precum 
şi a măsurilor de adaptare necesare; 

h) prezentarea prevederilor prin care se urmăreşte asigurarea concordanţei cadrului 
legislativ intern cu prevederile tratatului la care se referă alin. (6) şi (7) ale art. 22; 

i) prezentarea şi motivarea rezervelor sau declaraţiilor la tratat, dacă este cazul, 
cuprinse în proiectul de act normativ de ratificare, aprobare, aderare sau acceptare; 

j) în cazul excepţional prevăzut la art. 19 alin. (3) şi la art. 21 alin. (2), justificarea 
temeinică a urgenţei ratificării, aderării sau acceptării, prin ordonanţă de urgenţă a 
Guvernului, menţionarea interesului public afectat în lipsa ratificării, aderării sau 
acceptării, precum şi a obţinerii aprobării exprese a Preşedintelui României. 

(2) În cazul tratatelor semnate la nivel de stat, la expunerea de motive a proiec- 
tului legii de ratificare se anexează, în copie, memorandumul pentru aprobarea sem- 
nării. 

Art. 24. (1) După adoptare, actul normativ de ratificare, aprobare, aderare sau 
acceptare se publică, fără plată, în Monitorul Oficial al României, Partea I, însoţit de 
textul în limba română al tratatului. 

(2) In cazuri temeinic justificate, Parlamentul şi, respectiv, Guvernul pot hotărî ca 
textele anumitor tratate să nu fie publicate în Monitorul Oficial al României, Partea I, 
acestea urmând să fie comunicate tuturor instituţiilor interesate. 


Secțiunea a 6-a. Intrarea în vigoare a tratatelor 


Art. 25. (1) Tratatele intră în vigoare în conformitate cu prevederile cuprinse în 
acestea. 

(2) Tratatele bilaterale la nivel de stat intră în vigoare la data schimbului instru- 
mentelor de ratificare, la termenul prevăzut de tratat sau printr-o altă modalitate pre- 
văzută de acesta, în conformitate cu prezenta lege. 

(3) Tratatele bilaterale la nivel guvernamental sau departamental intră în vigoare 
la data ultimei notificări prin care se comunică celeilalte părţi îndeplinirea proce- 
durilor interne necesare pentru intrarea în vigoare, la termenul prevăzut de tratat de la 
data ultimei notificări sau printr-o altă modalitate prevăzută de tratat, în conformitate 
cu prezenta lege. 

(4) Instrumentele de ratificare, aderare sau acceptare a tratatelor la nivel de stat se 
redactează de către Ministerul Afacerilor Externe, se semnează de către Preşedintele 
României, se contrasemnează de către ministrul afacerilor externe şi se învestesc cu 
sigiliul de stat. 

(5) Instrumentele de aprobare, aderare sau acceptare a tratatelor la nivel guver- 
namental, dacă este cazul, se redactează de către Ministerul Afacerilor Externe, se 
semnează de către primul-ministru al Guvernului, se contrasemnează de către minis- 
trul afacerilor externe şi se învestesc cu sigiliul de stat. 

(6) Instrumentele prevăzute la alin. (5) urmează a fi schimbate între părţi sau 
depuse la depozitar de către Ministerul Afacerilor Externe. 

(7) Notificarea, dacă este cazul, a celeilalte părţi sau a depozitarului cu privire la 
îndeplinirea procedurilor interne vizând ratificarea, aprobarea, aderarea sau accep- 
tarea tratatelor se realizează de către Ministerul Afacerilor Externe, pe cale diplo- 
matică. 

(8) În cazul în care ratificarea, aprobarea, aderarea sau acceptarea s-a făcut cu 
rezerve sau/şi declaraţii, conţinutul acestora, astfel cum este redat în actul normativ 
de ratificare, aprobare, aderare sau acceptare, va fi inclus ca atare în textul instru- 
mentului de ratificare, aprobare, aderare sau acceptare ori în notificarea privind înde- 
plinirea procedurilor interne vizând ratificarea, aprobarea, aderarea sau acceptarea. 

(9) Intrarea în vigoare a tratatelor se face cunoscută prin ordin al ministrului 
afacerilor externe, care se publică, fără plată, în Monitorul Oficial al României, 
Partea I, în termen de cel mult 10 zile lucrătoare de la data intrării în vigoare. 

Art. 26. (1) Pot intra în vigoare de la data semnării următoarele categorii de 
tratate: 

a) tratatele la nivel guvernamental sau departamental care se încheie în aplicarea 
unor tratate în vigoare care prevăd expres această posibilitate; 

b) protocoalele de cooperare la nivel departamental pe care le încheie Ministerul 
Afacerilor Externe al României cu ministerele afacerilor externe ale altor state; 

c) programele de cooperare la nivel guvernamental şi departamental în domeniul 
educaţiei, culturii, sportului, cercetării, pe termen de cel mult 5 ani, fără posibilitatea 
prelungirii automate a valabilităţii; 

d) tratatele prin care se acordă asistenţă financiară nerambursabilă din partea 
Uniunii Europene sau a statelor membre, inclusiv cele care implică o contribuţie a 
părţii române, şi care sunt negociate şi semnate de reprezentanţii ministerului care 
gestionează problematica integrării europene, în calitate de coordonator naţional al 
asistenţei financiare nerambursabile, respectiv cele privind participarea la programe 
comunitare; 

e) tratatele, altele decât cele menţionate la lit. d), prin care se acordă asistenţă 
financiară nerambursabilă, precum şi cele la nivel guvernamental sau departamental 
care reglementează derularea unor proiecte de specialitate sau cu caracter tehnic, cu 
sprijinul financiar al partenerului străin. ` 

(2) Tratatele prevăzute la alin. (1) pot fi semnate numai după obţinerea apro- 
bărilor prevăzute de prezenta lege pentru semnare, inclusiv pentru intrarea în vigoare 
de la data semnării, şi după eliberarea deplinelor puteri pentru aceasta, dacă este 
necesar. 

Art. 27. (1) Tratatele semnate la nivel guvernamental care nu trebuie supuse rati- 
ficării conform art. 19 alin. (1) şi, respectiv, la nivel departamental se pot aplica cu 
titlu provizoriu de la data semnării, fie în întregime, fie în ceea ce priveşte unele 
dispoziţii ale acestora, cu condiţia includerii în tratat a unei prevederi exprese în acest 
sens, urmând ca procedura de aprobare să fie îndeplinită în cel mai scurt timp. 

(2) Tratatele la nivel de stat, precum şi tratatele la nivel guvernamental care, 
conform art. 19alin. (1), trebuie supuse ratificării nu pot intra în vigoare prin proce- 
dura semnării şi nu se pot aplica cu titlu provizoriu de la data semnării. 

(3) În cazurile prevăzute la alin. (1), memorandumul pentru aprobarea semnării va 
include expres solicitarea de aprobare a punerii în aplicare provizorii de la data 
semnării şi precizarea prevederilor care vor beneficia de acest regim, semnarea având 
loc numai după aprobarea semnării şi eliberarea deplinelor puteri pentru aceasta, 
dacă este necesar. 

Art. 28. (1) După semnare, ministerul iniţiator al procedurii de semnare va 
elabora o notă de informare a Guvernului, cu avizul Ministerului Afacerilor Externe, 
cu privire la data semnării şi, respectiv, a intrării în vigoare sau aplicării cu titlu 
provizoriu a tratatului. 

(2) Prin ordin al conducătorului ministerului iniţiator al procedurii de semnare se 
va dispune publicarea, fără plată, în Monitorul Oficial al României, Partea I, a 
textelor tratatelor la care se referă alin. (1), în termen de cel mult 10 zile lucrătoare de 
la data semnării tratatului. 


Secţiunea a 7-a. Tratatele în formă simplificată, 
încheiate prin schimb de note verbale sau de scrisori 


Art. 29. (1) Tratatele în forma simplificată a schimbului de note verbale se 
încheie numai de către Ministerul Afacerilor Externe şi intră în vigoare la data efec- 
tuării schimbului sau la alt moment prevăzut de acestea, fără a mai fi supuse rati- 
ficării sau aprobării ulterioare. 

(2) Tratatele în forma simplificată a schimbului de scrisori se încheie de către 
Ministerul Afacerilor Externe şi intră în vigoare la data efectuării schimbului de 
scrisori sau la alt moment prevăzut de acestea, fără a mai fi supuse ratificării sau 
aprobării ulterioare. 

(3) Ministerul care gestionează problematica integrării europene, în calitatea sa de 
coordonator naţional al asistenţei financiare nerambursabile, poate încheia tratate la 
nivel guvernamental în forma simplificată a schimbului de scrisori, prin care se 
acordă României asistenţă tehnică sau financiară nerambursabilă din partea Uniunii 
Europene sau a statelor membre, inclusiv care implică o contribuţie a părţii române, 
respectiv tratate privind participarea la programe comunitare. Aceste tratate intră în 
vigoare la data efectuării schimbului de scrisori sau la alt moment prevăzut de 
acestea, fără a mai fi supuse ratificării sau aprobării ulterioare. 

(4) Dispoziţiile alin. (1)(3) se aplică tratatelor care nu fac necesară ratificarea 
prin lege de către Parlament, conform art. 19. 

(5) Tratatele la nivel guvernamental în formă simplificată, indiferent de denumire, 
care fac necesară ratificarea prin lege de către Parlament, intră în vigoare după 
ratificare, la data ultimei notificări privind îndeplinirea procedurii interne pentru 
intrarea în vigoare, sau la alt moment precizat de acestea, prin raportare la data 
ultimei notificări. 

(6) Aprobările pentru negocierea şi, respectiv, semnarea tratatelor în formă sim- 
plificată se obţin conform procedurilor prevăzute de prezenta lege. 

(7) Ministrul afacerilor externe, respectiv ministrul care gestionează problematica 
integrării europene, va dispune prin ordin publicarea, fără plată, în Monitorul Oficial 
al României, Partea I, a textelor tratatelor prevăzute la alin. (1)-(3), în termen de cel 
mult 10 zile lucrătoare de la data intrării lor în vigoare. 


Secțiunea a 8-a. Înregistrarea tratatelor 


Art. 30. (1) Ministerul Afacerilor Externe întreprinde demersurile necesare pentru 
înregistrarea la Secretariatul General al Organizaţiei Naţiunilor Unite a tratatelor la 
nivel de stat şi guvernamental care prevăd cerința înregistrării, precum şi a celor care, 
dată fiind importanţa lor, fac necesară înregistrarea. 

(2) Ministerul Afacerilor Externe trimite copiile certificate ale tratatelor multila- 
terale pentru care România are calitatea de depozitar, pentru a fi înregistrate la 
Secretariatul General al Organizaţiei Naţiunilor Unite. 


Capitolul III. Aplicarea, modificarea 
şi încetarea valabilităţii tratatelor 


Secţiunea 1. Aplicarea tratatelor 


Art. 31. (1) Obligaţiile prevăzute de tratatele în vigoare se execută întocmai şi cu 
bună-credinţă. 

(2) Aplicarea şi respectarea dispoziţiilor tratatelor în vigoare reprezintă o obligaţie 
pentru toate autorităţile statului român, inclusiv autoritatea judecătorească, precum şi 
pentru persoanele fizice şi juridice române sau aflate pe teritoriul României. 


282 Drept internaţional public. Sinteze 


(3) Guvernul, Ministerul Afacerilor Externe, precum şi alte ministere şi autorităţi 
ale statului au obligaţia de a lua toate măsurile necesare pentru aplicarea tratatelor în 
vigoare, precum şi de a controla modul în care se realizează acestea. 

(4) Dispoziţiile tratatelor în vigoare nu pot fi modificate, completate sau scoase 
din vigoare prin'acte normative interne ulterioare intrării lor în vigoare. 

(5) Prevederile legislative interne nu pot fi invocate pentru a justifica neexe- 
cutarea dispoziţiilor unui tratat în vigoare. 

(6) Aplicarea unui tratat în vigoare sau a unor prevederi ale acestuia poate fi 
suspendată conform prevederilor acestuia sau prin acordul părţilor. 

(7) Propunerea de suspendare a aplicării unui tratat se face printr-un memo- 
randum iniţiat de ministerul sau autoritatea administraţiei publice centrale care înde- 
plineşte condiţiile prevăzute la art. 2 alin. (1) şi are competenţă în domeniul principal 
reglementat prin tratat. Memorandumul este supus avizării şi aprobării, în confor- 
mitate cu procedura prevăzută la art. 3 sau 4 şi art. 6. 

(8) Memorandumul prevăzut la alin. (7) va cuprinde şi, respectiv, va avea anexate: 

a) argumentarea oportunității suspendării aplicării; 

b) temeiul juridic al suspendării aplicării; 

c) consecinţele politice, juridice, economice sau de altă natură ale suspendării apli- 
cării; 

d) copia textului tratatului. 

(9) După aprobarea suspendării aplicării, Ministerul Afacerilor Externe notifică 
măsura suspendării celeilalte/celorlalte părţi la tratat, pe cale diplomatică. 


Secţiunea a 2-a. Modificarea şi încetarea valabilităţii tratatelor 


Art. 32. (1) Tratatele în vigoare se modifică în conformitate cu prevederile aces- 
tora sau prin acordul părţilor. | 

(2) Modificarea tratatelor în vigoare urmează procedura prevăzută pentru înche- 
ierea acestora, cu excepţia cazurilor în care tratatul respectiv prevede expres o 
procedură distinctă. 

Art. 33. În cazul în care, după intrarea în vigoare a unui tratat, se constată exis- 
tenţa unei erori materiale care nu afectează substanţa sa, aceasta poate fi corectată 
prin înţelegere cu cealaltă parte sau celelalte părţi la tratatul respectiv, realizată de 
Ministerul Afacerilor Externe prin schimb de note verbale. 

Art. 34. (1) Încetarea valabilităţii tratatelor prin acordul părţilor sau prin denun- 
tare, renunțare ori retragere urmează procedura prevăzută pentru intrarea în vigoare a 
acestora. 

(2) Instrumentul de motivare a actului normativ prin care se aprobă încetarea 
valabilităţii tratatului prin acordul părţilor, denunţare, renunțare sau retragere va 
cuprinde şi, respectiv, va avea anexate: 

a) argumentarea oportunității încetării valabilităţii tratatului; 

b) temeiul juridic al încetării valabilităţii tratatului; 

c) consecinţele politice, juridice, economice sau de altă natură ale încetării valabi- 
lităţii tratatului; 

d) copia textului tratatului. 

(3) Dacă este necesar, denunţarea tratatelor la nivel de stat se consemnează în 
instrumentul de denunţare, renunțare sau retragere, care este redactat de Ministerul 
Afacerilor Externe şi este, ca regulă, semnat de ministrul afacerilor externe şi învestit 
cu sigiliul de stat. 

(4) Ministerul Afacerilor Externe trimite depozitarului instrumentul de denunţare, 
renunțare sau retragere ori notifică denunţarea, renunţarea sau retragerea ori încetarea 
valabilităţii tratatului prin altă modalitate, pe cale diplomatică. 

(5) Încetarea valabilităţii tratatelor se face cunoscută prin ordin al ministrului 
afacerilor externe, care se publică, fără plată, în Monitorul Oficial al României, 
Partea I, în termen de cel mult 10 zile lucrătoare de la data încetării valabilităţii sau 
de la data constatării încetării valabilităţii tratatului. 


Capitolul IV. Dispoziţii diverse 
Secţiunea 1. Atribuţiile Ministerului Afacerilor Externe 


Art. 35. (1) Ministerul Afacerilor Externe este organul specializat prin care se asi- 
gură coordonarea şi politica unitară în domeniul de reglementare al prezentei legi. 

(2) La solicitarea autorităţilor statului sau din oficiu, în vederea asigurării aplicării 
întocmai în România a prevederilor tratatelor, Ministerul Afacerilor Externe, împre- 
ună cu alte instituţii competente, elaborează avize conforme cu privire la problemele 
juridice legate de interpretarea sau aplicarea acestora. 

(3) La solicitarea autorităţilor statului sau din oficiu, Ministerul Afacerilor 
Externe se pronunţă asupra caracterului de tratat în înţelesul dreptului internaţional 
public, respectiv asupra caracterului juridic al obligaţiilor conţinute de acesta. 

Art. 36. (1) La începutul fiecărui an calendaristic, Ministerul Afacerilor Externe 
elaborează o sinteză privind tratatele la nivel de stat şi guvernamental semnate, ratifi- 
cate, aprobate, la care s-a aderat sau care au fost acceptate, respectiv care au intrat în 
vigoare în cursul anului calendaristic precedent. 

` (2) Sinteza prevăzută la alin. (1) se transmite spre informare Preşedintelui Româ- 
niei, Guvernului şi Parlamentului până la sfârşitul lunii ianuarie a fiecărui an. 

(3) Anual Ministerul Afacerilor Externe editează din fondurile prevăzute în buge- 
tul său compendii şi culegeri cu textele tratatelor reprezentative intrate în vigoare, 
încheiate la nivel statal şi guvernamental. 

Art. 37. (1) Ministerul Afacerilor Externe, precum şi alte ministere şi autorităţi 
ale statului au obligaţia să semnaleze Preşedintelui României, Guvernului şi Parla- 
mentului problemele pe care le ridică aplicarea unor tratate în vigoare, în vederea 
soluționării operative a acestora, în deplină conformitate cu dreptul internaţional şi 
interesele părţii române. 

(2) Ministerul Afacerilor Externe analizează, în consultare cu alte ministere şi 
autorităţi ale statului, rezervele la tratatele multilaterale pe care le-au formulat alte 
state şi poate formula obiecţii la acestea, dacă este necesar, conform dreptului inter- 
naţional şi practicii internaţionale. 

(3) Ministerul Afacerilor Externe poate iniţia, în consultare cu alte ministere şi 
autorităţi ale statului, retragerea rezervelor formulate de partea română la un tratat 

multilateral, care urmează aceeaşi procedură ca şi la exprimarea consimţământului cu 
privire la tratatul respectiv. 

(4) Instrumentul de motivare a actului normativ prin care se aprobă retragerea 
rezervelor cuprinde cauzele pentru care s-a optat pentru aceasta. 

(5) După intrarea în vigoare a actului normativ prin care se aprobă retragerea 
rezervelor, Ministerul Afacerilor Externe notifică depozitarului retragerea rezervelor 
părții române sau transmite instrumentul de retragere a rezervelor, care este, de 
regulă, semnat de ministrul afacerilor externe şi învestit cu sigiliul de stat. 

Art. 38. (1) Originalele tratatelor bilaterale la nivel de stat şi la nivel guverna- 
mental, originalele tratatelor multilaterale care prevăd calitatea de depozitar a Româ- 
niei sau a Guvernului României, precum şi copiile certificate ale tratatelor multila- 
terale semnate sau la care România ori Guvernul României este parte se păstrează în 
Arhiva tratatelor a Ministerului Afacerilor Externe. 

(2) Originalele tratatelor bilaterale încheiate la nivel de stat şi la nivel guverna- 
mental se transmit Ministerului Afacerilor Externe pentru depozitare, în termen de 
cel mult 7 zile lucrătoare de la data semnării. 

(3) În calitate de depozitar, Ministerul Afacerilor Externe ţine evidenţa situaţiei 
juridice a tratatelor bilaterale şi multilaterale semnate sau la care România ori 
Guvernul României este parte şi îndeplineşte atribuţiile decurgând din calitatea de 
depozitar conform dreptului internaţional şi practicii internaţionale. 

(4) Prin ordin al ministrului afacerilor externe se fac cunoscute date şi informaţii 
privind evoluţiile survenite în privinţa tratatelor încheiate de România, precum şi 
textele tratatelor revizuite, care se publică, fără plată, în Monitorul Oficial al 
României, Partea I. 

(5) Ministerul Afacerilor Externe păstrează sigiliul de stat al României. 


Secţiunea a 2-a. Publicitatea textelor tratatelor 
anterior publicării în Monitorul Oficial al României 


Art. 39. (1) Textele tratatelor bilaterale nu pot fi făcute publice până la data 
publicării acestora în Monitorul Oficial al României, Partea I, cu excepţia cazului în 
care există o obligaţie internaţională asumată de partea română în acest sens. 

(2) După semnare, până la publicarea în Monitorul Oficial al României, Partea I, 
textele tratatelor bilaterale pot fi făcute publice cu acordul expres al celeilalte părţi, 
după cum urmează: 

a) în cazul tratatelor la nivel de stat - cu aprobarea Preşedintelui României; 

b) în cazul tratatelor la nivel guvernamental - cu aprobarea primului-ministru al 
Guvernului; 

c) în cazul tratatelor la nivel departamental - cu aprobarea conducătorului insti- 
tuţiei iniţiatoare şi cu avizul Ministerului Afacerilor Externe. 


Secţiunea a 3-a. Examinarea compatibilității prevederilor 
tratatelor cu Constituţia României 


Art. 40. (1) După convenirea sau adoptarea tratatelor prevăzute la art. 19 alin. (1), 
în orice etapă a încheierii lor, oricare dintre preşedinţii celor două Camere ale 


Cursul 17 285 


Parlamentului României ori un număr de cel puţin 50 de deputaţi sau cel puţin 25 de 
senatori pot solicita Curţii Constituţionale avizul privind compatibilitatea preve- 
derilor tratatelor cu Constituţia României. 

(2) Curtea Constituţională se va pronunţa în termen de 30 de zile de la data sesi- 
zării, interval în care procedurile interne legate de încheierea tratatului se suspendă. 

(3) În cazul în care tratatul cuprinde dispoziţii contrare Constituţiei României şi 
nu este posibilă renegocierea tratatului, iar în cazul tratatelor multilaterale, nici 
formularea de rezerve, proiectul de act normativ de ratificare, aprobare, aderare sau 
acceptare va fi promovat numai după revizuirea Constituţiei. 

(4) Prevederile prezentului articol nu aduc atingere procedurilor de control al 
constituţionalităţii legilor şi ordonanţelor Guvernului, prevăzute de legea privind 
organizarea şi funcţionarea Curţii Constituţionale. În cazul în care, în exercitarea 
atribuţiilor sale de control al constituţionalităţii, Curtea Constituţională decide că 
dispoziţiile unui tratat aflat în vigoare pentru România sunt neconstituţionale, Minis- 
terul Afacerilor Externe, împreună cu ministerul sau instituţia în competențele căruia/ 
căreia se află domeniul principal reglementat prin tratat, va face demersuri, în termen 
de 30 de zile, pentru iniţierea procedurilor necesare în vederea renegocierii tratatului 
sau încetării valabilităţii acestuia pentru partea română ori, după caz, în vederea revi- 
zuirii Constituţiei. 


Secţiunea a 4-a. Procedura încheierii înțelegerilor la nivelul autorităților 
administrației publice locale cu autorități similare din alte state 


Art. 41. (1) Autorităţile administraţiei publice locale au obligaţia de a solicita avi- 
zul de oportunitate al Ministerului Afacerilor Externe şi al ministerului cu atribuţii de 
sprijin şi control al autorităţilor publice locale cu privire la intenţia de a iniţia 
negocieri pentru încheierea de înţelegeri de cooperare cu autorităţi similare din alte 
state. 

(2) Înţelegerile de cooperare prevăzute la alin. (1) se încheie cu respectarea pre- 
vederilor prezentei legi. 

(3) Anterior semnării, proiectele de înţelegeri de cooperare pe care autorităţile 
administraţiei publice locale intenţionează să le încheie cu autorităţi similare din alte 
state vor fi avizate de către Ministerul Afacerilor Externe şi de către ministerul cu 
atribuţii de sprijin şi control al autorităţilor publice locale. 

(4) Înţelegerile de cooperare la care se referă prezentul articol pot intra în vigoare 
de la data semnării. 

(5) Copii ale înțelegerilor de cooperare semnate vor fi transmise, în termen de 10 
zile lucrătoare de la data semnării, Ministerului Afacerilor Externe şi ministerului cu 
atribuţii de sprijin şi control al autorităţilor publice locale. 

(6) Procedura prevăzută la alin. (1)-(4) este suplimentară procedurilor în acest 
domeniu care trebuie îndeplinite la nivelul autorităţilor publice locale pentru apro- 
barea iniţierii negocierilor, respectiv a semnării, sau pentru îndeplinirea altor acte cu 
privire la înțelegerile de cooperare respective. 

Secțiunea a S-a. Sancţiunea nerespectării normelor 
privind încheierea tratatelor 


Art. 42. Tratatele încheiate cu încălcarea normelor dreptului internaţional privind 
validitatea tratatelor şi a normelor privind capacitatea şi/sau procedura încheierii 
tratatelor pot fi declarate nule, procedura de aprobare a declarării nulităţii fiind simi- 
lară celei urmate pentru intrarea în vigoare a categoriei respective de tratate. 


Secţiunea a 6-a. Excepţii 


Art. 43. Procedura încheierii înțelegerilor tehnice la nivel departamental, indife- 
rent de denumire, pentru îndeplinirea obligaţiilor asumate de România prin tratate în 
domeniul cooperării cu forţele armate străine, nu intră sub incidenţa prezentei legi, 
urmând a fi reglementată prin hotărâre a Guvernului. 

Art. 44. Contractele de stat nu intră sub incidenţa prezentei legi. 


Secţiunea a 7-a. Dispoziţii finale 


Art. 45. (1) Prezenta lege intră în vigoare la 30 de zile de la publicarea în 
Monitorul Oficial al României, Partea I. 

(2) Pe data intrării în vigoare a prezentei legi, Legea nr. 4/1991 privind încheierea 
şi ratificarea tratatelor, publicată în Monitorul Oficial al României, Partea I, nr. 5 din 
12 ianuarie 1991, cu completările ulterioare, precum şi orice alte dispoziţii contrare 
se abrogă. 


C.) 


Anexa 2 


Legea nr. 276/2011 privind procedura prin care România devine 
parte la tratatele încheiate între Uniunea Europeană și statele 
membre, pe de o parte, și state terţe sau organizații 
internaţionale, pe de altă parte 


Parlamentul României adoptă prezenta lege. 


Art. 1. Domeniul de aplicare. (1) Prezenta lege reglementează procedurile 
interne privind negocierea, semnarea şi exprimarea consimţământului României de a 
deveni parte la tratatele încheiate între Uniunea Europeană şi statele membre, pe de o 
parte, şi state terţe sau organizaţii internaţionale, pe de altă parte. 

(2) Prin stat terţ se înţelege orice stat care nu este membru al Uniunii Europene. 

(3) Prezenta lege se completează cu prevederile Legii nr. 590/2003 privind 
tratatele, dacă prin prezenta lege nu se stabileşte altfel. 

Art. 2. Procesul de negociere. (1) Poziţia promovată de România în procesul 
decizional european cu privire la negocierea tratatelor care fac obiectul prezentei legi 
se adoptă în conformitate cu normele în vigoare privind sistemul naţional de 
coordonare a afacerilor europene în vederea participării României la procesul 
decizional al instituţiilor Uniunii Europene. 

(2) Dispoziţiile art. 3 alin. (1) şi (3) şi ale art. 4-12 din Legea nr. 590/2003 nu se 
aplică la negocierea tratatelor care fac obiectul prezentei legi. 

Art. 3. Aprobarea semnării. (1) Poziţia promovată de România în procesul deci- 
zional european cu privire la semnarea, în numele Uniunii Europene, a tratatelor care 
fac obiectul prezentei legi se adoptă în conformitate cu normele în vigoare privind 
sistemul naţional de coordonare a afacerilor europene, în vederea participării 
României la procesul decizional al instituţiilor Uniunii Europene. 

(2) Pentru aprobarea semnării, în numele României, a tratatelor care fac obiectul 
prezentei legi, Ministerul Afacerilor Externe, singur sau, după caz, împreună cu 
ministerul ori autoritatea administraţiei publice centrale care are în competență 
domeniul principal reglementat prin tratat, elaborează un memorandum, care va fi 
însuşit de către Guvernul României, prin semnătura primului-ministru, şi aprobat de 
Preşedintele României. 

(3) Dispoziţiile art. 14-16 din Legea nr. 590/2003 nu se aplică la aprobarea 
semnării tratatelor care fac obiectul prezentei legi. 

(4) Memorandumul pentru aprobarea semnării va conţine referiri la: 

a) istoricul negocierilor; 

b) prezentarea prevederilor relevante ale tratatului, cu raportare la poziţia 
promovată de România în procesul decizional european, precum şi a implicaţiilor pe 
care le are tratatul asupra obligaţiilor juridice şi a altor angajamente internaţionale 
asumate anterior de partea română, respectiv asupra legislaţiei interne, inclusiv 
asupra Constituţiei României, republicată, dacă este cazul; 

c) data şi numărul deciziei Consiliului prin care s-a aprobat semnarea tratatului, 
precum şi data prevăzută pentru semnare; 

d) propuneri privind numele persoanei care va semna tratatul în numele României. 

(5) Memorandumul va avea anexate: 

a) textul tratatului, rezultat în urma negocierilor, în limba română; 

b) textul deciziei Consiliului prin care s-a aprobat semnarea tratatului. 

Art. 4. Procedura avizării prealabile. (1) Înainte de a transmite memorandumul 
pentru aprobarea semnării către Guvernul României, iniţiatorul va solicita avizul 
ministerelor sau al autorităţilor administraţiei publice centrale în competențele cărora 
se află, din punct de vedere substanţial, domeniile reglementate prin tratat, precum şi 
al Ministerului Afacerilor Europene şi al Ministerului Justiţiei. 

(2) În vederea aplicării prevederilor alin. (1), iniţiatorul va transmite memoran- 
dumul pentru aprobarea semnării, în copie, simultan, tuturor instituţiilor menţionate 
la alin. (1). 

(3) Instituţiile avizatoare, cu excepţia Ministerului Afacerilor Europene şi a 
Ministerului Justiţiei, au obligaţia ca, în termen de 4 zile lucrătoare de la primire, să 
comunice avizul lor, prin adresă, iniţiatorului, Ministerului Afacerilor Europene şi 
Ministerului Justiţiei. 

(4) Ministerul Afacerilor Europene şi Ministerul Justiţiei vor comunica iniţiato- 
rului avizele lor, prin adresă, în termen de o zi lucrătoare de la expirarea termenului 
prevăzut la alin. (3). 

(5) Termenele de avizare se calculează pe zile libere, neintrând în calcul ziua când 
încep şi nici cea în care expiră. 

(6) Netransmiterea răspunsului în termen reprezintă aviz favorabil în formă tacită, 
fără îndeplinirea vreunei alte formalităţi de către iniţiator. O copie a adresei de înso- 
tire se transmite de către iniţiator instituţiei care a avizat, cu observaţii sau negativ. 

(7) În cazul în care în cursul procedurii de avizare prealabilă nu au fost formulate 
observaţii, iniţiatorul transmite Guvernului memorandumul pentru aprobarea semnării, 
în original, împreună cu copii de pe adresele prin care s-au solicitat avizele şi răs- 
punsurile primite sau, după caz, cu menţionarea necomunicării răspunsului în termen. 

(8) În cazul în care în cursul procedurii de avizare prealabilă au fost formulate 
observaţii sau a fost comunicat un aviz negativ, forma finală a memorandumului 
pentru aprobarea semnării, în original, este supusă avizării Ministerului Justiţiei şi, 
ulterior, înaintată Guvernului, spre aprobare. 

Art. 5. Deplinele puteri. (1) În vederea semnării tratatelor care fac obiectul pre- 
zentei legi, Ministerul Afacerilor Externe va elibera depline puteri reprezentantului 
permanent al României pe lângă Uniunea Europeană, valabile pe toată durata man- 
datului acestuia. 

(2) Memorandumul pentru aprobarea semnării poate prevedea semnarea de către 
o altă persoană decât cea menţionată la alin. (1), caz în care Ministerul Afacerilor 
Externe eliberează acesteia depline puteri, în conformitate cu prevederile art. 17 din 
Legea nr. 590/2003, după aprobarea memorandumului pentru aprobarea semnării de 
către Preşedintele României. 

(3) Deplinele puteri menţionate la alin. (1) pot fi utilizate numai după aprobarea 
memorandumului pentru aprobarea semnării de către Preşedintele României. 

Art. 6. Ratificarea. Tratatele care fac obiectul prezentei legi se ratifică de către 
Parlamentul României, în condiţiile prevăzute la art. 19 din Legea nr. 590/2003. 

Art. 7. Aplicarea provizorie. (1) Prin derogare de la prevederile art. 27 din 
Legea nr. 590/2003, dispoziţiile tratatelor care fac obiectul prezentei legi, integral sau 
parţial, pot fi aplicate provizoriu înainte de intrarea în vigoare, cu condiţia includerii 
în tratat a unei prevederi exprese în acest sens. 

(2) În cazul în care, din motive obiective şi cu respectarea obligaţiilor care decurg 
din calitatea de stat membru al Uniunii Europene, România decide să nu aplice 
provizoriu un tratat care face obiectul prezentei legi sau anumite dispoziţii ale 
acestuia ori să aplice provizoriu un tratat care face obiectul prezentei legi sau anumite 
dispoziţii ale acestuia de la o dată ulterioară momentului semnării, se va face o 
declaraţie în acest sens, la momentul semnării. 

(3) Formularea declaraţiei menţionate la alin. (2) va fi propusă şi justificată de 
iniţiator în memorandumul pentru aprobarea semnării, întocmit, avizat şi aprobat 
potrivit art. 3 şi 4. 

(4) Textul declaraţiei prevăzute la alin. (2) va fi specificat în deplinele puteri 
eliberate în vederea semnării tratatului, potrivit art. 5. 

Art. 8. Dispoziţii finale. Prezenta lege intră în vigoare la 30 de zile de la data 
publicării în Monitorul Oficial al României, Partea I. 

Anexa 3 


Legea nr. 24/2000 privind normele de tehnică legislativă pentru 
elaborarea actelor normative, republicată în 2010 


(...) 


Capitolul VII. Norme privind pregătirea şi elaborarea 
proiectelor de acte normative prin care se ratifică 
sau se aprobă înţelegeri internaţionale 


Art. 72. Actele de ratificare, aprobare. (1) Pentru ratificarea tratatelor interna- 
ţionale încheiate de România se întocmesc, potrivit Constituţiei şi eea în materie, 
proiecte de legi. 

(2) În cazul acordurilor, convențiilor şi al altor înţelegeri internaţionale, pentru 
care competenţa de aprobare. revine, potrivit legii, Guvernului, se vor elabora pro- 
iecte de hotărâri. 

(3) Proiectul de lege sau de hotărâre se supune spre adoptare, însoţit de textul 
actului internaţional în limba originală şi în traducere oficială sau autorizată. 

(4) Textele actelor cu caracter internaţional ce se supun ratificării sau aprobării se 
vor ştampila pe fiecare pagină, iar pe ultima pagină se va atesta, prin semnătura 
persoanei autorizate şi prin aplicarea ştampilei, conformitatea documentului cu ori- 
ginalul. 

Art. 73. Aplicarea normelor de tehnică legislativă. Normele de tehnică legisla- 
tivă sunt aplicabile în mod corespunzător şi proiectelor de acte normative prin care se 
ratifică sau se aprobă tratate sau alte înţelegeri internaţionale. 

Art. 74. Titlul actului. Titlul proiectului de act normativ va cuprinde denumirea 
integrală a înţelegerii internaţionale, data şi locul semnării acesteia; în funcţie de 
situaţie, prin titlu se exprimă ideea de ratificare, aderare sau aprobare a înţelegerii 
internaţionale respective. 

Art. 75. Ratificarea ori aprobarea mai multor tratate sau înţelegeri printr-un 
singur act. În cazul în care două sau mai multe înţelegeri internaţionale se ratifică 
sau se aprobă printr-un singur act, măsura ratificării ori aprobării se va exprima, 
pentru fiecare înţelegere, printr-un articol distinct. 

Art. 76. Publicarea actelor de ratificare sau de aprobare. Actele de ratificare 
sau de aprobare se publică însoţite de textele tratatelor internaţionale şi ale înţele- 
gerilor aprobate. 


(...) 

Anexa 4 
Convenţia privind dreptul tratatelor, Viena, 1969 
C.) 
Secțiunea a Il-a. Rezerve 


Art. 19. Formularea rezervelor 

Un stat, în momentul în care semnează, ratifică, acceptă, aprobă un tratat sau 
aderă la el, poate formula o rezervă, cu condiția ca: 

a) rezerva să nu fie interzisă de tratat; 

b) tratatul să nu dispună că pot fi făcute numai anumite rezerve printre care nu 
figurează rezerva respectivă; sau 

c) în alte cazuri decât cele prevăzute la lit. a) şi b), rezerva să nu fie incompatibilă 
cu obiectul şi scopul tratatului. 

Art. 20. Acceptarea rezervelor şi obiecţiunile la rezerve 

1. O rezervă autorizată în mod expres de un tratat nu are nevoie să fie acceptată 
ulterior, de celelalte state contractante, afară numai dacă tratatul prevede aceasta. 

2. Când, din numărul restrâns al statelor care au participat la negociere, precum şi 
din obiectul şi scopul tratatului rezultă că aplicarea tratatului în întregul său între 
toate părţile este o condiţie esenţială a consimţământului fiecăreia dintre ele de a fi 
legată prin tratat, rezerva trebuie să fie acceptată de toate părţile. 

3. Când tratatul este actul constitutiv al unei organizaţii internaţionale şi dacă nu 
se dispune altfel, o rezervă cere să fie aprobată de organul competent al acestei orga- 
nizaţii. l 

4. În alte cazuri decât cele prevăzute de paragrafele precedente și dacă tratatul nu 
prevede altfel: 

a) acceptarea unei rezerve de către alt stat contractant face ca statul autor al 
rezervei să devină parte la tratat față de acest stat dacă tratatul este în vigoare sau 
atunci când el intră în vigoare față de aceste state; 

b) obiecțiunea făcută la rezervă de către un alt stat contractant nu împiedică 
intrarea în vigoare a tratatului între statul care a formulat obiecțiunea şi statul autor al 
rezervei, afară numai dacă statul care a formulat obiecţiunea şi-a exprimat în mod 
clar intenţia în sens contrar; 

c) un act exprimând consimţământul unui stat de a fi legat prin tratat şi care 
conţine o rezervă produce efecte din momentul în care cel puţin un alt stat con- 
tractant a acceptat rezerva. 

5. În vederea aplicării parag, 2 şi 4 şi dacă tratatul nu dispune altfel, o rezervă este 
considerată a fi fost acceptată de un stat dacă acesta nu a formulat vreo obiecţiune la 
rezervă până la expirarea a douăsprezece luni de la data la care i-a fost notificată sau 
la data la care şi-a exprimat consimţământul de a fi legat prin tratat, dacă această dată 
este posterioară. 

Art. 21. Efectele juridice ale rezervelor şi ale obiecţiunilor la rezerve 


1. O rezervă poate fi stabilită faţă de altă parte în conformitate cu art. 19, 20 şi 23 
dacă: 

a) modifică pentru statul autor al rezervei în relaţiile sale cu cealaltă parte dispo- 
ziţiile din tratat la care se referă rezerva, în măsura prevăzută de această rezervă; 

b) modifică aceste dispoziţii în aceiaşi măsură faţă de cealaltă parte în relaţiile 
sale cu statul autor al rezervei. 

2. Rezerva nu modifică dispoziţiile tratatului faţă de celelalte părţi în propriile lor 
interese. 

3. Când un stat care a formulat o obiecţiune împotriva unei rezerve nu s-a opus 
intrării în vigoare a tratatului între el şi statul autor al rezervei, dispoziţiile la care se 
referă rezerva nu se aplică între cele două state în măsura prevăzută de rezervă. 

Art. 22. Retragerea rezervelor şi a obiecțiunilor la rezerve 

1. Dacă tratatul nu dispune altfel, o rezervă poate oricând să fie retrasă fără să fie 
nevoie de consimţământul statului care a acceptat rezerva. 

2. Dacă tratatul nu dispune altfel, obiecţiunea la o rezervă poate fi retrasă oricând. 

Dacă tratatul nu dispune altfel sau dacă nu s-a convenit în alt fel: 

a) retragerea unei rezerve nu produce efecte faţă de un alt stat contractant decât de 
la data primirii notificării ei de către acest stat; 

b) retragerea unei obiecţiuni la o rezervă nu produce efecte decât de la data la care 
statul autor al rezervei a primit notificarea acestei retrageri. 

Art. 23. Procedura referitoare la rezerve 

1. Rezerva, acceptarea expresă a unei rezerve şi obiecţiunea la o rezervă trebuie 
să fie formulate în scris şi comunicate părţilor contractante şi celorlalte state având 
calitatea de a deveni părţi la tratat. 

2. Când ea este formulată la semnarea tratatului sub rezerva ratificării, acceptării 
sau aprobării, o rezervă trebuie să fie confirmată în mod formal de către statul care a 
formulat-o în momentul în care îşi exprimă consimţământul de a fi legat printr-un 
tratat. Într-un asemenea caz, se consideră că rezerva a fost făcută la data când a fost 
confirmată. 

3. O acceptare expresă a unei rezerve sau a obiecţiunii la o rezervă, dacă sunt 
anterioare confirmării acesteia, nu au nevoie să fie şi ele confirmate. 

4. Retragerea unei rezerve sau a unei obiecţiuni la o rezervă trebuie să fie 
formulată în scris. 


Secțiunea a III-a. Intrarea în vigoare a tratatelor 
şi aplicarea lor provizorie 


Art. 24. Intrarea în vigoare 

1. Un tratat intră în vigoare la data şi după modalităţile ce s-au fixat prin 
dispoziţiile sale sau prin acord între statele care au participat la negociere. l 

2. În lipsa unor atari dispoziții sau a unui asemenea acord, un tratat intră în 
vigoare de îndată ce consimțământul de a fi legat prin tratat a fost stabilit pentru toate 
statele care au participat la negociere. 

3. Când consimțământul unui stat de a fi legat printr-un tratat este stabilit la o dată 
posterioară intrării în vigoare a zisului tratat, acesta, dacă nu dispune altfel, intră în 
vigoare față de acest tratat la acea dată. 

4. Dispoziţiile unui tratat, care reglementează autentificarea textelor, stabilirea 
consimţământului statelor de a fi legate prin tratat, modalităţile sau data intrării în 
vigoare, rezervele, funcțiunile depozitarului, precum şi alte chestiuni care se pun în 
mod necesar înainte de intrarea în vigoare a tratatului, sunt aplicabile de îndată ce 
textul a fost adoptat. 

Art. 25. Aplicarea provizorie 

1. Un tratat sau o parte a unui tratat se aplică în mod provizoriu până la intrarea sa 
în vigoare: 

a) dacă tratatul însuşi dispune astfel, sau 

b) dacă statele care au participat la negociere conveniseră astfel într-un alt mod. 

2. Dacă tratatul nu dispune altfel sau dacă statele care au participat la negociere 
nu au convenit altfel, aplicarea provizorie a unui tratat faţă de un stat încetează, dacă 
acest stat notifică celorlalte state între care tratatul este aplicat provizoriu, intenţia sa 
de a nu deveni parte la tratat. 


Partea a III-a. Respectarea, aplicarea şi interpretarea tratatelor 
Secţiunea I. Respectarea tratatelor 


Art. 26. Pacta sunt servanda 

Orice tratat în vigoare leagă părţile şi trebuie să fie executat de ele cu 
bună-credinţă. 

Art. 27. Dreptul intern şi respectarea tratatelor 

O parte nu poate invoca dispoziţiile dreptului său intern pentru a justifica neexe- 
cutarea unui tratat. Această regulă este fără prejudiciu în ce priveşte aplicarea art. 46. 


Secţiunea a Il-a. Aplicarea tratatelor 


Art. 28. Neretroactivitatea tratatelor 

Dacă din cuprinsul tratatului nu reiese o intenţie diferită sau nu este stabilită pe 
altă cale, dispoziţiile unui tratat nu leagă o parte în ce priveşte un act sau fapt anterior 
datei intrării în vigoare a acestui tratat faţă de această parte sau în ce priveşte o 
situaţie care încetase să existe la acea dată. 

Art. 29. Aplicarea teritorială a tratatelor 

Dacă din cuprinsul tratatelor nu reiese o intenţie diferită sau dacă aceasta nu este 
stabilită pe altă cale, un tratat leagă pe fiecare din părţi cu privire la întregul său 
teritoriu. 

Art. 30. Aplicarea tratatelor succesive purtând asupra aceleiaşi materii 

1. Sub rezerva dispoziţiilor art. 103 al Cartei Naţiunilor Unite, drepturile şi obli- 
gaţiile statelor, părţi la tratate succesive purtând asupra aceleiaşi materii sunt 
determinate potrivit paragrafelor ce urmează. 

2. Când un tratat precizează că este subordonat unui tratat anterior sau posterior 
sau că nu trebuie considerat ca fiind incompatibil cu celălalt tratat, dispoziţiile 
acestuia se vor aplica cu precădere. 

3. Când toate părţile la tratatul anterior sunt, de asemenea, părţi la tratatul poste- 
rior, fără ca cel anterior să fi expirat sau ca aplicarea sa să fi fost suspendată în 
conformitate cu art. 59, tratatul anterior nu se aplică decât în măsura în care 
dispoziţiile sale sunt compatibile cu cele ale tratatului posterior. 

4. Când părţile la tratatul anterior nu sunt toate părţi la tratatul posterior: 

a) în relaţiile dintre statele care sunt părţi la ambele tratate, regula aplicabilă este 
cea enunțată la parag. 3; 

b) în relaţiile dintre un stat parte la cele două tratate şi un stat parte numai la unul 
din aceste tratate, tratatul la care ambele state sunt părţi reglementează drepturile şi 
obligaţiile lor reciproce. 

5. Parag. 4 se aplică, fără vreun prejudiciu în ce priveşte aplicarea art. 41, la orice 
chestiune relativă la stingerea sau suspendarea aplicării unui tratat conform art. 60, 
sau la orice chestiune privind responsabilitatea ce poate lua naştere pentru un stat, ca 
urmare a încheierii sau aplicării unui tratat ale cărui dispoziţii sunt incompatibile cu 
obligaţiile ce incumbă acestui stat faţă de altul, în virtutea unui alt tratat. 


Secţiunea a Ill-a. Interpretarea tratatelor 


Art. 31. Regula generală de interpretare 

1. Un tratat trebuie să fie interpretat cu bună-credinţă, potrivit sensului obişnuit ce 
urmează a fi atribuit termenilor tratatului în contextul lor şi în lumina obiectului şi 
scopului său. 

2. În vederea interpretării unui tratat, contextul cuprinde, în afară de text, 
preambul şi anexe: 

a) orice acord în legătură cu tratatul şi care a intervenit între părţi cu prilejul 
încheierii tratatului; 

b) orice instrument stabilit de către una sau mai multe din părţi cu prilejul înche- 
ierii tratatului şi acceptat de celelalte părţi ca instrument având legătură cu tratatul. 

3. Se va ţine seama, odată cu contextul: 

a) de orice acord ulterior intervenit între părţi cu privire la interpretarea tratatului 
sau la aplicarea dispoziţiilor sale; 

b) de orice practică urmată ulterior, în aplicarea tratatului, prin care este stabilit 
acordul părţilor în privinţa interpretării tratatului; 

c) de orice regulă pertinentă de drept internaţional aplicabilă relaţiilor dintre părţi. 

4. Un termen va fi înţeles într-un sens special dacă este stabilit că aceasta a fost 
intenţia părţilor. 

Art. 32. Mijloace complementare de interpretare 

Se poate recurge la mijloace complementare de interpretare îndeosebi la lucrările 
pregătitoare şi la împrejurările în care a fost încheiat tratatul fie pentru a confirma 
sensul rezultând din aplicarea art. 31, fie pentru a se determina sensul atunci când 
interpretarea dată conform art. 31: 

a) lasă sensul ambiguu sau obscur, sau 

b) duce la un rezultat vădit absurd sau neraţional. 

Art. 33. Interpretarea tratatelor autentificate în două sau mai multe limbi 

1. Când un tratat a fost autentificat în două sau mai multe limbi, textul său are 
aceeaşi valoare în fiecare din aceste limbi, afară numai de cazul dacă tratatul nu 

dispune sau dacă părţile nu convin ca, în caz de divergență, unul din texte să aibă 
precădere. 

2. O versiune a tratatului în altă limbă decât cele în care textul a fost autentificat 
nu va fi considerată drept text autentic decât dacă tratatul prevede sau părţile au 
convenit aceasta. 

3. Termenii unui tratat sunt presupuşi a avea acelaşi înţeles în diversele texte 
autentice. 

4. În afară de cazul în care un text determinat are precădere în conformitate cu 
parag. 1, atunci când comparaţia textelor autentice învederează o deosebire de scris 
pe care aplicarea art. 31 şi 32 nu îngăduie a o elimina, se va adopta sensul care, 
ţinându-se seama de obiectul şi de scopul tratatului, împacă cel mai bine aceste texte. 


(...) 

Dreptul tratatelor. 
Efectele, modificarea şi încetarea tratatelor 


18.1. Efectele tratatelor 


18.1.1. Aspecte generale 

- În principiu, tratatele produc efecte numai față de părţi (principiul efectului 
relativ). 

- Art. 34 din Convenţia de la Viena prevede că „un tratat nu creează nici obligaţii, 
nici drepturi pentru un stat terţ fără consimţământul său”. 

- Prin expresia «efecte faţă de terţi» se înţeleg numai drepturi și obligaţii ce 
pot rezulta, dintr-un tratat anume, faţă de terţi (nu avantaje, dezavantaje ce pot rezulta 
din contextul aplicării sale, interese etc.). 

- Relativitatea efectelor tratatelor se exprimă prin principiul pacta sunt servanda. 
La baza efectului relativ stă principiul egalităţii suverane. 


18.1.2. Condiţii 

- Condiţiile prin care statele pot dobândi drepturi în temeiul unor tratate la care 
nu sunt părţi (art. 36 din Convenţia de la Viena): 

a) Dacă părţile la tratat înţeleg să confere un drept fie statului terţ sau unui grup 
de state căruia acesta aparţine, fie tuturor statelor; 

b) Dacă statul terţ consimte. 

- Conform alin. (2) al art. 36, „consimţământul este prezumat în lipsa unei 
indicaţii contrare”, deci poate fi tacit. 

- Exemple: Tratatul de la Versailles (drepturi pentru Danemarca şi Elveţia; 
art. 35), Carta ONU (se conferă statelor membre dreptul de a supune spre rezolvare 
diferende Consiliului de Securitate ori Adunării Generale a ONU) 

- Condiţiile prin care pentru state pot rezulta obligaţii din tratate la care nu sunt 
părţi (art. 35 din Convenţia de la Viena): 

e părţile la tratat să fi înţeles să creeze o asemenea obligaţie prin dispoziţiile 
tratatului; 

e statul terţ să accepte în mod expres şi în scris. 

- S-a apreciat că prin realizarea acestor condiţii se creează, de fapt, un acord 
colateral între statele părţi şi terț. 

- Conform art. 37 din Convenţia din 1969, revocarea sau modificarea unui 
drept nu se poate face de către părţi dacă se stabileşte că dreptul este destinat să nu 
fie revocat sau modificat fără consimţământul statului terţ. De asemenea, o obli- 
gaţie nu poate fi revocată sau modificată decât prin consimţământul statelor 
părți şi al statului terţ, afară dacă se stabileşte că acestea au convenit altfel. 

- În doctrină se mai susţine că anumite tratate, care creează regimuri juridice 
obiective (drepturi şi obligaţii opozabile erga omnes) fac excepţie de la regimul relativ: 

e prin care se stabilesc regimuri teritoriale 

e prin care se fixează statute de neutralitate 

e prin care se creează un anumit regim pentru căi de comunicaţie internaţionale 
(fluvii, strâmtori, canale internaţionale) 

e tratatele multilaterale prin care se înfiinţează organizaţii internaţionale. 

e tratatele care includ „clauza naţiunii celei mai favorizate”, conform căreia părţile 
prevăd că vor beneficia de tratamentul/regimul juridic cel mai favorabil pe care l-au 
acordat sau îl vor acorda unor state terţe 


Notă: „Clauza națiunii celei mai favorizate ” presupune că dacă statul care a promis 
acordarea tratamentului încheie un tratat cu un alt stat în care se prevede un 
anumit avantaj în domeniul în care se promite aplicarea clauzei, statul bene- 
ficiar al clauzei beneficiază de acest avantaj, chiar dacă el este terț față de al 
doilea acord. Prin excepţie de la regulile Convenţiei de la Viena, statele părți 
la al doilea acord, care prevede avantajul, nu trebuie să consimtă la acor- 
darea sa către statul beneficiar, clauza funcţionând automat. 


- O altă excepţie este prevăzută de art. 38 din Convenţia de la Viena, conform 
căruia regulile de creare de drepturi şi obligaţii pentru terţi nu se opun ca o normă a 
unui tratat să devină obligatorie pentru un terţ ca regulă cutumiară de drept 
internaţional. 


18.2. Modificarea tratatelor 


18.2.1. Terminologie 

- În practică se folosesc termenii de: 

e amendare (când modificarea este de mică importanţă, parţială) 

e revizuire (când modificarea este substanţială şi extinsă la părţi mari ale tra- 
tatului). 

- Această deosebire tehnică nu are însă relevanţă din punct de vedere juridic. 


18.2.2. Reguli generale privind modificarea (art. 39 al Convenţiei de la Viena): 

- Se face numai prin acordul părţilor. 

- De regulă, modificările parcurg, pentru a intra în vigoare, aceleaşi etape pre- 
văzute pentru încheierea tratatului. 

a) În cazul tratatelor bilaterale, este necesar acordul ambelor părţi pentru modi- 
ficare; 

b) În cazul tratatelor multilaterale există mai multe posibilităţi: 

1. modificarea nu poate interveni decât prin acordul tuturor statelor părţi 
(regula unanimităţii, aplicată, de regulă, tratatelor cu un număr redus de părţi) 

2. modificarea poate interveni cu acordul majorităţii statelor părți. În acest caz, 
tratatul poate să prevadă: 


e opozabilitatea modificărilor aduse pentru toate statele-părţi, indiferent dacă nu 
au votat pentru modificare 


Cursul 18 297 


e opozabilitatea modificărilor numai pentru statele care au votat pentru aceasta, 
ceea ce creează regimuri juridice diferite: 

a) între părţile care au acceptat modificările se aplică prevederile tratatului modi- 
ficat; 

b) între părţile care au respins modificările se va aplica tratatul iniţial; 

c) între prima şi a doua categorie se aplică tot tratatul iniţial (la care ambele cate- 
gorii sunt părţi). 

- O problemă deosebită este legată de modificarea Cartei ONU (art. 108, 109), 
mai ales în cadrul eforturilor de reformă a organizaţiei. 


18.3. Încetarea tratatelor 


- Trebuie făcută distincţie între: cauzele de nulitate, cauzele de încetare pro- 
priu-zisă şi suspendare. 


18.3.1. Cauzele de nulitate: 

a) Când tratatul contravine unei norme ius cogens, în vigoare la momentul 
încheierii sale sau unei noi norme ius cogens apărută în cursul aplicării (art. 53 şi 64 
din Convenţia de la Viena) 

b) Când intervin vicii de consimţământ 

e violarea dispoziţiilor de drept intern privind competenţa de a încheia tratate 
(art. 46 din Convenţia de la Viena) 

Această violare trebuie să fie vădită (să fie obiectiv evidentă pentru orice stat 
care s-ar comporta în asemenea împrejurări în conformitate cu practica obişnuită şi 
cu bună credinţă) şi să privească o regulă de importanţă fundamentală a dreptului 
intern privind competenţa de a încheia tratate. 

e eroarea (art. 48 din Convenţia de la Viena) dacă aceasta se referă la un fapt sau 
situaţie pe care statul o presupunea existentă la momentul încheierii tratatului şi care 
reprezenta o bază esenţială a exprimării consimţământului. Nu poate fi invocată 
dacă statul a contribuit la eroare prin conduita sa sau circumstanţele erau de natură să 

e dolul (art. 49 din Convenţia de la Viena) este conduita frauduloasă a altui stat 
care a participat la negociere şi care conduce, în general, la producerea unei erori 

e coruperea reprezentantului unui stat (art. 50 din Convenţia de la Viena), prin 
acţiune directă sau indirectă a altui stat care a participat la negocieri, de regulă când 
aceasta este evidentă şi în măsură să provoace o influență considerabilă asupra 
voinţei reprezentantului 

e constrângerea exercitată asupra reprezentantului (art. 51 din Convenţia de la 
Viena) — este vorba de ameninţări vizând libertatea, integritatea fizică, psihică a per- 
soanei reprezentantului, cariera, familia etc. 

e constrângerea exercitată asupra statului (art. 52 din Convenţia de la Viena) — 
prin ameninţarea cu folosirea forţei sau folosirea forţei, cu violarea principiilor de 
drept internaţional. 

- Se pot distinge două tipuri de nulitate: 

a) relativă: (ce poate fi invocată numai de către statul al cărui consimţământ a fost 
viciat şi poate fi'acoperită prin confirmare de către acesta — art. 45 din Convenţia de 
la Viena): violarea dispoziţiilor dreptului intern, eroare, dol, coruperea repre- 
zentantului; 

b) absolută (poate fi invocată de către orice stat parte la tratat, nu numai de către 
statul afectat, sau din oficiu, de către o instanţă internaţională): constrângerea 
reprezentantului sau statului, încălcarea normei ius cogens. 

18.3.2. Cauzele de încetare: 

a) În virtutea dispoziţiilor cuprinse în tratat: 

e termenul 

* condiţia rezolutorie 


Notă: Tacita reconducţiune este o clauză din tratat potrivit căreia, la împlinirea 
perioadei pentru care a fost încheiat, tratatul se prelungeşte pe noi perioade 
identice sau, de regulă, mai mici, dacă nici una din părți nu îşi manifestă 
intenţia de a-i pune capăt înainte de expirarea perioadei de valabilitate. 


e denunţarea (în cazul tratatelor multilaterale — renunţarea, retragerea), marea 
majoritate a tratatelor prevăd posibilitatea de denunţare. 

b) Prin consimţământul tuturor statelor-părţi 

c) Denunţare, când tratatul nu prevede această posibilitate: 

e ca regulă, nu există, în acest caz, un drept de denunţare 

e cu titlu de excepţie, conform art. 56 din Convenţia de la Viena, denunţarea are 
loc când: 

i) se poate determina intenţia părţilor de a admite posibilitatea denunţării sau 
retragerii; 

ii) dreptul de denunţare poate fi dedus din natura tratatului. 


Notă: În aceste ipoteze, notificarea intenţiei de denunțare produce efecte după 12 
luni de la notificare. 


d) Violarea tratatului de către una din părţi 

- Trebuie să fie o violare substanţială [art. 60 alin. (3) din Convenţia de la Viena]. 

e) Încheierea unui tratat cu acelaşi obiect între părți (art. 59 din Convenția de 
la Viena) 

- Condiții: 

e să rezulte din noul tratat sau să fie altfel stabilit că materia trebuie guvernată de 
noul tratat; 

e dispozițiile noului tratat să fie incompatibile cu cele ale tratatului anterior. 

f) Imposibilitatea executării tratatului datorată dispariției sau distrugerii 
definitive şi permanente a obiectului tratatului, indispensabil pentru executarea sa 
(art. 61 din Convenţia de la Viena); 

g) Dispariţia uneia dintre părți; 

h) Schimbarea fundamentală a împrejurărilor (rebus sic stantibus) (art. 62 din 
Convenţia de la Viena) — când una dintre părţi consideră că noile împrejurări sunt de 
natură să ducă la încetarea tratatului. 

- Ea trebuie să dovedească: 

e că împrejurările schimbate au constituit baza esenţială a consimţământului 
părţilor de a se lega prin tratat 

e că schimbarea a transformat radical natura obligaţiilor. 

- Situaţii exceptate: tratatele ce stabilesc frontiere şi dacă schimbarea fundamen- 
tală este rezultatul încălcării de către partea care o invocă fie a unei obligaţii din 
tratat, fie a unei alte obligaţii internaţionale. 

i) Ruperea relaţiilor diplomatice şi consulare (art. 63 din Convenţia de la Viena) 

- Nu are efecte asupra încetării tratatelor cu excepţia celor pentru a căror exe- 
cutare existenţa relaţiilor diplomatice şi consulare este indispensabilă. 

j) Războiul 

- Practica a arătat că: 

e tratatele economice, financiare bilaterale încetează 

e tratatele multilaterale sunt suspendate între beligeranţi şi rămân în vigoare între 
nebeligeranţi şi între beligeranţi şi nebeligeranţi 

e tratatele privind frontierele şi cele privind regulile de ducere a războiului rămân 
în vigoare. 

Anexă 


Convenţia privind dreptul tratatelor, Viena, 1969 


C.) 


Secțiunea a IV-a. Tratatele şi statele terțe 


Art. 34. Regulă generală privind statele terțe 

Un tratat nu creează nici obligații, nici drepturi pentru un stat terț fără con- 
simțământul său. 

Art. 35. Tratate prevăzând obligații pentru statele terțe 

O obligație ia naştere pentru un stat terț din dispoziția unui tratat, dacă părțile la 
acest tratat înţeleg, să creeze obligaţia prin mijlocirea acestei dispoziţii şi dacă statul 
terţ acceptă în mod expres şi în scris această obligaţie. 

Art. 36. Tratate prevăzând drepturi pentru statele terţe 

1. Un drept ia naştere pentru un stat terţ din dispoziţia unui tratat, dacă părţile la 
acest tratat înţeleg, prin această dispoziţie, să confere acest drept fie statului terţ sau 
unui grup de state căruia acesta aparţine, fie tuturor statelor şi dacă statul terţ 
consimte. Consimţământul este prezumat în lipsa vreunei indicaţii contrare, afară 
numai dacă tratatul nu dispune astfel. 

2. Un stat care exercită un drept în temeiul parag. 1 este ţinut să respecte, în 
exercitarea acestui drept, condiţiile prevăzute de tratat sau stabilite conform dispo- 
ziţiilor sale. 

Art. 37. Revocarea sau modificarea obligaţiilor sau a drepturilor statelor terţe 

1. În cazul când o obligaţie s-a născut în sarcina unui stat terţ, potrivit art. 35, 
această obligaţie nu poate fi revocată sau modificată decât prin consimţământul 


statelor părţi la tratat şi al statului terţ, afară dacă se stabileşte că ele au convenit 
altfel. 

2. În cazul când un drept s-a născut în folosul unui stat terț potrivit art. 36, acest 
drept nu poate fi revocat sau modificat de părți dacă se stabileşte că dreptul este 
destinat să nu poată fi revocat sau modificat fără consimțământul statului terț. 

Art. 38. Regulile unui tratat ce devin obligatorii pentru statele terțe prin for- 
mularea unei cutume internaționale 

Niciuna din dispozițiile art. 34 şi 37 nu se opune ca o regulă enunțată într-un tratat 
să devină obligatorie pentru un stat terț, ca regulă cutumiară de drept internațional, 
recunoscută ca atare. 


Partea a IV-a. Amendarea şi modificarea tratatelor 


Art. 39. Regula generală referitoare la amendarea tratatelor 

Un tratat poate fi amendat prin acordul părților. Afară de cazul când tratatul ar 
dispune altfel, regulile enunțate în partea II-a sunt aplicabile unui astfel de acord. 

Art. 40. Amendarea tratatelor multilaterale 

1. Dacă tratatul nu dispune altfel, amendarea tratatelor multilaterale este guver- 
nată de paragrafele următoare: 

2. Orice propunere tinzând la amendarea unui tratat multilateral în relațiile dintre 
toate părțile trebuie să fie notificată tuturor statelor contractante şi fiecare dintre ele 
are dreptul să participe: 

a) la hotărârea cu privire la urmarea ce se va da acestei propuneri; 

b) la negocierea şi la încheierea oricărui acord având drept obiect amendarea 
tratatului. 

3. Orice stat, având calitatea de a deveni parte la tratat, are de asemenea calitatea 
de a deveni parte la tratat, astfel cum este amendat. 

4. Acordul asupra amendamentului nu leagă statele care sunt părţi la tratat şi care 
nu devin părţi la acest acord; lit. b) a parag. 4 din art. 30 se aplică acestor state. 

5. Orice stat care devine parte la tratat după intrarea în vigoare a acordului asupra 
amendamentului este, dacă nu a exprimat o intenţie diferită, considerat ca fiind: 

a) parte la tratat astfel cum este amendat; 

b) parte la tratatul neamendat faţă de oricare parte la tratat care nu este legată prin 
acordul asupra amendamentului. 

Art. 41. Acorduri având ca obiect modificarea tratatelor multilaterale numai 
în relaţiile dintre unele părţi 

1. Două sau mai multe părţi ale unui tratat multilateral pot încheia un acord având 
de obiect modificarea tratatului numai în relaţiile lor mutuale: 

a) dacă posibilitatea unei astfel de modificări este prevăzută de tratat; sau 

b) dacă modificarea în chestiune nu este interzisă de tratat cu condiţia: 

I. să nu aducă atingere nici folosinţei de către celelalte părţi a drepturilor ce le 
conferă tratatul, nici executării obligaţiei lor; 

II. să nu poarte asupra unei dispoziţii de la care nu se poate deroga fără să existe 
incompatibilitatea cu realizarea efectivă a obiectului şi a scopului tratatului luat în 
ansamblul său. 

2. Afară dacă, în cazul prevăzut de lit. a) a parag. 1, tratatul nu dispune altfel, 
părţile în chestiune trebuie să notifice celorlalte părţi intenţia lor de a încheia acordul, 
precum şi modificările pe care acestea le aduc tratatului. 

Partea a V-a. Nulitatea, stingerea şi suspendarea aplicării tratatelor 
Secţiunea I. Dispoziţii generale 


Art. 42. Validitatea şi menţinerea în vigoare a tratatelor 

1. Validitatea unui tratat sau a consimţământului unui stat de a fi legat printr-un 
tratat nu poate fi contestată decât în aplicarea prezentei Convenții. 

2. Stingerea unui tratat, denunţarea sa sau retragerea unei părţi nu pot avea loc 
decât în aplicarea dispoziţiilor tratatului sau a prezentei Convenții. Aceeaşi regulă 
este valabilă pentru suspendarea aplicării tratatului. 

Art. 43. Obligaţii impuse de dreptul internaţional, independent de un tratat 

Nulitatea, stingerea sau denunţarea unui tratat, retragerea uneia din părţi sau 
suspendarea aplicării tratatului, atunci când rezultă din aplicarea prezentei Convenții 
sau din dispoziţiile tratatului, nu afectează în nici un chip îndatorirea unui stat de a 
executa orice obligaţii enunțate în tratat, la care este supus în temeiul dreptului 
internaţional, independent de tratatul respectiv. 

Art. 44. Divizibilitatea dispoziţiilor unui tratat 

1. Dreptul unei părţi, prevăzut de un tratat sau rezultat din art. 56, de a denunța 
tratatul, de a se retrage din el sau de a-i suspenda aplicarea nu poate fi exercitat decât 
cu privire la ansamblul tratatului, afară numai dacă acesta dispune altfel sau dacă 
părţile au convenit altfel. 

2. O cauză de nulitate sau de stingere a unui tratat, de retragere a unei părţi sau de 
suspendare a aplicării tratatului, recunoscută conform dispoziţiilor prezentei Con- 
venţii, nu poate fi invocată decât în privinţa ansamblului tratatului, afară de condiţiile 
prevăzute de paragrafele următoare sau de art. 60. 

3. În cazul în care cauza în chestiune nu vizează decât anumite clauze deter- 
minate, ea nu poate fi invocată decât în privinţa acestor singure clauze atunci când: 

a) aceste clauze pot fi separate de restul tratatului în ce priveşte executarea lor; 

b) rezultă din tratat sau este stabilit în alt mod că acceptarea clauzelor în chestiune 
nu a constituit pentru cealaltă parte sau pentru celelalte părţi la tratat o bază esenţială 
a consimţământului lor de a fi legate prin tratat în ansamblul său; 

c) nu este injust de a continua executarea a ceea ce subzistă din tratat. 

4. În cazurile prevăzute de art. 49 şi 50, statul care are dreptul de a invoca dolul 
sau corupţia poate face aceasta fie în privinţa întregului tratat, fie, în cazul prevăzut 
la parag. 3, cu privire numai la anumite clauze determinate. 

5. În cazurile prevăzute de art. 51, 52 şi 53, diviziunea dispoziţiilor tratatului nu 
este admisă. 

Art. 45. Pierderea dreptului de a invoca o cauză de nulitate a unui tratat sau 
un motiv de a-i pune capăt, de a se retrage din el sau de a-i suspenda aplicarea 

Un stat nu poate invoca o cauză de nulitate a unui tratat sau un motiv de a-i pune 
capăt, de a se retrage din el sau de a-i suspenda executarea în conformitate cu art. 46 
şi 50 sau cu art. 60 şi 62 dacă, după ce a avut cunoştinţă de fapte, acest stat: 

a) a acceptat în mod explicit să considere că, după caz, tratatul este valid, rămâne 
în vigoare sau continuă să fie aplicabil; sau 

b) trebuie, faţă de condiţia a), să fie socotit că a achiesat, după caz, la validitatea 
tratatului sau la menţinerea sa în vigoare, sau în aplicare. 


Secțiunea a II-a. Nulitatea tratatelor 


Art. 46. Dispoziţii ale dreptului intern privind competenţa de a încheia tratatul 

1. Faptul că consimţământul unui stat de a fi legat printr-un tratat a fost exprimat 
cu violarea unei dispoziţii a dreptului său intern privitoare la competenţa de a încheia 
tratate, nu poate fi invocată de acest stat ca viciu de consimţământ afară numai dacă 
această violare n-a fost vădită şi nu priveşte o regulă de importanţă fundamentală a 
dreptului său intern. 

2. O violare este vădită dacă ea este obiectiv evidentă pentru orice stat care s-ar 
comporta în asemenea împrejurări în conformitate cu practica obişnuită şi cu bună- 
credinţă. 

Art. 47. Restricţia specială a putinţei de a exprima consimţământul unui stat 

Dacă împuternicirea unui reprezentant să exprime consimţământul unui stat de a 
fi legat printr-un tratat determinat a făcut obiectul unei restricţii speciale, faptul că 
acest reprezentant nu a ţinut seama de restricţie nu poate fi invocat ca viciu al con- 
simţământului pe care l-a exprimat, afară numai dacă restricţia nu a fost notificată, 
înainte de exprimarea acestui consimţământ, celorlalte state care au participat la 
negociere. 

Art. 48. Eroarea 

1. Un stat poate invoca o eroare într-un tratat drept viciu al consimţământului său 
de a fi legat prin tratat dacă eroarea poartă asupra unui fapt sau a unei situaţii, pe care 
statul o presupunea că există în momentul încheierii tratatului şi care constituia o 
bază esenţială a consimţământului acestui stat de a fi legat prin tratat. 

2. Parag. 1 nu se aplică dacă statul respectiv a contribuit la această eroare prin 
comportarea sa sau dacă împrejurările au fost de natură să avertizeze statul despre 
posibilitatea unei erori. 

3. O eroare purtând numai asupra redactării textului unui tratat nu aduce atingere 
validității sale şi, în acest caz, se va aplica art. 79. 

Art. 49. Dolul 

Dacă un stat a fost determinat să încheie un tratat în urma conduitei frauduloase a 
unui alt stat care a participat la negociere, el poate invoca dolul ca viciu al consim- 
țământului său de a se lega prin tratat. 

Art. 50. Coruperea reprezentantului unui stat 

Dacă exprimarea consimţământului unui stat de a fi legat printr-un tratat a fost 
obţinută pe calea coruperii reprezentantului său prin acţiune directă sau indirectă a 
altui stat care a participat la negocieri, statul poate invoca această corupere ca viciu al 
consimţământului său de a se lega prin tratat. 

Art. 51. Constrângerea exercitată asupra reprezentantului unui stat 

Exprimarea consimţământului unui stat de a fi legat printr-un tratat, obţinută prin 
constrângerea exercitată asupra reprezentantului său prin acte sau ameninţări îndrep- 
tate împotriva lui, este lipsită de orice efect juridic. 


304 Drept internaţional public. Sinteze 


Art. 52. Constrângerea exercitată asupra unui stat prin ameninţarea cu forţa 
sau folosirea forţei 

Este nul orice tratat a cărui încheiere a fost obţinută prin ameninţare sau prin 
folosirea forţei, cu violarea principiilor de drept internaţional prevăzute în Carta Naţi- 
unilor Unite. 

Art. 53. Tratate în conflict cu o normă imperativă a dreptului internaţional 
general (ius cogens) 

Este nul orice tratat care, în momentul încheierii sale, este în conflict cu o normă 
imperativă a dreptului internaţional general. În sensul prezentei Convenții, o normă a 
dreptului internaţional general este o normă acceptată şi recunoscută de comunitatea 
internaţională a statelor, în ansamblul ei, drept normă de la care nu este permisă nici 
o derogare şi care nu poate fi modificată decât printr-o nouă normă a dreptului inter- 
naţional general, având acelaşi caracter. 


Secţiunea a III-a. Stingerea tratatelor şi suspendarea aplicării lor 


Art. 54. Stingerea unui tratat sau retragerea în temeiul dispoziţiilor trata- 
tului sau prin consimţământul părţilor 

Stingerea unui tratat sau retragerea unei părţi pot avea loc: 

a) în conformitate cu dispoziţiile tratatului; sau 

b) în orice moment, prin consimţământul tuturor părţilor, după consultarea celor- 
lalte state contractante. 

Art. 55. Numărul părţilor la un tratat multilateral, scăzut sub numărul 
necesar intrării sale în vigoare 

Afară de cazul când tratatul dispune altfel, un tratat multilateral nu ia sfârşit 
pentru singurul motiv că numărul părţilor a scăzut sub numărul necesar pentru intra- 
rea sa în vigoare. 

Art. 56. Denunţarea sau retragerea în cazul unui tratat care nu conţine 
dispoziţii privind stingerea şi denunţarea tratatului sau retragerea din el 

1. Un tratat care nu conţine dispoziţii cu privire la stingerea şi la denunţarea sa 
sau la retragerea din el nu poate fi obiectul unei denunţări sau unei retrageri, afară 
numai dacă: 

a) se va stabili că era în intenţia părţilor de a admite posibilitatea unei denunţări 
sau retrageri; sau 

b) dreptul de denunţare sau de retragere poate fi dedus din natura tratatului. 

O parte trebuie să notifice cu cel puţin douăsprezece luni înainte intenţia sa de a 
denunța tratatul sau de a se retrage din el, conform dispoziţiilor parag. 1. 

Art. 57. Suspendarea aplicării unui tratat în temeiul dispoziţiilor sale sau 
prin consimţământul părţilor 

Aplicarea unui tratat faţă de toate părţile sau de o parte determinată poate fi 
suspendată: 

a) conform dispoziţiilor tratatului, sau 

b) în orice moment, prin consimţământul tuturor părţilor, după consultarea celor- 
lalte state contractante. 

Art. 58. Suspendarea aplicării unui tratat multilateral prin acordul unora 
dintre părţi 

1. Două sau mai multe părţi la un tratat multilateral pot încheia un acord, având 
drept obiect să suspende temporar şi numai între ele, aplicarea dispoziţiilor tratatului: 

a) dacă posibilitatea unei astfel de suspendări este prevăzută de tratat; sau 

b) dacă suspendarea în chestiune nu este interzisă de tratat, cu condiţia ca: 

I. să nu aducă atingere nici folosinţei de către celelalte părţi a drepturilor pe care 
le deţin prin tratat, nici executării obligaţiilor lor; 

II. să nu fie incompatibilă cu obiectul şi scopul tratatului; 

2. Dacă în cazul prevăzut la lit. a) a parag. 1, tratatul dispune altfel, părţile în 
chestiune trebuie să notifice celorlalte părţi intenţia lor de a încheia acordul şi 
dispoziţiile tratatului a căror aplicare intenţionează să o suspende. 

Art. 59. Stingerea unui tratat sau suspendarea aplicării sale, rezultând 
implicit din încheierea unui tratat posterior 

1. Un tratat este socotit a fi luat sfârşit dacă toate părţile la acest tratat încheie 
ulterior un tratat asupra aceleiaşi materii şi: 

a) dacă rezultă din tratatul posterior sau dacă este stabilit altfel că, potrivit 
intenţiei părților, materia trebuie să fie reglementată în viitor de acest tratat; sau 

b) dacă dispoziţiile tratatului posterior sunt incompatibile cu cele din tratatul 
anterior în aşa măsură încât este imposibil să se aplice ambele tratate în acelaşi timp. 

2. Tratatul anterior este socotit ca fiind numai suspendat dacă rezultă din tratatul 
posterior sau este stabilit pe altă cale că aceasta a fost intenţia părţilor. 

Art. 60. Stingerea unui tratat sau suspendarea aplicării lui ca urmare a 
violării sale 

1. O violare substanţială a unui tratat bilateral de către una din părţi autorizează 
cealaltă parte să invoce violarea pentru a pune capăt tratatului sau a suspenda 
aplicarea lui în total sau în parte. 

2. O violare substanţială a unui tratat multilateral de către una din părţi auto- 
rizează: 

a) celelalte părţi ca, prin acordul lor unanim, să suspende aplicarea tratatului în 
total sau în parte, ori să-i pună capăt: 

I. în relaţiile dintre ele şi statul autor al violării; 

II. între toate părţile. 

b) o parte afectată în mod deosebit, prin violare, să o invoce ca motiv de sus- 
pendare a aplicării tratatului în total sau în parte, în relaţiile dintre ea şi statul autor al 
violării; 

c) oricare parte, alta decât statul autor al violării, să o invoce ca motiv de sus- 
pendare a aplicării tratatului în total sau în parte în ce o priveşte, dacă acest tratat este 
de aşa natură încât o violare substanţială a dispoziţiilor sale de către o parte modifică 
radical situaţia fiecărei părţi, referitor la executarea ulterioară a obligaţiilor sale în 
virtutea tratatului. 

3. În sensul prezentului articol, există o violare substanţială a unui tratat în cazul 
când are loc: 

a) o respingere a tratatului, neautorizată de prezenta Convenţie; 

b) violarea unei dispoziţii esenţiale, pentru realizarea obiectului sau a scopului 
tratatului. 

4. Parag. 1, 2 şi 3 nu se aplică dispoziţiilor referitoare la protecţia persoanei 
umane, conţinute în tratate cu caracter umanitar, în special acelor dispoziţii care 
exclud orice formă de represalii împotriva persoanelor proteguite prin zisele tratate. 

Art. 61. Ivirea unei situaţii care face imposibilă executarea 

1. O parte poate invoca imposibilitatea de a executa un tratat ca motiv pentru a-i 
pune capăt sau pentru a se retrage din el dacă această imposibilitate rezultă din dis- 
pariţia sau distrugerea acestui tratat. Dacă imposibilitatea este temporară, ea poate fi 
invocată numai ca motiv pentru suspendarea aplicării tratatului. 

2. O parte nu poate invoca imposibilitatea de executare ca motiv pentru a pune capăt 
tratatului, pentru a se retrage din el sau a cere suspendarea aplicării tratatului, dacă 
această imposibilitate rezultă dintr-o violare, din partea părţii care o invocă, fie a unei 
obligaţii a tratatului, fie a unei obligaţii internaţionale faţă de oricare altă parte la tratat. 

Art. 62. Schimbarea fundamentală a împrejurărilor 

1. O schimbare fundamentală a împrejurărilor, care a intervenit în raport cu cele 
existente în momentul încheierii unui tratat şi care nu fusese prevăzută de părţi, nu 
poate fi invocată ca motiv de a pune capăt tratatului sau a se retrage din el afară 
numai dacă: 

a) existenţa acestor împrejurări a constituit o bază esenţială a consimţământului 
de a se lega prin tratat, şi 

b) această schimbare a avut ca efect transformarea radicală a naturii obligaţiilor 
care rămân de executat în virtutea tratatului. 

2. O schimbare fundamentală a împrejurărilor nu poate fi invocată ca motiv 
pentru a pune capăt tratatului sau a se retrage din el: 

a) dacă este vorba despre un tratat care stabileşte o frontieră; sau: 

b) dacă schimbarea fundamentală rezultă dintr-o violare de către partea care o 
invocă, fie a unei obligaţii din tratat, fie a oricărei alte obligaţii internaţionale faţă de 
oricare altă parte la tratat. 

3. Dacă o parte poate, potrivit paragrafelor precedente, să invoce o schimbare fun- 
damentală a împrejurărilor ca motiv pentru a pune capăt unui tratat sau pentru a se 
retrage din el, ea poate s-o invoce, de asemenea, pentru suspendarea aplicării tratatului. 

Art. 63. Ruperea relaţiilor diplomatice sau consulare 

Ruperea relaţiilor diplomatice sau consulare dintre părţile la un tratat este fără efect 
asupra relaţiilor juridice stabilite între ele prin tratat, afară dacă şi în măsura în care exis- 
tenţa relaţiilor diplomatice sau consulare este indispensabilă pentru aplicarea tratatului. 

Art. 64. Apariţia unei norme imperative a dreptului internaţional general 
(ius cogens) 

Dacă survine o nouă normă imperativă a dreptului internaţional general, orice tratat 
existent, care este în conflict cu această normă, devine nul şi îşi încetează efectele. 

C) 

Consecințele nulității, stingerii sau suspendării aplicării unui tratat 

Art. 69. Consecințele nulităţii unui tratat 

1. Este nul tratatul a cărui nulitate este stabilită în virtutea prezentei Convenții. 
Dispoziţiile unui tratat nul nu au forţă juridică. 

2. Dacă unele acte au fost totuşi îndeplinite în baza unui asemenea tratat: 

a) oricare parte poate cere oricărei alte părţi să stabilească, pe cât se va putea, în 
relaţiile lor reciproce, situaţia care ar fi existat dacă aceste acte nu ar fi fost înde- 
plinite; 

b) actele îndeplinite cu bună-credinţă înainte de invocarea nulităţii nu devin ilicite 
prin singurul fapt al nulităţii tratatului. 

3. În cazurile de la art. 49, 50, 51 sau art. 52 parag. 2 nu se aplică părţii căreia îi 
este imputabil dolul, actul de corupere sau de constrângere. 

4. În cazurile în care s-a viciat consimţământul unui stat anumit de a fi legat 
printr-un tratat multilateral, regulile precedente se aplică în relaţiile dintre statul res- 
pectiv şi părţile la tratat. 

Art. 70. Consecințele stingerii unui tratat 

1. Dacă tratatul nu dispune altfel sau dacă părţile nu convin în alt chip, faptul că 
un tratat a luat sfârşit în temeiul dispoziţiilor lui sau conform prezentei Convenții: 

a) liberează părţile de obligaţia de a continua executarea tratatului; 

b) nu aduce atingere nici unui drept, nici unei obligaţii şi nici unei situaţii juridice 
a părţilor, create prin executarea tratatului, înainte ca acesta să fi luat sfârşit. 

2. Când un stat denunţă un tratat multilateral sau se retrage din el, parag. 1 se 
aplică relaţiilor dintre acest stat şi fiecare din celelalte părţi la tratat, cu începere de la 
data la care denunţarea sau retragerea îşi produce efectul. 

Art. 71. Consecințele nulităţii unui tratat aflat în conflict cu o normă impe- 
rativă a dreptului internaţional general 

1. În cazul unui tratat nul în temeiul art. 53, părţile sunt ţinute: 

a) să elimine, în măsura posibilului, consecinţele oricărui act îndeplinit pe baza 
unei dispoziţii care este în conflict cu norma imperativă a dreptului internaţional 
general; sau 

b) să facă astfel încât relaţiile lor mutuale să fie conforme cu norma imperativă a 
dreptului internaţional general. 

2. În cazul unui tratat care devine nul şi ia sfârşit în temeiul art. 64, expirarea 
tratatului: 

a) liberează părţile de obligaţia de a continua să execute tratatul; 

b) nu aduce atingere nici unui drept, nici unei obligaţii şi nici unei situaţii juridice a 
părţilor create prin executarea tratatului înainte de a fi luat sfârşit, totuşi, aceste drepturi, 
obligaţii sau situaţii nu pot fi menținute mai departe decât în măsura în care menţinerea 
lor nu este în sine în conflict cu noua normă imperativă a dreptului internaţional. 

Art. 72. Consecințele suspendării unui tratat 

1. Dacă tratatul nu dispune sau părţile nu convin în alt chip, suspendarea aplicării 
unui tratat pe temeiul dispoziţiilor sale sau în conformitate cu prezenta Convenţie: 

a) eliberează părţile, între care aplicarea tratatului este suspendată, de obligaţia 
executării tratatului în relaţiile lor reciproce pe timpul perioadei de suspendare; 

b) nu afectează relaţiile juridice stabilite de tratat între părți. 

2. În timpul perioadei de suspendare, părţile trebuie să se abţină de la săvârşirea 
oricăror acte care ar tinde să împiedice reluarea aplicării tratatului. 


(...) 


Cursul 19 


Soluţionarea diferendelor internaţionale pe cale paşnică. Noţiunea 
de diferend. Clasificare. Mijloacele politico-diplomatice 


19.1. Noţiunea de «diferend» 


19.1.1. Definiţie: 

- Diferendul internaţional reprezintă o neînțelegere sau un dezacord declarat între 
două sau mai multe state sau alte subiecte de drept internaţional cu privire la un 
drept, o pretenţie sau un interes. Conform Curţii Permanente de Justiţie Interna- 
ţională, diferendul este „un dezacord asupra unei probleme de drept sau de fapt, o 
opoziţie de teze juridice sau de interese între state” (1924). 

- În Carta ONU şi în alte documente internaţionale, alături de noţiunea de «dife- 
rend» figurează şi noţiunea de «situaţie» internaţională. Situaţia reprezintă o stare de 
fapt care ar putea duce la fricţiuni internaţionale sau ar putea da naştere unui diferend 
(conform art. 34 din Carta ONU). 


19.1.2. Diferende politice versus diferende juridice: 

- Convenţiile de la Haga din 1899 şi 1907 pentru soluţionarea paşnică a dife- 
rendelor internaţionale (art. 16, respectiv, art. 38) arată că disputele de natură juridică 
ar trebui soluționate prin mijloace jurisdicţionale (la acel moment, prin arbitraj), ceea 
ce implică o distincţie, după natura lor, între diferendele internaţionale politice şi, 
respectiv, juridice. 

Potrivit Statutului Curţii Internaţionale de Justiţie (art. 36), următoarele diferende 
au caracter juridic: 

e interpretarea unui tratat 

e orice problemă de drept internaţional 

e existenţa oricărui fapt, care dacă ar fi stabilit, ar constitui încălcarea unei obliga- 
ţii internaţionale 

e natura şi întinderea despăgubirilor datorate pentru încălcarea unei obligaţii inter- 
naţionale. 

- Relevanţa distincţiei rezultă din Carta ONU [art. 36 alin. (3)] şi este doar în 
legătură cu alegerea de către părţi a mijloacelor de reglementare. Diferendele de 
ordin juridic urmează, ca regulă generală, să fie supuse spre rezolvare CIJ sau altor 
instanţe jurisdicţionale sau arbitrale, iar cele politice să fie rezolvate prin mijloace 
politico-diplomatice. 

- Totuşi, în practică, clasificarea diferendelor concrete în politice şi juridice este 
dificil de realizat: 

e pe de o parte, însăşi definiţia diferendului internaţional presupune o opoziţie de 
teze juridice 

e pe de altă parte, „diferendele juridice între state au, prin însăşi natura lor, 
şanse să apară în context politic și de a nu reprezenta decât un element al unui 
diferend politic mai vast.” (conform CIJ, „Personalul diplomatic şi consular al 
SUA la Teheran, SUA c. Iran, 1981) 

- Carta ONU (art. 33) enumeră mijlocele de soluţionare pe cale paşnică a dife- 
rendelor: negociere, anchetă, mediere, conciliere. arbitraj, reglementarea judiciară, 
recurgerea la organizaţiile internaţionale sau la oricare alt mijloc la alegerea lor. 


19.2. Clasificarea mijloacelor de soluţionare pe cale paşnică a diferendelor 


1. Mijloace politico-diplomatice: 

e negocierea 

* bunele oficii (pe care art. 33 din Carta ONU le omite, dar care sunt menţionate 
de Convenţiile de la Haga) 

e medierea internaţională 

e ancheta internaţională 

e concilierea internaţională 

2. Mijloace jurisdicţionale: 

e arbitrajul internaţional 

e jurisdicţiile internaţionale propriu-zise 

3. Mijloace de soluţionare a diferendelor în cadrul organizaţiilor internaţionale 
cu caracter universal sau regional. 


19.3. Mijloace politico-diplomatice 


19.3.1. Negocierile (tratativele, consultările) 

- Presupun contactul direct între reprezentanţii părţilor în vederea identificării 
circumstanțelor, cauzelor diferendului şi pentru acomodarea poziţiilor şi inte- 
reselor părţilor, în scopul soluționării diferendului. 

- Constituie, istoric, prima procedură diplomatică de soluţionare paşnică şi toto- 
dată, de regulă, prima modalitate la care se recurge în practică atunci când se 
încearcă soluţionarea unui diferend. Tratativele diplomatice directe reprezintă unul 
dintre cele mai uzitate mijloace de soluţionare pentru că acestea se află la îndemâna 
fiecărui stat, sunt cel mai puţin costisitoare şi în desfăşurarea lor părţile vin în contact 
una cu alta în mod direct. 

- Negocierile sunt considerate ca nefiind o modalitate bine definită din punct de 
vedere procedural. Ele se pot desfăşura prin contacte și tratative între reprezentanţii 
părţilor, dar şi prin schimburi de documente scrise. 

- Negociatorii sunt, în general, diplomaţi (funcţionari ai ministerelor afacerilor 
externe sau membri ai misiunilor diplomatice), membri ai guvernelor sau alte 
personalităţi care posedă experienţă şi prestigiu în domeniile ce formează obiectul 
negocierilor. Unul dintre avantajele negocierilor este acela că ele se pot relua la 
nivele diferite de reprezentare, care pot fi alternate. 

- În doctrină a apărut un curent de opinie conform căruia ar exista o regulă 
privitoare la anterioritatea negocierilor, adică obligaţia părţilor de a angaja nego- 
cieri directe înainte de a recurge la alte mijloace de soluţionare paşnică. 

- O altă regulă este desfăşurarea negocierilor cu bună-credinţă, adică cu inten- 
ţia reală de a se ajunge la o soluţie reciproc acceptabilă. Obligaţia de a negocia nu 
implică obligaţia de a se ajunge neapărat la o soluţie acceptabilă (obligaţie de mij- 
loace, nu de rezultat). 

- Durata negocierilor variază în funcţie de împrejurările concrete ale fiecărui 
caz, putând să dureze doar câteva zile sau mai mulţi ani. Prin tratate internaţionale se 
stabilesc uneori termene limită. 


19.3.2. Bunele oficii 

- Bunele oficii reprezintă acţiunea unui tert menită a crea condiţii favorabile 
pentru ca statele în litigiu să poată ajunge la rezolvarea diferendului pe calea 
negocierilor sau prin alt mijloc de soluţionare paşnică. 

- Scopul bunelor oficii constă în determinarea părţilor la diferend să înceapă 
negocierile sau să le reia, dacă acestea au fost întrerupte. Cel care oferă bunele oficii 
nu participă la tratative şi nu propune soluţii pentru diferend, misiunea lui limitându- 
se la facilitarea tratativelor. 

- Bunele oficii pot fi oferite de terţi ori solicitate de părţile la un diferend. Pentru a 
se angaja în activităţile de bune oficii, terţul are nevoie de acceptul părţilor, bazat pe 
încrederea acestora în imparţialitatea sa. 


19.3.3. Medierea internaţională 

- Medierea desemnează acţiunea unui terţ de participare la organizarea nego- 
cierilor, pe care de regulă le conduce, participă în mod activ şi direct la negocieri 
examinând fondul diferendului şi făcând propuneri pentru soluţionarea lui, care au 
însă un caracter facultativ pentru părţi. 

- Mediatorul este ales în virtutea calităţilor sale personale sau a funcţiilor pe care 
le îndeplineşte. Medierea mai poate fi realizată de unul sau mai multe state ori de o 
organizaţie internaţională. Mediatorul trebuie să fie acceptat de părţi, care îi definesc 
mandatul. Şi în cazul mediatorului, încrederea părţilor în imparţialitatea sa este un 
element esenţial în acceptarea sa de către părţi. 

- Din punct de vedere procedural, medierea internaţională se caracterizează prin 
deplina sa adaptabilitate la împrejurările concrete ale unui diferend şi prin absenţa 
unor forme sau etape care trebuie parcurse. În practică, acţiunile de mediere se pot 
întrepătrunde cu negocierile directe între părţile la un diferend, uneori revenirea la 
negocieri directe fiind rezultatul intervenţiei unui mediator. 

- Părţile la un diferend sunt libere să refuze soluţia propusă de mediator. 


19.3.4. Ancheta internaţională 

- Are ca scop stabilirea exactă a faptelor (fact-finding) şi lămurirea împre- 
jurărilor şi circumstanțelor care au dus la apariţia diferendului. 

- În acest scop se creează comisii de anchetă internaţională (conform art. 9-36 
din Convenţia de la Haga din 1907 pentru reglementarea paşnică a diferendelor inter- 
naţionale). 

- Temeiul constituirii comisiilor de anchetă îl constituie un acord internaţional 
încheiat de părţile în litigiu. Acest acord poate să rezulte dintr-o convenţie bilaterală 

sau multilaterală. În acord se vor preciza situațiile de fapt ce vor trebui examinate, 
compunerea comisiei de anchetă, termenele impuse acesteia. 

- Comisiile de anchetă se alcătuiesc dintr-un număr impar de membri, denumiți 
comisari. Aceştia pot fi cetățeni ai statelor părți la diferend, dar şi ai unor state terțe. 
Comisarii aleşi îşi îndeplinesc misiunea în calitate de specialişti, şi nu în calitate de 
reprezentanţi ai statelor. Desfăşurarea lucrărilor comisiilor de anchetă are un carac- 
ter contradictoriu. Părţile sunt reprezentate de agenţi, care expun versiunea proprie 
asupra faptelor. Se pot prezenta diferite documente, se pot audia martori şi experţi, 
comisia se poate deplasa pe teren, dar numai cu acordul statelor pe teritoriul cărora 
urmează să ancheteze. 

- În final, comisia întocmeşte un raport. Acesta este adoptat cu votul majorităţii 
membrilor. Raportul comisiei de anchetă nu este obligatoriu. În raport, comisia de 
anchetă se va limita la stabilirea situaţiei de fapt, fără a propune soluţii referitoare 
la fondul diferendului. 

- Ancheta internaţională este eficientă în privinţa unei categorii relativ limitate de 
situaţii: intervine în special în situaţiile care nu implică nici onoarea, nici interesele 
vitale ale părţilor, respectiv în acelea care s-au creat în jurul unui dezacord care 
priveşte fapte izolate şi care poate fi rezolvat printr-o investigaţie imparţială şi 
conştiincioasă (conform art. 9 din Convenţiile de la Haga pentru soluţionarea 
paşnică a diferendelor internaţionale din 1899 şi 1907). 

- La 19 august 2004, România a declanşat procedura de creare a unei Comisii de 
Anchetă Internaţională în baza art. 3 alin. (7) şi Anexei IV din Convenţia privind 
evaluarea impactului asupra mediului în context transfrontalier (Espoo, 1991) pentru a 
stabili dacă lucrările de construcţie a canalului Bâstroe în Delta ucraineană a Dunării 
sunt de natură să producă un impact negativ transfrontalier semnificativ în partea 
românească a Deltei, ceea ce a Comisia a şi constatat, în unanimitate, la 10 iulie 2006. 


19.3.5. Concilierea internaţională 

- Concilierea internaţională este un mod de reglementare a diferendelor inter- 
naţionale de orice natură, în care o comisie, constituită de părţi, fie cu titlu perma- 
nent, fie pentru un anumit diferend, procedează la o examinare imparţială şi se 
străduieşte să definească termenii unui aranjament, susceptibil de a fi acceptat 
de părţi, ori acordă părţilor orice concurs care îi va fi cerut în vederea regle- 
mentării (conform Institutului de Drept Internaţional). Membrii Comisiei se numesc 
conciliatori. 

- Fiind cel mai complex mijloc politico-diplomatic, face trecerea de la aceste 
mijloace la cele jurisdicționale, mai exact la arbitraj, de care se deosebeşte prin 
aceea că soluţia propusă nu este obligatorie. Ea are un caracter complex, îmbinând 
elemente de anchetă cu cele de mediere. 

- Temeiul declanşării unei concilieri internaţionale îl constituie acordul părţilor 
la diferend. 

- Procedura comisiilor de conciliere se derulează în două faze: cea de anchetă, 
constând în examinarea faptelor şi administrarea probelor şi faza de conciliere pro- 
priu-zisă, care se desfăşoară în contradictoriu, cu ascultarea părţilor. Comisia 
întocmeşte un raport, ale cărui concluzii trebuie motivate atât în fapt, cât şi în 
drept. Raportul nu are forţă obligatorie pentru părţi. 

Anexa 1 


Tratatul pentru renunţarea la război ca instrument de politică 
naţională, Pactul Briand-Kellogg, Paris, 1928 


(...) 

1. Înaltele Părţi Contractante declară solemn în numele popoarelor lor respective 
că ele condamnă recurgerea la război pentru reglementarea diferendelor interna- 
tionale şi renunţă la el ca instrument de politică naţională în relaţiunile lor mutuale. 

2. Înaltele Părţi Contractante recunosc că reglementarea sau rezolvarea tuturor 
diferendelor sau conflictelor, de orice natură sau de orice origine ar putea fi ele, care 
se vor putea ivi între ele, nu va trebui niciodată urmărită decât prin mijloace pacifice. 

3. Prezentul Tratat va fi ratificat de Înaltele Părţi Contractante desemnate în 
preambul, conform cerinţelor constituţiilor lor respective şi va produce efecte între 
ele de îndată ce toate instrumentele de ratificare vor fi fost depuse la Washington. 


(...) 


Anexa 2 
Convenţia de definire a agresiunii, Londra, 1933 


(...) 

Art. 1. Fiecare din Înaltele Părţi Contractante se angajează să accepte în 
raporturile mutuale cu fiecare din celelalte şi cu începere din ziua punerii în vigoare a 
prezentei convenţiuni definiţia agresorului, astfel cum a fost explicată în raportul 
Comitetului pentru chestiunile de securitate cu data de 24 mai 1933 (raportul Politis), 
al Conferinţei pentru reducerea şi limitarea armamentelor, raport făcut în urma pro- 
punerii delegaţiei Sovietelor. 

Art. 2. În consecinţă, va fi recunoscut ca agresor într-un conflict internaţional, 
sub rezerva acordurilor în vigoare între părţile în conflict, statul care primul va fi 
comis una din acţiunile următoare: 

- declaraţie de război unui alt stat; 

- invazia cu forţele sale armate, chiar fără declaraţie de război, a teritoriului unui 
alt stat; 

- atacarea cu forţele sale terestre, navale sau aeriene, chiar fără declaraţie de 
război, a teritoriului, navelor sau aeronavelor unui alt stat; 

- blocada navală a coastelor sau a porturilor unui stat; 

- sprijin dat bandelor armate care, formate pe teritoriul său, vor fi invadat teri- 
toriul unui alt stat sau refuzul, cu toată cererea statului invadat, de a lua pe propriul 
său teritoriu orice măsuri în puterea lui pentru a lipsi zisele bande de orice ajutor sau 
protecţie. 

Art. 3. Nici o consideraţie de ordin politic, militar, economic sau de altă natură nu 
va putea scuza sau justifica agresiunea prevăzută la art. 2 (cu titlul de exemplu vezi 
anexa). 


(...) 


Convenţie Anexă 

În acelaşi timp, plenipotenţiarii de mai sus au semnat şi următoarea: 

Anexă la art. 3 al Convenţiei relative la definiţia agresiunii 

Înaltele Părţi Contractante semnatare ale convenției relative la definiţia agresiunii, 

Dornice, sub rezerva expresă de a nu restrânge întru nimic aplicarea absolută a 
regulii puse în art. 2 al zisei convenţii, de a da anumite indicaţii de natură a determina 
agresorul, constată că nici un act de agresiune în sensul art. 2 al zisei convenţii nu va 
putea, între altele, să fie justificat de una din împrejurările următoare: 

A. Situaţia internă a unui stat, de exemplu, structura sa politică, economică sau 
socială; greşelile atribuite administraţiei sale; tulburările provenite din greve, revo- 
luţiuni, contrarevoluţiuni sau război civil. 

B. Purtarea internaţională a unui stat, de exemplu, violarea sau pericolul de vio- 
lare a drepturilor sau intereselor materiale sau morale ale unui stat străin sau ale 
supuşilor săi; ruptura relaţiilor diplomatice sau economice; măsuri de boicot, eco- 
nomic sau financiar; diferendele relative la angajamentele economice, financiare sau 
altele faţă de statele străine; incidentele de frontieră care nu intră în unul din cazurile 
de agresiune indicate la art. 2. 

Înaltele părţi contractante sunt, pe de altă parte, de acord a recunoaşte că prezenta 
convenţie nu va trebui niciodată să servească la legitimarea violărilor dreptului gin- 
ţilor în care ar putea fi implicate şi circumstanţele cuprinse în enumerarea de mai sus. 


Cursul 19 315 


Anexa 3 


Rezoluţia Adunării Generale 
a ONU nr. 3314 (XXIX) — Definiţia agresiunii, 1974 


(...) 

Art. 1. Agresiunea este folosirea forţei armate de către un stat împotriva suvera- 
nităţii, integrităţii teritoriale sau independenţei politice a unui alt stat sau în orice alt 
mod incompatibil cu Carta Naţiunilor Unite, astfel cum reiese din prezenta definiţie. 

Notă explicativă: în această definiţie termenul „stat”: 

a) este folosit fără a prejudicia problema recunoaşterii sau faptul de a şti dacă un 
stat este membru al Organizaţiei Naţiunilor Unite; 

b) include, când este cazul, conceptul de „grup de state”. 

Art. 2. Folosirea forţei armate, cu violarea Cartei, de către un stat care acţionează 
primul constituie dovada suficientă prima facie a unui act de agresiune, deşi 
Consiliul de Securitate poate, în conformitate cu Carta, să conchidă că stabilirea 
faptului că un act de agresiune a fost comis nu ar fi justificată ţinând seama de alte 
împrejurări pertinente, inclusiv faptul că actele în cauză sau consecinţele lor nu sunt 
de o gravitate suficientă. 

Art. 3. Oricare dintre actele de mai jos, fie că a existat sau nu o declaraţie de 
război, sub rezerva prevederilor art. 2 şi în conformitate cu ele, descrie condiţiile 
unui act de agresiune: 

a) invadarea sau atacarea teritoriului unui stat de către forţele armate ale unui alt 
stat, sau orice ocupaţie militară, chiar temporară, rezultând dintr-o asemenea invazie 
sau dintr-un asemenea atac, sau orice anexare, prin folosirea forţei, a teritoriului sau a 
unei părţi a teritoriului unui alt stat; 

b) bombardarea, de către forţele armate ale unui stat, a teritoriului unui alt stat, 
sau folosirea oricăror arme de către un stat împotriva teritoriului unui alt stat; 

c) blocada porturilor sau coastelor unui stat de către forţele armate ale unui alt 
stat; 

d) atacul săvârşit de către forţele armate ale unui stat împotriva forţelor armate 
terestre, navale, sau aeriene sau împotriva flotelor maritime şi aeriene civile ale altui 
stat; 

e) folosirea forţelor armate ale unui stat, care sunt staționate pe teritoriul unui alt 
stat cu acordul statului gazdă, contrar condiţiilor prevăzute în acord, sau orice 
prelungire a prezenţei lor pe teritoriul respectiv după data încetării acordului; 

f) admiterea de către stat ca teritoriul său, pe care l-a pus la dispoziţia unui alt stat, 
să fie folosit de către acesta din urmă pentru comiterea unui act de agresiune împo- 
triva unui stat terţ; 

g) trimiterea de către un stat sau în numele său de bande sau grupuri înarmate, de 
forțe neregulate sau de mercenari care săvârşesc acte de forţă armată împotriva unui 
alt stat, de o asemenea gravitate încât ele echivalează cu actele enumerate mai sus, 
sau faptul de a se angaja în mod substanţial într-o astfel de acţiune. 

Art. 4. Enumerarea actelor de mai sus nu este limitativă, Consiliul de Securitâte 
putând califica şi alte acte ca acte de agresiune potrivit prevederilor Cartei. 

Art. 5. Nici un considerent de orice natură ar fi, politică, economică, militară sau 
de alt fel, nu poate justifica o agresiune. 

Războiul de agresiune constituie o crimă împotriva păcii internaţionale. 
Agresiunea dă naştere la răspundere internaţională. 

Nici o achiziţie teritorială şi nici un avantaj special care rezultă de pe urma unei 
agresiuni nu sunt licite şi nici nu vor fi recunoscute ca atare. 

Art. 6. Nimic din prezenta definiţie nu va fi interpretat ca lărgind sau restrângând 
în vreun fel dispoziţiile Cartei, inclusiv prevederile sale referitoare la cazurile în care 
folosirea forţei este legitimă. 

Art. 7. Nimic din prezenta definiţie şi, în special, art. 3, nu poate în nici un fel să 
afecteze dreptul la autodeterminare, la libertate şi la independenţă, aşa cum decurge 
din Cartă, al popoarelor lipsite prin forţă de acest drept şi la care se referă Declaraţia 
asupra principiilor dreptului internaţional privind relaţiile de prietenie şi cooperarea 
între state conform Cartei Naţiunilor Unite, îndeosebi al popoarelor supuse unor regi- 
muri coloniale sau rasiste, sau altor forme de dominație străină şi nici dreptul acestor 
popoare de a lupta în acest scop şi de a solicita şi obţine ajutor potrivit principiilor 
Cartei şi în conformitate cu declaraţia sus-menţionată. 

Art. 8. În interpretarea şi aplicarea lor, dispoziţiile de mai sus sunt legate între ele 
şi fiecare trebuie să fie interpretată în contextul celorlalte prevederi. 


(..) 


Cursul 20 


Soluţionarea diferendelor internaţionale pe cale paşnică. 
Mijloacele jurisdicţionale 


20.1. Arbitrajul internaţional 


20.1.1. Definiţie: Mijloc de soluţionare paşnică a diferendelor internaţionale în 
cadrul căruia părţile la un diferend, printr-un acord formal (clauză compromisorie sau 
tratat numit Compromis sau Acord Special), încredinţează soluţionarea diferendului 
unui terţ — care poate fi reprezentat de o persoană sau mai multe — şi se supun 
deciziei acestuia, ca urmare a unei proceduri contencioase, din care rezultă o hotărâre 
definitivă şi obligatorie. 


20.1.2. Scurt istoric: 

- Cunoscut din Antichitate (China, India, Grecia). 

- În Evul Mediu sunt cunoscute numeroase arbitra je, încredințate în special Papei. 

- 1794: Tratatul de prietenie, comerţ şi navigaţie (Tratatul Jay), încheiat între 
SUA şi Anglia pentru reglementarea pe cale amiabilă a problemelor multiple ivite 
între cele două ţări în urma independenţei americane. 

- În secolul al XIX-lea se consacră trei forme de arbitraj: rolul de arbitru a fost 
încredinţat unui tribunal arbitral cu arbitru unic (şef de stat, jurist celebru), fie unei 
tribunal arbitral sub forma unei comisii mixte paritare, fie unui tribunal arbitral cu 
număr impar de arbitri (cazul cel mai frecvent azi). 

- 1899: se creează Curtea Permanentă de Arbitraj prin Convenţia de la Haga 
pentru soluţionarea paşnică a diferendelor internaţionale. 

- 1907: se adoptă la Haga forma revizuită a Convenţiei pentru soluţionarea 
paşnică a diferendelor internaţionale care prevede menţinerea Curţii Permanente de 
Arbitraj de la Haga, care funcţiona din 1902. Până în anul 1945 Curtea a fost sesizată 
cu 25 de litigii. După anul 1945 nu s-a mai recurs decât rar la serviciile sale, până 
când, după 1990, CPA a adoptat noi reguli de procedură şi a deschis posibilitatea 
soluționării de diferende cu caracter comercial, respectiv între state şi alte entităţi 
care se manifestă în plan internaţional, ceea ce a determinat o relansare a activităţii 
CPA, inclusiv pentru diferende interstatale. 

- În parag. 1 al art. 3 din Pactul Societăţii Naţiunilor se precizează că statele 
membre au obligaţia de a recurge la arbitraj sau la reglementarea judiciară în cazurile 
în care diferendele lor nu au putut fi soluționate pe cale diplomatică. 

- 1928: se adoptă de către Adunarea Societăţii Naţiunilor, Actul general pentru 
reglementarea diferendelor internaţionale, care a intrat în vigoare în 1929. 

- 1949: Actul general pentru reglementarea diferendelor internaţionale a fost 
revizuit şi adoptat de Adunarea Generală a ONU; nu a fost aplicat deoarece s-a 
considerat că încearcă să supună arbitrajului diferende de natură politică. 

- 1948: Pactul de la Bogota intervenit între statele de pe cele două continente 
americane. 

- 1957: Convenţia europeană pentru reglementarea paşnică a diferendelor 
adoptată în cadrul Consiliului Europei. 

- În cadrul ONU se adoptă de către Comisia de Drept Internaţional, în 1955, un 
cod privind arbitrajul. 


20.1.3. Fundamentul juridic al procedurii arbitrale: 

- Consimţământul de a accepta arbitrajul poate fi dat înainte de naşterea litigiului 
(pentru ipoteza în care va apărea un diferend) şi îmbracă forma unei clauze compro- 
misorii inserată într-un tratat (bilateral sau multilateral), sau poate fi dat după declan- 
şarea acestuia, caz în care îmbracă forma unui tratat între părţile la diferend, denumit 
Compromis sau Acord Special/Compromisoriu. 

- Clauza compromisorie nu vizează un litigiu existent şi actual, ci diferende 
eventuale, susceptibile să intervină între statele contractante în legătură cu tratatul 
respectiv. 

- Compromisul este un acord internaţional prin care două state convin să încre- 
dinţeze unui arbitru unic, unui organ colegial ad-hoc sau unui tribunal arbitral pre- 
constituit, reglementarea unui litigiu existent. Compromisul este un tratat căruia i se 
aplică principiile şi regulile dreptului tratatelor. Compromisul trebuie să conţină: 
angajamentul de a recurge la arbitraj, obiectul diferendului, modul de constituire a 
tribunalului arbitral şi numărul arbitrilor, dreptul aplicabil, regulile de procedură pe 
care să le aplice tribunalul, angajamentul părţilor de a aplica hotărârea tribunalului 
(conform modelului regulilor de arbitraj întocmite de Comisia de Drept Internaţional 
a ONU, şi acceptat de Adunarea Generală a ONU prin Rezoluţia 1262/1958). 

e Rolul părţilor în procedura arbitrală: 

- Alegerea organului arbitral: statele au o libertate totală în alegerea formei de 
arbitraj sau a arbitrilor. 

- Tribunalul arbitral este compus dintr-un număr dat de membri, la alegerea 
părţilor la diferend, fie de pe listele Curţii Permanente de Arbitraj, fie alte persoane. 
Numărul arbitrilor este de regulă impar (3 sau 5). Părţile numesc un număr egal de 
arbitri, care aleg un supraarbitru (preşedintele tribunalului). 

- Definirea misiunii organului arbitral. Părţile determină limitele competenţei 
organului arbitral şi îi definesc misiunea. Dreptul aplicabil este dreptul hotărât de părţi. 

- Procedura. Părţile pot fixa regulile de procedură fie prin Compromis, fie printr- 
un alt tratat. Procedura propriu-zisă cuprinde două faze: scrisă şi orală. Se pot cita 
martori, se pot ordona expertize, se pot decide măsuri conservatorii. Ulterior fazei 
orale au loc deliberările, urmate de pronunţarea hotărârii arbitrale. 


20.1.4. Sentința arbitrală nu produce efecte decât între părţi, se bucură de 
autoritatea de lucru judecat, dar nu are un caracter executoriu. Aşadar, sentinţa 
este obligatorie pentru părţi (decurge din principiul pacta sunt servanda), are 
caracter definitiv (conform principiului relativităţii lucrului judecat), dar nu este 
executorie (nu există un organ care să monitorizeze executarea hotărârii şi să sanc- 
ționeze partea care nu respectă hotărârea, ca în cazul instanţelor jurisdicţionale 
propriu-zise). 

20.2. Jurisdicţia internaţională propriu-zisă 


20.2.1. Scurt istoric: 

- Ideea creării unei structuri judiciare permanente pentru soluţionarea diferendelor 
internaţionale a fost evocată pentru prima dată de secretarul de stat american Elihu 
Root, la Conferinţa de la Haga din 1907. 

- art. 14 din Pactul Societăţii Naţiunilor prevedea înfiinţarea unei Curți Perma- 
nente de Justiţie Internaţională (CPJI). Statutul CPJI a fost adoptat de AG a Socie- 
tăţii Naţiunilor în decembrie 1920 şi a intrat în vigoare în 1921. Curtea funcţionează 
în mod efectiv din anul 1922, timp de 18 ani, adică până la izbucnirea celui de al 
doilea război mondial. În această perioadă a emis 88 de decizii, din care 31 de 
sentinţe, 27 de avize consultative şi 30 de ordonanţe. 

- art. 92 din Carta ONU prevede înfiinţarea, ca organ principal judiciar al ONU, 
a Curţii Internaţionale de Justiţie (CIJ). 


20.2.2. Curtea Internaţională de Justiţie 

* Principiul caracterului facultativ al recurgerii la jurisdicţia CIJ este consacrat 
în art.:36 alin. (1) din Statutul CIJ: intră în competenţa contencioasă a CIJ toate cau- 
zele pe care i le supun părţile. Statele nu sunt supuse jurisdicției Curţii decât în 
măsura în care au consimţit la aceasta. 

e Structura CIJ. Se disting trei elemente: 

1. Judecătorii permanenţi. Curtea este un corp de 15 magistrați independenţi. 
Judecătorii se aleg, pe termene de 9 ani şi pot fi realeşi. Ei trebuie să aibă cetăţenii 
diferite; alegerea judecătorilor se face de către Consiliul de Securitate şi Adunarea 
Generală a ONU, de pe o listă de candidaţi întocmită de Secretarul General, la pro- 
punerea statelor membre ONU. 

2. Judecătorii ad-hoc. Orice stat parte la un diferend supus Curţii poate să 
numească pentru soluţionarea acelui diferend, un judecător ad-hoc, dacă nici unul 
dintre cei 15 judecători nu este cetăţean al său. 

3. Camerele Curţii. Curtea poate să constituie oricând una sau mai multe camere, 
alcătuite din trei sau mai mulţi judecători. Pentru a soluţiona o cauză ce prezintă un 
interes particular, Curtea poate să instituie ad-hoc, la cererea părţilor, o cameră de 
judecată mai restrânsă, formată din 3-5 judecători. Conform art. 29 din Statut, Curtea 
mai înfiinţează anual o Cameră compusă din cinci judecători care să dezbată şi să 
soluţioneze cauzele care se pretează unei proceduri sumare. 

e Competența Curţii este: 

- contencioasă; 

- necontencioasă (consultativă). 

a) Competența contencioasă poate fi privită din două puncte de vedere: al 
subiectelor de drept internaţional care se pot prezenta în faţa Curţii — ratione 
personae, şi al diferendelor care i se supun — ratione materiae. 

- Competența ratione personae. Potrivit art. 34 alin. (1) din Statutul CIJ, numai 
statele pot fi părţi în cauzele supuse Curţii. Este vorba, în primul rând, de statele 
membre ale ONU. Potrivit art. 35 alin. (2), Consiliul de Securitate poate stabili con- 
diţiile accesului la Curte şi pentru statele care nu sunt nici membre ONU, nici 

membre la Statutul CIJ. Alte subiecte de drept internaţional în afara statelor, per- 
soanele fizice sau juridice nu au acces la jurisdicţia CIJ. 

- Competența ratione materiae. Potrivit art. 36 din Statutul CIJ, în competenţa sa 
intră două categorii de cauze: cele pe care i le supun părţile şi toate chestiunile pre- 
văzute în mod special în Carta ONU sau în tratatele şi convențiile în vigoare. 

e Exprimarea consimţământului. Jurisdicţia CIJ se bazează pe consimţământul 
statelor părţi în litigiu. Consimţământul poate fi exprimat înainte şi indiferent de 
producerea unui diferend (a priori) sau pentru soluţionarea unui anumit diferend (a 
posteriori). 

Acceptarea a priori se poate face prin două modalități distincte: 

- Declaraţie facultativă pentru acceptarea jurisdicției obligatorii a CIJ, care se 
depune la Secretarul General al ONU şi care conține acceptul unui stat de a supune 
jurisdicției Curții toate diferendele care ar apărea în raport cu alt stat care acceptă aceeaşi 
obligaţie, dacă tipul de diferend acceptat coincide cu cel acceptat de celălalt stat. 


Notă: În prezent, 69 de state membre ONU au acceptat jurisdicţia obligatorie a CIJ. 


- Poate rezulta din tratate bilaterale sau multilaterale, în care statele includ o cla- 
uză compromisorie, prin care acceptă să supună jurisdicției CIJ eventualele dife- 
rende apărute între ele în cursul aplicării tratatului respectiv (până în prezent, sunt 
peste 300 de astfel de tratate). 

Acceptarea jurisdicției Curţii a posteriori se face prin alte două modalităţi: 

- Acord special denumit Compromis, care intervine între statele respective. În 
cuprinsul Compromisului se stabilesc obiectul diferendului, respectiv problemele 
asupra cărora părţile îi solicită Curţii să se pronunţe. 

- Forum prorogatum [art. 38 alin. (5) din Regulile de procedură ale CIJ]. 

* Dreptul aplicabil. Conform art. 38 din Statut, Curtea va putea aplica (deşi nu 
exclusiv): 

- convențiile internaţionale, fie generale, fie speciale 

- cutuma internaţională 

- principiile generale de drept 

- hotărârile judecătoreşti 

- doctrina celor mai calificaţi specialişti în drept internaţional 

- echitatea. 

e Procedura: 

- CIJ poate fi sesizată prin notificarea compromisului sau printr-o sesizare 
unilaterală adresată grefierului (pe baza clauzei compromisorii, a declaraţiilor facul- 
tative concordante sau în aplicarea forum prorogatum). 

- Părţile pot fi asistate de consilieri sau avocaţi. Procedura cuprinde faza orală şi 
faza scrisă, urmată de deliberare şi pronunţarea hotărârii. 

- Curtea examinează cu prioritate excepţiile preliminarii şi poate decide măsuri 
conservatorii. 

- Dezbaterile sunt publice, ca regulă, dar deliberarea este confidențială. Deciziile 
se adoptă cu majoritate de voturi şi sunt motivate. Judecătorii pot formula decla- 
raţii, opinii separate sau dizidente. 

- Deciziile Curții sunt definitive şi nu pot fi atacate, dar se poate cere interpre- 
tarea sau revizuirea lor. În caz de neexecutare, statele se pot adresa Consiliului de 
Securitate care va putea lua măsurile necesare pentru aducerea la îndeplinire a 
deciziilor Curții (art. 94 din Carta ONU). 


axa 


Notă: Până în prezent, CIJ a adoptat 1 12 hotărâri. 


b) Competența consultativă a CIJ. Curtea este împuternicită să emită avize 
consultative, care pot fi cerute pentru orice problemă juridică de către: 

- Adunarea Generală 

- Consiliul de Securitate 

- instituţiile specializate ONU, cu autorizarea Adunării Generale, în domeniul lor 
de competenţă 

e Statele nu pot cere direct avize consultative CIJ. 

e Avizele consultative nu au un caracter obligatoriu, însă autoritatea juridică ce le 
este atribuită a impus respectarea lor. 


Notă: Până în prezent, CIJ a adoptat 27 de avize consultative. 

Anexă 


Statutul Curţii Internaţionale de Justiţie 


Art. 1. Curtea Internaţională de Justiţie instituită prin Carta Naţiunilor Unite ca 
organ judiciar principal al Organizaţiei va fi constituită şi va funcţiona în con- 
formitate cu dispoziţiile prezentului Statut. 


Capitolul I. Competența Curţii 


Art. 2. Curtea va fi compusă dintr-un corp de judecători independenţi, aleşi, 
indiferent de cetăţenia lor, dintre persoane cu înalte calităţi morale, care îndeplinesc 
condiţiile cerute în ţara lor pentru numirea în cele mai înalte funcţii judiciare sau care 
sunt jurişti cu o competenţă recunoscută în materie de drept internaţional. 

Art. 3. 1. Curtea va fi alcătuită din cincisprezece membri, printre care nu pot fi 
doi cetăţeni ai aceluiaşi stat. 

2. Persoana care, în legătură cu alcătuirea Curţii, ar putea fi considerată ca cetă- 
tean al mai mult decât un singur stat va fi socotită ca cetăţean al statului în care îşi 
exercită în mod obişnuit drepturile civile şi politice. 

Art. 4. 1. Membrii Curţii vor fi aleşi de Adunarea Generală şi de Consiliul de 
Securitate dintr-o listă de candidaţi propuşi de grupurile naţionale ale Curţii Perma- 
nente de Arbitraj, în conformitate cu dispoziţiile de mai jos. 

2. În cazul Membrilor Naţiunilor Unite care nu sunt reprezentaţi în Curtea Per- 
manentă de Arbitraj, candidaţii vor fi propuşi de grupuri naţionale, desemnate în 
acest scop de guvernele lor, în condiţiile stipulate pentru membrii Curţii Permanente 
de Arbitraj prin art. 44 al Convenţiei de la Haga din 1907 privind soluţionarea paş- 
nică a diferendelor internaţionale. 

3. În lipsa unui acord special, condiţiile în care un stat parte la prezentul Statut, 
dar nu şi Membru al Naţiunilor Unite, poate să participe la alegerea membrilor Curţii 
vor fi stabilite de Adunarea Generală, la recomandarea Consiliului de Securităâte. 

(...) 

Art. 9. La fiecare alegere, alegătorii vor avea în vedere nu numai ca persoanele 
care urmează a alcătui Curtea să îndeplinească individual condiţiile cerute, ci şi ca, în 
ansamblul lor, să fie asigurată reprezentarea marilor forme de civilizaţie şi a 
principalelor sisteme juridice ale lumii. 

(...) 

Art. 10. 1. Vor fi consideraţi aleşi candidaţii care au obţinut majoritatea absolută 
a voturilor în Adunarea Generală şi în Consiliul de Securitate. 

2. La votarea în Consiliul de Securitate, fie pentru alegerea judecătorilor, fie 
pentru desemnarea membrilor comisiei prevăzute în art. 12, nu se va face nici o dis- 
tincţie între membrii permanenţi şi membrii nepermanenţi ai Consiliului de Secu- 
ritate. 

3. În cazul în care mulţi cetățeni ai aceluiași stat ar obţine o majoritate absolută de 
voturi atât în Adunarea Generală, cât şi în Consiliul de Securitate, numai cel mai 
vârstnic dintre ei va fi considerat ales. 

C...) 

Art. 13. 1. Membrii Curţii vor fi aleşi pe nouă ani şi vor fi reeligibili, totuşi, în 
ceea ce priveşte pe judecătorii aleşi la prima alegere, funcţia a cinci dintre ei va 
înceta după trei ani, iar funcţia altor cinci judecători va înceta după şase ani. 

2. Judecătorii ale căror funcţii urmează să înceteze la sfârşitul perioadelor iniţiale 
de trei şi de şase ani susmenţionate vor fi desemnaţi prin tragere la sorţi, efectuată de 
Secretarul General imediat după terminarea primei alegeri. 

3. Membrii Curţii vor rămâne în funcţie până când locurile lor vor fi completate. 
Chiar după completare, ei vor soluţiona cauzele cu care sunt deja sesizaţi. 

4. În cazul în care un membru al Curţii demisionează, demisia va fi adresată 
Preşedintelui Curţii spre a fi transmisă Secretarului General. În urma acestei noti- 
ficări, locul devine vacant. 

(...) 

Art. 15. Un membru al Curţii ales spre a înlocui pe un membru al cărui mandat 
nu a expirat va rămâne în funcţie pe restul duratei mandatului predecesorului său. 

Art. 16. 1. Nici un membru al Curţii nu poate exercita vreo funcţie politică sau 
administrativă şi nici nu se poate dedica vreunei alte ocupaţii cu caracter personal. 

2. În caz de dubiu în această privinţă, Curtea va decide. 

Art. 17. 1. Nici un membru al Curţii nu poate exercita în nici o cauză funcţia de 
reprezentant, consilier sau avocat. 

2. Nici un membru al Curţii nu poate participa la soluţionarea vreunei cauze la 
care a luat parte anterior ca reprezentant, consilier sau avocat al uneia din părţi, ca 
membru al unui tribunal naţional sau internaţional, al unei comisii de anchetă sau în 
orice altă calitate. 

3. În caz de dubiu în această privinţă, Curtea va decide. 

Art. 18. 1. Nici un membru al Curţii nu poate fi îndepărtat din funcţie decât dacă, 
după părerea unanimă a celorlalţi membri, el nu a mai îndeplinit condiţiile cerute. 

2. Grefierul va înştiinţa în mod oficial despre aceasta pe Secretarul General. 

3. În urma acestei notificări, locul devine vacant. 

Art. 19. Membrii Curţii se vor bucura în exerciţiul funcţiei lor de privilegiile şi 
imunităţile diplomatice. 

Art. 20. Înainte de intrarea în funcţie, fiecare membru al Curţii va face în şedinţă 
publică a Curţii o declaraţie solemnă că îşi va exercita atribuţiile în mod imparţial şi 
conştiincios. 

Art. 21. 1. Curtea îşi va alege Preşedintele şi Vicepreşedintele pe trei ani; ei vor 
putea fi realeşi. 

2. Curtea îşi va numi Grefierul şi va proceda la numirea altor funcţionari care ar fi 
necesari. 

Art. 22. 1. Sediul Curţii va fi stabilit la Haga. Curtea va putea totuşi să ţină 
şedinţe şi să-şi exercite funcţiile în alt loc, ori de câte ori consideră că este de dorit. 

2. Preşedintele şi Grefierul îşi vor avea reşedinţa la sediul Curţii. 

(...) 

Art. 24. 1. Dacă, pentru un motiv special, unul din membrii Curţii consideră că 
nu trebuie să participe la soluţionarea unei anumite cauze, el va informa despre 
aceasta pe Preşedinte. 

2. Dacă Preşedintele consideră că pentru un motiv special unul din membrii Curţii 
nu trebuie să participe la examinarea unei anumite cauze, îl va înştiința despre 
aceasta. 

3. Dacă într-un astfel de caz membrul Curţii şi Preşedintele sunt în dezacord, 
Curtea va decide. 

Art. 25. 1. Curtea îşi va exercita atribuţiile în şedinţă plenară, în afara excepțiilor 
prevăzute expres în prezentul Statut. 

2. Regulamentul Curţii va putea să prevadă ca, după împrejurări şi prin rotaţie, 
unul sau mai mulţi judecători să poată fi scutiţi de a participa la examinarea cauzelor, 
cu condiţia ca prin aceasta numărul judecătorilor disponibili pentru a constitui Curtea 
să nu fie redus sub unsprezece. 

3. Un cvorum de nouă judecători va fi suficient pentru a constitui Curtea. 

Art. 26. 1. Curtea poate oricând să formeze una sau mai multe camere, compuse 
după cum va decide Curtea din trei sau mai mulţi judecători, pentru examinarea 
anumitor categorii de cauze, de exemplu cauze de muncă şi cauze privind tranzitul şi 
comunicațiile. 

2. Curtea poate oricând să formeze o cameră pentru examinarea unei anumite cauze. 
Numărul judecătorilor acestei camere va fi fixat de Curte cu asentimentul părţilor. 

3. Cauzele vor fi dezbătute şi soluționate de camerele prevăzute în prezentul 
articol, dacă părţile cer aceasta. 

(...) 

Art. 31. 1. Judecătorii care au cetăţenia fiecăreia dintre părţi îşi vor păstra dreptul 
de a face parte din complet în cauza cu care este sesizată Curtea. 

2. Dacă în completul Curţii este inclus un judecător care are cetăţenia uneia din 
părţi, orice altă parte poate desemna o persoană la alegerea sa care să intre în complet 
ca judecător. Aceasta va fi aleasă de preferinţă dintre persoanele care au fost propuse 
drept candidaţi în conformitate cu art. 4 şi 5. 

3. Dacă în completul Curţii nu este inclus nici un judecător având cetăţenia păr- 
ților, fiecare dintre părţi poate să procedeze la desemnarea unui judecător în modul 
prevăzut în parag. 2 al prezentului articol. 

4. Dispoziţiile prezentului articol se vor aplica în cazurile prevăzute în art. 26 şi 
29. În asemenea cazuri, Preşedintele va cere ca unul sau, dacă este necesar, -doi dintre 
membrii Curţii care alcătuiesc camera să-şi cedeze locul membrilor Curţii care au 
cetăţenia părţilor interesate, iar în lipsă de asemenea judecători sau dacă ei sunt în 
imposibilitate de a fi prezenţi, judecătorilor special desemnaţi de către părţi. 

5. Dacă mai multe părţi au interese comune, ele vor fi considerate, în ce priveşte 
aplicarea dispoziţiilor precedente, drept o singură parte. În caz de dubiu, Curtea va 
decide. 

6. Judecătorii aleşi potrivit dispoziţiilor din parag. 2, 3 şi 4 ale prezentului articol 
trebuie să îndeplinească condiţiile cerute de art. 2, 7 (parag. 2), art. 20 şi 24 din 
prezentul Statut. Ei vor lua parte la adoptarea deciziilor în deplină egalitate cu colegii 
lor. 


(...) 


Competența Curţii 

Art. 34. 1. Numai statele pot fi părţi în cauzele supuse Curţii. 

2. Curtea va putea, în condiţii prevăzute de Regulamentul său, să ceară orga- 
nizaţiilor internaţionale publice informaţii referitoare la cauzele supuse ei, şi totodată 
va primi asemenea informaţii prezentate de aceste organizaţii din proprie iniţiativă. 

3. Ori de câte ori, într-o cauză supusă Curţii, se ia în discuţie interpretarea actului 
constitutiv al unei organizaţii internaţionale publice sau interpretarea unei convenţii 
internaţionale adoptate în virtutea acestui act, Grefierul va înştiinţa organizaţia res- 
pectivă şi îi va comunica în copie întreaga procedură scrisă. 

Art. 35. 1. Curtea va fi deschisă statelor părţi la prezentul Statut. 

2. Condiţiile în care Curtea va fi deschisă altor state vor fi stabilite de Consiliul de 
Securitate, sub rezerva dispoziţiilor speciale cuprinse în tratatele în vigoare, dar în nici 
un caz aceste condiţii nu vor pune părţile într-o poziţie de inegalitate în faţa Curţii. 

3. Când un stat care nu e membru al Naţiunilor Unite este parte într-o cauză, 
Curtea va fixa contribuţia la cheltuielile Curţii pe care acea parte va trebui să o 
suporte. Această dispoziţie nu se va aplica dacă statul participă la cheltuielile Curţii. 

Art. 36. 1. În competenţa Curţii intră toate cauzele pe care i le supun părţile, 
precum şi toate chestiunile prevăzute în mod special în Carta Naţiunilor Unite sau în 
tratatele şi convențiile în vigoare. 

2. Statele părţi la prezentul Statut vor putea oricând să declare că recunosc ca 
obligatorie ipso facto şi fără o convenţie specială, în raport cu orice alt stat care 
acceptă aceeaşi obligaţie, jurisdicţia Curţii pentru toate diferendele de ordin juridic 
având ca obiect: 

a. interpretarea unui tratat; 

b. orice problemă de drept internaţional; 

c. existenţa oricărui fapt care, dacă ar fi stabilit, ar constitui încălcarea unei obli- 
gaţii internaţionale; 

d. natura sau întinderea reparaţiei datorate pentru încălcarea unei obligaţii inter- 
naţionale; 

3. Declaraţiile sus-menţionate se vor putea face necondiţionat sau sub condiţia de 
reciprocitate din partea mai multor ori a anumitor state sau pentru un răstimp deter- 
minat. 

4. Aceste declaraţii vor fi depuse Secretariatului General al Naţiunilor Unite, care 
le va transmite în copie părţilor la prezentul Statut şi Grefierului Curţii. 

5. Declaraţiile făcute potrivit art. 36 al Statutului Curţii Permanente de Justiţie 
Internaţională şi care sunt încă în vigoare vor fi considerate, în raporturile dintre 
părţile la prezentul Statut, drept acceptări ale jurisdicției obligatorii a Curţii Inter- 
naţionale de Justiţie pentru perioada rămasă până la expirare şi conform condiţiilor 
prevăzute de ele. 

6. În caz de diferend asupra chestiunii dacă Curtea este competentă, Curtea va decide. 

Art. 37. Când un tratat sau o convenţie în vigoare prevede ca o chestiune să fie 
deferită unui tribunal pe care trebuie să-l instituie Liga Naţiunilor sau Curţii Perma- 
nente de Justiţie Internaţională, chestiunea va fi deferită Curţii Internaţionale de 
Justiţie, dacă priveşte state părţi la prezentul Statut. 


(...) 
Capitolul III. Procedura 


Art. 39. Limbile oficiale ale Curţii vor fi franceza şi engleza. Dacă părţile sunt de 
acord ca întreaga procedură să se desfăşoare în limba franceză, hotărârea se va 
pronunţa în limba franceză. Dacă părţile sunt de acord ca întreaga procedură să se 
desfăşoare în limba engleză, hotărârea se va pronunţa în limba engleză. 

2. În lipsa unui acord asupra limbii care să fie folosită, fiecare parte va putea 
întrebuința în pledoarii limba pe care o preferă, iar hotărârea Curţii va fi dată în 
franceză şi engleză. În acest caz, Curtea va stabili totodată care dintre cele două texte 
va fi considerat ca autentic. 

3. La cererea oricăreia dintre părţi, Curtea o va autoriza să folosească altă limbă 
decât franceza sau engleza. 

Art. 40. 1. Cauzele sunt aduse în faţa Curţii, după caz, fie prin notificarea con- 
venţiei speciale, fie printr-o cerere adresată Grefierului. În ambele cazuri, trebuie să 
se indice obiectul diferendului şi părţile. 

2. Grefierul va comunica cererea imediat tuturor celor interesaţi. 

3. De asemenea, el o va notifica Membrilor Naţiunilor Unite, prin intermediul 
Secretarului General, precum şi oricăror alte state care au dreptul de a sta în justiţie 
în faţa Curţii. 

Art. 41. 1. Curtea va avea dreptul să indice, dacă socoteşte că împrejurările cer 
aceasta, ce măsuri provizorii trebuie luate pentru conservarea drepturilor fiecărei părţi. 

2. Până la hotărârea definitivă, măsurile indicate vor fi notificate imediat părţilor 
şi Consiliului de Securitate. 

Art. 42. 1. Părţile se vor înfăţişa prin reprezentanți. 

2. Ele pot fi asistate în faţa Curţii de consilieri sau de avocaţi. 

3. Reprezentanţii, consilierii şi avocaţii părţilor în faţa Curţii se vor bucura de 
privilegiile şi imunităţile necesare exercitării independente a funcţiilor lor. 

Art. 43. 1. Procedura va fi alcătuită din două părţi: cea scrisă şi cea orală. 

2. Procedura scrisă va consta din comunicarea către Curte şi către părţi a memo- 
riilor, contramemoriilor şi, dacă este necesar, a replicilor, precum şi a tuturor pieselor 
şi documentelor în sprijinul lor. 


328 Drept internațional public. Sinteze 


3. Aceste comunicări se vor face prin Grefier, în ordinea şi în termenele fixate de 
Curte. 

4. Orice document prezentat de una din părţi va fi comunicat în copie certificată 
celeilalte părţi. 

5. Procedura orală va consta din audierea de către Curte a martorilor, experţilor, 
reprezentanţilor, consilierilor şi avocaţilor. 

Art. 44. 1. Pentru orice notificări către alte persoane decât către reprezentanţi, 
consilieri şi avocaţi, Curtea se va adresa direct guvernului statului pe al cărui teritoriu 
trebuie transmisă notificarea. 

2. Aceeaşi dispoziţie se va aplica ori de câte ori trebuie luate măsuri pentru obţi- 
nerea de probe la faţa locului. 

Art. 45. Dezbaterile vor fi conduse de Preşedinte, iar în lipsa acestuia de Vice- 
preşedinte; dacă nici unul dintre ei nu poate prezida, va prezida cel mai vechi dintre 
judecătorii prezenţi. 

Art. 46. Dezbaterile vor fi publice, afară de cazul în care Curtea ar decide altfel 
sau părţile ar cere ca publicul să nu fie admis. 

1. Pentru fiecare şedinţă de dezbateri se va încheia un proces-verbal semnat de 
Grefier şi de Preşedinte. 

2. Acest proces-verbal este singurul autentic. 

(...) 

Art. 48. Curtea va da ordonanţe privind desfăşurarea procesului, va hotărî forma 
şi termenele în care fiecare parte trebuie să pună ultimele concluzii şi va lua toate 
măsurile legate de administrarea probelor. 

Art. 49. Curtea poate cere reprezentanţilor, chiar înainte de începerea dez- 
baterilor, să prezinte orice document sau să dea orice explicaţii. În caz de refuz, ea va 
lua act. 

Art. 50. Curtea poate oricând să încredinţeze sarcina de a efectua o anchetă sau o 
expertiză oricărei persoane, colegiu, birou, comisii sau oricărei alte organizaţii la 
alegerea sa. 

Art. 51. În cursul dezbaterilor, orice întrebări pertinente trebuie să fie puse marto- 
rilor şi experţilor în condiţiile stabilite de Curte prin regulamentul de procedură 
menţionat în art. 30. 

Art. 52. După primirea probelor în termenele fixate de ea în acest scop, Curtea va 
putea respinge orice noi probe, orale sau scrise, pe care una din părţi ar voi să le 
prezinte fără asentimentul celeilalte părţi. 

Art. 53. 1. Dacă una din părţi nu se înfăţişează sau nu îşi prezintă susţinerile, 
cealaltă parte poate cere Curţii să dea o soluţie în favoarea sa. 

2. Înainte de a da această soluţie, Curtea trebuie să se încredinţeze nu numai că 
este competentă, în conformitate cu art. 36 şi 37, ci şi că acţiunea este întemeiată în 
fapt şi în drept. 

Art. 54. 1. După ce reprezentanţii părţilor, consilierii şi avocaţii vor fi prezentat, 
sub controlul Curţii, toate susţinerile lor, Preşedintele va declara închise dezbaterile. 

2. Curtea se va retrage pentru deliberare. 

3. Deliberările Curţii vor decurge în secret şi vor rămâne secrete. 

Art. 55. 1. Toate deciziile Curţii se vor lua cu majoritatea de voturi a jude- 
cătorilor prezenţi. 

2. În caz de paritate de voturi, va precumpăni votul Preşedintelui sau al judecăto- 
rului care îi ţine locul. 

Art. 56. 1. Hotărârea va fi motivată. 

2. Ea va cuprinde numele judecătorilor care au participat la luarea hotărârii. 

Art. 57. Dacă hotărârea, în întregime sau în parte, nu exprimă opinia unanimă a 
judecătorilor, oricare judecător va avea dreptul să alăture opinia sa separată. 

Art. 58. Hotărârea va fi semnată de Preşedinte şi de Grefier. Ea va fi citită în 
şedinţă publică, după ce reprezentanţii părţilor vor fi fost înştiinţaţi în modul cuvenit. 

Art. 59. Decizia Curţii nu are forţă obligatorie decât între părţile în litigiu şi 
numai pentru cauza pe care o soluţionează. 

Art. 60. Hotărârea este definitivă şi nu poate fi atacată. În caz de diferend asupra 
înţelesului sau a întinderii dispoziţiilor hotărârii, Curtea o va interpreta la cererea 
oricăreia dintre părţi. 

Art. 61. 1. O cerere de revizuire a hotărârii poate fi înaintată Curţii numai dacă se 
întemeiază pe descoperirea unui fapt de natură a exercita o influenţă decisivă şi care 
până la pronunţarea hotărârii era necunoscut atât Curţii, cât şi părţii care cere 
revizuirea, fără ca această necunoaştere să se fi datorat negli jenţei părţii. 

2. Procedura de revizuire se va deschide printr-o hotărâre a Curţii care să constate 
expres existenţa noului fapt, recunoscând că prin caracterul său acesta deschidea 
calea revizuirii şi declarând cererea admisibilă pentru acest motiv. 

3. Curtea poate să condiţioneze deschiderea procedurii de revizuire de executarea 
în prealabil a hotărârii. 

4. Cererea de revizuire trebuie făcută în termen de şase luni de la descoperirea 
noului fapt. 

5. Nici o cerere de revizuire nu va putea fi făcută după expirarea unui termen de 
zece ani de la data hotărârii. 

Art. 62. 1. Dacă un stat consideră că are un interes de ordin juridic care poate fi 
afectat de soluţia dată unei cauze, el poate adresa Curţii cererea de a fi autorizat să 
intervină în acea cauză. 

2. Curtea va decide asupra acestei cereri. 

Art. 63. 1. Ori de câte ori se ridică problema interpretării unei convenţii la care 
sunt părţi şi alte state decât cele în litigiu, Grefierul le va înştiinţa neîntârziat. 

2. Fiecare stat astfel înștiințat are dreptul de a interveni în proces, iar dacă îşi 
exercită acest drept, interpretarea dată prin hotărâre va fi deopotrivă obligatorie şi 
pentru el. 

Art. 64. Dacă Curtea nu decide altfel, fiecare parte va suporta propriile sale 
cheltuieli de judecată. 


Capitolul IV. Avize consultative 


Art. 65. 1. Curtea poate da un aviz consultativ oricărei chestiuni juridice, la 
cererea oricărei instituţii autorizate prin Carta Naţiunilor Unite sau în conformitate cu 
dispoziţiile Cartei să facă o asemenea cerere. 

2. Chestiunile asupra cărora se solicită avizul consultativ al Curţii vor fi expuse 
Curţii într-o cerere scrisă cuprinzând o formulare precisă a chestiunii asupra căreia se 
cere avizul, însoţită de toate documentele care ar putea sluji la elucidarea chestiunii. 

Art. 66. 1. Grefierul va notifica imediat cererea de aviz consultativ tuturor sta- 
telor care au dreptul de a sta în justiţie în faţa Curţii. 

2. În afară de aceasta, orice stat care are dreptul de a sta în justiţie în faţa Curţii şi 
orice organizaţie internaţională pe care Curtea sau, dacă ea nu este întrunită, Preşe- 
dintele, le consideră în măsură a da informaţii asupra chestiunii vor fi de asemenea 
înştiinţate de Grefier, printr-o comunicare specială şi directă, că Curtea este dispusă 
să primească expuneri scrise, într-un termen care va fi fixat de preşedinte, sau să 
asculte expuneri orale, într-o şedinţă publică ce urmează a fi ţinută în acest scop. 

3. Dacă unul din statele care au dreptul de a sta în justiţie în faţa Curţii nu a primit 
comunicarea specială menţionată în parag. 2 din prezentul articol, el îşi poate exprima 
dorinţa de a prezenta o expunere scrisă sau de a fi ascultat, iar Curtea va decide. 

4. Statele şi organizaţiile care au prezentat expuneri scrise sau orale vor fi admise 
a discuta expunerile făcute de alte state sau organizaţii în forma, în măsura şi în 
termenele fixate, pentru fiecare, pentru fiecare caz în parte, de Curte sau, dacă ea nu 
este întrunită, de Preşedinte. În acest scop, Grefierul va comunica în timp util expu- 
nerile scrise statelor şi organizaţiilor care au prezentat ele însele asemenea expuneri. 

Art. 67. Curtea va pronunţa avizele sale consultative în şedinţă publică, după ce 
va fi înștiințat pe Secretarul General şi pe reprezentanţii Membrilor Naţiunilor Unite, 
ai altor state şi ai organizaţiilor internaţionale care sunt direct interesaţi. 

Art. 68. În exercitarea funcţiilor sale consultative, Curtea se va călăuzi şi după 
dispoziţiile prezentului Statut care se aplică în materie contencioasă, în măsura în 
care le va considera aplicabile. 


C.) 

Soluţionarea diferendelor internaţionale 
pe cale paşnică în cadrul organizaţiilor internaţionale 


21.1. Tipuri de diferende ce pot apărea în cadrul organizaţiilor 
internaţionale 


1. Diferende ce privesc raporturile dintre statele membre ale organizaţiei în 
legătură cu interpretarea şi aplicarea unui act constitutiv, a unui tratat încheiat 
în cadrul organizaţiei sau a unui alt document al organizaţiei; 

2. Diferende dintre un stat membru şi organizaţia respectivă; 

3. Diferende ce pot surveni între diferitele organe ale unei organizaţii inter- 
naţionale şi care privesc, de regulă, conflicte de competenţă; 

4. Diferende ce pot apărea între diferite organizaţii internaţionale cu profil 
asemănător şi care privesc, de regulă, delimitarea competenţei lor; 

5. Litigii între organizaţii şi particulari, specifice organizaţiilor de integrare; 

6. Diferende între organizaţie şi funcţionarii sau agenţii săi. 


21.2. Soluţionarea diferendelor în cadrul ONU 


21.2.1. Trăsături specifice ale procesului de soluţionare în cadrul ONU: 

a) Când se consideră că prin comportarea unui stat sunt puse în pericol pacea şi 
securitatea internaţionale sau scopurile organizaţiei, orice alt stat poate cere 
declanşarea unei proceduri de reglementare (art. 35 din Carta ONU). 

b) Oferă sisteme de reglementare care permit tratarea fiecărui diferend potrivit 
caracteristicilor sale. Dispunând de organe permanente, oferă un cadru propice nego- 
cierilor şi condiţii materiale de desfăşurare a acestora. 
încalcă regulile. 

d) Joacă un rol important şi original în prevenirea conflictelor. 


21.2.2. Competența ONU în reglementarea diferendelor: 

a) Discutarea oricăror probleme privitoare la menţinerea păcii şi securităţii 
internaţionale, prin intermediul Adunării Generale [art. 11 alin. (2)). 

b) Invitarea părţilor la diferend pentru rezolvarea acestuia prin mijloace paşnice, 
prin intermediul Consiliului de Securitate [art. 33 alin. (2)]. 

c) Anchetarea oricărei situaţii care ar putea da naştere unui diferend, prin 
intermediul Consiliului de Securitate (art. 34). 

d) Recomandarea diferitelor proceduri sau metode de soluționate. 

21.2.3. Părţile la un diferend ce poate fi supus soluționării ONU sunt membrii 
ONU, dar şi state care nu sunt membre ONU, cu condiţia ca acestea să accepte juris- 
dicţia ONU. 


21.2.4. Organele cu atribuţii exprese în soluţionarea paşnică a diferendelor sunt 
Consiliul de Securitate şi Adunarea Generală. 

a) Consiliul de Securitate. În temeiul art. 24 alin. (1) din Carta ONU, principala 
responsabilitate în menţinerea păcii şi securităţii revine Consiliului de Securitate. 
Orice problemă privind pacea şi securitatea internaţionale, care reclamă să se între- 
prindă o acţiune, va fi deferită Consiliului de către Adunarea Generală [art. 11 
alin. (2)]. Atâta timp cât Consiliul exercită în privinţa unui diferend sau a unei situaţii 
funcţii care îi sunt atribuite prin Cartă, Adunarea Generală nu va face nici o reco- 
mandare cu privire la acel diferend sau situaţie, în afară de cazul când Consiliul de 
Securitate ar cere aceasta [art. 12 alin. (2)]. 

e Temei legal: 

1. Capitolul VI din Carta ONU „Rezolvarea paşnică a diferendelor”. 

2. Capitolul VII din Carta ONU „Acţiunea în caz de ameninţări împotriva păcii, 
de încălcări ale păcii şi de acte de agresiune”. 

3. Capitolul VIII din Carta ONU „Acorduri regionale”, care tratează competenţa 
acordurilor sau organismelor regionale de a lua anumite măsuri privind menţinerea 
păcii şi securităţii şi raporturile acestora cu Consiliul de Securitate. 

e Sesizarea Consiliului de Securitate: 

- Consiliul poate interveni dacă părţile unui diferend îi solicită intervenţia 
printr-o iniţiativă comună sau prin cereri separate (art. 38); 

- De către una de părţile unui diferend, atunci când există o hotărâre a Curţii 
Internaţionale de Justiţie, iar partea adversă refuză executarea acesteia [art. 94 
alin. (2)]; 

- Orice stat terţ, membru ONU, neimplicat în diferend, dacă apreciază că 
prelungirea acestuia ar pune în pericol pacea şi securitatea internaţionale; 

- Un stat terţ, nemembru ONU, care îl sesizează pentru un diferend la care este 
parte, dacă acceptă obligaţiile de soluţionare prevăzute de Cartă [art. 35 alin. (2)]; 

- Adunarea Generală [art. 11 alin. (3)); 

- Secretarul General al ONU (art. 99); 

- Se poate autosesiza. 

e Acţiunile Consiliului de Securitate: 

- Anchetă asupra diferendului (art. 34 din Carta ONU). 

- Recomandări pentru reglementarea diferendului prin mijloace paşnice [art. 36 
alin. (1)]. Recomandările pot avea caracter general sau pot îmbrăca forma unor 
sugestii precise (de exemplu, ca diferendul să fie supus CIJ). 

- Recomandarea ca un diferend să fie trimis spre soluţionare unei organizaţii 
regionale. 

° Limitele competenţei Consiliului de Securitate: 

- În cazul în care Consiliul de Securitate constată că un diferend este deosebit de 
grav, astfel încât constituie o ameninţare a păcii, o încălcare a păcii sau un act de 
agresiune, poate adopta decizii care au forţă obligatorie. 

- Deciziile pot privi măsuri care nu implică folosirea forţei armate (art. 41 din 
Carta ONU) sau măsuri care implică folosirea forţei armate (art. 42 din Carta ONU). 

e Art. 41: „Consiliul de Securitate poate hotărî ce măsuri, care nu implică 
folosirea forţei armate, trebuie luate spre a se da urmare hotărârilor sale şi poate cere 
Membrilor Naţiunilor Unite să aplice aceste măsuri. Ele pot să cuprindă întreru- 
perea parţială sau totală a relaţiilor economice şi a comunicaţiilor feroviare, 
maritime, aeriene, poştale, telegrafice, prin radio şi a altor mijloace de comu- 
nicaţie, precum şi ruperea relaţiilor diplomatice”. 

e Art. 42: „În cazul în care Consiliul de Securitate va socoti că măsurile prevăzute 
de art. 41 nu ar fi adecvate ori că s-au dovedit a nu fi adecvate, el poate întreprinde, cu 
forțe aeriene, navale sau terestre, orice acţiune pe care o consideră necesară pentru 
menţinerea sau restabilirea păcii şi securităţii internaţionale. Această acţiune poate 
cuprinde demonstraţii, măsuri de blocadă și alte operaţiuni executate de forţe 
aeriene, maritime sau terestre ale Membrilor Naţiunilor Unite”. 

- Diferitele proceduri pentru garantarea păcii sunt expuse în „Agenda pentru 
Pace” prezentată de Secretarul General al ONU la 17 iunie 1992: 

e diplomaţia preventivă implică toate măsurile de sub incidenţa Capitolului VI 
ce vizează evitarea diferendelor 

e restabilirea păcii (peace making) vizează toate procedurile prevăzute de art. 33 
al Capitolului VI 

e menţinerea păcii (peace keeping) presupune şi acţiuni militare ce ţin de 
aplicarea prevederilor Capitolului VII 

e consolidarea păcii (peace building) presupune atât măsuri clasice, cât şi măsuri 
cu caracter intervenţionist. 

b) Adunarea Generală, în domeniul reglementării pe cale paşnică a diferendelor, 
are următoarele atribuţii: 

e examinează principiile generale de cooperare pentru menţinerea păcii şi secu- 
rităţii şi poate face recomandări cu privire la acestea atât membrilor ONU, cât şi 
Consiliului de Securitate 

e discută orice problemă cu care este sesizată şi face recomandări cu privire la 
aceasta 

e atrage atenţia Consiliului de Securitate asupra situaţiilor care ar pune în pri- 
mejdie pacea şi securitatea internaţională 

e recomandă măsuri pentru aplanarea paşnică a oricărei situaţii pe care o 
consideră de natură a dăuna relaţiilor dintre state. 

- Aceste competenţe au evoluat în sensul lărgirii lor. Astfel, Adunarea Generală a 
adoptat Rezoluţia 377/V din 3 noiembrie 1950 („Uniting for Peace”), prin care s-a 
hotărât să se atribuie Adunării Generale competenţe mai largi decât cele ce rezultau 
din spiritul şi litera Cartei. Au putut fi astfel adoptate măsuri în problema Egiptului 
(1956), Libanului (1958), Afganistanului (1980) şi Namibiei (1981). 

c) Secretarul General se poate implica în rezolvarea paşnică a diferendelor. El 
poate exercita asemenea funcţii pe baza unui mandat, acordat fie de Adunarea Gene- 
rală, fie de Consiliul de Securitate. Secretarul General poate declanşa intervenţia 
Consiliului de Securitate, în cazul în care aceasta nu se face de către un ståt sau de 

către un grup de state (art. 99 din Carta ONU). Secretarul General mai poate desfă- 
şura acţiuni de diplomaţie preventivă, bune oficii sau mediere. 

d) Rolul conferit de Carta ONU organizaţiilor regionale în reglementarea 
paşnică a diferendelor. Consiliul de Securitate va decide dacă se va implica direct în 
soluţionarea pe cale paşnică a diferendelor sau dacă va face apel la o altă organizaţie. 
Acţiunea de constrângere nu va putea fi întreprinsă fără autorizaţia Consiliului de 
Securitate. 

- Organizațiile regionale care pot îndeplini funcţii în domeniul menţinerii păcii şi 
soluționării diferendelor sunt mai ales: 

e Organizaţia Statelor Americane, care, prin Carta de la Bogota din 1948, a adop- 
tat o serie de principii privind procedurile pentru rezolvarea diferendelor (bunele 
oficii, medierea, ancheta etc.) 

e Organizaţia Unităţii Africane, în prezent Uniunea Africană, în cadrul căreia, în 
anul 1964, s-au pus bazele unei comisii de mediere, conciliere şi arbitraj 

e Liga Statelor Arabe, creată în 1945, îndeplineşte funcţii de soluţionare paşnică, 
deşi nu dispune de un organ specializat 

e Asociaţia Naţiunilor din Asia de Sud-Est (ASEAN) 

e NATO 

* OSCE. 


21.3. Organizaţia pentru Securitate şi Cooperare în Europa 


- Sistemele de reglementare paşnică în cadrul OSCE se întemeiază pe următoarele 
elemente principale: 

e se aplică litigiilor nereglementate pe calea contactelor directe dintre părţi (nego- 
ciere sau consultări) 

e sistemele de reglementare OSCE au un caracter subsidiar, ele vin să le com- 
pleteze pe cele preexistente şi nu se substituie acestora. 

- Există patru sisteme de reglementare pe cale paşnică a diferendelor în cadrul 
OSCE: 

1. Procedura de la La Valetta; 

2. Convenţia privind concilierea şi arbitrajul; 

3. Dispoziţiile privind o Comisie de conciliere; 

4. Dispoziţiile privind concilierea dirijată. 


21.3.1. Procedura de la La Valetta este prevăzută de un document adoptat la o 
reuniune OSCE de experţi, care stabileşte un mecanism pan-european, bazat pe inter- 
venţia terţilor, la care să poată recurge statele membre OSCE. Acest document are 
doar o natură politică, el nefiind obligatoriu. 

- Procedura prevede crearea, la cererea unei părţi la litigiu, a unui Organism 
CSCE „compus dintr-unul sau mai mulţi membri âleşi de comun acord de pe o listă 
de candidaţi calificaţi, ţinută de instituţia care îi desemnează pe membri” (actual- 
mente, Centrul OSCE pentru prevenirea conflictelor de la Viena). 

- Organismul are sarcina să încerce mai întâi stabilirea contactului cu părţile 
diferendului pentru stabilirea metodei de lucru. Poate formula observaţii sau avize 

preconizând angajarea sau reluarea procesului de negociere sau adoptarea unei alte 
metode: anchetă, conciliere, mediere, bune oficii, arbitraj sau cale judiciară. În cazul 
în care părţile nu cad de acord asupra unui mijloc de soluţionare, oricare dintre 
părţi poate, într-un interval de trei luni de la notificarea dezacordului, către Orga- 
nism sau către cealaltă parte, să solicite Organismului să formuleze avize sau 
observaţii asupra fondului diferendului, părţile rămânând libere să accepte sau nu 
aceste avize. 


21.3.2. Convenţia privind concilierea şi arbitrajul în cadrul OSCE, adoptată 
în decembrie 1992 şi intrată în vigoare la 5 decembrie 1994 creează o Curte Euro- 
peană de Conciliere şi Arbitraj (cu sediul la Geneva). 

- Curtea se compune dintr-un Birou (format din preşedinte, un vicepreşedinte şi 
alţi trei membri), o Grefă şi două colegii: unul de conciliatori şi unul de arbitri. Fie- 
care stat desemnează doi conciliatori pentru primul colegiu şi un arbitru şi un 
supleant, pentru al doilea colegiu. 

Regulile de procedură sunt fixate prin regulamentul Curţii, adoptat la 1 februa- 
rie 1997. 

- Procedura de conciliere obligatorie. Dacă un diferend apare între statele părţi, 
orice parte la diferend poate solicita, printr-o cerere adresată grefierului, constitu- 
irea unei Comisii de conciliere, ce are ca obiectiv să sprijine părţile să „soluţioneze 
diferendul conform dreptului internaţional şi angajamentelor la care au sub- 
scris în cadrul OSCE” (art. 24), ceea ce înseamnă că această Comisie este obligată 
să se pronunţe în drept şi pe baza angajamentelor politice asumate în cadrul 
OSCE, fără a putea lua în considerare aspecte de oportunitate, aşa cum este obişnuit 
pentru conciliere, ca mijloc de soluţionare politico-diplomatică a diferendelor. Pro- 
cedura este confidențială şi contradictorie, Comisia putând să invite orice stat parte 
la Convenţie, care are un interes în soluţionarea diferendului, să intervină în proce- 
dură [art. 23 alin. (2)]. 

Comisia elaborează un raport final cu propunerile sale de soluţionare a diferen- 
dului, care se notifică părţilor ce au la dispoziţie 30 de zile pentru a le accepta. Dacă 
la expirarea termenului soluţiile propuse nu sunt acceptate, raportul este transmis 
Consiliului Ministerial OSCE, ce poate folosi mijloacele politice de care dispune. 

- Arbitrajul prevăzut de Convenţie are caracter facultativ. Tribunalul arbitral 
poate fi constituit fie printr-un acord al părţilor la litigiu, fie printr-o solicitare 
unilaterală, dacă există competenţa Curţii conform art. 26 alin. (2) (declaraţie facul- 
tativă prealabilă de acceptare a soluționării prin arbitraj). Tribunalul este alcătuit din 
5 membri. Sentința este definitivă şi obligatorie şi este pronunţată conform dreptului 
internaţional sau, atunci când părţile sunt de acord, ex aequo et bono [art. 30 
alin. (2)]. 


21.3.3. Dispoziţiile privind o Comisie de conciliere. Documentul cu acest titlu a 
fost adoptat la reuniunea din decembrie 1992. A fost propus de Marea Britanie şi 
vizează completarea procedurii La Valetta. Are următoarele caracteristici: 

e diferendul poate fi supus soluționării prin această procedură dacă statele convin 
astfel; 

e declanşarea procedurii se poate face şi unilateral, dacă această procedură a fost 
acceptată în prealabil prin declaraţii unilaterale, reciproce; 

e se aplică doar diferendelor dintre două state (nu mai multe); 

e comisia de conciliere se instituie ad-hoc pentru fiecare litigiu; 

e dacă raportul comisiei este respins de statele părţi la diferend, el va fi transmis 
Comitetului Înalţilor Funcţionari al OSCE. 


21.3.4. Dispoziţii privind concilierea dirijată. Este al treilea document privind 
reglementarea paşnică a diferendelor adoptat în decembrie 1992, la Stockholm. A 
fost susținut de SUA. 

- Nu instituie o procedură nouă, ci trimite părţile să urmeze procedura de con- 
ciliere britanică sau procedura prevăzută în Convenţia privind concilierea şi 
arbitrajul în cadrul OSCE. Efectivitatea acestei proceduri se bazează pe autoritatea 
de ansamblu a OSCE. 

- Comitetul Înalţilor Funcţionari al OSCE sau Consiliul Miniştrilor Afacerilor 
Externe poate dirija părţile unui diferend să recurgă la conciliere, fără ca acestea să se 
poată opune, cu unele excepţii (litigii privind integritatea teritorială, apărarea naţio- 
nală, suveranitatea asupra teritoriului naţional sau revendicări concurente asupra 
jurisdicției altor zone). Această procedură nu este aplicabilă, de asemenea, când 
părţile în litigiu s-au înţeles să recurgă la un mijloc de reglementare în afara OSCE. 

Anexa 1 


Rezoluţia Adunării Generale a ONU nr. 377 A (V), 
din noiembrie 1950 (,,Uniți pentru pace”) 


Adunarea Generală 


Reamintind că primele două scopuri declarate ale Organizaţiei Naţiunilor Unite 
sunt: 

„Menţinerea păcii şi securităţii internaţionale şi, în acest scop, adoptarea măsu- 
rilor colective eficiente pentru prevenirea şi îndepărtarea amenințărilor la adresa păcii 
şi pentru reprimarea actelor de agresiune sau a altor încălcări ale păcii şi soluţionarea 
prin mijloace paşnice, în conformitate cu principiile justiţiei şi dreptului interna- 
tional, a diferendelor internaţionale şi situaţiilor care ar putea conduce la o încălcare 
a păcii” şi 

„Dezvoltarea relaţiilor prieteneşti între naţiuni bazate pe respectarea principiului 
egalităţii şi autodeterminării popoarelor, şi luarea oricăror alte măsuri necesare pentru 
menţinerea păcii”; 

Reafirmând că rămâne sarcina primară a tuturor membrilor ONU, atunci când 
sunt implicaţi în soluţionarea unui diferend internaţional, să încerce soluţionarea 
acestuia prin mijloace paşnice prin procedurile enumerate în Capitolul VI din Cartă şi 
reamintind realizările de succes ale ONU în această privinţă, în mai multe ocazii; 

Considerând că există tensiune internaţională la cote alarmante; 

Reamintind rezoluţia sa nr. 290 (IV) intitulată „Elementele esenţiale ale păcii”, 
care menţionează că încălcarea Principiilor Cartei ONU reprezintă cauza primară a 
continuării tensiunii internaţionale şi dorind să contribuie în continuare la realizarea 
obiectivelor acestei rezoluţii; 

Reafirmând importanţa exercitării de către Consiliul de Securitate a responsa- 
bilităţii primare pentru menţinerea păcii şi securităţii internaţionale, precum şi 
obligaţia statelor membre permanente de a obţine unanimitatea şi de a exercita res- 
trictiv dreptul de veto; 

Reafirmând că iniţiativa pentru negocierea acordurilor referitoarele la forţele 
armate, prevăzute de art. 43 din Cartă, aparţine Consiliului de Securitate, şi dorind să 
asigure că prin încheierea acestor acorduri ONU are la dispoziţie mijloacele necesare 
pentru menţinerea păcii şi securităţii internaţionale; 

Conştientă că eşecul Consiliului de Securitate în realizarea responsabilităţilor sale 
în numele tuturor membrilor ONU, în special a responsabilităţilor la care ne-am 

referit în primele două paragrafe, nu absolvă Statele Membre de obligaţiile lor sau 
ONU de responsabilitatea sa prevăzută de Cartă referitoare la menţinerea păcii şi 
securităţii internaţionale; 

Recunoscând în special că acest eşec nu privează Adunarea Generală de drep- 
turile sale şi nici nu o absolvă de responsabilităţile sale prevăzută de Cartă şi mai ales 
de cele în domeniul păcii şi securităţii internaţionale; 

Recunoscând că îndeplinirea de către Adunarea Generală a responsabilităţilor sale 
în acest sens cere existenţa unor posibilităţi de observare care ar stabili fapte şi a 
expune agresorii; pentru existenţa forţelor armate care ar putea fi folosite colectiv; şi 
pentru ca recomandarea pentru acţiune colectivă adresată de către Adunarea Generală 
la timp membrilor ONU să fie efectivă; 


A 


1. Hotărăşte ca în cazul în care Consiliul de Securitate al ONU, din cauza 
neîntrunirii unanimităţii membrilor săi permanenţi nu îşi îndeplineşte responsabi- 
litatea primară în menţinerea păcii şi securităţii internaţionale în situaţii care apar a fi 
ameninţare la adresa păcii, încălcare a păcii sau agresiune, Adunarea Generală va 
analiza imediat situaţia şi va face recomandări membrilor săi pentru măsuri colective, 
incluzând, în cazul încălcării păcii sau agresiunii, folosirea forţei armate, atunci când 
este necesar pentru menţinerea şi restabilirea păcii şi securităţii internaţionale. În 
cazul în care nu va fi în sesiune la acel moment, Adunarea Generală va fi convocată 
de urgenţă în sesiune specială în 24 de ore. O asemenea sesiune specială de urgenţă 
va fi convocată dacă va fi decisă de oricare 7! din membrii Consiliului de Securitate 
sau de majoritatea Membrilor ONU. 

2. Adoptă, în acest scop, amendamentele la regulile de procedură enumerate în 
anexa la prezenta rezoluţie; 


B 


3. Instituie o Comisie de Observarea Păcii, pentru anii 1951 şi 1952, care va fi 
compusă din paisprezece membri, şi anume China, Columbia, Cehoslovacia, Franţa, 
India, Irak, Israel, Noua Zeelandă, Pakistan, Suedia, URSS, Regatul Unit al Marii 
Britanii şi Irlandei de Nord, Statele Unite ale Americii şi Uruguay, care va putea 
observa şi raporta cu privire la situaţia din orice zonă unde există tensiune inter- 
naţională şi unde continuarea acesteia ar putea pune în pericol menţinerea păcii şi 
securităţii internaţionale La invitaţia sau consimţământul statului pe teritoriul căruia 
comisia se va deplasa, Adunarea Generală, sau Comitetul Interimar, dacă Adunarea 
Generală nu este reunită în sesiune, va folosi activitatea Comisiei dacă Consiliul de 
Securitate nu îşi exercită funcţiile conferite de Cartă cu privire la problema res- 
pectivă. Decizia de utilizare a Comisiei se va adopta cu votul a două treimi din mem- 
brii prezenţi la vot. Consiliul de Securitate va putea utiliza de asemenea Comisia, în 
conformitate cu prevederile Cartei; 


' În prezent 9, având în vedere modificarea numărului membrilor O.N.U. de la 11 la 15. 

4. Decide ca Comisia să aibă autoritatea de a numi sub-comisii şi de a utiliza ser- 
viciile unor observatori pentru a o asista în îndeplinirea funcţiilor; 

5. Recomandă tuturor guvernelor şi autorităţilor să coopereze cu Comisia şi să îi 
ofere asistenţă în îndeplinirea funcţiilor sale; 

6. Cere Secretarului General să ofere personalul şi dotările logistice necesare, 
folosind, la cererea Comisiei, Panelul de Observatori ai ONU avut în vedere de Adu- 
narea Generală în rezoluţia nr. 297 B (IV); 


C 


7. Invită fiecare dintre membrii ONU să-şi evalueze propriile resurse în scopul de 
a determina natura şi volumul asistenței pe care o poate pune la dispoziție, la reco- 
mandarea Adunării Generale sau a Consiliului de Securitate, pentru restabilirea păcii 
şi securității; 

8. Recomandă statelor membre ONU ca fiecare membru să mențină în cadrul 
fortelor armate elemente antrenate, echipate şi organizate care să poată fi puse la 
dispoziție, în conformitate cu procedurile constituționale, în mod prompt, pentru a 
activa în serviciul ONU, la recomandarea Consiliului de Securitate sau Adunării Gene- 
individual sau colectiv la legitima apărare, în conformitate cu art. 51 din Cartă; 

9. Invită membrii ONU să informeze Comitetul de Măsuri Colective prevăzut la 
parag. 11 cât mai curând posibil cu privire la măsurile luate pentru punerea în 
aplicare a paragrafului precedent; 

10. Cere Secretarului General să numească, cu aprobarea Comitetului prevăzut la 
parag. 11, un panel de experți militari care să poată fi pus la dispoziție, la cerere, 
statelor membre care doresc să obțină consultanță tehnică referitoare la organizarea, 
antrenarea, echiparea şi furnizarea promptă, în calitate de unități ale ONU, a 
elementelor menționate la parag. 8; 


D 


11. /nstituie un Comitet de Măsuri Colective compus din paisprezece membri, şi 
anume: Australia, Belgia, Brazilia, Birmania, Canada, Egipt, Franța, Mexic, Filipine, 
Turcia, Regatul Unit al Marii Britanii şi Irlandei de Nord, Statele Unite ale Americii, 
Venezuela şi Iugoslavia şi instructează Comitetul ca, în consultare cu Secretarul 
General şi cu statele membre, după caz, să studieze şi să formuleze un raport pentru 
Consiliul de Securitate şi Adunarea Generală, nu mai târziu de 1 septembrie 1951, cu 
privire la metodele, inclusiv cele menţionate în secţiunea C a prezentei rezoluţii, care 
ar putea fi folosite pentru întărirea păcii şi securităţii, în conformitate cu Scopurile şi 
Principiile Cartei, ţinând seama de autoapărarea colectivă şi de aranjamentele regio- 
nale (art. 51 şi 52 din Cartă); 

12. Recomandă Statelor Membre să coopereze cu Comitetul şi să îi ofere asistenţă 
în îndeplinirea funcţiilor sale; 

13. Cere Secretarului General să pună la dispoziţie personalul şi dotările logistice 
necesare pentru realizarea eficientă a scopurilor expuse în secţiunile C şi D ale pre- 
zentei rezoluţii; 

14. Este deplin conştientă că, prin adoptarea propunerilor enumerate mai sus, 
pacea durabilă nu va fi asigurată numai prin aranjamente de securitate colectivă 
împotriva încălcărilor păcii internaţionale şi actelor de agresiune, şi că o pace dura- 
bilă depinde de asemenea de respectarea tuturor Principiilor şi Scopurilor stabilite de 
Carta ONU, prin punerea în aplicare a rezoluţiilor Consiliului de Securitate, ale Adu- 
nării Generale sau ale altor organe principale ale ONU, având drept scop menţinerea 
păcii şi securităţii internaţionale, şi în special prin respectarea drepturilor omului şi 
libertăţilor fundamentale pentru toţi şi prin stabilirea şi menţinerea condiţiilor de 
bunăstare economică în toate ţările; şi, în consecinţă, 

15. Cere statelor membre să respecte pe deplin şi să-şi intensifice acţiunile 
comune, în cooperare cu ONU, pentru dezvoltarea şi stimularea respectului universal 
pentru drepturile omului şi libertăţile fundamentale, şi să intensifice eforturile indi- 
viduale şi colective pentru atingerea condiţiilor de stabilitate economică, progres 
social, în special prin dezvoltarea ţărilor şi regiunilor sub-dezvoltate. 


Anexa 


[...] 


A 302-a Sesiune Plenară, 
3 noiembrie 1950 


Anexa 2 


Convenţia privind concilierea şi arbitrajul în cadrul Conferinţei 
pentru Securitate şi Cooperare în Europa, Stockholm, 1992 


(...) 
Capitolul I. Dispoziţii generale 


Art. 1. Înfiinţarea Curţii 

Se înfiinţează Curtea de Conciliere şi Arbitraj pentru a soluţiona, prin conciliere 
Şi, când va fi cazul, prin arbitraj, diferendele care îi vor fi supuse în conformitate cu 
prevederile acestei convenţii. 

Art. 2. Comisii de conciliere şi tribunale arbitrale 

1. Concilierea va fi făcută de Comisia de conciliere constituită pentru fiecare 
diferend. Comisia va fi compusă din conciliatori desemnaţi de pe o listă întocmită 
potrivit prevederilor art. 3. 

2. Arbitrajul va fi făcut de către Tribunalul arbitral constituit pentru fiecare dife- 
rend. Tribunalul arbitral va fi compus din arbitri desemnaţi de pe o listă îritocmită 
potrivit prevederilor art. 4. 

3. Conciliatorii şi arbitrii, împreună, vor constitui Curtea de conciliere şi arbitraj 
în cadrul CSCE, denumită în continuare Curtea. 

(...) 

Art. 5. Independenţa membrilor Curţii şi a grefierului 

Conciliatorii, arbitrii şi grefierul îşi vor exercita funcţiile în deplină independenţă. 
Înainte de a-şi prelua funcţiile, ei vor face o declaraţie prin care se vor angaja să-şi 
exercite funcţiile în mod imparţial şi potrivit conştiinţei lor. 

Art. 6. Privilegii şi imunităţi 

Conciliatorii, arbitrii, grefierul, precum şi agenţii şi consilierii părţilor în litigiu se 
vor bucura, pe timpul cât îşi îndeplinesc funcţiile pe teritoriul statelor-părţi la această 
convenţie, de privilegiile şi de imunităţile acordate persoanelor care îndeplinesc 
funcţii similare în cadrul Curţii Internaţionale de Justiţie. 

Art. 7. Biroul Curţii 

1. Biroul Curţii va fi format din preşedinte, un vicepreşedinte şi trei membri. 

2. Preşedintele Curţii va fi ales de către membrii Curţii, reuniți în colegiu. Preşe- 
dintele prezidează Biroul. 

3. Conciliatorii şi arbitrii vor alege, în cadrul colegiilor lor respective, doi membri 
ai Biroului şi pe supleanţii acestora. 

4. Biroul îşi va alege vicepreşedintele dintre membrii săi. Vicepreşedintele va fi 
ales dintre conciliatori, dacă preşedintele este un arbitru, şi dintre arbitri, dacă preşe- 
dintele este un conciliator. 

5. Regulamentul Curţii va stabili modalităţile pentru alegerea preşedintelui, a 
celorlalţi membri ai Biroului şi a supleanţilor acestora. 

Art. 8. Procedura de luare a deciziilor 

1. Deciziile Curţii vor fi luate cu votul majorităţii membrilor care participă la vot. 
Membrii care se abţin nu sunt consideraţi ca participanţi la vot. 

2. Deciziile Biroului vor fi luate cu votul majorităţii membrilor săi. 

3. Deciziile comisiilor de conciliere şi cele ale tribunalelor arbitrale vor fi luate cu 
votul majorităţii membrilor lor, care nu au dreptul de a se abţine de la vot. 

4. În caz de vot egal, votul preşedintelui va prevala. 

Art. 9. Grefierul 

Curtea îşi va numi grefierul şi va putea să prevadă numirea altor funcţionari 
necesari. Statutul personalului grefei va fi elaborat de Birou şi va fi adoptat de către 
statele-părţi la prezenta convenţie. 

Art. 10. Sediul 

1. Sediul Curţii este stabilit la Geneva. 

2. La cererea părţilor în litigiu şi cu acordul Biroului Curţii, o comisie de con- 
ciliere sau un tribunal arbitral se pot întruni în afara sediului Curţii. 

(...) 

Capitolul II. Competența 


Art. 18. Competența comisiei și a tribunalului 

1. Orice stat parte la prezenta convenție poate supune unei comisii de conciliere 
orice diferend cu un alt stat-parte, care nu a putut fi soluționat, într-o perioadă de 
timp rezonabilă, prin negocieri. 

2. Un diferend poate fi supus unui tribunal arbitral în condiţiile prevăzute la 
art. 26. 


Cursul 21 34 


(95) 


Art. 19. Menţinerea mijloacelor 

1. Comisia de conciliere sau tribunalul arbitral constituite pentru soluţionarea 
unui diferend va înceta examinarea acestuia: 

a) dacă, înainte de sesizarea comisiei sau a tribunalului, acest diferend a fost 
supus unei curţi sau unui tribunal a cărui competenţă părţile în litigiu sunt obligate să 
o accepte sau dacă o asemenea instanţă a pronunţat deja o hotărâre asupra fondului 
acestui diferend; 

b) dacă părţile în litigiu au acceptat, dinainte, competenţa exclusivă a unui organ 
jurisdicţional, altul decât tribunalul prevăzut de prezenta convenţie, şi dacă acest 
organ este competent să decidă, cu forţă obligatorie, asupra diferendului ce i-a fost 
supus, sau dacă părţile în litigiu au convenit să caute soluţionarea acestuia exclusiv 
prin alte mijloace. 

2. Comisia de conciliere, constituită pentru soluţionarea unui diferend, încetează 
examinarea acestuia chiar şi după ce a fost sesizată, dacă una sau toate părţile în liti- 
giu supun diferendul unei curţi sau unui tribunal a cărui competenţă părţile respective 
sunt obligate să o accepte. 

3. Comisia de conciliere va suspenda examinarea diferendului dacă, mai înainte, 
acesta a fost supus altui organ care are competenţă să formuleze propuneri cu privire 
la acest diferend. Dacă din acest demers anterior nu se ajunge la soluţionarea dife- 
rendului, comisia îşi va relua lucrările, la cererea părţilor în litigiu sau a uneia dintre 
ele, sub rezerva prevederilor parag. 1 al art. 26. 

4. Un stat poate, în momentul semnării sau ratificării convenției, sau al aderării la 
aceasta, să facă o rezervă pentru a asigura compatibilitatea mecanismului de solu- 
ţionare a diferendelor, instituit de această convenţie, cu alte mijloace de soluţionare a 
diferendelor care rezultă din angajamentele internaţionale aplicabile acestui stat. 

5. Dacă în orice moment, părţile reuşesc să soluţioneze diferendul, comisia sau 
tribunalul scoate cauza de pe rol, după ce a primit o confirmare scrisă de la toate păr- 
tile că ele au soluţionat diferendul. 

6. Orice dezacord între părţile în litigiu cu privire la competenţa comisiei sau a 
tribunalului este soluţionat de comisie sau de tribunal. 


Capitolul III. Concilierea 


Art. 20. Cererea pentru constituirea unei comisii de conciliere 

1. Orice stat-parte la prezenta convenţie poate adresa grefierului o cerere pentru a 
solicita constituirea unei comisii de conciliere pentru soluţionarea unui diferend între 
el şi unul sau mai multe state-părţi. Două sau mai multe state-părţi pot, de asemenea, 
să adreseze grefierului o cerere comună. 

2. Constituirea unei comisii de conciliere poate fi cerută, de asemenea, prin acor- 
dul a două sau mai multe state-părţi şi unul sau mai multe state participante la CSCE. 
Acordul trebuie să fie notificat grefierului. 

Art. 21. Constituirea comisiei de conciliere 

1. Fiecare parte în litigiu va numi un conciliator de pe lista conciliatorilor, stabi- 
lită în conformitate cu art. 3, pentru a face parte din comisia de conciliere. 

2. Când mai mult de două state sunt părţi la acelaşi diferend, părţile care au ace- 
leaşi interese se pot înţelege să numească un singur conciliator. Dacă nu procedează 
în acest sens, fiecare dintre cele două părţi în litigiu va numi un număr egal de conci- 
liatori, până la un maximum stabilit de Birou. 

3. Orice stat care este parte la un diferend supus unei comisii de conciliere, fără a 
fi parte la această convenţie, poate numi, pentru a face parte din comisie, o persoană 
aleasă fie de pe lista de conciliatori stabilită în conformitate cu art. 3, fie dintre cetă- 
ţenii unui stat la CSCE. În acest caz, aceştia din urmă vor avea, în scopul examinării 
diferendului, aceleaşi drepturi şi aceleaşi obligaţii ca şi ceilalţi membri ai comisiei. Ei 
îşi vor exercita funcţiile în deplină independenţă şi vor face declaraţia cerută de 
art. 5, înainte de a-şi ocupa locurile în comisie. 

4. Imediat după primirea cererii sau a acordului prin care părţile în litigiu solicită 
constituirea unei comisii de conciliere, preşedintele Curţii va consulta părțile în 
litigiu în privinţa competenţei restului comisiei. 

5. Biroul va numi alţi trei conciliatori pentru a face parte din comisia de con- 
ciliere. Acest număr poate fi majorat sau redus de către Birou, cu condiţia să fie 
impar. Membrii Biroului şi supleanţii lor, care se află pe lista conciliatorilor, pot fi 
numiţi pentru a face parte din comisie. 

6. Comisia de conciliere îşi alege preşedintele din rândul membrilor numiţi de 
Birou. 

7. Regulamentul Curţii va stabili regulile aplicabile pentru situaţia în care, la înce- 
putul sau în cursul procedurii, unul dintre membrii numiţi să facă parte din comisie 
este recuzat, nu poate sau refuză să participe. 

8. Orice problemă în legătură cu aplicarea acestui articol va fi soluţionată de către 
Birou ca o chestiune preliminară. 

Art. 22. Procedura de constituire a unei comisii de conciliere 

1. Dacă constituirea unei comisii de conciliere este solicitată pe calea unei cereri, 
cererea va enunţa obiectul diferendului, partea sau părţile împotriva cărora este for- 
mulată cererea şi numele conciliatorului sau ale conciliatorilor de către partea sau 
părţile solicitante. Cererea va indica, pe scurt, şi mijloacele de soluţionare la care s-a 
recurs anterior. 

2. De îndată ce s-a primit o cerere, grefierul o va notifica celeilalte sau celorlalte 
părţi în litigiu menţionate în cerere. Cealaltă parte sau celelalte părţi dispun de un 
termen de 15 zile de la notificare pentru a numi pe conciliatorul sau conciliatorii care 
vor face parte din comisia de conciliere. Dacă, în acest termen, una sau mai multe 
părţi în litigiu nu au ales membrul sau membrii comisiei pe care au dreptul să-i 
numească, Biroul va numi numărul corespunzător de conciliatori. Această numire se 
va face dintre conciliatorii desemnaţi în conformitate cu art. 3 de către fiecare dintre 
părțile în cauză sau, dacă aceste părţi nu au desemnat încă conciliatori, dintre 
conciliatorii care nu au fost desemnaţi de către cealaltă parte sau de către celelalte 
părţi în litigiu. 

3. Dacă constituirea unei comisii de conciliere este cerută în baza unui acord, 
acordul trebuie să enunţe obiectul diferendului. Dacă nu există acord, în întregime 
sau în parte, asupra obiectului diferendului, fiecare parte îşi poate formula propria sa 
poziţie în legătură cu obiectul acestuia. 

4. În cazul în care constituirea comisiei de conciliere este cerută în baza unui 
acord, fiecare parte va notifica grefierului numele conciliatorului sau ale concilia- 
torilor pe care i-a numit să facă parte din comisie. 

Art. 23. Procedura de conciliere 

1. Procedura de conciliere este confidențială şi în contradictoriu. Sub rezerva pre- 
vederilor art. 10 şi 11 şi a regulamentului Curţii, comisia de conciliere îşi va stabili 
procedura după consultarea părţilor în litigiu. 

2. Dacă părţile în litigiu sunt de acord, comisia de conciliere poate invita orice 
stat-parte la prezenta convenţie, care are un interes în soluţionarea diferendului. să 
participe la procedură. 

Art. 24. Obiectul concilierii 

Comisia de conciliere va ajuta părţile în litigiu să-l soluţioneze în concordanţă cu 
dreptul internaţional şi cu angajamentele la care au subscris în cadrul CSCE. 

Art. 25. Rezultatele procedurii de conciliere 

1. Dacă în cursul procedurii, părţile în litigiu reuşesc. cu ajutorul comisiei de con- 
ciliere, să găsească o soluţie reciproc acceptabilă, ele vor consemna termenii acestei 
soluţii într-o încheiere, semnată de reprezentanţii lor şi de membrii comisiei. Sem- 
narea acestui document va încheia procedura. Consiliul CSCE va fi informat prin 
intermediul Comitetului Înalţilor Funcţionari despre reuşita concilierii. 

2. Când comisia de conciliere apreciază că toate aspectele diferendului şi toate 
Raportul va conţine propunerile comisiei pentru soluţionarea paşnică a diferendului. 

5. Raportul comisiei de conciliere va fi notificat părţilor în litigiu, care vor dis- 
pune de o perioadă de 30 de zile pentru a-l examina şi pentru a-l informa pe preşe- 
dintele comisiei dacă sunt gata să accepte soluţia propusă. 

4. Dacă o parte în litigiu nu acceptă soluţia propusă, cealaltă parte sau celelalte 
părţi nu mai sunt legate de acceptarea, de către ele, a soluţiei respective. 

5. Dacă în termenul prevăzut la parag. 3, părţile în litigiu nu au acceptat soluţia 
propusă, raportul va fi înaintat Conciliului CSCE, prin intermediul Comitetului 
Înalţilor Funcţionari. 

6. Dacă una dintre părţi refuză să participe la procedura de conciliere sau pără- 
seşte procedura după începerea acesteia, se va întocmi, de asemenea, un raport în 
scopul notificării de îndată a acestei situaţii Consiliului CSCE, prin intermediul Înal- 
ților Funcţionari. 


Capitolul IV. Arbitrajul 


Art. 26. Cererea pentru constituirea unui tribunal arbitral 

1. O cerere de arbitraj poate fi formulată oricând, pe bază de acord între două sau 
mai multe state-părţi la prezenta convenţie sau între unul sau mai multe state-părţi la 
convenţie şi unul sau mai multe alte state participante la CSCE. 

2. Statele părţi la convenţie pot, oricând, să declare, printr-o notificare adresată 
depozitarului, că ele recunosc ca obligatorie, ipso facto şi fără un acord special, com- 
petenţa unui tribunal arbitral, sub rezerva reciprocităţii. O astfel de declaraţie poate fi 
fără limitarea duratei sau pentru o durată determinată. Ea poate fi făcută pentru toate 

diferendele sau poate exclude diferende asupra unor chestiuni referitoare la inte- 
gritatea teritorială, la apărarea naţională, la un titlu de suveranitate asupra teritoriului 
naţional sau la pretenţii concurente cu privire la jurisdicţia asupra altor zone. 

3. O cerere de arbitraj nu poate fi formulată printr-o solicitare adresată grefierului 
Curţii împotriva unui stat-parte la convenţie, care a făcut declaraţia prevăzută la 
parag. 2, decât după ce s-a scurs o perioadă de 30 de zile după ce raportul comisiei de 
conciliere, care s-a ocupat de examinarea diferendului, a fost transmis Consiliului 
CSCE, potrivit prevederilor parag. 5 al art. 25. 

4. După ce un diferend este supus unui tribunal arbitral, în conformitate cu acest 
articol, tribunalul poate, din proprie iniţiativă sau la cererea uneia sau a tuturor 
părţilor în litigiu, să indice măsurile provizorii care ar trebui luate de către părţile în 
litigiu pentru a evita agravarea diferendului şi pentru ca soluţionarea acestuia să nu 
devină mai dificilă sau pentru a evita ca o viitoare hotărâre a tribunalului să rămână 
neexecutată, datorită atitudinii părţilor sau a uneia dintre părţile în litigiu. 

Art. 27. Sesizarea unui tribunal arbitral 

1. Dacă o cerere de arbitraj este formulată în baza unui acord, acesta trebuie să 
precizeze obiectul diferendului. Dacă nu există acord, în întregime sau în parte, cu 
privire la obiectul diferendului, fiecare parte îşi poate formula propria poziţie în legă- 
tură cu obiectul acestuia. 

2. Dacă arbitrajul este solicitat printr-o cerere, aceasta trebuie să precizeze obiec- 
tul diferendului, statul-parte sau statele-părţi la prezenta convenţie împotriva căruia 
sau cărora este îndreptată şi elementele principale de fapt şi de drept pe care se înte- 
meiază. Imediat după primirea cererii, grefierul o va notifica celuilalt stat sau celor- 
lalte state părţi menţionate în cerere. 

Art. 28. Constituirea tribunalului arbitral 

1. După ce se formulează o cerere de arbitraj, se constituie un tribunal arbitral. 

2. Arbitrii desemnaţi de părţile în litigiu în conformitate cu prevederile art. 4 sunt 
membri de drept ai tribunalului. Dacă sunt mai mult de două state-părţi la acelaşi 
diferend, statele care au aceleaşi interese pot conveni să numească un singur arbitru. 

3. Biroul va numi dintre arbitri, un număr de membri care să facă parte din tri- 
bunal, astfel încât numărul membrilor numiţi de Birou să fie cu cel puţin unu mai 
mare decât numărul membrilor de drept. Membrii Biroului şi supleanţii lor, care sunt 
pe lista arbitrilor, vor fi eligibili pentru a fi numiţi să facă parte din tribunal. 

4. Dacă un membru de drept al tribunalului nu poate participa sau dacă, anterior, a 
luat cunoştinţă, în orice calitate, de cazul care face obiectul diferendului supus 
tribunalului, acest membru va fi înlocuit de supleantul său. Dacă supleantul se află în 
aceeaşi situaţie, statul în cauză va numi, în conformitate cu modalităţile prevăzute la 
parag. 5, un membru, în scopul examinării acestui diferend, În cazul când ar apărea 
dubii în ceea ce priveşte capacitatea unui membru sau a supleantului său de a face 
parte din tribunal, Biroul va decide. 

5. Orice stat care este parte la un diferend supus unui tribunal arbitral, fără să fie 
parte la prezenta convenţie, poate numi o persoană pentru a face parte din tribunal, 
aleasă fie de pe lista arbitrilor, stabilită în conformitate cu art. 4, fie dintre cetăţenii 
unui stat participant la CSCE orice persoană astfel numită trebuie să îndeplinească 
condiţiile prevăzute în parag. 2 al art. 4; ea are, în scopul examinării diferendului, 

aceleaşi drepturi şi obligaţii ca şi ceilalţi membri ai tribunalului. Persoana respectivă 
îşi va exercita funcţiile în deplină independenţă şi va face declaraţia cerută de art. 5, 
înainte de a lua parte la lucrările tribunalului. 

6. Tribunalul îşi va alege preşedintele dintre membrii numiţi de Birou. 

7. În cazul când unul dintre membrii tribunalului numit de Birou nu poate par- 
ticipa la lucrări, el nu va fi înlocuit decât dacă numărul membrilor numiţi de Birou 
scade sub numărul membrilor de drept sau al membrilor numiţi de părţile în litigiu, în 
conformitate cu dispoziţiile parag. 5. În acest caz, unul sau mai mulţi membri noi vor 
fi numiţi de către Birou potrivit parag. 3 şi 4 ale acestui articol. În cazul numirii 
unuia sau mai multor noi membri, nu va fi ales un nou preşedinte decât dacă 
membrul care nu poate să participe este însuşi preşedintele tribunalului. 

Art. 29. Procedura de arbitraj 

1. Procedura de arbitraj se desfăşoară în contradictoriu, conform principiilor unei 
judecăţi echitabile. Ea comportă o fază scrisă şi una orală. 

2. Tribunalul arbitral dispune, faţă de părţile în litigiu, de competențele necesare 
de cercetare a faptelor şi de investigaţii pentru îndeplinirea sarcinilor sale. 

3. Orice stat participant la CSCE care consideră că are un interes juridic deosebit, 
ce ar putea fi afectat de hotărârea tribunalului, poate, în termen de 15 zile de la 
transmiterea notificării efectuate de către Secretariatul CSCE, potrivit prevederilor 
art. 15, să adreseze grefierului Curţii o cerere de intervenţie. Această cerere trebuie 
transmisă imediat părţilor în litigiu şi tribunalului constituit pentru examinarea 
diferendului. 

4. Dacă statul intervenient dovedeşte că are un astfel de interes, el va fi auto- 
rizat să participe la procedură, în măsura în care este necesar pentru protecţia aces- 
tui interes. Partea respectivă a hotărârii tribunalului este obligatorie pentru statul 
intervenient. 

5. Părţile în litigiu dispun de o perioadă de 30 de zile pentru a transmite tribu- 
nalului observaţiile lor privind cererea de intervenţie. Tribunalul va pronunţa o hotă- 
râre cu privire la admisibilitatea cererii. 

6. Dezbaterile în faţa tribunalului se vor ţine cu uşile închise, afară de cazul când 
tribunalul decide altfel, la cererea părţilor în litigiu. 

7. În cazul când una sau mai multe dintre părţile în litigiu nu se prezintă, cealaltă 
parte sau celelalte părţi pot cere tribunalului să se pronunţe în favoarea pretențiilor sale 
sau ale lor. În acest caz, înainte de a da sentinţa, tribunalul trebuie să se asigure că este 
competent şi că argumentele părţii sau ale părţilor care participă sunt întemeiate. 

Art. 30. Rolul tribunalului arbitral 

Rolul tribunalului arbitral este de a hotărî, în conformitate cu dreptul interna- 
tional, asupra diferendelor care îi sunt supuse. Această prevedere nu aduce atingere 
competenţei tribunalului de a da o decizie ex aequo et bono, dacă părţile în litigiu 
sunt de acord. 

Art. 31. Sentința tribunalului arbitral 

1. Sentința tribunalului arbitral va fi motivată. Dacă ea nu exprimă, în întregime 
sau în parte, opinia unanimă a membrilor lui, fiecare membru al acestuia va avea 
dreptul să ataşeze la sentinţă opinia sa separată sau disidentă. 

2. Sub rezerva prevederilor parag. 4 al art. 29, sentinţa tribunalului nu va fi obligatorie 
decât între părţile în litigiu şi numai cu privire la cazul care a fost soluţionat. 

3. Sentința este definitivă şi nu poate fi supusă apelului. Totuşi, părţile în litigiu 
sau una dintre ele pot cere tribunalului arbitral să interpreteze sentinţa în cazul unei 
divergențe privind sensul sau conţinutul acesteia. Dacă părţile în litigiu nu convin 
altfel, o astfel de cerere trebuie făcută în termen de 6 luni de la comunicarea sentinţei. 
După primirea observaţiilor părţilor în litigiu, tribunalul va proceda la interpretarea 
sentinţei cât mai curând posibil. 

4. O cerere de revizuire a sentinţei nu poate fi făcută decât dacă se descoperă fapte 
de natură să aibă o influenţă decisivă şi care, înainte de pronunţarea sentinţei, nu erau 
cunoscute tribunalului şi nici părţii sau părţilor în litigiu-care cer revizuirea. Cererea de 
revizuire trebuie făcută în termen de 6 luni de la descoperirea noului fapt. Nici o cerere 
de revizuire nu poate fi formulată după 10 ani de la data pronunțării sentinţei. 

5. În măsura posibilului, examinarea unei cereri de interpretare sau a unei cereri 
de revizuire va fi făcută de către tribunalul care a dat sentinţa. 

Dacă Biroul constată că acest lucru este imposibil, se va proceda la constituirea 
unui nou tribunal, în conformitate cu prevederile art. 28. 

Art. 32. Publicarea sentinţei arbitrare 

Sentința arbitrară este publicată de către grefier. O copie certificată conformă va 
fi comunicată părţilor în litigiu şi Consiliului CSCE, prin intermediul Comitetului 
Înalţilor Funcţionari. 


(...) 

Protecţia mediului înconjurător în dreptul internaţional public 


22.1. Consideraţii generale 


- Protecţia mediului înconjurător se realizează pentru factorii de mediu care se 
află sub suveranitatea statului sau pentru factorii de mediu situaţi în afara jurisdicției 
naţionale, protecţie care are loc în conformitate cu tratatele internaţionale în vigoare. 

- Accentuarea necesităţii de cooperare este determinată de înmulţirea şi diversifi- 
carea tipurilor de poluare, a surselor poluante şi a gradului periculos al unor poluanţi. 

- În 1972 are loc, la Stockholm, Conferinţa ONU asupra mediului uman. Confe- 
rinţa s-a constituit într-un prim semnal de alarmă pentru politica naţională a statelor 
în ceea ce priveşte mediul înconjurător şi dezvoltarea. 

- În 1992 are loc, la Rio de Janeiro, Conferinţa ONU privind mediul încon- 
jurător şi dezvoltarea (UNCED). Dialogul tradiţional Nord/ Sud a fost înlocuit cu 
dialogul între alte trei categorii de ţări: 

e ţări industrializate; 

e ţări în curs de dezvoltare; 

e ţări aflate în perioada de tranziţie spre economia de piaţă. 

- Au fost adoptate două mari categorii de documente: 

a. instrumente juridice: Convenţia asupra diversităţii biologice şi Convenţia asu- 
pra schimbărilor climatice; 

b. documente programatice: „Declaraţia de la Rio asupra mediului şi dezvoltării”, 
„Principiile cu privire la fondul forestier” şi „Agenda 2 1”. 

- În 2002 are loc, la Johannesburg, Conferinţa ONU privind Dezvoltarea Dura- 
bilă, având ca scop analiza stadiului de îndeplinire a obiectivelor stabilite în 1992, la 
Conferinţa de la Rio, şi a realizărilor în domeniu din acest deceniu. 

- Documente adoptate: 

- Planul de acţiune (cel mai important document al Conferinţei) reafirmă susține- 
rea statelor participante pentru principiile Declaraţiei de la Rio, pentru aplicarea 
Agendei 21 şi a programelor ulterioare de dezvoltare a măsurilor de aplicare a 
Agendei 21 şi stabileşte termene concrete şi obiective de acţiune în diverse domenii 
relevante pentru dezvoltarea durabilă globală; 

- Declaraţia de la Johannesburg privind dezvoltarea durabilă (document politic). 

Angajamentele guvernamentale au fost completate de o serie de programe şi 
proiecte concrete de parteneriat. 


22.2. Concepte şi principii 


- Anumite concepte şi principii au fost consacrate în jurisprudenţa internaţională 
şi în doctrină cu peste trei decenii înaintea Declaraţiei din 1972. Acestea se refereau 
la mediu, privit ca o componentă a teritoriului de stat. 

- Poluarea a fost combătută, în cadrul unor tratate, încă din a doua jumătate a 
secolului al XIX-lea, dar nu se urmărea o combatere a poluării per se, ci numai în 
măsura în care apa poluată devenea nocivă pentru piscicultură. 

- În general, se invoca principiul latin sic utere tuo ut alienum non laedas (folo- 
seşte ceea ce îţi aparţine în aşa fel încât să nu producă daune altuia). 

- Lucrările Comisiei de Drept Internaţional: 

e Din 1978, CDI începe lucrările de codificare în domeniu. Lucrările s-au con- 
cretizat în proiectul de articole privind „Răspunderea internaţională pentru con- 
secinţe prejudiciabile decurgând din activităţi care nu sunt interzise de dreptul 
internaţional”. Lucrările la acest proiect au fost finalizate în 1990 şi cuprindeau 36 
de articole. CDI a reluat examinarea proiectului, accentul fiind pus pe factorul de 
prevenţie. 

e La sesiunea a 53-a a CDI (2001) au fost definitivate lucrările pentru proiectul 
de articole privind „Prevenirea daunelor transfrontaliere ale activităţilor peri- 
culoase”, recomandând Adunării Generale elaborarea unei Convenții pe baza pro- 
iectului CDI. 

e La sesiunea din 2002, CDI a decis să continue să lucreze asupra problemei răs- 
punderii internaţionale (international liability) pentru situaţiile în care statul nu reu- 
şeşte să prevină prejudiciile decurgând din daune transfrontaliere rezultate din acti- 
vităţi periculoase, în completarea activităţii anterioare finalizate în 2001. CDI a arătat 
că intenţionează să examineze responsabilitatea statului (fie că e vorba de statul de 
origine, statul care a autorizat şi monitorizat operaţia, statul beneficiar al operaţiei 
sau statul de naţionalitate al operatorului). a operatorului, a victimei inocente, dar şi 
rolul entităţilor private, cum ar fi companiile de asigurări sau trusturile industriale. 

e În 2006 CDI a adoptat, în cadrul celei de-a 58-a sesiuni, proiectul de „Principii 
privind atribuirea răspunderii pentru pagube în cazul daunelor transfrontaliere 
ale activităţilor periculoase” (a se vedea secţiunea 20.7 din acest Curs) 

e În 2008, CDI a adoptat, în cadrul celei de-a 60-a sesiuni, proiectul de articole 
privind „Dreptul aplicabil aquiferelor transfrontaliere” (aquiferul transfrontalier 
fiind definit ca o formaţiune geologică permeabilă care deţine apă, ale cărui compo- 
nente sunt aflate în două sau mai multe state). Proiectul propune reguli privind utili- 
zarea rezonabilă şi echitabilă a resurselor de apă transfrontaliere, inclusiv obligaţia de a 
nu provoca daune, de a coopera, de a schimba date şi informaţii în mod regulat, de a 
proteja şi conserva ecosistemele (inclusiv prevenirea, reducerea şi controlul poluării). 

- Până în prezent, în dreptul internaţional nu a fost consacrat un principiu de drept 

convenţional sau cutumiar (după unii autori) în materie. Conform planului de acţiune 
pentru perioada 1973-1977, pentru probleme de mediu un asemenea principiu ar 
trebui să exprime obligaţia statului de a se asigura că activităţile desfăşurate pe 
teritoriul său sau în zone aflate în mod legal sub jurisdicţia sau controlul sta- 
tului nu vor produce daune mediului înconjurător al altor state sau unor zone 
situate dincolo de jurisdicţia naţională. 
[e st În plan instituţional se creează Programul Naţiunilor Unite pentru Mediu 
Incoiijurător (PNUE), Uniunea Internaţională pentru Conservarea Naturii (UICN), 
Agenţia pentru Protecţia Mediului a Comunităţilor Europene, care ia naştere în urma 
amendării din 1987 a Tratatului de la Roma. 

22.3. Obligaţii cu caracter general ale statelor în domeniul protecţiei 
mediului 


- Una dintre obligaţiile cu caracter general se referă la angajamentul statelor de 
a preveni şi reduce pericolul, riscul care implică un grad sporit de periculozi- 
tate, precum şi angajamentul de a preveni şi reduce poluarea. În această direcţie, 
statele au încheiat tratate bilaterale şi multilaterale. Dreptul internaţional al mediului 
continuă să se dezvolte în plan multilateral pe bază sectorială, iar în plan bilateral 
s-au încheiat convenţii cu caracter general. De exemplu: 

e Convenţia de la Basel privind controlul transportului peste frontieră al deşeurilor 
periculoase şi al eliminării acestora (1989) 

e Convenţia privind evaluarea impactului asupra mediului în context transfrontier 
(Espoo, 1991) 

e Convenţia asupra efectelor transfrontiere ale accidentelor industriale (Helsinki, 
1992) 

e Convenţia asupra securităţii nucleare (Viena, 1994) 

e Convenţia pentru combaterea deşertificării în ţările grav afectate de secetă şi/sau 
de deşertificare, în special în Africa (Paris, 1994) 

e Convenţia pentru protecţia şi utilizarea cursurilor de apă transfrontieră şi a 
lacurilor internaţionale (Helsinki, 1992) şi Protocolul privind Apa şi Sănătatea la 
această Convenţie (Londra, 1999). 

- Aceste convenţii mai pot avea ca obiect: 

a) Obligaţii de colaborare cu caracter general şi de permanenţă cu privire la 
schimbul de informaţii, evaluarea situaţiei şi consultarea prealabilă asupra măsurilor 
ce trebuie luate: 

e Convenţia europeană asupra poluării atmosferice transfrontiere pe distanţe lungi 
(Geneva, 1979) 

b) Protecţia cursurilor de apă: 

e Acordul dintre Uruguay şi Argentina privind regimul fluviului (Uruguay, 1975) 

e Convenţia dintre Germania, Franţa şi Luxemburg privind canalizarea fluviului 
Moselle (1956) 

e Convenţia pentru cooperarea privind protecţia şi utilizarea durabilă a fluviului 
Dunărea (Sofia, 1994). 

c) Protecţia unor ecosisteme: 

e Convenţia asupra zonelor umede, de importanţă internaţională, în special ca 
habitat al păsărilor acvatice (Ramsar, 1971) 

d) Protecţia unor resurse naturale ale mediului: 

e Convenţia africană privind conservarea naturii şi a resurselor sale naturale 
(Alger, 1968); 

e) Protecţia mediului marin: 

e Convenţia privind dreptul mării (Montego Bay, 1982); 

e Convenţia privind protecţia Mării Baltice (Helsinki, 1974); 

* Convenţia privind protecţia Mării Mediterane (Barcelona, 1976); 

e Convenţia privind protecţia Mării Negre (Bucureşti, 1992). 

22.4. Obligaţii cu caracter specific ale statelor în domeniul protecţiei 
mediului 


- În baza protocolului din 1988 al Convenţiei privind poluarea atmosferică pe 
distanţe lungi, părţile se angajează să reducă cu 30% emisiile de sulf. 

- Convenţia pentru protecţia stratului de ozon de la Viena din 1985, Protocolul de 
la Montreal din 1987 privind substanţele care epuizează stratul de ozon şi amen- 
damentul la Protocolul de la Montreal (Londra, 1990). 

- Agenția Internaţională pentru Energie Atomică a adoptat, la 26 septembrie 1986, 
două convenţii referitoare la notificarea rapidă a unui accident nuclear şi, respectiv, 
la asistenţa în caz de accident nuclear. 

- Convenţia de la Basel din 1989 prevede obligaţii concrete privind interzicerea 
transportului deşeurilor periculoase în afara ţării fără autorizaţie, modalităţile de eti- 
chetare a acestor deşeuri, reglementează documentele speciale de transport, condiţiile 
în care se poate face autorizarea, obligaţiile specifice privind transmiterea infor- 
maţiilor în cazul producerii unui accident etc. 

- Convenţia privind comerţul internaţional cu specii sălbatice de faună şi floră 
adoptată în 1973, la Washington, prevede obligaţii concrete privind comerţul cu spe- 
cii sălbatice, măsuri ce trebuie luate de părţi pentru punerea în aplicare a dispoziţiilor 
convenției, măsuri privind posibilitatea de informare a publicului asupra rapoartelor 
anuale şi asupra celor bianuale privind măsurile legislative, regulamentare şi 
administrative luate pentru aplicarea Convenţiei. 

- Protocolul de la Kyoto la Convenţia-cadru a ONU asupra schimbărilor climatice 
(1997) conţine angajamente de limitare cantitativă şi reducere a emisiei de gaze cu 
efect de seră faţă de nivelul anului 1989, în perioada obligatorie 2008-2012. 


22.5. Răspunderea şi compensarea 


- Până în prezent, principiile răspunderii şi compensării nu şi-au găsit o regle- 
mentare adecvată în convențiile internaţionale, cu toate că, în baza Declaraţiei de la 
Stockholm, statele s-au angajat să dezvolte dreptul internaţional privind răspunderea 
şi compensarea pentru daunele transfrontiere. 

- Răspunderea este considerată o soluţie secundară în raport cu măsurile de pre- 
venire şi reducere a efectelor negative asupra mediului. 

- Este controversată încă problema — examinată de CDI — dacă răspunderea tre- 
buie atribuită statului şi pentru actele licite, adică pentru consecinţele prejudicia- 
bile ale faptelor care nu sunt interzise de dreptul internaţional. 

- O altă problemă este aceea dacă standardele stabilite pot constitui temei pentru 
răspundere sau pot fi invocate doar în calitate de criteriu al unei conduite diligente de 
care trebuie să dea dovadă toate statele. 

- Uniunea Europeană acordă o importanţă deosebită armonizării legislaţiilor pri- 
vind protecţia mediului înconjurător. Această problemă a fost deja proclamată ca 
principiu în programul de acţiune privind mediul pe perioada 1973-1977. 

22.6. Proiectul de Convenţie privind prevenirea daunelor transfrontaliere 
ale activităţilor periculoase, adoptat de CDI la sesiunea din 2001 


- Proiectul are în vedere activităţile neinterzise de dreptul internaţional care 
implică riscul de a provoca daune transfrontaliere semnificative datorită conse- 
cinţelor fizice ale acestora (art. 11). 

- Proiectul prevede obligaţia de a lua toate măsurile necesare pentru preve- 
nirea efectelor menţionate sau pentru micşorarea riscului (inclusiv prin măsuri 
legislative, administrative sau de altă natură), precum şi obligaţia de a coopera în 
acest sens (între ele şi cu organizaţiile internaţionale competente) (art. 3, 4, 5). 

- Se reglementează obligativitatea autorizării prealabile a activităţii în cauză de 
către statul de origine (statul pe al cărui teritoriu sau sub jurisdicţia ori controlul 
căruia au loc activităţile periculoase), care trebuie să se bazeze pe o evaluare a ris- 
cului de a provoca daune transfrontaliere (art. 6, 7). 

- Se prevede obligaţia de a notifica statul pasibil de a fi afectat, în cazul identi- 
ficării riscului menţionat mai sus şi de a i se transmite datele tehnice şi toate infor- 
maţiile relevante pe care se bazează evaluarea, precum şi de a nu lua decizia autori- 
zării activităţii dacă nu se primeşte, în termen de 6 luni de la notificare, un răspuns 
pozitiv de la statul pasibil de a fi afectat (art. 8). 

- Statele implicate sunt obligate să se consulte, la cererea oricăruia dintre ele, 
pentru luarea măsurilor necesare, pe baza unei balanţe echitabile a intereselor, pro- 
iectul indicând şi factorii de care trebuie să se ţină seama la stabilirea acestei balanţe 
echitabile (art. 9, 10). 

- Proiectul mai prevede o serie de obligaţii privind schimbul de informaţii în 
timp util, pe parcursul derulării activităţii periculoase şi ulterior derulării acesteia, 
precum şi informarea publicului despre activitate, riscurile implicate de aceasta şi 
daunele ce pot rezulta (art. 12, 13). 

- Este, de asemenea, prevăzută obligaţia de a notifica urgenţele ce apar în legă- 
tură cu activitatea periculoasă, fără întârzieri şi prin cele mai rapide căi (art. 17). 

- Proiectul de Convenţie conţine şi un mecanism de soluţionare a diferendelor, 
ce are ca element central recurgerea la o Comisie de Anchetă (Facr-finding Commi- 
ssion), formată, ca regulă, din trei membri; Comisia adoptă un raport pe care îl 
transmite părţilor implicate şi care include constatări şi recomandări, pe care părţile 
trebuie să le examineze, să le ia în considerare („shall consider”) cu bună-credinţă. 


22.7. Proiectul de Principii privind atribuirea răspunderii pentru pagube 
în cazul daunelor transfrontaliere ale activităţilor periculoase, adoptat 
de CDI la sesiunea din 2006 


- Proiectul de Principii se referă la daunele transfrontaliere cauzate de acti- 
vităţile periculoase neinterzise de dreptul internaţional (Principiul 1), scopul prin- 
cipiilor fiind definit ca fiind acela de a asigura compensare promptă şi adecvată, 
precum şi de a conserva şi proteja mediul în cazul unei daune transfrontaliere, mai 
ales în ce priveşte reducerea daunei şi revenirea la situaţia anterioară (Principiul 3). 

- Proiectul prevede că statele vor lua toate măsurile necesare pentru a asigura 
compensare promptă şi adecvată victimelor unor daune transfrontaliere cauzate de 
activităţi periculoase aflate pe teritoriul său sau sub jurisdicţia ori controlul său. 

- Aceste măsuri includ şi impunerea răspunderii (/iabi/iry) asupra operatorului 
sau, dacă este cazul, asupra altei persoane sau entităţi, precum şi obligaţia acestora 
din urmă de a se asigura sau asuma alte garanţii financiare pentru a acoperi 
cererile de compensare. Se poate avea în vedere şi stabilirea de fonduri industriale 
la nivel naţional. Dacă măsurile menţionate sunt insuficiente, statul de origine trebuie 
să asigure resursele financiare suplimentare. (Principiul 4) 

- dacă apare un incident implicând o activitate periculoasă care rezultă sau este de 
natură să producă o daună transfrontalieră, statul de origine trebuie să notifice 
prompt toate statele afectate sau care ar putea fi afectate despre incident şi efec- 
tele sale posibile; să adopte, cu implicarea operatorului, măsurile de răspuns potri- 
vite pe baza celor mai avansate date şi tehnologii disponibile; să consulte și să caute 
să coopereze cu toate statele afectate sau care ar putea fi afectate pentru reducerea 
efectelor daunei şi pentru eliminarea ei; să caute asistenţa organizaţiilor internaţio- 
nale competente şi a altor state. (Principiul 5) 

- Principiul 6 prevede obligaţia pentru state de a include în legislaţia lor orga- 
nele judiciare şi administrative cu competenţa şi jurisdicţia necesare pentru a 
asigura remediile prompte, adecvate și efective pentru victime, care trebuie să aibă 
acces la aceste remedii în statul de origine; aceasta nu împiedică victima să caute şi 
alte remedii. Statul poate să asigure recurs la proceduri internaţionale de soluţionare a 
cererilor care să fie rapide şi cu costuri minime. De asemenea, accesul la informaţii 
privind remediile trebuie asigurat. 

- Se recomandă (Principiul 7) încheierea de acorduri specifice globale, regio- 
nale, bilaterale pentru categorii particulare de activităţi periculoase care să prevadă 
aranjamente efective privind compensarea, măsurile de răspuns şi remediile, care să 
includă şi aranjamente pentru fonduri de stat sau industriale care să asigure compen- 
sări suplimentare dacă resursele financiare ale operatorului, inclusiv măsurile de asi- 
gurare, sunt insuficiente pentru acoperirea unei daune. 

- Principiul 8 prevede că statele trebuie să aplice proiectul de principii pe baza 
adoptării legislaţiei naţionale specifice sau a măsurilor administrative necesare, fără 
discriminare pe bază de cetăţenie/naţionalitate, domiciliu sau reşedinţă. 

Anexa 1 


Convenţia privind protecţia Mării Negre 
împotriva poluării, Bucureşti, 1992 


(...) 

Art. I. Zona de aplicare 

1. Prezenta convenţie se va aplica la Marea Neagră propriu-zisă, având ca limită 
de sud, pentru scopurile prezentei convenţii, linia care uneşte capul Kelagra şi capul 
Dalyan. 

2. Pentru scopurile acestei convenţii, referirea la Marea Neagră va include marea 
teritorială şi zona economică exclusivă ale fiecărei părţi contractante în Marea 
Neagră. 

Cu toate acestea, oricare protocol la această convenţie poate să prevadă altfel, în 
funcţie de obiectivele sale. 

Art. II. Definiţii 

Pentru scopurile prezentei convenţii: 

1. Poluarea mediului marin înseamnă introducerea de către om, direct sau indi- 
rect, de substanţe sau energie în mediul marin, inclusiv estuare, care are sau poate 
avea ca rezultate asemenea efecte dăunătoare cum sunt vătămarea resurselor vii şi a 
vieţii marine, pericole pentru sănătatea omului, obstacole pentru activităţile pe mare, 
inclusiv pescuit şi alte folosințe legitime ale mării, degradarea calităţii de folosinţă a 
apei mării şi deteriorarea condiţiilor de agrement. 

2. a) Nave înseamnă mijloace de deplasare pe mare de orice tip. Acest termen 
include navele cu elice, vehiculele pe pernă de aer, submarine, mijloace plutitoare, 
indiferent dacă sunt sau nu autopropulsate, platforme şi orice alte construcţii ampla- 
sate pe apă. 

b) Aeronave înseamnă mijloace de deplasare în aer de orice tip. 

3. a) Descărcarea înseamnă: 

(i) orice deversare deliberată de deşeuri sau alte materiale de pe nave sau aero- 
nave; 

(ii) orice sabordaj deliberat de către nave sau aeronave. 

b) Descărcarea nu include: 

(i) deversarea de deşeuri sau alte materiale care rezultă în mod direct sau indirect 
din exploatarea normală a navelor sau aeronavelor şi a echipamentului lor, altele 
decât deşeurile sau alte materiale transparente de/sau de la nave sau de la nave sau 
aeronave, care sunt exploatate în scopul deversării unor asemenea materiale sau 
derivate din tratarea unor asemenea deşeuri sau altor materiale pe nave sau aeronave; 

(ii) orice depunere de materiale pentru un alt scop decât simpla deversare a 
acestora, cu condiţia ca o asemenea depunere să nu fie contrară scopurilor acestei 
convenţii. 

(...) 

Art. V. Angajamente de ordin general 

1. Fiecare parte contractantă va asigura aplicarea convenției în acele zone ale 
Mării Negre unde ea îşi exercită suveranitatea, precum şi drepturile suverane şi juris- 
dicţia, fără a aduce atingere drepturilor şi obligaţiilor părţilor contractante care 
rezultă din normele dreptului internaţional. 

În vederea realizării scopurilor acestei convenţii, fiecare parte contractantă va ţine 
seama de efectul negativ al poluării înăuntrul apelor sale interioare asupra mediului 
marin al Mării Negre. 

2. Părţile contractante vor lua, individual sau în comun, după caz, toate măsurile 
necesare în concordanţă cu dreptul internaţional şi în conformitate cu prevederile 
acestei convenţii, pentru a preveni, reduce şi controla poluarea, pentru a proteja şi 
conserva mediul marin al Mării Negre. 

3. Părţile contractante vor coopera în elaborarea de protocoale adiţionale şi anexe, 
în afară de cele alăturate la prezenta convenţie, care vor fi necesare pentru aplicarea 
prezentei convenţii. 

4. Părţile contractante, atunci când vor încheia acorduri bilaterale şi multilaterale 
pentru protecţia şi păstrarea mediului marin al Mării Negre, se vor strădui să asigure 
ca asemenea acorduri să fie conforme cu această convenţie. Copii de pe asemenea 
acorduri vor fi transmise celorlalte părţi contractante prin intermediul comisiei, 
definită conform articolului XVII al acestei convenţii. 

5. Părţile contractante vor coopera, în cadrul organizaţiilor internaţionale, care 
sunt considerate de către ele a fi competente în promovarea elaborării de măsuri care 
să contribuie la protecţia şi păstrarea mediului marin al Mării Negre. 

Art. VI. Poluarea cu substanţe periculoase şi materiale 

Fiecare parte contractantă va preveni poluarea mediului marin al Mării Negre din 
orice sursă cu substanţele sau materialele specificate în anexa la această convenţie. 

Art. VII. Poluarea din surse de pe uscat 

Părţile contractante vor lua, individual sau, dacă este necesar, în comun, toate 
măsurile adecvate pentru a preveni, reduce şi controla poluarea mediului marin al 
Mării Negre de pe nave, în conformitate cu regulile şi standardele internaţionale 
general acceptate. 

(...) 

Art. IX. Cooperarea în combaterea poluării în situaţii de urgenţă 

Părţile contractante vor coopera în vederea prevenirii, reducerii şi combaterii 
poluării mediului marin al Mării Negre în situaţii de urgenţă, în conformitate cu Pro- 
tocolul privind cooperarea în combaterea poluării cu petrol şi alte substanţe nocive a 

mediului marin al Mării Negre, în situaţii de urgenţă, care face parte integrantă din 
această convenţie. 

Art. X. Poluarea prin descărcare 

1. Părţile contractante vor lua toate măsurile adecvate şi vor coopera în pre- 
venirea, reducerea şi controlul poluării cauzate prin descărcare, în conformitate cu 
Protocolul privind protecţia mediului marin al Mării Negre împotriva poluării prin 
descărcare, care va face parte integrantă din această convenţie. 

2. Părţile contractante nu vor permite, în zonele aflate sub jurisdicţia lor respec- 
tivă, descărcarea de materiale de către persoane fizice sau juridice ale statelor care nu 
sunt riverane Mării Negre. 

Art. XI. Poluarea din activităţi care au loc pe platoul continental 

1. Fiecare parte contractantă va adopta, cât mai curând posibil, legi şi regulamente 
şi va lua măsuri pentru a preveni, reduce şi controla poluarea mediului marin al Mării 
Negre, cauzată sau legată de activităţi care au loc pe platoul său continental, inclusiv 
explorarea şi exploatarea resurselor naturale ale platoului continental. 

Părţile contractante se vor informa reciproc prin intermediul comisiei despre 
legile, regulamentele şi măsurile adoptate de ele în această privinţă. 

2. Părţile contractante vor coopera în acest domeniu, dacă va fi cazul, şi se vor 
strădui să armonizeze măsurile la care se referă parag. 1 al acestui articol. 

Art. XII. Poluarea din sau prin atmosferă 

Părţile contractante vor adopta legi şi regulamente şi vor lua măsuri individuale 
sau convenite pentru a preveni, reduce sau controla poluarea mediului marin al Mării 
Negre din sau prin atmosferă, aplicabile spaţiului aerian de deasupra teritoriului lor şi 
navelor sub pavilionul lor sau navelor şi aeronavelor înregistrate pe teritoriul lor. 

Art. XIII. Protecţia resurselor vii marine 

Părţile contractante, atunci când iau măsuri în conformitate cu prezenta convenţie 
pentru prevenirea, reducerea şi controlul poluării mediului marin al Mării Negre, vor 
acorda o atenţie deosebită producerii de daune vieţii marine şi resurselor vii, în 
special prin schimbarea locului lor de vieţuire şi crearea de piedici în calea pes- 
cuitului şi altor folosințe legitime ale Mării Negre, şi în legătură cu aceasta vor 
acorda atenţia cuvenită recomandărilor organizaţiilor internaţionale competente. 


(...) 


Anexa 2 


Proiectul Convenţiei privind Prevenirea Daunelor Transfrontaliere 
ale Activităţilor Periculoase, adoptat de Comisia de Drept 
Internaţional la sesiunea a 53-a (2001) 


Statele Părţi, 

Având în vedere art. 13 parag. 1 lit. (a) a Cartei ONU, care prevede că Adunarea 
Generală va iniţia studii şi va face recomandări în scopul încurajării dezvoltării 
progresive a dreptului internaţional şi al codificării sale, 

Având în vedere principiul suveranităţii permanente a statelor asupra resurselor 
năturale pe teritoriul lor sau aflate sub jurisdicţia sau controlul lor, 

Având, de asemenea, în vedere faptul că libertatea statelor de a desfăşura sau 
permite activităţi în teritoriul sau sub jurisdicţia ori controlul lor nu este nelimitată, 

Reamintind Declaraţia privind mediul şi dezvoltarea de la Rio, din 13 Iunie 
1992, 

Recunoscând importanţa promovării cooperării internaţionale, 

Au convenit următoarele: 


Art. 1. Domeniul de aplicare 

Aceste articole se aplică activităţilor neinterzise de dreptul internaţional care 
implică riscul provocării de daune transfrontaliere semnificative prin consecinţele lor 
fizice. 

Art. 2. Folosirea termenilor 

Pentru scopurile prezentelor articole: 

a) „Riscul provocării de daune transfrontaliere semnificative” include riscuri 
luând forma unei înalte probabilităţi de cauzare de daune transfrontaliere semni- 
ficative şi o mică probabilitate de cauzare de daune transfrontaliere dezastruoase; 

b) „Daună” înseamnă daună provocată persoanelor, proprietăţii sau mediului; 

c) „Daună transfrontalieră” înseamnă daună provocată în teritoriul sau în alte 
locuri aflate sub jurisdicţia sau controlul unui stat altul decât statul de origine, chiar 
dacă statele interesate nu au o frontieră comună; 

d) „Stat de origine” înseamnă statul pe teritoriul sau sub jurisdicţia ori controlul 
căruia activităţile menţionate la art. 1 sunt planificate sau desfăşurate; 

e) „Stat pasibil de a fi afectat” înseamnă statul sau statele pe teritoriul cărora 
există riscul de daune transfrontaliere semnificative sau care au jurisdicție sau control 
asupra oricărui loc unde există un astfel de risc; 

f) „State interesate” înseamnă statul de origine şi statul pasibil de a fi afectat. 

Art. 3. Prevenirea 

Statul de origine va lua toate măsurile necesare pentru a preveni daunele trans- 
frontaliere semnificative sau în orice caz pentru a micşora riscul provocării lor. 

Art. 4. Cooperarea 

Statele interesate vor coopera cu bună-credinţă şi, dacă este necesar, vor cere 
asistenţa uneia sau mai multor organizaţii internaţionale competente pentru preve- 
nirea daunelor transfrontaliere semnificative sau în orice caz pentru micşorarea ris- 
cului provocării lor. 

Art. 5. Aplicarea 

Statele interesate vor lua măsurile legislative, administrative sau alte acţiuni nece- 
sare, inclusiv stabilirea mecanismelor adecvate de monitorizare pentru aplicarea pre- 
vederilor prezentelor articole. 

Art. 6. Autorizarea 

1. Statul de origine va solicita autorizarea sa prealabilă pentru: 

a) Orice activitate aflată în domeniul de aplicare al prezentelor articole desfă- 
şurată în teritoriul său sau sub jurisdicţia sau controlul său; 

b) Orice modificare majoră în activităţile la care se referă lit. a); 

c) Orice plan de modificare în activitatea care o poate transforma într-una ce intră 
sub incidenţa prezentelor articole. 

2. Cerinţa de autorizare, stabilită de un stat va fi pusă în aplicare cu respectarea 
tuturor activităţilor pre-existente aflate sub incidenţa prezentelor articole. Autoriza- 
tiile deja emise de stat pentru activităţile pre-existente vor fi revăzute pentru a fi con- 
forme cu prezentele articole. 

3. În cazul nerespectării (termenilor) autorizaţiei, statul de origine va lua măsurile 
necesare, inclusiv retragerea autorizaţiei, dacă este necesar. 

Art. 7. Evaluarea riscului 

Orice decizie în privinţa autorizării unei activităţi aflate sub incidenţa prezentelor 
articole va fi. în mod special, bazată pe o evaluare a daunelor transfrontaliere posibile 
cauzate de activitatea respectivă, inclusiv pe o evaluare a impactului de mediu. 

Art. 8. Notificarea şi informarea 

1. Dacă evaluarea prevăzută la art. 7 indică un risc de a provoca daune trans- 
frontaliere semnificative, statul de origine va notifica statului pasibil de a fi afectat, în 
timp util, riscul şi evaluarea şi-i va transmite datele tehnice disponibile şi toate 
celelalte informaţii relevante pe care se bazează evaluarea. 

2. Statul de origine nu va lua nicio decizie asupra autorizării activităţii dacă nu va 
primi, într-o perioadă nu mai mare de 6 luni, răspunsul statului pasibil de a fi afectat. 

Art. 9. Consultări privind măsurile preventive 

1. Statele interesate se vor consulta, la solicitarea oricăruia dintre acestea, în vede- 
rea ajungerii la soluţii acceptabile privind măsurile de adoptat pentru prevenirea dau- 
nelor transfrontaliere semnificative sau în orice caz pentru micşorarea riscului 
provocării lor. Statele interesate vor conveni, la iniţierea consultărilor, asupra unui 
calendar pentru consultări. 

2. Statele interesate vor căuta soluţii pe baza unei balanţe echitabile a intereselor 
în lumina art. 10. 

3. În cazul în care consultările prevăzute la parag. 1 nu reuşesc găsirea unei soluţii 
convenite, statul de origine va lua totuşi în considerare interesele statului pasibil de a 
fi afectat în cazul în care decide să autorizeze desfăşurarea activităţii, fără a 
prejudicia drepturile oricărui stat pasibil de a fi afectat. 

Art. 10. Factorii implicaţi într-o balanţă echitabilă a intereselor 

În vederea ajungerii la o balanţă echitabilă a intereselor, conform prevederilor 
parag. 2 al art. 9, statele interesate vor lua în considerare toţi factorii şi circumstanţele 
relevante, inclusiv: 

a) Gradul de risc al provocării daunelor transfrontaliere semnificative şi dispo- 
nibilul de mijloace de prevenire a unor astfel de daune sau de micşorare a riscului 
provocării lor sau de reparare a daunelor; 

b) Importanţa activităţii, luând în considerare avantajele sale globale cu caracter 
social, economic şi tehnic pentru statul de origine în raport cu daunele potenţiale 
pentru statul pasibil de a fi afectat; 

c) Riscul daunelor semnificative pentru mediu şi disponibilul de mijloace de pre- 
venire a unor astfel de daune, de micşorare a riscului în acest sens sau de restabilire a 
mediului; 

d) Gradul în care statul de origine şi, după caz, statul pasibil de a fi afectat sunt 
pregătite să contribuie la costurile prevenirii; 

e) Viabilitatea economică a activităţii în relaţia cu costurile prevenirii şi cu 
posibilitatea desfăşurării activităţii în alt loc sau cu alte mijloace sau a înlocuirii ei cu 
o activitate alternativă; 

f) Standardele de prevenire pe care statul pasibil de a fi afectat le aplică unor 
activităţi identice sau comparabile şi standardele aplicate în practica internaţională 
sau regională comparabilă. 

Art. 11. Procedurile în absenţa notificării 

1. Dacă statul are motive rezonabile să considere că o activitate planificată sau 
desfăşurată în statul de origine poate implica un risc de provocare a unor daune trans- 
frontaliere semnificative poate cere statului de origine aplicarea prevederilor art. 8. 
Cererea poate fi însoţită de explicaţii documentate privind motivele cererii. 

2. În cazul în care statul de origine consideră totuşi că nu are obligaţia de a face o 
notificare în conformitate cu art. 8, el va informa statul solicitant într-un termen 
rezonabil, furnizând explicaţii documentate privind motivele unei astfel de constatări. 
Dacă o astfel de constatare nu satisface statul în cauză, la cererea sa, cele două state 
vor intra cu promptitudine în consultări în modalitatea indicată în art. 9. 

3. În cursul consultărilor, statul de origine va face cele necesare. dacă este soli- 
citat de către celălalt stat, pentru a întreprinde măsuri fezabile şi necesare pentru mic- 
şorarea riscului şi, dacă este cazul, pentru suspendarea activităţii în discuţie pentru o 
perioadă rezonabilă. 

Art. 12. Schimburi de informaţii 

În timpul desfăşurării activităţii, statele interesate vor schimba în timp util toate 
informaţiile disponibile privind această activitate, relevante pentru prevenirea dau- 
nelor transfrontaliere semnificative sau în orice caz micşorarea riscului provocării 
lor. Un astfel de schimb de informaţii va continua până când statele interesate vor 
considera necesar chiar şi după ce activitatea a încetat. 

Art. 13. Informarea publicului 

Statele interesate vor furniza, prin mijloacele cele mai potrivite, publicului sus- 
ceptibil de a fi afectat de o activitate aflată sub incidenţa prezentelor articole infor- 
maţiile relevante privind această activitate, riscul implicat şi daunele care ar putea 
rezulta şi să constate opiniile acestuia. 

Art. 14. Securitatea naţională şi secretele industriale 

Datele şi informaţiile vitale pentru securitatea naţională a statului de origine sau 
pentru protecţia secretelor industriale sau privind proprietatea intelectuală pot fi pro- 
tejate, dar statul de origine va coopera cu bună-credinţă cu statul pasibil de a fi 
afectat prin furnizarea de informaţii cât mai multe în circumstanţele date. 

Art. 15. Nediscriminarea 

Cu excepţia cazului în care statele interesate au convenit altfel pentru protecţia 
intereselor persoanelor fizice sau juridice care pot fi sau sunt expuse riscului dau- 
nelor transfrontaliere semnificative ca urmare a unei activităţi aflate sub incidenţa 
prezentelor articole, un stat nu va discrimina pe baza cetăţeniei sau reşedinţei său 
locului în care s-ar putea produce vătămarea, în ce priveşte acordarea, în confor- 
mitate cu sistemul său juridic, a accesului la proceduri judiciare sau de alt tip pentru 
aceste persoane în vederea obţinerii protecţiei sau altor compensări corespunzătoare. 

Art. 16. Pregătirea pentru situaţii de urgenţă 

Statul de origine va dezvolta planuri de contingenţă pentru a răspunde situaţiilor 
de urgenţă, în cooperarea, dacă este cazul, cu statul pasibil de a fi afectat şi cu orga- 
nizaţiile internaţionale competente. 

Art. 17. Notificarea unei situaţii de urgenţă 

Statul de origine va notifica, fără întârziere şi prin modalităţile cele mai rapide, 
aflate la dispoziţia sa, statul pasibil de a fi afectat în legătură cu situaţia de urgenţă 
privind o activitate aflată sub incidenţa prezentelor articole şi-i va furniza toate infor- 
maţiile disponibile relevante. 

Art. 18. Relaţia cu alte norme de drept internaţional 

Aceste articole nu afectează obligaţiile ce incumbă statelor în conformitate cu tra- 
tatele sau regulile de drept internaţional cutumiar relevante. 

Art. 19. Soluţionarea diferendelor 

1. Orice diferend privind interpretarea sau aplicarea acestor articole va fi solu- 
ționat de urgenţă prin mijloacele de soluţionare paşnică a diferendelor alese prin înţe- 
legerea părţilor la diferend, inclusiv prin negocieri, mediere, conciliere, arbitraj sau 
soluţionare juridică. 

2. În cazul în care o înţelegere asupra mijloacelor de soluţionare pașnică a dife- 
rendului nu se poate remedia într-un interval de şase luni, părţile diferendului vor 
recurge, la solicitarea oricăreia dintre acestea, la stabilirea unei comisii de anchetă 
imparţiale. 

3. Comisia de anchetă va fi compusă din câte un membru nominalizat de fiecare 
parte la diferend şi, în plus, un membru care nu are cetăţenia nici uneia din părţile 
diferendului, ales de membrii desemnaţi şi care va funcţiona ca preşedinte. 

4. Dacă mai multe state sunt implicate de aceeaşi parte a diferendului şi aceste 
state nu convin asupra unui membru comun al comisiei, iar fiecare dintre acestea 
desemnează un membru, cealaltă parte la diferend are dreptul de a nominaliza un 
număr egal de membri ai comisiei. 

5. Dacă membrii desemnaţi de părţile diferendului nu pot conveni asupra pre- 
şedintelui, în trei luni de la data cererii de stabilire a comisiei, oricare din părţile dife- 
rendului poate solicita Secretarului General ONU să numească preşedintele care nu va 
avea cetăţenia nici uneia din părţile diferendului. Dacă una din părţile diferendului nu 
reuşeşte să desemneze un membru în termen de trei luni de la cererea iniţială conform 
parag. 2, orice altă parte la diferend poate solicita Secretarului General ONU să 
desemneze o persoană care nu va avea cetăţenia nici uneia din părţile diferendului. 
Această persoană astfel desemnată va constitui o Comisie cu unic membru. 

6. Comisia îşi va adopta raportul cu majoritate de voturi, cu excepţia situaţiei în 
care este o Comisie cu unic membru, şi va transmite raportul său părţilor diferen- 
dului, conţinând constatările şi recomandările sale, pe care părţile trebuie să le ia în 
considerare cu bună-credinţă. 

Anexa 3 


Aspectele juridice ale construirii în partea ucraineană 
a Deltei Dunării a unui canal de mare adâncime 
Dunăre-Marea Neagră (canalul „Bâstroe”) 


1. După ce, în octombrie 2003, guvernul ucrainean a adoptat formal decizia de 
începere a lucrărilor la canalul „Bâstroe”, acestea au fost declanşate pe teren la înce- 
putul lunii mai 2004. 

2. Începerea lucrărilor şi desfăşurarea lor în continuare au avut loc în ciuda împo- 
trivirii exprese a părţii române, care a solicitat transmiterea de informaţii prealabile 
complete, în conformitate cu convențiile internaţionale în domeniu la care ambele 
state sunt părţi contractante, precum şi desfăşurarea unui studiu internaţional de 
impact asupra mediului, care să ateste existenţa (sau nu) a unui astfel de efect negativ 
transfrontalier de mediu (asupra Deltei româneşti, care constituie mai mult de două 
treimi din totalul Deltei) şi a măsurilor de compensare necesare pentru contracararea 
acestui efect. S-a solicitat sistarea lucrărilor până la realizarea acestui studiu inter- 
naţional de impact. 

3. Lucrările au fost începute şi, apoi, continuate, deşi au existat numeroase luări 
de poziţie şi recomandări ale organizaţiilor internaţionale de mediu, contrare proiec- 
tului. Astfel, încă din octombrie 2003, experţii UNESCO şi ai Convenţiei de la 
Ramsar privind zonele umede de importanţă deosebită au apreciat că varianta Bâstroe 
este cea mai proastă din punctul de vedere al impactului de mediu, iar, în decembrie 
2003, Comisia Internaţională pentru Protecţia Dunării împotriva poluării a adoptat o 
primă rezoluţie prin care îşi exprima îngrijorarea faţă de proiect şi solicita un studiu 
internaţional de impact. 

4. Au urmat numeroase rezoluţii şi decizii adoptate de organizaţiile internaţionale, 
prin care se constată neîndeplinirea de către Ucraina a obligaţiilor sale internaţionale 
şi i se solicită oprirea lucrărilor la proiect şi abrogarea deciziei finale privind imple- 
mentarea acestuia. Astfel, poate fi menţionat raportul din iulie 2006 al Comisiei de 
Anchetă Internaţională care a fost creată în baza Convenţiei de la Espoo (prima 
activarea a acestui mecanism din istoria Convenţiei, iniţiată de România), care con- 
stată existenţa unui impact negativ de mediu transfrontalier al Canalului, precum 
decizia din 2008 adoptată în cadrul aceleiaşi Convenții de la Espoo prin care se 
adoptă un avertisment împotriva Ucrainei, dacă nu anulează decizia de construire a 
proiectului şi continuă să nu respecte obligaţiile internaţionale. 

5. După ce, la începutul lui 2008 transmisese României decizia finală a pro- 
iectului de construire a canalului, 6 luni mai târziu, Ucraina a anulat-o, demarând 
procedurile impuse de convențiile internaţionale. În același timp, însă, Ucraina con- 
tinuă lucrările la proiect deşi existau decizii şi rezoluţii care cereau oprirea acestora. 
O nouă decizie de construire a canalului este luată în 2010 de Ucraina, încă o dată, 
fără respectarea pe deplin a obligaţiilor prevăzute de normele internaţionale. 

6. Conduita părţii ucrainene încalcă un important număr de convenţii interna- 
tionale (multilaterale, trilaterale şi bilaterale), cum ar fi: Convenţia privind evaluarea 
impactului asupra mediului în context transfrontalier adoptată la Espoo, la 25 

februarie 1991; Convenţia asupra zonelor umede, de importanţă internaţională, în 
special ca habitat al păsărilor acvatice, adoptată la Ramsar, la 2 februarie 1971; 
Convenţia privind conservarea vieţii sălbatice şi a habitatelor naturale din Europa, 
adoptată la Berna la 19 septembrie 1979; Convenţia privind cooperarea pentru pro- 
tecţia şi utilizarea durabilă a fluviului Dunărea. semnată la Sofia, la 29 iunie 1994; 
Convenţia privind protecţia Mării Negre împotriva poluării de la Bucureşti (1992) ; 
Convenţia privind accesul la informaţii, participarea publică la luarea deciziilor şi 
accesul la justiţie în problemele de mediu, încheiată la Aarhus, la 25 iunie 1998; 
Convenţia privind conservarea speciilor migratoare de animale sălbatice, adoptată la 
Bonn, la 23 iunie 1979; Convenţia privind protejarea patrimoniului cultural şi natural 
mondial, adoptată la Paris, la 16 noiembrie 1972; Convenţia privind protecţia şi 
folosirea cursurilor de apă şi a lacurilor transfrontaliere de la Helsinki la 17 martie 
1992; Acordul între Guvernul României şi Guvernul Ucrainei privind cooperarea în 
domeniul gospodăririi apelor de frontieră semnat la Galaţi, 30 septembrie 1997; 
Tratatul dintre România şi Ucraina privind regimul frontierei de stat româno-ucra- 
inene, colaborarea şi asistenţa mutuală în problemele de frontieră — semnat la 
Cernăuţi, la 17 iunie 2003 etc. 

7. Au fost declanşate, pe lângă mecanismele bilaterale, şi mecanismele specifice 
ale unora dintre convențiile de mai sus (Aarhus, Berna, Comisia de Anchetă Inter- 
naţională în baza Convenţiei de la Espoo), fiind implicaţi şi experţi ai celorlalte con- 
venţii şi organisme de mediu (Ramsar, UNESCO, Comisia pentru protecţia Dunării), 
dar şi Comisia Europeană şi APCE (în cadrul căreia a fost elaborat Raportul Platvoet 
privind deltele europene). 


Cursul 23 


Răspunderea internaţională a statelor 


23.1. Situaţii 


- Răspunderea statelor (precum şi a altor subiecte de drept internaţional), ca prin- 
cipiu general, intervine în două situaţii distincte: 

a) răspunderea pentru fapte sau acte ilicite din punctul de vedere al dreptului 
internaţional, prin care se încalcă norme ale dreptului internaţional; 

b) răspunderea pentru consecinţe prejudiciabile decurgând din activităţi care 
nu sunt interzise de dreptul internaţional (activităţi licite per se). 

- Instituţia răspunderii s-a aflat în proces de codificare încă din anul 1949, 
Comisia de Drept Internaţional adoptând în 1996 un Proiect de articole privind răs- 
punderea statelor, revizuit şi detaliat, cu 62 de articole, cu trei părţi: originea răs- 
punderii internaţionale, conţinutul, formele şi gradele răspunderii şi soluţionarea 
diferendelor. 

- Ulterior, CDI a reluat lucrările pe această temă, reuşind ca la sesiunea a 53-a din 
2001 să adopte un proiect de articole final, cu 59 de articole (aspectele legate de 
soluţionarea diferendelor fiind eliminate). CDI a propus Adunării Generale aprobarea 
prin rezoluţie a proiectului de articole, concomitent cu recomandarea ca, în viitor, 
după ce soluţiile găsite de CDI vor fi fost confirmate (sau nu) de practica statelor, să 
se treacă la redactarea, pe această bază, a unei Convenții în materie (Adunarea 
Generală a fost de acord). 

- Începând cu sesiunea sa din 2002, CDI a început să elaboreze un proiect de 
articole privind răspunderea organizaţiilor internaţionale. La a 63-a sesiune a 
CDI, în 2011, Comisia a adoptat Proiectul de articole privind răspunderea organi- 
zaţiilor internaţionale, cu 67 de articole organizate în şase părţi, şi a propus Adu- 
nării Generale ONU elaborarea ulterioară, pe baza proiectului, a unei convenţii inter- 
naţionale în materie. 


23.2. Fundamentul răspunderii pentru fapte ilicite este: 


e actul/faptul ilicit (al unui stat) = o acţiune sau omisiune care constituie o încăl- 
care a unei obligaţii internaţionale. 


23.3. Condiţiile necesare pentru existenţa unui fapt ilicit: 


a) o condiţie de ordin subiectiv (o acţiune sau omisiune care, conform dreptului 
internaţional, este imputabilă statului); 

b) o condiţie de ordin obiectiv (încălcarea unei obligaţii internaţionale prin 
această comportare imputabilă). 


366 Drept internaţional public. Sinteze 


- O parte a doctrinei şi a practicii în materie mai solicită, pe un filon tradiţionalist 
de gândire inspirat de dreptul privat, existenţa altor trei condiţii: 

* culpa, care, nefiind complet înlăturată, lasă tot mai mult loc teoriei răspunderii 
obiective 

e prejudiciul. Comisia de Drept Internaţional a arătat că nu existenţa preju- 
diciului este esenţială, ci încălcarea unei obligaţii internaţionale (art. 2 din Proiectul 
de articole adoptat în 2001) 

e legătura cauzală. Dacă se admite prejudiciul (ca o condiţie a existenţei faptului 
ilicit) şi legătura cauzală apare, la rândul ei, ca o condiţie în acest sens. 


23.3.1. Imputabilitatea faptului ilicit 

a) Statul răspunde pentru faptele oricăror organe (autorităţi) statale fără dis- 
tincţie (legislative, executive, judecătoreşti centrale sau locale), [art. 4 alin. (1) din 
Proiectul de articole]; 

b) Statul răspunde pentru faptele persoanelor sau entităţilor care nu sunt organe 
ale statului, dar sunt împuternicite prin dreptul statului respectiv să exercite ele- 
mentele de autoritate guvernamentală, dacă persoanele sau entităţile au acţionat în 
această capacitate în situaţia dată (art. 5). 

c) Statul răspunde pentru faptele unui organ al altui stat pus la dispoziţia sa 
de acest stat, dacă organul acţionează în exercitarea elementelor de autoritate guver- 
namentală ale statului la dispoziţia căruia a fost pus (art. 6). 

d) Statul răspunde pentru faptele unui organ al său sau ale unei persoane ori enti- 
tăţi împuternicite să exercite elemente de autoritate guvernamentală, chiar dacă 
aceştia acţionează, în această capacitate, cu depăşirea atribuţiilor sau contrave- 
nind instrucţiunilor (art. 7). 

e) Statul răspunde pentru faptele unei persoane sau grup de persoane dacă 
persoana sau grupul de persoane acţionează pe baza unor instrucţiuni sau sub 
îndrumarea ori controlul statului respectiv (art. 8). 

f) Statul răspunde pentru faptele persoanelor sau grupurilor de persoane care 
exercită în fapt atribute de autoritate guvernamentală în absenţa sau în cazul 
neîndeplinirii atributelor de către autorităţile oficiale şi în circumstanţe care cer 
exercitarea acelor elemente de autoritate (art. 9). 

g) Statul răspunde şi pentru faptele unei mişcări insurecţionale care formează 
noul guvern (art. 10). 

h) Statul răspunde şi în situaţiile în care — în cazurile menţionate la literele ante- 
rioare — nu sunt îndeplinite toate condiţiile de imputabilitate, dar statul confirmă şi 
îşi însuşeşte faptele respective ca fiind ale sale (art. 11). 


23.3.2. Încălcarea unei obligaţii internaţionale 

- Din punctul de vedere al intereselor afectate, în Proiectul din 1996 se făcea o 
distincţie între: 

a) Obligaţii ce interesează societatea internaţională în ansamblul său (erga 
omnes). Încălcarea unei astfel de obligaţii conduce la comiterea unei crime inter- 
naţionale. | 

- Crima internaţională era definită ca faptul internaţional ilicit care rezultă dintr- 
o încălcare de către stat a unei obligaţii internaţionale atât de esenţiale pentru ocro- 
tirea intereselor fundamentale ale comunităţii internaţionale, încât încălcarea acesteia 
este recunoscută ca o crimă de către această comunitate în ansamblul său; 

- O crimă internaţională putea rezulta dintr-o încălcare gravă a: 

e unei obligaţii internaţionale de importanţă esenţială pentru menţinerea păcii şi 
securităţii internaţionale; 

e unei obligaţii internaţionale de importanţă esenţială pentru salvgardarea drep- 
tului popoarelor la autodeterminare; 

e unei obligaţii internaţionale cum ar fi interzicerea sclaviei sau genocidului. efec- 
tuată pe scară largă; 

e unei obligaţii internaţionale de importanţă esenţială pentru protecţia şi păstrarea 
mediului înconjurător. 

b) Alte obligaţii a căror încălcare ar conduce la comiterea unui delict inter- 
naţional. Delictul internaţional era definit ca orice fapt internaţional ilicit care nu 
este crimă internaţională. 

- Distincția între crime şi delicte internaţionale urmărea să pună în evidenţă 
existenţa unor regimuri diferite de constatare a lor: în cazul crimelor, orice subiect de 
drept internaţional ar fi putut invoca răspunderea, pe când în cazul delictelor, numai 
statul direct lezat. 

- Ca urmare a numeroaselor critici din partea statelor şi a doctrinei, care au indicat 
«slăbiciunile» acestei soluţii, proiectul final de articole adoptat în anul 2001 pără- 
seşte distincţia între crime şi delicte internaţionale. Capitolul III al proiectului de 
articole (art. 40 şi 41), intitulat „Încălcări grave ale obligaţiilor ce decurg din nor- 
mele imperative ale dreptului internaţional general”, introduce obligaţia statelor 
de a coopera pentru a pune capăt unei astfel de încălcări (definită ca implicând neîn- 
deplinirea flagrantă („gross”) sau sistematică de către statul responsabil a obligaţiei 
în cauză), precum şi obligaţia de a nu recunoaşte ca legală o situaţie creată de o astfel 
de încălcare şi de a nu acorda ajutor sau asistenţă pentru menţinerea acestei situaţii; 

- Se creează astfel o diferenţă de regim între acest tip de încălcare şi celelalte în 
privinţa aplicării răspunderii internaţionale a statelor. 


23.3.3. Invocarea răspunderii statelor 

- Se poate face de către statul vătămat dacă obligaţia încălcată este datorată 
acelui stat sau unui grup de state din care acest stat face parte sau către comunitatea 
internaţională ca întreg, iar încălcarea obligaţiei afectează în principal acest stat sau 
este de aşa natură încât schimbă radical poziţia tuturor celorlalte state faţă de care 
obligaţia este datorată în ce priveşte executarea obligaţiei în continuare (art. 42); 

- Notificarea prin care statul vătămat invocă răspunderea trebuie să specifice 
conduita pe care statul responsabil trebuie să o urmeze pentru încetarea faptului 
ilicit, dacă acesta continuă, şi forma reparaţiei prejudiciului pe care o doreşte 
(art. 43). Răspunderea nu poate fi invocată dacă cererea nu este făcută cu respectarea 
regulilor aplicabile în materie de naţionalitate/cetăţenie a cererilor şi dacă cererea 
este supusă aplicării regulilor epuizării căilor interne de recurs, iar acestea nu sunt 
epuizate (art. 44); 

- De asemenea, răspunderea nu poate fi invocată dacă statul vătămat a renunţat 
anterior la solicitarea răspunderii sau dacă se poate considera, ca urmare a conduitei 
sale, că a acceptat în mod valabil renunţarea la cerere/decăderea din dreptul de a cere 
aplicarea răspunderii (art. 45); 

- Proiectul mai prevede reguli aplicabile (art. 46, 47) atât în situaţia pluralităţii 
de state vătămate (fiecare putând să invoce separat răspunderea), cât şi în situaţia 
pluralităţii de state răspunzătoare (se poate invoca răspunderea fiecăruia, fără ca 
statul vătămat să poată obţine, însă, compensaţii mai mari decât prejudiciul suferit); 

- Răspunderea poate fi invocată şi de alt stat decât cel vătămat dacă: 

* obligaţia încălcată este datorată unui grup de state, inclusiv statul care invocă, 
şi este stabilită pentru protecţia unui interes colectiv al grupului sau este datorată 
comunităţii internaţionale ca întreg (art. 48 parag. 1); 

- Acest alt stat poate cere statului răspunzător: 

* încetarea faptului internaţional ilicit, precum şi asigurări şi garanţii că nu se va 
repeta; 

* îndeplinirea obligaţiei de a repara prejudiciul în interesul statului vătămat 
sau al beneficiarilor obligaţiei încălcate (art. 48 parag. 2); 


23.4. Cauze ce exclud caracterul ilicit al faptului 


a) Consimţământul (trebuie să fie valabil, iar faptul ilicit să rămână în limitele 
consimţământului exprimat) (art. 20); 

b) Legitima apărare. Provocarea stării de pericol se datorează statului faţă de 
care se iau măsurile de autoapărare, ce trebuie să fie licite şi să se desfăşoare conform 
Cartei ONU (art. 21). 

c) Contramăsurile nu trebuie să implice folosirea forţei sau ameninţarea cu forţa 
(art. 22); 

d) Forţa majoră (evenimentul trebuie să fie imprevizibil sau irezistibil, în afara 
controlului statului, şi să facă imposibilă executarea obligaţiei); forţa majoră nu 
exclude răspunderea dacă statul a contribuit la producerea faptului sau şi-a asumat 
riscul producerii situaţiei respective; 

e) Starea de primejdie (autorul faptului trebuie să nu fi avut altă modalitate rezo- 
nabilă de a-şi salva viaţa sau vieţile altor persoane încredințate în grija sa); starea de 
primejdie nu exclude răspunderea dacă ea se datorează conduitei statului ce o invocă 
sau dacă faptul în cauză poate crea un pericol comparabil sau mai mare (art. 24); 

f) Starea de necesitate (nu poate fi invocată decât dacă faptul ilicit este singura 
modalitate de a salva interesul său vital faţă de un pericol grav şi iminent şi să nu 
afecteze grav interesul esenţial al unui stat sau grup de state faţă de care obligaţia este 
datorată sau un interes esenţial al comunităţii internaţionale ca întreg) (art. 25); ea nu 
poate exclude răspunderea dacă obligaţia internaţională în discuţie exclude posi- 
bilitatea invocării sau dacă statul a contribuit la crearea stării de necesitate; 

Dacă în ipoteza prevăzută la lit. (e), primejdia ameninţă interese majore ale 
cetăţenilor statului, în cazul stării de necesitate [lit. (£)], interesele fundamentale 
ale statului sunt cele care sunt în pericol. 

- Proiectul de articole prevede însă că aceste cauze de exonerare nu operează dacă 
faptul ilicit este neconform cu o obligaţie ce decurge dintr-o normă imperativă a 
dreptului internaţional general (art. 26). 


23.5. Forme de reparare a prejudiciului (obligaţia de reparare) 


a) Statul care săvârşeşte faptul ilicit şi a cărui răspundere este stabilită are obli- 
gaţia de reparare completă a prejudiciului (art. 31 parag. 1), precum şi obligaţia de 
a executa obligaţia încălcată (art. 29). 

b) Există, totodată, obligaţia de a pune capăt faptului ilicit şi de a oferi garan- 
ţii şi asigurări corespunzătoare că nu se va repeta (art. 30). 

c) Obligaţia de reparare: 

e În cazul daunelor materiale, reparația constă în „restitutio in integrum” (res- 
tabilirea situaţiei anterioare comiterii faptului ilicit). Dacă aceasta nu mai este posi- 
bilă (ca urmare a imposibilității materiale sau a faptului că implică o sarcină dispro- 
porţionată în ce priveşte beneficiul rezultând din restituire faţă de compensație), 
există obligaţia la despăgubiri echivalente. În general, se rețin numai daunele directe 
(cele indirecte numai dacă se pot determina cu certitudine). Se acordă despăgubiri 
atât pentru paguba propriu-zisă (damnum emergens), cât şi pentru beneficiul nerea- 
lizat (lucrum cessans), care trebuie să fie normal şi previzibil (art. 35, 36, 38). 

e În cazul daunelor morale, reparația constă în „satisfacţie” (regrete, scuze, ono- 
ruri pentru steagul lezat, pedepsirea persoanelor vinovate etc.), dacă restituirea sau 
compensaţia nu sunt suficiente; satisfacția nu poate îmbrăca forme umilitoare (art. 37). 


23.6. Contramăsurile împotriva statului răspunzător 


- Statul vătămat poate întreprinde contramăsuri faţă de statul răspunzător pentru 
a-l determina să-şi îndeplinească obligaţiile prevăzute la secţiunea anterioară (art. 49 
parag. 1); 

- Acestea sunt limitate la neexecutarea, pentru un timp, a obligațiilor inter- 
naționale față de statul răspunzător şi trebuie luate astfel încât să permită reluarea 
executării obligaţiilor respective (art. 49 parag. 2 şi 3); 

- Contramăsurile nu pot privi (conform art. 50) obligaţiile: 

e de a se abţine de la ameninţarea cu folosirea forţei şi de la folosirea forţei; 

e de a respecta drepturile fundamentale ale omului; 

e cu caracter umanitar ce interzic represaliile; 

e ce decurg, din norme imperative ale dreptului internaţional general; 

e ce se referă la proceduri de soluţionare a diferendelor între statul respectiv şi 
statul răspunzător; 

e de a respecta inviolabilitatea agenţilor diplomatici şi consulari, a localurilor, 
arhivelor şi documentelor din această categorie. 

- Condiţiile de recurgere la contramăsuri: 

e trebuie să fie proporţionale cu prejudiciul, să ia în considerare gravitatea fap- 
tului internaţional ilicit şi drepturile în discuţie (art. 51); 

e înainte de a recurge la contramăsuri statul trebuie să solicite statului răspun- 
zător îndeplinirea obligaţiilor de la secţiunea anterioară şi să-i notifice decizia de a 
lua contramăsuri, oferindu-se să negocieze cu acest stat (art. 52 parag. 1); 

e independent de cele de mai sus, statul prejudiciat poate lua contramăsuri urgente 
pentru conservarea drepturilor sale (art. 52 parag. 2); 

- Contramăsurile trebuie suspendate urgent dacă: 

e faptul ilicit a încetat; 

e disputa este pendinte în faţa unei instanţe jurisdicţionale competente să ia o 
decizie obligatorie pentru părţi (art. 52 parag. 3). 

- Contramăsurile încetează de îndată ce statul răspunzător a îndeplinit obligaţiile 
menţionate la secţiunea anterioară (art. 53); 

- Contramăsurile pot fi luate şi de alte state, îndreptăţite conform art. 48 (vezi 
secţiunea 23.3.3 a prezentului curs), în vederea asigurării încetării încălcării şi pentru 
obţinerea reparării în interesul statului vătămat sau al beneficiarilor obligaţiei încăl- 
cate (art. 54). 

Anexă 


Proiect de articole privind răspunderea statelor 
pentru fapte internaţionale ilicite, adoptat de 
Comisia de Drept Internaţional la sesiunea a 53-a (2001) 


Capitolul I. Principii generale 


Art. 1. Răspunderea statului pentru faptele sale internaţionale ilicite 

Orice fapt internaţional ilicit al unui stat atrage răspunderea internaţională a acelui 
stat. 

Art. 2. Elementele faptului internaţional ilicit al unui stat 

Există un fapt internaţional ilicit al unui stat atunci când conduita ce constă dintr- 
o acţiune sau omisiune: 

a) Este imputabilă statului în conformitate cu dreptul internaţional; şi 

b) Constituie o încălcare a unei obligaţii internaţionale a statului. 

Art. 3. Calificarea unui fapt al unui stat ca internaţional ilicit 

Calificarea unui fapt al unui stat ca internaţional ilicit este guvernată de dreptul 
internaţional. O astfel de caracterizare nu este afectată de caracterizarea aceluiaşi act 
ca licit de către dreptul intern. 


Capitolul II. Imputabilitatea conduitei unui stat 


Art. 4. Conduita organelor unui stat 

1. Conduita oricărui organ al statului va fi considerată un fapt al acelui stat con- 
form dreptului internaţional, dacă acest organ exercită funcţii legislative, executive, 
judecătoreşti sau orice alte funcţii, oricare ar fi poziţia sa în organizarea statului şi 
oricare ar fi natura sa ca organ central sau al unei unităţi teritoriale a statului. 

2. Un organ include orice persoană sau entitate ce are acest statut în conformitate 
cu dreptul intern al statului. 

Art. 5. Conduita persoanelor sau entităţilor ce exercită elemente de autori- 
tate guvernamentală 

Conduita unei persoane sau entităţi care nu este organ al statului conform art. 4, 
dar este împuternicită de dreptul statului în cauză să exercite elemente de autoritate 
guvernamentală va fi considerată ca fapt al statului conform dreptului internaţional, 

dacă persoana sau entitatea acționează în această capacitate în situația particulară 
dată. 

Art. 6. Conduita organelor plasate la dispoziția unui stat de către alt stat 

Conduita unui organ plasat la dispoziția unui stat de către alt stat va fi considerată 
ca fapt al primului stat conform dreptului internațional dacă organul acționează în 
exercitarea elementelor de autoritate guvernamentală ale statului la dispoziția căruia 
a fost plasat. 

Art. 7. Depăşirea autorității sau contradicția cu instrucțiunile 

Conduita unui organ de stat sau a unei persoane sau entități împuternicită să 
exercite elemente de autoritate guvernamentală va fi considerată ca fapt al statului 
conform dreptului internațional dacă organul. persoana sau entitatea acționează în 
această capacitate, chiar dacă îşi depăşeşte autoritatea sau contravine instrucţiunilor. 

Art. 8. Conduită dirijată sau controlată de stat 

Conduita unei persoane sau grup de persoane va fi considerată ca fapt al statului 
conform dreptului internaţional dacă persoana sau grupul de persoane acţionează în 
fapt conform instrucţiunilor sau sub dirijarea ori controlul statului în desfăşurarea 
acelei conduite. 

Art. 9. Conduita desfăşurată în absenţa sau în cazul neîndeplinirii atribu- 
ţiilor de către autorităţile oficiale 

Conduita unei persoane sau grup de persoane va fi considerată ca fapt al statului 
conform dreptului internaţional dacă persoana sau grupul de persoane exercită în fapt 
elemente de autoritate guvernamentală în absenţa sau în cazul neîndeplinirii atri- 
buţiilor de către autorităţile oficiale şi în circumstanţe de natură să reclame exer- 
citarea acelor elemente de autoritate. 

Art. 10. Conduita unei mişcări insurecţionale sau de altă natură 

1. Conduita unei mişcări insurecţionale care formează noul guvern al unui stat va 
fi considerat ca fapt al statului respectiv conform dreptului internaţional. 

2. Conduita unei mişcări insurecţionale sau de altă natură, care reuşeşte stabilirea 
unui nou stat într-o parte a teritoriului statului pre-existent sau într-un teritoriu sub 
administrarea sa va fi considerată ca fapt al noului stat conform dreptului internaţional. 

3. Acest articol nu afectează atribuirea către un stat a oricărei conduite, în orice 
fel legată de mişcarea în cauză, care trebuie considerată ca fapt al acelui stat în teme- 
iul art. 4-9. 

Art. 11. Conduita confirmată şi asumată de un stat ca a sa proprie 

Conduita care nu este imputabilă unui stat în conformitate cu articolele anterioare 
va fi totuşi considerată ca fapt al statului în cauză conform dreptului internaţional 
dacă şi în măsura în care statul confirmă şi îşi asumă conduita în discuţie ca fiind a sa 
proprie. 


Capitolul III. Încălcarea unei obligaţii internaţionale 


Art. 12. Existenţa unei încălcări a unei obligaţii internaţionale 

Există o încălcare a unei obligaţii internaţionale de către un stat atunci când un 
fapt al acelui stat este neconform cu cerinţele rezultate din obligaţia respectivă, 
oricare ar fi originea sau caracterul ei. 


Cursul 23 373 


Art. 13. Obligaţia internaţională în vigoare pentru un stat 

Un fapt al unui stat nu constituie o încălcare a unei obligaţii internaţionale decât 
dacă statul este legat prin obligaţia în cauză la momentul săvârșirii faptului. 

Art. 14. Întinderea în timp a încălcării unei obligaţii internaţionale 

1. Încălcarea unei obligaţii internaţionale printr-un fapt al unui stat ce nu are 
caracter continuu are loc la momentul săvârşirii faptului, chiar dacă efectele sale con- 
tinuă. 

2. Încălcarea unei obligaţii internaţionale printr-un fapt al unui stat ce are caracter 
continuu se întinde pe toată perioada în care faptul continuă şi rămâne neconform cu 
obligaţia internaţională. 

3. Încălcarea unei obligaţii internaţionale care cere statului să prevină un anumit 
eveniment are loc şi se întinde pe toată perioada în care evenimentul continuă şi 
rămâne neconform cu obligaţia în cauză. 

Art. 15. Încălcarea constând într-un fapt compus 

1. Încălcarea unei obligaţii internaţionale de către un stat printr-o serie de acţiuni 
sau omisiuni definite împreună ca ilicite are loc atunci când se produce acţiunea sau 
omisiunea care, împreună cu celelalte acţiuni sau omisiuni, este suficientă pentru 
constituirea faptului ilicit. 

2. În acest caz, încălcarea se întinde pe toată perioada începând cu prima acţiune 
sau omisiune din această serie şi durează atâta timp cât aceste acţiuni sau omisiuni se 
repetă şi rămân neconforme cu obligaţia internaţională. 


Capitolul IV. Răspunderea statului în ce priveşte faptul altui stat 


Art. 16. Ajutorul sau asistenţa la comiterea unui fapt internaţional ilicit 

Un stat care ajută sau asistă alt stat la comiterea unui fapt internaţional ilicit de 
către cel de-al doilea este răspunzător internaţional pentru aceasta dacă: 

a) Acest stat acţionează astfel cunoscând circumstanţele faptului internaţional 
ilicit; şi 

b) Faptul ar avea caracter internaţional ilicit dacă ar fi comis de acel stat. 

Art. 17. Dirijarea şi controlul exercitate asupra comiterii faptului internaţio- 
„nal ilicit 

Un stat care dirijează şi controlează alt stat în comiterea unui fapt internațional 
ilicit de către cel de-al doilea este răspunzător internaţional pentru acel fapt dacă: 

a) Acel stat acţionează astfel cunoscând circumstanţele faptului internaţional ili- 
cit; şi 

b) Faptul ar avea caracter internaţional ilicit dacă ar fi săvârşit de acel stat. 

Art. 18. Coerciţia exercitată de alt stat 

Un stat care constrânge alt stat să comită un fapt este răspunzător internaţional 
pentru acel fapt dacă: i 

a) Faptul ar fi, în lipsa coerciţiei, un fapt internaţional ilicit al statului constrâns; şi 

b) Statul constrâns acţionează astfel cunoscând circumstanţele faptului. 

Art. 19. Efectele prezentului Capitol 

Prezentul Capitol nu afectează răspunderea internaţională a statului care comite 
faptul în cauză sau al oricărui alt stat, stabilită în conformitate cu aceste articole. 

Capitolul V. Circumstanţe care exclud caracterul ilicit 


Art. 20. Consimţământul 

Consimţământul valabil al statului pentru comiterea unui fapt dat de către un alt 
stat exclude caracterul ilicit al acelui fapt în relaţie cu primul stat în măsura în care 
faptul rămâne în limitele consimţământului respectiv. 

Art. 21. Legitima apărare 

Caracterul ilicit al unui fapt al unui stat este înlăturat dacă faptul constituie o 
măsură legitimă de autoapărare întreprinsă în conformitate cu Carta ONU. 

Art. 22. Contramăsurile faţă de faptul internaţional ilicit 

Caracterul ilicit al unui fapt al unui stat care nu este conform cu o obligaţie 
internaţională faţă de alt stat este înlăturat dacă şi în măsura în care faptul constituie o 
contramăsură luată împotriva celui de-al doilea stat în conformitate cu Capitolul II al 
Părţii a Treia. 

Art. 23. Forţa majoră 

1. Caracterul ilicit al unui fapt al unui stat care nu este conform cu o obligaţie 
internaţională a acelui stat este înlăturat dacă faptul este datorat forţei majore, care 
este intervenţia unei forţe irezistibile sau a unui eveniment neprevăzut, dincolo de 
controlul statului, care face materialmente imposibilă executarea obligaţiei în circum- 
stanţele date. 

2. Parag. 1 nu se aplică dacă: 

a) Situaţia de forță majoră este datorată, fie singură, fie împreună cu alţi factori, 
conduitei statului care o invocă; sau 

b) Statul şi-a asumat riscul situaţiei care se produce. 

Art. 24. Starea de primejdie 

1. Caracterul ilicit al unui fapt al unui stat care nu este conform cu o obligaţie 
internaţională a acelui stat este înlăturat dacă autorul faptului în cauză nu avea altă 
modalitate rezonabilă, în acea situaţie de primejdie, să-şi salveze viaţa sau vieţile 
altor persoane încredințate în grija autorului. 

2. Parag. 1 nu se aplică dacă: 

a) Situaţia de primejdie este datorată, fie singură, fie în combinaţie cu alţi factori, 
conduitei statului care o invocă; sau 

b) Faptul în discuţie este susceptibil să creeze un pericol comparabil sau mai 
mare. 

Art. 25. Starea de necesitate 

1. Necesitatea nu poate fi invocată de un stat ca motiv de înlăturare a caracterului 
ilicit al unui fapt neconform cu o obligaţie internaţională a acelui stat decât dacă 
faptul: 

a) Este singura modalitate ca statul respectiv să-şi protejeze un interese esenţial 
împotriva unui pericol grav şi iminent; şi 

b) Nu afectează grav un interes esenţial al statului sau statelor faţă de care există 
obligaţia sau faţă de comunitatea internaţională ca întreg. 

2. În orice caz, necesitatea nu poate fi invocată de un stat ca motiv pentru exclu- 
derea caracterului ilicit dacă: 

à) Obligaţia internaţională în cauză exclude posibilitatea invocării necesităţii, sau 

b) Statul a contribuit la starea de necesitate. 

Art. 26. Conformitatea cu normele imperative 

Nici o prevedere a acestui Capitol nu înlătură caracterul ilicit al unui fapt al unui 
stat care nu este conform cu o obligaţie decurgând dintr-o normă imperativă a drep- 
tului internaţional general. 

Art. 27. Consecințele invocării unei circumstanţe ce exclude caracterul ilicit 

Invocarea unei circumstanţe ce exclude caracterul ilicit în conformitate cu acest 
Capitol nu afectează: 

a) Îndeplinirea obligaţiei în cauză, dacă şi în măsura în care circumstanţa care 
înlătură caracterul ilicit nu mai există; 

b) Problema despăgubirii pentru orice pierdere materială cauzată de faptul în cauză. 


Partea a II-a. Conţinutul răspunderii internaţionale a statului 
Capitolul I. Principii generale 


Art. 28. Consecințe juridice ale faptului internaţional ilicit 

Răspunderea internaţională a statelor care este angajată de un fapt internaţional 
ilicit în conformitate cu prevederile Părţii întâi implică efectele juridice prevăzute de 
această Parte. 

Art. 29. Obligaţia permanentă de executare 

Consecințele juridice ale faptului internaţional ilicit conform acestei Părţi nu 
afectează obligaţia permanentă de executare a obligaţiei încălcate de către statul 
răspunzător. 

Art. 30. Încetarea şi nerespectarea 

Statul răspunzător pentru faptul internaţional ilicit are obligaţia: 

a) Să înceteze săvârşirea faptului, dacă aceasta continuă; 

b) Să ofere asigurările corespunzătoare şi garanţiile că acesta nu va fi repetat, 
dacă circumstanţele solicită acest aspect. 

Art. 31. Repararea 

1. Statul răspunzător are obligaţia de a efectua repararea completă a prejudiciului 
cauzat de faptul internaţional ilicit. 

2. Prejudiciul include orice pagubă, fie ea materială sau morală, cauzată de faptul 
internaţional ilicit al unui stat. 

Art. 32. lrelevanţa dreptului intern 

Statul răspunzător nu poate invoca prevederile dreptului său intern ca justificare a 
neîndeplinirii obligaţiilor sale în conformitate cu această Parte. 

Art. 33. Domeniul de aplicare a obligaţiilor internaţionale prevăzute în 
această Parte 

1. Obligaţiile statului răspunzător, prevăzute în această Parte, pot fi faţă de un alt 
stat, mai multe state sau de comunitatea internaţională în întregul său, în special, în 
funcţie de caracterul şi conţinutul obligaţiei internaţionale şi de circumstanţele încăl- 
cării. 

2. Această Parte nu afectează nici un drept, rezultat din răspunderea internaţională 
a unui stat, care poate apărea direct faţă de orice persoană sau entitate, alta decât un 
stat. 


Capitolul II. Repararea prejudiciului 


Art. 34. Formele de repare 

Repararea completă a prejudiciului cauzat de faptul internaţional ilicit va lua 
forma restituirii, despăgubirii şi satisfacţiei, fie singure sau combinate, în confor- 
mitate cu prevederile acestui Capitol. 

Art. 35. Restituirea 

Un stat răspunzător pentru un fapt internaţional ilicit are obligaţia de restituire, 
adică de a restabili situaţia existentă înaintea comiterii faptului ilicit, dacă şi în 
măsura în care restituirea: 

a) Nu este materialmente imposibilă; 

b) Nu implică o sarcină total disproporţionată în ce priveşte beneficiul rezultat din 
restituire faţă de despăgubire. 

Art. 36. Despăgubiri 

1. Statul răspunzător de un fapt internaţional ilicit are obligaţia de a acorda des- 
păgubiri pentru prejudiciul cauzat prin respectivul fapt, în măsura în care prejudiciul 
nu este reparat prin restituire. 

2. Despăgubirile vor acoperi orice prejudiciu evaluabil din punct de vedere finan- 
ciar, inclusiv pierderea câştigurilor, în măsura în care acestea sunt stabilite. 

Art. 37. Satisfacţia 

|. Statul răspunzător de un fapt internaţional ilicit are obligaţia de a acorda satis- 
facţie pentru prejudiciul cauzat prin acel fapt, în măsura în care prejudiciul nu este 
reparat prin restituire sau despăgubiri. 

2. Satisfacţia poate consta în recunoaşterea încălcării, exprimarea regretului, 
exprimarea de scuze oficiale sau altă modalitate adecvată. 

3. Satisfacţia nu va fi disproporţionată faţă de prejudiciu şi nu poate lua o formă 
umilitoare pentru statul responsabil. 

Art. 38. Dobânzile 

1. Dobânzile la orice sumă principală datorată conform prezentului capitol sunt 
datorate în măsura în care sunt necesare pentru a asigura repararea integrală. Rata 
dobânzii şi modul de calculare vor fi stabilite astfel încât să se realizeze acest 
rezultat. 

2. Dobânzile curg de la data la care suma principală ar fi trebuit să fie plătită, 
până la data la care obligaţia de plată este executată. 

Art. 39. Contribuţii la prejudicii 

Pentru a stabili reparația, se va lua în considerare contribuţia la prejudiciu prin 
acţiune sau omisiune voluntară sau din neglijenţă a Statului vătămat sau a oricărei 
persoane sau entităţi faţă de care este cerută repararea. 

Capitolul III. Încălcări grave ale obligaţiilor rezultate din norme 
imperative ale dreptului internaţional general 


Art. 40. Domeniul de aplicare al capitolului 

1. Prezentul capitol se aplică răspunderii internaţionale ce decurge dintr-o încăl- 
care gravă de către un stat a unei obligaţii ce rezultă dintr-o normă imperativă a 
dreptului internaţional general. 

2. O încălcare a unei astfel de obligaţii este gravă dacă statul responsabil nu şi-a 
îndeplinit obligaţia în mod flagrant sau sistematic. 

Art. 41. Consecințe particulare ale unei încălcări grave a unei obligaţii ce 
rezultă din prezentul capitol 

1. Statele vor coopera pentru a pune capăt prin mijloace ilicite unei încălcări 
grave în sensul art. 40. 

2. Nici un stat nu va recunoaşte ca legitimă o situaţie creată de o încălcare gravă 
în sensul art. 40 şi nici nu va acorda ajutor sau asistenţă pentru menţinerea acestei 
situaţii. 

3. Acest articol nu aduce atingere altor consecinţe prevăzute în această Parte sau 
altor consecinţe suplimentare pe care le poate determina în conformitate cu dreptul 
internaţional o încălcare din domeniul de aplicare al prezentului capitol. 


Partea a III-a. Punerea în aplicare a răspunderii internaţionale a statului 
Capitolul I. Invocarea răspunderii statului 


Art. 42. Invocarea răspunderii de către statul vătămat 

Un stat este îndreptăţit, ca stat vătămat, să invoce răspunderea unui alt stat dacă 
obligaţia încălcată trebuia îndeplinită faţă de: 

a) statul respectiv; sau 

b) un grup de state, inclusiv statul respectiv, sau comunitatea internaţională în 
întregul ei, iar încălcarea obligaţiei: 

i) afectează în mod special statul respectiv; sau 
ii) este de aşa natură încât schimbă în mod radical poziţia tuturor celorlalte 

state faţă de care obligaţia trebuie îndeplinită în ceea ce priveşte executarea în conti- 
nuare a obligaţiei. 

Art, 43. Notificarea cererii de către un stat vătămat 

1. Un stat vătămat care invocă răspunderea unui alt stat va notifica cererea sa 
acelui stat. 

2. Statul vătămat poate specifica în particular: 

a) Conduita pe care statul răspunzător ar trebui să o adopte pentru a pune capăt 
faptului ilicit, dacă acest fapt ilicit continuă; 

b) Ce formă ar trebui să ia reparația, în conformitate cu prevederile Părţii a Il-a. 

Art. 44. Admisibilitatea cererilor 

Răspunderea statului nu poate fi reţinută dacă: 

a) Cererea nu este prezentată în conformitate cu regulile aplicabile în materie de 
naţionalitate a cererii; 

b) Cererea este supusă regulii epuizării căilor de recurs interne, iar oricare dintre 
căile de recurs interne disponibile şi efective nu a fost epuizată. 

Art. 45. Pierderea dreptului de a invoca răspunderea 

Răspunderea statului nu poate fi invocată dacă: 

a) Statul vătămat a renunţat în mod valabil la cerere; 

b) Statul vătămat trebuie să fie considerat că a acceptat decăderea din dreptul de a 
invoca răspunderea datorită comportamentului său. 

Art. 46. Pluralitatea statelor vătămate 

Atunci când mai multe state sunt vătămate de acelaşi fapt internaţional ilicit, fie- 
care stat vătămat poate invoca separat răspunderea statului care a comis faptul inter- 
naţional licit. 

Art. 47. Pluralitatea statelor responsabile 

1. Atunci când mai multe state sunt responsabile pentru acelaşi fapt internaţional 
ilicit, răspunderea fiecărui stat poate fi invocată în ce priveşte faptul respectiv. 

2. Alineatul 1: 

a) nu permite nici unui stat vătămat să obţină despăgubiri mai mari decât prejudi- 
ciul pe care l-a suferit, 

b) nu aduce atingere nici unui drept la recurs faţă de alte state responsabile. 

Art. 48. Invocarea răspunderii de către un stat, altul decât statul vătămat 

1. Orice stat, altul decât statul vătămat, este îndreptăţit să invoce răspunderea unui 
alt stat în conformitate cu alineatul 2 dacă: 

a) obligaţia încălcată trebuie executată faţă de un grup de state, inclusiv statul 
respectiv, şi este stabilită pentru protejarea unui interes colectiv al grupului; sau 

b) obligaţia încălcată este datorată comunităţii internaţionale în ansamblu. 

2. Orice stat îndreptăţit să invoce răspunderea în conformitate cu alineatul 1 poate 
cere statului responsabil: 

a) încetarea faptului internaţional ilicit şi asigurări şi garanţii că nu se va mai 
repeta, în conformitate cu art. 30; şi 

b) executarea obligaţiei de reparare în conformitate cu articolele precedente, în 
interesul statului vătămat sau al beneficiarilor obligaţiei încălcate. 

3. Condiţiile pentru invocarea răspunderii de către un stat vătămat în conformitate 
cu art. 43, 44 şi 45 se aplică şi invocării răspunderii de către statul îndreptăţit în con- 
formitate cu alin. 1. 


Capitolul II. Contramăsuri 


Art. 49. Obiectul şi limitele contramăsurilor 

1. Un stat vătămat nu poate lua contramăsuri faţă de un stat care este responsabil 
de un fapt internaţional ilicit decât pentru a-l determina să-şi îndeplinească obligaţiile 
prevăzute în Partea a II-a. 

2. Contramăsurile se vor limita la suspendarea executării obligaţiilor interna- 
tionale datorate statului responsabil de către statul care ia măsurile. 

3. Contramăsurile sunt luate, în măsura posibilului, de o aşa manieră încât să 
permită reluarea executării obligaţiilor în discuţie. 

Art. 50. Obligaţii neafectate de contramăsuri 

1. Contramăsurile nu vor afecta: 

a) Obligaţia de a se abţine de la ameninţarea cu forţa sau folosirea forței în 
conformitate cu Carta Naţiunilor Unite; 

b) Obligaţiile de protecţie a drepturilor fundamentale ale omului; 

c) Obligaţiile cu caracter umanitar, care interzic represaliile; 

d) Alte obligaţii prevăzute de norme imperative ale dreptului internaţional general. 

2. Un stat care va lua contramăsuri nu este degrevat de îndeplinirea obligaţiilor 
sale: 

a) ce rezultă dintr-o procedură de reglementare a diferendelor aplicabilă între 
statul respectiv şi statul responsabil; 

b) de a respecta inviolabilitatea agenţilor diplomatici sau consulari, localurilor, 
arhivelor şi documentelor. 

Art. 51. Proporţionalitatea 

Contramăsurile trebuie să fie proporţionale prejudiciului suferit, cu luarea în 
considerare a gravităţii faptului internaţional şi a drepturilor în cauză. 

Art. 52. Condiţii pentru recurgerea la contramăsuri 

1. Înainte de a lua contramăsuri, un stat vătămat: 

a) va cere statului răspunzător, în conformitate cu art. 43, să-şi îndeplinească obli- 
gaţiile prevăzute în Partea a II-a; 

b) va notifica statului răspunzător orice decizie de a lua contramăsuri şi va pro- 
pune negocieri cu acel stat; 

2. Fără a aduce atingere alineatului 1 b) statul vătămat poate lua astfel de con- 
tramăsuri urgente care sunt necesare pentru a-şi conserva drepturile. 

3. Contramăsurile nu pot fi luate, iar dacă au fost luate trebuie să fie suspendate 
fără întârzieri nejustificate, dacă: 

a) faptul internaţional ilicit a încetat, şi 

b) diferendul este supus unei instanţe sau tribunal care are autoritatea de a 
pronunţa decizii obligatorii faţă de părți. 

4. Alineatul 3 nu se aplică dacă statul răspunzător nu pune în aplicare cu bună- 
credinţă procedurile de reglementare a diferendelor. 

Art. 53. Încetarea contramăsurilor 

Contramăsurile vor înceta de îndată ce statul răspunzător şi-a îndeplinit obligaţiile 
prevăzute în Partea a Il-a în legătură cu faptul internaţional ilicit. 

Art. 54. Măsuri luate de alt stat decât statul vătămat 

Prezentul capitol nu aduce atingere dreptului oricărui stat, îndreptăţit în confor- 
mitate cu art. 48 alineatul | să invoce răspunderea altui stat, de a lua măsuri licit 
împotriva statului respectiv, pentru a asigura încetarea încălcării şi repararea în 
beneficiul statului lezat sau al beneficiarilor obligaţiei încălcate. 


Partea a IV-a. Dispoziţii cu caracter general 
Art. 55. Lex specialis 


Prezentele articole nu se aplică atunci când şi în măsura în care condiţiile de exis- 
tenţă a unui fapt internaţional ilicit sau conţinutul sau punerea în aplicare a răspun- 

derii internaţionale a statului sunt reglementate de norme speciale de drept inter- 
naţional. 

Art. 56. Chestiuni legate de răspunderea statelor, ce nu sunt reglementate de 
aceste articole 

Normele dreptului internaţional aplicabile continuă să guverneze chestiunile 
legate de răspunderea statelor pentru un fapt internaţional ilicit în măsura în care 
chestiunile respective nu sunt reglementate prin prezentele articole. 

Art. 57. Răspunderea organizaţiilor internaţionale 

Prezentele articole nu aduc atingere oricărei chestiuni legate de răspundere şi a 
unei organizaţii internaţionale sau a unui stat pentru conduita unei organizaţii inter- 
naţionale, în conformitate cu dreptul internaţional. 

Art. 58. Răspunderea individuală 

Prezentele articole nu aduc atingere nici unei chestiuni legate de răspunderea indi- 
viduală, în conformitate cu dreptul internaţional, a oricărei persoane ce acţionează în 
numele unui stat. 

Art. 59. Carta Organizaţiei Naţiunilor Unite 

Prezentele articole nu aduc atingere Cartei Organizaţiei Naţiunilor Unite. 


Cursul 24 


Dreptul internaţional penal 


24.1. Definiţie şi încercări de codificare 


- În cazul în care persoanele fizice, în calitatea lor de organe ale statului (sau în 
situaţii asimilate, descrise în cursul anterior), respectiv de persoane private, săvâr- 
şesc infracţiuni internaţionale (atunci când decid, ordonă sau execută, respectiv 
săvârşesc fapte/acte care sunt incriminate şi pedepsite de dreptul internaţional), 
alături de eventuala angajare a răspunderii internaţionale a statului (în primul caz, 
dacă sunt întrunite condiţiile necesare) este angajată răspunderea penală a persoa- 
nelor respective, în cadrul aşa-numitului drept internaţional penal. 


Notă: Românul Vespasian V. Pella (1897-1952) este unul dintre principalii fonda- 
tori ai dreptului internaţional penal ca ramură de drept şi unul din cei mai 
importanţi promotori ai conceptului de curte penală internațională 
permanentă. 


- După constante şi repetate eforturi de codificare, Comisia de Drept Internaţional 
a adoptat, în 1996, un proiect definitivat de „Cod al Crimelor contra Păcii şi 
Securităţii Umanității” (Draft Code of Crimes against Peace and Security of 
Mankind) cu 20 de articole, împărţit în două părţi („Dispoziţii generale” şi „Crime 
contra păcii şi securităţii umanităţii”). 


Notă: - Proiectul prevede că: 
e aceste crime sunt (art. 16-20): crima de agresiune, crima de genocid, crimele 
contra umanității, crimele contra personalului ONU şi personalului asociat, 
crimele de război 
e aceste crime sunt pedepsibile chiar dacă ele nu sunt incriminate în dreptul 
naţional al unui stat interesat sau implicat 
e răspunderea individului pentru aceste crime nu afectează răspunderea sta- 
tului în cauză, iar ordinul guvernamental sau al superiorului ierarhic nu-l 
exonerează de răspunderea penală, putând fi însă considerat ca motiv de dimi- 
nuare a pedepsei (art. 4 şi 5) 
e superiorul ierarhic răspunde, de asemenea, dacă subordonatul său a săvârşit 
o astfel de crimă, în cazul în care avea cunoştinţă sau putea cunoaşte aceasta 
şi nu a luat toate măsurile necesare pentru a împiedica sau reprima săvârşirea 
* calitatea oficială, inclusiv cea de şef de stat sau de guvern, nu este exone- 
ratoare de răspundere penală 
e statele sunt invitate să ia măsurile necesare pentru stabilirea competenţelor 
lor pentru judecarea şi pedepsirea crimelor prevăzute la art. 17-20, fără a se 
prejudicia competența unei curți penale internaţionale 


382 Drept internaţional public. Sinteze 


e pentru crima de agresiune se prevede competența curții penale internaţio- 
nale, neinterzicându-se însă posibilitatea judecării de către un stat a unui 
cetățean al său responsabil (în calitate de conducător sau organizator) pentru 
planificarea, pregătirea, declanşarea sau conducerea unei agresiuni comise 
de acel stat. 


24.2. Infracţiunile internaţionale 


24.2.1. Crimele contra păcii 

- Definiţie: plănuirea, pregătirea, dezlănţuirea sau purtarea unui război de 
agresiune sau a unui război cu violarea tratatelor, a garanţiilor sau acordurilor 
internaţionale sau participarea la un plan deliberat sau la un complot pentru săvâr- 
şirea uneia din aceste fapte (cu trimitere la definiţia agresiunii - Rezoluţia Adunării 
Generale a ONU nr. 33 14/14 decembrie 1974). 


24.2.2. Crimele contra umanităţii 

- Definiţie: asasinatul, exterminarea, ducerea în robie, deportarea sau orice 
act inuman comis împotriva populațiilor civile înaintea sau în timpul războiului, pre- 
cum şi persecuțiile cu caracter politic, rasial sau religios (definiţie dată de Statutul 
Tribunalului de la Nürnberg). Proiectul de Cod al Crimelor contra Păcii şi Securităţii 
Umanității, adoptat de Comisia de Drept Internaţional în 1954, adaugă la motivele de 
ordin politic, rasial sau religios şi pe cele de ordin cultural şi social. 

- În Statutul Curţii Penale Internaţionale, adoptat la Roma la 17 iulie 1998, în 
art. 7 alin. (1) crimele contra umanităţii sunt definite ca fiind „oricare dintre urmă- 
toarele acte, atunci când sunt comise ca parte a unui atac larg răspândit sau siste- 
matic, îndreptat împotriva oricărei populaţii civile: a) crimă; b) exterminare; 
c) ducere în sclavie; d) deportare sau transfer forţat de populaţie; e) detenţie sau 
altă privare severă de libertate fizică, cu violarea normelor fundamentale de drept 
internaţional; f) tortură; g) viol, sclavaj sexual, prostituție forţată, sarcină for- 
tată, sterilizare forţată şi orice altă formă de violenţă sexuală comparabilă ca gra- 
vitate, h) persecuție împotriva oricărui grup sau colectivitate identificabile din 
motive politice, rasiale, naţionale, etnice, culturale, religioase, de sex sau din alte 
motive universal recunoscute ca de neacceptat, conform dreptului internaţional; 
i) dispariţia forţată a persoanelor; j) crima de apartheid; k) alte acte inumane cu 
caracter similar, care produc cu intenţie mari suferinţe sau vătămări grave sănătăţii 
corporale, fizice sau mentale”. 

- Crima de genocid 

e face parte din categoria crimelor contra umanităţii; 

e este reglementată de Convenţia ONU privind prevenirea şi reprimarea geno- 
cidului din 9 decembrie 1948 (unul din cei trei raportori care au pregătit proiectul 
Convenţiei fiind românul Vespasian V. Pella, autorul primei definiţii a genocidului, 
numit de el „crima de barbarie”); 

e definiţie: acţiuni comise cu intenţia de a extermina în întregime sau parţial 
un grup naţional, etnic, social sau religios, constând în exterminarea fizică a mem- 
brilor grupului, vătămarea gravă a integrităţii fizice sau mentale a membrilor 

grupului, supunerea grupului, în mod intenţionat, la condiţii de existenţă care ar duce 
la distrugerea lui fizică, parţială sau totală, măsuri care urmăresc împiedicarea 
naşterilor în cadrul grupului, transferul forţat de copii de la un grup la altul. Se 
prevede pedepsirea celor care săvârşesc acte de genocid, indiferent de calitatea lor (în 
numele statului sau ca persoane private). Aceeaşi definiţie a fost preluată, într-un 
articol separat (art. 6) de cel privind crimele contra umanităţii, în Statutul de la 
Roma al Curţii Penale Internaţionale. 


24.2.3. Crimele de război 

- Definiţie: violarea normelor şi obiceiurilor războiului, cuprinzând asasi- 
natul, relele tratamente şi deportarea pentru muncă forţată sau în orice alt scop a 
populaţiei civile din teritoriile ocupate, asasinarea sau relele tratamente aplicate 
prizonierilor de război sau persoanelor aflate pe mare, executarea ostatecilor, 
jefuirea bunurilor publice sau private, distrugerea sau devastarea nejustificate 
de exigenţe militare etc. 

- Art. 8 al Statutului Curţii Penale Internaţionale stabileşte jurisdicţia Curţii 
asupra crimelor de război, în special când sunt comise ca parte a unui plan sau poli- 
tici sau ca parte a comiterii pe scară largă a unor astfel de crime. 


24.2.4. Crima de agresiune 

- Definiţie: planificarea, iniţierea sau executarea, de către o persoană aflată 
efectiv în poziţia de a exercita controlul asupra sau de a conduce acţiunea politică 
sau militară a unui stat, a unui act de agresiune care, prin caracterul, gravitatea sau 
scara sa, constituie o violare manifestă a Cartei ONU (definiţie inclusă în Statutul CPI 
de către Conferinţa de la Kampala, din 2010, de Revizuire a Statutului CPI). 


24.2.5. Alte infracţiuni internaţionale, pe care statele s-au angajat să le incri- 
mineze şi să le pedepsească în ordinea juridică internă printr-o serie de convenţii 
internaţionale: 

- selavajul şi traficul cu sclavi (prin Convenţia de la Geneva din 25 septembrie 
1926, privind sclavajul şi Convenţia suplimentară referitoare la abolirea sclavajului, a 
comerţului cu sclavi şi a instituţiilor şi practicilor analoge sclavajului, din 7 sep- 
tembrie 1956); 

- traficul de stupefiante (prin Convenţia de la Geneva din 1936, Convenţia unică 
asupra stupefiantelor din 1961, Convenţia asupra stupefiantelor psihotrope de la 
Viena din 1971, Convenţia ONU contra traficului ilicit de stupefiante şi substanţe 
psihotrope din 19 decembrie 1988); 

- comerțul cu femei şi copii (prin Convenţiile de la Paris din 1904 şi 1910, 
Convenţia de la Geneva din 1921 pentru suprimarea comerţului cu femei şi copii, 
Convenţia de la Geneva din 1933, Convenţia pentru reprimarea traficului cu fiinţe 
umane din 25 iulie 1951. Convenţia pentru eliminarea oricăror forme de discriminare 
faţă de femei din 1979); 

- difuzarea de publicaţii pornografice (Convenţiile de la Geneva din 1910 şi 
1923); 

- falsificarea de monedă (prin Convenţia de la Geneva din 1929); 


384 Drept internațional public. Sinteze 


- pirateria, terorismul internaţional (prin Convenţia de la Geneva din 1937 
pentru prevenirea şi reprimarea terorismului, Convenţia de la Tokio din 1963 refe- 
ritoare la infracţiuni şi anumite acte săvârşite la bordul aeronavelor, Convenţia de la 
Haga din 1970 pentru reprimarea capturării ilicite a aeronavelor, Convenţia de la 
Montreal din 1971 pentru reprimarea actelor ilicite contra securităţii navigaţiei 
maritime şi Protocolul pentru pedepsirea actelor ilicite contra securităţii platformelor 
fizice de pe platoul continental, de la Roma, din 1988, Convenţia privind prevenirea 
Şi pedepsirea crimelor contra persoanelor protejate pe plan internaţional, inclusiv 
agenții diplomatici etc.). 


24.3. Jurisdicţia penală internaţională 


24.3.1. Tribunalele penale internaţionale ad-hoc 


- Tribunalul internaţional pentru judecarea persoanelor responsabile pentru 
violări grave ale dreptului internaţional umanitar pe teritoriul fostei Iugoslavii 

e a fost creat prin Rezoluţia nr. 827/28 mai 1993 a Consiliului de Securitate ONU 
cu scopul de a judeca aceste persoane pentru faptele amintite, comise pe teri- 
toriul fostei Iugoslavii „între 1 ianuarie 1991 și o dată ce va fi stabilită de Con- 
siliul de Securitate după restabilirea păcii”. Conform Rezoluţiei nr. 1503/2003 a 
Consiliului de Securitate, TPII ar fi trebuit să-şi finalizeze activitatea în 2010; 

e Rezoluţia Consiliului de Securitate nr. 1966/2010 instituie Mecanismul 
Internaţional Rezidual pentru Tribunalele Penale Internaţionale cu cele două 
ramuri ale sale, una pentru TPII şi una pentru Tribunalul Penal Internaţional pentru 
Ruanda: pentru TPII începând cu 1 iulie 2012. TPII trebuie să ia toate măsurile 
posibile pentru a-şi finaliza toată activitatea până la 31 decembrie 2014. Scopul 
Mecanismului Rezidual pentru Tribunalele Penale Internaţionale este de a continua 
competenţa, drepturile, obligaţii, precum şi funcţiile esenţiale ale tribunalelor. 

e are sediul la Haga; 

e are jurisdicție în conformitate cu Convenţiile de la Geneva din 1949 privind 
protecţia victimelor conflictelor armate, pentru încălcările normelor războiului şi 
pentru săvârşirea crimelor contra umanităţii, inclusiv genocidul; 

e competențele sale se întind inclusiv la cazuri de crime săvârşite în condiţii de 
conflict intrastatal, nu numai de conflicte internaţionale; 

e fiind creat de Consiliul de Securitate în conformitate cu Capitolul VII din Carta 
ONU, TPII este un organ subsidiar al ONU; 

* Statutul TPII prevede proceduri penale detaliate care includ şi dreptul la apel al 
inculpatului. Art. 9 alin. (2) prevede primatul TPII faţă de instanţele naţionale, în 
cazul în care acesta solicită instanţelor naţionale transferul acuzatului şi investigaţiei 
către jurisdicţia sa; 

e are 16 judecători şi un număr de 27 de judecători ad litem, precum şi un pro- 
curor-şef a cărui competenţă priveşte efectuarea urmăririi şi trimiterii în judecată; 

e poate condamna la închisoare, dar nu poate pronunţa pedeapsa cu moartea. 
Prima sentinţă a fost pronunţată în decembrie 1996. 

- Tribunalul internaţional pentru judecarea persoanelor responsabile pentru 
genocid și alte violări grave ale dreptului internaţional umanitar comise pe teri- 
toriul Ruandei şi a cetăţenilor ruandezi responsabili pentru genocid şi alte vio- 
lări grave comise pe teritoriile statelor vecine între 1 ianuarie 1994 şi 31 decem- 
brie 1994 a fost creat prin Rezoluţia nr. 995/8 noiembrie 1994 a Consiliului de Secu- 
ritate ONU ca urmare a morţii a aproape un milion de persoane în regiunea men- 
ţionată din Africa: 

e are sediul în Arusha (Tanzania); 

e are jurisdicție pentru: crima de genocid, crime împotriva umanităţii, violări ale 
art. 3 din Convenţiile de la Geneva din 1949 pentru protecţia victimelor în timp de 
război şi al Protocolului adiţional II la acesta; 

e fiind creat de Consiliul de Securitate în conformitate cu Capitolul VII din Carta 
ONU, TPIR este un organ subsidiar al ONU; 

e are 16 judecători permanenţi şi 18 judecători al litem; 

e primul act de acuzare a fost emis în noiembrie 1995; până în prezent, TPIR a 
pronunţat 52 de sentinţe în primă instanţă implicând 72 de acuzaţi (dintr-un total de 
93), inclusiv primul şef de guvern din lume condamnat pentru genocid, la care se 
adaugă finalizarea procedurilor în apel pentru alte 43 de persoane, iar 10 acuzaţi au 
fost achitaţi. 9 acuzaţi sunt încă urmăriţi pentru a fi aduşi în fața TPIR sau a 
Mecanismului Rezidual. 

e Conform Rezoluţiei Consiliului de Securitate nr. 1966/2010, care instituie 
Mecanismul Internaţional Rezidual pentru tribunalele penale internaţionale, 
mecanismul rezidual pentru TPIR trebuie să îşi înceapă activitatea la 1 iulie 2013, 
TPIR trebuind să ia toate măsurile posibile pentru a-şi finaliza toată activitatea până 
la 31 decembrie 2014. 


- Curtea Specială pentru Sierra Leone: 

e a fost creată printr-un acord încheiat între ONU și guvernul din Sierra 
Leone, semnat la 16 ianuarie 2002, în urma Rezoluţiei nr. 13 15/2000 a Consiliului de 
Securitate; 

e spre deosebire de TPII şi TPIR, TSSL are un regim sui-generis în privinţa 
compoziţiei şi jurisdicției; 

e are sediul la Freetown, capitala Sierrei Leone; 

e are jurisdicție pentru: crime împotriva umanităţii, crime de război şi alte încăl- 
cări grave ale dreptului internaţional umanitar, alte fapte pedepsite de dreptul local; 

e ralione personae, are competenţa de a judeca persoanele care au avut cea mai 
mare responsabilitate pentru violările grave ale dreptului internaţional umanitar şi ale 
legilor Sierrei Leone, comise pe teritoriul Sierrei Leone începând cu 30 noiembrie 
1996, inclusiv liderii care, prin comiterea acestor crime, au ameninţat stabilitatea şi 
implementarea procesului de pace din Sierra Leone; nu pot fi urmărite persoane care 
aveau mai puţin de 15 ani la momentul comiterii crimei; 

e organizare: 11 judecători (7 internaţionali şi 4 locali), un procuror internaţional 
Şi un procuror adjunct local, Biroul Apărătorului Principal (o inovaţie faţă de alte 
instanţe penale internaţionale); 

e 1] persoane au fost puse sub acuzare, fiind grupate în 4 dosare. Trei dosare, 
incluzând procesele a 8 dintre aceştia, au fost finalizate, inclusiv în apel. Procesul 

celui mai cunoscut dintre acuzaţi, fostul preşedinte liberian Charles Taylor, este încă 
în curs, în faza de finalizare a apelului. 


- Tribunalul penal pentru Cambodgia: 

e creat printr-un Acord între ONU şi guvernul regal cambodgian cu privire la 
judecarea, în conformitate cu dreptul cambodgian, a crimelor comise în perioada 
Kampuchiei Democratice (au murit cca. 1,7 milioane de persoane), între 17 aprilie 
1975 şi 6 ianuarie 1979; 

e are jurisdicție asupra: crimei de genocid, crimelor contra umanităţii, aşa cum 
sunt definite în Statutul CPI, încălcărilor grave ale Convenţiilor de la Geneva din 
1949, alte crime prevăzute de legea de înfiinţare a Tribunalului; 

e ratione personae, are competenţa de a judeca înalţi oficiali ai Kampuchiei 
Democratice şi persoanele cu cea mai mare responsabilitate pentru crimele şi încăl- 
cările grave ale dreptului penal cambodgian, ale dreptului umanitar etc.; 

e organizare: două Camere extraordinare (instanţe naţionale cambodgiene), cu 
compoziţie mixtă (3 judecători cambodgieni şi 2 judecători internaţionali pentru 
Camera de primă instanţă şi 4 judecători cambodgieni şi 3 judecători internaţionali 
pentru Camera de apel). Totodată, există un procuror cambodgian şi unul interna- 
tional. Există şi judecători investigatori. 

e Tribunalul a început să funcţioneze în 2006, iar primul act de acuzare a fost 
emis în iulie 2007. Până în prezent, tribunalul are pe rol 4 dosare, iar 5 persoane (din 
primele 2 dosare) au fost acuzate. În urma apelului împotriva condamnării uneia 
dintre acestea la 35 de ani de închisoare (pronunţată în iulie 2010 pentru crime contra 
umanităţii, crimă, tortură), sentinţa a fost transformată în detenţie pe viaţă. O altă 
persoană din cele 5 a fost eliberată din motive medicale. În celelalte 2 dosare sunt 
cercetate alte 5 persoane. 


- Instanţele penale din Timorul de Est: Tribunalul indonezian ad-hoc pentru 
drepturile omului (2000), Instanţele Speciale pentru Judecarea Crimelor Grave, 
cu participare internaţională (genocid, crime împotriva umanităţii, crime de război, 
tortură, asasinate, delicte sexuale comise între 1 ianuarie şi 25 octombrie 1999) — 
Regulamentul 2000/15 al UNTAET, Unitatea de Investigare a Crimelor Grave — 
Regulamentul 2000/16 al UNTAET — compusă din procurori şi investigatori inter- 
naţionali. 


- Tribunalul special pentru Irak, creat în decembrie 2003, pentru judecarea 
conducătorilor partidului Baas (genocid, crime contra umanităţii şi alte încălcări 
grave ale drepturilor omului, între 17 iulie 1968 şi 1 mai 2003, poate avea şi o com- 
ponentă internaţională prin intermediul unor consilieri sau observatori străini, care 
pot acorda asistenţă în activitatea de investigaţie şi pe lângă judecători. 


- Tribunalul pentru judecarea persoanelor vinovate de asasinarea fostului 
prim-ministru libanez R. Hariri la 14 februarie 2005, stabilit ca efect al Rezoluţiei 
nr. 1757/30 mai 2007 a Consiliului de Securitate ONU, care a determinat intrarea în 

vigoare a unui Acord de creare a Tribunalului, semnat anterior de ONU şi Guvernul 
libanez (dar care nu a putut fi ratificat de parlamentul de la Beirut) 

e Are sediul la Haga. 

e Jurisdicţia Tribunalului poate fi extinsă şi la alte fapte criminale petrecute între 
1 octombrie 2004 şi 12 decembrie 2005, dacă sunt conectate şi au natura şi gravitatea 
similare cu atacul din 14 februarie 2005. 

e dreptul aplicabil este dreptul penal libanez privind pedepsirea actelor de 
terorism, cu excluderea însă a pedepsei cu moartea sau cu munca forţată 

e Tribunalul are caracter internaţional prin compoziţia sa mixtă: 3 judecători liba- 
nezi şi 6 internaţionali, în majoritate, 2 judecători supleanţi (unul libanez şi altul 
internaţional) şi un procuror-şef internaţional. Tribunalul are o cameră preliminară, o 
cameră de primă instanţă şi una de apel. 

e A devenit funcţional la 1 martie 2009, iar primul act de acuzare, cu privire la 4 
persoane, a fost emis în ianuarie 2011, fiind confirmat în iunie 2011. 


24.3.2. Curtea Penală Internaţională permanentă 

- Cadru juridic: Statutul Curţii Penale Internaţionale a fost adoptat (cu 120 de 
voturi „pentru”, 21 „abţineri” şi 7 „împotrivă”) la 17 iulie 1998 de către Conferinţa 
Diplomatică a Plenipotenţiarilor, organizată la Roma (15 iunie-17 iulie 1998), în 
conformitate cu rezoluţiile AG ONU nr. 51/207 din 17 decembrie 1996 şi nr. 52/160 
din 15 decembrie 1997. 


- Statutul cuprinde 128 de articole. 


Notă: - Statutul a fost semnat de 139 state (de fapt, de 138 de state după ce SUA şi- 
au „retras” semnătura); până în prezent, 121 state sunt părţi la Statut. 
România a semnat Statutul Curţii Penale Internaţionale la data de 7 iulie 1999 
şi l-a ratificat prin Legea nr. 11/2002. 

- La Statut nu se pot face rezerve, în timp ce amendamente nu se pot efectua 
decât după şapte ani de la intrarea sa în vigoare (cu excepția unor modificări 
de ordin exclusiv instituțional ale unor articole enumerate exhaustiv în 
art. 122). Conferinţa de Revizuire a Statutului a avut loc la Kampala (Uganda) 
în 2010. 

- Statutul a intrat în vigoare la 1 iulie 2002, ca urmare a obținerii celor 60 de 
ratificări necesare pentru intrarea sa în vigoare în cadrul unei ceremonii spe- 
cial organizate la New York, la 11 aprilie 2002. România este membru origi- 
nar al Statutului deoarece a participat la ceremonia specială menționată, con- 
fribuind, prin depunerea instrumentului său de ratificare, la intrarea în 
vigoare a Statutului. Prin H.G. nr. 555/2002 a fost aprobată plata de către 
România a unei contribuţii voluntare pentru fondul special creat pentru asi- 
gurarea celor necesare pregătirii începerii activităţii CPI. 

- Sediul CPI este stabilit la Haga. 


- Jurisdicţia CPI: „asupra celor mai grave crime ce privesc comunitatea inter- 
naţională în ansamblul său”, fiind considerată „complementară jurisdicţiilor penale 
naţionale” (art. 1 din Statut). 

- Jurisdicţia Curţii se referă la crima de genocid (definită în art. 6), crimele contra 
umanităţii (definite în art. 7), crimele de război (definite pe larg în art. 8) şi crima de 
agresiune (care a fost definită ulterior, prin modificarea Statutului realizată în 2010). 


Notă: 1. Crima de agresiune, definită la Conferinţa de la Kampala este „pla- 
nificarea, inițierea sau executarea, de către o persoană aflată efectiv în pozi- 
ţia de a exercita controlul asupra sau de a conduce acțiunea politică sau 
militară a unui stat. a unui act de agresiune care, prin caracterul, gravitatea 
sau scara sa, constituie o violarea manifestă a Cartei ONU". Actul de 
agresiune este cel definit prin Rezoluţia 3314 din 1974 a AG ONU. 

2. Condiţiile privind exercitarea jurisdicției, în special privind determinarea 
organismelor care să stabilească existența actului de agresiune (actul 
statal), respectiv dacă CPI poate să acționeze în lipsa deciziei Consiliului de 
Securitate privind existenţa unui act de agresiune, precum şi necesitatea 
acceptării de către statul presupus agresor a jurisdicției Curţii asupra 
crimei de agresiune au fost cele mai disputate, conturându-se două grupuri 
de state: cele care susțineau rolul exclusiv al Consiliului de Securitate şi cele 
care, deşi acordau prioritate Consiliului, nu agreau şi exclusivitatea rolului 
său în determinarea actului de agresiune. 

3. Soluţia adoptată de către Conferinţă prevede ca o situaţie în care pare a fi 
fost comis un act de agresiune să fie înaintată Curţii de către Consiliul de 
Securitate, în baza Capitolului VII din Carta ONU, indiferent dacă sunt 
implicate State Părţi sau nu. Procurorul poate însă, în absen[a unei astfel de 
determinări, să iniţieze o anchetă, proprio motu sau la cererea unui Stat 
Parte, cu autorizația prealabilă a Secţiei de Primă Instanță a Curţii. Statele 
Părţi pot să nu accepte jurisdicţia Curţii cu privire la crima de agresiune, 
printr-o declaraţie depusă la Grefa CPI. De asemenea, se prevede faptul că 
jurisdicția Curţii în ceea ce priveşte crima de agresiune poate fi exercitată 
numai după | ianuarie 2017, în urma adoptării unei decizii de către Statele 
Părți cu aceeaşi majoritate necesară pentru adoptarea unui amendament. 


- Curtea nu poate judeca decât crime comise ulterior intrării în vigoare a Sta- 
tutului (art. 11). Curtea poate fi sesizată (prin Procurorul său) de către un stat parte, 
de către Consiliul de Securitate sau din oficiu. 

- Curtea nu are jurisdicție asupra persoanelor sub 18 ani la momentul săvârșirii 
crimei. Capacitatea oficială (inclusiv de şef de stat sau guvern sau membru în guvern 
sau în parlament) nu este relevantă pentru exonerarea de răspundere. 


Notă: România, ca şi majoritatea celorlalte state părţi, a considerat că nu există 
neconcordanţă între această prevedere şi imunitatea şefului de stat, prevăzută 
de Constituţie, considerând că această imunitate se acordă pentru îndeplinirea 
funcțiilor şefului de stat, iar dacă un şef de stat săvârşeşte fapte care sunt de 
competența CPI, această activitate este în afara atribuţiilor mandatului său 
constituțional. De asemenea, România a acceptat distincția între «predare» 
(către CPI) şi «extrădare» (Constituţia prevede că nu este posibilă extrădarea 
propriilor cetăţeni), în sensul că predarea către CPI nu intră în sfera noțiunii 
de «extrădare» (predarea unei persoane de către un stat altui stat). O serie de 

modificări legislative de adaptare la obligaţia de a coopera cu CPI au fost 
operate de autorităţile române prin adoptarea Legii privind transferul persoa- 
nelor condamnate, Legii privind asistenţa juridică internaţională în materie 
penală, Legii privind extrădarea (Legea nr. 296/2001). 

- Principiul complementarității, expresie a compromisului între promotorii 
unei curți competente să judece în primă instanță orice infracţiune care preo- 
cupă, prin gravitatea sa, comunitatea internaţională şi statele care doresc 
păstrarea prerogativelor suverane de a-şi exercita jurisdicția asupra acestor 
fapte. În acest sens, Statutul prevede că principala competenţă pentru inves- 
tigarea şi punerea sub acuzare pentru crime aflate în jurisdicţia CPI revine 
statului, şi doar când acesta nu acţionează sau deferă CPI această sarcină, 
CPI îşi poate exercita jurisdicţia. 


- Curtea are personalitate juridică internaţională şi capacitatea juridică nece- 
sară pentru exercitarea funcţiilor şi îndeplinirea obiectivelor sale, pe teritoriul orică- 
rui stat parte şi, prin acord special, al oricărui alt stat. 

- Structura CPI: Secţia preliminară, Secţia de primă instanţă, Secţia de Apeluri. 
Biroul Procurorului şi Grefa. 

- Numărul judecătorilor este de 18, acesta putând fi mărit dacă este cazul; sunt 
aleşi de către Adunarea Statelor Părţi, prin vot secret, dintre candidaţii propuşi de 
state, având o competenţă recunoscută în drept penal şi procesual penal, precum şi 
experienţă relevantă în calitate de judecător, procuror, avocat, respectiv în domeniul 
dreptului internaţional umanitar şi drepturilor omului. În alegerea judecătorilor se 
mai au în vedere reprezentarea principalelor sisteme de drept ale lumii, reprezentarea 
geografică echitabilă şi o reprezentare echilibrată între femei şi bărbaţi. Durata man- 
datului este de nouă ani, la fiecare trei ani procedându-se la reînnoire a unei treimi 
din judecători. Judecătorii sunt independenţi şi au obligaţia de a nu se angaja în acti- 
vităţi care pot interfera cu funcţiile lor jurisdicţionale sau care pot afecta încrederea 
în independenţa lor. 

- Preşedintele şi cei doi vicepreşedinţi alcătuiesc Prezidiul, fiind aleşi cu majo- 
ritate absolută de către cei 18 judecători. 

- Procurorul şi Procurorii adjuncţi conduc Biroul Procurorului, care răspunde de 
conducerea urmăririi şi trimiterea în judecată în faţa Curţii, neputând cere sau primi 
instrucţiuni din surse externe. 

- Conform art. 51, Regulile de Procedură şi de Probare intră în vigoare prin adop- 
tare de către două treimi din membrii Adunării Statelor Părţi. 

- Pedepsele pe care le poate pronunţa Curtea (conform art. 77) sunt fie detenţie 
pentru maximum 30 de ani, detenţie pe viaţă în cazuri de extremă gravitate şi, supli- 
mentar detenţiei, amenzi şi confiscarea proprietăţilor şi bunurilor rezultate direct sau 
indirect din crimă, fără prejudicierea terţilor de bună-credinţă. 

- Statutul mai prevede posibilitatea exercitării apelului şi a revizuirii. 

- Obligaţia generală pentru statele părţi de a coopera şi a acorda asistenţă 
judiciară (Partea a 9-a din Statut): 

e Solicitările de cooperare se transmit de către Curte pe canale diplomatice state- 
lor părţi şi/sau INTERPOL -ului sau unor alte organizaţii regionale implicate; 

e Solicitările se mai pot adresa şi statelor care nu sunt părţi, pe baza unor aranja- 
mente ad-hoc; în cazul în care acestea nu doresc să coopereze, Curtea poate informa 
Adunarea Statelor Părţi sau Consiliul de Securitate al ONU, pentru luarea măsurilor 
necesare 

e Solicitările se pot referi, de exemplu, la: 

a) arestarea şi predarea persoanelor urmărite; 

b) identificarea persoanelor; 

c) luarea de mărturii; 

d) producerea de probe, inclusiv opinii ale experţilor şi rapoarte pentru Curte; 

e) trimiterea de documente; 

f) sechestre şi confiscări; 

g) protejarea victimelor şi martorilor. 

- Până în prezent, patru state au sesizat Oficiul Procurorului (Uganda — 2004, R.D. 
Congo — 2004, Republica Centrafricană — 2005 şi Mali — 2012), fiind iniţiate investi- 
gaţii pentru primele 3. Totodată, prin Rezoluţia nr. 1593/31 martie 2005, Consiliul de 
Securitate a decis să defere CPI situaţia din Darfur (Sudan). La 31 martie 2010, 
procurorul a primit autorizarea de a: începe o investigaţie privind situaţia din Kenya 
creată în urma violenţelor post-electorale din perioada 2007-2008 (crime contra 
umanităţii). Prin Rezoluţia nr. 1970/26 februarie 201 1, Consiliul de Securitate a decis să 
defere CPI situaţia din Libia (pentru crime comise după data de 15 februarie 2011). La 3 
octombrie 2011, procurorul a primit autorizarea de a începe o investigaţie privind situaţia 
din Coasta de Fildeş, creată în urma violenţelor post-electorale de după data de 28 
noiembrie 2010 (crime contra umanităţii, crime de război), fiind solicitată extinderea 
investigaţiei şi pentru perioada 2002-2010. Procurorul desfăşoară analize preliminarii în 
Afganistan, Columbia, Georgia, Honduras, Nigeria, Coreea, Guineea şi Palestina. 

Anexa 1 


Statutul Curţii Penale Internaţionale adoptat la Roma, 
la 17 iulie 1998 


(...) 

Art. 1. Curtea 

Curtea Internaţională Penală („Curtea”) se înfiinţează prin prezentul Statut. Ea va 
fi o instituţie permanentă şi va avea puterea de a-şi exercita jurisdicţia asupra per- 
soanelor pentru cele mai grave crime de interes internaţional, aşa cum sunt precizate 
în prezentul Statut şi va fi complementară jurisdicţiilor penale naţionale. Jurisdicţia şi 
funcţionarea Curţii vor fi guvernate de prevederile prezentului Statut. 

Art. 2. Relaţia Curţii cu Organizaţia Naţiunilor Unite 

Curtea va intra în raporturi cu Organizaţia Naţiunilor Unite prin intermediul unui 
acord ce urmează să fie aprobat de Adunarea Statelor Părţi la prezentul Statut şi 
încheiat ulterior de Preşedintele Curţii în numele acesteia. 

Art. 3. Sediul Curţii 

1. Sediul Curţii va fi stabilit la Haga în Olanda („statul gazdă”). 

2. Curtea va încheia un acord de sediu cu statul gazdă, ce va fi aprobat de Adu- 
narea Statelor Părţi şi apoi încheiat de către Preşedintele Curţii în numele acesteia. 

3. Curtea poate judeca în orice alt loc, oricând consideră potrivit, în conformitate 
cu prezentul Statut. 

Art. 4. Statutul juridic şi puterile Curţii 

1. Curtea va avea personalitate juridică internaţională. Va avea, de asemenea, capa- 
citatea juridică necesară pentru exercitarea funcţiilor şi îndeplinirea scopurilor sale. 

2. Curtea îşi poate exercita funcţiile şi puterile, aşa cum sunt acestea stabilite în 
prezentul Statut, pe teritoriul oricărui Stat Parte şi, prin acord special, pe teritoriul 
oricărui alt stat. 

Art. 5. Infracţiunile ce aparţin jurisdicției Curţii 

1. Jurisdicţia Curţii va fi limitată la cele mai grave crime ce interesează comuni- 
tatea internaţională în întregul său. Curtea are jurisdicție în conformitate cu prezentul 
Statut în privinţa următoarelor crime: 

a) crima de genocid; 

b) crimele contra umanităţii; 

c) crimele de război; 

d) crima de agresiune; 

2. Curtea îşi va exercita jurisdicţia asupra crimei de agresiune atunci când o pre- 
vedere va fi adoptată în conformitate cu art. 121 şi 123 pentru definirea acestei crime 
şi pentru stabilirea condiţiilor în care Curtea îşi va exercita jurisdicţia în ce priveşte 
această crimă. O astfel de dispoziţie va trebui să fie în conformitate cu prevederile 
relevante ale Cartei ONU. 

(...) 

Art. 11. Jurisdicţia ratione temporis 

Curtea are jurisdicție numai cu privire la crimele comise după intrarea în vigoare 
a prezentului Statut. 

Dacă un stat devine Parte la prezentul Statut după intrarea sa în vigoare, Curtea îşi 
poate exercita jurisdicţia numai cu privire la crimele comise după intrarea în vigoare 
a Statutului pentru acel Stat, în afară de situaţia în care acel stat a făcut o declaraţie în 
conformitate cu art. 12 parag. 3. 

Art. 12. Precondiţii ale exercitării jurisdicției 

1. Un stat ce devine Parte la prezentul Statut acceptă prin aceasta jurisdicţia Curţii 
cu privire la crimele indicate în art. 5. 

2. În cazul art. 13 lit. a) sau c), Curtea poate să-şi exercite jurisdicţia dacă unul 
sau mai multe din următoarele state sunt Părţi la prezentul Statut sau au acceptat 
jurisdicţia Curţii conform parag. 3: 

a) Statul pe teritoriul căruia acţiunea în discuţie s-a petrecut sau, dacă crima a fost 
comisă la bordul unui vas sau avion, Statul în care este înregistrat acel vas sau avion; 

b) Statul căruia persoana acuzată îi este cetăţean. 

3. Dacă acceptul unui stat care nu este Parte la prezentul Statut este cerut conform 
parag. 2, acel stat poate, prin declaraţie depusă la Grefier, accepta exercitarea 
jurisdicției Curţii cu privire la crima respectivă. Statul ce acceptă va coopera cu 
Curtea fără nici o întârziere sau excepţie, în conformitate cu Partea a 9-a (a Statului). 

Art. 13. Exercitarea jurisdicției 

Curtea poate să-şi exercite jurisdicţia cu privire la o crimă prevăzută de art. 5, în 
conformitate cu prevederile prezentului Statut dacă: 

a) O situaţie în care una sau mai multe astfel de crime par să fi fost săvârşite este 
sesizată Procurorului de către un Stat Parte conform art. 14; 

b) O situaţie în care una sau mai multe astfel de crime par să fi fost săvârşite este 
sesizată Procurorului de către Consiliul de Securitate acţionând în conformitate cu 
Capitolele VII ale Cartei ONU; sau 

c) Procurorul declanşează o anchetă cu privire la o astfel de crimă în conformitate 
cu art. 15. 

(...) 

Art. 21. Dreptul aplicabil 

1. Curtea va aplica: 

a) În primul rând, prezentul Statut, Elementele Infracţiunilor şi Regulile sale de 
Procedură şi Probare; 

b) În al doilea rând, atunci când este cazul, tratatele aplicabile și principiile şi 
normele de drept internaţional, inclusiv principiile stabilite ale dreptului internaţional 
al conflictelor armate; 

c) Dacă nu pot fi aplicate acestea, principiile generale de drept derivate de Curte 
din dreptul naţional al sistemelor juridice din lume, inclusiv, atunci când este cazul, 
dreptul naţional al statelor care şi-ar exercita în mod normal jurisdicţia asupra crimei, 
cu condiţia ca acele principii să fie conforme cu prezentul Statut şi cu dreptul inter- 
naţional şi normele şi standardele internaţional recunoscute. 

2. Curtea poate aplica principii şi norme juridice aşa cum au fost acestea inter- 
pretate în deciziile sale anterioare. 

3. Aplicarea şi interpretarea dreptului ce rezultă din prezentul articol trebuie să fie 
conforme cu drepturile internaţional recunoscute ale omului şi să nu fie fundamentate 
pe discriminări pe bază de sex, aşa cum este acesta definit în art. 7 parag. 3, vârstă, 
rasă, culoare, limbă, religie sau credinţă, opinie politică sau de altă natură, origine 
naţională, etnică sau socială, sănătate, naştere sau alt statut. 


(a) 


Anexa 2 


Modificările Statutului de la Roma al Curții Penale Internaționale, 
adoptate la Conferința de Revizuire de la Kampala, Uganda (2010) 


Art. 8 bis. Crima de agresiune 

În sensul prezentului Statut, „crima de agresiune” înseamnă planificarea, pregă- 
tirea, inițierea sau executarea, de către o persoană aflată într-o poziție de a exercita în 
mod eficient controlul sau de a dirija acțiunea politică sau militară a unui stat, a unui 
act de agresiune, care, prin caracterul, gravitatea şi amploarea sa, constituie o încăl- 
care vădită a Cartei Națiunilor Unite. 


În sensul parag. 1, „act de agresiune” înseamnă folosirea forței armate de către un 
stat Împotriva suveranității, integrității teritoriale sau independenței politice a unui alt 
stat, sau în orice alt mod incompatibil cu Carta Naţiunilor Unite. Oricare dintre 
următoarele acte, independent de existenţa unei declaraţii de război, vor fi calificate, 
în conformitate cu Rezoluţia Adunării Generale a Organizaţiei Naţiunilor Unite nr. 
3314 (XXIX) din 14 decembrie 1974, drept un act de agresiune: 


a) invazia sau atacul forţelor armate ale unui stat asupra teritoriului unui alt stat, 
sau orice ocupaţie militară, chiar şi temporară, care rezultă dintr-o astfel de invazie 
sau atac, sau orice anexare, prin folosirea forţei, a teritoriului unui alt stat sau o parte 
a acesteia; 


b) bombardamentul, de către forţele armate ale unui stat, asupra teritoriului unui 
alt stat sau utilizarea de orice arme de către un stat asupra teritoriului altui de stat; 

c) blocada porturilor sau a coastelor unui stat de către forţele armate ale unui alt 
stat; 


d) un atac de către forţele armate ale unui stat asupra forţelor terestre, marine sau 
aeriene, sau asupra flotelor marine sau aeriene ale unui alt stat; 


e) folosirea forţelor armate ale unui stat care se află pe teritoriul unui alt stat cu 
acordul statului pe teritoriul căruia se află, cu încălcarea condiţiilor prevăzute în 
acord sau orice extindere a prezenţei lor în acel teritoriu după încetarea valabilităţii 
acordului; 


f) acţiunea a unui stat de a permite ca teritoriul său, pe care l-a pus la dispoziţia 
unui alt stat, să fie utilizat de către celălalt stat pentru comiterea unui act de agresiune 
împotriva unui stat terţ; 


g) trimiterea de către un stat sau în numele unui stat de trupe armate, grupuri, 
neregulate sau mercenari, care efectuează acte de forţă armată împotriva altui stat, de 
o gravitate care ar constitui unul din actele enumerate mai sus, sau o implicare sub- 
stanţială a sa în acestea. 


Art. 15 bis. Exercitarea jurisdicției asupra crimei de agresiune 


1. Curtea poate să-şi exercite jurisdicţia asupra crimei de agresiune în confor- 
mitate cu art. 13 lit. (a) şi (c), în conformitate cu dispoziţiile prezentului articol. 

2. Curtea poate să-şi exercite jurisdicţia numai în ceea ce priveşte crimele de 
agresiune comise la un an după ratificarea sau acceptarea amendamentelor, de către 
treizeci de State părţi. 

3. Curtea îşi exercită jurisdicţia asupra crimei de agresiune în conformitate cu 
prezentul articol, sub rezerva unei decizii care trebuie luate după 1 ianuarie 2017 de 
către aceeaşi majoritate a statelor părţi, care este necesară pentru adoptarea unui 
amendament la Statut. 

4. Curtea poate, în conformitate cu art. 12, să-şi exercite jurisdicţia asupra unei 
crime de agresiune, care decurge dintr-un act de agresiune comis de către un stat 
-Parte, cu excepţia cazului în care statul Parte a declarat anterior că nu acceptă o astfel 
de competenţă, prin depunerea unei declaraţii la grefa Curţii. Retragerea unei astfel 
de declaraţie poate fi efectuată în orice moment şi trebuie să fie luată în considerare 
de către statul Parte în termen de trei ani. 

5. În ceea ce priveşte un stat care nu este parte la prezentul Statut, Curtea nu îşi va 
exercită jurisdicţia asupra crimei de agresiune atunci când crimele sunt săvârşite de 
către naţionali ai acelui stat sau pe teritoriul acelui stat. 

6. În cazul în care procurorul ajunge la concluzia că există o bază rezonabilă 
pentru a continua o investigaţie în ceea ce priveşte o crima de agresiune, acesta 
trebuie să verifice în prealabil, dacă Consiliul de Securitate a determinat existenţa 
unui act de agresiune comis de către statul membru în cauză. Procurorul trebuie să 
notifice Secretarului General al Organizaţiei Naţiunilor Unite a situaţiei în faţa Curţii, 
inclusiv orice informaţii şi documente relevante. 

7. În cazul în care Consiliul de Securitate a făcut o astfel de determinare, pro- 
curorul poate continua ancheta în ceea ce priveşte crima de agresiune. 

8. În cazul în care o astfel de determinare nu este făcută în termen de şase luni de 
la data notificării, procurorul poate continua ancheta în ceea ce priveşte o crimă de 
agresiune, cu condiţia ca decizia preliminară să fi autorizat începerea anchetei în ceea 
ce priveşte o crimă de agresiune, în conformitate cu procedura prevăzută la art. 15, 
iar Consiliul de Securitate nu a decis altfel în conformitate cu art. 16. 

9. O determinare făcută de un organ din afara Curţii, că un act constituie act de 
agresiune, nu va aduce atingere constatărilor proprii, făcute de Curte în conformitate 
cu prezentul Statut. 

10. Acest articol nu aduce atingere dispoziţiilor referitoare la exercitarea juris- 
dicţiei cu privire la alte infracţiuni prevăzute la art. 5. 


Art. 15 ter. Exercitarea jurisdicției asupra crimei de agresiune 


1. Curtea poate să-şi exercite jurisdicţia asupra crimei de agresiune în con- 
formitate cu art. 13 lit. (b), în conformitate cu dispoziţiile prezentului articol. 

2. Curtea poate să-şi exercite jurisdicţia numai în ceea ce priveşte crimele de 
agresiune comise la un an după ratificarea sau acceptarea amendamentelor, de către 
treizeci de State părţi. 

3. Curtea îşi exercită jurisdicţia asupra crimei de agresiune în conformitate cu pre- 
zentul articol, sub rezerva unei decizii care trebuie luate după 1 ianuarie 2017 de 
către aceeaşi majoritate a statelor părţi, care este necesară pentru adoptarea unui 
amendament la Statut. 

4. O determinare făcută de un organ din afara Curţii, că un act constituie act de 
agresiune, nu va aduce atingere constatărilor proprii, făcute de Curte în conformitate 
cu prezentul Statut. 

5. Acest articol nu aduce atingere dispoziţiilor referitoare la exercitarea juris- 
dicţiei cu privire la alte infracţiuni prevăzute la art. 5. 


Anexa 3 


Proiect de Cod al Crimelor contra Păcii şi Securităţii Umanității, 
adoptat de Comisia de Drept Internaţional 
la a 48-a sesiune a sa, 1996 


Partea I. Dispoziţii generale 


Art. 1. Importanţa şi aplicarea prezentului Cod 

1. Prezentul Cod se aplică crimelor contra păcii şi securităţii umanităţii enunțate 
în partea a II-a. 

2. Crimele contra păcii şi securităţii umanităţii sunt crime în consideraţiunea drep- 
tului internaţional şi sunt pedepsibile ca atare, fie că sunt sau nu pedepsibile în drep- 
tul naţional. 

Art. 2. |. O crimă contra păcii şi securităţii umanităţii angajează răspunderea 
individuală. 

2. Individul este ţinut răspunzător de crima de agresiune în conformitate cu art. 16. 

3. Individul este ţinut răspunzător de o crimă prevăzută de art. 17, 18, 19 sau 20, 
dacă acest individ: 

a) comite intenţionat o astfel de crimă; 

b) ordonă comiterea unei astfel de crime, în măsura în care această crimă a fost 
efectiv comisă sau a existat tentativa; 

c) omite împiedicarea sau reprimarea comiterii unei astfel de crime în circum- 
stanţele prevăzute de art. 6; 

d) în cunoştinţă de cauză, furnizează ajutor sau asistenţă comiterii unei astfel de 
crime sau o facilitează în orice fel, direct şi de o manieră substanţială, inclusiv prin 
procurarea mijloacelor de a o comite; 

e) participă direct la planificarea sau la o asociere în vederea comiterii unei astfel 
de crime, în măsura în care această crimă a fost efectiv săvârşită; 

f) incită direct şi public un alt individ la comiterea unei astfel de crime, în măsura 
în care această crimă a fost efectiv săvârşită; 

g) încearcă să comită o astfel de crimă dacă aceasta a făcut obiectul unui început 
de executare care nu a avut efect decât datorită unor circumstanţe independente de 
voinţa sa. 

Art. 3. Sancţiunea 

Orice individ care este răspunzător pentru o crimă contra păcii şi securităţii uma- 
nităţii este pasibil de pedeapsă. Pedeapsa este proporţională cu caracterul şi gra- 
vitatea crimei. 

Art. 4. Răspunderea statelor 

Faptul că prezentul Cod prevede răspunderea indivizilor pentru crimele contra 
păcii şi securităţii umanităţii nu afectează în nici un caz răspunderea statelor în drep- 
tul internaţional. 

Art. 5. Ordinul guvernului sau al superiorului ierarhic 

Faptul că un individ acuzat de o crimă contra păcii şi securităţii umanităţii a acţio- 
nat la ordinul guvernului sau al superiorului ierarhic nu-l exonerează de răspunderea 
penală, dar poate fi considerat ca motiv de diminuare a pedepsei dacă aceasta este 
conformă justiţiei. 

Art. 6. Răspunderea superiorului ierarhic 

Faptul că o crimă contra păcii şi securităţii umanităţii a fost comisă de către un 
subordonat nu exonerează pe superiorii săi de răspundere penală, dacă aceştia ştiau 
sau puteau să ştie, date fiind circumstanţele momentului, că subordonatul comitea 
sau urma să comită o astfel de crimă şi dacă nu au luat toate măsurile necesare la 
dispoziţia lor pentru a împiedica sau reprima această crimă. 

Art. 7. Calitatea oficială şi răspunderea 

Calitatea oficială a autorului unei crime contra păcii şi securităţii umanităţii, chiar 
dacă acesta a acţionat în calitate de şef de- stat sau de guvern, nu-l exonerează de răs- 
punderea sa penală şi nu reprezintă un motiv de reducere a pedepsei. 

Art. 8. Competenţă 

Fără a aduce atingere competenţei unei curţi penale internaţionale, fiecare stat 
parte va lua măsurile necesare pentru stabilirea competenţei sale în vederea con- 

statării crimelor prevăzute de art. 17, 18, 19, 20, oricare ar fi locul sau autorul acestor 
crime. Competența în vederea constatării crimei prevăzute la art. 16 aparţine curții 
penale internaţionale. Cu toate acestea, nu este interzis statului menţionat la art. 16 
să-şi judece cetăţenii pentru crima prevăzută de acest articol. 

Art. 9. Obligaţia de extrădare sau de urmărire 

Fără a aduce atingere competenţei unei curţi penale internaţionale, statul parte pe 
teritoriul căruia autorul presupus al unei crime prevăzute de art. 17, 18, 19 sau 20 
este descoperit va extrăda sau declanşa urmărirea penală a acestuia din urmă. 

Art. 10. Extrădarea autorilor presupuşi ai crimelor 

1. Dacă crimele prevăzute de art. 17, 18, 19 şi 20 nu figurează în calitate de cazuri 
de extrădare într-un tratat de extrădare încheiat între statele părţi, acestea vor fi 
considerate a figura în acest tratat cu acest titlu. Statele părţi se obligă să înscrie 
aceste crime printre cazurile de extrădare în orice tratat de extrădare ce se încheie 
între ele. 

2. Dacă un stat parte ce subordonează extrădarea existenţei unui tratat este sesizat 
cu o cerere de extrădare de către un alt stat parte, de care nu este legat printr-un tratat 
de extrădare, el are facultatea de a considera prezentul Cod ca fiind baza juridică a 
extrădării în privinţa acestor crime. Extrădarea este supusă condiţiilor prevăzute de 
legislaţia statului solicitat. 

3. Statele părţi ce nu subordonează extrădarea existenţei unui tratat de recunoaş- 
tere a acestor crime în calitate de cazuri de extrădare între ele se conformează con- 
diţiilor prevăzute de legislaţia statului solicitat. | 

4. Între statele părţi, fiecare dintre aceste crime va fi considerată în vederea extră- 
dării ca fiind comisă atât la locul săvârşirii sale, cât şi pe teritoriul oricărui alt stat 
parte. 

Art. 11. Garanţii judiciare 

1. Orice individ acuzat de o crimă contra păcii şi securităţii umanităţii este pre- 
zumat nevinovat până la stabilirea vinovăţiei sale şi are dreptul, fără discriminare, la 
garanţii minimale recunoscute oricărei persoane umane atât în ce priveşte dreptul, cât 
şi în ce priveşte faptele şi are dreptul ca: 

a) cauza să fie examinată în mod echitabil şi public de către un tribunal com- 
petent, independent şi imparţial, regulat stabilit prin lege şi care va decide asupra 
temeiniciei fiecărei acuzaţii îndreptate împotriva lui; 

b) să fie informat în cel mai scurt timp, într-o limbă pe care o înţelege şi de 
manieră detaliată, asupra naturii şi motivelor acuzării îndreptate împotriva lui; 

c) să dispună de timpul şi facilităţile necesare pregătirii apărării sale şi să 
comunice cu avocatul ales; 

d) să fie judecat fără întârziere excesivă; 

e) să fie prezent la proces şi să se apere el însuşi sau să beneficieze de asistenţa 
unui apărător ales; dacă nu are apărător, să fie informat cu privire la dreptul său de a 
avea unul şi să-i fie atribuit din oficiu un apărător, fără taxe, dacă nu are mijloacele 
de a-l remunera; 

f) să pună întrebări sau să determine să li se pună întrebări martorilor acuzării şi 
să obţină să compară şi să fie interogaţi martorii apărării în aceleaşi condiţii ca mar- 
torii acuzării; 

g) să fie asistat gratuit de un interpret dacă nu înţelege sau nu vorbeşte limba folo- 
sită în audieri; 

h) să nu fie obligat să depună mărturie contra lui însuşi sau să se declare vinovat. 

2. Orice individ declarat vinovat de o crimă are dreptul să determine reexa- 
minarea declaraţiei vinovăţiei şi a condamnării conform legii. 

Art. 12. Non bis in idem 

1. Nimeni nu poate fi urmărit cu privire la o crimă contra păcii -şi securităţii 
umanităţii pentru care a fost deja condamnat sau achitat printr-o hotărâre definitivă a 
unei curţi penale internaţionale. 

2. Un individ nu poate fi urmărit din nou cu privire la o crimă pentru care a fost 
condamnat sau achitat printr-o hotărâre definitivă a unei jurisdicții naţionale, cu 
excepţia cazurilor următoare; el poate fi urmărit: 

a) de către o curte penală internaţională, dacă: 

i) faptul pentru care el a fost judecat de către jurisdicţia naţională a fost calificat 
de către numita jurisdicție ca fiind o infracţiune ordinară şi nu o crimă contra păcii şi 
securităţii umanităţii, sau 

ii) jurisdicţia naţională nu a funcţionat de o manieră imparţială sau independentă, 
procedura angajată în faţa ei viza sustragerea acuzatului de la răspunderea penală 
internaţională sau urmărirea nu a fost exercitată cu diligenţă; 

b) de către jurisdicţia naţională a altui stat, dacă: 

i) faptul pentru care el a fost judecat anterior a avut loc pe teritoriul acestui stat; 
sau 

ii) acest stat a fost principala victimă a acestei crime. 

3. În cazul unei noi condamnări în temeiul prezentului Cod, tribunalul va ţine 
cont, pentru deciderea pedepsei ce va fi aplicată, de măsura în care cel interesat a 
executat deja întreaga pedeapsă ce i-ar fi putut fi aplicată de o jurisdicție naţională 
pentru aceeaşi faptă. 

Art. 13. Neretroactivitatea 

1. Nimeni nu poate fi condamnat în temeiul prezentului Cod pentru acte comise 
înainte de intrarea sa în vigoare. 

2. Nici o prevedere a prezentului articol nu se opune judecării oricărui individ cu 
privire la acte care, la momentul săvârşirii lor, erau considerate ca având caracter 
penal în temeiul dreptului internaţional sau al dreptului naţional. 

Art. 14. Fapte justificative 

Tribunalul competent apreciază existenţa faptelor justificative conform princi- 
piilor generale de drept, ţinând seama de caracterul fiecărei crime. 

Art. 15. Circumstanţe atenuate 

În pronunţarea sentinţei, tribunalul ţine seama, dacă este cazul, de circumstanţe 
atenuante, conform principiilor generale de drept. 


Partea a II-a. Crime contra păcii şi securităţii umanităţii 


Art. 16. Crima de agresiune 

Orice individ care, în calitate de conducător şi organizator, ia parte activă în - sau 
ordonă - planificarea, pregătirea, declanşarea sau desfăşurarea unei agresiuni comise 
de către un stat, este răspunzător de crimă de agresiune. 

Art. 17. Crima de genocid 

Crima de genocid se referă la oricare din actele de mai jos, comise cu intenţia de a 
distruge, în tot sau în parte, un grup naţional, etnic, rasial sau religios, cum ar fi: 

a) uciderea membrilor grupului; 

b) atingerea gravă a integrităţii fizice sau mentale a membrilor grupului; 

c) supunerea intenţionată a grupului la condiţii de existenţă de natură să antreneze 
distrugerea fizică, totală sau parţială; 

d) măsuri vizând împiedicarea naşterilor în cadrul grupului; 

e) transferul forţat al copiilor grupului către un alt grup. 

Art. 18. Crimele contra umanităţii 

Prin crime contra umanităţii se înţelege faptul de a comite, de o manieră siste- 
matică sau pe scară largă şi la instigarea sau sub conducerea unui guvern, unei orga- 
nizaţii sau unui grup, unul din actele de mai jos: 

a) uciderea; 

b) exterminarea; 

c) tortura; 

d) aducerea în sclavie; 

e) persecuția pentru motive politice, rasiale, religioase sau etnice; 

f) discriminarea instituţionalizată pentru motive rasiale, etnice sau religioase, 
comportând violarea libertăţilor şi drepturilor fundamentale ale fiinţei umane şi 
având ca rezultat defavorizarea gravă a unei părți a populaţiei; 

g) deportarea sau transferul forţat de populaţie, operate de o manieră arbitrară; 

h) detenţia arbitrară; 

i) dispariţia forţată a persoanelor; 

j) violul, constrângerea la prostituție şi alte forme de violenţă sexuală; 

k) alte acte inumane ce aduc o gravă atingere integrităţii fizice sau mentale, 
sănătăţii sau demnităţii umane, cum ar fi mutilările şi molestările grave. 

Art. 19. Crimele contra personalului ONU şi personalului asociat 

1. Infracţiunile de mai jos constituie crime contra păcii şi securităţii umanităţii, 
atunci când sunt comise intenţionat şi de o manieră sistematică sau pe o scară largă 
contra personalului ONU şi personalului asociat participând la o operaţie a ONU, în 
scopul împiedicării sau îngreunării executării mandatului încredinţat pentru această 
operaţie: 

a) uciderea, răpirea sau orice altă atingere adusă persoanei sau libertăţii unui 
membru al acestui personal; 

b) atingerea însoţită de violenţă contra localurilor oficiale, domiciliului privat sau 
mijloacelor de transport ale unui membru al acestui personal, de natură să pună în 
pericol persoana sau libertatea sa. 

2. Acest articol nu se aplică unei operaţiuni ONU autorizate de Consiliul de Secu- 
ritate ca acţiune coercitivă, în temeiul Capitolului VII din Carta ONU, în cadrul 
căreia personalul este angajat combatant împotriva forţelor armate organizate şi 
căruia se aplică dreptul conflictelor armate internaţionale. 

Art. 20. Crime de război 

Oricare dintre crimele de război de mai jos constituie o crimă contra păcii şi secu- 
rităţii umanităţii atunci când este comisă de o manieră sistematică sau pe o scară largă: 

a) oricare dintre actele de mai jos comise cu violarea dreptului internaţional uma- 
nitar: 

(i) omorul cu intenție; 

(ii) tortura sau tratamentele inumane, inclusiv experimentele biologice; 

(iii) fapta de a cauza intenționat suferințe mari sau de a aduce atingeri grave inte- 
grității fizice sau sănătății; 

(iv) distrugerea şi însuşirea de bunuri nejustificate de necesități militare şi exe- 
cutate pe scară largă de manieră ilicită şi arbitrară; 

(v) faptul de a constrânge un prizonier de război sau o altă persoană protejată să 
servească în forțele armate ale puterii inamice; 

(vi) faptul de a priva un prizonier de război sau o altă persoană protejată de 
dreptul său de a fi judecată conform legii şi cu imparţialitate; 

(vii) deportarea sau transferul ilegal sau detenţia ilegală de persoane protejate; 

(viii) luarea de ostatici. 

b) oricare dintre actele de mai jos comise cu intenţie cu violarea dreptului inter- 
naţional umanitar şi antrenând moartea sau cauzând atingeri grave integrităţii fizice 
sau sănătăţii: 

(i) fapta de a supune populaţia civilă sau persoane civile unui atac; 

(ii) fapta de a lansa un atac fără discriminare aducând atingere populaţiei civile 
sau bunurilor cu caracter civil, cunoscând că acest atac va cauza pierderi de vieţi 
umane, răni persoanelor civile sau pagube bunurilor cu caracter civil, care sunt 
excesive; 

(iii) fapta de a lansa un atac contra lucrărilor sau instalaţiilor conţinând forţe peri- 
culoase, cunoscând că acest atac va provoca pierderi de vieţi umane, răni persoanelor 
civile sau pagube bunurilor cu caracter civil, care sunt excesive; 

(iv) fapta de a supune o persoană unui atac cunoscând că este în afara conflictului; 

(v) fapta de utilizare perfidă a semnului distinctiv al Crucii Roşii, Semilunii Roşii 
sau Leului şi Soarelui Roşu sau altor semne de protecţie recunoscute; 

c) oricare dintre actele de mai jos, comise cu intenţie, cu violarea dreptului inter- 
naţional umanitar: 

(i) transferul de către puterea ocupantă a unei părţi din populaţia sa civilă în teri- 
toriul ocupat; 

(ii) orice întârziere nejustificată în repatrierea prizonierilor de război sau civililor. 

d) atingerile aduse demnităţii persoanei cu violarea dreptului internaţional uma- 
nitar, mai ales tratamentele umilitoare şi degradante, violul, constrângerea la prosti- 
tuţie şi orice atentat la pudoare; 

e) oricare dintre actele de mai jos, comise cu violarea legilor sau cutumelor răz- 
boiului: 

(i) folosirea armelor toxice sau altor arme concepute să cauzeze suferinţe inutile; 

(îi) distrugerea fără motiv a oraşelor şi satelor sau devastarea, nejustificate de exi- 
genţele militare; 

(iii) atacul sau bombardamentul, prin orice mijloc, al satelor, oraşelor, locuinţelor 
sau clădirilor neapărate sau zonelor demilitarizate; 

(iv) confiscarea, distrugerea sau degradarea deliberată a edificiilor consacrate reli- 
giei, de binefacere sau consacrate învăţământului, artelor şi ştiinţelor, a monumen- 
telor istorice, operelor de artă şi operelor cu caracter ştiinţific; 

(v) jaful bunurilor publice sau private; 

f) oricare dintre actele de mai jos, comise cu violarea dreptului internaţional uma- 
nitar aplicabil conflictelor armate ce nu îmbracă un caracter internaţional: 

(i) atingerile aduse vieţii, sănătăţii şi bunăstării fizice sau mentale a persoanelor, 
mai ales uciderea, precum şi tratamentele crude ca tortura, mutilările şi orice forme 
de pedepse corporale; 

(ii) pedepsele colective; 

(iii) luarea de ostatici; 

(iv) actele de terorism; 

(v) atingerile demnităţii persoanei, mai ales tratamentele umilitoare şi degradante, 
violul, constrângerea la prostituție şi orice atentat la pudoare; 

(vi) jaful; 

(vii) condamnările pronunţate şi execuțiile efectuate fără o judecată prealabilă de 
către un tribunal legal constituit, însoţită de toate garanţiile judiciare general recu- 
noscute ca indispensabile; 

g) în cazul unui conflict armat: utilizarea de metode sau mijloace de război nejus- 
tificate prin necesităţile militare, în intenţia de a provoca pagube extinse, durabile şi 
grave mediului natural şi de a aduce atingere în mod grav, prin aceasta, sănătăţii sau 
supravieţuirii populaţiei, aceste pagube fiind efectiv produse. 

Dreptul internaţional umanitar 


25.1. Definiţie şi principalele reglementări 


25.1.1. Definiţie: Dreptul internaţional umanitar al conflictelor armate sau dreptul 
internaţional umanitar reprezintă ansamblul normelor de drept internaţional destinate 
a reglementa, pe de o parte, drepturile şi obligaţiile părţilor beligerante în desfăşura- 
rea operaţiunilor militare şi limitele alegerii mijloacelor şi metodelor de conducere a 
războiului, iar pe de altă parte, protecţia persoanelor şi bunurilor afectate de conflict. 

Astfel, dreptul internaţional umanitar al conflictelor armate este alcătuit din două 
ramuri de bază: 

- dreptul războiului propriu-zis — ius ad bellum (cunoscut şi sub denumirea de 
dreptul de la Haga), care reglementează starea beligerantă, şi 

- dreptul umanitar propriu-zis — ius in bello (cunoscut şi sub denumirea de 
dreptul de la Geneva), care reglementează conduita părţilor la conflict şi protecţia 
datorată categoriilor de persoane protejate în timpul unui conflict armat. 

Dreptul de la Haga fixează regulile relative la declanşarea ostilităţilor, debutul 
conflictului şi efectele acestuia, încheierea ostilităţilor (armistițiu, capitulare etc.), 
statutul de neutralitate, precum şi limitele alegerii mijloacelor şi metodelor de purtare 
a războiului şi ale utilizării anumitor categorii de arme. 


25.1.2. Principalele reglementări 

- Principalele convenţii de la Haga, încheiate respectiv în 1899 şi, respectiv, în 
1907: 

I. Convenţia pentru reglementarea paşnică a conflictelor internaţionale; 

II. Convenţia privind limitarea folosirii forţei pentru acoperirea datoriilor con- 
tractuale; 

III. Convenţia privitoare la deschiderea ostilităţilor; 

IV. Convenţia privitoare la legile şi obiceiurile războiului terestru; 

V. Convenţia privitoare la drepturile şi îndatoririle Puterilor şi persoanelor neutre; 

VI. Convenţia privitoare la regimul navelor de comerţ inamice la începutul osti- 
lităţilor; 

VII. Convenţia privitoare la transformarea navelor de comerţ în bastimente de 
război; 

VIII. Convenţia privitoare la punerea de mine submarine automatice de contact; 

IX. Convenţia privitoare la bombardamentul prin forţe navale în timp de război; 

X. Convenţia pentru adaptarea la războiul maritim a principiilor Convenţiei de la 
Geneva; 

XI. Convenţia relativă la anumite restricţii în exercitarea dreptului de captură în 
războiul maritim; 

XII. Convenţia privitoare la stabilirea unei Curți Internaţionale de Prize; 

XIII. Convenţia privitoare la drepturile şi datoriile Puterilor neutre în caz de răz- 
boi maritim. 

- Dreptul umanitar propriu-zis (dreptul de la Geneva): 

Convenţiile de la Geneva din 12 august 1949: 

I. Convenţia de la Geneva pentru îmbunătăţirea soartei răniților şi bolnavilor din 
forţele armate în campanie; 

II. Convenţia de la Geneva pentru îmbunătăţirea soartei răniților, bolnavilor şi 
naufragiaţilor din forţele armate pe mare; 

III. Convenţia de la Geneva privitoare la tratamentul prizonierilor de război; 

IV. Convenţia de la Geneva privitoare la protecţia persoanelor civile în timp de 
război. 

Aceste convenţii au fost completate în 1977 prin două Protocoale adiţionale: 

- Protocolul adițional la Convenţiile de la Geneva din 12 august 1949, privind 
protecţia victimelor conflictelor armate internaţionale (Protocolul I) şi 

- Protocolul adiţional la Convenţiile de la Geneva din 12 august 1949, privind 
protecţia victimelor conflictelor armate fără caracter internaţional (Protocolul II). 

Pe lângă aceste reglementări de bază mai putem menţiona: 

- Tratatul cu privire la interzicerea amplasării de arme nucleare şi alte arme de 
distrugere în masă pe fundul mărilor şi oceanelor şi în subsolul lor (Moscova- 
Londra- Washington, 11 februarie 1971); 

- Convenţia asupra interzicerii sau limitării utilizării anumitor arme clasice care 
pot fi considerate ca producând efecte traumatizante excesive sau ca lovind fără 
discriminare (Geneva, 10 octombrie 1980) şi cele trei Protocoale la aceasta; 

- Convenţia privind interzicerea folosirii, stocării, producerii şi transferului minelor 
antipersonal şi distrugerea lor (Ottawa, 18 septembrie 1997); 

- Convenţia şi Protocolul privind protecţia valorilor culturale în caz de conflict 
armat. 


25.2. Sfera de aplicare 


Dreptul internaţional umanitar se aplică de iure şi în mod automat din momentul 
apariţiei unei situaţii de fapt care corespunde definiţiei câmpului său de aplicare. 
Astfel, dreptul internaţional umanitar se aplică: 

- în caz de conflict armat internaţional, adică de război declarat sau de conflict 
armat între două sau mai multe părţi contractante, chiar dacă starea de război nu a 
fost recunoscută de către una dintre părţi şi chiar dacă toate părţile contestă existenţa 
stării de război. Dreptul umanitar se aplică în conflicte armate internaţionale chiar 
dacă o parte la conflict nu este parte la Convenţiile de la Geneva, dar acceptă şi 
aplică prevederile ei. Noţiunea de «conflict armat internaţional» a fost extinsă prin 
Protocolul I din 1977 la situaţiile de luptă a popoarelor pentru autodeterminare; 

- în caz de conflict armat non-internaţional. Potrivit dreptului de la Geneva, 
conflictul armat non-internaţional poate fi clasificat în două categorii: 

e Conflict armat non-internaţional de mare intensitate, definit de Protocolul II ca 
fiind situaţia care opune forţele armate ale unei părţi contractante unor forţe dizi- 

dente, plasate sub un comandament responsabil şi care exercită controlul asupra unei 
părţi din teritoriu, astfel încât sunt apte să desfăşoare operaţiuni militare continue şi 
concertate. Acestui tip de conflict non-internaţional i se aplică dispoziţiile Proto- 
colului II. 

e Conflictul armat care nu prezintă un caracter internaţional, căruia i se aplică 
dispoziţiile art. 3, comun Convenţiilor de la Geneva, cunoscut şi sub denumirea de 
„Clauza Martens”. Potrivit acestei clauze, „civilii şi combatanții rămân sub protecţia 
şi autoritatea principiilor dreptului internaţional decurgând din cutuma stabilită, din 
principiile umanităţii şi comandamentele conştiinţei publice”. 

e După cum am arătat, dreptul internaţional umanitar reglementează, pe de o 
parte, limitările drepturilor combatanţilor, iar pe de altă parte, protecţia datorată 
categoriilor de persoane necombatante. 


25.3. Restricţii aduse drepturilor combatanţilor 


25.3.1. Noţiunea de «combatant» — persoana care aparţine forţelor armate ale 
unei părţi contractante, adică face parte dintr-un grup sau unitate înarmată şi orga- 
nizată, plasată sub controlul unui comandament responsabil în faţa părţii contractante 
de conduita subordonaţilor săi. Combatanţii trebuie să poarte semne distinctive şi 
fixe pentru a se deosebi uşor şi de la distanţă de populaţia civilă sau, dacă nu există 
asemenea semne distinctive, atunci trebuie să poarte armele în mod vizibil în timpul 
operaţiunilor militare propriu-zise. 

Convenţia de la Geneva din 1949 privind tratamentul prizonierilor de război, 
potrivit cu care beneficiază de statutul de prizonier de război combatantul capturat de 
forțe armate inamice, prevede următoarele categorii de combatanți: 

- membrii mişcărilor organizate de rezistență; 

- persoanele ce însoțesc forţele armate; 

- membrii echipajului marinei comerciale şi aviaţiei civile; 

- populaţia teritoriului ocupat, care se ridică în masă contra invadatorilor; 

- membrii forţelor armate regulate ale unui guvern nerecunoscut de puterea care i- 
a luat prizonieri. 

Nu pot fi consideraţi combatanți spionii şi mercenarii. 


25.3.2. Combatanţii au, potrivit dreptului umanitar, următoarele obligaţii: 

- Interdicţia de a ataca persoane care nu participă la ostilităţi sau care nu mai 
participă la ostilităţi (principiul distincţiei); 

- Interdicţia atacării obiectivelor fără caracter militar: 

e Regulamentul anexat Convenţiei de la Haga din 1907 privind începerea ostili- 
tăţilor interzice atacarea sau bombardarea, prin orice fel de mijloace, a orașelor, 
satelor, locuinţelor etc. care nu sunt apărate. Clădirile destinate cultelor, artelor, 
ştiinţelor, spitalelor trebuie cruţate, dacă nu sunt folosite şi pentru scopuri militare. 
Se interzice jaful. 

e Protocolul din 1977 statuează că atacurile trebuie strict limitate la obiective 
militare. Se interzice atacul localităţilor neapărate, zonelor demilitarizate. Se prevăd 
reguli de ocrotire a populaţiei civile, bunurilor necesare supravieţuirii acesteia, bunu- 
rilor culturale etc. 

- Restricţii referitoare la utilizarea anumitor tipuri de arme (principiul evitării 
producerii de suferinţe inutile sau excesive). 

Principiul invocat este acela că armele, proiectilele, materialele sau metodele de 
luptă de natură să producă un rău superfluu sau suferinţe inutile sau excesive, res- 
pectiv care lovesc fără discriminare, trebuie interzise. Este vorba, mai ales, despre 
armele de distrugere în masă: 

a) Folosirea armelor nucleare (care au un efect nediscriminatoriu absolut între 
obiective militare şi civile, între combatanți şi necombatanţi, între părţile în conflict 
şi terţi) a fost declarată ca fiind o încălcare a Cartei ONU, iar cel care le foloseşte ca 
acţionând contra legilor umanităţii şi comiţând o crimă împotriva umanităţii (Rezo- 
luţia 1653 din 1961 a Adunării Generale a ONU). 

b) Folosirea armelor biologice este prohibită prin Convenţia din 1972 privind 
interzicerea perfecţionării, producerii şi stocării armelor biologice. 

c) Folosirea armelor chimice este prohibită prin Convenţia din 1993 privind 
interzicerea dezvoltării, producerii, stocării şi folosirii armelor chimice şi distrugerea 
acestora. 

d) Folosirea armelor incendiare este limitată prin Convenţia din 1981 privind 
interziceri sau restricţii referitoare la utilizarea anumitor arme convenţionale care pot 
fi considerate ca având efecte excesiv de vătămătoare sau ca producând efecte 
nediscriminatorii şi cele 3 Protocoale (Protocolul III se referă la armele incendiare). 

e) Folosirea minelor antipersonal este prohibită prin Convenţia din 1997 privind 
interzicerea folosirii, stocării, producerii şi transferului minelor antipersonal şi distru- 
gerea acestora (Convenţia de la Ottawa). 

f) Folosirea muniției cu fragmentaţie este prohibită prin Convenţia din 2008 de 
la Oslo. 

- Interdicţii referitoare la recurgerea la anumite mijloace de luptă: 

e Regulamentul de la Haga din 1907 interzice: utilizarea de otravă sau arme 
otrăvite; uciderea sau rănirea unui inamic care s-a predat depunând armele sau care 
nu mai are arme pentru a se apăra; declaraţia că nimeni nu va fi cruțat, utilizarea 
incorectă a unui steag, de armistițiu etc. 

e Protocolul din 1977 interzice folosirea de metode sau mijloace de luptă desti- 
nate să producă efecte dăunătoare larg, răspândite şi de lungă durată sau grave pentru 
mediul înconjurător. 


25.3.3. Metode de luptă interzise 

e Regulamentul de la Haga din 1907 interzice: utilizarea de otravă sau arme otră- 
vite; uciderea sau rănirea unui inamic care s-a predat depunând armele sau care nu 
mai are arme pentru a se apăra; declaraţia că nimeni nu va fi cruțat, utilizarea inco- 
rectă a unui steag de armistițiu etc. 

e Protocolul din 1977 interzice folosirea de metode sau mijloace de luptă desti- 
nate să producă efecte dăunătoare larg răspândite şi de lungă durată sau grave pentru 
mediul înconjurător. 

25.4. Protecţia persoanelor care nu participă sau nu mai pot participa la 
ostilităţi 


Dreptul umanitar prevede o protecţie specială pentru peroanele care nu iau parte 
în mod direct la ostilităţi sau care, datorită stării de sănătate sau de captivitate, nu mai 
pot lua parte la desfăşurarea conflictului armat. Astfel, dreptul de la Geneva are în 
vedere următoarele categorii de persoane necombatante: 


25.4.1. Răniţii, bolnavii şi naufragiaţii 

Aceste persoane trebuie să fie protejate în orice situaţie; nu se poate aduce 
atingere vieţii lor şi nici nu pot fi supuşi unor condiţii dăunătoare pentru starea în 
care se află. Ei trebuie trataţi cu umanitate şi trebuie să poată beneficia de îngrijirile 
medicale corespunzătoare, fără discriminare. 

În interesul direct al răniților şi bolnavilor, unităţile militare sau civile benefi- 
ciază, de asemenea, de protecţie, neputând fi atacate sau împiedicate să funcţioneze. 


25.4.2. Prizonierii de război 

Orice combatant capturat de către partea adversă devine prizonier de război, bene- 
ficiind astfel de tratamentul acordat acestei categorii. Această protecţie presupune 
tratarea prizonierilor de război cu omenie în orice situaţie, cu respectarea persoanei şi 
a demnităţii lor, fără discriminări. 

Prizonierii de război sunt supuşi disciplinei şi regulilor în vigoare în statul care îi 
deţine şi care le poate restrânge libertatea, dar numai pentru motive de securitate. 

Prizonierii de război au dreptul la hrană, îmbrăcăminte, cazare şi îngrijiri medi- 
cale, care nu pot fi inferioare calitativ celor oferite de către statul care îi deţine mem- 
brilor propriilor forţe armate; ei pot fi obligaţi să muncească, dar munca este remu- 
nerată, iar condiţiile de muncă nu pot fi inferioare celor oferite de statul care deţine 
proprii lor resortisanţi. 

Prizonierii de război au dreptul de a-şi anunţa familiile despre starea lor de 
captivitate, precum şi la corespondenţă regulată cu familia pe toată durata detenţiei. 

Prizonierii de război declaraţi grav bolnavi sau grav răniţi vor fi repatriați în mod 
direct. După încetarea ostilităţilor, toţi prizonierii de război trebuie eliberaţi şi repa- 
triaţi de îndată. 


25.4.3. Populaţia civilă 

Populaţia civilă, fără a participa direct la ostilităţi, este afectată de existenţa con- 
flictului. Pentru aceasta, Convenţia IV de la Geneva prevede obligaţia, pentru toate 
statele contractante, de a autoriza acţiunile umanitare, constând în ajutoare, în ali- 
mente, medicamente, îmbrăcăminte, indiferent de cetăţenie sau de locul de rezidenţă, 
dacă acesta se află pe teritoriul unui stat parte la conflict. 

Persoanele afectate de conflictul armat au dreptul la respectarea drepturilor lor 
fundamentale; astfel, persoana, demnitatea şi religia lor trebuie respectate; nici o 
atingere nu trebuie adusă vieţii, sănătăţii, integrităţii fizice şi psihice, demnităţii lor. 
În plus, în cazul în care fac obiectul unei urmăriri penale, au dreptul la un proces 
echitabil. 

Anexa 1 


Convenţia pentru ameliorarea soartei militarilor răniți 
din forţele armate în campanie, Geneva, 1864 


(...) 

Art. 1. Ambulanţele şi spitalele militare vor fi recunoscute neutre şi, ca atare, 
protejate şi respectate de către beligeranţi atâta timp cât în ele se vor afla bolnavi sau 
răniţi. 

Neutralitatea va înceta dacă aceste ambulanţe sau aceste spitale vor fi apărate de o 
forţă militară. 

Art. 2. Personalul spitalelor şi al ambulanţelor, cuprinzând intendenţa, serviciul 
de sănătate, de administraţie, de transportare a răniților, precum şi duhovnicii, va 
beneficia de neutralitate când aceasta va funcţiona şi atâta vreme cât vor rămâne 
răniţi de ridicat sau îngrijit. 

Art. 3. Persoanele desemnate în articolul precedent vor putea, chiar după ocu- 
parea de către inamic, să continue să-şi îndeplinească funcţiile în spitalul sau ambu- 
lanţa pe care le deservesc, sau să se retragă pentru a se alătura corpurilor pe care le 
deservesc, sau să se retragă pentru a se alătura corpurilor de care aparţin. 

În aceste împrejurări. când aceste persoane îşi vor înceta funcţiile, vor fi predate 
avanposturilor inamice prin grija armatei de ocupaţie. 

Art. 4. Materialul spitalelor militare va rămâne supus legilor războiului, persoa- 
nele ataşate nu vor putea, cu prilejul retragerii, să ia cu ele decât obiectele care sunt 
proprietatea lor privată. 

Dimpotrivă, în aceleaşi împrejurări, ambulanţa îşi va conserva materialul. 

Art. 5. Locuitorii statului care vor acorda ajutor răniților vor fi respectaţi şi vor 
rămâne liberi. 

Generalii Puterilor beligerante vor avea ca misiune să prevină locuitorii de apelul 
făcut la umanismul lor şi la neutralitatea a cărei consecinţă este. 

Orice rănit cules şi îngrijit într-o casă, aceasta îi va servi pentru salvare. Locu- 
itorul care ar primi în casa lui răniţi va fi scutit de obligaţia de a găzdui trupe, precum 
şi de o parte a contribuţiilor de război care i-ar fi impuse. 

Art. 6. Militarii răniţi sau bolnavi vor fi culeşi şi îngrijiţi, indiferent de națiunea 
căreia aparţin. 

Comandanții şefi vor avea facultatea de a preda imediat avanposturilor inamice 
militarii inamici răniţi în timpul luptei, când împrejurările le vor permite şi cu con- 
simţământul celor două părţi. 

Vor fi retrimişi în ţările lor cei care, după vindecare, vor fi recunoscuţi incapabili 
de a mai servi în armată. 

Ceilalţi vor putea fi, de asemenea, retrimişi, cu condiţia de a nu mai pune mâna pe 
arme pe toată durata războiului. 

Evacuările, cu personalul care-i dirijează, vor fi acoperite de o neutralitate absolută. 

Art. 7. Un drapel distinctiv şi uniform va fi adoptat pentru spitale, ambulanţe şi 
evacuări. El va trebui să fie, în toate împrejurările, dublat de drapelul nâţional. 

O brasardă va fi, de asemenea, admisă pentru personalul care beneficiază de 
neutralitate, însă eliberarea acesteia va fi lăsată autorităţii militare. 
Drapelul şi brasarda vor purta crucea roşie pe fond alb. 


(...) 

Protocolul privind interzicerea folosirii, în război, 
a gazelor asfixiante, toxice sau similare şi a mijloacelor 
bacteriologice, Geneva, 17 iunie 1925 


Subsemnaţii Plenipotenţiari, în numele guvernelor lor respective: 

Considerând că utilizarea în război a gazelor asfixiante, toxice sau similare, 
precum şi a tuturor lichidelor, materiilor sau procedeelor analoge a fost pe bună drep- 
tate condamnată de opinia generală a lumii civilizate, 

Considerând că interzicerea acestei utilizări a fost formulată în tratatele la care 
sunt Părţi marea majoritate a Puterilor lumii, în scopul de a face să fie universal 
recunoscută ca fiind încorporată în dreptul internaţional această interdicţie, ce se 
impune, de asemenea, conştiinţei şi practicii naţiunilor, declară: 

Că Înaltele Părţi Contractante, nefiind deja Părţi la tratatele ce interzic această 
utilizare, recunosc această interdicţie, acceptă să extindă această interdicţie de utili- 
zare a mijloacelor bacteriologice de război şi convin să se considere legate între ele 
în termenii acestei Declaraţii. 

Înaltele Părţi Contractante vor depune toate eforturile pentru a determina alte state 
să adere la prezentul Protocol. Această aderare va fi notificată guvernului Republicii 
Franceze. 


(...) 


Anexa 3 


Convenţia privind interzicerea perfecţionării, fabricării şi 
depozitării armelor bacteriologice (biologice) sau cu toxine 
şi asupra distrugerii lor, 10 aprilie 1972 


Statele părţi la prezenta Convenţie, 


(.-.) 


au convenit următoarele: 


Art. 1. Fiecare stat parte la prezenta Convenție se angajează ca niciodată, în nici o 
circumstanță, să nu perfecționeze, fabrice, depoziteze sau să dobândească într-un 
mod sau altul şi nici să conserve: 

1. Agenţi microbiologici sau alţi agenţi biologici, precum şi toxine, oricare ar fi 
originea sau modul de producere, de tipuri sau în cantităţi ce nu sunt destinate unor 
scopuri profilactice, de protecţie sau în alte scopuri paşnice; 

2. Arme, echipament sau vectori destinați utilizării de astfel de agenți sau toxine 
în scopuri ostile sau în conflicte armate. 

Art. 2. Fiecare stat parte la prezenta Convenţie se angajează să distrugă sau să 
convertească în scopuri paşnice, cât mai rapid posibil şi în orice caz nu mai târziu de 
nouă luni de la intrarea în vigoare a Convenţiei, toţi agenţii, toxinele, armele, 
echipamentele şi vectorii la care se referă art. 1 din Convenţie, care se găsesc în 
posesia sa, sub jurisdicţia sa sau sub controlul său. În executarea prezentului articol, 
vor trebui luate toate măsurile necesare de precauţie, pentru protejarea populaţiei şi 
mediului înconjurător. 

Art. 3. Fiecare stat parte la prezenta Convenţie se obligă să nu transfere nimănui, 
nici direct, nici indirect, oricare dintre agenţii, toxinele, armele, echipamentele sau 
vectorii la care se referă art. 1 al Convenţiei şi să nu ajute, încurajeze sau incite în 
orice mod un stat, grup de state sau organizaţie internaţională să fabrice sau să 
dobândească în orice mod numiții agenţi, toxine, arme, echipamente sau vectori. 


(...) 


Anexa 4 


Convenţia privind interzicerea perfecţionării, fabricării, depozitării 
şi folosirii armelor chimice şi distrugerea acestora, 
Paris, 13 ianuarie 1993 


(...) 

Art. 1. Obligaţii generale 

1. Fiecare stat parte la prezenta Convenţie se obligă ca niciodată, în nici o circum- 
stanţă: 

a) Să nu perfecţioneze, fabrice, dobândească în altă modalitate, să depoziteze sau 
să conserve arme chimice sau să transfere oricui, direct sau indirect, arme chimice; 

b) Să nu folosească arme chimice; 

c) Să nu întreprindă orice fel de pregătiri militare în vederea utilizării de arme 
chimice; 

d) Să nu ajute, încurajeze sau incite pe oricine, în orice mod, să întreprindă orice 
activitate care este interzisă unui stat parte în temeiul prezentei Convenții. 

2. Fiecare stat parte se obligă să distrugă armele chimice al căror proprietar sau 
detentor este, sau care se găsesc în locuri aflate sub jurisdicţia sau controlul său, în 
conformitate cu dispoziţiile prezentei Convenții. 

3. Fiecare stat parte se obligă să distrugă toate armele chimice pe care le-a aban- 
donat pe teritoriul altui stat parte, în conformitate cu dispoziţiile prezentei Convenții. 

4. Fiecare stat parte se obligă să distrugă orice instalaţie de fabricare a armelor 
chimice al căror proprietar sau detentor este, sau care se află într-un loc plasat sub 
jurisdicţia sau controlul său, în conformitate cu dispoziţiile prezentei Convenții. 


(...) 

Anexa 5 


Articolul 3 comun al Convenţiilor de la Geneva 
din 12 august 1949 


(...) 

În caz de conflict armat nereprezentând un caracter internaţional şi ivit pe teri- 
toriul uneia dintre Înaltele Părţi Contractante, fiecare dintre Părţile în conflict va tre- 
bui să aplice cel puţin următoarele dispoziţii: 

1. Persoanele care nu participă direct la ostilităţi, inclusiv membrii forţelor armate 
care au depus armele şi persoanele care au fost scoase din luptă din cauză de boală, 
rănire, detenţiune sau din orice altă cauză vor fi, în toate împrejurările, tratate cu 
omenie, fără nici o deosebire cu caracter discriminatoriu, bazată pe rasă, culoare, reli- 
gie sau credinţă, sex, naştere sau avere, sau orice alt criteriu analog. 

În acest scop, sunt şi rămân prohibite, oricât şi oriunde, cu privire la persoanele 
menţionate mai sus: 

a) atingerile aduse vieţii şi integrităţii corporale, mai ales omorul sub toate for- 
mele, mutilările, cruzimile, torturile şi chinurile; 

b) luările de ostatici; 

c) atingerile aduse demnităţii persoanelor, mai ales tratamentele umilitoare şi 
înjositoare; 

d) condamnările pronunţate şi execuțiile efectuate fără o judecată prealabilă, date 
de un tribunal constituit în mod regulat, însoţită de garanţii judiciare recunoscute ca 
indispensabile de către popoarele civilizate. 


2. Răniţii şi bolnavii vor fi ridicaţi şi îngrijiţi. 

Un organism umanitar imparţial, aşa cum este Comitetul Internaţional de Cruce 
Roşie, va putea să ofere serviciile sale Părţilor în conflict. 

Părţile în conflict se vor strădui, pe de altă parte, să dispună intrarea în vigoare, 
prin acorduri speciale, a tuturor sau a unei părţi dintre celelalte dispoziţii ale pre- 
zentei Convenții. 

Aplicarea dispoziţiilor care preced nu va avea efect asupra statutului juridic al 
Părţilor în conflict. 


Cursul 26 


Dreptul relaţiilor economice internaţionale 


26.1. Scurt istoric 


- În secolul al XVII-lea, Vattel enunţă obligaţia tuturor naţiunilor de a-şi dezvolta 
relaţiile comerciale reciproce; 

- Între secolele al XIX-lea şi al XX-lea au fost încheiate mii de tratate comerciale; 

- Perioada 1815-1914 este caracterizată ca o perioadă liberală; 

- Perioada interbelică se caracterizează prin dezordine economică, război econo- 
mic mascat şi caracter protecţionist al schimbărilor economice internaţionale; 

- După 1945 se constată reconstruirea unei ordini economice internaţionale com- 
plexe, într-un cadru convenţional; 

- În 1962 se adoptă Rezoluţia Adunării Generale a ONU nr. 1803 cu privire la 
suveranitatea permanentă asupra resurselor naturale; 

- În 1974 se adoptă Declaraţia Adunării Generale a ONU privind instaurarea unei 
noi ordini economice internaţionale; 

- În 1974 se adoptă de către Adunarea Generală a ONU, Carta drepturilor şi înda- 
toririlor economice ale statelor (Rezoluţia nr. 3281 din 12 decembrie 1974). 


26.2. Organizaţii internaţionale în domeniul relaţiilor 
economice internaţionale 


26.2.1. Consiliul Economic şi Social (ECOSOC) 

- Este organul ONU care acţionează în domeniul cooperării economice. Capitolul 
X din Carta ONU arată care este componenţa şi care sunt funcţiile şi atribuţiile 
ECOSOC. Consiliul este compus din 54 de membri, din care 35 sunt reprezentanţi ai 
ţărilor „lumii a treia”. În fiecare an sunt aleşi 18 membri pentru un mandat de trei ani. 
În practică, mandatele membrilor permanenţi ai CS sunt reînnoite cu regularitate. 
Hotărârile din cadrul ECOSOC se iau cu majoritate simplă. 

- ECOSOC are următoarele competenţe: 

e urmăreşte punerea în aplicare a măsurilor economice şi sociale prevăzute de 
Carta ONU 

e coordonează activitatea instituţiilor specializate şi controlează comisiile econo- 
mice regionale ale Naţiunilor Unite 

e elaborează şi iniţiază studii şi face recomandări în acest sens membrilor ONU 
şi instituţiilor specializate 

e pregăteşte proiecte de convenţii în probleme ce ţin de competenţa sa. 

- O activitate importantă este desfăşurată de comisiile economice regionale, înfi- 
inţate de ECOSOC şi aflate sub autoritatea sa. Comisia Economică pentru Europa 
(CEE/ONU), înfiinţată în 1947, are ca scop generarea şi îmbunătăţirea relaţiilor 

economice între membrii săi, a relaţiilor cu alte state ale lumii şi întărirea coope- 
rării interguvernamentale, în special în domenii ca: mediul înconjurător, transport, 
statistică, facilităţi comerciale şi analiză economică. Ca rezultat al acestei activităţi, 
Comisia economică pentru Europa a reuşit să asigure o cooperare Est-Vest, de-a 
lungul perioadei războiului rece. 


26.2.2. Fondul Monetar Internaţional (FMI), Banca Internaţională pentru 
Reconstrucţie şi Dezvoltare (BIRD sau Banca Mondială), Acordul General pentru 
Tarife şi Comerţ (GATT) şi Organizaţia Mondială a Comerţului (OMC). 

a) Fondul Monetar Internaţional 

- A fost creat la Conferinţa monetară financiară a Naţiunilor Unite de la Bretton 
Woods, din 1944, şi a început să funcţioneze la 1 martie 1947. Această instituţie este, 
în mare măsură, controlată de ţările industrializate occidentale, însă şi-a adaptat acti- 
vitatea şi la problemele „lumii a treia”. Organizarea şi funcţionarea FMI prezintă 
unele elemente contradictorii: pe de o parte, este o instituţie al cărei statut for- 
mulează, de fapt, regulile sistemului monetar internaţional specific economiilor de 
piaţă, iar, pe de altă parte, a devenit şi o instituţie de asistenţă. 

- FMI exprimă o concepţie liberală asupra sistemului monetar internaţional. Îna- 
inte de toate însă, FMI are caracterul unei organizaţii cu vocaţie- universală (include 
cvasitotalitatea statelor lumii), nu poate fi considerat un «club al statelor dezvoltate», 
deoarece din organizaţie fac parte nu numai state avansate, dar şi aproape toate ţările 
în curs de dezvoltare. 

- Scopul creării FMI a fost stabilirea unui cadru permanent de cooperare pentru 
reglementarea monetară internaţională. Statele membre s-au angajat să menţină siste- 
mul de schimb fără restricţii cu privire la plăţi şi efectuarea de transferuri aferente 
tranzacţiilor internaţionale curente, fără măsuri discriminatorii cu privire la monede, 
cu excepţia situaţiilor în care FMI dă o autorizaţie în acest sens. 

- FMI a fost înzestrat cu mijloace financiare substanţiale, care pot fi puse la dis- 
poziţia statelor membre, adoptându-se, ca urmare, două amendamente la statut, pri- 
mul prin Acordul de la Stockholm din 1968, permițându-i să creeze drepturi spe- 
ciale de tragere (DST), ce puteau fi alocate periodic statelor membre. DST apar în 
prezent ca un instrument de rezerve monetare folosite în comerţul internaţional, 
alături de dolarul american, euro etc. 

- Ca urmare a celui de-al doilea amendament la Statutul FMI, acceptat prin 
Acordul de la Kingston (Jamaica) din 1978, SUA au suspendat convertibilitatea ofi- 
cială a dolarului în aur. Acest amendament a însemnat sfârşitul sistemului de la 
Bretton Woods, statele putând alege fluctuaţia monedelor, sistemul de paritate fixă 
sau un sistem intermediar. 

- În aceste noi condiţii, acordarea unui ajutor financiar din partea FMI, în scopul 
de a sprijini un stat membru să-şi rezolve problemele balanței de plăţi, este condiţio- 
nată de instaurarea în acel stat membru a condiţiilor considerate necesare de FMI 
pentru stabilitatea financiară, creşterea economică şi obţinerea unui nivel înalt al 
numărului locurilor de muncă. Asemenea ajutoare financiare oferite de FMI sunt 
înscrise în acordul dintre acesta şi statul membru, care se angajează să aplice politica 
economică de ajustare cuprinsă în scrisoarea de intenţii. 

- În afară de aceasta, FMI are puteri importante de control anual, global, cu pri- 
vire la politica economică a statelor membre şi le poate sancţiona, recurgând de la 
constrângerea morală până la suspendarea ajutorului acordat. 

- România este membru al FMI şi al BIRD din 1972. 

b) Banca Mondială 

- Banca Internaţională pentru Reconstrucţie şi Dezvoltare şi-a început activitatea 
la 25 iunie 1945. Este o organizaţie internaţională de acelaşi tip cu FMI. În fapt, 
niciun stat nu este admis ca membru al BIRD dacă nu a aderat în prealabil la FMI. 
Banca a avut ca mandat iniţial, la fel ca şi FMI, să contribuie la refacerea economiilor 
ţărilor care au suferit mari pierderi materiale ca urmare a celui de-al doilea război 
mondial. 

- Ulterior, acţiunea BIRD s-a orientat spre acordarea de asistenţă ţărilor în curs 
de dezvoltare. Au fost înfiinţate şi filiale ale băncii, şi anume Societatea Financiară 
Internaţională (SFI) şi Asociaţia Internaţională pentru Dezvoltare (AID). SFI a 
fost înfiinţată în 1956 ca o organizaţie internaţională cu vocaţie financiară specială, 
având sarcina de a încuraja iniţiativa particulară în ţările în curs de dezvoltare. AID 
şi-a început activitatea în septembrie 1960 şi are ca scop sprijinirea ţărilor în curs de 
dezvoltare, cărora le acordă credite pe termen lung (30-40 de ani), în condiţii foarte 
avantajoase. 

- Banca Mondială încheie numeroase tipuri de acorduri cu statele membre, în 
special împrumuturi pentru finanţarea de proiecte de dezvoltare definite clar, con- 
diţiile de realizare fiind stabilite de statul care acordă împrumutul, în acord cu Banca 
Mondială, cele două părţi fiind legate printr-un acord de garanţie. 

- BIRD mai este implicată şi în finanţarea unor proiecte foarte complexe la care 
participă uneori, pe lângă state şi organizaţii internaţionale, şi societăţi transnaţionale. 

- Prin intermediul a două instituţii autonome, Centrul Internaţional pentru 
Reglementarea Diferendelor privind Investiţiile (CIRDI), creat prin Convenţia de 
la Washington din 1965, şi Agenţia Multilaterală pentru Garantarea Investiţiilor 
(AMGI), creată prin Convenţia de la Seul din 1985, sistemul financiar internaţional 
descris mai sus apare ca un sistem bine articulat. CIRDI are caracterul de organ arbi- 
tral având ca scop soluţionarea diferendelor privind investiţiile dintre state şi inves- 
titorii străini. AMGI, la fel ca şi CIRDI, este o organizaţie internaţională având per- 
sonalitate juridică internaţională care urmăreşte, la fel ca şi Banca Mondială, pro- 
movarea investiţiilor private în ţările în curs de dezvoltare. În acest scop, organizaţia 
beneficiilor obţinute, exproprierilor sau a consecinţelor unor conflicte armate. 

c) Acordul General pentru Tarife şi Comerţ (GATT) 

- Pe lângă FMI şi Banca Mondială, urma să se creeze, după război, o a treia 
organizaţie cu caracter economic, şi anume Organizaţia Internaţională a Comerţului, 
prevăzută în Carta de la Havana din 1948, document care nu a fost însă ratificat de 
Statele Unite şi de alte state semnatare. Cu toate acestea, de la data de 1 ianuarie 
1948 a intrat în vigoare GATT. 

- Acesta s-a născut ca un acord comercial multilateral, însă, datorită schimbării şi 
completării unora dintre obiectivele sale, generate de nevoia reglementării şi libera- 
lizării schimburilor comerciale, el a tins permanent să devină o organizaţie interna- 

ţională. Concepţia liberului schimb care a stat la baza GATT a fost treptat atenuată, 
pentru a se da curs revendicărilor ţărilor în curs de dezvoltare. Ca urmare, acordul a 
fost revizuit în 1966, adăugându-se partea a IV-a, ce avea ca scop principal dotarea 
organizaţiei cu o bază contractuală pentru amenajarea unor politici armonizate în 
favoarea ţărilor în curs de dezvoltare, renunţându-se, în favoarea lor, la principiul 
reciprocităţii. 

- Runda de negocieri internaţionale comerciale multilaterale, desfăşurate sub 
epida GATT între 1986 şi 1994, cunoscută sub numele de „Runda Uruguay”, s-a 
finalizat în cadrul Conferinţei ministeriale de la Marrakech (Maroc) din 15 aprilie 
1994. Actul final include Acordul privind constituirea Organizaţiei Mondiale a 
Comerţului (OMC). acord ratificat de România la finele anului 1994. Alături de 
FMI şi Banca Mondială, OMC constituia al treilea „pilon instituţional” al relaţiilor 
economice internaţionale, înlocuind, în fapt, GATT şi acţionând în următoarele 
domenii: liberalizarea accesului la pieţele mondiale; întărirea şi lărgirea sferei de 
aplicare a regulilor internaţionale privind politicile şi mecanismele comerciale; extin- 
derea şi ameliorarea mecanismului instituţional internaţional al sistemului multila- 
teral de comerţ. 

d) Organizaţia Mondială a Comerţului (OMC) 

- Scopurile principale ale OMC: 

e asigurarea reducerii tarifelor şi altor bariere în calea comerţului; 

e eliminarea tratamentului discriminatoriu în relaţiile comerciale internaţionale, în 
vederea facilitării atingerii, în economiile statelor membre, celor mai înalte standarde 
de viaţă; 

e deplina utilizare a forţei de muncă; 

e creşterea volumului venitului real şi cererii efective; 

e expansiunea producţiei şi comerţului cu bunuri şi servicii. 

Aceste obiective trebuie urmărite îritr-un mod care să fie conform cu folosirea 
optimă a resurselor globale, ţinând seama de necesitatea unei dezvoltări durabile şi a 
prezervării mediului şi cu scopul de a asigura, în statele în curs de dezvoltare, obține- 
rea unui nivel de participare la creşterea comerţului internaţional care să reflecte 
nevoile dezvoltării lor economice. 

- Funcţiile OMC: 

e asigurarea unui cod substanţial de conduită vizând reducerea tarifelor şi a altor 
bariere în calea comerţului şi eliminarea discriminărilor în relaţiile economice inter- 
naţionale; 

e asigurarea cadrului instituţional pentru administrarea acestui cod de conduită; 

e asigurarea structurii integrate pentru administrarea tuturor acordurilor comer- 
ciale (deja încheiate şi care se vor încheia în viitor), inclusiv a celor încheiate sub 
auspiciile Rundei Uruguay; asigurarea aplicării codului de conduită; 

e asigurarea unui for de soluţionare a disputelor în materia comerţului internaţio- 
nal şi de control asupra practicilor şi politicilor comerciale naţionale; 

e acţionează ca un mediu de desfăşurare a relaţiilor comerciale internaţionale atât 
bilaterale, cât şi multilaterale între statele membre; 

e în mod special, acţionează ca forum de negociere pentru liberalizarea în conti- 
nuare a comerţului şi ameliorarea sistemului comercial internaţional; 

e acţionează pentru atingerea unei mai mari coerenţe în politica economică mon- 
dială prin cooperare cu FMI şi Banca Mondială. 

- Structura OMC: 

e Conferinţa Ministerială (care se reuneşte cel puţin la doi ani, fiind formată din 
reprezentanţi ai tuturor membrilor la nivelul miniştrilor comerţului, având cea mai 
înaltă autoritate asupra tuturor problemelor) 

e Consiliul General (compus din reprezentanţi ai tuturor membrilor la nivelul 
reprezentanţilor comerciali de la Geneva ai acestor state; se reuneşte în intervalul în 
care nu are loc sesiunea Conferinţei Ministeriale şi are aceeaşi putere de decizie ca şi 
aceasta; acţionează, totodată, şi ca organ de reglementare a diferendelor şi de revi- 
zuire a politicilor comerciale) 

e Consiliul pentru Comerţul cu Bunuri (care este răspunzător pentru aplicarea 
următoarelor acorduri: GATT 1994, Acordul privind agricultura, Acordul privind 
măsurile sanitare şi fito-sanitare, Acordul privind textilele şi îmbrăcămintea, Acordul 
privind barierele tehnice faţă de comerţ, Acordul privind aspectele legate de comerţ 
ale măsurilor investiţionale şi altele) 

e Consiliul pentru Comerţul cu Servicii (care este răspunzător pentru aplicarea 
Acordului General pentru Comerţul cu Servicii — GATS) 

e Consiliul pentru aspecte legate de comerţ ale drepturilor de proprietate 
intelectuală (care este responsabil cu aplicarea Acordului privind aspecte legate de 
comerţ ale drepturilor de proprietate intelectuală — TRIPS) 

e Comitetul privind Comerţul şi Dezvoltarea 

e Comitetul privind restricţiile balanței de plăţi 

e Comitetul privind bugetul, finanţele și administrarea 

e un Secretariat şi un director general. 


26.2.3. Alte organisme economice în cadrul ONU 

- Prin Rezoluţia nr. 1995/XIX din 30 decembrie 1964 a Adunării Generale a ONU 
s-a înfiinţat Conferinţa Naţiunilor Unite pentru Comerţ şi Dezvoltare (UNCTAD), 
convocată în 1964 şi apoi instituţionalizată. 

- Programul Naţiunilor Unite pentru Dezvoltare (PNUD), înfiinţat în 1965, 
instituit prin Rezoluţia Adunării Generale a ONU nr. 2029/XV din 1968. 

- Organizaţia Naţiunilor Unite pentru Dezvoltare Industrială (ONUDI), înfi- 
inţată în 1966, ca organ subsidiar al Adunării Generale şi transformată într-o insti- 
tuţie specializată printr-un acord din 1975, intrat în vigoare în 1977. 

- Comisia Naţiunilor Unite pentru Dreptul Comerţului Internaţional 
(UNCITRAL), creată în 1966 în vederea armonizării şi unificării (codificării) nor- 
melor de drept al comerţului internaţional. 


26.2.4. Organizaţii economice europene 

a) Organizaţia pentru Cooperare şi Dezvoltare Economică (OCDE), înfiinţată 
în 1960, a înlocuit Organizaţia Europeană de Cooperare Economică (OECE). Obiec- 
tivele organizaţiei constau în încurajarea cooperării economice şi a dezvoltării, inclu- 
siv pentru ţările în curs de dezvoltare. Organele sale sunt Consiliul, Comitetul Exe- 
cutiv şi Comitetul pentru sprijinirea dezvoltării. În 1974 a fost creată Agenţia Inter- 

naţională a Energiei, ca organ subsidiar autonom, iar în 1975 Fondul de Susţinere 
Financiară, organizaţie distinctă, având relaţii de consultare reciprocă cu OCDE. 

b) Asociaţia Europeană a Liberului Schimb (AELS) a fost creată prin Acordul 
de la Stockholm din 1959. Scopul organizaţiei este de a constitui o piaţă liberă pentru 
anumite produse, fără a exista un tarif vamal spre exterior. Zona de liber schimb este 
o zonă de avantaje economice în care sunt suprimate restricţiile. 

c) Asociaţia Central-Europeană de Liber Schimb (CEFTA) 

- A fost înfiinţată pe baza Acordului semnat la Cracovia în decembrie 1992 şi 
intrat în vigoare la 1 martie 1993, al cărui scop îl reprezenta eliminarea simetrică a 
tarifelor vamale dintre părţi, ca formă de accelerare a procesului de creare a con- 
diţiilor pentru integrare în UE. În Preambul se subliniază „intenţia părţilor de partici- 
pare activă la procesul integrării economice în Europa”. Iniţial limitată la ţările Gru- 
pului de la Vişegrad, participarea altor state central-europene a fost posibilă prin sta- 
bilirea criteriilor de admitere (prin Declaraţia primilor-miniştri ai statelor membre 
CEFTA de la Poznan, la 25 noiembrie 1994): viitorii membri trebuie să aibă înche- 
iate acorduri de asociere la UE, să fie membri OMC şi să aibă încheiate acorduri 
bilaterale de comerţ liber cu toate statele CEFTA, condiţii la care se adaugă, desigur, 
consensul acestor state pentru primire. România a devenit membră de la 1 iulie 1997, 
dar şi-a încetat această calitate odată cu aderarea la UE, la 1 ianuarie 2007. 

- În urma eforturilor preşedinţiei române a CEFTA, la 19 decembrie 2006 s-a 
semnat la Bucureşti noul acord CEFTA (numit CEFTA 2006), prin care a avut loc 
amendarea şi extinderea Acordului CEFTA cu includerea în organizaţie a statelor din 
Balcanii de Vest (Albania, Bosnia şi Herţegovina, Republica Moldova, Muntenegru, 
Serbia şi UNMIK, care se adaugă Croaţiei şi Macedoniei). 

d) Banca Europeană pentru Reconstrucţie şi Dezvoltare (BERD) a fost creată 
pe baza acordului din 29 mai 1990. Scopul acestei bănci este de a înlesni investiţiile 
publice, şi, în special pe cele private, pentru facilitatea adaptării la economia de piaţă 
a ţărilor Europei Centrale şi de Est. România a aderat la BERD în anul 1990. 


26.3. Ramuri şi concepte de drept internaţional având ca obiect relaţiile 
economice internaţionale 


26.3.1. Dreptul internaţional economic 

- Dreptul internaţional economic este acea ramură a dreptului internaţional care 
reglementează, pe de o parte, instalarea pe teritoriul unui stat a diferiţi factori de 
producţie (persoane şi capitaluri provenind din străinătate) şi, pe de altă parte, tran- 
zacţiile internaţionale privind bunurile, serviciile şi capitalurile. 

- Acestei definiţii i se pot adăuga şi alte elemente cum sunt: reglementarea schim- 
burilor comerciale, fluxul investiţiilor şi promovarea dezvoltării, obținându-se astfel 
o definiţie mai completă şi mai actuală a acestei ramuri noi şi importante a dreptului 
internaţional contemporan. Mai trebuie remarcat faptul că o parte a dreptului inter- 
naţional economic este legată de dreptul privat intern, adică de dreptul internaţional 
privát şi, eventual, de ceea ce se numeşte „dreptul transnaţional”, şi având ca obiect, 
îndeosebi, investiţiile internaţionale. 

26.3.2. Dreptul internaţional al dezvoltării 

- Dreptul internaţional al dezvoltării a fost elaborat prin eforturile ţărilor în curs 
de dezvoltare, în scopul creării unui sistem economico-juridic care să le asigure 
condiţii de egalitate cu ţările dezvoltate, eliminându-se discrepanţele economice pro- 
funde. 

- La baza stimulării unui proces care să conducă la formarea dreptului interna- 
tional al dezvoltării se găsesc definitivarea, în anii '60, a procesului decolonizării şi 
crearea unor tehnici care să compenseze inegalitatea de nivel economic între ţările 
dezvoltate şi cele în curs de dezvoltare, în scopul de a se crea un tratament echitabil 
pentru acestea din urmă. 


26.3.3. Suveranitatea permanentă asupra resurselor naturale 

- Această dimensiune a suveranităţii constituie garanţia permanentă a exercitării 
suveranităţii în domeniul economic, inclusiv deci asupra resurselor naturale pe care 
le conţine teritoriul de stat. Această suveranitate, care este atât politică, cât şi econo- 
mică, reprezintă un fundament al dreptului dezvoltării. 

- Suveranitatea asupra resurselor naturale a fost consacrată prin rezoluţiile 
nr. 1518/XV din 1960 şi nr. 1803/XVII din 14 decembrie 1962 şi, apoi, în 1974, prin 
Carta drepturilor şi obligaţiilor economice ale statelor, adoptate de Adunarea Gene- 
rală a ONU. Definiţia principiului suveranităţii permanente a fost formulată în art. 2 
alin. (1) din Carta drepturilor şi obligaţiilor economice ale statelor, după cum 
urmează: „Fiecare stat deţine şi exercită liber o suveranitate deplină şi permanentă 
asupra tuturor resurselor şi activităţilor economice şi dreptul de a le folosi şi dispune 
de ele.” 


26.3.4. Clauza naţiunii celei mai favorizate 

- Clauza naţiunii celei mai favorizate (clauza MFN — Most Favoured Nation) 
apare în mod constant în tratatele comerciale începând cu a doua jumătate a secolului 
al XIX-lea. Avantajele folosirii clauzei constau în: 

a) stabilirea unor condiţii de concurenţă egală pentru exportatorii din toate statele 
(cu care există legături juridice pe această bază) pe piaţa statului care acordă acest 
tratament; 

b) asigurarea unei mai mari stabilităţi a comerţului deoarece este evitată, pe 
această cale, modificarea subită a condiţiilor de concurenţă în favoarea unuia sau 
altuia dintre statele furnizoare; 

c) micşorarea importanţei problemei probei originii mărfurilor, condiţiile de 
administrare fiind aceleaşi. Acest avantaj se maximizează numai în condiţiile gene- 
ralizării folosirii clauzei. 

- În mod tradiţional, clauza este considerată a fi stipulaţia prin care un stat A se 
angajează faţă de un stat B să-i acorde tratamentul cel mai favorabil pe care îl va fi 
acordat sau îl va acorda oricărui stat terţ C. 

- Subiectele raporturilor juridice ce se stabilesc în acordarea tratamentului MFN 
sunt: 

a) statul care acordă acest tratament; 

b) statul beneficiar al tratamentului; 

c) statul favorizat. 

- Statul care acordă tratamentul (statul „cedent”) este statul care se angajează să 
acorde acest tratament unui stat care devine beneficiarul acestor facilităţi, avantaje 
etc. Statul favorizat (terţ) este statul care dobândeşte, de regulă în baza unui tratat, un 
anumit regim. 

- Funcționarea clauzei presupune cel puţin două raporturi juridice: 

a) raportul juridic de bază stabilit între statul care acordă tratamentul şi statul 
beneficiar; 

b) raportul de referinţă stabilit între statul care acordă tratamentul şi un oarecare 
alt stat, ter faţă de raportul de bază, acest stat terț fiind statul favorizat. 

- Din punct de vedere al statelor care se obligă să acorde tratamentul, clauza poate fi: 

a) unilaterală (cuprinde asumarea în mod unilateral a obligaţiei de a acorda tra- 
tamentul); 

b) bilaterală (constă în acordarea reciprocă a regimului, ceea ce nu înseamnă 
acordarea unui tratament identic, aceasta depinzând de propriile politici comerciale); 

c) multilaterală. 

Anexă 
Tabel cronologic al evoluţiei GATT - OMC 


1945 — Apariţia primei propuneri (din partea SUA) pentru expansiunea comerțu- 
lui mondial şi reducerea şomajului, bazată pe crearea unei organizaţii internaţionale. 

1946 — A doua propunere (mult modificată faţă de cea anterioară) privind înfi- 
inţarea Organizaţiei Internaţionale a Comerţului — International Trade Organisation; 
propunere venită din partea Departamentului de Stat al SUA 

1947 — Numeroase conferinţe preliminare ale Naţiunilor Unite cu privire la pro- 
iectul de înfiinţare OIC, la statutul acesteia (Geneva, Havana). Se generează o 
versiune iniţială a unui Acord General pentru Tarife Vamale şi Comerţ, care este 
impulsionat să intre în vigoare la începutul anului 1948, datorită expirării compe- 
tenţelor preşedintelui SUA în domeniul menţinerii tarifelor vamale la cote reduse. La 
31 octombrie, 18 state semnează Acordul GATT care are ca rezultat reducerea cu 
20% a nivelului existent al tarifelor vamale medii. Această negociere în domeniul 
politicilor comerciale este considerată a fi prima Rundă GATT 

1948 — 1 ianuarie — intrarea în vigoare oficială a GATT 

1849 — A doua Rundă GATT (Runda Annecy), care s-a încheiat printr-o reducere 
suplimentară, cu 1-2%, a taxelor vamale medii, pentru ţările participante. Numărul 
Părilor Contractante la organizaţie se măreşte cu 10. 

1950 — Se înregistrează eşecul oficial al OIC, ca urmare a neratificării proto- 
colului de înfiinţare, chiar de către SUA, ţara care înaintase propunerea. 

1950-1951 — A treia Rundă GATT (Runda Torquai), finalizată prin primirea a 
şase noi membri, între care şi Republica Federală a Germaniei. 

1955-1956 — Runda Geneva, considerată un eşec, din cauza unor reduceri nesem- 
nificative ale nivelurilor barierelor tarifare. 

1961-1962 — Runda Dillon, caracterizată prin discuţii asupra instaurării drepturilor 
compensatorii între ţările Comunităţii Europene şi celelalte Părți Contractante GATT 

1964-1967 — Runda Kennedy, care a avut rezultatul spectaculos al reducerii cu 
35% a tarifelor vamale medii. În urma negocierilor a fost creat Acordul Internaţional 
asupra Cerealelor şi a fost instaurat Codul antidumping. În 1966, Elveţia devine 
membru plin GATT. În acelaşi an, Acordul se extinde prin introducerea Capito- 
lului IV, cu privire la Comerţ şi Dezvoltare Mondială, care ţine seama de problemele 
specifice ale ţărilor în curs de dezvoltare. 

1973-1979 —. Runda Tokyo, care a avut următoarele rezultate: reducerea cu o 
treime a tarifelor medii; elaborarea Acordului suplimentar cu privire la comerţul 
internaţional cu lapte şi carne de bovine; menţinerea barierelor nontarifare; adoptarea 
Clauzei de Abilitare în favoarea ţărilor în curs de dezvoltare. 

1986-1993 — Runda Uruguay, care s-a caracterizat prin cel mai lung proces de 
negocieri soldate cu următoarele rezultate: reducerea cu o treime a tarifelor vamale 
medii impuse comerţului cu produse manufacturiere; reintegrarea Acordului asupra 
produselor agricole; liberalizarea comerţului cu produse textile; încorporarea comer- 
tului cu servicii şi drepturi de proprietate intelectuală în cadrul negocierilor; se 
hotărăşte includerea GATT ca parte componentă a OMC 

1994- La 15 aprilie se semnează toate acordurile negociate în cadrul Rundei 
Uruguay (Conferinţa de la Marrakech) 

1995 — 1 ianuarie — intrarea în vigoare a Organizaţiei Mondiale a Comerţului 
(OMC) şi a statutului acesteia, considerată succesor oficial al GATT. 

